
I SKYRIUS 


Tais laikais, kai prasideda mūsų pasakojimas, Zalcburgo 
miestas iš visų šonų buvo apsuptas didelių girių, ir keliai, 
kurie šakojosi nuo jo į įvairias puses — į Austrijos marką ar 
imperijos miestą Ratizboną !— atrodė nelyginant tarpekliai, iš- 
rėžti žalioje tankmėje. Iš vakarų pusės miestą užstojo Vienuo- 
lio kalnas, dar neperkirstas tunelio, 0 į pietus nuo jo, ten, 
kur dabar plyti laukai ir sodai, iki pat violetinių Untersbergo 
gūbrių traukėsi vargingos sodybos — dideli aptverti kiemai su 
nušiurusiomis trobelėmis, kurių visa bėda buvo ta, kad jos 
stovėjo toli nuo miesto, nesaugioje vietoje ir bet kas galėjo 
jas užpulti. Toli buvo nuo čia iki tvirtovės — didingos pilies, 
kuri, pastatyta ant romėnų miesto Juvavijos griuvėsių, pri- 
glausdavo apylinkių gyventojus per dažnas sumaištis. Kaip tik 
tame Zalcburgo pakrašty gimė ir augo Telis, iš tėvo paveldėjęs 
pravardę Turnas. Telio tėvas per kvailumą įsivėlė į vyskupo ir 
Bavarijos kunigaikštukų kovas ir kaip išjojo su trejetu vyrų 
link ežerų ir kalvų, paskendusių karo gaisruose — taip daugiau 
ir nebesugrįžo. Matyt, jo kauleliai sudūlėjo kur nors tarp kalk- 
akmenių prie šventojo Bertoldo vienuolyno. Beje, tuo metu 
Telis, Turno sūnus, buvo visai mažytis ir klykė ant motinos 
rankų. Kai jis prakuto, motina, ilgai galvojusi, pakluso širdies 
balsui ir, palikusi sūnų dėdės globai, užsidarė į vienuolyną, 
kur dėl savo nuolankumo galutinių įžadų nedavė ir gyveno 
tik kaip varginga dievobaimingų mergelių patarnautoja. 

Bartolomėjus, arba Telis, gyveno pas dėdę ir į miestą bei 
pilį nukeliaudavo tik kada ne kada. Laikai tuomet buvo ra- 
mūs, pamaldus vyskupas valandų valandas melsdavosi, klūpė- 
damas ilgoje, žemoje ir tamsioje bažnyčioje, ir nors už nosies 
vedžiojamas nesileido, kardo griebdavosi tik nenorom. Ir Telis 
smagus klajodavo po miškus ir kalnus, o nuo tada, kai vieną 
kartą dėdė su dėdiene nusivedė jį į šventą vietą — jo patrono 


! Paaiškinimus žr. knygos gale. 


vardo vienuolyną prie Karališkojo ežero — įprato vis dingti iš 
namų ir bastytis po kalnus. Retkarčiais grįždavo nešinas kokiu 
laimikiu, bet nelengva būdavo nušauti greitą ir vikrų žvėrį 
negrabiai pasidarytu lanku. Kol berniukas šlaistydavosi namie, 
dėdė vis pabambėdavo ant jo, bet kai Telis išėjo tarnauti 
į Zalcburgo katedros vyriausiojo kanauninko Ruperto dvarą, 
tai namo beparsirasdavo retai, ir visada nuo jo trenkdavo alaus 
raugų ir tuo pačiu kvapu, kurio buvo pridvisęs kanauninko 
kiemas, labiau tinkamas vadinti karčema. 

Kitas kanauninkas, Otonas, netoli katedros laikė lyg ir kokią 
mokyklą. Po teisybei tai tebuvo „triviumas"— iki „kvadriviu- 
mo“ Ž nė vienas mokinys nebuvo priėjęs, pagaliau vargu ar 
išvarvėtakis kanauninkas būtų galėjęs išmokyti juos geomet- 
rijos arba muzikos. Taigi Telis tiktai cirpsėjo laibu balseliu 
bažnyčios chore kartu su kitais skursnomis kunigais ir klieri- 
kais, kurių daugybė spietėsi pamaldžiojo vyskupo dvare,— tai 
ir buvo visa jo muzika, o geometrijos jis išmoko tik tiek, kiek 
jos reikėjo braižyti smėlėtoje aikštėje prie katedros kvadra- 
tams ir stačiakampiams, kuriuose paskui šokinėdavo ant vienos 
kojos, stumdydamas akmenukus iš „pragaro“ į „dangų“. Pra- 
garu jį gąsdindavo per pamokas ir kanauninkas Otonas, apie 
dangaus palaimą retai teužsimindamas, ir Telis sprukdavo iš 
klasės vos tik varpams paskelbus pamokos pabaigą. Tada jis 
eidavo į apytamsius kanauninko Ruperto rūmus, kuriuose ne- 
trūko piligrimų, keleivių ir dainininkų. Ten būdavo linksma, 
kartais net per daug, — tai buvo vieninteliai namai Zalcburge, 
kur būdavo daromas sileziškas alus ir išmaukiami ežerai to 
gardaus gėrimo. Pas Rupertą Telis tarnavo pasiuntinuku, ir iš 
pradžių jam atrodė, kad kanauninkai ir klierikai turi teisę nie- 
kinti tokį vargetą kaip jis. Jis niekam nesiskundė, miegojo 
prieangyje, po laiptais, pasitiesęs ant šieno porą nusišėrusių 
kailių ir apsiklojęs Ruperto ar kurio nors klieriko utėlėtu 
apsiaustu. Iš po laiptų pro plačią durų angą žiemą būdavo 
matyti didelė menė su židiniu, kuriame liepsnodavo smarki 
ugnis, nes taip mėgo kanauninkas, švento Antano bažnyčios 
klebonas, nelinkęs per daug šykštauti. Vasarą būdavo atdaros 
kitos durys — į kiemą, ir pro jas galėjai matyti erdvią aikštę 
priešais katedrą, apsuptą namų, pro kurių tarpus, ypač mėnesėtą 
naktį, blyksėdavo Zalcachas. Telis gulėdavo sau ir klausyda- 
vosi dainų, kurias dainuodavo Rupertui žmonės, užėję pagerti 
alaus. Švelni sapno ranka sujaukdavo tuos reginius, ir pro židinio 
dūmus atplaukiantys dainos garsai aidėjo tarytum iš kito pa- 
saulio. O pavasarį (tik vieną pavasarį jis ir tegyveno Ruperto 

namuose) pro atviras duris sklido visai kitokia šviesa ir kitokie 
kvapai — pasaulis dainavo kitą dainą. Telis žiūrėjo į žibantį 
Zalcachą ir klausėsi lakštingalų čiulbesio, lygiai kaip tose dai- 
nose, kurias dainavo prie katedros klajojantys fokusininkai, 
Dainuodami jie visaip šokinėjo, ir Telis, įsispoksojęs į juos, 
kažkodėl prisiminė, ką vakarykščiai jam buvo sakiusi dėdie- 
nė, — kad jam jau suėjo keturiolika metų ir laikas pagalvoti 
apie save. Tačiau Telis nieko apie save negalvojo. 

Tą pavasarį į vyskupo dvarą užklydo vienas keliaujantis 
dainininkas, mokantis ir gražiai pasakoti. Vakarais vyskupo 
Eberhardo riterių menėje, kai vyskupas atkalbėdavo visas mal- 
das, kuriomis kankino dvariškius, ir atsmaukdavo nuo vana- 
giško veido gobtuvą, tasai dainininkas — jo vardas buvo Tu- 
roldas 3— imdavo visus kamuoti ilgais pasakojimais. Tačiau Vys- 
kupas, įpratęs prie ilgų maldų, taip pat kantriai kaip ir kokių 
užsitęsusių mišparų klausydavosi Turoldo, kurį, be to, ir sunku 
buvo suprasti, nes jis šnekėjo pusiau švabiškai, pusiau akvi- 
taniškai +— dviejų skirtingų kalbų mišiniu. 

Vis dėlto maždaug po poros mėnesių Turoldas vyskupui 
nusibodo ir tada persikėlė į Ruperto būstinę; bet ir čia nelabai 
kas geidė jo klausytis, tad jis daugiausia tik kiurksojo prie- 
angyje su Teliu, pasakodamas jam ilgiausias istorijas apie 
riterius, kurias Telis kentė tik dėl to, kad tamsoje už poeto 
galvos matė mėnulio nutviekstą kelią į slėnį ir lygią, tarytum 
sidabru užlietą katedros aikštę. Tačiau mėnulis švietė tik kelias 
naktis, paskui jau būdavo tamsu. Ir tada Turoldas ėmė dai- 
nuoti trumpas daineles apie meilę, kurių nedainavo nei vys- 
kupui, nei Rupertui. Dainuojant jo balsas švelniai vinguriavo, 
iš tiesų gražiai dainavo Turoldas, o Telis po kelių dienų jau 
mokėjo daugybę tų dainų, ir kai vieną vakarą visi išėjo pas 
vyskupą, kuris liepė Rupertui ten pat, prie jo, padaryti sileziško 
alaus, Telis išdainavo visas išmoktas dainas — traukė jas iki 
vėlumos. | 

Ir štai po kurio laiko, jau rudeniop, Turoldas prikalbėjo 
Telį palikti Zalcburgą ir keliauti su juo į Ratizboną — ten turįs 
netrukus atvykti į seimą imperatorius... Ir pasakė Teliui, jog 
išmokysiąs jį dar daugiau dainų ir jiedu klajosią iš vieno 
miesto į kitą, o tų miestų ir pilių imperatoriaus valdose devy- 
nios galybės —ir Bavarijoje, ir Švabijoje, ir plačiojo Reino pa- 
krantėse. Teliui tas pasiūlymas patiko, ir jiedu iškeliavo net 
neatsisveikinę nei su Rupertu, nei su Otonu. Tiesa, abu kanau- 
ninkai tą vakarą lyg tyčia nusigėrė ir drybsojo kamaroje kaip 
kiaulės. Ne kažin kiek išminties išsinešė Telis, iškeliaudamas 

su Turoldu — bet ir tos naštos toli nešti nereikėjo. Tarpukalnių 
slėniuose buvo taip gražu, žaliavo žolė, kaitino saulutė, — negi 
imsi dabar ir lėksi. Paeidavo galiuką, traukdami dainą, išsities- 
davo ant žolės, tarp gėlių, ir žiūrėdavo į vieversius. Negėrė 
nei vyno, nei alaus, bet Turoldas kažkodėl nebetvėrė savo 
kailyje, darėsi vis meilesnis, švelnesnis. Pagaliau, vieną sykį 
jiedviem susėdus, išsitraukė vynmaišį, kur dar buvo truputis 
vyno, bet tokio stipraus, kad ir Turnui, ir Turoldui apsvaigo 
galva. Padangę virš jų skardeno paukščių giesmės, o jiedu 
apgirtę gulėjo kažkurios gražiojo Untersbergo kalvos papėdėje. 
Turoldas užtraukė dainą, sudėtą lyg ir Švenčiausiosios Merge- 
lės garbei, bet užsibaigiančią tokiais nepadoriais, nešvankiais 
žodžiais, kad Telis, nors būdamas įkaušęs, sukluso ir, pasirėmęs 
alkūne, ėmė išgąstingai žvilgčioti į Turoldą. Šis nepaliovė pikt- 
žodžiavęs. 

Telis bjaurėdamasis nužvelgė klajojantį dainininką ir gal- 
votrūkčiais pasileido bėgti per žolę link vieškelio. Į kelią jis 
išbėgo tą akimirką, kai ten ant balto hirkaniško? žirgo jojo 
kažkoks ponaitis. Jį lydėjo ginklanešys, atsilikęs per nedidelį 
atstumą. Telis puolė ant kelių beveik po pat žirgo kojomis, 
ir raitelis turėjo staigiai įtempti pavadį; berniukas, dar tebede- 
ginamas širdgėlos, garsiai pravirko. 

Riteris, atrodo, smarkiai nustebo; ranka pasirėmęs į žirgo 
sprandą, atsigręžė ir šūktelėjo ginklanešiui: 

— Lestkai, paklausk, ko tam berniukui reikia! 

Riteris buvo visai jaunas, beveik tokio amžiaus kaip jo 
ginklanešys, o gal tik toks atrodė. Šviesūs, šalmo nepridengti 
plaukai švelniomis garbanomis dryko jam ant sprando, žvil- 
gėdami saulėje it auksas. Skruostai buvo rausvi, akys mėlynos, 
skvarbios ir mažne plieno spalvos; dabar jos smigte įsmigo į 
nustėrusio Bartolomėjaus veidą. Netaisyklinga, bet plona, tru- 
putį riesta nosis teikė riterio veidui smalsumo išraišką. Telis 
iškart suvokė, kad jam pasisekė ir lemtis šįkart jam bus malo- 
ninga. Apsidairęs pamatė už medžio užsiglaudusį Turoldą. Ri- 
terio ginklanešys nušoko nuo žirgo ir pasilenkė prie klūpinčio 
berniuko, — pats jis buvo tikras milžinas. | 

— Ko nori? — paklausė. 

— Globos! — sušuko Telis ir pakėlė akis nuo tarno į poną. 
Riteris sėdėjo ant žirgo be balno. Vietoj jo buvo pasidėjęs diržu 
perjuostą spalvoto vilnonio audeklo atraižą, abi kojos, aptemp- 
tos šviesiomis siauromis kelnėmis, tabalavo ant žirgo šonų; ri- 
teris avėjo pilkus tymo batus, suvarstytus dirželiais. Jis pasi- 
lenkė prie berniuko ir, daug negalvodamas, paliepė tarnui: 

— Pasisodink jį už savęs, Lestkai, tegu keliauja drauge. 

Ginklanešys užkėlė Telį ant savo žirgo ir užšoko pats. Tada 
priėjo Turoldas ir, nesakydamas nė žodžio, padavė Teliui savo 
instrumentą. Tai buvo savotiškas smuikas ar teorba, kurios sty- 
gas reikėjo braukyti lanko pavidalo stryku. 

Telis, nusišypsojęs Turoldui, paėmė smuiką ir pažvelgė į 
priekį. Riteris jau buvo gerokai nutolęs ir jojo apie kažką 
mąstydamas, neatsigręždamas. Lestkas uždrožė savo žirgui, ir 
jie nušuoliavo iš paskos, išlaikydami prideramą atstumą. Tik 
vieną kartą Telis atsisukęs pasižiūrėjo į Turoldą — šis stovėjo 
prie kelio ir mosavo jam ranka. Dainininko veidas atrodė liūd- 
nokas. 

— Kur mes jojame? — po valandėlės paklausė Telis savo 
bendrakeleivį. 

— Į šventojo Baltramiejaus vienuolyną prie ežero... O 
paskui toliau... 

— Dar toliau? 

— Į Švabiją, į tolimą vienuolyną, kuris vadinasi Cvifal- 
tenas. 

— Taip vieni ir keliausim? 

— Mano ponas visada taip keliauja. Visa jo manta — kap- 
šas su pinigais, ietis rankoje ir lankas ant peties. Net kardo 
nepasiima. Užtat aš turiu peilį. 

— Žinau, — pasakė Telis — jis man daužosi į koją. 

— Ir iki šiol jokia nelaimė dar nebuvo mūsų ištikusi — 
pridūrė Lestkas. 

— Ar iš toli jojate? 

— Labai. Iš Lenkijos, 

— Ji tikrai toli? — suabejojo Telis. 

— Na žinoma, jau dvi savaitės, kai jojame. Tiesa, buvome 
užsukę į Zalcburgą, pas vyskupą Eberhardą. Porą dienų ten 
viešėjome, ir labai šauniai. 

— O kuo vardu mūsų ponas? 

— Kunigaikštis Henrikas Sandomirietis. 


II SKYRIUS 


Jie pernakvojo šventojo Bertoldo vienuolyne, pilname žmo- 
nių, keliaujančių į įvairiausius kraštus nežinia ko ir kam. 
Telis grožėjosi puošniais vienų keliautojų drabužiais ir negalėjo 
atsistebėti kitais — apiplyšusiais ir purvinais, ypač krito į akis 
vienuoliai, kurių dauguma vilkėjo dvokiančiais skarmalais. Va- 


7 


karieniaudamas girdėjo, jog kai kurie sakėsi norį eiti į Lenkiją 
ir ten skelbti šventąją evangeliją. Tačiau kunigaikštis Henri- 
kas jiems nieko neatsakė, tik garsiai juokėsi. Kunigaikštis 
Henrikas neišsidavė ir kad jis — dalinis kunigaikštis, iš kara- 
liškos giminės, — sėdėjo prie stalo kartu su visais, tik anksčiau 
už kitus atsistojo, ir jie visi trys nuėjo miegoti. 

Atsikėlė paryčiais, aplinkui viską dar gaubė rūkas, kelio 
dulkės buvo suplūktos rasos, ir arkliai garsiai prunkščiojo. 
Kunigaikštis Henrikas gavo iš vienuolių nediduką širmą lenkiš- 
kos veislės žirgą Bartolomėjui, ir dabar jojo visas trejetas. Me- 
džiai net nevirpėjo, rūkas greitai kilo į viršų — sakytum iš 
žemės būtų veržęsi dūmų kamuoliai, ir iš visko atrodė, jog die- 
na bus karšta ir giedra. Tačiau iki Karališkojo ežero kelias 
netolimas — dar nespėjus rūkui išsisklaidyti, jie jau stovėjo 
pakrantėje. Vanduo buvo toks žalias, kad Telis net apstulbo, 
bet neturėjo kada ilgai stebėtis, nes tuoj ėmė susižavėjęs dai- 
rytis aplinkui. Žalia ir gili plynė tarsi patiesta drobė, tarsi 
marmuro plokštė driekėsi prieš jo akis, o kitapus dunksojo 
statūs kalnai. Aukštuose jų skardžiuose kur ne kur baltavo 
sniegas, jau nenutirpstantis nuo kaitrios saulės. Viršūnių dar 
nebuvo matyti — jas gaubė rūkas, o pakrantėje tvyrojo nepa- 
prasta tyla, kurioje kiekvienas garsas nugrimzdavo lyg akmuo 
į baltų, ką tik nukirptų vilnų krūvą. Kunigaikštis Henrikas 
užkalbino Telį, bet užsimiršęs kažką pasakė lenkiškai. Telis 
nesuprato ir žvilgtelėjo į Lestką. Šis tik nusišypsojo, žiūrėda- 
mas į vandenį, paskui mostelėjo ranka į aukštąsias uolas. Ten 
pro rūką jau ėmė šmėžuoti tamsios dėmės, rūkas sparčiai kilo 
aukštyn, ir netrukus išryškėjo viršūnių kontūrai, vieną aki- 
mirką kalnai pasirodė visoje savo didybėje, bet tučtuojau vėl 
paniro į banguojantį rūko vandenyną. 

Lestkas pasiėmė ragą, kurį turėjo užsikabinęs ant odinio 
pusšvarkio, ir skardžiai sutrimitavo. Iš pradžių rago balsas 
tarytum susigėrė į minkštą uždangą, bet po valandėlės nuo 
tolimų kalnų atsklido aidas, kuris vėl nuvilnijo per ežerą ir 
dar keletą kartų atsimušė į uolas. Telis pažvelgė į kunigaikštį 
Henriką, kurio akys džiaugsmingai spindėjo. Ir ūmai berniukas 
pajuto meilę šiam tyliam rausvaskruosčiui jaunuoliui iš kara- 
liškos giminės, iš tolimo krašto. Pašaukta rago, nuo artimiausios 
įlankos atplaukė valtis, valtininkas nusilenkė, o kai visi sulipo, 
kunigaikštis liepė nuplukdyti juos į šventojo Baltramiejaus 
vienuolyną. O ir kur kitur jie būtų galėję plaukti? Šio gilaus 
ežero pakrantėje buvo tik viena žmonių gyvenama vieta. Val- 
tis čiaužė lygiu vandens paviršiumi, kuris tik vos vos siūbavo 

plačiais nuožulniais gauburiais. Išlinkusioje ežero plynėje kart- 
kartėmis supilkuodavo poromis ar po tris, po keturias plau- 
kiojančios laukinės antys. Telis pasilenkė per valties kraštą 
ir, nekreipdamas dėmesio į vienodus valtininko yrius, panar- 
dino pirštus į vandenį. Vanduo buvo šaltesnis negu tikėjosi, 
ir malachitinėje jo gelmėje ūmai išvydo apverstas snieguotas 
kalnų viršūnes. Pažvelgė į dangų. Rūkas buvo išsisklaidęs. 

Staiga kunigaikštis šypsodamasis pasisuko į Lestką: 

— Atsimeni Kijevą? 

Lestkas linktelėjo. Jųdviejų akys susitiko, ir džiaugsmo žai- 
bas plykstelėjo abejose,— net Teliui pasidarė smagu, nors jam 
niekada neteko matyti nei Dnepro bangų, kurias aniedviem 
priminė šis vokiečių ežeras, nei tenykščių žemų šventovių su 
iškilusiais kupolais. Tačiau netrukus jie išvydo pakrantėje ly- 
giai tokią pat šventovę, neaukštą — o gal ji tik atrodė žema 
šalia kalnų, kurie dunksojo aplinkui lyg siena,— su keturiais 
skiedromis dengtais bokšteliais virš apvalių baltų sienų. Ir 
keista, ir vieniša pasirodė jiems toji bažnytėlė, bet juoba tin- 
kanti viešpačiui šlovinti, nes stovėjo tarp žalio vandens ir 
baltų kalnų. Už bažnytėlės buvo vienuolynas, suręstas iš mau- 
medžio sienojų, žemas, senas, su žibančiomis langų akimis; 
pro atvizus vartus jis tarytum traukė į save vėsų kalnų orą. 
Nuo vienuolyno link mažutės prieplaukos skubėjo pulkelis žmo- 
nių pilkais apsiaustais. 

Kunigaikštis Henrikas, deja, nerado vienuolyne savo glo- 
bėjo ir savo motinos, kunigaikštienės Salomėjos, Boleslovo 
žmonos, buvusio patikėtinio Otono Štucelingeno, kuris, kaip 
kunigaikščiui buvo pranešta vyskupo Eberhardo rūmuose Zalc- 
burge, prieš keletą mėnesių išvyko prie Karališkojo ežero tvar- 
kyti vienuolyno valdų. Žinios, gautos iš Bambergo, kur dabar 
buvo iš Šventosios žemės grįžęs imperatorius, ir apskritai visa 
imperijos padėtis privertė vienuolį palikti nuošalų vienuolyną. 
Reikalai susiklostė taip, kad jis turėjo iškeliauti į Švabiją ir 
Cvifalteną ir ten iš tam tikrų įtakingų žmonių išsiteirauti, 
kaipgi yra iš tikrųjų, ar imperatorius rimtai ruošiasi žygiui 
į Krokuvos kunigaikštystę, prieš imperatoriaus svainio brolius 
Piastovičius9, pernelyg išsikėtojusius ir įsišeimininkavusius 
Lenkijos žemėse,— mat kunigaikštienė Salomėja Otoną iš Štu- 
celingeno testamentu buvo paskyrusi savo palikuonių dvasiniu 
globėju, ir jis turėjo rūpintis, kad jos sūnų ir dukterų (o buvo 
jų geras pulkas) niekas neskriaustų, neatiminėtų iš jų žemių, 
nesikėsintų į jų teises. 


Visa tai atvykėliams papasakojo nebejaunas ir garbingas 
vienuolis, vardu Krezas, kai jie sėdėjo apypiete prie ežero ir 
žiūrėjo į saulės atšvaitus lygiame kaip aksomas vandenyje. 
Prieš tai jie visą rytą meldėsi tamsioje bažnytėlėje. Kunigaikš- 
tis Henrikas klūpėjo vidury ant medinių grindų ir klausėsi 
vienuolių giedojimo. Maži langeliai buvo atverti į mėlyną 
dangų, bet už jų tik kada ne kada sušmėžuodavo praskrendan- 
tys paukščiai. Pro tuos langus veržėsi šaltas ištirpusio sniego 
kvąpas, sumišęs su saulės įkaitinto oro šiluma, o bažnytėlės 
šoninių navų prieblandoje vienuoliai giedojo ir giedojo ilgas 
psalmes ir maldas, nors mišios prie altoriaus jau seniai buvo 
pasibaigusios. Telis, įpratęs prie zalcburgiško giedojimo, įdėmiai 
klausėsi, tvirtai suspaudęs violą, kurią nešiojosi plačioje savo 
rusvo švarkelio rankovėje. Tačiau vienuoliai giedojo saviškai, — 
vyskupo katedroje chorai vienas kitam atitardavo ne taip. 
Giedojo vienodai, bet įmantriai ir priegiesmį visi traukė ta 
pačia gaida, o tarpais viena choro pusė permušdavo antrą, ir, 
pirmajai dar nebaigus posmo, antroji tuo pačiu balsu užtrauk- 
davo atsakymą. Tačiau giedojimas buvo darnus ir labai gražus. 
Tuo tarpu Lestkas, klūpėdamas ant vieno kelio, atsišliejo sienos 
ir vogčiom gręžiojosi į atidarytas iki galo duris. Už jų buvo 
matyti kalnai ir ežero sklypelis, ir dangus, — tas pats, ką jie 
matė anksčiau, bet dabar, nuo senumo pajuodusių maumedžio 
durų angoje, viskas atrodė kitaip. Vos vos kvepėjo smilkalais, 
bet dar labiau kalnais. Lestkas timptelėjo Telį už rankovės ir 
parodė į duris: 

— Žiūrėk, ežere visas pulkas ančių. 

Tačiau Telis ančių nematė, jo akys nebuvo tokios geros; 
vis dėlto ir jį pakerėjo tasai žalsvos, baltos ir mėlynos spalvų 
paveikslas bažnyčios tarpdury. 

— Kaip čia gražiai gieda, — ištarė jis. 

Kunigaikštis Henrikas, paliovęs melstis, skersom žvilgtelėjo 
į juos. Visą laiką jis klūpėjo nekrusteldamas, pasirėmęs ne- 
įsmeigta ietimi, nors vienuoliai stebėjosi, kad jis eina į baž- 
nyčią su tokiu ginklu. Buvo matyti, kad susikaupęs klausosi 
giedojimo. Jis labai mėgo muziką. 

Ir kai pasimeldę jie sėdėjo paežerėj, Henrikas beveik ne- 
girdėjo, ką pasakojo Krezas apie magistro Otono nuopelnus 
lenkų kunigaikščiams ir karaliui Kreivaburniui, tik, įtempęs 
klausą, gaudė kiekvieną žuvėdrų klyktelėjimą viršum ežero, o 
tarpukartėmis dar atsklisdavo ir savotiškas pratisas šauksmas — 
tai šaukė piemenys, jau gindami avis į slėnius. „„Tra-lia-lia-lia- 
lia-riki!"— skardeno piemenų balsai. Telis ir Lestkas sėdėjo 

žemiau ant akmenų ir, klausydamiesi kunigaikščio pokalbio su 
vienuoliu, grožėjosi pilkšva ežero plyne. Telis išsitraukė iš 
rankovės violą ir tyliai brūkščiojo per stygas, o pašnekovams 
nutilus leido sau ir užgroti. Melodija sakytum tirpo bekraštėse 
erdvėse, slopinama kalnų ir vandens, ir sniego, bet buvo malo- 
ni ausiai. Toks malonus esti paukštelio čirenimas, taip pat 
gera klausytis bitės dūzgimo. Telis pasižiūrėjo į kunigaikštį: 
pilkšvos jo akys buvo įsmeigtos kažkur į tolį viršum šėmų 
vandenų, ir atrodė, kad jis nemato didingų uolų, o persiėmęs 
kažkokiais tolimais, jam vienam težinomais reikalais. Akyse 
jau nebuvo to blizgesio, kaip anksčiau, kai jis kalbėjo apie 
Kijevą, bet žvilgsnis atrodė gilesnis. Šiame žvilgsnyje, nepa- 
stebinčiame nieko aplinkui, Telis pajuto pritarimą savo muzikai 
ir laibu balsu uždainavo: 


Karolis Didysis kerta iš peties, 

Ir Kunigaikštis Nemas, ir danas Ožje, 

Ir Anžujietis Gotfridas, kurs laiko oriilamą. 
O danas Ožje narsiausias iš visų 7. 


Plonas, vaikiškas balsiukas skambėjo netvirtai, smuikelis 
stelbė jį, tačiau Henrikas nusišypsojo, vis taip pat tebežvelg- 
damas į tuos jam vienam matomus tolius. Padainavęs dar keletą 
posmų, Telis nutilo ir pašnairavo į suaugusius, bet Henrikas 
tylėjo, o vienuolis kažką mąstė, nuleidęs galvą. Abudu buvo 
aptingę nuo saulės ir besibaigiančios vasaros popiečio šilumos. 
Kunigaikštis vis šypsojosi —tol, kol Telis liovėsi griežti ir 
stojo tyla. 

Paskui vienuolis prašneko: 

— Žmonės kalba, esą imperatorius iš Šventosios žemės grį- 
žęs sunkiai sirgdamas ir labai silpnas, ar tik nemirs? Neatka- 
Iiavo nei Damasko, nei Askalono; į Jeruzalę braunasi saracė- 
nai, ir, atrodo, viskas perniek, nebus iš tų žygių nieko dora, 
kol žmonės nuodėmėse paskendę. 

Kunigaikštis Henrikas staigiai žvilgtelėjo į Krezą, bet Telis 
tame žvilgsnyje išvydo visą pasaulį. „Keistos jo akys“, — pa- 
manė ir vėl ėmė dzyrinti savo smuikelį. Tas vaizdas išliko jam 
atminty visą gyvenimą, ir todėl vėliau, slenkant metams, jį 
vis labiau ėmė traukti vienuolynas prie Karališkojo ežero: jis 
troško vėl atrasti visa tai, ką jam žadėjo jauno, nekalbaus ir 
linksmo kunigaikščio žvilgsnis. Tačiau, be abejo, nerado, nes 
tai, ką jis regėjo tą akimirką, buvo kunigaikščio jaunystė, o 
gal ir netolima imperatoriaus Konrado mirtis, po kurios turėjo 

prasidėti tokie šlovingi, tokie nuostabūs naujo imperatoriaus 
laikai. 

Nakvojo jie vienuolyne, o kitą dieną, perplaukę per ežerą 
ir tarpekliais perėję kalnus (Henrikas nebenorėjo grįžti į Zalc- 
burgą ir per Insbruką keliauti toliau), iš pradžių vedami vie- 
nuolio, gerai pažįstančio tas apylinkes, paskui piemenų, o daž- 
nai ir patys susirasdami kelią, jie patyliukais traukė per miš- 
kus — atsargiai, kad neprisišauktų kokio plėšikaujančio riterio, 
kokių netikėtų užpuolikų, — ir keliavo link Cvifalteno vienuo- 
lyno. Tikėjosi ten rasti ir magistrą Otoną, be to, kunigaikštis 
ir šiaip turėjo reikalų pas benediktinus ir benediktines. 

Pasukę į vienuolyną, jie jojo visą dieną jau išmintu, bet 
labai kalnuotu taku, kuris čia kilo, čia leidosi. Iš pradžių lygus, 
žalias slėnis mažne baltavo nuo daugybės vežimų ir arklių 
pėdsakų, įspaustų kalkėtoje žemėje, kuri nuo karščio trupėjo 
į baltas, visur prasismelkiančias kreidos dulkes. Arkliai ėjo 
žingine; kairėje ir dešinėje, už juoduojančių lyg aksomas eglių 
viršūnių ir tarpuose tarp jų, kur plytėjo slėniai, lyg tolima 
uždanga bolavo snieguoti kalnai. Paskui takas susiaurėjo ir, 
vingiuodamas palei vis platesne vaga srūvantį drumzlinai žalsvą 
upelį, atvedė į šimtamečių, apsamanojusių eglių ūksmę. Sa- 
manos karojo beveik nuo kiekvieno medžio tarytum seno ri- 
terio barzda; takas rangėsi tarp kelmų, ir Telis matė, kaip 
kunigaikštis Henrikas su ietimi rankoje, susimąstęs, pamažu 
sūpuojamas vienodai žengiančio stambaus žirgo, slenka čia per 
šviesos, čia per ūksmės ruožus, ir ant jo šviesaus drabužio 
bei šviesių plaukų mirga žalias atšvaitas, tai užgesdamas, tai 
vėl tvykstelėdamas žalsva, auksinio atspalvio ugnim. Lestkas 
jojo paskui jį, tarpukartėmis vis pratisai sušukdamas ir nutil- 
damas ties pačia aukščiausia gaida. Tas šauksmas tarytum paža- 
dindavo ūksmingą girią, bet po valandėlės vėl įsivyraudavo 
tyla. Kvepėjo medum ir sakais. Tiktai apypiete jie prijojo tro- 
belę. sumūrytą iš akmenų nuolaužų; ji stovėjo ant kalniuko 
prie upelio, kuris čia jau tvonavo kaip gera upė. Kunigaikštis, 
nenulipęs nuo žirgo, atšigėrė rūgštaus pieno iš medinio kau- 
šo — jam rūpėjo kuo greičiau pasiekti vienuolyną. Tačiau jiems 
dar teko ilgai ropštis į kalną vingiuotu taku, arkliai prunkš- 
čiojo, ir Telis, pažvelgęs žemyn, matė aukštas egles, skendin- 
čias melsvoje migloje. Arkliai buvo labai nuilsę, bet kuni- 
gaikštis, rodės, to nepastebėjo, jojo susimąstęs, nepratardamas 
nė žodžio. Taip jie užjojo ant aukščiausios keteros, o paskui 
kartu su saule ėmė leistis žemyn. Ir staiga, visai netikėtai, 
miškas ir kalnai priešais juos prasiskyrė, ir tarp aukštų uolų 

jie išvydo pastatą su penkiais bokštais, kuris švietė giliame 
tarpeklyje tarsi rausvas miškų lelijos žiedas. Riteriai sustojo. 
Kairėje debesys ir kalnai buvo visiškai susilieję, mėlyni gūbriai 
dunksojo vienas aukščiau už kitą, o apačioje blizgėjo balkšvas 
ežeras. Už debesų ir kalnų pasislėpusi saulė, kurios įstriži spin- 
duliai smelkėsi pro pilkšvą sieną, teapšvietė tiktai ežerą. Deši- 
nėje baltas akmenuotas skardis leidosi į prarają, kur šniokštė 
verpetuojantis vanduo ir ūžė kriokliai — tas pats, iki tol ramiai 
sruvenęs upelis. Tiesiai prieš juos už tarpeklio angos, kiek 
užmatė akis — iki pat ūkanotų tolių,— driekėsi lygus kaip sta- 
las žalias slėnis, kuriame, beveik palei pat horizontą, žvilgėjo 
du ežerai. Tos padūmavusios žalios lygumos fone itin ryškiai 
išsiskyrė griežti romaniško pastato kontūrai. Švelniai suskar- 
deno varpelis, sakytum uždainavo mergaitė. Tai buvo Cvifal- 
teno vienuolynas. 

Iš arti, kai raiteliai prijojo prie pastato ilgu keliu, dailiai 
išgrįstu didelėmis akmens plokštėmis, tarp kurių žaliavo žolės 
kuokšteliai, — tas kalnuose įsikūręs vienuolynas nebeatrodė toks 
rūstus. Plačiai atidarytos langinės buvo išmargintos visokiau- 
siais raštais iš spalvotų taškelių, kieme palei sienas augo daug 
įvairiaspalvių žolynų, o jiems pabeldus į vartus, pasigirdo spy- 
gavimas ir juokas. Tačiau kai raiteliai įjojo į vidinį kiemą, 
šis buvo tuščias, ir tik po valandėlės iš kažkur išnėrė tarnas. 
Kai paėmė jų žirgus, buvo matyti, kad jam sunku tramdyti 
juoką. Tada jau pasirodė kažkokia storulė su vienuolišku gaub- 
tuvu ir pasiteiravo, ko jie čia atvykę. Kunigaikštis paaiškino, 
jog esąs iš Lenkijos ir svarbiais reikalais turįs susitikti su kuni- 
gaikštyte Gertrūda. Vienuolė iškart juos nuvedė į skliautuotą 
erdvaus pastato prieangį. Malonu buvo po ilgos kelionės kaitrią 
dieną pajusti vėsios žemės kvapą, kuris dvelkė nuo suplūktos 
aslos. Laukti teko ilgokai. 

Pagaliau į prieangį guviai įžengė žvali, energinga, jauna, 
nors jau aptukusi moteris; jos judesiai nebuvo grakštūs, stab- 
telėjusi prie durų įsisprendė į šonus, paskui ranka prisidengė 
akis ir pasižiūrėjo į atvykėlius, kurie sėdėjo nugara į šviesą. 
Kunigaikštis pašoko ir priėjo prie jos. Atsiklaupęs prie jos 
kojų, norėjo apkabinti kelius, bet ji nesileido, pakėlusi jį pabu- 
čiavo į abu skruostus. Tada stumtelėjo atgal, kiek siekė ištiesta 
ranka, ir įdėmiai pasižiūrėjo linksmomis akimis iš po šviesių, 
nelygiai sužėlusių antakių; tankiai mirkčiodama blakstienomis, 
sumurmėjo keletą žodžių, paskui staiga sukūkčiojo, lūpų kam- 
peliai nusviro, ir iš akių pasruvo ašaros, kurios taip pat staigiai 
nudžiūvo. Liovusis verkti, ji žiūrėjo į kunigaikštį, paskui ne- 

ryžtingai vėl pamėgino kažką sakyti, bet galop ėmė nuoširdžiai 
juoktis, ir jos veidas nuo to juoko pasidarė labai mielas; pro 
rūką suspindo saulė. 

— Pamiršau mūsų kalbą, — nusijuokusi ištarė graudžiai. 

— Niekis, aš galiu kalbėti vokiškai, motina išmokė,— tarė 
Henrikas. 

— Motina! — pakartojo vienuolė ir vėl apsipylė ašaromis. 

Telis, kuris, vos įžengus kunigaikštytei, atsistojo šalia Lest- 
ko,. klausiamai sužiuro į jį. Milžinas Lestkas pasilenkęs paaiš- 
kino: 

— Tai jo sesuo, kunigaikštytė Gertrūda. 

Tačiau kunigaikštytė nusišluostė akis skepetos krašteliu ir 
skubiai nusivedė brolį į vidų. Tarnai buvo palikti sau. Jie 
apsisuko ir ėmė žiūrėti į kiemą, kur pirma juos pasitiko toks 
klegesys; žiūrėjo pro atviras duris, paskui, priėję artyn, pasi- 
dairė į šonus. Dairydamiesi pamatė per kiemą bėgančią nedidelę 
mergytę nepaprastai gražiais gryno brokato drabužiais, ji taip 
juokėsi, kad Telis su Lestku tematė tik tą juoką ir kuokštelį 
auksinių garbanų. Prabėgo ir dingo, tarytum volungė praskrido, 
tvykstelėjusi lyg auksinis brūkšnys vakaro prieblandoje, 


III SKYRIUS 


Tuo tarpu kunigaikštį Henriką sesuo įsivedė į celę, kur 
jiedu tylomis susėdo vienas priešais kitą. Įdėmiai žvelgdamas 
į jaunosios moters veidą, šiek tiek išplatėjusiame jo ovale 
Henrikas ieškojo tų mergaitiškų, beveik vaikiškų linijų, kurias 
įsidėmėjo atsisveikindamas, kai ją, keturiolikmetę, tuoj po tėvo 
mirties atvykusios vienuolės išsivežė iš Lenčicos į vienuolyną, 
kurio vyresnioji buvo kunigaikštienės Salomėjos sesuo. Žiūrėjo 
ir žiūrėjo į seserį, kol neryškiuose jos veido bruožuose sura- 
do, ko troško. Tai nebuvo anos mergaitės veidas, ne,— jis 
įžvelgė panašumą į motiną ir staiga tarytum išvydo ją, visada 
smulkutę, grakščią, dailios laikysenos ir laibą, nors taip dažnai 
būdavo nėščia. Išvydo jos sumenkusį veidą, erelišką nosį — 
kilmingumo ženklą ir juodas, rimtas akis, kurios niekada nebe- 
pragiedrėjo nuo to laiko, kai mirė tėvas, kai ji liko našlė su 
tieku vaikų ant rankų. Gertrūda, čia juokdamasi, čia surimtėjusi, 
čia vėl apsipildama ašaromis, žiūrėjo į brolį. Galiausiai pra- 
šneko: 

— Kad tu žinotum, kaip Ortlibas gražiai viską aprašė, kai 
buvo su Otonu pas motiną, —ir kaip ten viskas baigėsi, ir kaip 

vyko suvažiavimas Lenčicoje, ir kas ten buvo, ir apie Boles- 
lovą, ir apie Mešką... 

— Taip taip, — atsiliepė kunigaikštis, — bet tai buvo jau 
prieš vienuolika metų. 

— Iš tikrųjų, — pasakė Gertrūda, nuleisdama rankas,— ne- 
pagalvojau, bet vėliau taip retai begaudavau iš jūsų kokią 
žinią. Papasakok man, kas dedasi pasauly? Kas girdėti Lenči- 
coje, Plocke, Krokuvoje? Beje, o Poznanėje... 

Ji nutilo ir apsiblausė, nenorėjo sakyti nemalonių dalykų, 
Henrikas tai puikiai suprato iš jos veido; matyt, ji simpatizavo 
Vladislovui dėl giminystės su imperatoriumi ir dabar bijojo 
prasitarti ką nors, kas galėtų užgauti jaunėlį. Umai susizgribo: 

— Ak, juk tokio svečio susilaukėm... 

Ir tuoj vėl droviai nutilo, sumišusi, rubuilė, neapsakomai 
miela. Henrikas nusišypsojo, atsistojęs suėmė delnais abi jos 
rankas ir jausmingai pabučiavo. Gertrūda iš džiaugsmo smar- 
kiai paraudo ir pabučiavo brolio kaktą. 

— Esi panaši į motiną, — pasakė Henrikas.— Labai panaši. 

— Tikrai? — Ji aiškiai buvo patenkinta — O į tėvą ne? — 
paklausė. 

— Atrodo, esi tvirtos rankos kaip tėvas, — atsakė Henrikas 
ir patapšnojo vienuolei per petį. Toji vėl nusijuokė. 

— Žinai, ko aš čia atvykau! — pradėjo kunigaikštis ir nuti- 
10.— Ne,— pridūrė, — nė pats nežinau ko. Atvykau kaip įkai- 
tas. Bet dabar viską sužinosiu. Ar Ortlibas čia? 

— Čia, čia — ir magistras Ortlibas, ir Otonas. 

— Puiku, susirinkę visi, kurių man reikia. Mums teks daug 
ką aptarti, kol dar imperatorius nepatraukė prieš brolius. 

— Jau, matyt, nebetrauks. Guli vos gyvas. Būdamas Jeru- 
zalėje, susirgo karštine, neseniai grįžo ir guli Bamberge. Manau, 
kad netrukus bus renkamas naujas valdovas.— Gertrūda nusi- 
šluostė veidą skepeta ir atsiduso sielvartingai kaip vienuolė, 
tuo atodūsiu primindama Henrikui, kad priešais jį iš tikrųjų 
viešpaties tarnaitė. 

Jį sudomino Gertrūdos užuomina apie kažkokį suvažiavimą, 
nes jeigu ir Otonas, ir Ortlibas čia — labai gerai, juk dėl jų 
jis ir leidosi į kelionę. Tačiau dabar prieš akis jam tebemir- 
gėjo kalnų vaizdai ir žalias vanduo, atmintyje tebeskambėjo 
Telio dainelės ir šūksniai, aido atnešti iš vienuolynų, pro ku- 
riuos teko traukti. 

Jis žiūrėjo į Gertrūdą ir klausėsi, ką jam pasakojo gera- 
širdė sesuo, o klausydamasis prisiminė, kaip ta nedėkingoji 
kunigaikštienės Salomėjos duktė žiūri į brolių kivirčą. Jis ži- 

nojo, kad Gertrūda dar mažutė buvo atiduota į Vladislovo ir 
Agnietės dvarą ir nuo tų laikų bičiuliavosi su jais. Tai bene 
vienintelis Salomėjos vaikas, susidraugavęs su savo motinos 
varžove. Teisybė, Agnietė dabar gyveno arba Bamberge, arba 
savo pilyje Saksonijoje, bet neabejotinai matydavosi su Gert- 
rūda. Tas įtarimas dar labiau sutvirtėjo, kai jis išgirdo, jog 
Agnietės vienturtė duktė Richenca, neseniai sužieduota su Is- 
panijos karaliumi ?, taip pat vieši Cvifaltene, laukdama atvyks- 
tant savo jaunikio pasiuntinių, kurie keliauja iš tolimojo Leono 
pargabenti senajam Sančai jaunutės sužadėtinės. 

— Turbūt jau matei ją,— pridūrė Gertrūda, — juokiasi taip, 
kad visas vienuolynas skamba, puiki mergaitė ir į kunigaikš- 
tienę Agnietę visai nepanaši. 

Tačiau kunigaikštis jau norėjo pailsėti; kunigaikštytė Ger- 
trūda, atsinešusi į vienuolyną didelį kraitį ir gyvenanti čia 
prabangiai kaip dera kunigaikščio dukteriai, turėjo savo at- 
skirus kambarius, lyg ir savo dvarą, seną auklę, atvažiavusią 
drauge iš Lenkijos, tad galėjo saviškai priimti brolį. Henrikui 
buvo paskirtas vienas kambarys, abiem vaikinam — kitas, esan- 
tis už sienos. Kunigaikštis nustebęs apžiūrinėjo tuos vienuo- 
lyno kambarius, sumūrytus iš akmenų; pro gražų, plačiai at- 
vertą langą su spalvingai išdažytomis langinėmis buvo matyti 
dangus ir kalnai; iš lauko sklido vėsokas oras. Gal nebent 
Vroclave esama tokių kambarių, — nei Plocke, nei Lenčicoje, 
nei Poznanėje nebuvo tokios ištaigos, o ką jau kalbėti apie 
Sandomirą, turtingą miestą ir varantį didelę prekybą, bet nie- 
kada iki šiol neviešinusį kunigaikščio, 

Jis bus pirmasis to miesto kunigaikštis, netrukus pradės 
jį valdyti. Jau ir dabar galėjo pradėti, ir Boleslovas seniai jam 
leido keliauti į savo valdas, bet Henrikui rūpėjo iš pradžių 
pagyventi Plocke, paskui Krokuvoje, o paskui pasibastyti po 
pasaulį. Prieš valandėlę Gertrūda priminė jam Plocką ir Len- 
čicą, ir Boleslovo vestuves. Ar jis atmena? Niekada kaip gyvas 
nepamirš. Tada jis ėjo septintus metus ir buvo dar visai bamb- 
lys, o Boleslovas jam atrodė suaugęs riteris; nors šis teturėjo 
trylika metų, bet tėvas jau buvo sudavęs jam kardu — pran- 
cūzų papročiu, taip pat, kaip senelis įšventino į riterius tėvą. 
Boleslovas ir tėvas, ir dar visas pulkas žmonių stovėjo didžio- 
joje menėje Plocke; motina laikė apglėbusi mažuosius, kad 
spūstyje kas nors jų neužgautų. Judita bliovė visa gerkle, ir 
tėvas, timptelėjęs ūsą viršum kreivos lūpos, liepė auklėms ją 
išsinešti. O paskui atėjo rusai bajorai su skrandomis ir auksi- 
niais papuošalais, su plačiais kailiniais ir avikailio kepurėmis, 

ir nuo jų sklido toks kvapas, kad kunigaikštienė Salomėja 
ilga, iki pat žemės nukarusia raštuotos suknios rankove vis 
trynėsi sausutėlę nosį. Įkandin jų įėjo naujosios kunigaikštie- 
nės tarnaitės; pagal rusų papročius, visos buvo apsirengusios 
kaip vienuolės, su juodomis sukniomis ir juodomis skarelėmis, 
rankose laikė po žvakę, sakytum į kokias šermenis susirinku- 
sios. O tarp tų juodų vienuolių žengė kunigaikštytė, turėjusi 
tapti Boleslovo žmona. Ji vilkėjo tokiu pat vienuolišku apdaru, 
tik baltu. Atrodė susirūpinusi ir nustebusi, nes niekas jos 
nevedė už rankos, ėjo pamažu, smulkutė vaikiška figūrėlė 
skendėjo baltose klostėse, o akys buvo išplėstos ir gražios. 
Ant rankų mūvėjo ilgas raudonas zomšos pirštinaites, papuoš- 
tas nėriniais kaip vyskupo, plaštakos viršuje apskritimas su 
kryžiumi. Gal minutę ji taip ėjo tarsi apkvaitusi, baltutėlė, su 
raudonomis lyg budelio rankomis, ir tokia įsirėžė į berniuko 
atmintį visam laikui: Verchoslava !9, rusų kunigaikštytė, Kro- 
kuvos ir Plocko kunigaikštienė. Nė sykio jam nesutiko duoti 
tų raudonų pirštinaičių; vienintelį kartą vėliau matė jas moterų 
kambary, gulinčias arabiškoje dėžutėje. Prašė jų kaip riteris, 
norėdamas prisisegti prie šalmo; turėjo vieną tokį šalmą iš pa- 
sidabruoto plieno, ta raudona pirštinaitė būtų labai prie jo 
tikusi. 

Tačiau ne tada jis geriausiai įsiminė kunigaikštienę Ver- 
choslavą; ji stovėjo Henrikui prieš akis tokia, kokią regėjo 
kitame gyvenimo tarpsnyje, prieš pat motinos mirtį. Motiną 
nuvarė į kapus karštinė, — vasarą, kitą dieną po šventos Onos. 
Lankos aplink motinos dvarą jau buvo nušienautos, ir visas 
pilies kiemas kvepėjo ką tik suvežtu šienu; pavakare kuni- 
gaikštienė Salomėja neramiai užsnūdo, ir jiedu, iki tol sėdėję 
prie motinos lovos, išėjo už pilies vartų pasižiūrėti į plačiai, 
vėduokliškai pasiskleidusias lankas ir dirvas, kuriose ką tik 
buvo prasidėjusi javapjūtė. Boleslovas tuo metu rengėsi 1e- 
miamam žygiui prieš brolį !! ir vos suspėjo į motinos laidotu- 
ves, Meškas miegojo, mat visada labai rūpinosi savo sveikata, 
ir jiedu staiga vienu du atsidūrė ties Lenčicos pievomis, pir- 
mą kartą be jokių palydovų. Verchoslava buvo gerokai vyresnė 
ir žiūrėjo į jį su motiniška atida — ypač dabar, artėjant va- 
landai, kai turėjo užimti vyriausiosios vietą giminėje. (Apie 
Agnietę negalėjo būti jokios kalbos.) Taip jiedu ir stovėjo 
prie agrastų gyvatvorės, žvelgdami į vakarus ir į pietus, į balz- 
ganą giedrą horizontą. Abu mintyse perkratinėjo žodžius, ku- 
riuos knietė pasakyti, o Henrikas jautėsi taip, tarytum pirmą 
kartą žvelgtų į tą reginį, kuris buvo matyti nuo pilies,— taip 

būna visada, kai žiūrime į pasaulį, abejingą mums artimo 
žmogaus mirčiai. Verchoslava, nežinodama, ką sakyti, apglėbė 
berniuko pečius ir tvirtai prispaudė prie savęs. Jis pažvelgė 
į ją nustebęs, bet, matyt, dar kažką pamatė jo akyse Boleslovo 
žmona, nes tuoj pat nusigręžė ir nuėjo. 

Nuo tada jiedu tapo artimi draugai, ir Henrikas visą laiką 
stengėsi nenutolti nuo „Plocko dvaro“, kaip šis buvo vadina- 
mas. Nors Boleslovas netrukus persikėlė į Krokuvą, bet Ver- 
choslava dažnai parvažiuodavo į Plocką: čia buvo jos numy- 
lėtas sodas, kuriame ji sėdėdavo, atsigręžusi į Vyslos pusę, 
įsmeigusi akis į tolimas pakrančių juostas. Tas reginys Ver- 
choslavai priminė miestą, kuriame ji gimė dar prieš jos tėvui 
Vsevolodui persikeliant iš Kijevo į Novgorodą, — anais laikais 
rusų kunigaikščiai taip ir keliaudavo, iš vieno sosto persėsda- 
mi į kitą. Henrikas beveik visur lydėdavo dvarą, o Sandomirą 
valdė ta pati ranka, kaip ir Mozūrų bei Krokuvos kunigaikš- 
tystes; čia viską rikiavo Boleslovas, nes ne tik pats nemėtyda- 
vo pinigų, bet gviešėsi į kiekvieną skatiką, gaunamą iš gimi- 
nės valdų, trokšdamas pagausinti ir savo, ir brolių turtą. Mik- 
lumo ne per daug buvo miklus, bet čia jau kita kalba. Henrikas 
dėl to ir žmonos nevedė, o kai broliai kartais jį pašnekindavo 
apie tai, tuoj pat užčiaupdavo jiems burnas, primindamas, kiek 
išlaidų reikėtų naujam atskiram dvarui, naujoms vestuvėms 
ir taip toliau. Vis dėlto vestuvių giminėje netrūko: štai jau 
vedė Bolekas !2, ištįsėlis Vladislovo ir Agnietės sūnus, o dabar 
ir jo tetos jau nuo žemės ataugo; gerai, kad pavyko joms 
surasti tinkamus vyrus ir iš tolimų kraštų; žentų pasiuntiniai 
turėjo keliauti tokį ilgą kelią, kad pamiršo pasiteirauti apie 
kraitį. Taip Henrikas ir liko nevedęs. 

— Lig laiko, — balsu ištarė Henrikas ir atsisėdo prie aukšto 
lango. Apačioje, pačioje palangėje, skubriai teškeno krisdamas 
žemyn putotas upelis, ir toji vienoda muzika aidėjo visame 
kambaryje. Henrikas padėjo ranką ant palangės, parėmė smak- 
rą. Žvelgdamas į sraunų verpetuojantį vandenį, jis mąstė apie 
save, bet niekaip negalėjo susigaudyti, iš kur atvyko čionai 
ir kodėl dabar, išsirengęs ieškoti kunigaikščio sosto ar net 
karaliaus karūnos, — žiūri štai į tuos bavariškus krioklius. „Toks 
jau mano kelias,— pamanė — o jis mane visada nuveda, kur 
reikia. Turėjau čia atsirasti ir prigriebti Otoną iš Štucelingeno 
ir Ortlibą, kurie tikrai ne taip kaip dera tvarko tuos reikalus, 
kuriuos jiems pavedė mirdama motina kunigaikštienė. Na ir 
tą išdykėle dar norėčiau pamatyti.“ Ir garsiai ištarė: 

— „Ispanijos imperatorienė“! Po perkūnais, gražiai ją pa- 
vadino, 

O Ispanijos imperatorienė stovėjo čia pat už durų. 

Visi manė, kad Alfonsas VII laukia Konrado mirties, nes 
jam rūpi, kam atiteks imperatoriaus karūna,— karalius Henri- 
kas, vyresnysis imperatoriaus sūnus, staiga, visiškai netikėtai, 
mirė dar praėjusį rudenį. Vedybos su Richenca Ispanijos val- 
dovui buvo proga susigiminiuoti su Romos imperatoriaus šei- 
ma, ir nelauktos šlovės spindesys apgaubė Richencą ne todėl, 
kad ji buvo pirmoji Boleslovo Kreivaburnio anūkė, bet kad 
buvo pati gražiausia Konrado III dukterėčia. Jei, mirus jos 
dėdei, imperatoriaus karūna būtų turėjusi atitekti Velfams !3 
ar kam nors iš svetimųjų, galimas daiktas, jog žilagalvis kasti- 
lietis visai nebūtų siuntęs žygūnų pas aštrialiežuvę pajodžargą, 
kuri tyliame vienuolyne netoli imperatoriaus dvaro laukė, kada 
bus išgabenta į auksinį narvą. Jos vyras, karalius ir impera- 
torius, teisinosi, jog esą per daug pavojinga keliauti, nes ke- 
liuose tyką ir Prancūzijos karalius, ir Provanso, ir Barselonos 
grafai, ir Lombardijos miestų samdyti kareiviai, ir kas žino, 
gal net jūrų plėšikai arabai, vedami Rožerio Siciliečio !4, tikro 
netikėlio, kaip jį vadino dievotasis kastilietis. Tuo tarpu su- 
tuoktuvės per procura * įvyko seniai, ir Richenca svajojo apie 
blizgančią pietinės imperijos karūną, kuri laukė jos po Leono 
katedros skliautais. Tačiau „imperatorienės“ dienos plaukė ra- 
miai ir beveik taip pat kaip nekilmingų vienuolių, gal net 
būtų buvusios nuobodžios, jei ne jos naujasis dvaras iš dešim- 
ties ponių ir panelių. Globojamas rūpestingos Gertrūdos, tas 
egzotiškosios imperatorienės dvarelis pakeitė ramų vienuolyno 
gyvenimą. Visur buvo pilna Richencos, jos juokas aidėjo gale- 
rijose ir sodeliuose. Galimas dalykas, kad ji visai nesiveržė 
pas seną vyrą. Dabar, atkeliavus į vienuolyną svečiams, su- 
bruzdo visas damų pulkelis, ir Richenca tol neatstojo nuo kuni- 
gaikštytės Gertrūdos, kol ta jos nenuvedė į Henriko kambarį. 

Henrikas nenorom atsitraukė nuo lango, ir nors kaip tik 
tuo metu galvojo apie Ispanijos imperatorienę, jam buvo sunku 
įsivaizduoti, jog tai ir yra toji būtybė, atėjusi kartu su sese- 
rim. Buvo smulkutė, liesa ir, priešingai Gertrūdos pasakojimui, 
atrodė nedaili, bet kai nusišypsojo, veidas nušvito neregėtu 
grožiu, kuris nustebino Henriką. Šviesūs plaukai blizgėjo sau- 
lėje, akys buvo didelės, pilkos, ir dėl to ji atrodė panaši į savo 
senelę rusę, pirmąją Kreivaburnio žmoną !5. Tas stepių moters 


* Per tarpininkus (Iot.). 

grožis ypač stebino čia, tarp raudonų mūrų, šalia gėlynais 
apjuostų bokštų, kurie iš arti atrodė neaukšti ir labai tvirti. 
Henrikas irgi nusišypsojo, valandėlę žiūrėjo į ją, o paskui nu- 
silenkė iki pat žemės, ceremoningai, kaip jį buvo išmokiusi 
dar Salomėja iš Bergo. | 

— Žiūrėk, štai duktė mūsų brolio, su kuriuo jūs taip gražiai 
pasielgėte,— tarė Gertrūda, bet Richenca po tų žodžių tik nusi- 
šypsojo ir atrodė (bent tuo tarpu) nejaučianti Henrikui jokio 
piktumo už tai, kad jos tėvas buvo išstumtas iš sostinės Kro- 
kuvos ir paveldėtų žemių. 

Pasakė ramiu balsu: 

— Aš jau mačiau pusbrolį anksčiau, žiūrėdama pro sodo 
sienos plyšį —ir nusijuokė. Ji pavadino Henriką pusbrolių, 
nes jai, matyt, buvo sunku tokiam jaunikliui sakyti „dėde“. 

Tačiau Henrikas jai neatsakė šypsena, nes jo mintys dar 
taip neseniai sukosi apie Verchoslavą. Vos Gertrūda su Ri- 
chenca išėjo, jis vėl ėmė apie ją galvoti. 

Tiesą pasakius, dabar tos mintys nebebuvo tokios aiškios 
kaip tada, kai jis prisiminė Garbaniaus vestuves ir motinos 
mirti, bet, vaikščiodamas po kambarį, žiūrėdamas pro langą 
į kalnus, dėl viso pikto perskaičiuodamas pinigus, kuriuos ne- 
šiojosi kapše, visą laiką jautė brolienę esant šalia, kaip kad 
jausdavo Plocko pilyje. Ten, mediniame bokšte, kur buvo jo 
ir tarnų kambariai, jis, būdavo, slankioja nuo vieno lango prie 
kito ir kartais net svilinant speigui atidaro langinę, norėdamas 
pasižiūrėti per šalčio sukaustytą kiemą į seklyčią viršum plačių 
vartų, kur paprastai sėdėdavo kunigaikštienė su dvariškėmis. 
Dvariškės vis verpdavo arba ausdavo, ir vien pagalvojus, kad 
jos taip triūs visą laiką, jį suimdavo nuobodulys, bet kuni- 
gaikštienė Novgorode buvo išmokusi nepaprasto darbo. Ant 
medinių arba varinių lentų ji piešdavo šventus paveikslus 
bažnyčioms. Nepritiko moteriai tas darbas, ir ne vienas į ją 
pašnairuodavo, bet Verchoslava dirbo didžiai susikaupusi ir 
ilgai melsdavosi prieš pradėdama kiekvieną ikoną, ar tai būtų 
dievo motina, ar dievas tėvas soste, ar paprastas kurio nors 
šventojo atvaizdas. Savo paveikslus ji piešė pagal griežčiau- 
sius kanonus, niekada nenusižengdama taisyklėms, kurias turėjo 
susirašiusi ant gražaus pergamento ir kartkartėmis vis atidžiai 
pasiskaitydavo, 0 surašytos jos buvo graikiškai. Vargšė Ver- 
choslava, kaip ir derėjo Jaroslavo Išmintingojo anūkei, ne tik 
apskritai mokėjo skaityti, bet skaitė ir graikų raštą! Tai irgi 
jai nepritiko, net Salomėja iš Bergo nerimavo dėl marčios 
mokytumo, nors pati irgi mokėjo skaityti, o jos vyras — ne. 

Tačiau tas mokslas nė kiek nepakeitė tylios ir ne per daug 
išmintingos, Garbaniaus užguitos Verchoslavos būdo. Be to, ji 
tankiai sirgdavo ir ilgai nepastojo. Net sklido gandai, ir Hen- 
Iikas tai gerai žinojo, kad Boleslovas porą metų po vestuvių 
negulėjęs su kunigaikštiene, nes, ištekinta už jo trylikos metų, 
ji dar buvo nesubrendusi. Galiausiai Verchoslava pagimdė duk- 
terį, negražią ir žvairą Saliusę, kuri vėliau niekaip negalėjo 
rasti vyro; daugiau vaikų, bent jau kol kas, kunigaikštienė ir 
neturėjo. 

Henrikas gerai atsiminė tą laiką, kai brolienė laukėsi: buvo 
smarkiai nusilpusi ir gulėjo savo alkovoje už audėjų seklyčios, 
ir niekam nevalia buvo pas ją užeiti; išskyrus ištikimąją Mel- 
chą, iš Rusios atsivežtą raktininkę, ir kunigaikštį, niekas dau- 
giau ten neįžengdavo. Tačiau Henrikas jautė ją esant čia pat 
pilyje ir nejojo į medžioklę su sakalais, tik vis vaikščiojo 
savo bokšte nuo vieno lango prie kito ir matė Vyslą ir krantą 
už jos, ir bekraščius miškus, dunksančius aplinkui Plocką. Ir 
jautė užplūstant ašaras, kai tik pagalvodavo, kad Bolekas pri- 
eina prie tos vargšės moters patalo, kad jo išpuoselėtos juodos 
garbanos, kuriomis taip didžiavosi motina Salomėja ir kurių 
ji, sakydama, jog tai pagoniškas paprotys, neleido nukirpti net 
tada, kai jam sukako septyneri metai !?— kad tos garbanos 
pasklinda ant mažyčių krūtų, dabar pritvinkusių motinystės 
pieno. O paskui visi ėmė kalbėti, kad kunigaikštienė gimdo, 
susirinko senės iš visos pilies, kunigaikštienė Salomėja atjojo 
iš Lenčicos raita, nes buvo polaidis ir kitaip pasiekti Plocką 
buvo neįmanoma; kunigaikštienė Verchoslava kamavosi ilgai 
ir pagimdė silpnutę dukterį; Boleslovas neslėpė apmaudo, juo 
labiau kad brolio Meško vengrė kasmet gimdė po sveiką ir 
tvirtą kūdikį, ir kunigaikštienė Salomėja didžiuodamasi pasa- 
kodavo apie savo poznaniškius anūkus. 

Kaip tik ji ir perprato viską tuo metu, kai pats Henrikas 
pajuto — paprastai įsimylėjėlis per vėlai pasijunta badąs žmo- 
nėms akis,— taigi pajuto, jog ilgiau nebeįstengs slėpti savo 
meilės. Jautė tai ir Verchoslava, bet jiedu neištarė vienas 
antram nė žodžio apie tai. Tik pati Verchoslava, kuri po moti- 
nos mirties visur statėsi Henriko globėja, patarė jam nesnaus- 
ti: juk jis dar iš tikrųjų neperėmęs savo žemių, tik laikomas 
jų valdytoju, neturįs savo dvaro ir pačios, kuria reikėtų rū- 
pintis, pagaliau jau seniai esąs pažadėtas imperatoriui kaip 
ikaitas — tad dabar geriausia proga aplankyti kitus kraštus, 
pirmiausia vokiečių imperatoriaus dvarą, kur galima išmokti 
gerų dalykų ir, pagaliau, išsiaiškinti, ko nori ir ką ketina 

daryti imperatorius, ar jis iš tikrųjų nori lenkų kunigaikštystes 
paversti savo lenais. Krokuvos ir Plocko dvare ir šiaip, ir taip 
buvo pašnekama, bet ponai ir vyskupai nelabai galėjo paaiš- 
kinti, kaip čia atsitiko, kad kunigaikštis Kreivaburnis Merze- 
burge nešė kardą prieš imperatorių Lotarą!7 ir jo neištiko 
širdies smūgis kaip vėliau, praslinkus trejetui metų. 

Henrikas, be abejo, suprato, kad kunigaikštienė jam visa 
tai kalbėjo tyčia, norėdama, kad jis išvyktų iš dvaro ir neba- 
dytų žmonėms akių savo spoksojimu į brolienę,— juk visiems 
buvo aišku, ką yra užsibrėžęs ir ko siekia imperatorius, ir kad 
ne Henrikui, nepatyrusiam vaikinui, permanyti klastas, kurios 
rezgamos neramiame imperatoriaus dvare Romoje, Bamberge, 
Ratizbonoje, taip pat ir brolienės Agnietės šunybes, kurias ji 
ten krėtė drauge su labai įtakingomis ir liežuvingomis savo 
seserimis, sėdėdamos ant sprando brolėnui, velioniui karaliui 
Henrikui, tuo tarpu kai imperatorius buvo Šventojoje žemėje 
ir žiemojo Konstantinopolyje, priglobtas po juodojo erelio spar- 
nu, savo svainės Bertos, Rytų imperatorienės !Š, pilyje. 

Dabar, kaip Henrikui pasakojo Gertrūda, visos tos moterys 
sulėkusios prie imperatoriaus patalo ir laukiančios, kada jis 
iškvėps dvasią. Didelis smūgis joms buvo karaliaus Henriko 
mirtis praėjusiais metais. Karalius jas mėgęs,— jam būdavę 
smagu su jomis, nes iš esmės jos geros moterys, ypač Berta 
iš Niurnbergo; bet ir Adelaidė, ir Elžbieta, toji, kuri jau nebe- 
jaunų metų buvo išleista už čekų kunigaikščio, ir net Agnietė 
nesančios blogos. Tik baisios pliuškės ir didelės pasipūtėlės: 
negerbia imperatoriaus Konrado ir vis didžiuojasi, kad jos — 
anūkės didžiojo Henriko Ketvirtojo, kuris nenusilenkė net po- 
piežiui !?, | 

— Geros moterys,— kalbėjo Gertrūda,— bet vis dėlto Ag- 
nietė Richencą pavedė mano globai. 

(Krikštyti mergaitę nešė imperatoriaus Lotaro žmona ir da- 
vė jai savo vardą.) 

Gertrūda buvo šį tą girdėjusi apie Agnietės išdaigas Len- 
kijoje, o didelį patyrimą turinčios moterys puikiai žino, nuo 
ko reikia saugoti dukras. Todėl Ispanijos imperatorienė vyro 
pasiuntinių laukianti nuošaliame vienuolyne, o ne dvare šalia 
motinos ir tetų. Richencos motina palikusi Vladislovą savo pi- 
lyje Saksonijoje, o pati, lydima ištikimojo Dobešo, visur se- 
kiojusi imperatorių, išskubėjusi pasitikti jo grįžtančio iš Šven- 
tosios žemės ir dabar kartu su iš toli ir iš arti atsikviestomis 
seserimis laukianti, kas bus. 

Visas tas naujienas Gertrūda dėstė ruošdama su dvariškė- 

mis ir tarnaitėmis šiltą maudynę pavargusiam riteriui. Henrikas 
stovėjo prie lango ir vis žiūrėjo į kalnus, po kambarį sklaidėsi 
garai, kylantys nuo karšto vandens, kurį kibirais nešiojo tar- 
naitės į rėčką, o Gertrūda, atsiraičiusi rankoves, pylė žalsvą 
eglių spyglių ir ramunėlių nuovirą,— net visas kambarys pri- 
kvipo to malonaus ir gaivaus kvapo. Pašauktas Telis nurengė 
Henriką, ir kol šis sėdėjo mediniame kubile, Gertrūda jam lyg 
kūdikiui trynė pečius šiurkščia skepeta, ir taip smarkiai, kad 
net oda paraudo. 

O trindama ji vis pasakojo, kas naujo imperatoriaus dvare, 
vienuolyne ir Romoje, iš kur tenykščiai nedorėliai išviję po- 
piežių, ir jis turėjęs keliauti net į Prancūziją, o paskui apsi- 
stojęs Trevire 29 ir iš ten valdąs taip, kad nė Bernardo?! ne- 
reikią. Henrikas klausėsi ne per daug dėmesingai ir vis galvojo 
apie Lenkiją bei kuklų Lenčicos dvarą, apie Sandomiro pilį. 
Bet nors ir nesiklausydamas, šypsojosi rūpestingajai seseriai. 

Sandomiro pilį jis matė tik vieną kartą; dabar ten buvo 
pasiųstas Kazimieras, tegu sau šeimininkauja, nors tai ir ne 
jo valdos, tegu pratinasi prižiūrėti dvarą, arklius ir tarnus. 
Juk jam Sandomiras ir pasiliks, kai Henrikas numirs, 0 gal 
dar ir anksčiau jis atsisakys savo dalies, jeigu jam apkars 
pasaulis. 

Tačiau kol kas dar pasaulis jam buvo mielas. Su broliene 
atsisveikino šaltai. Ji paprašė tik vieno dalyko: jeigu jis kur 
nors pamatytų mokytą varnėną, gražiai tariantį žodžius, tegu 
parveža jai lauktuvių. Jis galvojo, kad Verchoslavą toks var- 
nėnas labai pradžiugintų, bet iki šiol niekur nematė tokio 
mokyto paukščio. Tiesa, Zalcburgo vyskupo namuose buvo šar- 
kų ir juodųjų strazdų, dagilių ir zylių, net kažkokių keistų 
geltonų Žvirblių, atgabentų iš Ispanijos ir ulbančių kaip purple- 
liai — bet trokštamo varnėno nebuvo. 

Pas vyskupą Eberhardą Zalcburge gyvenimas jam atrodė 
gražus, taip pat ir vėliau tą ūkanotą dieną prie Karališkojo 
ežero, kai žiūrėjo į džiūgaujančius bendrakeleivius ir sustin- 
gusius kalnus. Ir jo galvoje tebuvo viena mintis: kaip gera 
būtų visa tai parodyti Verchoslavai. Be abejo, Novgorodas — 
turtingas ir gražus miestas, o ką jau kalbėti apie Kijevą; 
Krokuva irgi gražiai išsistačiusi, o Vavelio pilyje iškilo dailūs 
mediniai ir mūriniai trobesiai, statomos bažnyčios su vario 
stogais, bet jis troško, kad Verchoslava pamatytų tuos kalnus, 
nė iš tolo nepanašius į jų regėtas Rusios ir Lenkijos lygumas, 
tas aukštas, dangų remiančias egles ir ežerus, kuriuos jis 
išvydo prie Bertoldsgadeno ir Cvifalteno. Tiesa, jam Karališ- 

kasis ežeras priminė Dneprą, kuriuo jiedu su broliu Boleslovu 
plaukė tais metais, kai vedė lenkus į Kijevą 2. Jis nepamiršo 
to nuostabaus miesto, kur aukštai viršum plačios upės iškilę 
bažnyčių bokštai, kur stūkso didžiulis ir paslaptingas, Jaroslavo 
Išmintingojo pastatydintas šventos Sofijos soboras. Bet jam 
visai nerūpėjo tai, dėl ko jie atvyko į šį miestą: kovoti dėl 
kažkokių svetimų reikalų; jis tik žinojo, kad čia gimė Ver- 
choslava, kad čia ji praleido savo vaikystę šalia tuo metu 
ištremtos motinos — moterų vienuolyne netoli vienuolių olų. 
Tada buvo pavasaris, ir jiedu su Lestku klaidžiojo po vienuo- 
lyno sodus, nusidriekusius žemyn iki pat mėlynos upės ir 
pilnus žydinčių obelų. Vienuolės laikė juos linksmais riteriais, 
ieškančiais meilės nuotykių, ir mojavo jiems, atsidariusios ma- 
žyčius langelius; Lestkas tada pirmą sykį patyrė, kas yra meilė, 
ir baisiai parausdavo nuo kiekvieno smagios vienuolės linkte- 
lėjimo. Tačiau Henrikas, apsivilkęs lengvais pasidabruotais šar- 
vais, Vaikščiodamas po tą žolę, tarp tų obelų, tarp geltonų 
sausmedžių, augančių padneprės pievose,— ieškojo pėdsakų, 
paliktų mažytės kojos su siauru smailianosiu zomšiniu bateliu. 
Boleslovas, atvedęs tada pastiprinimą Iziaslavui, šypsojosi, ne- 
suprasdamas, ko ieško brolis tame netvarkingai išsidriekusiame 
sode. Jis taip pat mąstė apie meilę ir nežinojo, kad brolis jau 
seniai rado ją jo paties namuose. 


IV SKYRIUS 


Reikia pasakyti, kad Teliui vienuolyne ne per daug patiko. 
Nors jam nereikėjo keltis tada, kai keldavosi vienuolės, gyve- 
nančios ant kalno, ar vienuoliai slėnyje, nereikėjo giedoti 
su jais valandų ir litanijų, bet jį erzino tas tvarkingas — kur 
kas tvarkingesnis negu Zalcburge — gyvenimas, kuris plaukė 
šalia jo. Dienos dar tebebuvo gražios, nors jau artinosi ruduo 
(jie vis tebetūnojo vienuolyne, tik Lestką kunigaikštis išsiuntė 
kaip žygūną į Lenkiją) —ir jis negalėjo suprasti, kas laiko 
kunigaikštį tame vienuolyne, kodėl jis nebėga nuo tų bobų, 
nesitraukiančių nuo jo nė per žingsnį, kodėl nejoja į smagų 
žygį, kuriame skambėtų muzika, tilindžiuotų varpeliai, žvangėtų 
ginklai ir balnakilpės, į tokį žygį, kurį ne kartą sapnavo varg- 
šas berniukas, gulėdamas lovoje, prisiglaudęs prie Lestko (mū- 
rinėse celėse buvo šalta), ir vėliau, jau Lestkui išvykus, kai 
jis liko be draugo, vėl visai vienas. 

Kunigaikštis Henrikas ne itin juo rūpinosi, taigi dažniausiai 

berniukas pasiimdavo violą, kurią, kaip susitaikymo ženklą, 
jam buvo padovanojęs kelionės draugas, kopdavo į mišką virš 
vienuolyno, ant uolų, ir, pirmomis dienomis sėdėdamas ūks- 
mėje, o kai oras ėmė vėsti — susiradęs atokaitą, valandų valan- 
das grieždavo ir kurdavo dainas. Iš pradžių jis dainavo apie 
Švenčiausiąją Mergelę, paskui, kai jų viešnagė vienuolyne už- 
sitęsė — apie Ispanijos imperatorienę. Jis šlovino jos grožį, bet 
apsakinėjo jį nelabai tiksliai. Niekaip neišvengdavo nuvalkiotų, 
įprastinių žodžių: akys kaip žvaigždės, veidai kaip rožės, ta- 
čiau, dainuodamas tuos nesudėtingus posmus, įsivaizduodavo 
grakščiąją mažutę imperatorienę, kuri lyg voverė lakstė po 
Cvifalteno sodus, visai neimdama į galvą, kad tarp Konrado III 
ir Alfonso kanceliarijų neseniai prasidėjo nesutarimai, kadangi 
Vokietija atsisakė pripažinti jai imperatorienės titulą ir Kasti- 
lijos karaliui pareiškė, kad jo žmona imperatoriaus raštuose 
galinti būti vadinama daugių daugiausia „visų Ispanijų kara- 
liene". Pasak Gertrūdos, šį nutarimą sukurstęs išdidusis impe- 
ratoriaus sūnėnas, Fridrichas Švabas 3, kurio galia, valdovui 
pasiligojus, vis didėjo. Sklido kalbos, kad jis greičiausiai ir 
būsiąs mažojo Fridricho, imperatoriaus jauniausiojo sūnaus, 
globėju — o ne vienamočiai Konrado broliai 24 austrai, nors juos 
rėmė imperatoriaus seserys, kurių žodis dvare daug svėrė. 
Otonas Freizingietis 2, Leopoldas, Henrikas, pramintas Jazomir- 
gotu Ž6,— visi susirinkę lūkuriavo ne pačiame Bamberge, bet 
netoli jo, o imperatoriaus pilyje ponios ginčijosi, ką reikėtų 
išrinkti imperatoriaus vaiko globėju. 

Tačiau visi šie sudėtingi klausimai nė kiek nerūpėjo Ri- 
chencai ir jos jaunajam garbintojui, kurio plonas balselis ir 
dar plonesnis violos dūzgenimas aidėdavo nuo uolų, stūksančių 
virš vienuolyno ir virš krioklių. Henrikas dažnai nusileisdavo 
žemyn į slėnį: ten, visai palei pat lankas, kurios jam priminė 
Lenčicą, baltavo ilgas, platus ir žemas vyrų vienuolynas, ku- 
riame gyveno vienuoliai, Bergų giminės draugai Ortlibas ir 
Otonas iš Štucelingeno. Be šių dviejų riterių, Otono ir Ortlibo, 
vienuolyne buvo dar visas pulkas vienuolių; jie slaugė ligo- 
nius, suplaukiančius čionai iš viso krašto. 

Vienuolynas dar turėjo priestatą su keturkampiu kiemeliu, 
kurį juosė medinė tvora, suręsta iš apvalių rąstų. Tame prie- 
state gailestingieji vienuoliai priglausdavo nepilnapročius ir 
tikrus pamišėlius, kuriems, visų pamirštiems, trobose ir pilyse 
grėsė bado mirtis. Baltintose to priestato celėse, į kurias ir 
Otonas, ir Ortlibas retai teįžengdavo, buvo laikomi tik keli 
ligoniai, ramūs ir liūdni. Buvo ten ir vienas riteris, kuriam 

protas pasimaišė nuo tada, kai gavo per galvą geležų prismaigs- 
tytu vėzdu. Jis sėdėdavo savo celėje ir skardžiu balsu šauk- 
davo paeiliui visus tarnus, nors tie jau seniai gulėjo po žemė- 
mis. Tačiau retkarčiais šis žilas ir savo mintyse nugrimzdęs 
žmogus imdavo dainuoti kažkokius keistus romansus, ir jo 
balsas iš tikrųjų griebdavo už širdies. Žmonės kalbėjo, kad 
jaunystėje jis buvęs Ispanijoje ir ten išmokęs taip dainuoti. 
Telis sėdėdavo pašalėj po pamišėlio langu ir klausydavosi tol, 
kol tik šis dainuodavo, o tai trukdavo ilgai. Vėliau jis išmoko 
šiek tiek pritarti seniui viola, kai tas imdavo ringuoti savo 
melodijas ir žodžius, pasakojančius apie meilės nuotykius ir 
narsius žygius. 

Čia taip pat ateidavo iš vienuolyno pati pamaldžiausia vie- 
nuolė Valburga, jau visai sena ir apyžlibė; ji ateidavo papa- 
sakoti Ortlibui savo regėjimų. Atsisėsdavo ant suoliuko prie 
namo, o Ortlibas — priešais ją ant trinkos. Sėdėdama atokai- 
toje, senutė šypsodavosi bedante burna ir iš pradžių ilgai tylė- 
davo. Telis paprastai kiūtodavo pasislėpęs tarp balzganų varna- 
lėšų, išsikerojusių patvoryje, ir spoksodavo į vienuolę taip pat 
smalsiai kaip ir Ortlibas. Laikydamas vienoje rankoje perga- 
mentą, vinutėmis prismeigtą prie medinės lentelės, antroje 
nendrinę plunksną, vienuolis laukdavo, ką papasakos Valburga. 
Ši ilgai šypsodavosi ir tarytum apie kažką svajodavo, žvelg- 
dama į erdvę, į saulę nieko nereginčiomis akimis. O paskui 
staiga pradėdavo: 

— Mačiau,— prašnekdavo vos girdimu balsu, bet paskui 
ištardavo garsiau: — Mačiau! — Ir tuoj pat pratrūkdavo — pa- 
sipildavo ištisas srautas vaizdų, tarpais toks greitas ir padrikas, 
kad Ortlibas nespėdavo užrašinėti. Beje, ji retai kada regėdavo 
šventus daiktus ir asmenis, dažniausiai minėdavo gėles, auga- 
lus, debesis, paukščius. Čia ji, būdavo, pasakoja apie gulbes, 
lekiančias padebesiais, čia apie rožes, žydinčias bažnyčioje, o 
klausytojai sėdėdavo užgniaužę kvapą — taip viskas buvo gra- 
žu. Galiausiai ji nutildavo, o tarnas, vykdydamas vienuolyno 
vyresniosios Osanos įsakymą, užsodindavo senutę ant asiliuko 
ir lydėdavo į viršų. 

Henrikas tuo metu dažniausiai kalbėdavosi su Otonu, ka- 
mantinėdavo jį apie Lenkijos kunigaikščius ir karalius — kokios 
buvo jų teisės, kaip jie valdė. Teiravosi apie Lenkų karūnos 
kilmę, o ypač apie savo tėvą Boleslovą — kokius jis priesakus 
paliko sūnums dėl išdalintų žemių ir kas turi valdyti Krokuvą; 
Otonas jam aiškino, kaip tokie reikalai buvo tvarkomi Rusioje 
ir Čekijoje. Štucelingeno riteris pasakojo apie slavų šalių įsta- 

tymus, tačiau pats aiškiai jiems nepritarė, nors nei apie Krei- 
vaburnį, o juo labiau apie šventąją kunigaikštienę Salomėją 
niekada nedrįso ištarti blogo žodžio. Teisybė, nebuvo jis pa- 
tenkintas ir Vokietijos karalystės būkle, ir, ko gero, vis gailavo 
senųjų imperatorių — Karolio, Otono, Henrikų 27. 

Teliui nelabai buvo įdomu klausytis rimtų šnekų apie rei- 
kalus, jis mieliau žiūrėdavo į dangų, kur saulė dabar dažnai 
slėpdavosi už debesų ir anksti užgesdavo uolose už paraudusio 
ežero. Liūdna buvo mažajam tarnui, kad jau atėjo ruduo. Štai 
tada jie ir susiruošė į kelionę, beje, nelabai tolimą, užtat šaunią. 
Henrikui atrodė, kad priderėtų aplankyti dėdę, motinos brolį, 
tuo metu kaip tik gyvenantį Berge, juo labiau kad pilį visai 
neseniai apgaubė gedulas — dėdės vyriausias sūnus Adolfas per 
kryžiaus žygį krito šalia Konrado III. Dipoldas, gyvenantis 
Berge, buvo pats jauniausias iš visos tos giminės, kuri kažkodėl 
skubėjo atgulti amžino poilsio į Cvifalteno bažnyčios požemius; 
dabar jis su žmona tūnojo amžino gedulo apgaubtoje ir šiek 
tiek apleistoje pilyje. Iškeliavo į ją visas pulkas ir su ištaiga: 
kunigaikštytė Gertrūda ir Richenca, ir Henrikas, ir Otonas iš 
Štucelingeno, kuris bičiuliavosi dar su senuoju grafu ir kartu 
su juo keliavo į Šventąją žemę. Kunigaikštytė ir Ispanijos ka- 
ralienė jojo pirmosios, iš paskos — Otonas ir Henrikas ant sa- 
vo žirgų, už jų kiti — kas pėsčias, kas raitas. Telis su savo 
mažučiu lenkišku žirgu išlindo į patį priekį ir, išsitraukęs violą, 
dzyrino visokiausias melodijas, čia liūdnas, čia linksmas, o 
paskui visa gerkle užtraukė dainą, užbaigdamas posmą aukšta 
gaida ir su tirolietiškais pavinguriavimais, kaip dainuodavo kal- 
niečiai netoli gimtojo Zalcburgo. Tačiau nors ir kaip stengėsi, 
smuikelio garsai ir jo paties balsas slopo tarp kalnų, gėrėsi 
į geltonus bukų bei kaštonų lapus, ir tie, kurie jojo užpakaly, 
tegirdėjo dainos ir melodijos nuotrupas; užtat jo baltos ir raus- 
vos spalvos drabužėliai, pluoštas ant šono surištų kaspinų links- 
mai mirguliavo tarp šakų ir lapų, gožiančių statų taką. 

Telis dainavo: 


Ne kakta — o saulė, 
Lūpos — tartum rožės, 
Skruostai — lyg Ielijos,— 
Puošia man pasaulį 
Tavo tyras grožis — 

Jo net akys bijos. 


Vienuolyne visi jau aiškiai žinojo, kad Telis taip dainuoja apie 
Richencą, ir visiems tai didžiai patiko. Berniukas buvo tikras 

šaunuolis, anksti pajuto širdyje užgimusią meilę ir mokėjo ją 
išreikšti. Senasis Otonas iš Štucelingeno, pats jaunystėje su- 
kūręs ne vieną dainą, labai pamilo berniuką. 

Kai vilkstinė, nusileidusi stačiu šlaitu, pasuko link vyrų 
vienuolyno, Telis atsigręžęs pamatė, jog kai kas pasikeitė, 
geltona kunigaikštytės suknia, kurią ji apsivilko ta proga, pa- 
dėjusi į šalį vienuolės apdarą, atsidūrė šalia Otono rudo ap- 
siausto; tuo tarpu kunigaikščio Henriko žirgas žengė koja ko- 
jon su Richencos arkliu. Tai išvydus, Teliui gnybtelėjo širdį. 
Jam jau nebesinorėjo griežti, bet turėjo dainuoti toliau, nes 
ką gi Otonas iš Štucelingeno būtų pasakęs apie tokį kavalierių. 
Telis vėl užtraukė, bet jau iškilmingai, jau kitu, giesmės ritmu: 


Marija, dangaus karaliene šviesioji, 
Lyg saulė skaisti tu visa spinduliuoji, 
Ant tavo altoriaus galybė žiedų — 
Rožių raudonų, lelijų baltų. 


Pastebėjęs tą permainą, Otonas nusišypsojo ir tarė Gert- 
Iūdai: 

— Bijau, kad Henrikas mūsų vienuolyne užsibuvo ne tik 
dėl to, kad jam rūpi pasišnekėti su manim ir Ortlibu ir pasi- 
mokyti valdymo meno... 

Gertrūda pasipiktinusi atkirto: 

— Jei tik sužinočiau, kad iš tikrųjų taip yra, tučtuojau 
liepčiau keliauti savo keliais. Juk iš to nieko neišeis. 

— Moterys viską tuoj pat nori sutvirtinti vedybomis. Tegu 
jaunuoliai truputį padraugauja. Nieko čia bloga; na o paskui 
išsiskirs ir atsidurs labai toli vienas nuo kito. Ji bus Ispanijoje, 
jis Lenkijoje. 

— Jis Lenkijoje nelabai nori likti; reikia jį įspėti, kad turi 
rūpintis savo kunigaikštyste. 

— Bolekas jo kunigaikštyste rūpinasi. O ta kunigaikštystė 
ne tokia ir didelė. Ko jam ten grįžti? 

Gertrūda skubiai žvilgtelėjo į Otoną. Paskui susimąsčiusi 
pasakė: 

— Žinoma, tegu pabūna... Manau, kad Richencą jau greit 
išsiveš. 

Tiek ir tenugirdo Telis, tyčia truputį stabtelėjęs, kad per 
daug neišsiveržtų į priekį ir galėtų matyti, kas dedasi vilks- 
tinėje. 

Nors iki Bergo buvo nebetoli, vis dėlto keleiviai nenorėjo 
vakare nelauktai užgriūti pilį, todėl pasiuntė tarną pranešti, 
jog atvyksta, o patys apie vidurdienį sustojo užeigos namuose 

netoli pilies. Tuoj bus išprašyti lauk žmonės, šventę kažkokias 
krikštynas, ir, paskubom numazgojus suolus, svečiai iš vienuo- 
lyno susėdo prie išdėliotų valgių, kurių šiek tiek patys buvo 
atsigabenę, o valstiečiai, sukišę nosis prie langų, stebėjo kuni- 
gaikščių pietus, labai kuklius ir, kaip įprasta vienuolynuose, 
vykstančius be jokių šnekų. Vienas iš brolių vienuolių, šven- 
tojo tėvo Otono skaitovas ir raštininkas, monotonišku ir tyloku 
balsu paskaitė tai dienai skirtą šventosios Margaritos gyveni- 
mą, o to gyvenimo būta didžiai nedoro, ir visą jį autorius ap- 
rašė kuo smulkiausiai. Kunigaikštytė Gertrūda be paliovos dū- 
savo ir žvilgčiojo į Richencą, kuri sėdėjo kaip pelytė, net jos 
šviesios garbanos nekyšojo iš po baltos krakmolytos skepetai- 
tės, surištos aukštai ant mažos galvutės. Tik lūpų kampeliuose 
virpčiojo šypsena, kai ji žiūrėjo į dubenį, mandagiai, mažais 
kąsneliais kramtydama valgį. Telis irgi žiūrėjo į „imperatorie- 
nę“ ir Matė šypseną siaurose lūpose. Taip pat matė, kad kuni- 
gaikštis Henrikas vogčiom šnairuoja į ją, tarytum pats sau 
nenorėtų leisti tiesiai pažvelgti į mielą Alfonso VII žmonos 
veidelį. Kai pagaliau šventosios Margaritos gyvenimas baigėsi 
laimingai, o drauge su juo pasibaigė ir pietūs, kunigaikštytė 
Gertrūda atsiduso iš pačios krūtinės gilumos, bet paskui jos 
veido išraiška staiga pasikeitė, ir ji suplojo rankomis. Matyt, 
jai buvo malonu bent trumpą laiką palikti savo vienuolyno 
mūrus, bent trumpai pavilkėti dailius kunigaikštytės drabužius. 
Ji šūktelėjo Bartolomėjui: 

— Nagi, paže, trauk savo smuiką iš užančio ir pagriežk ką 
nors, o mes paklausysim. 

Telis čiupo violą ir ėmė griežti, iš pradžių pamaldžiai, bet 
paskui vis greičiau, kol galiausiai, nutraukęs smagią melodiją, 
perėjo į iškilmingą, bet pagaulų lėto šokio ritmą. Henrikas su 
šypsena, šiek tiek panašia į Gertrūdos, bet svajingesne, nusi- 
lenkė Richencai. Ši atsistojo, viena ranka suėmė nepaprastai 
ilgos suknios kraštą, antrąją, pačius pirštų galiukus, padavė 
jam, ir jiedu ėmė žingsniuoti ant plytinių smuklės grindų. Šokis 
tas buvo padorus ir rimtas ir labai patiko Gertrūdai, seniai 
jau nemačiusiai šokių. Todėl ji norėjo, kad tiedu šoktų ilgiau, 
ir, plodama delnais, šaukė: 

— Dar, dar! 

Telis užgriežė smagesnę melodiją; Henrikas paleido Richen- 
cos ranką, ir jiedu pradėjo suktis kiekvienas atskirai, paėjė- 
dami čia pirmyn, čia atgal, tripinėdami tankiais žingsniais tiks- 
liai pagal greitą smuiko ritmą. Ilga Richencos suknelė vilkosi 
grindimis šlamėdama ir šiek tiek keldama dulkes, tačiau jaunas 

mergaitės kūnas po drabužio klostėmis judėjo laisvai, tiksliai, 
greitai. Henrikas visai įsismagino: Telis pastebėjo, kad jo vei- 
das nebe toks liūdnas kaip paprastai, ir visi susispietusių pa- 
langėse žmonių veidai, visos akys, įsmeigtos vidun, pralinks- 
mėjo drauge su šauniuoju lenkų kunigaikščiu. 

Tai matydamas, Telis dar sutankino ritmą, ėmė griežti gy- 
vai ir trankiai kaip kalniečių šokiams. Kunigaikštytė Gertrūda 
sumostagavo rankomis, bet, matyt, daugiau dėl padorumo, atseit 
jai gal nepritiktų žiūrėti į tokį nerimtą šokį. Tačiau nei Telis, 
nei Richenca, kuri taip pat buvo labai linksma, į tai nekreipė 
dėmesio. Tik Henrikas, žvilgtelėjęs į seserį, staiga susimąstė 
ir liovėsi šokęs, Richenca uždususi sustojo vidury kambario, 
o Telis ūmai pradėjo kitą melodiją. 

Jaunuoliai vėl iškilmingai nusilenkė vienas kitam, vos su- 
laikydami juoką. Šokis baigėsi. 

Gertrūda tarytum susigėdo savo linksmumo ir, kai šurmu- 
lys nurimo, skubiai atsistojusi liepė ruoštis į kelionę. Su šo- 
kiais bei muzika laikas greit prabėgo, ir jie iškeliavo jau 
prietemoje; smulkutė Telio figūrėlė, vėl prasispraudusi į priekį, 
šmėkščiojo vos įžvelgiama vakaro migloje. Gertrūda pašaukė 
jį ir liepė giedoti tik šventas giesmes. Jis vėl pradėjo šlovinti 
Mariją, o kadangi beveik nuo pat ryto dainavo lauke, jo 
balsas buvo šiek tiek prikimęs. Lydimi giesmės, kurios garsai 
tarytum pleveno ore, jie pamažu slinko per melsvą prietemą 
link bukų mišku apaugusio kalno, ant kurio stūksojo gimtoji 
kunigaikštienės Salomėjos pilis. Gertrūda jodama atsigręžė ir 
pasakė Henrikui: 

— Tik pamanyk, kaip skiriasi kraštas, kur mūsų motina 
mirė, nuo to, kuriame ji gimė, 

Dipoldas jų laukė pakalnėje, stataus kelio apačioje, ties 
pirmu nuleistu tiltų, jau aprūdijusiu ir seniai nebekeliamu, 
kadangi laikai Švabijoje dabar buvo beveik ramūs. Dipoldas 
buvo dar nesenas žmogus, bet labai nevalyvos išvaizdos, pilką 
apsiaustą užsigaubęs ant paprastų šarvų, nunertų iš geležinių, 
jau apdilusių grandelių; vietoj šalmo buvo užsidėjęs didelę kal- 
nietišką juodo veltinio skrybėlę. Atrodė sutrikęs, matyt, ne 
per daug džiaugėsi seservaikių apsilankymu ir nelabai žinojo, 
kaip elgtis su Ispanijos imperatoriene. Pagal padėtį jai pride- 
rėjo eiti prieš Gertrūdą, bet kadangi buvo jaunesnė ir dar 
galutinai nesutuokta, norėjo, kad pirmoji būtų Gertrūda, Di- 
poldas erzėjo, svaidė akimis žaibus ir barėsi ant tarnų, laikan- 
čių deglus. Pagaliau jis nulipo nuo arklio, spustelėjo kelį Gert- 
rūdai ir Richencai, o sveikindamas irgi nulipusį žemėn Henriką 

suėmė už galvos. Paskui, akimirką padvejojęs, labai meiliai 
pabučiavo jį į abu skruostus. Telis vėl prasibrovė į priekį, ir 
visi ėmė kopti aukštyn. 

Pilyje jie rado sujudimą ir sumaištį. Senoji kunigaikštienė, 
aiškiai senesnė už vyrą, sėdėjo lango nišoje ir neišėjo pasi- 
tikti Gertrūdos ir jos dukterėčios. Be abejo, nebejaunai mo- 
teriai buvo sunku judėti: ji laukėsi, ir jau buvo paskutinės 
dienos. 

Kunigaikštienė nuo pat pirmos akimirkos pasičiupo Gertrū- 
dą ir, nekreipdama dėmesio, kad aplinkui tiek daug dvasininkų, 
staiga nei iš šio, nei iš to ėmė vainoti kryžiaus žygį, atėmusį 
iš jos sūnų. Bernardą Klervietį vadino antikristu, nevykėliu 
stebukladariu, kuris apkvailinęs ne tik paprastus žmones, bet 
ir kunigaikščius, grafus, karalius, ir net atžagarųjį karalių Kon- 
radą patraukęs į savo pusę ?š, nors tam verčiau reikėję galvoti 
apie Romą, apie imperatoriaus karūną 29, 

Pasipylus tiems kaltinimams, užgaunantiems krikščionių ri- 
terių švenčiausius tikslus bei siekius ir nukreiptiems prieš pa- 
ties popiežiaus raginimus, Gertrūda sumišusi pamėgino ginčytis 
ir aiškino kunigaikštienei, jog šventų darbų nevalia vadinti 
kvailumu ir niekšybe. 

— Net ir tavo sūnus, — priminė ji,— keliavo norėdamas pel- 
nyti amžinąjį išganymą. 

Tačiau toji tik smarkiai sumostagavo rankomis ir ėmė šaukti: 

— Tai jau, negi aš nežinau, koks buvo mano vyriausiasis 
sūnus. Ne iš pamaldumo jis iškeliavo su karalium Konradu. 
Nuo mažens jis jau svajojo apie keliones, dar jauniklis ver- 
žėsi iš namų... Bastėsi po kalnus, žiūrėk, čia į Austrijos dvarą 
nusitrenkia, čia Reinu plaukia, o širdy buvo pagonis. Niekada 
nėra persižegnojęs, kiekvieną pavasarį apsikaišydavo žaliais 
lapais ir gėlėmis ir eidavo šokti į kaimus ir karčemas. Kartais 
tik po kelių savaičių namo teparsirasdavo, kai jau manydavau, 
jog niekada jo neberegėsiu. Kai tik čia atėjo tie Belialo sūnūs, 
antikristo tarnai, ir jūsų bažnyčioje, ir vienuolyne, — ji atsigręžė 
į magistrą Otoną,— ėmė malti visokius niekus, jis tuoj pat išsi- 
kirpo kryžių iš raudonos gelumbės ir prisisiuvo prie apsiausto; 
kai tik daviau jam palydovais du tarnus — šoko ant arklio ir 
išrūko. 

Magistras Otonas atlaidžiai lingavo galvą, bet paskui tarė: 

— Brangioji ponia, aš nė kiek nesistebiu, jog kunigaikštienė, 
kurios protėviai ir giminės tiek daug padarė mūsų bažnyčios 
labui, yra įsitikinusi, kad antikristas bylojęs tų mus aplankiusių 
šventų vyrų lūpomis. .. tai aš jau girdėjau ne sykį, bet maniau, 

kad prie savo dukterėčios, dievobaimingosios kunigaikštienės 
Salomėjos dukters, prie dukters kunigaikštienės, kuri yra savo 
giminės pažiba ir mūsų vienuolyno geradarė, tamsta prilaikysi 
savo nuodėmingąjį liežuvį... bent jau atsimindama savo pa- 
dėtį. .. 

Senoji, tai išgirdusi, visa užkaito, bet tuo metu, norėdamas 
parodyti dėmesį svečiams ir būgštaudamas, kad susierzinimas 
nepakenktų žmonos sveikatai, į pokalbį įsiterpė Dipoldas; jis 
užšnekino Gertrūdą ir Richencą apie visai kitus dalykus, pasi- 
teiravo, kas girdėti iš Bambergo, iš imperatoriaus dvaro, o ypač 
klausinėjo apie Jo Didenybės sveikatą, kuri, kaip jam tekę 
girdėti, po žygio smarkiai pašlijusi. Rytų imperatoriaus dvare 
jį lyg ir norėję nunuodyti, bet tai tikriausiai netiesa, nes Jo 
Didenybė artimas imperatoriaus Manuelio giminė ir, kaip at- 
rodo, nėra padaręs jam nieko blogo — priešingai, žadėjo padėti 
jam nugalėti raguotą ir galingą bestiją, išpuikėlį senį — Sicili- 
jos valdovą. 

Svečiams buvo paduota žalio vyno, midaus, įvairių namie 
keptų pyragų ir valgių. Dipoldas labai atsiprašinėjo, kad netu- 
rėjęs laiko pasiruošti vaišėms, o Gertrūda dėdei pasakė, kad 
visi jie — paprasti žmonės, atvykę iš vienuolyno ir prie puotų 
nei prie šokių — čia ji pažvelgė į Henriką — nesą pripratę. 

Senoji kunigaikštienė gerdama ir valgydama kalbėjo tik 
apie Adolfą, ir Telis netrukus pamatė galįs padėti į šalį savo 
violą ir su kitais vienuolyno tarnais eiti miegoti į neaukštą 
bokštą, kur buvo prikrauta šieno, stovėjo grūdų maišai ir dvo- 
kė pelėmis. Lauke ėmė kilti rūkas: Telis pro angą lubose išsi- 
ropštė ant stogo ir ėmė žiūrėti, kaip viršum išsidriekusios rūko 
skraistės pamažu išlenda skaisčiai žėrintis jauno mėnulio pjau- 
tuvas. Bokštas buvo kampinis ir šliejosi prie nedidelio sodelio, 
kuriame baltavo mėnesienos apšviesti beržai ir gluosniai svy- 
ruokliai. Kai rūkas nusileido žemiau, tolumoje iš jo išniro me- 
džių viršūnės. Jos palengva siūbavo, sakytum tyliai vaidijosi 
tarpusavy. Telis grožėjosi tuo šaltu gamtovaizdžiu, kol išgirdo 
žingsnius sodelyje. Apsidairęs pamatė kunigaikštį Henriką 
vaikščiojantį už parankės su savo dukterėčia; ši ant ilgos 
šviesios suknelės, kuria vilkėjo visą dieną, buvo užsisiautusi 
tamsų apsiaustą, žvilgantį mėnesienoje. Jiedu iš lėto vaikšti- 
nėjo po sodelį, kas keli žingsniai stabtelėdami, ir neatrodė, 
kad apie ką nors kalbėtųsi. 

Tada Telis nebeištvėrė ir, pamiršęs gedulą, kuris gaubė 
iširusi grafo dvarą, grybštelėjo violos stygas, o paskui per- 
braukė jas stryku ir uždainavo tyliai, bet labai jausmingai. 

Dainavo ilgai ir dainuodamas po kurio laiko pajuto širdyje 
ramybę ir pirmą kartą suvokė, kad išgyvens daug pavasarių 
ir rudenių ir kad visi jie pavirs vien prisiminimais. Ir dar 
suvokė, kad Ispanijos imperatorienės figūrėlė išdils jam iš at- 
minties kaip ir kiti gražūs dalykai. Ir kad tokia pat rudens 
naktis ateis kada nors jo gyvenimo pabaigoje, ir nuo to pa- 
saulis nė kiek nepasikeis. 

Ir jo balsas skambėjo vis jausmingiau, o žodžiai, kuriuos 
dainavo, buvo vis paprastesni. Jo smuikelio garsai pamažu 
tilo ir galiausiai Visai nutrūko. 

Buvo pati jaunaties pradžia, todėl mėnuo greitai dingo. Dar 
valandėlę švietė pro rūką, o paskui pasidarė visai tamsu. 


V SKYRIUS 


Kitos dienos pavakare visi sėdėjo didžiojoje pilies menėje, 
ilsėdamiesi po pietų, ir tarėsi dėl būsimos medžioklės, į kurią 
rengėsi traukti visu būriu, nes jau buvo pats laikas, bet staiga 
pasirodė žygūnas iš Cvifalteno ir pranešė, kad kunigaikštienė 
Agnietė, Vladislovo žmona, atvykusi į vienuolyną ir norinti 
tučtuojau pamatyti dukterį. Tai išgirdusi, Gertrūda sumišo, o 
Henrikas ir Telis iškart žvilgtelėjo į Richencą. Be abejo, jos 
motina atvyko į Cvifalteną dėl to, kad pagaliau atkeliavo 
Alfonso pasiuntiniai; Richenca išbalo ir nuleido akis. Henrikas 
nepatenkintas pastebėjo, kad Telis pašaipiai šyptelėjo. Vis dėlto 
jis nenorėjo sau prisipažinti, jog berniūkštis jį erzina. Nebe- 
liko kas darą, teko atsisakyti medžioklės ir rytą, vos prašvitus, 
skubiai keliauti atgalios. Oras pasikeitė, buvo ūkanota ir purkš- 
tė smulkus lietus. Telis dabar jojo vilkstinės gale, violą buvo 
nubrukęs į patį dugną krepšelio, kurį turėjo ant nugaros. Mo- 
tina Osana, vienuolyno vyresnioji, raita išjojo jų pasitikti ir 
galopu atlėkė prie Gertrūdos. Iš tiesų Alfonso VII pasiuntiniai 
atvykę į Bambergo rūmus, ir imperatorius labai norįs, kad jo 
dukterėčia paskubėtų, taigi vienuolyno vyresniajai vos pavykę 
prikalbėti kunigaikštienę po kelionės vargų bent kiek pa- 
ilsėti. 

Taip jau viskas susiklostė, kad Henrikas nelabai kada ma- 
tydavo savo brolienę; nebuvo su ja susitikęs nuo vaikystės. 
Kai jis žygiavo į Poznanę, kunigaikštienė buvo Krokuvoje, iš 
ten išvyko į Vokietiją, nuo tada jos daugiau ir nebematė. Be- 
veik neprisiminė, kaip ji atrodo. Tai buvo neaukšta, liesa 
moteris ilgoka nosimi ir žibančiomis juodomis akimis, pavel- 

dėtomis iš Salijų3? giminės. Dėvėjo visada paprastais drabu- 
žiais, juo labiau keliaudama; buvo apsivilkusi rudu vienuolės 
benediktinės abitu, kurį jai leido nešioti popiežius. Su šiuo 
kukliu apdaru, būdama ne per daug išvaizdžios figūros, ji vis 
dėlto laikėsi taip, kad kiekvienas judesys rodė ją esant di- 
džioio imperatoriaus anūkę. Henriko atmintyje nejučiom iškilo 
aukštas ir kumptelėjęs Vladislovas su rusvais ūsais, kurio iš- 
vaizda anaiptol nepasižymėjo didingumu. Vladislovas nelygi- 
nant rusas su viskuo gyvenime susitaikydavo — ir dabar ramiai 
kiūtojo savo pilyje Altenburge, kol jo žmona ir sūnūs veikė 
už jį ir už save. 

Kiekvienas jos gestas, kiekvienas šyptelėjimas bylojo, kad 
ji nėra pamiršusi, kokį kraitį atsinešė jos motina, ateidama 
į Hohenštaufenų namus,— imperatoriaus karūną, apgaubtą ko- 
vų ir idealų spindesiu, karūną, beje, pažemintą Romos tuo 
metu, kai puošė Agnietės senelio galvą, bet anaiptol nesu- 
tremptą. Tiesa, ji buvo gimusi iš savo motinos antrosios san- 
tuokos, nebe tokios vykusios; senoji Agnietė buvo imperato- 
rIiaus Henriko IV duktė ir Henriko V sesuo, motina karaliaus 
Konrado ir Fridricho Švabo, kuris nors ir netapo imperatoriumi, 
bet turėjo gal net daugiau galios negu jo laimingasis brolis. 
Giminės didybė jai buvo įsigėrusi į kraują, nors ji niekada 
apie tai nekalbėdavo, tiktai iš paniekos, kurią rodė vargšei 
Bergo grafaitei, buvo galima spręsti, koks stiprus tas jausmas. 
Tačiau dabar ji laikėsi kaip niekur nieko: smulkutė, ori, ma- 
loni, šnekučiavosi su motina Osana ir Gertrūda, su kuria visada 
buvo didelės draugės ir kurios gerumą didžiai vertino. 

Vis dėlto ji nusišypsojo Henrikui; matyt, jai buvo brangi 
kiekviena proga atnaujinti saitus su šalim, iš kurios tapo iš- 
tremta. Juo labiau kad prieš ją stovėjo vienas įtakingiausių 
valstybės vyrų. Deja, iš Bergo Henrikas grįžo ne per daug 
panašus į valstybės vyrą. Buvo susimąstęs, melsvos akys vis 
jausmingai apsidūmuodavo, ir tai smarkiai nesiderino prie už- 
riestos nosies. Vakare jis apsitaisė puošniais drabužiais, kad 
net tviskėjo, ir iš tiesų atrodė labai gražus, net Agnietė šyp- 
sojosi. Tačiau ji neįstengė ištraukti iš jo nė žodžio apie Len- 
kijos kunigaikščių politiką. Ar jis nieko nežinojo, ar nenorėjo 
žinoti nei apie Mešką, nei apie Boleslovą ir nesugebėjo paaiš- 
kinti, ko jie siekia. Žinoma, nebuvo jokios abejonės, kad 
Krokuvos kunigaikštystės jie geruoju Vladislovui neatiduos, 
bet dar buvo neišspręstas Silezijos klausimas. Silezija priklausė 
Vladislovui ne kaip aukščiausios valdžios ar Lenkijos vienybės 
simbolis: tai buvo jo tėvonija; bent jo sūnūs turėjo ją atgauti. 

Iškart buvo matyti, kad kunigaikštienė gerai išmano įstatymus, 
ji pateikė daug argumentų, kodėl Silezija turinti priklausyti 
jos sūnums. Tačiau tiek daug kalbėti visai nevertėjo: Henrikas 
šiandien sutiko su viskuo, nors buvo matyti, kad iš tikrųjų 
yra kitos nuomonės. Jis tik negalėjo ginčytis su Richencos 
motina. 

Kunigaikštienę Henriko abejingumas gerokai erzino, ir to 
irzulio ji neįstengė sutvardyti. Beje, toks elgesys jai buvo ne 
pirmiena. Ji nutilo ir pasigręžė kažko įsakyti Dobešui, kuris 
ir čia nuo jos nesitraukė. Tai buvo augalotas žaliūkas, kadaise, 
matyt, lieknas, bet ilgainiui kunigaikščio dvare gerokai nusi- 
„penėjęs. Lenkiškai kalbėjo su kalniečio akcentu, nes buvo gi- 
męs net anapus Sončo: iš pradžių tarnavo pas Piotrą Vlastą ?!, 
paskui prisišliejo prie Vladislovo dvaro ir jo jau nebepaliko, 
dalijosi visais vargais ir džiaugsmais. Kadaise Dobešas nema- 
žai pasidarbavo, padėdamas apgaule uždaryti į kalėjimą Vlastą; 
tas įvykis buvo sukrėtęs visą Lenkiją. Dabar jis nemokėjo 
kalbėti jokia kalba, tik vobulavo kažką, maišydamas vokiškus, 
lotyniškus ir kalnietiškus žodžius, berdamas nesuprantamų sa- 
kinių nuotrupas. 

Dobešas nė per žingsnį nesitraukė nuo Agnietės ir visada 
buvo jai po ranka, nors nelabai ką tegalėjo padėti, būdamas 
nepaslankus ir per storumą vos pakrutėdamas. Tačiau, tapęs 
kaip ir saviškių, jis rodė Agnietei tokią pagarbą, kad Henrikui 
pirmą kartą dingtelėjo mintis: kokia didelė ponia jo brolienė 
ir kaip turėjo būti gerbiamas jo tėvas, jeigu vyriausias sūnus 
gavo ją per žmoną. Teisybė, nemažai čia prisidėjo ir abipusė 
meilė: Boleslovas Kreivaburnis, daug sykių šauktas į impera-: 
toriaus dvarą ir nepratęs keliauti kažkieno įsakymu, tačiau 
norėdamas palaikyti taiką su vokiečiais, pasiuntė į seimą Halėn 
vyriausiąjį sūnų, kad šis paaiškintų imperatoriui, kodėl tėvas 
niekada neatvyksta. Tame seime Štaufenai ir Babenbergai vie- 
ningai stojo šalia Lotaro32, nors vis griežė dantį vieni ant 
kitų. Ten Vladislovas ir susipažino su Agniete; vaivada Pa- 
koslavas, kuris jį buvo atlydėjęs, susitarė dėl vestuvių, ir kitą- 
met panelė atvyko į Lenkiją, o dar praėjus porai metų, po 
neteisėto Konrado išrinkimo, tapo imperatoriaus seserimi. 

Užvis labiausiai Henriką nustebino tai, jog toji ponia, išdidi 
vokietė, kokia jis visada laikė Agnietę, puikiausiai kalbėjo 
lenkiškai ir niekada kitaip nesikreipdavo nei į Gertrūdą, nei 
į Henriką ir net į Richencą, nors jos duktė mieliau kalbėdavo 
Vokiškai. Jos dvariškiai irgi buvo lenkai, o nemaža dalis net 
rusai — keli senieji liko dar iš Vladislovo motinos dvaro, o 

visas pulkas jaunimo atvyko su marčia ir prisijungė prie anų. 
Henriką suėmė juokas, kai toje vokiškoje aplinkoje, vienuolyno 
celėse, kur jausmingasis Otonas sakė lotyniškas prakalbas, 
staiga išgirdo brolienę šnekantis rusiškai su viena savo tar- 
naite, greičiausiai skalbėja. Jį suėmė juokas ir graudulys, nes 
iškart prisiminė seklyčią Plocke ir Verchoslavos tarnaites ru- 
ses, taip pat savo nuotykius Kijeve. Tą akimirką Agnietė jam 
staiga pasidarė labai artima, jis pažvelgė į ją kitom akim, 
išvydo joje tikrą lenkų kunigaikštienę. O kadangi buvo tiesaus 
būdo, nutaikęs progą, iškart jai tą pasakė. 

Tai įvyko pavakare. Gertrūda, suruošusi kelionėn dukterė- 
čią ir dėl to labai pavargusi, atėjo pailsėti į kampinį kambarį, 
kuriame jau sėdėjo Agnietė. Henrikas visą dieną praslampinėjo 
iš kertės į kertę,— po to, kai rusiška šneka jam priminė kitą 
moterį, jis vengė susitikti Richencą, tačiau nejučiom sekė kiek- 
vieną jos žingsnį. Ir dabar matė ją su draugėmis einant į sodą 
atsisveikinti su kampeliu, kuris jai buvęs toks mielas — kaip 
ji sakydavo, kimiai pabrėždama žodį toks. Vis dėlto jis nuėjo 
pas seserį, kurią rado ilsintis drauge su Agniete. Abi moterys 
sėdėjo prie plataus lango, pro kurį buvo matyti kalnas ir upe- 
lis, ir žiūrėjo į rausvus saulėlydžio atšvaitus ant baltos kalk- 
akmenio uolos. Henrikas atsisėdo ant kėdutės priešais jas. 
Šviesa, sklindanti pro atdarą langą, nuauksino jo plaukus, ir 
Agnietė pirmą sykį užkalbino jį draugiškai ir nuoširdžiai, Hen- 
rikas iškart papasakojo, kaip nuklausęs jos pokalbį su skalbėja, 
kaip tas pokalbis jam sugraudinęs širdį ir kaip jis pajutęs ją 
esant tikrą lenkų kunigaikštienę. Agnietė, tai išgirdusi, liūdnai 
nusišypsojo, o Gertrūda suirzo ir ėmė barti brolį. Jam, girdi, 
nederą taip kalbėti, Agnietė visada buvusi dora lenkų kuni- 
gaikštienė, turėjusi kuo geriausių norų; kiek daug apie ją 
pasaką jau vien tai, kad ji sėdi čia ir kalbasi su jais, nors 
kaip tik jie kalti dėl jos ištremties ir dėl ano nelemto prakei- 
kimo 33, ir dėl kitų dalykų. Ką turėjo galvoje Gertrūda, kal- 
bėdama apie kitus dalykus, nelabai buvo aišku, tačiau toji 
moteris ją neabejotinai sužavėjo, ir ji mąstė jos mintimis. 

— Ak,—iš lėto, bet šiek tiek sudirgusi tarė Agnietė, — 
nevark ir neteisink manęs prieš Henriką. Tikiuosi, kada nors 
jis mane supras, tada, kai politika jam rūpės labiau negu da- 
bar ir kai jo širdyje atsiras vietos valstybės reikalams.— Ir ji 
vėl šyptelėjo. 

Henrikas atidžiai žiūrėjo į jos nervingą, liesą veidą, ryškiai 
apšviestą saulės, gerokai sunykusį, bet kadaise tikrai buvusį 
gražų. Tas veidas atrodė labai protingas; Lenkijoje apie Ag- 

nieteę visada būdavo kalbama su didžiausia panieka, tad jis 
tikrai nesitikėjo išvysti tokią moterį, o tai, kad ji visą laiką 
stengėsi užsitikrinti imperatoriaus pagalbą kovai prieš Lenkiją 
ir toji pagalba šią vasarą iš esmės jai net buvo pažadėta,— 
Henrikui tiesiog netilpo galvoje. „Ko jai iš mūsų reikia?“ — 
pamanė jis. 

Tuo tarpu įėjo magistras Otonas, atnešė kunigaikštienei 
Agnietei mažą knygelę, psalmyną, kuriame, be psalmių, buvo 
aprašęs kelių kunigaikštytės Richencos protėvių gyvenimus, 
kad Ispanijos imperatorienė geriau prisimintų viešnagę Cvifal- 
teno vienuolyne. Savo darbą jis įteikė Agnietei su mandagia 
prakalba, kurioje priminė visą jų nesantarvę. Agnietei šis pri- 
minimas buvo nemalonus. Tiesą pasakius, kalbėdama ji nega- 
lėjo nuslėpti skausmingos nevilties, apėmusios ją Mirus sūnėnui, 
karaliui Henrikui, kuris taip nuolankiai klausė savo tetų; sun- 
kiai susirgus imperatoriui, beliko mažai vilties, kad jos vyras 
atgaus valdžią Krokuvoje. Otonui atsisėdus priešais, ji staiga 
ėmė kalbėti apie visa tai ir kalbėjo ilgai ir sielvartingai, vis 
minėdama kunigaikštienę Salomėją. 

Otonas iš Štucelingeno sutrikęs skėstelėjo rankas ir po va- 
landėlės pareiškė norįs kai ką pasakyti. 

— Kunigaikštiene,— tarė jis,— žinoma, visi gali klysti, bet 
kunigaikštienė Salomėja visada buvo dievobaiminga moteris ir 
pirmiausia — gera motina. 

— Gyvenime kartais taip viskas susiklosto, kad atsiranda 
svarbesnių dalykų negu motinystė, — skubiai atkirto Agnietė.— 
Kartais reikia pamiršti, kad esi motina ar žmona... 

Magistras Otonas kilstelėjo antakius ir apstulbęs pažvelgė 
1 Ją. 

— Aišku, — toliau kalbėjo kunigaikštienė — jeigu mums rū- 
pi valstybės gerovė, tai pirmiausia turime pamiršti save. Ap- 
linkybės reikalauja aukų. Mano senelis tai suprato. 

Akimirką stabtelėjo, paskui vėl pasipylė nepertraukiamas 
žodžių srautas; tie kupini įniršio žodžiai, matyt, seniai tvenkėsi 
širdyje. 

— Štai Henrikas, — kalbėjo ji, — mano svainis, Bergo grafai- 
tės sūnus, stebisi, kad aš kalbu lenkiškai ir rusiškai, kad, kaip 
lenkų kunigaikštienė, savo dvare laikau tas skepetomis apsiri- 
šusias ruses. O aš, imperatorių duktė ir sesuo, išsižadėjau savo 
tėvynės, kad tapčiau lenke, gal net geresne negu pats Kreiva- 
burnis. 

Sulig tais žodžiais Gertrūda aiktelėjo: tėvams ji jautė šventą 
pagarbą. 

— Taip, nes mano norai buvo geresni negu jo. Tai yra ne 
mano, bet mano vyro, kunigaikščio Vladislovo, norai. Aš ne- 
norėjau bėgti nei į Čekiją, nei pas imperatorių, gyvenau Kro- 
kuvoje, bet jūs mane išvijote; ir tu, Henrikai, prie Krokuvos 
buvai atžygiavęs... Žinau, kad tau tie reikalai nerūpi, bet 
žinau, kad buvai ten. O kodėl? Todėl, kad norėjau padaryti 
taip, kaip padarė Boleslovas Didysis, Boleslovas Dosnusis ir 
Kreivaburnis,— jie visi tvirtai laikė vadžias savo rankoj ir 
todėl buvo galingi, todėl žmonės juos gerbė. O Vladislovas 
užtat, kad irgi norėjo taip padaryti, dabar medžioja su sakalais 
Altenburge ir valgo prie vieno stalo su tarnais. Aš jums nelin- 
kiu pikto, bet ir Boleslovas, ir Meškas už tai turės atkentėti, 
jau ir Voislavas3* įsismarkavo ir valdo savo galva, o Jaksa 
iš. Mechovo, to nedorėlio, to baisaus žmogaus žentas... 

Visi sumišę nudelbė akis žemyn. Tačiau Agnietė nesijau- 
dindama dėstė toliau: 

— Taip, tai buvo baisus žmogus, tikras pabaisa, Belialo sū- 
nus. Bet mes jį sutrempėm, kaip Narsusis sutrempė Besprimą, 
kaip Kazimieras Maslavą, kaip jūsų tėvas... Zbignevą 3?. Jie 
pasielgė dar žiauriau, Kreivaburnis nužudė Zbignevą. 

Henrikas pašoko, įširdęs mostelėjo, bet toliau nebežinojo, 
ką daryti, Gertrūda sėdėjo išblyškusi ir krutino lūpas — mel- 
dėsi. Henrikas vėl atsįaėdo; žinojo, kad Agnietė sako tiesą, 
tėvas nužudė dėdę, kalėjime jam buvo išdurtos akys, ir jis 
„tuoj pat mirė, tai žinojo visa Lenkija. Agnietė kalbėjo toliau: 

-— Bet aš jūsų tėvo nė kiek nekaltinu. Jis padarė, ką ga- 
lėjo, nors popiežius jį į teismus šaukė ir atgailas skyrė, nes 
vyskupas kaip visada užsistojo maištininką ir popiežiui visko 
apie tėvą prišnekėjo. Jis turėjo taip padaryti. O tas popiežiaus 
murmėjimas — vieni niekai, popiežius niekada nesupras, koks 
turi būti tikras karalius, nes neapkęs tikro karaliaus, kaip ne- 
apkentė mano senelio, kaip jūsų Dosnųjį pastūmėjo į pražūtį — 
ak, kodėl aš sakau „jūsų“. Reikia sakyti „mūsų“. Tai jūsų ir 
mūsų žemė. 

Ir staiga nutilo, susimąstė, žvelgdama kažkur į tolį, tarytum 
išvydusi priešais tą žemės plotą. Henrikas šyptelėjo ir pasilenkė 
prie brolienės: 

— Atsimeni Vyslą? — paklausė. 

Jo balsas suskambėjo taip maloniai, kad Agnietė greit pa- 
žvelgė į jo melsvas akis; jos veide šmėstelėjo graudulys, su- 
mišęs su ironija. Ji susimąstė. 

— Atsimenu,— ištarė po valandėlės.— Net labai gerai. Bet 
atsimenu ir dar vieną dalyką. Kai pasibaigė vestuvių iškilmės 

Krokuvos pilyje ir mudu ėjome į savo kambarius, mus lydėjo 
įžymiausi lenkų ir vokiečių didžiūnai, mano broliai, Jazomir- 
gotas, Albrechtas, kuris tada buvo susižiedavęs su velione 
Adelaide, visas ketvertas vyskupų, dalyvavusių vestuvėse; stai- 
ga jūsų tėvas Kreivaburnis sustabdė guldytuvių eiseną, paėmė 
mane ir Vladislovą už rankų ir nusivedė į tą pilies šoną, kuris 
buvo sujungtas su nebaigta mūrine šventojo Gereono bažnyčia. 
Ten atidarė sunkias duris, pašvietė deglu, kurį pats nešėsi, ir 
parodė mums vidury mažos koplytėlės, ant pagalvės, pasiūtos 
iš užjūrio medžiagos, gulinčią. .. karūną. 

Tai išgirdęs Otonas iš Štucelingeno aiktelėjo, o Henrikui 
per nugarą perbėgo šiurpas. 

Karališkos valdžios ženklo, aukso vainiko, šventoji prasmė, 
jo mistiškoji galia, atėjusi iš senovės, susipynusi su nežinomo- 
mis ir nesuprantamomis magiškojo patepimo paslaptimis, juos 
didžiai sujaudino. Henrikas niekada nebuvo girdėjęs, kad tėvas 
turėjo karūną, tą didingą ir keistą daiktą, nukritusį nuo senelio 
brolio galvos *?. Otonas iš Štucelingeno irgi labai susidomėjo. 

— Kreivaburnis turėjo karūną? — paklausė jis. 

— Ji žėrėjo tada mums prieš akis, o kunigaikštis pasilenkė 
prie jos ir pasakė: „Jeigu jūsų sąžinės neslėgs tiek nuodėmių, 
kiek slegia manąją, tai dievas jums leis ją užsidėti“. 

Agnietė staiga susijuokė išdidžiai ir piktai; visų nuotaika 
akimirksniu pasikeitė, Gertrūda persižegnojo. 

— Taigi... Štai ir turim karūną. Altenburgo pilyje pasi- 
mausim ją ant baslio... Vėliau dar matėm ją Krokuvoje, bet 
vyskupas prieš Kreivaburnio mirtį išsivežė į Gnezną3'. Beje, 
ji buvo netikra, tik pakaitalas, šešėlis, tik aidas tos, kurią 
Dosnusis išsivežė į Osijeką. Ten ji ir guli vienuolyno ižde 
arba to karaliaus vienuolio karste, užkasta į žemę, pamiršta, 
pražudyta, pamesta toje sumaištyje, kuri vis didėja, plečiasi, 
akina... Ak Henrikai, atsimink mano žodžius, tiksliai pakartok 
juos savo broliams: garbanotajam Bolekui ir Meškui, kuris toks 
išmintingas, jog dar vaikystėje buvo pramintas Senuoju. Tegu 
žino, kad jų tėvas Krokuvos pilyje turėjo paslėpęs... karūną. 

Antrą kartą ji ištarė tą žodį su vidiniu virpuliu, prasiveržė 
pažemintos moters kančia. Ji buvo labai susijaudinusi, bet 
Otoną iš Štucelingeno ne juokais sudomino tie dalykai; jis 
atsisėdo patogiau, atsilošė krėsle ir ėmė kamantinėti moteriškę, 
taip troškusią būti karaliene: | 

— Teisybę sakant, iš kur Kreivaburnis galėjo turėti ka- 
rūną? 

— Svajojo apie ją, liepė atitinkamai išlenkti aukso plokštę 
ir įstatyti į ją kelis brangakmenius. Negi tai sunku? 

Otonas susiraukė. 

— Ne toks žmogus buvo, kunigaikštiene,— ištarė.— Jam 
negalėjo rūpėti nuodėmingi žaislai; karūnacija — didis ir šven- 
tas sakramentas, ir Boleslovas gerai suprato jo reikšmę. .. 

— Juo labiau kad pats karūnavimo iškilmėse nešė kar- 
dą,— ūmai sušnypštė Agnietė, —ir dar prieš ką, prieš tą susną 
Lotarą, kurį ilgaskverniai apgaule išrinko 38. Žinom, kaip ten 
buvo su tais rinkimais. .. 

Otonas iš Štucelingeno nė kiek nesutriko. 

— Aš manau, — ramiai tarė jis, — kad Boleslovas labai gerai 
darė, kad nesikivirčijo su imperatoriumi. Ir kad kažin kada 
davė jam vasalo priesaiką, kaip Pamario, bet ne visos Lenkijos 
valdovas, tai irgi nedidelis daiktas. 

— Anie taip niekada nebūtų padarę,— išdidžiai atšovė Ag- 
nietė. 

— Kas tie „anie“? 

— Protėviai. 

— Kas gi? .. Hermanas? — Otonas ėmė juoktis, bet tuoj pat 
nutilo, pažvelgęs į sumišusią Gertrūdą, kuri, girdėdama tokias 
nepagarbias kalbas apie visą savo giminę, tiesiog nebežinojo, 
ką daryti, sėdėjo nuplieksta raudonio ir niršo ant Henriko, 
kuris nieko neėmė į galvą. 

— Ne Hermanas. Kiti — Dosnusis, Atnaujintojas, Narsusis, 
Tai buvo karaliai. Ar supranti, Henrikai, Sandomiro kunigaikš- 
ti, — tai buvo karaliai. Žinai, apie ką galvojo imperatorius Oto- 
nas Trečiasis? 3? Žinai? 

Henrikas tylėjo, o po skliautais vis tebeaidėjo žodžiai: ,,Hen- 
rikai, Sandomiro kunigaikšti, tai buvo karaliai!“ Ir prieš jo 
akis iškilo visi tie, kuriuos su tokiu įkarščiu minėjo Agnietė, 
ir dar daugelis kitų, jam žinomų iš dvaro tarnų, ponų ir vie- 
nuolių pasakojimų; tie kalbėdavo apie juos su pagarba ir su- 
sižavėję, virpančiu balsu; šimtas penkiasdešimt metų, praėję 
po imperatoriaus apsilankymo Gnezne, apgaubė visus įvykius 
ir jų dalyvius legendos aureole, ir pats jis pamena, kaip, būda- 
mas Krokuvos pilyje, pas tėvą, eidavo į Narsiojo kambarius 
su mūrinėmis sienomis (nors visa pilis buvo medinė), prisišlie- 
jusius prie Gereono šventyklos, paslaptingus, skendinčius prie- 
blandoje, kur tarytum pleveno to ūmaus, pikto, stipraus žmogaus 
dvasia — žmogaus, kuris keitė žmonas kaip pirštines, o sūnus 
ir brolius laikė po kumštimi. O pilies dešinįjį sparną pastatydino 
Dosnusis, nusižiūrėjęs į rusų pilis, su išpjaustinėtomis langi- 

nėmis, aukso skardos stogu, su žaliai ir raudonai dažytais bokš- 
teliais. Čia visada sėdėdavo Kijevo pirkliai ir buvo vienas 
kambarys, visas išmuštas audeklu, kuriame, pagal bizantišką 
madą, auksiniuose apskritimuose perlais buvo išsiuvinėti besi- 
bučiuojantys balandžiai. Tame kambaryje lyg ir gulėjusi Zbis- 
lava, Vladislovo motina, Kreivaburnio pirmoji žmona, ir kuni- 
gaikštienė Salomėja visada bijodavo ten įeiti ir nusipurtydavo 
prisiminusi Zbislavos reikalavimą, kad ją laidotų rusų popai. 
Henrikas prisiminė priešmirtinį motinos atsisveikinimą, jos ju- 
desius, kurie jau buvo išdilę iš atminties, ir sėdėjo susimąstęs, 
įsisvajojęs. Žiūrėjo į kalnus, į blėstančius tarp uolų vakaro 
gaisus ir negirdėjo, kas dedasi aplinkui. Agnietės klausimas 
taip ir liko pakibęs ore — rūstus, bet nesulaukęs jokio atsa- 
kymo. 

— Paskutinysis Otonas buvo pamišėlis, tą visi žino, bet 
visi imperatoriaus dvare žino ir tai, kas turėjo būti Otono ko- 
regentas; tas, kuris norėjo užsidaryti vienuolyne, išvykti į 
kokį nuošalų Italijos kampelį — kažin, ką jis galvojo, kai pats 
savo rankomis Gnezne dėjo karaliaus karūną, savo karūną, ant 
tavo prosenio galvos... O tu sau sėdi ir svajoji, spoksodamas 
į kalnus, daugiau nieko tavęs motina ir neišmokė — tik rūpintis 
savim, tik žiūrėti, kad tau būtų mokamas muitas, duodama 
pastotės, vežikai, sekikai — net nebežinau, kaip jie ten vadi- 
nasi. Kad ūkis duotų daugiau pelno, kad kuo daugiau grūdų 
vežimų ir alaus statinių būtų nugabenta į Lenčicą — tiek jai ir 
terūpėjo Lenkija. Ir jūs tokie pat... 

— Gana, Agnietėle, nusiramink, nesiširdyk taip,— švelniai 
prabilo Gertrūda.— Ką gi, tavo manymu, Henrikas turėtų pada- 
ryti? Jis dar jaunas, Lenkiją valdo broliai, jų taip lengvai 
neįveiks, jeigu net tu neįveikei... 

Agnietė nieko nebesakė, tik piktai dėbtelėjo į Gertrūdą ir 
vėl atsisėdo į savo vietą. Dabar prašneko magistras Otonas: 

— Ramybės, kunigaikštiene, ramybės. Be abejo, Boleslovas 
buvo didis karalius, turėjo tikrai nuostabių sugebėjimų valdyti 
žmones, ir toks šventas žmogus, kaip Otonas Trečiasis, aišku, 
suprato, kas tai per valdovas. Bet juk nuo tada, kunigaikštiene, 
jau praėjo daug metų, kas žino, kaip ten buvo iš tikrųjų? Vis- 
kas palengva keičiasi. Taip, auklės gąsdina mūsų vaikus Bo- 
leslovu. Bet nemanau, kad Otonas panoro atiduoti savo karūną 
todėl, kad pats galvojo apie dangiškąją; man atrodo, kad jis, 
Bizantijos valdovų sūnus, vienuolis su imperatoriaus apdaru, 
šventas ir didis žmogus, veikiau troško gauti abi. Boleslovas 
užsidėjo karūną praėjus daugeliui metų, ir užsidėjo savavališ- 

kai. O anksčiau dar nešė kardą prieš imperatorių Henriką, kaip 
jaunojo kunigaikščio tėvas prieš Lotarą. Iš tikrųjų Lenkija 
visada buvo imperijos lenas. 

— Netiesa,— šūktelėjo įsikarščiavusi Agnietė. 

— Netiesa,— pakartojo ir Henrikas su Gertrūda. Visi trys 
ūmai pasijuto bendraminčiai ir draugiškai susižvalgė. Henrikas 
pagyvėjo: 

— Magistre,— karštai prabilo Henrikas,— jūsų kalbos nie- 
kuo nepagrįstos, gal jie ir nešė kardus, bet kas čia tokio! Juk 
žinote, kad Lenkija gyvena sau, o Vokietija sau, ir nieko čia 
nepakeisi. 

— Aišku, bet taip bus neilgai. Netrukus bus vienas gany- 
tojas ir viena avidė. 

Tai nuskambėjo dviprasmiškai, jis, matyt, turėjo galvoje 
imperatorių, bet galėjo taip kalbėti tik apie popiežių. Tie 
žodžiai priminė Agnietei, kokį silpną Konradą ji paliko Bam- 
berge ir kokia neaiški jos ateitis, nes niekas nežino, kam 
teks karalystė, kas imsis kurti visų jų išsvajotąją vieningą im- 
periją. Mažasis Fridrichas dar visai kūdikis, karalienė Gertrūda 
seniai mirusi — kas bus toliau? 

— Visų likimai viešpaties rankose, ir jis yra jų valdovas, — 
atsiliepė Otonas,— savo valios vykdytojais jis pasirinko jūsų 
gimines; o kokia yra jo valia — tegu nė nesistengia sužinoti 
tas, kuris tėra tik įrankis. Jūs, kunigaikštienė Agniete, veltui 
maištaujate prieš didžius jo nuosprendžius. Karūna, kurią ma- 
tėte savo vestuvių dieną, dingo, jos nebėra, ir manau, kad 
niekas jos neberas. 

Agnietė kietai sučiaupė lūpas, bet buvo matyti, kad ji 
galvoja kitaip negu išmintingasis riteris ir vienuolis. Gertrūda 
irgi tylėjo, o Henrikas, nepratardamas nė žodžio, žiūrėjo į 
patamsėjusį mišką. 

Jau visai vakare tarp jo ir Agnietės įvyko dar vienas svar- 
bus pokalbis, bet šįkart tarp keturių akių. Agnietė prieš išva- 
žiuodama pasikvietė jį, norėdama atsisveikinti, bet, vos jai 
prašnekus, Henrikas suprato, kad brolienė sumanė patraukti 
jį savo pusėn. Jis pasiryžo priešintis iš paskutiniųjų. 

Jau buvo vakaras. Kunigaikštienė pasiuntė Dobešą pakviesti 
Henriko ir laukė jo sodo pakrašty, ant vienuoliško drabužio 
užsisiautusi puošnius kailinius. Kunigaikštienė padavė jam ran- 
ką ir, taip įsikibusi, ėmė vaikščioti tamsiais sodo takeliais; iš 
paskos klumpino Dobešas, o šalia jo tipeno Liubava Jaroslavna, 
sena moteris, iš rusų kunigaikštytės, Agnietės marčios, paly- 
dos perėjusi į vyresniosios kunigaikštienės dvarą. Agnietė žen- 

gė per apmirusį sodą guviais, nervingais, gana sparčiais žings- 
niais, ir tas guvumas stebino Henriką; jo ranka, spausdama šaltą, 
sustingusią, mažą brolienės plaštaką, drebėjo. Tik nuėjusi gerą 
galą, Agnietė pirmoji prašneko: 

— Ką tu galvoji apie pokalbį, kurį neseniai girdėjai? — 
Henrikui nieko neatsakius, ji pridūrė: — Norėjau dar pasikal- 
bėti apie tai su tavim, bet be magistro Otono, kuris, šiaip ar 
taip, yra vokietis. Lenkijos reikalus jis gerai išmano, bet ne- 
gali apie juos spręsti taip kaip mes. 

— Mumyse taip pat yra vokiško kraujo,— pasakė Henrikas, 
sąmoningai pavartodamas daugiskaitą, kad neįžeistų Agnietės. 

— Taip, aš irgi vokietė, bet mes, vokiečių kunigaikštytės, 
kurių tiek daug išteka už svetimšalių kunigaikščių, turime 
įgimtą dovaną, kurią, mano išmanymu, viešpats mums suteikė 
už šventosios Kunegundos nuopelnus —į naujosios tėvynės 
ris, į savo motinos seseris, kurias jų šventasis dėdė, Otonas 
Bambergietis +, išleido už slavų kunigaikščių. Sakau tau, dar 
sykį kartoju: aš, imperatoriaus duktė ir sesuo, jaučiuosi lenkė 
ir todėl geriau negu bet kas kitas įžvelgiu imperatoriaus min- 
tis, kurių jis net savo patarėjams nesako. Tačiau norėjau pasi- 
kalbėti ne apie tai, norėjau dar sykį tau priminti, kad Lenkijos 
labui reikia sujungti visas lenkų žemes ir kad jų valdovas turi 
būti ne vyriausiasis kunigaikštis, bet karalius — tai suprato 
Narsusis, o paskui ir Dosnusis. .. 

— Taip, bet nesuprato kiti — rimtai atsakė Henrikas, — o 
sugriauti kunigaikščių Piastų lygybę ne taip lengva. 

— Kodėl? 

— Argi neaišku? Visų pirma — keičiasi laikai, ir upė ne- 
gali plaukti atgalios. Man atrodo, jog mes dabar kaip tik ir 
nešami tokios upės srauto. Jis mus blaško kaip nori, ir visos 
mūsų pastangos perniek. Lenkija turi pasikeisti, kaip keičiasi 
imperija. Nepavyko tau, sesute, įvykdyti savo sumanymų, ne- 
pavyko; artinasi kitokios permainos. Všeboras, Voislavas, Sven- 
topelkas Vlostovičius, visi tie... jie irgi kai ko siekia. 

— Esi labai protingas. Argi Kazimieras neįveikė Maslavo, 
ar Kreivaburnis nepaklupdė Skarbimiro?*! O žinai, ko trokšta 
imperatorius. .. kiekvienas imperatorius. .. 


— Mes dar ne tokie silpni. 
— Pažįsti savo vyriausiąjį brolį. Žinai, koks jis. Jo garba- 
notoje galvelėje proto ne per daugiausia. 

— Apie tai aš negalvojau. 

— Kai grįši į savo kraštą, pamatysi. O jeigu tu, Henrikai, 
mums padėtum, tu ir tavo Sandomiro ponai — paliktume tau 
kunigaikštystę. 

— Dėkui, — atsakė Henrikas,— ir taip aš jos beveik neval- 
dau, 0 pragyvenimui man duoda Bolekas. Aš nesu godus. 

— Ar Silezijos nenorėtum? 

— O kaip jūsų sūnūs? 

— Dėl jų nesirūpink... Sakyk tiesiai, ko nori už perėjimą 
į mūsų pusę? 

— Nieko. Nieko nenoriu, man gerai ir taip, kaip yra. Tik 
nemanyk, kad esu savimyla, kvailys, niekam tikęs kunigaikš- 
tis. Aš daug galvojau apie visa tai, ką man kalbėjai. Tai labai 
svarbūs dalykai, aš apie juos niekada nesusimąstydavau, iš 
tikrųjų buvau didelis lengvabūdis. Jeigu dabar sutikčiau Bo- 
leslovą Narsųjį, stočiau jo pusėn net nesuabejojęs. Tačiau, se- 
sute, juk tu pažįsti savo vyrą. Ar jis tikrai yra tas didysis 
savo protėvių įpėdinis? 

— Žinoma, tu norėtum, kad jis kaip Kreivaburnis išsijuo- 
sęs tiktai kariautų visą gyvenimą. O kokia nauda buvo iš tų 
karų? Ir su vengrais, ir su rusais, ir su prūsais, ir su obodri- 
tais *-— pas kokius tik mūsų brangiuosius kaimynus jis nebu- 
vo nusibeldęs. .. 

— Kaip tai — kokia nauda? Manau, net jūsiškėj Altenbur- 
go pilyje guli ne viena brangenybė, atsigabenta iš tų žygių, ir 
jūs už jas norite nusipirkti šalininkų. Tai jau nedora, broliene! 
O kokia nauda? O duoklę imperatoriui, apie kurią taip piktai 
kalbėjai — iš kur tėvas ėmė, jei ne iš Pamario, iš Riugeno, 
iš turtingų Žemių, prieinančių prie jūros — jūra... jūra... Ne, 
Agniete, Vladislovas — ramaus būdo, gal net ir geras žmogus, 
juk Piotrą tu pražudei, bet... 

— Piotrą — aš? — Agnietė paleido Henriko ranką ir sustojo 
priešais jį ant tako; jos akys degte degė tamsoje. Dobešas buvo 
liepęs tarnams atnešti žibintus ir eiti su jais pirma kunigaikš- 
čio ir kunigaikštienės. Stabtelėjusi Agnietė užstojo šviesą; ra- 
guota jos kepuraitė nuslinko ant pakaušio, rankas laikė sunė- 
rusi ant kailinių pasmakrėje. 

— Prisiekiu tau, kad jis priveikė tą pabaisą, tą piktadarį, 
tą baisųjį nusidėjėlį, kokio dar nebuvo regėjęs pasaulis. Už 
imperatorienės Barboros bizantiškąsias brangenybes jis statė 
bažnyčias. Kiek jų pastatė? Galybę, tačiau visi tie mūrai neuž- 

dengs jo nedorybių kalno; nebūčiau drįsusi nė pirštu paliesti 
nei jo, nei jo numylėtinio Rožerio, bet tai buvo siaubingas 
nusidėjėlis. Argi būčiau galėjusi pasikėsinti į kunigaikščio dė- 
dę, imperatoriaus anūkės vyrą. Tai jis, Vladislovas, parodė, 
ką gali, jis sutrempė tą nežmonišką puikybę. 

— Taip, taip. Bet tai jau negerai — Nė kiek nepaveiktas 
Agnietės susijaudinimo, Henrikas nusigręžė, nes žibintai jam 
švietė tiesiai į akis.— Bet tai buvo nuostabus žmogus, iš tiesų 
nuostabus žmogus, ir tik tas, kas neturi sąžinės, galėjo jį taip 
sutrempti. | 

Agnietė pakėlė rankas, ir plačios rankovės visiškai uždengė 
žibintų šviesą. 

— Baisus žmogus; nežinau, ką jis galvojo, bet, siekdamas 
garbės, būtų įmanęs išžudyti visą pasaulį. Jis norėjo būti ka- 
raliumi,— užbaigė pašnibždomis.— Ir vienintelis turėjo pakan- 
kamai stiprybės, valios ir noro. O, kodėl aš netapau jo žmona, 
kodėl mane išleido ne už jo, o už vieno iš jūsų. Jis būtų buvęs 
ne tik karalius, jis galėjo būti imperatorius. Taip, taip, karū- 
nuotis Akvizgrane *3, Moncoje, Romoje... Romoje... Ir iš tik- 
rųjų, ne taip kaip Lotaras Laterane, bet Romoje, švento Petro 
katedroje, o tai net mano broliui nepavyko. 

Ji užsikirto ir patylėjusi prabilo jau kitu tonu: 

— Mano brolis taip pat silpnas, nelaimingas žmogus, nie- 
kada nesugeba niekam ryžtis, o Henrikas, mažasis Henrikas 
numirė. Jis būtų buvęs karalium. Tai aš pakišau Konradui 
mintį, kad jį reikia vainikuoti, tai aš norėjau, kad jis būtų 
valdovas. Bet jis numirė. Viskas griūva, miršta. Ateina pasaulio 
ir imperijos pabaiga. 

Išgąsdintas tokių šnekų, Henrikas bijojo pažvelgti į išplės- 
tas liūdnos moters akis ir vis stengėsi nusigręžti. 

— Jau šalta,— pasakė jis, — eime į vidų, eime,— ir pamėgino 
paimti Agnietę už rankos, bet toji, piktai pasimuisčiusi, ją 
ištraukė.— Rytoj jums reikės išvažiuoti. 

Tą akimirką skubiai priėjo Richenca ir, netardama nė žo- 
džio, ūmai prisiglaudė prie motinos. Agnietė liovėsi skundusis 
ir uždėjo rankas ant dukters galvos. Richenca nusijuokė ir 
ėmė tempti juos link vienuolyno. Tarnai ėjo priekyje, ap- 
šviesdami kelią ir proretį geltonų lapų nėrinį ant sodo obelų. 
Visa kita gaubė juodai mėlyna tamsa, ir Richenca su baltu 
apsiaustu ėjo vidury — liekna, smulkutė, turinti savo slaptą 
vidinį gyvenimą, kitokia negu motina, kitokia negu Henrikas. 
Tokią jis matė ją paskutinį kartą prieš jiems išsiskiriant. 

VI SKYRIUS 


Rytą visas pulkas iškeliavo į Bambergą, o Henrikas liko 
Cvifaltene, nepalydėjęs brolienės ir dukterėčios net iki vie- 
nuolyno žemių ribos. Netrukus jis turėjo sulaukti savo paly- 
dos. Jai paskubinti jau senokai buvo išsiųstas į Lenkiją Lest- 
kas. Henrikas taip pat turėjo keliauti į imperatoriaus dvarą, 
pasiduoti karaliaus malonei, kaip buvo pažadėta Boleslovo, ta- 
čiau kol kas tebeviešėjo vienuolyne, po sesers sparnu, ir nie- 
kur iš čia nenorėjo dangintis; laiką leido dykinėdamas, me- 
džiodamas, klausydamasis Bartolomėjaus dainelių. Dienos slin- 
ko vienodai, ir vis labiau rudenėjo; Henrikas laukė sugrįžtant 
Lestko su žiniomis iš namų, laukė palydos ir pinigų, juk jam 
nepritiko šitaip, su keliais tarnais, pasirodyti imperatoriaus 
dvare, pilname turtų ir ištaigos. Kartais jis ištisas savaites pra- 
sibastydavo aplinkiniuose miškuose su Gertrūdos tarnu saka- 
lininku ir Teliu tai medžiodamas, tai klausydamasis, kaip šur- 
muliuoja tankmėse sparnuočių pulkai, rengdamiesi kelionei į 
pietus. Tarnas buvo iš šio krašto, vardu Herchas, puikiai nusi- 
manė apie medžioklę su sakalais ir parodė Henrikui ne vieną 
gerą taką pro nuraudusius bukus, kur knibždėte knibždėjo 
paukščių. Henrikas šaudydavo iš lanko, bet griebdavosi jo 
retai: visos tos medžioklės tebuvo proga pabūti vienam. 

Slinko savaitė po savaitės, slinko sakytum visai vienodai, 
be jokių įvykių. Spalio pabaigoje prasidėjo saulėtos dienos, 
nors, aišku, trumpos, su ilgais, šiltais vakarais. Henrikas ir jo 
palydovai retai kada grįždavo į vienuolyną prieš sutemstant, 
tačiau, laukdamas Lestko su tarnais ir kariais, kunigaikštis nė 
kiek nenuobodžiavo. Kartais nakvodavo pas valstiečius ant 
šieno, kai kada pirkioje gaudavo šutinto pieno ir ilgai klausy- 
davosi žmonių šnekų apie kasdieniškus reikalus, kuriais jie 
gyveno. Girdėdamas tas paprastas šnekas, jis jautė savotišką 
pavydą, tačiau drauge suvokė, kad ta ar kita ganykla tiems 
žmonėms — toks pat svarbus daiktas, kaip Agnietei tas ar kitas 
lenas. Grįžtant aukštai danguje žibėdavo ryškios žvaigždės, 
naktys buvo šaltos, bet gera buvo alsuoti gaiviu kalnų oru. 

Tuo laiku Henrikas su vaikinais ėmė vis dažniau lankyti 
vieną vietelę miške, tolokai nuo vienuolyno, toli nuo Bergo ir 
apskritai nuo žmonių sodybų. Tai buvo nuošali, keistai didelė 
miško laukymė, kurios vidury stūksojo milžiniškas keturka- 
mienis ąžuolas, tarytum žmogaus plaštaka su pirštais, — labai 
senas, plačiai išsišakojęs ir visas drevėtas. Laukymės pakrašty 
stovėjo akmeninės sienos be kiaurymių ir be stogo, kažkokio 

nežinomo pastato liekanos; griuvėsiai buvo apžėlę vijokliais, 
visai apleisti, bet palei sienas vidaus pusėje pūpsojo daugybė 
apvalių akmenų; jie gulėjo ir laukymėje, išdėlioti plačiais ra- 
tais. Sunku buvo atspėti, iš kur tie akmenys, kas juos išdė- 
liojo ir kieno sumūrytas visas tas statinys, tiktai Herchas iš 
pradžių neleido Henriko į tą pusę, o vėliau, kai kunigaikštis 
su Teliu pasileisdavo joti į laukymę — nenorom sekdavo pas- 
kui. Henrikas vis klausinėdavo, kodėl jis nemėgstąs tos nuo- 
šalios vietos, bet Herchas nieko neatsakydavo, tik Telis kartą 
išreiškė spėlionę, jog tai galbūt esanti kokia sena pagonių 
šventykla ir nelabai derą taip tankiai ten jodinėti ir drumsti 
to nuošalaus ir — jis negalėjo to nepripažinti — gana niūraus 
kampelio ramybės. Žvėrys čia irgi neateidavo, ir nors laukymė 
nepaprastai tiko medžiotojų pasalai, jiems niekada nepasitaikė 
matyti jokio didesnio žvėries. 

Tačiau tas paslaptingas miško kampelis traukė Henriką, ir 
tada, kai stojo giedros dienos, jis jodavo ten beveik kasdien. 
Išbūdavo laukymėje valandų valandas, žiūrėdavo į debesis, 
į gelstančius lapus, kažin ką galvodavo, o ką — nė pats ne- 
būtų galėjęs pasakyti, tik neabejojo, jog tai, ką sugalvos, bus 
labai svarbu. Jis mėgo tą vietą, nes jautė, kad čia jį užplūsta 
mintys apie tokius dalykus, kurie anksčiau niekada nerūpė- 
davo. Atsiguldavo ant žemės, į dar žalią žolę, ir klausydavosi, 
kaip virš galvos Telis čirpina savo muzikėlę, o viola skambė- 
davo taip plonai lyg žiogų čirškimas vasarą, bet žiogai jau 
buvo nutilę. Herchas pasitraukdavo nuo jų ir, nuėjęs į mišką, 
tarpukartėmis ilgesingai šūkčiodavo. Henrikas tada jausdavosi 
patekęs į kažkokį stebuklingą svajonių pasaulį, plazdantį vė- 
siame ore, žydroje padangėje. 

Kai kada į laukymę atklysdavo arklių kaimenės; jos ganėsi 
miške, prižiūrimos senojo Loko, kuris jau daug metų tarnavo 
grafų Bergų arkliaganiu ir sakydavosi pamenąs, kaip kuni- 
gaikštienė Salomėja mokiusis jodinėti, bet Henrikui atrodė, kad 
arkliaganys pučia miglą. Jam būdavo be galo smagu, kai į 
laukymę nevikriai įšuoliuodavo bėrai sarti arkliai, o paskui, 
žiūrėk, pasirodo senis Lokas, labai pagarbiai ir širdingai juos 
pasveikina, tada iš karto sėdasi šalia jų ant žolės ir šneka 
kelias valandas neužsičiaupdamas. Jis mokėjo galybę dainų — 
juokingų, nešvankių, taip pat ir jausmingų, kurias Telis bemat 
išmokdavo ir perdirbinėdavo savaip; sakmės, patarlės, mįslės 
ir pamokomi pasakojimai biro kaip iš rago, kaskart vis nauji, 
vienas įdomesnis už kitą. Henrikas, būdavo, klausosi vos vos 
šypsodamasis ir beveik niekada nieko nekalba, atsiliepia ne- 

bent tik Lokui pasiteiravus apie kunigaikštienę, Lenčicą, Kro- 
kuvą, Plocką. Ir Herchas tada ateina prie jų, — Henrikas mėgo 
tą augalotą vaikiną plieno spalvos akimis. Telis ištraukia iš 
maišo gertuvę su vynu, šiokio tokio užkandžio, kurio nepa- 
miršdavo įdėti Gertrūda, ir jie ilgai šitaip sėdi. Arkliai prunkš- 
čioja, žvangina grandines, pamažu ima temti, tada pasirodo 
Lotė, arkliaganio padėjėjas, jis atjoja nedideliu eikliu žirgu, 
ir piemenys gena visą kaimenę į artimiausią sodžių, kur pa- 
prastai nakvoja. Henrikas kiek pajoja su jais, paskui atsiskiria 
ir, šuoliais lėkdamas per kalną, miško pakraščiu, mato, kaip 
arkliai bėga žemyn į slėnį, keldami dulkes, kurios susilieja su 
vakaro migla ir balzgana mėnesiena, 

Kartą, nenorėdamas joti į Cvifalteną, jis liko nakvoti griu- 
vėsiuose; Lokas, tai sužinojęs, nuvarė arklius į aptvarą, paliko 
prie jų piemenis, o pats grįžo pabūti su kunigaikščiu. Didingų 
griuvėsių prieslenkstyje jie sukūrė nuostabų milžinišką laužą; 
aukštai iškilęs ugnies stulpas, spragčiodamas, žaižaruodamas 
apšvietė medžių kamienus ir laukymę, tačiau nesiekė didžiojo 
ąžuolo, kuris tamsus stovėjo laukymės viduryje. Iš pradžių 
jie ilgai tylėjo, sėdėdami ant apskritų, plokščiąja puse į apačią 
apverstų akmenų; Herchas apsitūlojo apsiaustu ir, po galva pa- 
sikišęs gūnią, miegojo, atsikolęs į sieną, išglebusias rankas 
laikydamas ant ieties. Purūs kaštoninio atspalvio plaukai dryk- 
sojo ant pečių ir gūnios. Henrikas grožėjosi jo dailiu veidu ir 
mąstė, kad būtų gera turėti pulką tokių stiprių ir ištikimų 
vaikinų. Su tokiais galėtų visą pasaulį užkariauti. 

Tada jis pirmą kartą pasijuto galvojąs apie savo būsimus 
žygius, bet negalėjo ilgiau stabtelėti prie šios minties, nes 
Lokas nutraukė tylą, prašnekdamas susirūpinusių balsu: 

— Na, o ką mes darysim, jeigų ugnis prišauks senuosius 
tos ramovės gyventojus? 

— Kokius gyventojus? — paklausė Henrikas.— Aš nieko 
apie juos nežinau. Kas jie buvo? 

— Aš irgi nežinau, — atsakė Lokas, bet iš balso buvo aišku, 
kad jis nenori visko sakyti. — Gal nykštukai, gal milžinai, bet 
tikriausiai Žmonės. 

— Ne, Lokai, papasakok, ką žinai —sušuko Henrikas.— 
Kieno čia būta, kieno čia gyventa, kas čia apskritai per griu- 
vėsiai ir akmenys? 

— Niekas tiksliai nieko nežino, bet žmonės visaip šneka. — 
pradėjo Lokas,— gal jie kai ką ir žino, bet ne viską. Niekas 
tiksliai nepasakys, kaip viskas buvo senovėje, Karolio laikais 

ir dar seniau, kaip viskas atrodė. Augo miškas, ir tiek, žmonės 
čia negyveno. 

— Na, o iš kur tie griuvėsiai? 

— Čia tikriausiai ne žmonių statyta — tokie luitai, sukrauti 
vienas ant kito, ir be jokių langų. 

Henrikas apžvelgė sieną, palei kurią sėdėjo, o Telis pasi- 
slinko arčiau kunigaikščio. Henrikas jį apkabino ir apgaubė 
savo apsiausto skvernu. 

Lokas dėstė toliau: 

— Gal čia gyveno slibinas... ar net burtininkė, gudrioji 
Kundrė, kuri vienu burtažodžiu tuos griuvėsius galėjo paversti 
rūmais; o gal čia gyveno raganius Merlinas, turėjęs labai gra- 
žią mergelę, vardu Bibiana... Ką aš galiu žinoti? Bet kad čia 
kažkas gyveno — tikras dalykas. Tasai mūras be stogo gal buvo 
sena kalvė, kurioje Zigfridas nusikalė kardą. Matot, kartą gy- 
veno toksai jaunikaitis, jis augo nežinodamas, kas yra baimė, 
o jo vardas buvo Zigfridas. Ir jam buvo išpranašauta: jei jis 
išsaugosiąs skaistybę, tai tapsiąs didžiu karaliumi ir gausiąs 
patį brangiausią pasaulyje akmenį. O brangiausias akmuo pa- 
saulyje vadinasi Gralis ir yra toks sunkus, kad jį gali pakelti 
tik skaistus dvidešimties metų jaunikaitis... Bet kurgi tu rasi 
dvidešimties metų vaikiną, kuris dar būtų skaistusį Juk tiesa, 
Herchai? 

Tačiau Herchas miegojo ir neatsiliepė. 

— Taigi tas Zigfridas kardu, nusikaltu toje kalvėje, nukirto 
didžiulį slibiną, išsimaudė slibino kraujyje ir išgėrė slibino 
kraujo; o tas velniškas slibino kraujas kiekvienam, kas tik jo 
išgeria, suteikia šėtonišką galią pažinti gėrį ir blogį. Taigi, 
išgėręs to slibino kraujo, Zigfridas sužinojo, kad jam reikia 
eiti užkariauti Monsalvažo karalystės, tik, deja, toji karalystė, 
turiu jums pasakyti — nematoma, ir niekas negalėjo paaiškinti, 
kaip ją rasti, net Zigfridas nenumanė, nors jis žinojo viską. 
Ir iškeliavo jis jos ieškoti... 

Telis žiūrėjo į pasakotoją išpūtęs akis, nedrįsdamas nė krus- 
telėti. Henrikas taip pat atidžiai klausėsi. Kadaise kunigaikštie- 
nė Salomėja drausdavo Bilhildai, o vėliau ir kunigaikštukų 
auklėtojams sekti vaikams pasakas, nes, girdi, jos daugiausiai 
esančios piktosios dvasios pramanai. Henrikas pirmąkart išgirdo 
apie Zigfridą, Merliną, Gralį. 

— O man visa tai paporino toks vienas karaliaus dvariškis 
Bergo pilyje, be to, ir čia, į Cvifalteną, per atlaidus atklysta 
tokių pasakorių. Atsistoja tau koks senis — o kartais ir senė — 
po drobiniu stogu, išverčia akis ir pradeda pasakoti visokius 


4—3618 49 


tokius dalykus. Taigi iškeliavo Zigfridas ieškoti, ir atsitiko 
taip, kad jį nusižiūrėjo viena burtininkė, kuri gal kaip tik čia 
ir gyveno. Ji vadinosi Kundrė ir buvo labai negraži, bet galė- 
davo pasiversti labai gražia ir patrauklia. Kundrė parodė Zig- 
fridui, kaip patekti į Monsalvažą, o Monsalvaže buvo toksai 
karalius, vardu Amifortas, ir jis turėjo labai bjaurią žaizdą. 
Atsiprašant, užpakalyje — prašau kunigaikštį atleisti — nes už- 
pakaliu labai negražiai nuodėmiavo, ir ta vieta jam buvo per- 
durta ietim, o žaizda niekaip negijo. Tik Zigfridas užgydė jam 
tą žaizdą — o kaip, tai jau nežinau. Ir tada Kundrė tapo šven- 
tąja ir ištekėjo už Zigfrido, ir Zigfridas karaliavo Monsalvaže. 
Bet jis jau buvo vadinamas nebe Zigfridu, o Parcifaliu, ir turėjo 
sūnų Loherangriną *4. Matyt, jis buvo mano prosenelis, nes ir 
mano vardas toks pat, tik jis per ilgas. Karalių galima taip 
vadinti — chi chi chi! — bet ne piemenį; tad mane visi ir va- 
dina trumpai — Loku. 

Atsišnekėjęs iki soties, Lokas parietė kojas, galvą užsiklojo 
apsiaustu ir tuoj pat užmigo; Henrikas po trumpos valandėlės 
norėjo kažką jam pasakyti, bet senis jau nieko nebegirdėjo. 
Herchas neramiai pasivertė ant kito šono, vis nepaleisdamas 
ieties, o Telis buvo prispaudęs Henriko ranką. Kunigaikštis at- 
sisegė viršutinę apsiausto sagą ir atsargiai paguldė mažąjį dai- 
nininką kartu su savo apsiaustu ant plokščių akmenų. Telis 
susirietė kaip žvėrelis ir apsiklostęs miegojo toliau. Henrikas 
liko vienas. 

Kurį laiką jis sėdėjo ant slenksčio, mėtė į laužą malkas 
ir stebėjo, kaip liepsnos šokinėja iš pliauskų; apačioj melsvos, 
plazdančios, žvitrios, jos ilgomis auksinėmis juostomis kilo 
aukštyn tarytum liauni švytintys medeliai. Buvo smagu sekti 
tą žaismą, plazdančias ir traškančias liepsnas. Jis jautė pir- 
mykštį potraukį prie ugnies, gerą valandėlę žiūrėjo į ją susi- 
mąstęs, bet nesistengdamas sugaudyti savo minčių, tiktai kar- 
todamas senojo Loko žodžius, sakytum pats būtų legendos 
herojus, sėdėtų prie ugnies su karaliumi Artūru ar Magnum, 
ar Haraldu, arba Burgundijoj, karaliaus Gunterio * dvare, arba 
vienas pats miške su Zigfridu. Tačiau paskui liepsnos tviskesys 
ėmė jį erzinti, jis atsistojo, paėjėjo tolyn ir atsidūrė tamsoje, 
kur laužas atrodė tarytum raudonas krūmas, sienos tebuvo vos 
vos apšviestos, o visa kita gaubė juoda, tamsi naktis, žvarbiai 
drėgna ir ūkanota. Jis stabtelėjo, nusigręžė nuo laužo ir įsmei- 
gė akis į bekraštę juodumą; dabar jau nieko nebeįstengė gal- 
voti, jautėsi pakerėtas tamsos; vėl žengė keletą žingsnių, stab- 
telėjo, vėl paėjėjo ir galiausiai atsidūrė po keturkamieniu 

ąžuolu, palietė jo žievę, stebėdamasis, kokia ji drėgna ir standi. 
Atsirėmęs nugara į kamieną, jis vėl susimąstė, paliktas laužas 
dabar jau blėso, rausvi atšvaitai ant dunksančių sienų kilo 
ir leidosi tarytum bangos. Buvo nepaprastai tylu, net vėjas ne- 
pūtė ir nečežėjo sausi, į šūsnis sunešti lapai. Ir tada jam ausyse 
suskambo Agnietės balsas, įtaigus ir nepamirštamas, kurį pri- 
siminus per nugarą iškart nuėjo šiurpas. „Karūna!“ — sakė ji- 
nai, ir juodame nakties aksome Henrikas išvydo tviskančią 
liepsną — tarsi briliantą karūnoje. Aiškiai regėjo tą vaizdą, 
kurį jam buvo nupiešusi brolienė,— auksinį, lelijomis papuoštą 
vainiką, gulintį ant aksominės pagalvėlės. 

Jis pats nesuprato, kodėl staiga jo atminty iškilo tas Agnie- 
tės ištartas žodis ir paskesnieji: ,Henrikai, Sandomiro kuni- 
gaikšti. .."— nuskambėjo lyg patyčios. Ir Richenca, ir Vercho- 
slava,— visas minčių spiečius, sūkurys, tarpukartėmis išpluk- 
dantis žėrintį aukso vainiką, kurį nešiojo ant savo galvos 
senelio brolis ir senelio senelis, ir senelio prosenelis, didi, nepa- 
prastai galinga giminė. Ir jam dingtelėjo, kad Narsiojo valdžioje 
buvo ir Kijevas, ir Volynė, ir Praha, ir Budyšinas *9, ir kad 
imperatorius norėjo jį padaryti savo vietininku, ir kad šitaip 
būtų buvusi viena avidė ir vienas ganytojas, Piastovičius, 
karalius, imperatorius! Ir vėl jis prisiminė karūną — tokią, ko- 
kią jam buvo nupasakojusi Agnietė. 

Tačiau Otonas tvirtino, kad Kreivaburnis Krokuvos pilyje 
negalėjęs turėti tikros karūnos. Kad tai tik garbėtroškos mo- 
ters pramanas; gal jai viskas tik pasivaideno, nes ji svajojo 
apie karūną, mistiškąjį patepimą, kuris visiškai pakeičia Žžmo- 
gų, suteikia jam stebukladario galią: apie tą aukščiausiąjį sak- 
ramentą, kurį pelno tik nedaugelis. Bet kurgi tada tikroji ka- 
rūna? Jeigu jam, Henrikui, skirtas šis uždavinys, jis turi turėti 
karūną. 

Ir, pagautas tos minties, jis suvokė esąs pasiryžęs siekti 
to, apie ką kalbėjo Agnietė, ko siekė protėviai — gauti aukš- 
čiausios žemėje valdžios ženklą ir, atsiskyrus nuo imperato- 
riaus, vesti kraštą į nežinomą ateitį, kad šalis, kurią jis valdys, 
nuveiktų, kas jai skirta nuveikti. Juk valstybės atsiranda, 
gimsta ir turi tam tikrą paskirtį, kurią nubrėžia viešpats; būti 
viešpaties valios reiškėju — štai jo pašaukimas, būti Lenkijos 
karaliumi — štai jo sprendimas. 

Akimirką jis pasijuto suprantąs save ir įrėžė tuos kelis 
žodžius savo širdyje; jie sutvisko, raudoni lyg liepsna, ir jį 
užplūdo tylus džiaugsmas; krito ant šaltos žemės pagoniško 
ąžuolo papėdėje, tarytum prislėgtas sunkios naštos, įkniubo į 

samanas ir žoles, ir sudžiūvusius lapus, išsitiesė ir užsidengė 
veidą rankomis, lyg naktis dar būtų nepakankamai tamsi, ir 
su ta slapta, giliai įsismelkusia, džiaugsminga, mažyte tarsi 
brangakmenis mintim glūdojo, jausdamasis susijungęs su die- 
vu lyg po komunijos. Jis leidosi užtvindomas to jausmo, vir- 
pėdamas nuo visų tų užmojų, kurie liepsnojo krūtinėje, 

Atsikėlė po geros valandėlės, briedenos kaftanas, kuriuo 
vilkėjo, buvo peršlapęs nuo rasos ir rūko; sušalęs, visas dre- 
bėdamas jis atėjo prie laužo, įmetė šakų ir atsigręžė į durų 
angą; krūptelėjo, staiga išvydęs naują žmogų. Prie slenksčio 
sėdėjo kažkoks vyras, kurio iškart nepažino. Tik šiam prašne- 
kus suprato, kad tai Otonas iš Štucelingeno. 

— Mane atsiuntė Gertrūda, kai tik sužinojo, kad ketini 
nakvoti ramovėje. Jai baugu dėl tavęs, žino, kad tai negera 
vieta, be to, sako, ir karštinę žmonės tankiai gauną tuose miš- 
kuose. 

Henrikas tylėjo; paskutiniųjų poros valandų būsena tiek jį 
buvo paveikusi, kad jis negalėjo kalbėti. Staiga pamatęs Oto- 
ną, jis gerokai išsigando,— sakytum kokia dvasia iš ano pa- 
saulio atėjo sudrumsti jam vienatvės. Taip, šį žmogų atsiuntė 
Gertrūda, kad jis nesugalvotų ko nors pikto prieš tėvą ar prieš 
brolius. Henrikas visas virpėjo iš šalčio ir susierzinimo. Otonas 
padavė jam kailinį apsiaustą; jį irgi atsiuntė Gertrūda. Hen- 
rikas atsisėdo ant akmens ties slenksčiu, apsisiautė lapių kai- 
liniais ir ėmė žiūrėti į rausvas liepsnos skiauterės, iškylančias 
virš rąstgalių. Tylėjo ir Otonas, tylėjo ir žiūrėjo į jį nustebęs 
ir susidomėjęs. Staiga Henrikas prabilo: 

— Mūsų dvare ne per daug buvo kalbama apie mano se- 
nelio brolį, apie Dosnųjį. Kodėl? 

— Tokių senų jūsų giminės paslapčių man niekas nėra 
atskleidęs, mano pažintis su Lenkijos reikalais prasidėjo nuo 
kunigaikštienės Salomėjos, nuo šventojo Otono Bambergiečio. .. 
Kas buvo prieš tai, žinau tik iš Žmonių pasakojimų. Kai kelia- 
vau į Lenčicą, į suvažiavimą, o paskui po visą jūsų šalį lydė- 
jau kunigaikštienę, ne vieną naktį praleidau nepatogioje pala- 
pinėje. Ten būdavo labai šalta, ir ilgai negalėdavau užmigti. 
Šnekučiuodavausi tada ne tik su savo kelionės draugais, bet 
ir su jūsų ponais. Pripasakojo man ir šio, ir to, bet nežinau, 
ar viskas teisybė; jie sakė, kad tavo tėvui nepatikdavę, jei 
kas prisimindavęs Dosnųjį. Gal dėl to mažai apie jį tegirdėjai, 
bet tai buvo galingas karalius, nors ir karšto būdo. Geležiniu 
ir auksiniu lanku valstybę suveržė ir laikė, ir nemėgo tų, kurie 
jam priešinosi. Vyskupą nužudė *7, 

— Žinau,— jaudindamasis sušnibždėjo Henrikas. 

-— Vyskupą nužudė, baisią nuodėmę padarė, o vis puotas 
kėlė gyvendamas Krokuvos pilyje, karalienę ištrėmė, nors gra- 
žios, regis, būta moters, tik sūnų labai mylėjo ir visada prie 
savęs laikė. 

— O kur jis? — šūktelėjo Henrikas. 

— Nežinai? Mirė. 

— Meškas?.. 

— Mirė, mirė, vos tik sugrįžęs iš Vengrijos, švęsdamas ves- 
tuves kartu su tavo seneliu Vladislovu; gal dėl to apie jį 
nebuvo kalbama, nes senasis Vladislovas — na, tokios kalbos 
pasklinda visada, kai kas nors staiga numiršta *8, 

— Senelis? Tėvo tėvas? 

— Taip. Tik buvo sugrįžęs iš Vengrijos, per vestuvių po- 
kylį; jaunąją paskui atgal į Rusią išsiuntė, pana dar tebebuvo. 
O tada visą pilį ir Meško turtą, ir viską pasiėmė tavo senelis, 
štai iš kur visas jūsų geras. 

— Iš nuodėmės, — pasakė Henrikas. 

— Taip, iš nuodėmės. 

— O tėvas iš to turėjo tik naudą. Ir Zbignevą nužudė. 
Ir jam viskas puikiai sekėsi. Tiesa, buvo nukeliavęs pasimelsti 
prie šventojo Egidijaus palaikų ar dar kažkur, taip visi man 
sakė, bet nei Meškas, nei Zbignevas nuo to neprisikėlė. 

— Cha,— ramiai ištarė Otonas,— kitur dar blogiau būna. 
Dėl karūnos dažnai kyla vaidai. 

— O kur prosenio karūna? 

— Zavoja man sakė — tuo metu, kai buvau Plocke, Zavoja 
sakė, kad išsivežęs ją į Vengriją, o paskui toliau. 

— O kur toliau? 

— Ten, kur mirė. 

— Boleslovas? 

— Kai riteriai ėmę maištauti prieš jį dėl to, kad jis padarė 
baisią nuodėmę, ir ponai jo nebenorėję klausyti, ir Secechas *? 
jį palikęs ir perėjęs pas Vladislovą, pas Hermaną, ir visi kartu 
užpuolę Krokuvos pilį, dar padedami samdytų čekų, kurie at- 
šovę visas pilies sklendės ir visus vartus bei fortus — viską 
atidarę, ir niekas nebegynęs Boleslovo; tada karalius naktį pa- 
skubom nusileidęs prie upės drauge su sūnum ir dar dviem 
riteriais ir patraukęs į Vengriją. Tačiau vengrų karalius neno- 
rėjęs jo įsileisti į pilį, uždraudęs jam net pasilikti prie vartų; 
tada Boleslovas suvaitojęs, nuėjęs į artimiausią vienuolyną, ga- 
vęs ten rudą vienuolio abitą ir leidęsis keliauti iš vienuolyno 
į vienuolyną elgetaudamas, o paskui priėjęs Osijeko vienuo- 

lyną Karintijoje ir ten susirgęs, ir daug mėnesių išgulėjęs sirg- 
damas, ir mėsa jam nukritusi nuo kaulų už nuodėmes, ir numi- 
ręs jis ten, ir buvęs palaidotas. O karūną, sako, visur nešio- 
jęsis su savim ir miręs su ja, ir palaidotas. 

— Palaidotas? 

— Taip Lenkijoje ponai kalbėjo. 

Herchas staiga pabudo, atsisėdo ir apspangusiomis akimis 
įsispoksojo į Otoną. Tuo tarpų Henrikas pasinaudojo proga, 
skubiai pasitraukė į tamsą ir, prisiglaudęs prie sienos, abiem 
rankom įsikibo į akmenis. Jis visas drebėjo, bet jau žinojo, 
ką daryti. 

— Dėkui tau, Agniete, šventoji moterie,— kartojo vis. 

Jie dar šnekėjosi iki aušros, Henrikas smulkiau teiravosi 
magistrą apie visa tai, ką šis jam papasakojo, apie Osijeką, 
apie vietovę, kurioje yra vienuolynas, apie ten prisiglaudusį 
ordiną, ir vis norėjo, kad vienuolis jam dar sykį papasakotų 
apie Boleslovą ir apie jo sūnaus mirtį, ir apie Zbignevo mirtį; 
troško pajusti abiejų tų nusikaltimų dydį, jam buvo savotiškai 
malonu užversti jų naštą ant tų, kuriuos iki šiol laikė beveik 
šventais, nes tokius juos buvo nupiešusi motina, kuri visada 
melsdavosi už Kreivaburnį ir maldoms už jį išleido daug pi- 
nigų nuo to laiko, kai susapnavo jį kruviną, apdriskusį ir di- 
džiai nelaimingą, maldaujantį drabužių. Mąstė jis ir apie vie- 
nišo senolio mirtį tarp benediktinų, kurie meldėsi už jo nuo- 
dėmingą sielą. Henrikas norėjo, kad Otonas išvardintų visas 
Dosniojo nuodėmes, bet Otonas atsikalbinėjo, nenorėjo net 
prisiminti visų tų šiurpių pasakojimų, kuriuos, jau tikriausiai 
iškraipytus ir žmonių vaizduotės išpūstus, išgirdo būdamas Len- 
kijoje. Jis labiau norėjo papasakoti apie savo kelionę į Šven- 
tąją žemę, kur buvo nuvykęs dar gerokai prieš imperatoriaus 
Konrado žygį, ir apie visa tai, ką matė Jeruzalėje; pasakojo 
net ir kokiais keliais keliavo: per Genują, iš kurios laivu bu- 
vęs nuplukdytas į Palermą, į auksinę karaliaus Rožerio sostinę. 
O iš ten su savo skurdžia manta sėdęs į rytiečių laivą, daug 
dienų ir naktų plaukęs saulės svilinama jūra. Tačiau Henrikas 
nesiklausė senio pasakojimų, vis suko kalbą į Lenkijos reika- 
lus ir klausinėjo apie kunigaikščius, apie jų nuotykius ir 
žygius. 

Herchas vėl užmigo, nei Lokas, nei Telis net nepabudo, 
nors laužas užgeso ir prieš švintant darėsi šalta; Henrikas tebe- 
sėdėjo prie slenksčio, panarinęs galvą, ir mintijo savas mintis, 
o Otonas iš Štucelingeno monotonišku balsu vardijo visus Je- 
ruzalės stebuklus ir šventoves, kurias regėjo savo akimis,— 

ir Šventojo karsto bažnyčią, ir joanitų *?, ir Jurgio, ir Magda- 
lietės bažnyčias, ir daug kitų gražių pastatų. Henrikas klausėsi, 
ką bylojo jo paties širdis, subrandinusi didžią ir paprastą 
mintį, tik staiga šaltoje miško gūdumoje čirptelėjo kažkoks su- 
žvarbęs paukščiukas. Tai buvo atsakymas į jo mintis, ir jam 
atrodė — lemiantis gera. Henrikas jau nebekreipė dėmesio, ką 
pasakoja vienuolis riteris, tik gaudė ausimis pirmame bundan- 
čio miško šnaresy to mielojo paukštelio balsą. Tačiau paukštelis 
nutilo — vienišius, paliktas brolių, kurie jau išskrido į pietus. 
Henrikas atsistojo ir ėmė vaikščioti po laukymę, bet niekur 
dar nebuvo matyti jokio šviesesnio ruoželio, tik pakilęs šaltas 
vėjas, vos vos čeženantis lapus, skelbė artėjant rytą. Jis grįžo 
prie griuvėsių, pažadino Herchą ir liepė balnoti arklius, kurie, 
pririšti kitapus pastato, jau prunkščiojo sužvarbę, šiurpinami 
paryčio vėjo. Apsnūdęs ir sustingęs Herchas kumščiais trynėsi 
užmiegotas akis, kurios atrodė kaip siauri plyšeliai. Henrikas 
ketino imtis į kelionę ir jį. Šį rytą pasakys jam tai. 

Baigiant balnoti arklius, orą užliejo pilkšvuma — lygiai taip 
mėlyni dažai išsilieja vandenyje. Tarytum kažkas neapčiuopia- 
ma įslinko tarp medžių, ir jie pasidarė matomi, išryškėjo jų 
kontūrai. Senasis Lokas, likęs prie griuvėsių, mosavo išjojan- 
tiems, o Henrikui buvo malonu pajusti šlaunimis kietą balną 
ir žirgo šilumą — to seno doro šyvio, mMenančio geresnius lai- 
kus Plocke ir Krokuvoje. Henrikas atsigręžė į paslaptinguosius 
mūrus ir atsisveikindamas mostelėjo Lokui, senis kažką šaukė, 
bet nebuvo girdėti žodžių, ir Henrikas tik pamosavo tyliai 
dzingsinčia nertine kepure. Jam patikdavo tas dzingsėjimas, 
panašus į bičių dūzgimą. Nežinojo Lokas, kad jau niekada ne- 
pamatys kunigaikštienės Salomėjos sūnaus, ir nepagalvojo, kad 
Lenkijos karalaitis nebesugrįš į savo pamėgtąją laukymę. Ta- 
čiau Henrikas žinojo. Atsisveikino su tuo kampeliu kupinas dė- 
kingumo už tai, ką čia patyrė. 

Henrikas jojo vienas priekyje, visi iš pagarbos jį leido 
pirmą. Jam iš paskos jojo Otonas, tada Telis, o paskutinis 
Herchas. Tačiau kunigaikštis mostu pasišaukė sakalininką, ir 
Herchas prisiartino prie jo, aplenkęs kitus. Dabar abu jojo 
neskubia risčia, koja į koją, rytas buvo šaltas, žvarba smelkėsi 
iki kaulų, ir Henrikas tvirčiau apsisiautė lapenų kailiniais, 
įsmeigęs žvilgsnį į švytinčią melsvą tolumą. 

— Klausyk,— prabilo jis, — šiandien pat, o gal rytoj rytą aš 
išvykstu į tolimą ir pavojingą kelionę, į Austrijos markos pa- 
kraštį, kur yra toksai vienuolynas. Keliausim tik aš ir Telis. 
Ar keliausi su mumis? 

— Taip, kunigaikšti. 

— Tačiau toji kelionė pavojinga, tikriausiai mums teks pa- 
tirti nemaža visokių vargų. Ar sutinki? 

— Taip, kunigaikšti. 

— O kodėl? Ar nori man ir toliau tarnauti? 

— Taip, kunigaikšti. 

— Visada? 

— Taip. 

Henrikas atsigręžė į Herchą. Netardamas nė žodžio, ilgai 
žiūrėjo jam į akis. Stengėsi įspėti, ką galvoja ginklanešys. 
Ir abu žiūrėjo vienas kitam į akis turbūt ne trumpiau, negu 
geria ištroškęs arklys. 

— Dėkui, — ištarė pagaliau Henrikas ir mintyse suskaičiavo: 
Lestkas, Telis, Herchas, jau trys. O ką atsives Jaksa? Ar galės 
imtis drauge anuos? Kiek jų bus? Kokie? Ar stiprūs ietininkai, 
ar narsūs lankininkai, ar tvirtai laikantys skydą, ar mikliai 
valdantys kardą? Draugus jis turi pasirinkti narsius, rimtus, 
kad kiekvienas ką nors sugebėtų, kad kiekvienas būtų plyta 
statiny, kurį jis pastatys. Su meile mąstė apie tuos, kurie pasi- 
rengę gyvybę dėl jo atiduoti. Pirmieji, žadantys eiti su juo, 
nors dar patys nežino, kur bus vedami. Ir jį užplūdo, persmelkė 
malonus atsakomybės jausmas — atsakomybė už tuos, kurie juo 
pasikliauna, ir drauge tikrumas, kad jis turi kuo pasiremti ir 
kam įsakyti. Pasijuto esąs mažo, bet patikimo būrio vadas. 


VII SKYRIUS 


Visą tą dieną, nors ir po nemiegotos nakties, Henrikas pra- 
leido ruošdamasis neprotingai ir nepaprastai kelionei. Pirmiau- 
sia jis turėjo perkalbėti išsigandusią ir užsispyrusią jo neleisti 
Gertrūdą, kuriai niekaip negalėjo išaiškinti, kad keliauja nusi- 
lenkti prosenio palaikams; kitiems net nepasisakė, tik smulkiai 
teiravosi magistrą Otoną ir vienuolius, kaip keliauti per Šva- 
biją, Bavariją, Tirolį Stengėsi įsiminti visus pavadinimus ir 
kalė juos abiem savo ginklanešiam. Otonas beveik numanė, 
kur Henrikas išvyksta, bet tiktai šypsojosi ir lingavo galvą. 
Henriko užmačia jam atrodė keista ir betikslė. Va jeigu jis 
keliautų į Šventąją žemę! 

Kitą rytą, jau gerokai įdienojus, jie leidosi į kelią. Ilgai 
žiūrėjo Gertrūda pro savo kambario langą, kaip tolsta jos brolis 
baltu vieškeliu tarp nugeltusių medžių. Žadėjo grįžti po poros 

savaičių, bet ji smarkiai būgštavo dėl jo... Šluostydamasi aša- 
ras, žegnojo ir žegnojo nutolstantį. Ji labai mylėjo savo bro- 
lius, ir sunku jai buvo gyventi taip toli nuo jų. Henrikas ža- 
dėjo ją vežtis šeimininkauti į Sandomiro pilį, bet ji nelabai 
tikėjo jo pažadais, sakė — tegu verčiau parsiveda žmoną. 

Stojo gražios dienos, dangus buvo giedras ir saulė kaitino 
labiau negu tuo tikrai rudenišku metu, kai jie keliavo į Bergą. 
Telis jojo pirmas (Gertrūda matė jo pusiau baltą, pusiau rausvą 
apdarą), garsiai šūkčiodamas ir dainuodamas, nes violą laikė 
vakarui. Paskui jį jojo Henrikas, kurio arklys visas buvo ap- 
dengtas melsva gūnia. Kunigaikščio galva buvo nepridengta, ir 
sesuo matė auksu žibančius jo plaukus; į balnakilpę jis laikė 
atrėmęs ilgą raštais išmargintą ietį, kurios viršuj plevėsavo 
pusiau balta, pusiau žydra vėliavėlė. Toliau juodu žirgu jojo 
Herchas, pasitupdęs ant peties gobtuvu apmautą sakalą, už 
juostos užsikišęs žvangantį, imperatoriaus sidabro prikimštą 
kapšą. Tiek jie ir tepasiėmė: ietį, du kardus, kapšelį, Hercho 
lanką, sidabrinį Telio lankelį ir jo mažutę violą. Leisdamasis 
taku į pakalnę, Henrikas iškėlė ietį ir ėmė greitai sukti ją delne, 
net vėliavėlė švilpė; sukdamas riktelėjo: „Lik sveika, Gertrū- 
da!“ Bet ji jau nebegirdėjo. 

Ne, jam negaila vienuolyno, kur taip smagiai paviešėjo. 
Richencos ten jau nebėra, kažkodėl jis mažai apie ją begal- 
vojo; užtat Verchoslava dažnai iškildavo prieš akis; su baltu 
apdaru, raudonomis zomšinėmis pirštinėmis, gležna ir baikšti 
kaip kūdikis. Tačiau dabar ne pas ją keliauja ir niekada pas 
ją nekeliaus. Prie daugybės nusikaltimų, padarytų jo giminėj, 
nepridės dar vieno, paties baisiausio. Atrodo, būta kadaise Da- 
nijoje tokio atsitikimo, kad karaliaus brolis, nužudęs brolį, at- 
sisėdo į jo sostą ir pasiėmė jo žmoną, apie tai Henrikui pasa- 
kojo pati išdidžiausioji, keistuolė sesuo Riksa, Gotų ir Švedų 
karalienė, kuri dažnai atvykdavo pas motiną į Plocką ir Len- 
čicą; buvo ji ir Novgorodo kunigaikštienė *?!, didelė ponia, ir 
mokėjo sudrumsti ne tik jaunesniųjų brolių, bet ir dievobaimin- 
gos kunigaikštienės širdį. Ji tai gali, o Henrikas neis nei prieš 
brolį, nei prieš brolienę, jie viską kitaip sutvarkys, pagaliau 
jam dievas padės. Pirmiausia pažiūrės, ką jam duos ta kelionė, 
o jau tada ims galvoti, kaip atsistoti valstybės priešaky. O 
Verchoslava? Kur dėsis Verchoslava? Grįš pas tėvą į Novgo- 
rodą, o gal stos į vienuolyną Lenkijoj ar Vokietijoj? Gal tame 
pačiame Cvifaltene kartu su Gertrūda klaupsis prie altoriaus, 
ten, kur juodas Kristus laiko ant rankų avinėlį. Eis pro duris, 
nulietas tų pačių meistrų, kurie dirbo Gnezne. Visa tai niekai. 

Prietemoj Telis jodamas griežia viola, o jis mąsto apie mažutę, 
silpną moterį, pasilikusią medinėje Krokuvos pilyje. 

Iš pradžių kelionė buvo maloni ir rami. Niekas jų nekliudė; 
jojo per tuščius laukus, daugelyje švabų kaimelių ir turtingų 
valstiečių bei riterių sodybų nebuvo nė gyvos dvasios. Šitiek 
žmonių patraukė paskui imperatorių Konradą, ir retas kuris 
besugrįžo. Ištisi kaimai stovėjo tušti, kai kur dar buvo vienas 
ar du gyvenami namai, bet visur skurdas ir baisi netvarka, dir- 
vonuojantys laukai prižėlę piktžolių, kurios jau buvo pageltu- 
sios ir traškėjo, džiovinamos kaitrios saulės. Raiteliai jojo dū- 
saudami ir dairėsi aplinkui, kur tiek pikto pridarė savo ragi- 
nimais šventasis vyras iš Klervo. Dabar jis tūnojo „atsiskyrėlio 
būste“, o iš tikrųjų — prabangioje pilyje, bet kas įvyko, tas 
įvyko: nepalaimino viešpats imperatoriaus žygio, jo pulkai 
dykumoje buvo išsklaidyti, apsupti, sutriuškinti, juos apipuolė 
ligos, ir tik nedaugelis liko gyvi. Henrikas prisiminė dėdienės, 
Dipoldo žmonos, žodžius apie antikristą, aptemdžiusį krikščio- 
nims protus. 

Vieną naktį keleiviai nakvojo malūne, kur po grindimis 
iki pat ryto gurgėjo vanduo, antrą naktį — miške, šieno pri- 
krautoje daržinėje, paskui turtingoje, bet niūrioje pilyje, ku- 
rIioje nebuvo moterų, o ponas su tarnais prirūkusioje menėje 
prie balanos šviesos kiaurą naktį lošė šachmatais ir kauliukais, 
berdamas pagoniškus keiksmus. Kalnuose darėsi vis nykiau ir 
šalčiau. Pagaliau vieną vėlų vakarą jie užsuko į pakelės kar- 
čemą, erdvią, baltą, plačią; pagirdė arklius, padėjo jiems šieno 
ir įėjo į vidų, kur prie besikūrenančios krosnies sėdėjo storulė 
šeimininkė ir keli petingi žaliūkai. 

Henrikas su visais mandagiai pasisveikino ir paklausė, ar 
galėtų čia pernakvoti; tai išgirdę, visi garsiai nusijuokė, nors 
juoktis lyg ir nebuvo iš ko. Šeimininkė juos sudraudė, atvy- 
kėlius nuvedė į gretimą kambarį, kur degė tokia pat didelė 
krosnis ir, parodžiusi suolus, ant kurių jie galėsią miegoti, 
išėjo paruošti šio to užkąsti. Nuvargę vaikinai, Herchas ir 
Telis, iškart griuvo ant suolo ir tuoj pat užmigo, o Henrikas 
atsisėdo prie ugnies ir ėmė žiūrėti į rausvas liepsnas, kurios 
jam priminė Cvifalteno laukymę; miego nenorėjo ir nesijautė 
pavargęs; jei ne arkliai, o svarbiausia — jei ne jaunieji bend- 
rakeleiviai, jis niekur neužsuktų, jotų nesustodamas, kad grei- 
čiau pasiektų tikslą. Dar niekada jam nebuvo tekę patirti tokios 
dvasinės būsenos, kokią išgyveno tas porą dienų, kurios at- 
rodė tarytum nulietos iš to paties tauraus metalo — tokios jos 
buvo vienodos, kupinos džiugaus dvasios jaudulio, kažko ne- 

apsakomai svarbaus ir didžio. Nė akimirką neatslūgo tas pa- 
kilimas, kiekviena valanda atrodė nepaprasta, o bukų kamie- 
nai, supę jį jojant per miškus, buvo kolonos šventyklai, kurią 
Henrikas statėsi pats sau. 

UŪmai atsidarė durys ir į kambarį įgriuvo apkūnus riteris 
suglamžytu odiniu kaftanu, tas, kurį Henrikas matė pirmajame 
kambaryje sėdintį su šeimininke ir kitais žaliūkais. Riteris pla- 
čiais, bet trankiais žingsniais žengė į priekį ir šnopuodamas 
suriko: 

— Labas vakaras, pone, aš esu Vipas, Vipas iš Žaliojo 
Ąžuolo. 

Henrikas atsistojo ir, mandagiai pasisveikinęs, laukė, kas 
bus toliau, bet toliau nieko nebuvo, tik riteris vėl pakartojo 
dar rūstesniu balsu: 

— Aš esu Vipas, Vipas iš Žaiiojo Ąžuolo, arba Griuneichs- 
bergo. 

— O aš esu Henrikas iš Bergo,— tarė sumišęs kunigaikštis, 
nenorėdamas aiškinti, iš kur esąs. 

— Ar mano vardas jums nieko nesako? — tuo pačiu griaus- 
mingu bosu paklausė Vipas. 

Henrikas tik linktelėjo ir šypsodamasis nudūrė akis. 

— Aš ne čionykštis,— paaiškino. 

— Štai kaip, — pagaliau suvokė Vipas ir vėl ėmė šnopuoti. 

Tuo tarpu įėjo šeimininkė, nešina dideliu dubeniu, pilnu 
karštos sriubos. 

— Ak, liaukitės kibęs prie mano svečių, — piktai subarė,— 
visada čia ateinate ir tiktai visiems kliudote... Keliaukite su 
savo draugužiais į pilį, reikalus jau atlikot. Pasiimkit savo 
arklius, pone Vipai, ir jokit namo. 

— Per vėlu, motin, per vėlu. Čigonai man atvarė neblogus 
arklius, bet reikia juos dar sykį apžiūrėti dienos šviesoj. Bijau, 
kad ne vienam čiurnos per naktį pabals — per daug jau juo- 
dos. Geri tavo bičiuliai, motin, bet pačiam įsitikinti visada 
ne pro šalį... 

— Keistuolis jūs, pone Vipai, visą laiką toks,— pasakė šei- 
mininkė ir padavė riteriams medinius šaukštus. Henrikas tuo 
tarpu veltui bandė prikelti vaikinus, kad pavalgytų. 

Šeimininkė išėjo, ir Vipas tarytum kiek sušvelnėjo. Atsisė- 
dęs ant suolo šalia Henriko, ėmė pasakoti apie savo pilis, 
kurios esančios netoliese. Vipas kalbėjo apie paprastus, kas- 
dieniškus dalykus, kurie nelabai atitiko Henriko nuotaiką. Jis 
tvirtino pažįstąs visus Bergo grafus —ir Dipoldą, ir Rapotą, ir 
Albertą, ir klausė, kurio iš jų sūnus esąs Henrikas; bet paskui 

paaiškėjo, kad apie juos jis težino tik iš nuogirdų, kaip ir 
apie visus vokiečių didikus, dalinius kunigaikščius, vyskupus, 
kunigus, kurių vardus bėrė kaip žirnius, ir kiekvieną vis sten- 
gėsi vadinti pravarde ar mažybiniu vardu. Austrijos kunigaikštį 
Henriką vadino tik Jazomirgotu, o mažąjį Henriką Velfą — 
Liūtu ?2, nieko daugiau nepridurdamas, tad Henrikas ne visada 
suprasdavo, apie ką riteris šneka. 

Į karčemą Vipas atėjęs susitikti su čigonais, kurie jam at- 
varę dvylika nepaprastai gražių arklių. Iš kur tie arkliai, Vipas 
nežinąs, šešetas lenkų veislės, šešetas — vengrų; bet, pasak jo, 
jeigu ir sužinotų, iš kur jie ar kieno arklidėje ką tik stovėjo, — 
jam iš to nebūtų jokios naudos. Be to, jam turį čia atvežti 
keletą vežimų avižų, nes nuo šios vietos kelio atšaka sukanti 
į jo pilį ir čia jam užvis patogiausia paimti bet kurias prekes. 
Mat nenorįs įsileisti į savo pilį pirklių ir vežėjų, nes ji esanti 
tokia prašmatni, kad iškart būtų pakeltos visos kainos, o tie 
čigonai, nors arkliai vogti — prisipažino vis dėlto, — ir taip jau 
už kiekvieną prašą po šešis grašius. O kiek dar su jais turi 
liežuvį aušinti, kiek girdyti, derėtis. 

Henrikas, valgydamas sriubą, klausėsi Vipo šnekų, kol ga- 
liausiai ėmė šypsotis. Tuo tarpu riteris, nors jau pusamžis 
žmogus, pajuto jaunajam kunigaikščiui didelę simpatiją ir ėmė 
jį karštai įkalbinėti, kad trumpam išsuktų iš didžiojo kelio ir 
apsinakvotų jo pilyje. Ten būsią patogu, šilta, gal šiek tiek 
per daug žmonių susikimšę viduj, bet viena pusė esanti palikta 
„švariesiems svečiams“ — sunkų net apsakyti, kaip ten nuosta- 
bu, pro langus matyti upė ir vynuogynas, ir naminis vynas 
geras... 

Henrikas ilgai aiškino, kad turįs labai skubėti, kad jojąs 
į vienuolyną, esantį Austrijos markoje, ir norįs tuoj pat grįžti 
atgal, po kelių dienų vėl būsiąs čia. 

— Atgal? Čia? Po kelių dienų? Puiku, keliaujam kartu. 


Tuo metu pagaliau nubudo Henriko palydovai ir pasislinko 
prie dubens. Henrikas, baigęs valgyti, padėjo šaukštą ir pa- 
stūmė jiems sriubą. Herchas užsikvempė ant molinio dubens, 
o Telis kukliai samstė iš šono. Vipas išgirdo, kad jiedu Henriką 
vadina kunigaikščiu, bet nė kiek dėl to nesutriko, o tik tary- 
tum dar labiau pagyvėjo. 

— Keliaujam, jūsų šviesybe,— ištarė ir jau norėjo pliaukš- 
telėti Henrikui per kelį, bet susilaikė. „Kas žino, kas jis per 
vienas?" Kad toks klausimas Vipui šmėstelėjo galvoje, buvo 
matyti iš jo veido.— Aš čia žinau visus kelius, nors iki Kons- 

tantinopolio galiu nuvesti, kur kunigaikštis keliaus, ten ir aš. 
Jau taip pamilau kunigaikštį... 

Henriką riterio žodžiai tik prajuokino, bet paskui jam šovė 
mintis, kad žmogus, žinantis čionykščius papročius ir čionykš- 
čius kelius, gali jam praversti, tad, Vipo atkakliai įkalbinėja- 
mas, leido šiam joti drauge ir lydėti juos iki Osijeko. 

— Osijekas, — šūktelėjo Vipas,— tai didelis vienuolynas, ži- 
nau, žinau, esu ten siuntęs miežius alui. Pats ten nebuvau, 
bet mano žmonės buvo. Visai netoli, jei josim nesustodami, 
po poros dienų ten būsim. Jei ne po poros, tai po trijų, tik 
per girias teks joti, per dideles girias ir labai kalnuotas. Bet 
aš žinau, aš nuvesiu. 

Atėjusi pasiimti dubens šeimininkė labai nustebo, išgirdusi, 
kad riteris rengiasi iškeliauti — neparginęs namo arklių, nesu- 
laukęs avižų... 

O Brunas? Brunas? Negi jis tuo negali pasirūpinti? Ir Vipas 
tučtuojau iš gretimo kambario pasišaukė liesą, išstypusį vaiki- 
ną aptrintu kaftanu ir pradėjo aiškinti, ką jam reikėsią pada- 
ryti. Tarpdury sustojo čigonai ir, atsirėmę į staktą, ėmė klau- 
sytis. Raudona židinio liepsna apšvietė jų tamsius veidus. 

Atsiprašęs Vipo, kuris tuojau išėjo iš jų kambario, Henri- 
kas atsigulė ant suolo, bet užmigti negalėjo. Dar ilgai girdėjo 
kitame kambaryje derantis Vipą su čigonais, trepsint už sienos 
lenkų ir vengrų veislės arklius, o paskui — kažkam įsakinėjantį 
ploną liesojo Bruno balsą. 

Rytą, vos prašvitus, išjojo jie keturiese ir leidosi Vipui žino- 
mais takais. Taip jų kelionė paspartėjo, ir trečią dieną jie pri- 
siartino prie vienuolyno, 

Osijeką prijojo jau temstant, ir Henrikas taip ragino žirgus, 
kad tie iš nuovargio ėmė klupinėti. Vipas jojo paskutinis ir 
vis aimanavo, bet nei ginklanešiai, nei kunigaikštis nesiklausė 
jo aimanų. Miškas aplinkui vis labiau tamsėjo, ir vėl atėjo 
ilgas, šiltas vakaras, kokių kartais pasitaiko tame krašte šituo 
metų laiku; danguje sumirgo žvaigždės, ir begalinė tyla apgau- 
bė miškus, kalnus bei pievas. Toje tyloje garsiai trinksėjo 1e- 
kiančių žirgų kanopos. Henrikas iš priekio vis šūkčiojo bend- 
rakeleiviams, kurie būgštavo, kad kunigaikštis tamsoje nepa- 
klystų. 

Henrikas pats aiškiai nežinojo, kas jį čia atvijo, ko jam 
reikia iš Osijeko vienuolių, iš prioro, abato. Tamsoje jie pri- 
jojo juodą sieną, iškilusią prieš juos labai staigiai, ir sustojo 
ties vartais. Vipas juos pasivijo, ir visi keturi laukė prie už- 
darų vartų. Tuo tarpu Henrikas ūmai pajuto baimę ir ėmė iš 


61 


anksto galvoti, ką pasakys vienuoliams. Vieną akimirką jau 
norėjo grįžti atgal, bet Herchas pabeldė į vartus, ir jis apsi- 
dairęs pamatė žvaigždėto dangaus fone stūksantį briaunotą 
bokštą, kuriame kažkas judėjo. 

Vartai atsidarė, sutviskę deglai apšvietė skliautuotą angą 
ir dvi plonas kolonas abipus kažkokių durų. Ketvertas raitelių 
buvo nužvelgti įtariais žvilgsniais, Telio viola sukėlė šiokį tokį 
sąmyšį. 

— Keliaujančių dainininkų nepriimam,— pasakė vienas vie- 
nuolis, bet kažkodėl niekas į jo žodžius nekreipė dėmesio. 

Tiktai kieme nušokęs nuo arklio Henrikas pajuto, kaip 
pavargusios jo kojos, jis vos bepastovėjo ir, nuvestas pas brolį 
durininką, paprašė tik nakvynės, sakydamasis esąs Bergo gra- 
fas ir atvykęs pas vienuolyno viršininką svarbiu reikalu. Bro- 
lis durininkas nepatikliai kamantinėjo riterius, kas ir kaip, bet 
staiga, įdėmiau pasižiūrėjęs į Vipą, garsiai šūktelėjo: 

— O tu ką čia veiki? 

— Lydžiu kunigaikštį — oriai atsakė Vipas ir taip pažvelgė 
į vienuolį, kad šis iškart nutilo.— Vėliau tau viską paaiškin- 
siu — pridūrė Vipas, ir vienuolis daugiau nieko nebeklau- 
sinėjo. 

Atvykėliai buvo nuvesti į didelę skliautuotą virtuvę, ku- 
rioje po stogeliu, paremtu stulpais, smarkiai kūrenosi ugnis. 
Virš jos kabojo katilas, o iš ugniakuro kylantys dūmai rangėsi 
po stogeliu ir pro mažutį langelį veržėsi lauk. Virš ugnies kepė 
ant iešmo pamauta elniena, prie jos sėdėjo keli tarnai, o šalia 
jų, nusigręžęs nuo ugnies, murmėdamas sau po nosimi, kaž- 
koks vienuolis sukaliojo iešmą. Henrikas nematė jo veido. 

Keistas jausmas nusmelkė kunigaikštį, įėjus į šią virtuvę. 
Šmėstelėjo mintis, kad ir jį bažnyčia sutrempė, paklupdė prie 
savo kojų, kad ir jis turės atgailauti kaip Agnietės senelis ??. 
Prisiminė imperatorių Otoną, mąslų, pamaldų, keistą jaunuolį, 
prisiminė Narsųjį ir — Dosnųjį. Galbūt susikūprinęs jis suko 
tą patį iešmą? 

Nakvojo jie erdvioje šaltoje menėje šalia virtuvės su to- 
kiomis pat skliautuotomis lubomis. Tačiau Henriko miegas ne- 
ėmė: buvo per daug pavargęs, po ilgos kelionės maudė kojas 
ir visą kūną, be to, nuo vienuolyno sienų dvelkė kažkoks grės- 
mingas rūstis. Per priemenę jis ištykino į dar nematytą mažą 
kiemelį, kur vienuoliai tikriausiai eidavo atlikti savo reikalo. 
Vėl pamatė dangaus sklypelį ir aukštai niūksančius mažučius 
bokštus, o žiburys, degąs priemenėje, apšvietė svetimo kiemo 
svetimus daiktus — malkų rietuves, išmėtytus kirvius, kirtik- 

lius, kastuvus, grėblius, sustatytus kampe šalia rąstų krūvos. 
Svetimas gyvenimas, kuriame dalyvavo ir didysis karalius — 
kapojo malkas, mąstydamas apie Krokuvą. Nuo tos minties jį 
nusmelkė šaltis, ėmė krėsti drebulys. Niekas to nežino, niekas 
nebeprisimena; įvykis, kuris jam toks svarbus, praėjo, nepa- 
likdamas jokių pėdsakų niekieno širdyje. Henrikas grįžo į vidų 
pas sumigusius vaikinus ir Vipą, išsitiesė ant kailių ir, tebe- 
jausdamas maudulį visame kūne, ėmė melstis už Dosnųjį. 

Rytą turėjo ilgai laukti, kol pateko pas abatą. Baigėsi prima 
ir sekunda, suskambino tercijai, kažkur už šaltosios menės 
giedojo nepažįstamų vienuolių choras. Nuo įsismelkusios ru- 
dens ryto vėsos aprasojo sienos, viskas tarytum laukė šios 
įtemptos dienos. 

Nuvestas pas vienuolyno abatą, Henrikas pamatė orų, išdi- 
dų, ceremoningą senį — tai buvo tas pats vakarykštis vienuo- 
lis, kuris suko iešmą lyg mokytas šuo. Matyt, atgailaudamas. 
Henrikas pasisveikinęs sustojo tarpdury ir įsižiūrėjo į rūstų, 
raukšlėtą vienuolio veidą. Tai buvo atitrūkusio nuo gyvenimo, 
abejingo žmonėms šventojo veidas. Svečias pajuto, kad susi- 
tarti su juo bus nelengva. 

Abatas ilgai tylėjo, nežiūrėdamas į Henriką — matyt, sten- 
gėsi pažadinti savo sąmonę, sugrįžti į žemę, vėl atsirasti vie- 
nuolyne, kurio šeimininkas buvo šiuo tarpų. Galų gale pa- 
žvelgė į kunigaikštį ir gergždžiu balsu paklausė, kas jis toks. 

— Piastas,— paprastai atsakė Henrikas. 

Abatas dirstelėjo į jį, aiškiai pagyvėjęs. 

— Ko čia ieškai? 

— Karūnos. 

Abatas gūžtelėjo pečiais ir pasimuistė krėsle. Jis sėdėjo 
nugara į apskritą langą, ir prieblandoje sunku buvo įžiūrėti jo 
veido išraišką. Bet Henrikas pastebėjo, kaip sublizgo balkšvos 
senio akys. 

— Kieno esi sūnus? 

— Kreivaburnio. 

— O,— atsiduso abatas.— Tavo prosenio čia nieko neliko. 
Nebent dulkių saujelė. Atėjo su rudine, basas, pabeldė į vartus. 

— Žmonės sako, turėjęs karūną. 

— Kas tau sakė? Jei būtų ką turėjęs, atgailaudamas būtų 
atidavęs vienuolynui, ir tebeturėtume savo ižde. Ten yra šis 
tas, gauta iš nusidėjėlių rankų. Bet Boleslovo karūnos ten nėra. 

— Turėjo būti, — pakartojo Henrikas. 

— Bobų tauškalai,— atšovė abatas. 

Henrikas sutriko. 

— O kam tau karūna? — paklausė abatas ir, pakilęs iš krės- 
lo, priėjo prie Henriko. Staigūs jo judesiai nesiderino su senio 
išvaizda ir darė nemalonų įspūdį.— Kodėl tau šovė į galvą to- 
kios mintys — Jis ėmė greitais smulkiais žingsniais Vaikšti- 
nėti po celę pirmyn ir atgal.— Karūna, brolyti, tai tau ne kokia 
gėlė, kurią nusiskynei —ir turi. Didesni už tave žmonės ieš- 
kojo karūnos, Petro karste ieškojo —ir nerado.— Jis nusijuo- 
kė.— Karūna juk visai paprastas daiktas.— Vėl nusijuokė, su- 
stojo priešais Henriką ir, pašaipiai žiūrėdamas į jį, pakartojo: 

— Karūna juk visai paprastas daiktas. Paima kalvis ar auk- 
sakalys auksinę plokštę ir nukala iš jos lanką. Auksinis lankas, 
nieko daugiau; ant jo iškalamos gėlės arba danteliai, kartais 
įstatoma pora akmenėlių, iškastų iš žemės kokioj nors Graiki- 
joj ar Sirijoj, ar Sipange ?4. Įstatomi akmenėliai, štai ir viskas, 
paprastas lankas. 

Henrikas tarytum matė priešais tą lanką, kurį tokiais vaiz- 
dingais žodžiais nupiešė abatas, ir juo ilgiau šis kalbėjo apie 
to daikto paprastumą, kasdieniškumą, juo jis atrodė tikresnis, 
konkretesnis, apčiuopiamesnis ir baisesnis. Henrikas net ne- 
drįso pažvelgti į abatą. 

— Ir dėl tokio lanko, — jau rūsčiu balsu prabilo abatas, 
išsitiesdamas visu ūgiu skliautuotoje celėje,— žudomi žmonės. 
Tačiau niekas nė piršto nepajudins dėl didesnių, kilnesnių, reikš- 
mingesnių dalykų. O tau kas svarbiau — sakramentas ar pats 
daiktas? 

Henrikas nesuprato, apie ką šneka abatas. Virpėdamas klau- 
sėsi rūstaus balso, o akyse stovėjo auksinė karūna. Tuo tarpu 
abatas priėjo artyn ir pastvėrė jį už rankos. 

— Eime,— sušuko, — parodysiu tau, kas liko iš tos karūnos. 

Jis ištempė Henriką per priemenę ir mažąjį kiemelį į didelį 
vienuolyno kiemą. Ten į juos iškart sužiuro lentpjoviai ir 
račiai, bet abatas, žengdamas plačiais žingsniais, vedė jį link 
bažnyčios; ten šventoriuje buvo palaidoti mirę vienuoliai. Pri- 
vedęs prie bažnyčios pasienio, paleido jo ranką ir stumtelėjo: 

— Štai ta vieta, kur palaidotas tavo prosenis. 

Henrikas žvilgtelėjo ir nustėro: vos žymus kauburėlis, visas 
apžėlęs žole, ant jos keli vėjo nudrėksti lapai. Ir tarytum 
kažkas trūko jo širdyje, — jis puolė ant kelių ir sukniubo, pri- 
glusdamas prie žemės, prie žolės. Juk čia guli paskutinis ka- 
ralius iš jų giminės, guli ir trūnija. Dabar Henrikui neberūpėjo 
nei abatas, nei lentpjoviai, nei vienuoliai. Jis tik jautė, kaip 
kvepia žolė po jo veidu, šalta ir slidi nuo rasos ar rudens 
dulksmo. 

Pakėlęs galvą, Henrikas pamatė, kad abato jau nebėra. Jis 
atsistojo ir, atsirėmęs į bažnyčios sieną, įsižiūrėjo į nedidelį 
kauburį. „Taip viešpats sutrina tuos, kurie jam nepaklusnūs",— 
pamanė, bet tuoj pats atmetė šią mintį. Nevalia taip galvoti, 
viešpats liepia Žmogui būti tvirtam. Nusipurtęs prilipusius ša- 
pus, Henrikas grįžo į menę, kur jo laukė Herchas, Telis ir 
išsimiegojęs Vipas. 

Paaiškėjo, kad per tą laiką Vipas spėjo susikivirčyti su 
durininku, kuris vakar tarėsi jį pažinęs. Tiesiog palaikė jį 
vienu pareinės žydu, kadaise atsikrausčiusiu į Špirą?? kartu 
su Bernardu Klerviečiu ir prekiavusiu raudona gelumbe kry- 
žiams, kuriuos siuvosi ant apsiaustų riteriai, keliaujantys į 
Šventąją žemę. Vipas vienuolį išdėjo į šuns dienas, ir durinin- 
kas, sužinojęs, kas per vienas tas atvykėlis, gerokai išsigando. 
Tais laikais, kai Bernardas Špiroje per pamokslus keikė impe- 
ratorių Konradą, prie jo plakėsi daug žydų, nes šalia to 
švento žmogaus visada būdavo saugiau, ir pogromų rečiau pa- 
sitaikydavo. Bernardas drausdavo riteriams žudyti izraelitus, 
nurodydamas jiems kitus, šventus tikslus. Tačiau visame krašte 
nuo Kolonijos 5? iki pat Špiros buvo žudomi kitatikiai ir plė- 
šiami jų sandėliai bei svirnai, kur buvo sukrauta daug gero. 
Vipas pasakojo apie tai pasipiktinęs, — matyt, prieš įsikurda- 
mas Žaliajame Ąžuole, bastėsi tame krašte, nes ir Bernardą 
Klervietį ne sykį buvo matęs. Tais pasakojimais apie nepa- 
prastąjį vienuolį ir apie stebuklus, įvykusius pačiame Klervo 
vienuolyne, jis galutinai papirko durininką ir išsklaidė paikus 
įtarimus. Taip jie visą dieną daugiau nieko neveikė, tiktai 
plepėjo, lauke lijo lietus, ir tas sėdėjimas tuščioje skliautuotoje 
menėje ar pasiuntinių bei tarnų pilnoje virtuvėje atrodė be- 
prasmiškas. Vakare nepaprastai iškilmingai, su šventomis gies- 
mėmis abatas buvo atlydėtas į virtuvę, čia ilgai meldėsi, o 
paskui stojo prie iešmo ir ėmė sukalioti kepamą stirnieną ar 
avieną. Temo, o Henrikas vaikščiojo aplink bažnyčią, nebeži- 
nodamas, ką veikti. Apėjo vienuolyno kiemus, apžiūrėjo visą 
ūkį ir vienuolių dirbamus darbus. Galiausiai pateko į tą ma- 
žąjį kiemelį, kurį buvo matęs praėjusį vakarą; kastuvai, kir- 
tikliai ir pjūklai gulėjo numesti už malkų stirtos. 

Anksti sutemo, ir vienuolyno gyventojai sulindo į savo 
pakampes, lauke nieko nebeliko. Šaltuose ir drėgnuose kori- 
doriuose, prie langų, prie židinių spietėsi vienuoliai, ginkla- 
nešiai, tarnai. Plepėjo, pokštavo, pasakojo būtus ir nebūtus 
daiktus. Henrikui, nors ir pasisakiusiam abatui savo kilmę, 
niekas nerodė jokios ypatingos pagarbos; jis sėdėjo sau me- 

nėje, vilkenomis apsikamšęs šąlančias kojas. Langai buvo už- 
statyti lentomis, vos vos žibėjo uždegta balana. Tačiau Hen- 
riko veidas, matyt, buvo kažkoks ypatingas, nes jo bendrake- 
leiviai pasitraukė į kampą ir kalbėjosi pašnibždomis. Vipas 
pasakojo apie kryžiaus žygius, apie Jeruzalės karalystę. 

Kai varpas atskambino vakarienę ir „Viešpaties angelą“, 
kai vienuoliai trankiai ir mokslingai sugiedojo Balbulo?? him- 
nus, visa, kas buvo viduj, šiapus storų vienuolyno sienų, pa- 
„mažu nugrimzdo į sunkų ir kietą rudens miegą. Henrikas 
nemiegojo. Paliepė ginklanešiams iš mažojo kiemelio pasiimti 
kirtiklius bei kastuvus ir, įsikibęs Vipui į parankę, drauge 
su jais išėjo laukan. Naktis buvo tamsi, rudeniška; Henrikas 
nelengvai surado tą kauburėlį prie bažnyčios sienos, kurį jam 
dieną buvo parodęs abatas, ir liepė ginklanešiams kasti. 

Išsigandę ir pasipiktinę vykdė abu tą įsakymą. Tamsoje 
nebuvo matyti vaikinų veidų, bet Henrikas viską suprato iš 
jų vangumo ir prislopusių balsų. Vis dėlto jiedu pakluso. Buvo 
girdėti, kaip džerkši kastuvas, smigdamas į minkštą, bet žvirgž- 
dėtą žemę. Čežėjo kirtiklio rausiamos žemės grumstai. Dosnusis 
kėlėsi iš kapo pradėti naujo gyvenimo. 

Ilgai kasti nereikėjo — kastuvai atsirėmė į medį. Henrikas 
liepė atnešti balaną ir deglus, kuriuos buvo pasiruošę dar me- 
nėje. Sužibo silpnos liepsnelės, kapojamos įstrižų ir tankių 
lietaus čiurkšlių. Pažvelgę žemyn, jie pamatė sutrešusias ąžuo- 
lines lentas. Telis ir Herchas, dabar jau susidomėję, skubiai ėmė 
žarstyti nuo lentų žemes. Išryškėjo didelis karstas išgaubtu 
dangčiu, ant kurio buvo prikaltas graikiškas kryžius. Henrikas 
įšoko į negilią duobę ir pasilenkęs pačiupinėjo lentas. Jos buvo 
visai sutrūnijusios. Truktelėjo vieną lentą, ir ji lengvai atply- 
šo nuo kitų; išmetęs ją iš duobės, truktelėjo antrą. Vipas 
palenkė deglą, ir pro karste padarytą spragą jie išvydo juodas, 
purias trūnis. Dabar Telis kirtikliu laužė lentas, kad greičiau 
pamatytų vidų, ir pagaliau visai nuplėšė dangtį. Henrikas pa- 
ėmė iš Vipo deglą ir pasilenkęs prikišo prie to, kuris gulėjo 
karsto dugne. Iš pradžių jo akys nematė nieko daugiau, tik 
rusvas, minkštas lyg samanos trūnis, paskui kitame karsto 
gale pastebėjo balkšvą kaukolę su vešlių tamsių plaukų kuokš- 
tais. Didelės akiduobės, pilnos juodų trūnių, rodės, žvelgia kaž- 
kur aukštyn, pro bažnyčios bokštą, į juodą padangę. 

Atrodė, kad karste daugiau nieko nebėra. Henrikas atidavė 
deglą Vipui ir pasilenkė prie kaukolės ir trūnių, kurių didelėje 
karsto dėžėje kažkodėl buvo labai daug. Pasilenkė, norėjo atsi- 
klaupti, bet nebuvo kur, vis dėlto troško kaip nors išreikšti 

savo pagarbą, bent palytėti tai, kas liko iš galingojo kara- 
liaus. Rankomis palietė trūnis — jos buvo lengvos ir minkštos. 
Jis panėrė rankas į tas rusvas samanas, į tą derlingą žemę, 
atsiradusią iš kūno, kuriame liepsnojo tokios aistros. Panėręs 
abi rankas, jis neteko pusiausvyros, rankos visai susmego, 
smarkiai jas truktelėjo ir staiga tuose šiurpiuose puvėsiuose 
apčiuopė kietą daiktą. Jis bloškėsi į šoną, Herchas su Vipu, 
suėmę už parankių, pakėlė jį, ir blūsčiojančioje deglo šviesoje 
jis pamatė dešinėje rankoje beturįs auksinį lankelį. 

Atidžiai jį apžiūrėjęs, suprato: tai ne karūna. Tai buvo 
tiktai auksinis lankelis, matyt, karūnos apačia, smarkiai nubrū- 
žinta, įlaužta, su juodomis lyg Dosniojo akiduobės skylėmis 
tose vietose, iš kur buvo išimti brangakmeniai. Tik tokią ka- 
rūną pasiėmė su savim į kapą Dosnusis. 

Henrikas iššoko iš duobės ir mostelėjo palydovams, kad 
užkastų karstą. Jis net nebegirdėjo, kaip tie dėjo atgal nuplėš- 
tas lentas, kaip dunksėjo ant viršaus beriamos žemės. Stovėjo, 
suėmęs lankelį abiem rankom, net jo nematydamas — tokia 
tamsa buvo aplinkui,— bet pirštais jausdamas drėgną, apipeli- 
jusį, kietą metalą. Pradėjo svaigti galva, jis beveik be sąmonės 
atsirėmė į sieną ir atsipeikėjo tik Telio truktelėtas už rankovės. 
Lyg sapnuodamas parėjo į menę, pats nuvalė nuo Dosniojo 
karūnos lankelio žemes, trūnis ir pelėsius, tada atsiklaupė prie 
guolio ir ėmė melstis. 

Kai visai prašvito, iškeliavo atgal, vėl pasukęs į šiaurę. 
Tačiau dabar Henriko į Bambergą jau nebetraukė. 

Kunigaikštis su mielu noru priėmė Vipo pasiūlymą grįžtant 
būtinai užsukti į jo pilį. Kelionė iš Cvifalteno į Osijeką buvo 
ne toks lengvas daiktas, ir sukorė jis tą kelią per nepaprastai 
trumpą laiką, taigi dabar ir pačiam reikėjo poilsio, ir ark- 
liams atvangos. O svarbiausia — to reikėjo jo dvasiai. Po to- 
kios įtampos ir ryžtingų sprendimų jis turėjo bent kelias die- 
nas pailsėti, pagalvoti, apsvarstyti tolesnius žygius, kuriems 
jau reikės ne liepsningų jausmų, o savitvardos ir šalto proto. 

Porą dienų joję be atokvėpio, jie pagaliau prijojo tą seną 
pilį, kuri pažiūrėti atrodė visai tokia pat kaip ir kitos. Jos 
bokštai buvo matyti iš tolo, o vieną juosė gynybinė siena, 
Nnueinanti žemyn iki pat upės. Keturkampės, iš didelių akmenų 
sukrautos sienos kampuose stovėjo keturi neaukšti, bet tvirti 

bokštai. Pilis buvo graži ir turėjo patogią prieigą. Į ją per 
upę vedė tiltas, sumūrytas iš didelių akmenų su kalkių ir 
smėlio skiediniu. To aukšto išlenkto tilto vidury stūksojo 
bokštelis, pastatytas jo apsaugai. Prieš bokštą tiltas buvo su- 
durtas ir taip gudriai padarytas, kad dieną per jį buvo galima 
patekti į pilį, o naktį pakeltas jis aklinai uždengdavo bokšto 
angą. Žodžiu, tai buvo paprasta riterio pilis. Šiaip ji atrodė 
didinga ir rūsti, bet viduj viešpatavo baisi netvarka. Visur 
buvo pilna visokio gero, bet suversto kaip pakliuvo ir ten, 
kur jam ne vieta: skydai gulėjo sumesti kamaroje, o riterių 
menės kampe kėpsojo kailių ir šiaudų krūvos. Dešinįjį sparną 
buvo užėmusios kažkokių juodbruvių žmonių šeimos, gal čigo- 
nai; iš ten sklido vaikų erzelis ir viralo kvapas. Tačiau perėjus 
du vidaus kiemelius buvo galima patekti į patogius, nors ir 
nedidelius kambarius, o pro langus toje pilies dalyje buvo 
matyti tolimi upės vingiai, ir tas reginys Henrikui priminė 
Krokuvą bei Plocką. Čia buvo tylu, Vipas liepė užkurti ugnį, 
ir kambariai greit prišilo, o triukšmas ir šurmulys iš ano pilies 
sparno iki čia negalėjo ateiti. Vipas papasakojo, kad ant kalno 
anapus upės, sename ąžuolyne buvęs garbinamas Odinas, nuo 
to laiko ši vieta turinti blogą Vardą, tad jam buvę nesunku 
susimainyti su ankstesniu tos pilies savininku, kuriam atidavė 
kitą, stovinčią toliau nuo čia. Dabar pro langą visur buvo ma- 
tyti kūpsantys palei melsvą upę bukų ir kaštonų atvašynai, 
jau įgavę rusvą ar skaisčiai geltoną spalvą. 

Neįprasta šios vietos ramuma ir didybė iškart paveikė 
Henriką. Keletą dienų jis nekėlė kojos iš savo kambario, ne- 
norėdamas pakliūti į šurmulį ir sumaištį, kurie viešpatavo ki- 
tame pilies šone. Žemė aplinkui pilį buvo užleista vynuogy- 
nais. Vynuogienojai rudavo ant visos kalvos ir šlaitais traukėsi 
link upės iki pat ją apstojusių pageltonavusių girių. Kartą 
Henrikas, norėdamas pasišildyti rudens saulėje, per vynuogyną 
nusileido žemyn ir pamatė tarp vynuogienojų šokančius vai- 
kus; jie buvo su žalsvomis ir melsvomis prijuostėlėmis. Susi- 
kibę už rankų, vaikai šūkčiojo laibais balseliais lyg paukščiai. 
Jis sustojo ir ilgai žiūrėjo į juos, o paskui, jau savo kamba- 
ryje, vis bandė išgirsti tą paukštelių klegesį. Prisiminė Len- 
čicą ir jaukias kregždės, ir apskritai anuos laikus. Net tuos 
tolimuosius, kai Bilhilda su baltu, į viršų smailėjančiu gobtu- 
vėliu sušaukdavo jo bendraamžius ir jie taip pat eidavo ra- 
telio, kol kunigaikštienė Salomėja pradėdavo juos vaikyti, 
būgštaudama, kad jų neapsėstų piktoji dvasia. Nelaiku užplūdo 
tie atsiminimai. Dabar jam reikėjo ko kito, jis turėjo daug 

ką apgalvoti. Į Bambergą joti dar nenorėjo. Laukė Lestko su 
pinigais, su kariais ir naujienomis iš tėviškės. Pagaliau nebuvo 
jokio noro tapti belaisviu. Ir Jaksa turi atvykti. Be to, jis 
privalėjo — ir troško — nuo dabar iki tol, kol įvykdys savo su- 
manymą, sukaupti kuo daugiau patirties. Jis nesiliovė mąstęs 
apie Narsiojo karaliavimą ir jo galą, apie Maslavo palūžimą 
ir maištą; apie Dosniojo mirtį, apie bejėgišką tėvo blaškymąsi 
ir tariamą nerūpestingumą. Henrikui atrodė, kad jis dar nepa- 
kankamai. nusimano apie valdžios mechanizmo spyruokles, per 
menkai pažįsta žmones ir tas jėgas, kurios verčia juos veikti, 
todėl dar negali valdyti žmonių, burti jų aplink save ir kelti 
jiems griežtų reikalavimų, reikalauti darbo ir pasiaukojimo. 
Dosniojo karūna dar turi ir gali palaukti, pirmiau jam dar 
reikia perprasti daug dalykų: perprasti imperatorių ir popie- 
žių. Perprasti patį save, stovintį kryžkelėje, tarp tų didžiųjų 
aukso žnyplių, kurios laiko apgniaužusios viso pasaulio istoriją. 

Vieną dieną, jam vaikštinėjant vynuogyne, atbėgę tarnai 
pranešė, kad į pilį atjoję kažkokie labai žymūs riteriai su 
didžiausia palyda ir kad jų apdaras labai gražus ir visas tvis- 
kėte tviskąs. Henrikas skubiai parėjo į savo kambarį, į kurį 
netrukus atbėgo susijaudinęs, bet laimingas Vipas ir pareiškė, 
kad jis jau turįs kaimyną. Dar nežinąs, kas jisai, bet tikriausiai 
labai didelis ponas. 

Netrukus Henrikas tą įžymųjį svečią sutiko kieme. Raudo- 
name odiniame jo kaftane dar buvo žymios juostos, įspaustos 
šarvus laikiusių diržų, o kaktoje ir ant skruostų raudonavo 
dėmės nuo neseniai nusiimto šalmo. Labai aukšto ūgio, metų 
gal dvidešimties su trupučiu, jis ramiai dairėsi didelėmis mels- 
vomis akimis tarytum ką tik atsibudęs paukštis. Trumpa gelsva 
barzda buvo tokia reta, kad jos auksinis tinklas nė kiek ne- 
uždengė dailaus veido ovalo. Apsirengęs buvo nepaprastai 
puošniai, žalias aksomo apsiaustas, užmestas ant kaftano, vil- 
kosi žeme: matyt, buvo skirtas jojimui. Tymo batų aulus puošė 
auksiniai skambaliukai, prikabinti šiek tiek žemiau kelių, tokie 
pat skambaliukai kabojo prie dešiniosios rankovės ir kardo 
makštų. Nuo kiekvieno judesio jie maloniai dzingsėjo. Jaunuo- 
liai iš tolo pasisveikino nusilenkdami, paskui žengė vienas 
prie kito. 

— Esu Henrikas, Sandomiro kunigaikštis — prabilo Henri- 
kas vokiškai. 

— O aš Fridrichas iš Švabijos, — atsiliepė anas. 

Henrikas nustebęs pažvelgė į vyresnį už save didiką ir 
paskubom priklaupė ant vieno kelio. Fridrichas jį pakėlė ir 

apkabinęs pabučiavo. Ir apstulbo Henrikas ne tiek dėl to, kad 
išvydo imperatoriaus sūnėną ir Švabijos žemių paveldėtoją, 
jau išgarsėjusį riterį, kiek todėl, kad priešais stovėjo žmogus, 
kuris, patyręs daugybę nuotykių bei visokių netikėtumų, nese- 
niai su riteriais grįžo namo iš kryžiaus žygio. O dabar traukė 
jau iš kito žygio, iš Austrijos, kur gynė priešų apgultą Baben- 
bergą. Buvo įveikęs sunkų kelią per kalnus, perėjomis kirtęs 
Austrijos markos sieną, o dabar rengėsi keliauti į Bambergą, 
iš kur plaukė nerimą keliančios žinios. Spėjamo karūnos pavel- 
dėtojo, mažojo Fridricho, neturinčio dar nė šešerių metų, arti- 
miausias giminaitis, Barbarosa po savo dėdės imperatoriaus 
mirties galėjo tapti rūmuose galingu žmogumi. Beje, jis, atrodė, 
tam gimęs: įdėmus, rimtas žvilgsnis, didingas stotas — viskas 
bylojo apie išmintį ir jėgą. 

Tą vakarą jiedu susitiko ir antrą kartą: Barbarosa pakvietė 
Henriką prie bendro stalo. Riterių menė tuoj pat už vartų buvo 
iš anksto sutvarkyta, išvaikyti pakampėmis besitrainiojantys 
vaikai ir moterys, pasmilkyti kadagiai. Tarnai pastatė didelius 
stalus, pakūrė židinį, į kurį įmetė kelias ąžuolo pliauskas, 
suolus apdangstė audeklais, riterių atgabentais iš Rytų, ir, švie- 
čiant į geležinius stovus įkištiems deglams bei balanoms, pra- 
sidėjo puota. Ragai ir ąsočiai, pilni midaus ar vyno, mediniai 
puodeliai su alum buvo padavinėjami iš rankų į rankas, žiūrint 
vienas kitam į akis — tai reiškė, kad niekas iš puotaujančiųjų 
neturi piktų kėslų. Stalai buvo užtiesti trim ar keturiom stal- 
tiesėm, išsiuvinėtom Sirijos moterų ir Šventojoj žemėj gyve- 
nančių riterių damų. Šiek tiek atokiau sėdėjo išvaizdus, aukš- 
tas, judrus vienuolis. Tai buvo Vibaldas iš Stablo ?š, karaliaus 
kanceliarijos viršininkas, kitaip sakant, kancleris, kuriuo kara- 
lius Konradas pasitikėjo kaip pats savimi. Vibaldas kaip tik 
buvo grįžęs iš Romos ir dabar apdairiai ir išmintingai pasa- 
kojo, kas tenai dedasi. Ką veikia popiežius, neseniai grįžęs į 
sostinę, kaip viską tvarko toksai Arnoldas Brešietis*?, didžiai 
galingas ir mokytas vyras. Henrikas prisiminė, kad žmogus 
tokiu vardu prieš trejetą metų buvo atvykęs į Lenkiją su kar- 
dinolu Gvidu 6? ir padėjo jam — tiesa, nelabai uoliai — eksko- 
munikuoti brolius Piastovičius. Norėjo Vibaldą pasiteirauti apie 
tą kunigą, bet nedrįso pertraukti jo kalbos. O Vibaldas tuo 
tarpu pradėjo pasakoti, kaip turtingo Pizos miesto gyventojai 
rengiasi buvusios pagonių šventyklos vietoje statyti didelę baž- 
nyčią. Mokslingais žodžiais jis pasakojo apie vienuolius ir 
brolius, kurie, prieš pradėdami ką nors statyti, nusibraižo brė- 
žinius ir moka išmūryti žvaigždinius skliautus — tokių, naujo- 

viškų, yra jau išmūryta Špiroje, švento Martyno bažnyčioje 
Kolonijoje bei kituose Vokietijos miestuose, net pačiame Bam- 
berge. 

Barbarosa Henrikui paaiškino, kad Vibaldas tomis ilgomis 
ir painiomis šnekomis nori nuslėpti savo susirūpinimą; beje, 
jam tai puikiausiai pasisekė, ir niekas nė nejtarė, kad šiuo 
metu jį slegia dideli rūpesčiai. Vibaldas mokėjo slėpti savo 
jausmus. «Ža 

Jis kaip tik buvo parkeliavęs iš Romos, kur dėl visko susi- 
tarė ir su popiežium, ir su visai suįžūlėjusiais miesto didžiūnais. 
Ir vieni, ir antri laukė Konrado ir karūnacijos, atidėję iki to 
įvykio visus savo skundus bei kivirčus. Ir koks didingas būtų 
buvęs karaliaus atvykimas, jeigu ir popiežius, ir Romos sena- 
tas būtų jį sveikinę kaip didžiai nusipelniusį žmogų, atnešantį 
jiems teisingumą! 

O imperatorius tuo tarpu Bamberge guli ligos patale. Lyg 
ir mėgino ruoštis kelionei į Romą, bet nelabai rimtai. Rudenį 
buvo numatytas ir Agnietės melste išmelstas žygis į Lenkiją. 
Jam imperatorius taip pat ruošėsi, bet irgi neiškeliavo. O dabar 
jau visi žino, kad į Romą jis nebekeliaus. Ir vėl skubiai iš- 
siuntė Vibaldą paraginti iš Austrijos grįžtančio Fridricho, kad 
šis nedelsdamas trauktų atgal, kad kuo skubiau parvyktų, nes 
niekas nežino nei dienos, nei valandos. Tik jautė imperatorius 
iš patalo jau nebekelsiąs. 

Tačiau čia, Vipo vaišėse, Vibaldas nė kiek neatrodė pana- 
šus į kranklį, negando skelbėją, nešantį šiurpią žinią, kad, 
pradedant nuo Otono Didžiojo, pirmąkart Vokietijos karalius 
nebus vainikuotas imperatoriumi. Rausvaskruostis, delikatus, 
vienodu ir glosniu balsu jis dėstė bendrus savo kelionės įspū- 
džius. Tai buvo tikras diplomatas: jau, atrodė, tuoj įvyks tai, 
apie ką jis svajojo tiek daug metų, dėl ko padėjo tiek pa- 
stangų, daugybę metų prasėdėjo ant dviejų kėdžių, — jau, at- 
rodė, Konradas bus iškilmingai priimtas Romoje, bet viskas; 
staiga ėmė ir apsivertė. Tačiau jo tai neišmušė iš vėžių. 

Visas stalas klausėsi Vibaldo pasakojimo, o pats jis buvo 
apsuptas bažnyčios tarnų, tokių pat delikačių kaip ir jis — 
kanceliarijos publika,— kurie putliais, rausvais pirštais knaibė 
ne per daug riebius mėsos gabalus. 

Netrukus Vibaldas išėjo; Fridrichas ir Henrikas, palikti 
vieni, žiūrėjo į ugnį ir tylėjo. Riteriai, įnikę į valgius ir gėri- 
mus, jų nekalbino. Ir vienas su antru jiedu tepersimetė keliais 
žodžiais: tokie buvo skirtingi, iš tokių skirtingų pasaulių, kiek- 
vieno širdį slėgė tiek savų rūpesčių, kad jiedviem buvo ne- 

lengva, peržengus tas žmogiškąsias skirtybes, rasti bendrą kalbą 
kaip valdovams. Henrikas net juto simpatiją Fridrichui, bet 
negalėjo įveikti drovumo. 

Menėje riteriai vis labiau kaušo, vieni ėmė snausti, kiti 
apduję kažką vapaliojo, ir tas aplinkui tvyrantis gėrimų tvai- 
kas bei girtų klegesys lyg siena atskyrė juodu nuo visų; Vipo 
vynas ir jiedviem trenkė į galvą. Henrikas pasilenkė ir ėmė 
klausytis, ką jam kalbėjo Barbarosa. 

Niekada jis taip ir negalėjo sau išsiaiškinti, kokia buvo tų 
aistringų ir veržlių žodžių mintis, gal jie kokios nors apibrėžtos 
minties ir neturėjo. Jis tik jautė jų įtampą ir veržių polėkį. 
Atskirai paimti tie žodžiai lyg ir nieko nereiškė, bet juose 
slypėjo didi prasmė. Jie žadino Henriko širdyje tūnančias ga- 
lias, piešė jam miglotus vaizdus, kurių didybė gniaužė kvapą. 
Rudabarzdis, atrodo, pasakojo, ką matė Rytuose, apie seldžiukų 
papročius, arabų ištvirkimą, apie visa tai, ką tie žmonės gal- 
voja ir kalba, kaip ten viskas kitoniška ir ką iš to galima kurti, 
kaip visa, ką ten matai, padeda suvokti, kas slypi tavyje pa- 
čiame. Kurti patį save, kurti šventyklos rūmą, templum, kurti 
valstybę — štai ką vis kartojo Fridrichas, berdamas žodžius, 
kurių didelės dalies Henrikas nesuprato. 

Po kurio laiko jiedu išėjo laukan; perėję per nuleistą tiltą, 
per vynuogyną ir laukus, atsidūrė Odino ąžuolyne. Iš paskos, 
deramu atstumu, ėjo du tarnai su deglais, kurie menkai teap- 
švietė svyrinčias nugeltusias šakas, po kojomis šiugždėjo nu- 
kritę lapai, rausvi atšvaitai mirgėjo ant veidų. Nuo išsirangiu- 
sios upės, blizgančios tamsoje lyg plieno kardas, plaukė šaltas 
rūkas. Tačiau jų žodžiai liepsnojo kaitra, nes dabar ir Henri- 
kas pratrūko kalbėti su tokiu pat įkarščiu, taip pat padrikai 
ir nesuprantamai. Ar jiedu suprato vienas kitą? Ar tas pačias 
sąvokas reiškė vienodais žodžiais? Jiedviem atrodė, kad taip. 
Abu troško be pilių ir bažnyčių, be sienų, juosiančių rūmus 
ir tvirtoves, sukurti dar kai ką didesnio, kas viską sujungtų 
į vieną. „Ir bus vienas ganytojas ir viena avidė“,— kartojo ir 
Henrikas, ir Fridrichas; bet kaip pasiekti tą vienybę? 

O kaip kiekvienas iš jųdviejų suprato vienybę? Fridrichas 
sakė: „vienas įstatymas“; Henrikas gal būtų norėjęs pasakyti: 
„viena meilė“, o gal „viena laisvė“. Fridrichas aiškino, kad 
visa, kas išskaidyta, smulku, kas geibsta ir nyksta — turi susi- 
jungti, susilieti, atgyti. O Henrikui atrodė, kad visa, kas gyva, 
turi išleisti šaknis, sukrauti lapus, išskleisti žiedus, duoti vai- 
sius, sėklas, kurios nukris į Žemę, o paskui, kai nebeliks nie- 
ko —tai ir bus vienybė. Nebūtis? 

— Ką nors sukurti galima tik tada, kai pats jautiesi vien- 
tisas,— pasakė Rudabarzdis— Negalima skaidyti savęs į dalis 
ir blaškytis, lyg norėtum iš vieno miesto išvažiuoti vienu metu 
pro visus vartus. Tikslas turi būti vienas, nes vienas yra gyve- 
nimas, vienas dievas ir vienas įstatymas. 

— Ir vienas žodis,— nejučiom pridūrė Henrikas. Tačiau 
tuoj pat šoko prieštarauti, ginti meilę, visumos smulkėjimą 
iki mažyčių vienetų; gynė gardelį, bitės korį, vienutę, kur taip 
pat telpa visas pasaulis. Ir kai Fridrichas ėmė jam pasakoti 
apie Jeruzalę ir uolose įrengtus rūmus, kuriuose karalius Bal- 
duinas kūrė įstatymus visam pasauliui ?!— kad ant pačios aukš- 
čiausios hierarchinės pakopos turi stovėti vyriausias karalius, 
visus pranokstantis savo teisėmis bei jėga, įsakymų davėjas, 
žemėje saugantis taurę su Kristaus krauju — ūmai jam prieš 
akis iškilo lygios žalios lankos, o ausyse suskambo žodžiai, 
kuriuos pasakė Verchoslava tą dieną, kai mirė kunigaikštienė 
Salomėja. 

Jis norėjo paprieštarauti Barbarosai, bet nežinojo kaip. Ko- 
kius įstatymus jis ketino pasiūlyti vietoj jo įstatymų, kokią 
Krokuvą vietoj jo Jeruzalės? Ir pajuto, kad migloti Barbarosos 
žodžiai baigia jį įveikti, kad jis persiima jo piešiamais vaiz- 
dais, pritaria jo mintims ir gal net būsimiems darbams. Ir pra- 
dėjo jam pasakoti apie Lenkiją ir jos kaimynus, apie rusus, 
prūsus ir jotvingius, apie lietuvius, apie tą nerimstantį knibž- 
dėlyną, apie kirbantį spiečių, kuriam žūt būt reikalingas pavi- 
dalas, forma. 

— Duosim jiems kryžiaus formą,— pasakė jis,— tegu pasi- 
stato sau šventovę. 

— Ir rožę jiems duokim,— atsiliepė Barbarosa,— kad turėtų 
kam melstis. 

Nesuprato Henrikas tų žodžių, bet vėliau prisiminė juos 
ne sykį: forma ir kvapas, rožė ir kryžius. Kaip tik tai jis norėjo 
duoti visiems tiems bejėgiams, neturintiems aiškaus pavidalo; 
o argi tie abu daiktai nesusilieja į vieną, išbaigtą daiktą — 
karūną, kuri yra kartu ir rožės, ir kryžiaus pavidalo ir kuri, 
be to, simbolizuoja viską, kas yra žemėje ir kas veržiasi į 
dangaus aukštybes? 

Dar niekada Henrikas nebuvo taip aiškiai pajutęs žodžių 
bejėgiškumo, kaip pajuto per tą pokalbį su Barbarosa ir per 
kitus jųdviejų susitikimus. Tas jaunasis svajotojas kalbėjo to- 
kiais neaiškiais žodžiais, suteikdamas jiems tokią miglotą pras- 
mę, kad Henrikas niekada negalėjo suvokti, ką jis turi gal- 
voje. O kai prašnekdavo Henrikas, Fridrichas tučtuojau jį nu- 

traukdavo ir, pagavęs jo mintį, pakreipdavo ją ne visai į tą 
pusę, į kurią ketino kreipti lenkų kunigaikštis. Tačiau gana 
buvo ir to, kad jiedu vienas antrą suprato, kad tarėsi suprantą, 
ir nors abu tebuvo antraeiliai kunigaikštukai, dalijosi tarpu- 
savy Rytus ir Vakarus, galvodami ir kalbėdami apie lotyniš- 
kąsias vadovavimo ir valdymo formas. 

Laikas dabar bėgo nepaprastai smagiai. Vipas, kuriam teko 
garbė viešinti imperatoriaus sūnėną, nėrėsi iš kailio, steng- 
damasis įtikti riteriams. Lyg pamojus burtų lazdele, iš pirmojo 
kiemo dingo triukšmingos juodbruvės „čigonų“ šeimos. Visi 
išsislapstė, išsidangino ar tyliai kur kiūtojo. Henrikas dėl to 
net nusistebėjo, bet Telis jam paaiškino, kad naktį toji šutvė 
keliais vežimais išvežta į gretimą pilį, kuri taip pat priklausė 
Vipui. Tai buvę paprasčiausi žydai, paaiškino Telis Henrikui. 
Žydai? Kaip jie atsidūrė pas Vipą? Nežinia. Bet tai iš tikrųjų 
buvo žydai. 

Stebėjosi Henrikas ir be tvarkos švaistomais jų šeimininko 
turtais. Dabar jis negailėjo ištaigos ir visiems dalijo prašmat- 
nias dovanas. Vieniems dovanojo kailinius, pamuštus gelumbe 
ir apkraštuotus brokatu, kunigaikščiams ir Vibaldui — apsiaus- 
tus, sidabru ir auksu ataustus apdangalus, Teliui — muzikos 
instrumentus, o Herchui — išdailintus persiškus lankus, puikią 
ietį ir prie jos vėliavėlę, kurioje buvo išsiuvinėta saulė ir 
žvaigždės. Nuo tada pradėjo jį vadinti žvaigždžių riteriu, ir 
kad jau lankstėsi, ir kad gyrė, o svarbiausia — atrodė neapsa- 
komai laimingas. Paaiškėjo, kad gretima pilis nėra jo nuosa- 
vybė. Kaimynas, vienišas Bavarijos riteris, prieš kokią dešimtį, 
o gal prieš penketą metų iškeliavo į Šventąją žemę, palikęs 
Vipui valdyti pilį, o su ja ir apylinkes: giraitę už upės, truputį 
dirbamos žemės ir kelis valdinius, kurie ten dar buvo likę. 
Kaimynas negrįžo — matyt, tikrai buvo nukautas, kaip sakė 
vienas iš kunigaikščio Fridricho bendrakeleivių,— o Vipas tuo 
tarpu kaip išmanė šeimininkavo jo ūkyje. 

Visas tas ūkis buvo palaidas, bet sykiu labai energingai 
plečiamas. Telis, atėjęs pas Henriką, vis turėdavo ką papasa- 
koti. Pilies kiemuose nuolat virė darbas: ilgos gremėzdiškų ve- 
žimų virtinės rikiavosi prie svirnų, sandėlių ir kalvių. Į juos 
buvo kraunama iš kažkur Vipo parsigabenta druska, sūdyta 
mėsa, miltai arba nemalti grūdai, pagaliau ir ginklai, nukalti 
Vipo kalvėse, ir viskas buvo vežama į Bambergą, Bairoitą bei 
Niurnbergą. Darbas dabar vykdavo vakare ir auštant, o dieną, 
pabudę savo tyliuose, ramiuose kambariuose, iš kurių buvo 
matyti upė, kunigaikščiai rasdavo kiemą kaip iššluotą — prekės 

jau būdavo išvežtos. O Vipas, žvangindamas didžiuliais raktais, 
vaikščiodavo nuo vienų apmūrytų durų prie kitų. Nepabaigian- 
čius tarpusavio kovų riterius kas nors juk turėjo aprūpinti mė- 
sa, miltais, skydais ir kardais. 

Po kelių dienų Henrikas išsiuntė Herchą į Cvifalteną pasa- 
kyti Lestkui ir Jaksai, jeigu jie bus atvykę, kad jotų tiesiai 
į Bambergą. Pats jis nutarė keliauti į imperatoriaus dvarą su 
Fridrichu ir jo palyda. Ne pirmas tai buvo lenkų kunigaikštis, 
turintis stoti prieš imperatorių, bet, ko gero, pirmas įkaitas, 
kuris keliavo pas jį taip susidraugavęs su artimiausiu impera- 
toriaus gimine. 


IX SKYRIUS 


Riteriai iškeliavo praėjus keliolikai dienų, pailsėję ir pa- 
tenkinti viešnage; Vipas juos lydėjo, o Vibaldas iš Stablo 
išjojo pirma įspėti imperatoriaus, kad sūnėnas gyvas ir sveikas 
parvyksta. Matyt, Barbarosa buvo kam nors reikalingas, jeigu 
imperatorius taip troško jį pamatyti. Gal norėjo jį pasiųsti į 
Burgundiją, o gal į Lombardijos miestus, kurie vis turėdavo 
kokių nors skundų, — kas galėjo žinoti. Šiaip ar taip, Vibaldas 
iš Stablo vis skubino švabus, ir kai visi pagaliau patraukė 
į Bambergą, pats leidosi pirmas, norėdamas ten apsistojusiam 
imperatoriaus dvarui pranešti apie Fridricho parvykimą. Rū- 
pėjo ir paliktoji kanceliarija, iš kurios jis siuntinėjo impera- 
toriaus laiškus į visas keturias pasaulio šalis: Bizantijos impe- 
Iatoriui, Rožeriui į Siciliją, Prancūzijos karaliui ir kivirčytis 
nepaliaujantiems danams. 

Barbarosa nepasitikėjo Vibaldu ir visai to neslėpė. 

— Jau tas raštininkas ką nors rezga, — vis kartojo Henrikui. 

Keliavo jie pamažu, neskubėdami, užsibūdami pilyse po 
trejetą ir daugiau dienų. Visą gruodį taip prasitąsė. Teisybė, 
ir keliai buvo subjurę, išmaknoti, greitai nepajosi. Keliaujant 
Barbarosa vis kamantinėjo Henriką, ir šis turėjo jam viską 
papasakoti apie Lenkiją, apie Vladislovą ir apie Poznanės ap- 
gulą, ir apie tai, kaip arkivyskupas Jokūbas 92, važiuodamas 
karieta, prakeikė Vladislovą, ir apie visa, ką Henrikas kalbėjo 
su jo kilmingąja teta (tokia ten ir teta) Agniete, širstančia ant 
svainių, kaip kadaise ant Piotro Vlasto. 

— Blogiausia, kad ji širsta ir ant imperatoriaus,— pridūrė 
kunigaikštis Fridrichas. 

Apie kalėdas jie jau buvo prie Bambergo, apsvaigę nuo 
savo kalbų ir jaunuoliško jausmų pertekliaus. Abudu ilgėjosi 

kažkokio kitokio gyvenimo. Prieš miesto sieną, iki kurios dar 
buvo diena kelio, juos pasitiko gerokai susirūpinęs Vibaldas 
ir pranešė, kad imperatorius labai sunkiai sergąs, kone mirtimi 
vaduojąsis ir prašąs Fridrichą kuo greičiau atvykti pas jį. 
Nors visi žinojo, kad imperatorius serga, tačiau niekas neti- 
kėjo, kad toji užsitęsusi liga,— kuri tik Bizantijoje, imperato- 
rienės Bertos Irenos pastangų dėka, buvo trumpam atsitrau- 
kusi,— galėtų sukelti rimtą pavojų. Imperatorius, nesenas Žmo- 
gus, galėjo dar ilgai gyventi ir, tiesą pasakius, tebegalvojo 
apie karūną. Visi prisiminė Lotarą, kuris jau senyvas buvo 
išrinktas karaliumi, o po to dar ilgai karaliavo, Romoje buvo 
karūnuotas ir pateptas. Taigi kunigaikščiai skubiai leidosi į 
priekį ir, įjoję į miestą be jokių iškilmių, priderančių Frid- 
richui, vėlai vakare pasiekė karaliaus pilį. 

Bambergo pilis buvo didžiulis, keturkampis medžio laužas. 
Galybė plačių, nežinia kam skirtų menių sudarė ilgas anfiladas, 
prie kurių per laiką buvo lipinama ir pristatinėjama nišos, 
miegamieji, palėpės ir sandėliukai; visa tai tilpo po vienu 
aplūžusiu, samanotu gontų stogu. Aplink didelį vidaus kiemą 
ėjo plačios medinės galerijos; jos ištisai juosė du aukštus ir 
baigėsi plačiais sutrešusiais laiptais, kurių tik dalis buvo už- 
tiesta raudonos gelumbės atraižomis. Kam nors einant ar bė- 
gant tomis galerijomis, apavas garsiai kaukšėdavo į medines 
grindis, ir dėl to kieme pakildavo baisus bildesys ir triukšmas, 
girdimas visoj pily. Menėse tvoskė juchtiniais batais, avikai- 
liais, kurie nežinia kam buvo sumesti ant grindų, vašku — 
nes visur lyg bažnyčioje degė daugybė žvakių, šlapiais kili- 
mais, ant kurių gulinėjo garsieji Konrado skalikai. Virtuvėse 
didžiuliuose katiluose virė valgis tarnams, kurių čia šlaistėsi 
begalė, o po kiemą, pasišviesdamos deglais, zujo tarnaitės. 
Įėjusį į menę Fridrichą iškart apspito imperatoriaus seserys, 
kurios, matyt, čia sėdėjo ir tarėsi. Henrikas pažino Agnietę; 
be jos, dar buvo Berta iš Niurnbergo, Adelaidė ir Elžbieta — 
visos nusiminusios, bet sykiu degančios valdžios troškuliu. 
Skundėsi dėl imperatoriaus sveikatos, skundė viena kitą ir 
sutartinai koneveikė Vibaldą iš Stablo bei savo brolį Otoną 
iš Freizingo. Pati storiausioji iš jų, Berta, nors jau buvo vėlus 
metas, atvedė mažąjį Fridrichą, imperatoriaus sūnų. Geibus 
berniukas, aprengtas vienu brokatu, didelėmis juodomis mie- 
guistomis akimis išgąstingai spoksojo į šarvuotą pusbrolį. Jį 
tuoj pat išvedė atgal pas aukles. 

Didžiai nustebęs, Henrikas už Agnietės išvydo pažįstamą 
Richencos veidą. Neturėjo laiko net prideramai nusilenkti tai 

mergaitei. Matyt, pablogėjus imperatoriaus sveikatai, ispanai 
vėl ją paliko Bamberge. 

Staiga į menę įžengė jau nebejauna, bet graži moteris. Ji 
buvo su melsvu Gandavos 63 gelumbės apsiaustu, ant nugaros 
kabaldavo londoniška skrybėlaitė iš povo plunksnų, su šilko 
pamušalu, parišta šilkiniais kaspinais. Ji įžengė energingai, ly- 
dima labai aukšto, lieso, rusvaplaukio riterio. Iš paskos įbėgo 
du skalikai. Įėjusioji kažko paklausė Richencą skardžiu ir tokiu 
šaižiu balsu, kad visos keturios Babenbergietės nekantriai su- 
šnypštė. Aukštąjį riterį Henrikas atpažino iš šypsenos ir pa- 
našumo į Richencą; laikėsi jis nedrąsiai, didžianosis veidas 
paikai šypsojosi, bet ta šypsena vis tiek atrodė panaši į Ispa- 
nijos imperatorienės šypseną; tai buvo vyriausias Henriko sū- 
nėnas. Henrikas susivokė ir kas toji moteris melsvu apsiaustu, 
kurią jis nejučia smalsiai nužvelgė. Padažytas veidas, labai 
gražūs dantys, baltos rankos. Tai buvo paskutinioji abiejų im- 
peratorienių — Rytų ir Vakarų — sesuo, Adelaidė iš Zulcbacho, 
velionės imperatorienės Gertrūdos ir Bertos, Bizantijos impera- 
toriaus Manuelio I žmonos, sesuo. Dar viena mažojo Fridricho 
teta, laukianti, kada šis gaus karūną. 

Ji liko netekėjusi, ir apie ją sklido visokios kalbos, bet 
tai buvo sesuo dviejų pasaulio didžiūnių, kurios likimo valia 
iš menko Zulcbacho iškilo į du pirmuosius sostus. Trečioji se- 
suo — Henrikui apie tai papasakojo Gertrūda — buvo įsimylė- 
jusi Agnietės vyriausiąjį sūnų Boleslovą. Visas imperatoriaus 
dvaras žinojo apie tą meilę, žinojo taip pat ir vargšė Zvinis- 
lava, kuri, nemokėdama vokiečių kalbos, su vaikais palikta 
tolimame Altenburge, baigė nykti iš sielvarto. 

Imperatorius buvo prisakęs atvykusius riterius tuoj pat at- 
vesti pas jį. Todėl Fridrichas tik nusiėmė šalmą, kardą bei 
šarvus, atidavė juos pirmam pakliuvusiam tarnui, ir, paėmęs 
Henriką už rankos, skubiai žengė paskui Vibaldą, Korbėjos 
abatą, per daugybę žemų kambarių, saugodamasis, kad netrink- 
teltų galvos į medines sijas. 


Konradas III nusilpęs tysojo plačiame guolyje; kad ligoniui 
būtų šilčiau, guolis buvo pritrauktas prie židinio, kuriame de- 
gė didžiulės pliauskos. Užėjus drugio priepuoliams, jį imdavo 
krėsti šaltis, todėl buvo storai apklostytas lokenomis, po ku- 
riomis jo beveik negalėjai matyti. Fridrichas jį vos pažino. 

Per tuos porą mėnesių, kol Barbarosa keliavo į Saksoniją 
ir Austrijos marką ginti į markgrafus iškilusio dėdės ?*, impe- 
ratorius smarkiai pasikeitė. Prakaulų, sukritusį veidą jau buvo 
palytėjusi mirties ranka. Ji vis labiau darkė dailius bruožus, 

geltonais ratilais apvedė dideles juodas ir kadaise tokias links- 
mas akis. Niekada jos, regis, ir neverkė, gal tik vieną kartą, 
kai Konradas su broliu Fridrichu „basi, apvilkti pašukiniais 
marškiniais, turėjo atsiklaupti prieš imperatorių Lotarą*?. Už 
tas ašaras jis paskui nedovanojo nei jo žentui 9, nei senajai 
našlei, saksei Richencai. Tačiau dabar, priveiktas ligos, su- 
menkęs ir pajuodęs jis kiūtojo lyg šunelis po lokenų kalnu 
ir šuns akimis žiūrėjo į nusigandusį Fridrichą. 

Švabijos kunigaikštis atsiklaupė, susirado po apklotais im- 
peratoriaus ranką, pabučiavo ją ir atsistojo. Henrikas taip pat 
atsiklaupė ir tarytum kryžių bažnyčioje pabučiavo šaltą, kaulėtą 
plaštaką, apžėlusią retais gyvaplaukiais. Konradas nežinojo, 
kad prieš jį klūpo lenkų įkaitas. Atrodė jis kraupiai, ir aplin- 
kui niekas neištarė nė žodžio. O kai ir toliau visi tylėjo, 
susirinkusios menėje moterys ėmė raudoti, iš pradžių tyliai, 
paskui vis garsiau. Vėl buvo atvestas mažasis Fridrichas Ro- 
tenburgietis, ir tetos — Agnietė, Berta, Adelaidė ir Elžbieta — 
perdavinėjo berniuką viena kitai, kol galiausiai jis atsistojo 
prie tėvo patalo, tarp imperatoriaus ir Fridricho — smulkutis, 
šviesiaplaukis, juodomis akimis, iš veido gyvas tėvas. Vaikas 
išsigandęs spoksojo į juos, o imperatorius skausmingai susi- 
raukė. Staiga jis išsitempė guolyje, iškėlė į viršų abi rankas 
ir mostelėjo, lyg stumdamas visus tolyn. Visos moterys, taip 
pat Vibaldas su Henriku ir riteriai, kurie stovėjo šalia jų, 
skubiai išėjo į gretimą menę, didžiulę tarytum kluonas ir kve- 
piančią kluonu. Konradas, jo sūnus ir Švabijos kunigaikštis 
pasiliko vieni. 

Didžiojoje menėje, į kurią jie suėjo, jau buvo daugiau 
žmonių. Vieni sėdėjo prie židinio, kiti prie stalo, bet kai 
įžengė imperatoriaus seserys, visi atsistojo. Tik vienas, labai 
dailus, nors smulkaus sudėjimo vyras sėdėjo kaip sėdėjęs, 
niauriai žiūrėdamas į ugnį. Henrikas suprato, kad tai ketverto 
seserų brolis ir karaliaus Konrado įbrolis, mokytasis vyskupas 
Otonas iš Freizingo. 

Jis tiktai šnairomis nužvelgė atėjusius ir, kai Agnietė jam 
pradėjo pasakoti apie sugrįžusį Fridrichą, nekantriai mostelėjo 
ranka; buvo matyti, kad jam tai nė kiek nerūpi. 

Kitas vyras, neaukštas, giedro veido ir gyvų akių, vaikšti- 
nėjo po menę. Išskyrus tonzūrą, šviečiančią tarp gelsvų plaukų, 
daugiau niekuo jis nebuvo panašus į dvasininką; vilkėjo siau- 
ru šilkiniu durtiniu, ant kurio, pagal bizantišką madą, buvo 
išsiuvinėti dideli auksiniai ir žali apskritimai. Jis atrodė bene 
labiausiai susijaudinęs dėl to, kas čia dėjosi. 

"Patalpa, kurioje dabar visi atsidūrė, buvo karaliaus archy- 
vas, o šeimininkavo čia Korbėjos abatas. Jis sėdėjo prie pla- 
taus ąžuolinio stalo ir rausėsi dėžutėse bei skryniose, užkel- 
tose ant didelių trinkų, vis traukydamas iš ten kažkokius 
pergamentus bei antspaudus. Jo valdininkiškas veidas atrodė 
viskam abejingas ir neperprantamas. 

Ketvertas senųjų damų neramios zujo po menę, kažką 
šnibždėjosi tarpusavy, paskui vėl išsiskyrusios puldinėjo čia 
prie vieno, čia prie kito. Jų brolis, vyskupas Otonas, kalbina- 
mas tik numojo ranka; dideliais žingsniais vaikštinėjantis po 
menę, atviraširdis Reinaldas Daselietis*7 nekreipė į jas jokio 
dėmesio. Vibaldas vyniojo dokumentų ritinėlius, atgalia ranka 
tiesino švarius pergamentus ir apžiūrinėjo balanos šviesoje. 
Menė buvo drėgna, bet nešalta, nes grindys buvo šildomos iš 
apačios, tad ji puikiausiai tiko kanceliariniams darbams. Vis 
dėlto Agnietės tarnaitė, senoji Liubava, atnešė kailinius ir 
apgaubė jos pečius. Richenca atsisėdo prie dėdės. 

Henrikas, nenorėdamas sveikintis su Boleslovu, nuėjo prie 
ugniakuro ir atsisėdo ant kėdutės greta Freizingo vyskupo. 
Šis tik žvilgtelėjo į jį ir atsiduso, nė kiek nenustebęs, kad 
kažkoks svetimas žmogus sėdi jo akivaizdoje. Moterys susi- 
spietė kampe, ir kurį laiką menėje buvo tylu. 

— Ar imperatorius labai sunkiai serga? 

— Imperatorius... Imperatorius. ..— pakartojo Otonas, žiū- 
rėdamas į ugnį.— Koks jis imperatorius... Į Romą nenuvyko... 
Tai bent laikai... Vienas po kito... Aš tai jau Jeruzalėje ži- 
nojau... 

— Viskas viešpaties dievo valioje,— ištarė kitas balsas. 

Prieblandoje šalia krosnies Henrikas pamatė aukštą vyrą 
bernardino apdaru. Tai buvo Fuldos abatas Markvartas. Po- 
piežiaus ir imperatoriaus globotinis, neišsenkamos energijos 
žmogus. 

Reinaldas Daselietis, stabtelėjęs vidury menės, garsiai nusi- 
kvatojo, ir visi, nemaloniai nustebę, vėl sužiuro į Reinaldą. 
Šis stovėjo su savo puošniu durtiniu ir juokėsi iš Vibaldo: 

— Kokį ten dokumentą ruoši, Korbėjos abate? Iš kur jau 
taip gerai žinai, kad netrukus reiks ką nors rašyti? Ar jau 
toks visai tikras, kad šiandien sulauksim didelių įvykių? 


Tačiau Vibaldas, nė kiek nesutrikęs, šypsodamasis pastūmė 
į šalį savo pergamentus ir išdidžiai pakėlė galvą. Jis, Vibaldas, 
papabilis * ir popiežiaus bei karaliaus tarpininkas, buvęs Monte 


* Kandidatas į popiežius (Iot.). 

Kazino vienuolyno abatas, jis, bažnyčios sūnus, atvedęs į krikš- 
čionybės kelią nuolaidų monarchą ir valdąs jau antrą vokiečių 
imperatorių, su pašaipa žiūrėjo į tą puošnų, linksmą kleboną, 
kurį kunigaikštis Fridrichas surado kažkur keliaudamas ir ku- 
riam dabar nešykštėjo savo malonių. Kupinas pasitikėjimo sa- 
vim, jis žaidė kanclerio antspaudu, o paskui padavė jį Rei- 
naldui ir šypsodamasis tarė: 

— Markvartas gerai pasakė, viskas viešpaties dievo valioje. 
Pasidžiaukit, jūšų malonybe, nors truputį šiuo daikteliu. 

Reinaldas įdėmiai apžiūrėjo keistąjį antspaudą, pakilnojo 
rankoje, stebėdamasis jo svoriu, ir atidavė Vibaldui. 

— Tai ne man,— ištarė. 

Henrikas tuo tarpu nukreipė žvilgsnį į Richencą, gerai 
apšviestą židinio ugnies. Ji buvo šiek tiek sulysusi ir pagra- 
žėjusi. Keista, kad per visą tą laiką, kai išvyko iš Cvifalteno, 
beveik nė karto jos neprisiminė, o jeigu kartais jos paveikslas 
ir šmėsteldavo prieš akis, tai tik kaip miglota svaja, šviesus 
regėjimas, tolimas ir nepasiekiamas. O dabar ji pati sėdėjo 
šioje menėje. Ir Henrikas nejučiom prisiminė Verchoslavą. 

Į menę dar atėjo Konradas, Pasavos ? vyskupas, jauniau- 
sias imperatoriaus brolis, paskutinis vaikas, gimęs Agnietei, 
didžiojo Henriko IV dukteriai; iš viso toji Agnietė pagimdė 
trejetą vaikų Fridrichui Švabui *?, o septyniolikos metų tapusi 
našle, dar padovanojo aštuoniolika vaikų Austrijos markgrafui. 
Vyskupas Konradas, jaunas ir labai gražus vyras, priėjo prie 
seserų ir ėmė su jomis šnekėtis. 

Tačiau staiga trankiai atsidarė karaliaus miegamojo durys, 
ir įžengė Barbarosa, vedinas mažuoju pusbroliu. Kone stumte 
pastūmė jį tetoms ir, nekreipdamas dėmesio į Vibaldą, sušuko 
Reinaldui: 

— Greitai bėk ir pašauk vyskupus Henriką ir Eberhardą. 

Tas įėjimas ir Barbarosos balsas buvo tokie neįprasti, kad 
visi pašoko ir nustėrę sužiuro į kunigaikštį. Stojo tyla, tik 
Fridrichas Rotenburgietis nepaliovė verkęs. 

Tyloje vėl suskambo Barbarosos balsas: 

— Atnešk imperatoriaus insignijas iš iždo. 

Visus susirinkusius išpylė šaltas prakaitas. Seserys susi- 
žvalgė ir arčiau pasitraukė mažąjį Rotenburgietį. 

— Karūnavimas,— sušnibždėjo Berta. 

Barbarosa nužvelgė tetas neįprastai atšiauriai. Otonas iš 
Freizingo žengė prie jo, bet jis iškart nukreipė akis į šalį ir, 
pamatęs kampe Markvartą, tarė: 

„— Markvartai, tu turėsi padaryti tai, kas pridera padaryti 
Bažnyčiai, kai miršta imperatorius. Suteiksi paskutinį patepimą 
karaliui Konradui. 

Tai pasakęs, priėjo prie Henriko ir paėmė už rankos. 

— Eime,— pakvietė — mums reikia bent kiek pailsėti, ne- 
trukus vėl turėsim čia sugrįžti. Eikšekit ir jūs, dėde, — kreipėsi 
į Otoną. 

Taip jie ir išėjo trise,— Telis ir Herchas, jau spėjęs atjoti 
iš Cvifalteno, sekė paskui juos gerokai atsilikę, — per karaliaus 
rūmų aikštę, palei katedrą ir vyskupo būstinę, kur dabar gyveno 
ir vyskupas Henrikas iš Moguncijos *? ir kur jau buvo kilęs 
šioks toks sambrūzdis. Katedroje ir bažnyčioje skambėjo var- 
pai. Kaip visada, kai imperatorius apsistodavo pilyje, miestas 
buvo pilnas žmonių, visur degė žiburiai. Aplink visą turgaus 
aikštę stovėjo pirklių būdos ir prekystaliai, švilpynių garsai 
sklido iš kelių pusių. Vienoje būdoje straksėjo juodbruva šo- 
kėja, apšviesta balanų, kurias laikė patarnaujantys berniukai. 

Jie įėjo į tamsų namą, prie kurio dideliame kieme prunkš- 
čiojo pavargę Henriko ir Barbarosos arkliai. Erdvioje prie- 
menėje stovėjo didinga statula, vaizduojanti karūnuotą raitelį. 
Prie jos, nors buvo vakaras, plušėjo meistrai ir šlapiais maišais 
dangstė iškalinėtą akmenį. 

Barbarosa perėjo kelis tamsius kambarius ir pagaliau ati- 
darė paskutines duris. 


Čia buvo tamsi ir didelė patalpa, kurios lubų visai nebuvo 
matyti. Švietė tik didelės medžio pliauskos židiny, o pačiam 
vidury išmūrytoje duobėje gulėjo įkaitę akmenys, ant kurių 
tarnai kibirais pylė vandenį. Šis iškart pavirsdavo garais, ir 
patalpa vis labiau kaito,— tai buvo pirtis. Atėjusieji greit nu- 
sirengė ir susėdo prie akmenų, mėgaudamiesi garų šiluma, kuri 
maloniai sklaidė jų sunkų nuovargį. Tarnai atnešė kelis ąsočius 
pašildyto vyno, padėjo dubenis su valgiais. 

— Kažin ar šiąnakt mums bus kada miegoti, — pasakė Bar- 
barosa,— todėl bent reikėtų pavalgyti. Netrukus turėsim grįžti 
į karaliaus rūmus. 

Otonas iš Freizingo sėdėjo panarinęs galvą; raumeningas, 
bet liesas jo kūnas, matyt, buvo pripratęs prie kardo bei šarvų, 
tačiau dabar išglebo, susmuko tarytum sugniuždytas nevilties. 
Be abejo, visi tie įvykiai jį gerokai prislėgė. Kol visi trys taip 
sėdėjo ir tylėjo, džiaugdamiesi šiluma, garų vis daugėjo, ir 
apgaubti balto debesio jie beveik nebematė vienas kito. Paskui 
iš tos miglos pasigirdo vyskupo Otono balsas, lygus ir liūdnas: 

— Dar niekada, mielasis Fridrichai, man nebuvo taip sun- 
ku, netgi prie Meandro krantų, kada saracėnai, ligos, vilkai ir 
visokie kitokie negandai užpuolė vokiečių kariuomenę, kurią 
vedžiau ginti Kristaus karsto. Atrodo, tarsi būčiau šimtametis 
senis ir stebėčiau, kaip žemė grimzta į nakties tamsą. Esu išty- 
rinėjęs ir aprašęs visą pasaulio istoriją, bet dar niekada nema- 
čiau, kad tiek nelaimių iš karto būtų užgriuvę mūsų žemę. 
Dar ir tas oras — vasara buvo lietinga, žiema šalta... 

Barbarosa garsiai nusijuokė; nuogas, dailaus sudėjimo, jis 
pusiau gulom sėdėjo ant kilimu apdengto suolo; reta trumpa 
barzdžiukė, apkibusi vandens lašeliais, atrodė nebe aukso spal- 
vos, o sidabrinė. Jo juokas buvo šaižus ir šiek tiek nenatūralus. 
Otonas iš Freizingo nustebęs žvilgtelėjo į jį. 

— Ak dėde,—staiga šūktelėjo Fridrichas,— sunku įsivaiz- 
duoti, kad pasaulis galėtų būti kitoks: žiemą visada šalta, o 
vasarą lyja lietūs. O kad imperatorius miršta — taip juk ir 
turi būti. Po vieno valdovo ateina kitas. 

Iš tų žodžių vyskupui kai kas paaiškėjo — tai rodė jo 
žvilgsnis; trinktelėjęs kumščiu sau į krūtinę, ant kurios kabojo 
didelis geležinis kryžius, jis, nors ir būdamas nuogas, pamal- 
džiai persižegnojo. 

Visi pavalgė, tarnai apšluostė juos šiaudų gniūžtėmis ir 
skubiai aprengė. Jie vėl patraukė per tamsius ir žemus Fridri- 
cho namų kambarius, pro akmeninį raitelį, ir išėjo į kiemą. 
Naktis atrodė labai šalta. Praeidami katedrą, pamatė, kad jos 
durys atdaros. Fridrichas įžengė į vidų,— ten kažkas bruzdėjo, 
zujo tarnai su deglais. Barbarosa atsiklaupė prie šventojo Hen- 
riko karsto ir ėmė melstis; tarp sunkių katedros mūrų jis atrodė 
Henrikui labai vienišas. 

Po valandėlės Otonas priėjo prie sūnėno ir pranešė, kad 
insignijos jau atneštos į karaliaus palaiium *. Fridrichas sun- 
kiai atsistojo, tarkštelėdamas kardu į grindis, ir, paėmęs Hen- 
riką už parankės, pasuko į Konrado rūmus. Eidamas pasakė: 

— Laikau tave savo draugu ir šįvakar prašysiu dar vienos 
paslaugos. 

Karaliaus menėse vaikštinėjo žmonės, visur degė balanos, 
židiniuose liepsnojo rąstgaliai, ir visi buvo apsirengę šventiš- 
kai, tik be šarvų ir šalmų. Karaliaus seserys vilkėjo savo ge- 
Iiausiais drabužiais, ant krūtinių visoms tviskėjo vėriniai, o 
Agnietės kailiniai buvo ypač prašmatnūs, rusiški, aptraukti 
Konstantinopolio purpuru,— paveldėti iš anytos, Zbislavos. Bar- 
barosa su Henriku šoniniais koridoriais nuėjo į didžiąją perei- 


* Rūmus (Iot.). 

namąją menę. Čia jau buvo daugiau žmonių. Vidury sustoję 
tarnai ant purpuru užtiestų neštuvų laikė dvi arabiškas raižyto 
kaulo skryneles. Stovėjo keturiese, labai rimtai, nė nekruste- 
lėdami. Abi skrynutės atrodė vienodo didumo, bet ant vienos 
buvo prikaltas paauksuotas erelis. Vibaldas didžiai susirūpinęs 
stovėjo prie savo stalo. Tik Reinaldas taip pat tebežingsniavo 
po menę, bet ant savo mezginiuotos bliaut* buvo užsigaubęs 
raudoną apsiaustą.  Markvarto nebebuvo — matyt, kalbėjo 
maldas. 

Vibaldas iškart pripuolė prie įėjusio Fridricho. 

— Ką visa tai reiškia? — garsiai sušnibždėjo.— Kas čia bus? 

— Tuoj pamatysi, — atsakė Barbarosa. 

Skubiai įžengė keliolika karių su deglais, apstojo skrynias 
laikančius tarnus. Pamažu atsidarė karaliaus kambario durys, 
ir ant slenksčio pasirodė senutėlis, baltas kaip drobė ir širmas 
kaip balandis Moguncijos arkivyskupas Henrikas. Jis mostelėjo 
ranka, ir visi, kas buvo menėje, kažkaip savaime susirikiavę, 
žengė į karaliaus miegamąjį. Pirmas ėjo Fridrichas, vėl vieni- 
šas, bet tvirtas — taip pasirodė Henrikui, — paskui jį žingsniavo 
Freizingo vyskupas ir Sandomiro kunigaikštis, tada keturios 
ponios, tviskančios auksu tarytum ikonos; Agnietė vedėsi ma- 
žąjį Fridrichą, aprengtą dar prašmatnesniais, vieno aukso dra- 
bužėliais. Už jų ėjo Richenca karalienės rūbais ir gražioji 
Adelaidė. Paskui jas sekė kariai su deglais ir tarnai, kurie 
nešė skrynias, tada vyskupai Eberhardas Bambergietis bei Kon- 
rIadas iš Pasavos ir abatai Adomas iš Ebracho, Adomas iš Lang- 
heimo ir Rapotas iš Heilbrono, už jų — dvariškiai ir kunigaikš- 
čiai, nors, tiesa, šių buvo nedaug: lyg meškos amžinai dėl ko 
nors urzgiantys saksai ir bavarai lindėjo savo pilyse, Baben- 
bergai saugojo markgrafystę, kuriai grėsė pavojus. Reinaldas 
ir Vibaldas ėjo kartu, apsupti kitų dvasininkų. 

Karaliaus miegamasis buvo smarkiai pasikeitęs. Vidury 
kambario palubėj, pagal bizantišką madą, kabojo didelis varinis 
žiedas, visas apkaišytas balanomis, kurios taip tvieskė, jog 
buvo šviesu kaip dieną. Ant židinio stovėjo daugybė skaisčiai 
žėrinčių žvakių, ir smarkiai kvepėjo vašku. Guolis buvo nu- 
stumtas į kampą, o imperatorius, apvilktas ilgais riterio marš- 
kiniais ir purpuriniu apsiaustu, sėdėjo krėsle prie židinio. 
Baltas kaip kalėdaitis, jis žvelgė į susirinkusius padėrusiomis 
akimis; ant jo galvos tviskėjo auksinis lankelis su kryžiumi 
priekyje. Visi stebėjosi, kad jis vis dėlto įstengė apsivilkti iš- 
kilmių drabužiais. Keturi riteriai laikė virš imperatoriaus gal- 


* Ilgas vyrų ir moterų drabužis, dėvėtas XII-XIII a. (Pranc.). 

vos ištemptą raudoną baldakimą, kuriame buvo išsiuvinėti 
ereliai ir Štaufenų pilys. Baldakimo lazdeles laikė Boleslovas 
Aukštasis, Vladislovo ir Agnietės sūnus, greta — beveik tokio 
pat ūgio Bertos vyras, Niurnbergo burggrafas, o už jų Konra- 
das iš Dachau ir Gerhardas iš Vertheimo. 

Vyskupai Eberhardas ir Konradas priėjo prie karaliaus ir 
užvilko jam kunigo arnotą — kaip ženklą, jog vokiečių impe- 
ratoriai yra dievo valios vykdytojai. Visas auksuotas ir stan- 
dus, tas arnotas atrodė tarytum bizantiškas fonas baltam Kon- 
rado III veidui. 

Fridrichui davus ženklą, tarnai pastatė abi skryneles už 
imperatoriaus kėdės ir pasitraukė į šalį. Agnietė stumtelėjo 
mažąjį Fridrichą, kad jis eitų pas tėvą, bet Barbarosa jį su- 
laikė ir paėmė už rankos. Visi suklaupė pusračiu: iš šoninės 
nišos išėjo Markvartas, laikydamas rankose švenčiausiąjį sak- 
ramentą. Jį lydėjo senutė vienuolė, kuri nešė ant virvutės 
pakabintą varinę lentą. Eidama stukčiojo į ją plaktuku, ir 
kaskart nuaidėdavo pratisas, gaudus garsas. Tą paprotį impe- 
ratorius įvedė savo dvare, grįžęs iš Jeruzalės. Paskui vienuolę 
ėjo berniukai, mosuodami smilkytuvais, ir Konradą iškart ap- 
siautė dūmų debesis; aplinkui plieskė šviesa, tviskėjo paauk- 
suoti daiktai ir drabužiai, aidėjo gongas. Henrikas atidžiai žiū- 
rėjo į baltą Konrado veidą, kuris tame auksiniame fone atrodė 
jam visai kaip tas paplotėlis, kurį iškėlęs nešė Markvartas. 

Imperatorius priėmė komuniją sėdėdamas. Tą akimirką vi- 
sas jis spinduliavo tokia didybe, turėjo savyje sukaupęs tiek 
jėgos, kad nė iš tolo nebebuvo panašus į tą pasigailėtiną 
būtybę, kuri prieš kelias valandas tirtėjo, apklota lokenomis. 
Jis visiškai pasikeitė ir tuo metu, kai priėmė į savo širdį Kristų, 
Henrikui pasirodė tarytum galingas padangių viešpats, sėdintis 
soste, apsuptas skaisčių spindulių,— tikrai pasaulio valdovas. 

Imperatoriui priėmus komuniją, Markvartas ir vienuolė su 
gongu pasitraukė į šoną. Imperatorius mostelėjo į vyskupo 
Henriko pusę ir ištarė skambiu, tvirtu balsu: 

— Vyskupas Henrikas jums paskelbs mano valią. 

Vyskupas žengė žingsnį į priekį, pasirėmė savo žalia pasto- 
rale su viršuje išdrožtu balandžiu ir prabilo: 

— Konradas Antrasis *, Vokietijos karalius iš dievo malo- 
nės, pasaulio vakarinės pusės imperatorius, Germanijos, Italijos, 
Galijos ir Slavonijos viešpats bei valdovas, jausdamas, jog ne- 
trukus turės stoti prieš Tą, kuris pavedė jam valdyti miestą 


* Konradu III jį pavadino naujųjų laikų istorikai. Pats jis save 
tituluodavo Konradu Antruoju. (Aut. past.) 

ir pasaulį, nutarė prašyti Vokietijos karalystės didžiūnus, kad 
po jo mirties visų valdinių ir imperijos labui Vokietijos kara- 
liumi išrinktų ne jo mažametį sūnų, o Švabijos kunigaikštį 
Fridrichą. Patvirtindamas savo valią, jis perduoda minėtajam 
kunigaikščiui Fridrichui saugoti ir valdyti nuo šiol imperato- 
riaus insignijas. 

O imperatorius garsiai pridūrė: 

— Tegu bus taip. Amen. 

Visi susirinkusieji nustėro — tokie nelaukti buvo šie žodžiai. 
Tačiau tarnai atvožė arabiškąsias skryneles, ir Markvartas, jau 
spėjęs atsistoti už karaliaus nugaros, padavė jam kažkokį daik- 
tą, apskritą ir pajuodusį, keistai išsiskiriantį toje iškilmingoje 
aplinkoje. Fridrichas Švabas atsiklaupė prieš imperatorių, Rei- 
naldas prisitraukė prie savęs Fridrichą Rotenburgietį ir apsiautė 
jį apsiausto skvernu, nes vaikas pradėjo verkti. Karalius abiem 
plaštakom pagarbiai suėmė karūnos viršūnę — buvo matyti, kad 
jis įtempęs paskutines jėgas —ir padėjo ją ant ištiestų Barba- 
rosos rankų. Vieną akimirką geležinis žiedas tarytum sujungė 
mirštančio imperatoriaus ir jo įpėdinio rankas, bet netrukus 
Konrado pirštai nusviro, ir karūna liko Fridricho delnuose. 
Visi jausmingai atsiduso lyg per pakylėjimą ir žemai nulenkė 
galvas. 

Karalius ištiesė ranką atgal ir paėmė iš Markvarto ietį, tikrą 
kopiją šventojo Maurikijaus ieties, kurią Otonas III paliko 
Gnezne Boleslovui, tikėdamasis, kad šis bus jo vietininkas Eu- 
ropoje; Fridrichas gautąją karūną norėjo perduoti Reinaldui, 
bet tas maldė tyliai ašarojantį mažąjį Rotenburgietį. Apsidairė 
apliiikui: arčiausiai klūpėjo Henrikas Sandomirietis, tad jam ir 
padavė. Henrikui net širdis apmirė, kai jis pajuto savo rankose 
tą šaltą, glotnų daiktą. Vokiečių valdovų diadema suvirpėjo 
lenkų kunigaikščio rankoje. 

Ietį Barbarosa padavė savo dėdei, Otonui iš Freizingo. Ta- 
čiau karalius Konradas jau nebeturėjo jėgų paimti iš Mark- 
varto kitas insignijas, tiktai papurtė galvą, kad daugiau nebe- 
gali. Tada senasis Moguncijos vyskupas davė jam pabučiuoti 
karūnacijos kryžių, pilną šventų relikvijų ir nusagstytą brang- 
akmeniais. O Fridrichas atsistojęs privedė prie imperatoriaus 
savo mažąjį pusbrolį Berniukas tyliai ir graudžiai verkė, o 
Konradas su neapsakoma širdgėla uždėjo rankas ant galvos, 
iš kurios pats atėmė karūną kaip tik tą akimirką, kai ji turėjo 
būti apvainikuota. Pasilenkęs prie verkiančio sūnelio, švelniai 
pažvelgė į jį ir paklausė: 

— Na ko dabar? Ko? 

Paskui palaimino jį, peržegnodamas kaktą, ir, visiškai nusil- 
pęs, atsilošė krėsle, o berniuką vėl paėmė į glėbį Reinaldas, 

Visi tuoj pat išgarmėjo į gretimą menę —archyvą: kiek- 
vienam knietė kuo greičiau aptarti nepaprastą įvykį. Kai Hen- 
rikas įžengė į kanceliariją, Vibaldas jau kibo ir prie Mark- 
varto, ir prie senojo Moguncijos vyskupo, ir prie Reinaldo 
Daseliečio. 

— Neteisėtai, — kalbėjo jis,— neteisėtai, prieš visus dievo ir 
žmonių įstatymus. Valdžia turėjo tekti Rotenburgiečiui. 

Tie leido jam išlieti tulžį, o patys atkakliai tylėjo. Buvo 
aišku, kad jie labai patenkinti paskutiniu imperatoriaus spren- 
dimu. 

Iš imperatoriaus kambario skubiai išėjo Barbarosa. Tuoj 
pat tarnai išnešė skryneles su insignijomis ir kunigaikščio Ta- 
silio Bavariečio kilnojamąjį altorių — didžiąją imperatoriaus 
šventenybę. Henrikas pažvelgė į savo draugą ir nustebo: Frid- 
richo veide švietė išdidumas ir pasitikėjimas savim, ir pati 
laikysena sakytum pasikeitė. Judesiai pasidarė lėtesni, bet drau- 
ge tvirtesni, didingesni. 

— Tai štai ko norėjau paprašyti, — kreipėsi jis į Henriką, — 
gal pabūtum šioje menėje su savo tarnais; paliksiu čia šven- 
tąsias insignijas. Pats turiu eiti į tarybą. Kol paaiškės, ką man 
toliau daryti, karūną palieku saugoti tau, pusbroli. 

Tai pasakęs, Barbarosa išsivedė aukščiausius valdininkus — 
Vibaldą ir Reinaldą; Markvartas, radęs dingstį, pasiliko. Tarnai 
abi arabiškąsias skryneles pastatė vidury didelės kaip jauja 
menės ir išsirikiavo dviem eilėm abipus durų. Henrikui buvo 
atneštas krėslas ir klauptas. Jis atsisėdo. Telis ir Herchas, klup- 
telėję ant vieno kelio, atsistojo jam už nugaros, vienas vienoj, 
kitas kitoj pusėj. Viskas nutilo, jau buvo vėlus laikas, tik 
malkos traškėjo židinyje ir spragčiojo žvakės, Vibaldo paliktos 
ant stalo. Netrukus jos sudegė, ir menėje pasidarė beveik vi- 
siškai tamsu. 

Dvi skrynelės, papuoštos vingriais raižiniais, bolavo tamsoje 
priešais Henriką. Skrynelėse gulėjo aukščiausios pasaulyje val- 
džios ženklai: karūna, lazda, skeptras, ietis, karalių, valdovų 
kankinių šventosios relikvijos ir švento medžio gabalėlis, įdė- 
tas į auksinį kryžiu. Šalia skrynios juodavo karūnacinis kardas 
aksomo įmautėje. „Tas pats,— dingtelėjo Henrikui,— kurį nešė 
tėvas. Kokia gėda!“ 

Tėvas nešė kardą prieš Lotarą, o sūnus saugo Fridricho 
valdžios ženklus — ženklus imperatoriaus, kuriam, kaip sakė 
arkivyskupas, lenkiasi Italija, Vokietija, Galija ir Slavonija. 

Galinga imperatoriaus ranka, didi suvienytos imperijos galybė, 
bet juk yra dar ir Lenkija, yra Krokuva ir Plockas, ir Gneznas, 
ir Vroclavas, ir Haličas. Kad neužmigtų, Henrikas ėmė sau 
vardinti visus Lenkijos miestus ir kas kurį miestą valdo, ir 
jam dingtelėjo mintis, kad žmonėms, kurie gyvena už tų mies- 
tų sienų, kurie dirba žemę aplink tuos miestus — pašvilpt im- 
peratoriaus karūna ir pašvilpt, kad jai lenkiasi Slavonija. 

Fridrichas savaip teisus, kalbėdamas apie tai, kad valdžia 
ir įstatymų leidimas turi būti vienose rankose; tačiau ir Euge- 
nijus III, nors jam teko bėgti iš Romos, ištarė tuos pačius 
žodžius, kad turi būti vienas ganytojas ir viena avidė. O juk 
Narsusis ir Dosnusis, ir Kreivaburnis, ir Kazimieras, tėvo se- 
nelis, nesiklausė, ką jiems skelbė mokyti vyrai, o kiekvienas 
rūpinosi savo geru ir darė savo tvarką, šeimininkavo, gausino 
ir plėtė savo valdas. Graži imperatoriaus karūna, tačiau ir tas 
aukso lankelis, kurį Henrikas turi pasiėmęs iš karsto, — mielas 
ir brangus, nes savas, įgytas protėvių triūsu, per nepaliaujamą 
kovą. 

Parklupęs ant kelių, jis ėmė karštai melstis. Ir tik tada pa- 
matė, kad dar du žmonės klūpo priešais toje didelėje tamsioje 
menėje, tarp jo ir imperatoriaus skrynių. Nustebęs įsižiūrėjo: 
tai buvo Lestkas ir Jaksa iš Mechovo. Jų veidai atrodė labai 
išvargę. Vis dėlto atvedė jam karių. 

Ir tą valandą Henrikas davė didžius apžadus: visą gy- 
venimą išgyventi skaistybėje, saugoti riterio garbę, pastatydinti 
Sandomire vienuolyną bei bažnyčią ir aplankyti Šventąją že- 
mę. O pats meldė dievą, kad duotų jam Lenkijos karūną šiame 
pasaulyje ir amžinąją — aname. . 


X SKYRIUS 


Įsitraukęs į pokalbius su Fridrichu Švabu, mąstydamas apie 
savo, kaip įkaito, vaidmenį, galiausiai patekęs į visą tą su- 
maištį, kuri prasidėjo jiems atvykus į Bambergą ir truko iki 
pat Konrado III mirties, nors tai įvyko greitai — Henrikas ne 
per daug rūpinosi savo tarnais. Vipo pilyje jis ramiausiai 
klausėsi Telio naujienų, nesukdamas sau galvos, iš kur šis viską 
žino. O Telis nepasakydavo kunigaikščiui nė pusės to, ką pats 
būdavo matęs ar perpratęs. Ne ką daugiau jis atskleisdavo ir 
Herchui, sakalininkui, kuris šiaipjau buvo jo draugas. Mat 
šis iš visko juokdavosi ir nieko neišmanė. 

O Telis jau nuo pat pirmos dienos, kai jie atkeliavo į Vipo 
pilį, pradėjo naršyti visus to didžiulio pastato užkaborius. Šir- 


87 


do, kam jie negrįžta į Cvifalteną, vis tikėjosi, kad ten tikriau- 
siai ras kokių Richencos paliktų pėdsakų. O gal ji sugrąžinta 
atgal ir vėl palikta tetos Gertrūdos globai? Kartu jį domino ir 
toji pilis, kurioje jie dabar gyveno. Du dideli kiemai buvo 
išgrįsti plokščiais akmenimis — „dar nuo tų laikų, kai čia gy- 
veno romėnai“, — paaiškino jam apdriskęs vienuolis juodu, ilgu, 
lygiu kaip maišas drabužiu; jis stovėjo šone ir stebėjo šurmu- 
liuojančius atvykėlius. 

„Visur tie romėnai“, — šiek tiek suirzęs pamanė Telis ir 
patraukė į dešinįjį pilies sparną, kur gyveno tariamieji čigonai. 
Ten buvo baisiausia erzelynė, visi kaip paprastai rėkavo, laks- 
tė. Į tą pilies sparną reikėjo eiti per erdvią priemenę, už ku- 
rios buvo mažas kiemelis, ankštas ir iš visų pusių apsuptas 
sienų. Čia augo du suskurdę medeliai — ne dėl grožio, o dėl 
patogumo: tarp jų buvo ištiestos virvės, ant kurių džiūvo ką 
tik išskalbti lopiniuoti marškiniai, skepetos ir rankšluosčiai. Vie- 
nas dalykas labai nustebino Telį: čia viskas atrodė kitaip negu 
visoje pilyje. Sakytum vynuogynai ir miškai, ir plati upė likę 
kažkur už daugelio mylių, kitame pasaulio krašte. O čia ap- 
laužyti medeliai, plūkto molio asla priemenėje ir kieme, keis- 
tas specifinis kvapas ateiviui kėlė įspūdį, kad jis atsidūręs 
visai kitoje šalyje. 

Mažajame kiemelyje žaidė vaikai. Visas jų pulkelis žygiavo 
palei išdžiaustytus ant virvės skalbinius. Jie slinko vienas pas- 
kui kitą, apsigobę kažkokiomis didelėmis skepetomis, iš po 
kurių kyšojo juodos garbanos. Visi turėjo ilgas lazdas. Iš pra- 
džių Telis nesusigaudė, ką tai reiškia. 

— Ne taip, ne taip, — šūktelėjo kiek vyresnė mergaitė, iš- 
lindusi iš už skalbinių, — eikit lėčiau ir nepamirškit, kad reikia 
giedoti! Giedokit! —ir, stypindama lėtais žingsniais, parodė, 
kaip jie turi eiti. Tada vėl nėrė už paklodžių, kur, matyt, 
slėpėsi daugiau vaikų, nes buvo girdėti šnibždesys. 

Tie, kurie turėjo lazdas, pamažu kėblino vorele ir niūkė 
pro nosį: 

Mes ei-nam, 
Mes ke-liau-jam 
Prie Šven-to-jo karsto. .. 


Tučtuojau prieš juos baisiausiai rėkdama iššoko pirmiau 
pasislėpusi mergaitė, vedina pulku juodaplaukių murzinų vai- 

tvatino užpuolikus lazdomis, kilo riksmas, klegesys, sumaištis. 
„Aha, jie žaidžia piligrimus ir saracėnus“,— suvokė Telis. 

Ir kai karingoji mergaičiukė pernelyg smarkiai kibo į vieną 
14 mažųjų piligrimų, dainininkas jį užstojo. Tada visas pulkas 
užpuolė Telį ir šaukdami ėmė tampyti jo naujutėlius drabu- 
žius. Tačiau jis bematant išstumdė visą tą kirbinę ir sušuko: 

— Ar pašėlot? Negi negalima su jumis pažaisti? 

Vaikai nuščiuvo ir sustojo, atgrežę į mažąjį smuikininką 
savo orias kumpas nosytes. Didžioji mergaitė dusliu balsu pa- 
aiškino: , 

— Su mumis negalima žaisti, juk mes žydai. 

Telis žingtelėjo atatupstas ir nustebęs paklausė: 

— Tai jūs ne čigonai? 

— Ne,— atsakė mergaitė, — mes žydai. 

Jos balsas buvo žemas ir malonus. Ji krestelėjo galvą, ant 
kurios pūpsojo kupeta juodų garbanų, susirangiusių žiedeliais. 
Sužvangėjo monetos, suvertos ant siūlo. 

— O ką jūs čia veikiate? 

— Mes gyvenam pas poną Vipą. 

Akimirką patylėjusi, ji staiga tarė: 

— Eime! 

Ir, nieko daugiau neaiškindama, paėmė jį už rankos. 

— Kur mes eisim? — pasiteiravo Telis. 

— Už pilies, kol dar vartai neuždaryti. 

Ir nė nežvilgtelėjusi į savo piligrimus ir saracėnus, kurie 
neryžtingai sklaidėsi po kiemą, mergaitė nusitempė Bartolo- 
mėjų paskui save. Ji buvo labai graži, beveik tokio pat ūgio 
kaip jis. Kai jiedu išėjo į didesnįjį kiemą su romėniškomis 
plytomis, Telis pamatė, kad jos plaukai ne juodi, o gražaus 
kaštoninio atspalvio, susiraitę apskritomis garbanėlėmis. Akys 
mėlynos, o virš jų du antakių lankeliai, tarytum pakilę iš 
nuostabos ar išgąsčio. 

Dengtu tilteliu jiedu patraukė prie bokšto ir, perėję per 
pakeliamąjį tiltą, atsidūrė už pilies. Žemę jau gaubė anksty- 
vos sutemos, ir upė nepaprastai ryškiai mėlynavo tarp rusvų 
medžių. Sustoję ant akmenų miške, jiedu žiūrėjo į vandenį. 
Mergaitė vis dar laikė berniuką už rankos. 

— Ar čia yra voverių? — paklausė Telis. 

— Žinoma, labai daug. 

— O kuo tu vardu? — pasiteiravo. 

— Judka,— atsakė ji,— Judita. 

— O aš Telis, Bartolomėjus. O kiek tau metų? 

— Vienuolika. Bet aš mokyta. 


— Tikrai? — Telis ėmė juoktis.— O ką tu moki? 

— Netiki? Aš turiu tokią atmintį... Viską išmokstu atmin- 
tinai. Tėvas sako, kad galėsiu keliauti po miestus ir pasakoti 
visokius nutikimus. 

UŪmai ji paleido draugo ranką, žengė du žingsnius į priekį 
ir atsigręžė į jį. Visa tai ji padarė labai ryžtingai ir dabar 
stovėjo upės fone, garbanota ir mėlynakė. Paskui staigiu mos- 
tu iškėlė rankas aukštyn, antakiai taip pat išsirietė tarytum iš 
nuostabos. 

— „Ir kai Tristanas paliko Izoldą..."— pradėjo ji nutai- 
sytu, nežmoniškai laibu balsu ir taip pabalino akis, kad Telis 
ėmė juoktis ir užėmė jai burną. 

— Nekvailiok. 

Judita irgi ėmė juoktis. 

— Aš jau moku visą tą pasakojimą apie Tristaną,— sušuko 
ji — Nuo pradžios iki pabaigos. O pabaiga užvis gražiausia. 

— „Ir kai Tristanas paliko Izoldą...'— mėgdžiodamas ją, 
pakartojo Telis. Judita už tai niuktelėjo jam, ir jis, vydamasis 
mergaitę, pasileido bėgti žemyn prie upės. Bėgdami jiedu matė 
voverių, rado grybų. Grįžo į pilį prieš pat pakeliant tiltus, 
labai susidraugavę. Žinoma, Telis, mintyse vis dar regėdamas 
lenkų kunigaikštytę, šiek tiek iš aukšto žiūrėjo į mažąją žy- 
daitę. Vis dėlto jiedviem buvo linksma ir gera. 

Nuo to laiko Telis visada, kai tik galėdavo, bėgdavo į žydų 
kiemelį, o iš ten kartu su Judka traukdavo kur nors už pilies, 
į vynuogyną, į mišką, artimiausias pievas. Link gretimo Hafers- 
bergo. Kartais pasiimdavo violą ir eidamas grieždavo, bet 
Judkai tai nepatikdavo. Iš jos Telis sužinojo daugybę įdomių 
dalykų, pirmiausia apie poną Vipą. Vipas esąs žydas, seniau 
gyvenęs prie Reino aukštupio, o kai šventasis Bernardas atvyko 
į Špirą, Vipas jau buvo labai turtingas, ir pas jį subėgo slėptis 
ujami tautiečiai. Be to, paskelbus kryžiaus žygį, Vipas ėmė 
supirkinėti pilis, imti jas kaip užstatą arba nuomoti iš tų, 
kurie ruošėsi eiti vaduoti Šventojo karsto. Į šį kraštą jis 
atvyko kaip turtingas riteris ir taip pat pradėjo periminėti 
pilis bei dvarus iš neturtingesnių. Slapčia nuo visų Griuneichs- 
berge priglausdavo žydus, pabėgusius iš nusiaubtų miestelių. 
Tačiau šito Telis kunigaikščiui Henrikui nepasakė. 

Vis dėlto šios iškylos netrukus užsibaigė. Vos tik sužinojęs, 
kad jo svečias yra Barbarosa, Vipas žydus susodino į dengtus 
vežimus ir naktį išgabeno į tą pilį, kuri buvo už Hafersbergo, 
nuo čia geras šešetas mylių. Iš visų kitų pilies gyventojų tik 
Telis apie tai žinojo ir iš vakaro atsisveikino su Judita. Beje, 
toji manė neilgam atsisveikinanti su savo draugu. 

— Visi kalba, — rimtai dėstė ji. — kad imperatorius mirs, ir 
tada.mes važiuosim į Bambergą. 

— Na jau, iš kur tu žinai, — paprieštaravo Telis.— Ko jam 
mirti? Jis keliaus į Romą karūnuotis. 

— O kai numirs, — toliau varė Judita, — bus iškilmingos lai- 
dotuvės. 

— Jį palaidos Lore — šalia tėvo ir sūnaus. 

— Na jau! Bamberge jis mirs, Bamberge bus ir palaidotas. 

— Iš kur tu žinai? 

— Mes viską žinom. O į laidotuves Bamberge suvažiuos 
daug žmonių, — pridūrė.— Ten aš jau galėsiu pasakoti. Tėvas 
man žadėjo. Pura šoks, o aš pasakosiu. (Pura buvo jos vyres- 
nioji sesuo.) 

— Susitiksim Bamberge,— atsisveikindamas šūktelėjo Telis. 

Kai jiedu su Herchu ėjo per Bambergo turgavietę, lydėda- 
mi Henriką į švabų kunigaikščio namus, tamsoje tešvietė tik 
viena būda. Joje šoko jaunutė šokėja, į kurią niekas nekreipė 
dėmesio, — matyt, žmonėms ne tas buvo galvoj, jie turėjo rim- 
tesnių reikalų, — tik vienas Telis ją atpažino: tai buvo Pura. 

Nuo insignijų perdavimo kunigaikščiui Fridrichui iki impe- 
ratoriaus mirties praslinko pora savaičių. Imperatorius ėjo vis 
blogyn, ir dvare viskas buvo tvarkoma pagal jaunojo kuni- 
gaikščio nurodymus. O šis kartu su Reinaldu taip viską suri- 
kiavo, kad kuo greičiau būtų Frankfurte sušauktas seimas ir 
išrinktas naujas imperatorius. Visi tik laukė, kada numirs Kon- 
radas. Jis dažnai prarasdavo sąmonę ir labai nusilpo. Seserys 
ir svainė, apviltos ir prislėgtos, uoliai jį sargino, nieko daugiau 
prie jo neprileisdamos. Tai buvo paskutinės jų valdžios die- 
nos. 

Kunigaikštis Henrikas gyveno Fridricho namuose, ten pat 
apsistojo ir jo vyrai. Jaksa atvedė tik dvidešimt penkis vyrus 
ir perdavė naujienas iš Lenkijos; Lestkas turėjo mėlyną kas- 
piną, kurį prisikabino prie šalmo. Dabar kunigaikštis nebeno- 
ITėjo būti vienas — vis tardavosi su Jaksa, kartkartėmis buvo 
kviečiamas pas Rudabarzdį. Apie ką jie kalbasi, Telis nežinojo. 
Dažnai užsukdavo Otonas iš Freizingo, Reinaldas Daselietis, 
taip pat Ragevinas?!, vyskupo Otono kapelionas, ir dar dau- 
gelis kitų. 

Gandas apie artėjančią imperatoriaus mirtį sklido vis pla- 
čiau, ir į Bambergą būriais ėmė plaukti žmonės: ginkluoti ka- 
riai ir fokusininkai, moterys ir vaikai, čigonai, vyskupai, šo- 
kėjos ir vienuolės — visi spietėsi mieste ir jo apylinkėse. Žie- 
mos tada būdavo šaltos, o vasarą ištisai lydavo, ir Bambergo 

apylinkes užliedavo vanduo, tad ką nors pastatyti buvo labai 
sunku, bet atvykėliai glaudėsi palapinėse, pašiūrėse ir laukė 
gedulingos žinios. Gražų, stiprų ir linksmą karalių Konradą 
žmonės visada mylėjo, nors jam nesisekė nei gyvenime, nei 
karuose; sklido visokių kalbų apie jo jaunystės nuodėmes, 
bet visas jis išpirko atgaila po to, kai vieną kartą buvo 
išgąsdintas saulės užtemimo. 

Pagaliau vasario penkioliktąją pasklido gedulinga žinia. 
Vadinas, nepadėjo maldos vienuolės Hildegardos iš Bingeno, 
didžiai dievotos moters, kurią karaliaus seserys per laiškus 
prašė melstis už Konrado sveikatą. Nepadėjo ir ilgos vyskupų 
budynės prie šventųjų karstų: prie šventojo Otono ir impera- 
toriaus Henriko, Bambergo bažnyčios fundatoriaus, neseniai, 
tik prieš keletą metų, paskelbto šventuoju. 

Čia buvo palaidotas ir karalius Konradas, kuris mėgo va- 
dintis imperatoriumi, nors Romoje nesikarūnavo. 

Visą tą laiką, kol mieste viešpatavo neregėtas sąmyšis, ma- 
žasis Telis daugiau laiko praleisdavo žydų būdoje negu kuni- 
gaikščio kambariuose. Būdos durys būdavo atdaros, ir senasis 
Rakamas, Juditos tėvas, mušdavo mažą, dusliai gaudžiantį būg- 
nelį. Pura šokdavo, ir žmonės grūsdavosi prie angos pasižiūrėti 
į jos lanksčius judesius ir gražią permatomą suknelę. Paskui 
išeidavo mažutė Judka ir pradėdavo savo pasakojimus. Jų te- 
mokėjo du, vieną apie riterį Gamuretą, visai neįdomų; tačiau 
antra istorija apie Tristaną ir Izoldą labai visiems patikdavo, 
ir žmonės duodavo Juditai, kiek kas turėdavo. Tėvas akompa- 
nuodavo jos pasakojimui, vis trinkteldamas į būgnelį, kuris 
dusliai sudunksėdavo, tarytum griausmas paties likimo, grū- 
mojančio Tristanui ir Izoldai. Telis klausydavosi mergaitės pa- 
sakojimo, ir dabar šis nebeatrodė jam toks kvailas. Net kai 
Judita prieidavo tą vietą, iš kurios jis taip juokėsi: „Ir kai 
Tristanas paliko Izoldą..."— Telis visas nušiurpdavo, žiūrėda- 
mas į smulkutę žydaitę, kuri sulig tais žodžiais staigiai iškel- 
davo abi rankas į viršų. Jos balsas nebebuvo toks spigus, nors 
visos „i“ nuskambėdavo laibai ir pratisai, tarytum kregždės 
krykštimas. O klausantis tos vietos, kur Izolda neatpažįsta per- 
sirengusio Tristano, jį visada apimdavo liūdesys ir baimė. Kar- 
tais jis paimdavo violą ir tardavo mergaitei. 

Tačiau po karaliaus Konrado laidotuvių, — jis iš tiesų buvo 
palaidotas Bamberge,— žmonių sambūris greit išsisklaidė. Visi 
išskubėjo į Frankturtą, į seimą, o paskui ponus bei jų palydo- 
vus patraukė turgaus būdos ir dengti čigonų vežimai. Kuni- 
gaikštis Fridrichas skubiai išjojo į rinkimų vietą, drauge su 

juo iškeliavo vyskupai. Henrikas Sandomirietis liko vienas rū- 
muose. Pasiliko čia ir karaliaus seserys, Agnietė bei jos sū- 
nūs — Boleslovas Aukštasis ir Meškas; Konradas buvo vienuo- 
lyne. Richenca pagaliau išvyko į Ispaniją. Telis nieko nesu- 
prato. Herchas kalbėjo, kad jie keliausią į Romą. 

Kai Rakamas su savo palapine susiruošė išvažiuoti, keliai 
jau buvo visai pabjurę. Arklys vos patempė vežimą su manta, 
dviem senukais ir dviem seserimis. Telis matė, kaip Pura ap- 
tūlojo Judką lapių kailiais. Prieš išvažiuodama Judka pasitei- 
ravo, kur ketina vykti kunigaikštis Henrikas su savo riteriais, 
o sužinojusi, kad paskui jie grįš į Sandomirą, pasakė: 

— Tai gerai, aš irgi ten atvažiuosiu! 

O kai Telis, pats ne per daug žinodamas, pamėgino išaiš- 
kinti jai, kur yra Sandomiras, Judka jį nutraukė: 

— Gerai, gerai. Aš pati žinau. Atvažiuosiu. Iki pasima- 
tymo. 

Telis tik dabar susivokė beveik nepastebėjęs pilyje buvu- 
sios Richencos; kad atlygintų sau už tą nuostolį, vis užgriež- 
davo dainelę, kurią dainavo jodamas į Bergą. Tačiau kuni- 
gaikščiui Henrikui ta dainelė nepatiko, ir jis liepė griežti ką 
nors kita. Kunigaikštis dabar turėjo daugiau laiko, dažniau ma- 
tydavosi su kunigaikštienė Agniete ir Boleslovu, kurie ruošėsi 
keliauti į Altenburgą,— iš ten plaukė negeros žinios apie Vla- 
dislovo, o ypač apie Zvinislavos sveikatą. Gražuolė Adelaidė 
išvyko į Zulcbachą, gerą kelio galą ją lydėjo Boleslovas. Bam- 
bergas ištuštėjo, tik Henrikas niekur nesitraukė, tarytum ko 
laukdamas. Kaip imperatoriaus Konrado įkaitas, šiam mirus, 
jis tapo laisvas ir galėjo keliauti kur norėjo, tačiau visi pasi- 
ruošimai, taip pat Jaksos iš Mechovo užuominos leido spėti, 
kad jie trauks ne į Lenkiją. 

Telis grieždavo arba dūlinėdavo po didingą, šaltą, aukštą 
katedrą, kuri vienintelė stūksojo iškilusi virš žemų Bambergo 
namukų, tvorų ir rūmų. Erdvūs Fridricho namai jo netraukė, 
sugrįždavo, — čia gyveno jo tarnai ir tarnų tarnai. Taip pat čia 
moklinėdavo pakampėmis vienas toks liesas vienuolis, pasak 
žmonių kalbų — buvęs Reinaldo Daseliečio draugas, kolega, 
kurį tas parsivežė į Vokietiją iš Paryžiaus, grįždamas iš moks- 
lų, ir kuris drauge su Reinaldu bastėsi po vargingas parapijas. 
Dabar, kai Daselio grafas ėmė smarkiai kilti, jo draugas tapo 
tarnu, raštininku, duonmičiu. Visi jį vadino Archipoetu 72— 
pusiau juokais, pusiau rimtai, nes jis kūrė puikias eiles. Daug 
ko išmokė jis smalsųjį Telį. 

Tačiau užvis labiausiai Telis mėgo vaikščioti su Archipoetų 
po prieangį, tiksliau po vidinį kiemelį, kur meistras Kunas 
kalė iš akmens švento Jurgio statulą katedrai. Statula turėjo 
vaizduoti riterį — galbūt karalių Artūrą? — išdidžiai sėdintį ant 
arklio. Galva dar nebuvo baigta, ir kai Kunas pradėjo skap- 
tuoti veidą, Telis nustebo, kad veido bruožus jis daro pana- 
šius į Sandomiro kunigaikščio. 

Kovo pradžioje atėjo žinia, kad Švabų kunigaikštis išrink- 
tas karalium ir kad Akvizgrane įvyko Fridricho I karūnacija. 
„Netrukus atvažiavo vyskupas Konradas iš Augsburgo ir Otono 
Freizingiečio patikėtinis, vienuolis Izigrimas. Jie gabeno į Ro- 
mą imperatoriaus laiškus. Drauge su jais atvažiavo ir kapelio- 
nas Ragevinas, šis ilgai tarėsi su kunigaikščiu Henriku, ir 
galiausiai, nesulaukę švenčių, visi — kunigaikštis Henrikas, Ra- 
gevinas, Jaksa su savo vyrų būreliu, Herchas, Lestkas ir Te- 
lis — patraukė į pietus, link snieguotų kalnų, bet kitu keliu, 
negu važiavo oficialieji imperatoriaus pasiuntiniai. Agnietė ir 
jos sūnūs atsisveikino su jais prie miesto vartų. Boleslovas 
stovėjo vienas. Jis pasakė Henrikui: 


— Iki pasimatymo Lenkijoje! 
Kunigaikštis tik šyptelėjo ir liepė Teliui joti pirmam ir 
griežti smuikeliu. 


XI SKYRIUS 


Henrikas buvo girdėjęs, kad už Krokuvos į pietus esą ny- 
kūs, baisūs kalnai, į kuriuos žmonės einą ieškoti lobių, bet 
tai, ką išvydo ir pajuto dabar, pranoko jo įsivaizdavimą. Iki 
tol jam buvo tekę matyti nykių vietovių Vokietijoje, Zalcbur- 
go kunigaikštystėje, Švabijoje ir Austrijos markoje, bet jos 
visos šiek tiek primindavo Lenkiją ar buvo panašios į ją; oO 
dabar priešais stūksojo baisaus didumo kalnai, storai apkloti 
sniegu, nors jau buvo pavasaris, ir nuo čia prasidėjo nepa- 
mirštama kelionė. 

Ir apskritai per visą šią kelionę Sandomiro kunigaikščiui 
atrodė, tarytum pasaulis skleidžiasi prieš jo akis. Vis daugiau 
matydamas ir suprasdamas, jis nejučiom susigraudinęs, bet 
drauge su tam tikru atlaidumu prisimindavo Lenkijos lygumas 
ir visa, kas ten buvo kalbama, veikiama, dirbama. Ir jis, ir jo 
bendrakeleiviai negalėjo atsistebėti plačiais vieškeliais, su di- 
deliu vargu nutiestais dar romėnų, vedančiais iki Sabaudijos 73 

ir dar toliau, per pietų markas, paskui — per nykias skardingas 
tarpukalnes. Henrikui krito į akis, kad lenkai, net tokie kaip 
Jaksa iš Mechovo ar Lestkas, prisibijo kalnų. O jis jokios bai- 
mės nejautė, jam net būdavo malonu rytais dumti ant žirgo 
visų priekyje. Ypač tada, kai jie vargais negalais persiropštė 
per aukščiausią viršukalnę, kur žirgai iki papilvės klimpo į 
sniegą. Bet vos tik atsidūrus pietiniame Alpių šlaite, pasidarė 
šilta, visą laiką švietė saulė. Jodamas vienas pats priekyje, 
jis matė plačiai išsidriekusius žalius slėnius, o už jų, tolumoje, 
nutviekstą saulės, spindinčios miglos apgaubtą lygumą. Padvel- 
kė kitokie kvapai, kur ne kur žydėjo migdolai, ir melsvose 
ūkanose gražiai skambino bažnyčių varpai, — tokį skambesį sa- 
vam krašte retai teišgirsi. Vieną pavakarę, stabtelėjęs to- 
kiame slėnyje, Henrikas įsiklausė į tą gaudų skambesį. Ir jis 
prisiminė Lenkiją, medinę pilį Krokuvoje ir kitus, visai kito- 
niškus medinius namus apie Krokuvą, Lenčicą ir Sandomirą. 

Kai jis taip išjodavo į priekį ryto metą ar saulei leidžian- 
tis, vienas pats, daugių daugiausia su Lestku, Herchu ar Teliu, 
jo riterių būrio vadu likdavo Jaksa. O Henrikas jodamas 
galvodavo ne tik apie visa tai, ką matė aplinkui ir kas jam 
rūpėjo, bet ir apie tai, ką buvo patyręs. Keistos buvo tos pas- 
kutinės savaitės Bamberge, jis net nebūtų galėjęs jas apibū- 
dinti, neturėjo atminty jokio vientiso vaizdo. Staiga jam išryš- 
kėjo pagrindinės kryptys, kuriomis rieda pasaulio įvykiai, ir 
tai ji šiek tiek išgąsdino. Be to, jis tas savaites praleido su 
tokiomis moterimis kaip Agnietė, Richenca, Adelaidė Zulc- 
bach! Richenca buvo linksma, švelni, koketiška, prieplaiki; 
Agnietė pasakė jam daug teisybės apie tokius dalykus, kurie 
jam anksčiau niekad neateidavo į galvą; Adelaidė prikvietė 
dainininkų ir pasakotojų, kurie grojo, šoko ir deklamavo. Ji 
buvo maloni moteris, kad ir lengvabūdė, ir Henrikas džiau- 
gėsi, kad Bolekas rengiasi ją vesti, kai tik numirs Zbislava, 
nors Adelaidė nebejauna, išsidažiusi, visada apsirengusi puoš- 
niais drabužiais iš Sirijos bei rytietiško šilko ir dvelkianti 
kvepalais, kurių jai atsiunčia iš Konstantinopolio sesuo. Bar- 
barosa atleido Henriką nuo įkaito priedermių, suprasdamas, 
kad šiam tai gera proga pakeliauti, tačiau sužinojęs, kad San- 
domiro kunigaikštis ketina joti į Romą ir Palermą, o iš ten 
plaukti į Šventąją žemę — davė jam vieną slaptą ir, beje, visiš- 
kai privačią užduotį, kurią jis turėjo atlikti drauge su vargin- 
guoju vienuoliu Ragevinu,— šis nežymus, pilkas, nevalyvos iš- 
vaizdos žmogus ne sykį buvo pasitarnavęs Konradui ir Otonui 
iš Freizingo, o dabar stojo tarnauti naujam imperatoriui. 

Sunku dabar buvo suvokti ir permanyti visa tai, kas dėjosį 
Romoje. Kol jie per Aostą, Genują, Pizą keliavo popiežiaus 
sostinės linkui, Ragevinas aiškino Henrikui, kokia ten padėtis 
ir kuo ji svarbi imperatoriui. Oficialieji pasiuntiniai, kurie pra- 
neš apie Fridricho išrinkimą karaliumi, tarsis su popiežiumi, 
O jie, paprasti ir nežymūs žmonės, kalbėsis su tuo, kuris šiuo 
metu Romoje užvis įtakingiausias, — su Arnoldu. Eugenijus III. 
visai neseniai parsirado į savo sostinę, iš kurios turėjo ne 
sykį pasitraukti; jis, matyt, neabejoja dėl ateities, nes pradėjo 
statyti naujus rūmus Vatikane, prie pat švento Petro bazilikos, 
pasiryžęs išplėsti ir prideramai papuošti senąją popiežiaus būs- 
tinę. Laterano rūmai, pastatyti iš pagoniškų šventyklų liekanų, 
matyt, jam atrodė per menki. Kapitolijuje posėdžiauja „gar- 
bingasis Romos respublikos senatas“, susidedantis iš liaudies 
išrinktų atstovų ir valdantis miestą. Popiežiaus ir senato val- 
džia ne vienu atveju yra susikirtusios, bet ko čia kištis impe- 
ratoriui — to niekaip nesuprato Lestkas, kuriam Henrikas pa- 
bandė viską išaiškinti. Užtat Herchas labai atidžiai klausėsi 
Ragevino aiškinimų ir pats pasakė ne vieną protingą mintį — 
paprastai, ūkiškai, bet pataikydamas kaip pirštu į akį. 

Kvepiančiuose Italijos soduose, kalnų pilyse, pastatytose 
italų, normanų ar vokiečių riterių, turtingose aukso pertekusių 
miestų smuklėse jie, susėdę visi kartu, ne sykį prašnekėjo iki 
vėlumos, ginčijosi ir pykosi, aiškindamiesi visus tuos dalykus, 
kuriuos galėjo aiškintis, neįžeisdami popiežiaus ir imperato- 
riaus. Ne kažką iš to gaudavo — bet jaunikliams užteko. Didis 
buvo jų noras kuo daugiau žinoti, o Ragevinas mielai jiems 
aiškino, tarytum koks daktaras iš netoliese esančios Bolonijos, 
kuri jau garsėjo savo mokslininkais. 

Taigi Kapitolijuje posėdžiavo senatoriai ir kaip lygūs su 
lygiu kalbėjosi su imperatoriumi Konradu — pakvietė jį pasi- 
imti karūnos ir pranešė, kad jau pataisytas tiltas per Tibro 
upę, kuriuo jam būsią patogiau atvažiuoti į Leono miestą 7* 
karūnuotis. Senatoriams vadovavo įtakingas didikas Džordanas 
Pjerleonis, kilęs iš kilmingos giminės, nors, beje, žydas, ir 
prisidėjęs prie maištininkų respublikonų iš pykčio ant gimi- 
naičių, ant popiežiaus, ant savęs paties ir ant miestiečių, 
su kuriais ėjo, nešdamas skaisčiai raudoną vėliavą. Stovė- 
damas Kapitolijuje, jis sakydavo iškilmingas, nors gero- 
kai padrikas prakalbas, plojant visiems Romos piliečiams, se- 
natorių sušauktiems prie Kapitolijaus laiptų, kuriais iki pasau- 
lio pabaigos turėjo kopti vestalė 75, ir kviesdavo visus būti savo 
nutarčių liudininkais. Arnoldas laikėsi atokiai, apsuptas sau- 

jelės ištikimų bičiulių, jaunuolių, pramintų „lombardais“, die- 
„obaimingų moterų, kurių vis dėlto arti neprisileisdavo; gy- 
„eno jis nuošaliame, apleistame, ant Septimijaus Severo arkos 
pamatų pastatytame bokšte, kur iki valios galėjo alinti savo 
kūną badu, troškuliu, šalčiu ir vargais. Pro mažus grotuotus 
langelius jis galėjo apžvelgti buvusios didybės liekanas — nuo 
rožėmis apaugusio Palatino, kur dar stūksojo Nerono Aukso 
namų griuvėsiai, iki Konstantino bazilikos, Tito arkos ir Koli- 
ziejaus, kurio viduje Frandžipaniai 7? pasistatė savo kampuotą 
belangę castellum *. 

Jaudindamasis Henrikas žvelgė iš tolo į amžinąjį miestą, 
išsidriekusį slėnyje. Sustojo, apsuptas riterių. Miestas tarsi 
niūrus debesis juodavo žalioje Kampanijos lygumoje. Daugybė 
jo bokštų smygsojo tarytum stiebų miškas dideliame uoste. 
Bokštai ir bokštai visame mieste, aukštesni ir žemesni, tiesūs 
ir lyg palinkę, visi geltoni, nes sumūryti iš gelsvų akmenų, ap- 
juosti tarsi kaspinu rausva miesto siena. 

Tačiau priartėję prie miesto, įjoję pro vartus, jie išvydo 
puikų ir kartu graudų reginį. Tarp kolonų ir portikų pūpsojo 
kalvelės, apaugusios vešliom piktžolėm. Aikštėse žaliavo pa- 
vasario žolė, kurioje kėpsojo aptrupėjusios, suskilusios kolo- 
nos. Viršum šiukšlynų ir gėlių, viršum griūvančių mūrų kur 
ne kur dunksojo bažnyčios, romėnų šventyklų, arkų, kolonų 
griuvėsiai, apsupti mūro namų, kuriuose gyveno ir Romos pras- 
tuomenė, ir jos vadai; beje, čia pat glaudėsi ir jos priešai — 
galingieji grafai. 

Didelėse užgriozdintose dykynėse vidury miesto, plytinčiose 
tarp apgyventų kvartalų, vešėjo piktžolės ir gulėjo kalkak- 
menio luitai; ten gyveno tik žiurkės, katinai ir šunys, kurie 
tingiai vampsėjo ant jojančių riterių. Šen bei ten išdygę bokšto 
formos namai, kuriuose gyveno Romos didikai, atrodė labai 
keistai: į barbariškas '7 lygias raudonų plytų sienas daug kur 
buvo įmūrytos kolonos, skulptūrų gabalai; kai kuriuos namus 
puošė antkapių bareljefai, įžymiųjų romėnų portretai nudauž- 
tomis nosimis ir dailiais raštais išvinguriuotų frizų nuolaužos. 
Pačiose dykvietėse kur ne kur stovėjo maži namukai, aptep- 
lioti kalkėmis iš sudegintų romėnų statulų, stūksojo viena kita 
šventovė; paprastos plytinės bazilikų sienos buvo apstatytos 
vogtomis kolonomis. Keleivius apstulbino milžiniškų Diokle- 
tiano termų griuvėsiai. Sustoję jie įsistebeilijo į porfyrinių ko- 
lonų mišką priešais atriumą, ir Henrikas nejučiom nusistebėjo, 


* Tvirtovę (Iot.). 

kodėl tie barbariški pagoniškos kultūros likučiai iki šiol dar 
nepaimti papuošti krikščionių bažnyčioms. 

Paskui jie apžiūrėjo ir Mergelės Marijos bažnyčią, didingai 
perstatytą iš Minervos šventyklos, ir šventosios Agotos baž- 
nyčią, iš kurios romėnų uždarytas Vergilijus, tapęs nematomu, 
pabėgo į savo gimtąjį Neapolį *; ir Palatine likusius Nerono 
namų griuvėsius, kur dar neseniai gyveno Romos prefektas, ir 
sugriautus rūmus, kuriuose imperatoriui Augustui pasirodė ma- 
dona su kūdikiu. Matė jie kapą, kur palaidoti Evandras ir jo 
sūnus Palantas 72— šio kūnas buvo rastas visai neseniai ir nė 
kiek nepasikeitęs, galiūnui vyrui per visą krūtinę ėjo gili 
žaizda, palikta karaliaus Turno ieties. Apžiūrėjo Vestos šven- 
tovę, kurios požemiuose miegojo slibinas, ir metų pradžią ir 
pabaigą reginčio Jano šventovę, dabar vadinamą Čenčijo Fran- 
džipanio bokštu. Pagaliau, aišku, apžiūrėjo ir Koliziejų, didžiulį 
cirką, milžinų pastatytą Tarkvinijui Vyresniajam, bet dabar 
čia tarytum kregždės nusilipdė savo būstą Frandžipaniai, gavę 
iš popiežiaus kaip leną visą Circus Maximus *. 

Nors Henrikas keliavo lydimas riterių pulko kaip įžymus 
didikas, jo atvykimo niekas lyg ir nepastebėjo. Ankštose gat- 
velėse tarp namų, kurie dabar spietėsi tik prie Kapitolijaus, 
Janikulo ir aplink Vatikaną, zujo suvargę, susibaigę žmonės, 
gyvenantys savais rūpesčiais. Henriko būrys pasistatė pala- 
pines tuščiame lauke už Laterano, o jis pats su ginklanešiais, 
Jaksa ir Ragevinu įsikūrė netoliese, tuščiuose kardinolo Rolan- 
do rūmuose. Tuos rūmus jam buvo nurodes Vibaldas iš Stablo. 

Nuo rūmų iki pat Laterano driekėsi pievos ir vynuogynai, 
jau apsidengę švelnia žaluma. Vidury žalio vynuogynų patalo, 
netoli bazilikos, stovėjo iš bronzos nulieta statula,— žmonės 
sakė, jog tai Konstantinas Didysis. Anot kitų, čia esąs vienas 
iš senųjų imperatorių, greičiausiai Markas Aurelijus. Su di- 
džiausia nuostaba Henrikas apžiūrinėjo šį kūrinį; skulptūrų 
liejimo menas buvo pamirštas nuo senovės Romos laikų, ir 
niekas nebemokėjo nulieti tokios statulos. Ji vaizdavo barzdotą 
romėną, raitą ant nedidelio žirgo, sakytum imperatorius išjojo 
pajodinėti po vynuogyną. Jo veidas atrodė geras, akys žvelgė 
toli toli, tikriausiai ten, kur baigiasi jo valstybė, o kartu ir 
visas pasaulis. Liūdnas stovėjo tas vienvaldys tarp griuvėsių 
ir vynuogynų, atlaidžiai šypsodamasis jaunam barbarų kuni- 
gaikščiui, stovinčiam papėdėje ir taip pat žvelgiančiam į tolu- 
mas melsvomis, šaltokomis akimis. 


* Didįjį cirką (Iot.). 

Prie to imperatoriaus žirgo, tame vynuogyne jie kaip tik 
ir susitiko Arnoldą Brešietį, ir čia įvykusį pokalbį Henrikas 
prisiminė visą savo gyvenimą, beje, nelabai ilgą. 

Laterano rūmus anuo metu sudarė galybė mūrų, kurių 
kampuose stūksojo vieniši pajuodę bokštai. Tarp jų išsiskyrė 
mažutis portikas, paremtas pusapskritėmis arkomis: čia pasiro- 
dydavo popiežius, išėjęs iš rūmų. 

Arnoldas Brešietis buvo plataus, švariai nuskusto, tamsaus 
veido. O gražią jo kaktą gaubė išsidraikiusių baltutėlių garba- 
nų vainikas, nelyginant spindulių aureolė. Nedidelės pilkos 
akys žvelgė labai įdėmiai. Henrikas buvo jį matęs Lenkijoje, 
dar nė kiek nepražilusį. Jo rankos kažkodėl buvo purvinos, 
o nuo jo drabužių dvelkė bokšto drėgmė ir kvapas nevėdina- 
mų kambarių, kuriuose užsidaręs jis tūnodavo per dienas, mels- 
damasis ir nagrinėdamas Šventąjį Raštą. 

Tokia Arnoldo išvaizda sukrėtė Henriką. Už Arnoldo sto- 
vėjo aukštas, stotingas, vidutinio amžiaus ponas garbanotais 
plaukais. Jis vilkėjo brangiu violetiniu apsiaustu, o ant kaklo 
turėjo pasikabinęs auksinį kirvelį — liktoriaus valdžios ženk- 
lą. Tai buvo dux ir consul *, taip pat tribūnas, Romos senato 
galva Džordanas Pjerleonis, tipiškas puošeiva „lombardas“. 

Ragevinui tiedu Romos plebėjų vadai nepadarė jokio įspū- 
džio; ramiai nusilenkęs, jis paėjo porą žingsnių tarp vynuogių 
krūmų ir mostu parodė kelis ten gulinčius tašytus akmenis. 
Kadangi nė vienas nežinojo, kas yra Henrikas, Ragevinas ėjo 
pirmas, paskui jį Arnoldas, o paskui Henriką — Pjerleonis. Iš 
pradžių Ragevinas prašneko apie orą, apie pavasario gražumą, 
Arnoldas atsargiai kažką sumurmėjo, o Džordanas pasakė ke- 
letą mandagių žodžių ir pasiteiravo Henriką, kada jis atvykęs 
ir ar labai išvarginusi kelionė, 

Dangus virš Laterano buvo skaisčiai mėlynas; nuo rūmų 
sienų, apsiraizgiusių glicinijomis, kryžiuočių neseniai atgaben- 
tomis iš Rytų, vėjas nešė aitrų, jaudinantį kvapą. 

Ragevinas nutilo, leisdamas kalbėti Henrikui. Šis trumpai 
išdėstė, ką jam buvo pavedęs Barbarosa. Kad imperatorius 
žinąs apie laišką, kurį Romos senatas pasiuntė Konradui III, 
ir kad, aiškų, norįs atvykti į Romą ir karūnuotis su senato 
sutikimu, bet primenąs senatui, kad imperatorius esąs Romos 
suverenas ir kad imperatoriaus visavaldystė esanti paties se- 
nato gyvavimo conditio sine gua non **, 

* Vadas ir konsulas (Iot.). 

** Būtina sąlyga (Iot.). 

Jam baigus kalbėti, valandėlę buvo tylu. Tik kažkur aukš- 
tai virš Marko Aurelijaus statulos čireno Laterano vieversiai. 
Pagaliau ramiai prašneko Arnoldas Brešietis. Jo tyliame balse 
skambėjo gilaus tikėjimo gaida, pridengta šaltu asketiško san- 
tūrumo luobu. Henrikas nustebęs juto, kad paprasti vienuolio 
žodžiai vis labiau smelkiasi į jo protą ir sąžinę, nors širdis ir 
priešinosi tiems samprotavimams, kuriuos dėstė eretikas vie- 
nuolis, savo rankose laikantis pasaulio amžinosios sostinės li- 
kimą. 

— Imperatorius,— kalbėjo Arnoldas,— pamiršta, kad pasi- 
keitė sąlygos; Romos liaudis pakėlė galvą iš dulkių; dabar 
šio miesto, o gal ir ne tik jo vieno, likimą lems ji pati. Mes 
čia ramiai ir atkakliai kuriame naują gyvenimą, kuris gali 
tapti viso pasaulio gyvenimu. Dievas mums padeda,— čia jo 
balsas jausmingai suvirpėjo,— dievas mums padeda, ir Romos 
senatas darosi toks pat galingas ir didingas kaip Scipijonų lai- 
kais, tik toji galia šiandien dar labiau sutvirtinta tikro tikėjimo 
šviesos. Ne Jupiteris mus veda, ir juo labiau ne Marsas, o 
Kristus, kuris pasakė: „Palaiminti taikdariai, jų yra dangaus 
karalystė“. Mes norime taikos. Tai tiesa. Tačiau tas, kuris at- 
eis prie šventojo Petro karsto pasiimti karūnos, turi atsiminti 
vieną dalyką: Romos liaudis aukštesnė už imperatorių. 

Jis atsistojo ir iškėlė abi plaštakas, jo akys čia žaižaravo, 
čia vėl niaukėsi ir geso. Ragevinas žiūrėjo į jį Vos vos šypso- 
damasis, tačiau Henrikui buvo šiurpų klausytis to negyvo 
balso. Atrodė, jog kalba kažkokia medinė lėlė. 

— Nuo senų senovės Romos liaudis iš dievo malonės turi 
teisę rinkti imperatorių iš saviškių arba iš barbarų. Imperato- 
rius, valdydamas žmones, viską rikiuodamas ir duodamas įsa- 
kymus, vesdamas riterius į karą ir teisdamas, remiasi tam 
tikra teise. Kokia teise? Iš kur jis ją gauna? Jis gauna ją iš 
Romos piliečių, kurie vieninteliai pasaulyje išrinkti kurti ir 
dovanoti teisę. Kaip Judėja yra tikėjimo lopšys, taip Roma yra 
valdžios lopšys. 

Kai jis nutilo atsikvėpti, prabilo Ragevinas, kurio santūrus, 
ramus balsas keistai kontrastavo Arnoldo balsui: 

— Teisingi žodžiai — pasakė, — galbūt teisingi,— pasitaisė, 
kai visi nustebę sužiuro į jį, — bet dabar reikia pamiršti gin- 
čus ir iškelti sau visai paprastą klausimą. Popiežius sėdi Ro- 
moje ir laukia Barbarosos karūnacijos. Barbarosa atvyksta ir 
karūnuojasi švento Petro bažnyčioje. Ką dėl to pasakys Romos 
senatas, Barbarosai nei šilta, nei šalta. Bet ką darys Romos 
senatas? Ką darysit jūs, romėnai, ką darys jūsų malonyhė, 

ponas Pjerleoni, ką darys visi garbingieji senatoriai ir tie, ku- 
rie, susigrūdę prie Kapitolijaus laiptų, šaukia „sutinkam, su- 
tinkam“, pritardami viskam, ką jūs, ką tu, Arnoldai, jiems pa- 
siūlai? Kaip jie pasielgs su imperatoriumi ir jo palydovais? 

Arnoldas, išgirdęs tą klausimą, sutriko, bet mandagusis 
Džordanas papurtė savo garbanas ir lipšniu balsu pasakė: 

— Tai priklausys nuo jo, ponai, tai priklausys nuo jo. Jei 
imperatorius atvyks susitaręs su senatu, jei jis priims senato 
kvietimą ir su laurų vainiku užkops į Kapitolijų pagerbti Ro- 
mos amžinojo prakilnumo simbolio, tada jis gali tikėtis visų 
palankumo. Tačiau jeigu imperatorius nori karo... 

Arnoldas iškart pasipiktino: 

— Tarp mūsų ir to, kurį mes išrenkame, karo negali būti... 

— Na, jei negrasinate karu,— skubiai pertraukė Ragevi- 
nas,— tai ir imperatorius uždraus plėšti miestą. Bet jeigu atsi- 
sakytumėt jį įsileisti. .. 

— Kas gi tada? — paklausė Pjerleonis, nes Ragevinas stai- 
ga nutilo. 

— Ogi nieko. Imperatorius pats įeis į Leono miestą, nes 
popiežius jam atidarys vartus, ir karūnuosis be jūsų ovacijų. 

— Bet jis tada nebus Romos imperatorius,— tarė Arnoldas. 

— Galimas daiktas. Bet jis bus Vokietijos imperatorius,— 
ramiai atsakė Ragevinas. 

Valandėlę buvo tylu. Pirmas vėl prašneko Ragevinas: 

— Mes atvykome čionai —aš ir šis imperatoriaus pusbro- 
lis, lenkų kunigaikštis Henrikas (čia Pjerleonis nustebęs pa- 
žvelgė į Henriką ir pagarbiai jam nusilenkė), pasiūlyti jums 
taikos. Jei senatas pripažins imperatoriaus valdžią ir neprieš- 
taraus jo karūnavimuisi, viskas bus gerai. Klausyk, Arnoldai,— 
pridūrė jis reikšmingai ir labai rimtai, — nepamiršk vieno, kad 
jūsų jėgos menkos. Jei imperatorius ir popiežius susitars tarp 
savęs — sutrėkš jus kaip musę. O juk imperatorius galėtų būti 
jūsų globėjas ir užtarėjas. 

Arnoldo akys niauriai sužaibavo. 

— Kol popiežius susitars su imperatoriumi, daug vandens 
nutekės Tibru, o mes tuo tarpu sukursim savo respubliką. Be 
parsidavėlių kunigų, — sugriaudėjo jis staiga,— be ištvirkavi- 
mo, be rytietiškų kvapsnių. Mes,— padaužė kumščiu sau į krū- 
tinę,— Romos liaudis, mes paprasti žmonės, mes tarnaujam ne 
imperatoriui, ne popiežiui, bet Italijai — jis sunkiai alsavo, bet 
kai Ragevinas pabandė kažką sakyti, sumostagavo ranka: — 
Visos tos šnekos apie Konstantino dovaną *— grynas melas, 
tušti paistalai, iš kurių šiandien juokiasi pati prasčiausia Ro- 

mos tarnaitė... Popiežius neturi laikyti rankoje kardo, tik Petro 
raktus... kurie atriša žemėje...— Jis garsiai nusikvatojo: — 
Kurie atriša! Nieko nereiškia visos tos jų išpažintys ir atriši- 
mai, nieko jie nereiškia, jie perkami ir parduodami, jie netik- 
ri — kaip ir jų stebuklai! Gal aš nemačiau, kaip šventasis Ber- 
nardas bandė prikelti numirusius Paryžiuje ir Klervo? Ir ne- 
leido viešpats dievas jam padaryti stebuklo: dvylika valandų 
meldėsi prie mirusios mergaitės, ir rankas laikė uždėjęs, bet 
viešpats nusigręžė nuo jo. Todėl, kad ištaigiai gyvena, vaikš- 
čioja po savo vienuolyną išsipuošęs kaip Jeruzalės karalius. .. 
Aiman! Aiman! O ar jis nepranašavo Konradui pergalės Šven- 
tojoj žemėj? Ir kaip jis neturi gėdos, tas netikras pranašas? O 
jo mokinys tapo Petro įpėdiniu... Mano „lombardai“, kaip juos 
čia praminė, išpažinties eina vienas pas kitą. Verčiau išpažinti 
nuodėmes paprastam, bet doram žmogui, negu kalbėti į parsi- 
davėlio ausį, kuri tik už pinigus tesilenkia prie nusidėjėlio. 
Aiman, aiman! 

— Deja, — atsidusdamas ramiai tarė Ragevinas,— šio pasau- 
lio turtai ne vieną sielą yra pagadinę ir pastūmėję į šėtono 
glėbį. Bet ir ne vienas vargšas pakliūva į jo žabangas, nors 
ir geriausius norus turėdamas, — sulig tais žodžiais jis pakėlė 
pirštą ir reikšmingai pažvelgė į Arnoldą. Tačiau šis nuo jo 
žvilgsnio nė kiek nesutriko. 

— Mes sukūrėme Romos bažnyčią; kiekvienas, kuris tiki, 
gali būti išganytas, bet evangelijos žodžius jis turi priimti kaip 
tiesą, o ne kaip simbolį... 

— Ne mums aiškinti evangeliją. 

— Kaip ne mums? Kiekvienas, kuris yra šventos dvasios 
apšviestas, turi kalbėti tai, ką galvoja. 

— Pasakyk dar vieną žodį, ir aš patikėsiu, kad tu ereti- 
kas,— tarė Ragevinas. 

Arnoldas tik šyptelėjo ir nieko nepasakė. Pažvelgęs į Hen- 
riką ir pamatęs įbestas į save jo akis, antrąkart nusišypsojo, 
dar smagiau ir nuoširdžiau. O nuo tų šypsenų jo veidas pagied- 
rėjo tarytum rūškanas dangus nuo skaisčiai sumėlynavusių 
properšų. Tą akimirką jis atrodė nuostabus ir galintis pakerėti 
daug sielų. 

— Ko taip klausaisi, lenkų kunigaikšti? — užkalbino Hen- 
riką. 

— Klausausi, galvoju, — atsakė Henrikas.— Čia yra man ko 
pasimokyti. 

— Rink garstyčių grūdelius ir neškis sau. Pažįstu jūsų kraš- 
tą ir jūsų žmones. O gal ten sudygs koks grūdelis. 

Ir staiga, stovėdamas tame vynuogyne, šalia tų svetimų, 
visai kitoniškų žmonių, sielos akimis Henrikas išvydo Vyslos 
vingį ties Vaveliu apsiniaukusią dieną, kai iš storų debesų 
krinta sniegas. Negi visa tai, ką kalbėjo Arnoldas — netiesa? 
Ne, ne, jo žodžiuose buvo tiek daug tiesos. Ne Ragevino tie- 
sos, paprastos ir akivaizdžios, bet kitokios, slaptos, neapčiuo- 
piamos, kuri švysčiojo vienuolio šypsenoje. 

— Juk du keliai yra šiame pasaulyje,— užbaigė savo mintį 
Arnoldas.— Vienas nuo mažybės, nuo smulkių dalykų prie di- 
delių, vientisų, visuotinių; antruoju keliu einant, dideli klau- 
simai ir dideli dalykai smulkinami į vis mažesnes dalis. Tačiau 
katras iš šių kelių yra dievo — to niekas nežino. 

— Matyt, abu,— atsiduso Ragevinas,— nes be jo valios že- 
mėje nieko neįvyksta. 

Visi atsistojo ir neskubėdami patraukė per vynuogyną į 
kalną. Grįžo į miestą nieko nenutarę, bet Henrikas nejautė 
nusivylimo, priešingai — aiškiai suvokė, kad po pasikalbėjimo 
su Arnoldu prasideda jo laisvas gyvenimas ir kelionė į Šven- 
tąją žemę. Tad ėjo linksmas, pakeliui skabydamas jaunus vyn- 
uogienojų lapelius. 

Prisiartinę prie Laterano rūmų, jie išvydo pro kolonas ir 
arkas išeinančią nedidelę procesiją. Ant balto mulo jojo senis 
su ilga žila barzda; jis vilkėjo dviem apsiaustais — apačioje 
baltas, viršuje raudonas, o ant galvos aukšta auksinė kepurė. 
Iš po apsiaustų kyšojo šiurkštaus, namie austo drabužio kraš- 
tas — cistersų Š! abitas, neuždengiantis basnirtų, mediniais san- 
dalais apautų kojų. Tai buvo popiežius. Priešaky ėjo tarnas 
žaliu trumpu drabužiu, vesdamas už auksinio pavadžio baltąjį 
mulą; užpakaly sparčiai žingsniavo du kunigai plačiomis vio- 
letinėmis sutanomis. Eugenijus III jojo ramiai šypsodamasis, 
kaire ranka laikydamasis apynasrio dirželio, o dešinę iškėlęs 
aukštyn ir suglaudęs du pirštus tarytum laimindamas. 

Būrelis matė jį jojantį per vynuogyną kalno viršuje, šonu 
į juos, apsuptą žalių krūmų. Tačiau netrukus takelis pasisuko, 
ir jis akis į akį susidūrė su einančiais. Henrikas, Ragevinas, 
Džordanas Pjerleonis atsiklaupė, popiežius akimirką sustabdė 
mulą, o Arnoldas ūmai prišoko prie vienuolio su tiara, atsi- 
klaupė ir, stipriai sugriebęs popiežių už kojos, pakėlė ją prie 
lūpų. Nuo to staigaus judesio popiežius susvyravo balne, bet 
nepaliovė šypsotis. Paprastas, nedidukas vienuolis, visų nuo- 
stabai tvirtai laikantis Petro raktus, laimindamas peržegnojo 
pirmiausia Arnoldą, paskui kitus klūpinčiuosius. 

— Sūnau,— tarė Arnoldui,— nelaikyk angies savo širdyje. ,. 

Tada atsigręžė į palydovus kunigus, mostelėjo jiems, ir 
visas būrelis patraukė tolyn. Netrukus jie pranyko auksinių 
dulkių debesyje ties kelio posūkiu, uždengtu vaiskios vynuo- 
gienojų žalumos. 


XII SKYRIUS 


Visa tai, ką Henrikas, iškeliavęs iš Romos, patyrė vėliau, 
iki sugrįžimo į tėvynę, atrodė jam tarytum vienas ilgas sapnas, 
iš kurio vis negalėjo pabusti. Ir jei paskui kada prisimindavo 
tą laiką — tai tik kaip kokį sapną, neįmanomą tikrovėje. 

Palerme jam, deja, nepavyko išlikti nepastebėtam. Laivui 
atsiyrus į prieplauką, ten jau stovėjo žmogus, paskirtas kara- 
liaus Rožerio stebėti visus atvykstančius, ir jei tarp jų pasi- 
taikydavo koks įžymus svetimšalis, apie jo atvykimą tuoj pat 
būdavo pranešama į karaliaus pilį. Karalius Rožeris — kaip 
koks nors Harunas al Rašidas — tučtuojau kviesdavosi tą sve- 
timšalį pas save arba siųsdavo pas jį savo patikėtinį, išminčių 
arabą Edrisį 32, kad šis smulkiai iškvostų atvykėlį, iš kur tas 
kilęs, kokia jo šalis ir kokie žmonės gyvena jo žemėje, o 
paskui išminčius viską surašydavo į knygą, kurioje buvo ap- 
rašinėjamos visos žemės, visos šalys, jūros ir vandenynai. Ta 
knyga buvo ir karaliaus Rožerio, ir jo išminčiaus svarbiausias 
viso gyvenimo darbas. 

Tasai uosto stebėtojas, beje, labai panašus į arabą, sutiko 
Henriką nepaprastai pagarbiai ir nuvedė pas turtingą pirklį, 
kuris nuomojo savo namus įžymiems atvykėliams. Tie namai 
buvo mieste, susidedančiame iš dviejų dalių ir apjuostame 
siena; aplink namus augo nepaprastai gražus sodas. Netrukus 
ten atėjo daugiau karaliaus tarnų, kurie rytiečių papročiu at- 
nešė Henrikui daug vaisių, keptų papločių ir laukinių paukš- 
čių. Taip jam buvo parodyta, jog karalius Rožeris laiko jį savo 
svečiu. Matydami tokį puikų miestą ir patys apsistoję tokiuose 
prašmatniuose namuose, Henriko bendrakeleiviai šiek tiek su- 
triko ir ragino savo poną, kad jis kuo greičiau sužinotų, kada 
išplaukia laivas į Šventąją žemę, nes būti Palerme jiems at- 
rodė gerokai pavojinga. Ir ne tiek kūnui, kuris, be abejo, 
puikiausiai galėjo apsiginti, o labiau sielai, kuriai, jų manymu, 
šiame pusiau pagoniškame mieste grėsė rimtas pavojus. 

Tačiau kai kitos dienos rytą nuėjo į karaliaus rūmus iš- 
klausyti šventų mišių, laikomų pilies koplyčioje, jų nerimą pa- 

keitė susižavėjimas. Koplyčia buvo nepaprastai graži, nors ir 
nedidelė, be to, keistai pastatyta, sudėliota iš arabiško, bizan- 
tiško stiliaus gabalų, kurie Henrikui priminė Lucko ir Kijevo 
pažnyčias, taip pat iš antikos šventyklų liekanų; prie tokio 
vaizdo jie buvo pripratę dar Romoje. Šventos mišios, kurių 
išklausė, nė kiek nesiskyrė nuo laikomų Krokuvoje ar Mecho- 
ve, ir, pasibaigus pamaldoms, drauge su Henriku į Šventąją 
zemę išsirengusių riterių sielas apgaubė ramybė. 

Tačiau reikia pasakyti, kad tasai nerimas įsigavo į Henriko 
sielą, nors jis tvirtai žinojo, ką darąs, ir nukeliavo tokį ilgą 
kelią jokių dvejonių nedrumsčiama širdimi. 

Ir braudamasis per pavojingus Alpių tarpeklius, ir jodamas 
per melsvus slėnius, violetinėmis riterių Italijos kalvomis, šir- 
dies gilumoje jis slėpė keletą minčių ir teiginių, keletą pa- 
prastų, nesudėtingų jausmų, iš kurių tarytum sėmėsi atgaivos 
toje kelionėje per dykumą. Pokalbis Laterano vynuogyne daug 
ką išklibino jo širdyje, bet ką — jis pats nelabai suprato. Po 
to dar vieną kartą jam teko patirti keistą jausmą: kai jis ke- 
letą savaičių klausė mišių kasdien vis kitoje bažnyčioje ir 
atėjo eilė Kosmedino Šventosios Marijos bažnytėlei, skurdžiai, 
pastatydintai popiežiaus Kaliksto, papuoštai tik keliomis kuk- 
liomis mozaikomis. Toje bažnytėlėje po pamaldų jam buvo 
parodyti pabaisos nasrai: romėnai, duodami priesaiką, įkišdavo 
ranką į tuos nasrus, ir tam, kas meluodavo, pabaisa užsičiaup- 
dama nukąsdavo ranką. Dėl to romėnai visada sakydavo tiesą. 

Dabar, stovėdamas savo būrio prieky, su blizgančiais šar- 
vais, kurių, priešingai lenkų papročiams, niekur nenusiimdavo, 
stovėdamas ir žinodamas, kad už jo nugaros susibūrę tie šau- 
nūs kariai su apsiaustais ant nuogo kūno, dešinėje — Jaksa, 
galingas karžygys, garbinantis Arnoldą Brešietį už tai, kad šis 
eina prieš popiežių ir imperatorių — Henrikas pasijuto nepa- 
prastai vienišas. Jis žiūrėjo į milžinišką Kristaus Karaliaus 
paveikslą virš altoriaus, sudėliotą iš įvairiaspalvių akmenukų, 
ir didžiulės Kristaus akys jam kėlė baimę. Jis jautėsi neberan- 
dąs savo vietos tame chaose, kuris vadinosi pasaulis; pagaliau 
ėmė suvokti, koks jis didelis ir sudėtingas. 

Tas jausmas dar labiau sustiprėjo, kai po oficialaus ir labai 
iškilmingo priėmimo karaliaus Rožerio rūmuose jis buvo nu- 
vestas į nedidelį šoninį kambarėlį. Pats priėmimas nustebino 
Henriką prašmatnumu. Didžiulėje menėje mozaikinėmis grin- 
dimis šurmuliavo marga minia — normanų riteriai, arabai, italai, 
anglai, — visi jie buvo karaliaus dvariškiai. Pro langus mels- 
vose sienose švytėjo žydras dangus. Karalius Rožeris buvo tik- 

ras milžinas. Corpulentus, facie Ieonina, voce subrauca *. Kimių 
balsu jis bėrė keistai sudarkytus lotyniškus žodžius, tolydžio 
pereidamas į gimtosios Sicilijos miestiečių žargoną. Henrikas 
jam atsakinėjo vokiškai. Auksu žėrinčiais rūbais, su didžiulių 
kardu, apsuptas smilkalų debesio, Rožeris atrodė tarytum nų. 
žengęs iš tų paveikslų, kurie buvo nutapyti ant rūmų koply- 
čios sienų. Vis dėlto jam trūko tos didybės, kuri gaubė mirš- 
tantį Konradą. 

Henrikas labai nustebo, kai, įėjęs į kambarėlį šalia didžio- 
sios menės, išvydo Rožerį visai kitokį: tai buvo paprastas 
žmogus, gyvas ir labai šnekus. Jis sėdėjo, o tikriau sakant, 
pusiau gulėjo ant plačios sofos; sunkų galvos apdangalą jau 
buvo nusiėmęs ir teturėjo užsirišęs melsvą, auksu išsiuvinėtą 
raištį, kurio galai karojo virš ausies. Prie sofos lyg vergas klū- 
pojo vertėjas; be Henriko, kambary buvo tiktai kancleris, gud- 
rusis Majas iš Bario, ir keista Žmogysta, aprengta moteriškais 
drabužiais, kalbanti spigiu moterišku balsu ir visą laiką kru- 
tanti —tai buvo nupudruotas, išdažytas eunuchas, admirolas 
Filipas iš Mahdijos, ką tik pakeitęs nepamirštamą riterį, ad- 
mirolą Jurgį Antiochietį. Buvo taip pat ir Edrisis. Henrikas 
atsisėdo ant kėdutės priešais karalių, kuris per vertėją ėmė 
jį kamantinėti apie šalis, esančias į šiaurę nuo Vokietijos. Hen- 
rikas atsakinėjo, nepaliaudamas stebėtis. Staiga nuo grindų 
buvo nuklotas kilimas, ir jis išvydo sidabrinę plokštę, sudėtą 
iš daugybės kvadratų ir išmargintą kažkokiom linijom, užra- 
šais ir dėmėm. 

— Na, parodyk, kur tavo šalis? — tarė karalius Rožeris, o 
vertėjas tuoj pat pakartojo tą klausimą vokiškai. 

Tačiau Henrikas apstulbęs tik pažvelgė į karalių ir nieko 
neatsakė. Tada Edrisis pasilenkė prie sidabrinės plokštės ir 
lazdele, kurią laikė rankoje, ėmė vedžioti palei sidabre įrėžtas 
linijas. Vedžiodamas jis sakė įvairius pavadinimus, ir staiga 
Henrikas suprato, kad prieš jį piešinys, vaizduojantis žemę su 
visomis šalimis, miestais, upėmis. Be galo nustebęs, atsiklaupė 
prie sidabrinio žemėlapio. 

— Tam žemėlapiui išėjo keturi šimtai svarų sidabro,— paš- 
nibždom aiškino vertėjas, bet Henrikas jo nesiklausė. Pasilen- 
kęs jis sekė Edrisio lazdelę, slenkančią įvairių kraštų ribomis. 
Matė Siciliją ir Palermą, vieną laivą, plaukiantį iš Palermo link 
Ostijos, o antrą — link Neapolio; matė Romą jūros pakrantėje, 
žemiau Sardiniją, tada Korsiką, esančią arčiau kranto, paskui 


* Apkūnus, liūto veidu, kimaus balso (Iot.). 

kitas Žinomas žemes ir miestus, Bazelį, Bambergą, vis mažes- 
nius plotelius; miestai vis tankėjo ir vos betilpo nedidelėje 
plytoje;— ir staiga pastebėjo, jog Edrisio lazdelė atslinko prie 
pasienio miestų, kad ir prie Magdeburgo — ir nušoko ant mar- 
murinio rėmo: Lenkijos žemėlapy nebuvo. 

Henrikas, kaip buvo atsiklaupęs, klestelėjo ant užkulnių ir 
nustebęs pažvelgė į Rožerį: kaip čia gali būti, kad nėra Len- 
kijos? 

aa Ten, ten,— bakstelėjo už sidabrinio žemėlapio krašto, ro- 
dydamas karaliui, — ten yra Vroclavas, Krokuva, Poznanė, San- 
domiras, Plockas... 

Edrisis susidomėjęs klausėsi tų pavadinimų, bet karalius 
numojo ranka. Taip toli, matyt, nieko ten doro, o gal tas vai- 
kinas tik miglą pučia, už Vokietijos jau nebėra jokios kitos 
šalies. 

Tačiau Henrikas pakilo, atsisėdo ant savo kėdutės ir ėmė 
skubiai aiškinti: argi galima nepažymėti žemėlapyje tokios ša- 
lies, juk ji didelė, plati, nueina iki pat banguotosios jūros, duo- 
dančios gintarą. Ir, norėdamas parodyti, kokia didelė toji šalis, 
atsistojo ir plačiai išskėtė rankas. 

— Kelios dienos kelio iš Palermo į Agrigentą? — paklausė 
Edrisį. 

— Dvi dienos. 

— O pas mus iš Vroclavo į Sandomirą reikia joti visą 
savaitę. O iš Krokuvos į Pamarį — daug daug ilgiau. 

Nusijuokė karalius Rožeris, kai vertėjas visa tai persakė, o 
Edrisis, gerokai abejodamas, pakraipė galvą; admirolas eunu- 
chas užsidengė burną raudona vėduokle ir kažką šnipštelėjo 
kancleriui. Nė vienas netikėjo Henriku. Bet jau visus buvo 
pasiekęs gandas, kad tai imperatoriaus Barbarosos pusbrolis, 
Edrisis iš Velfo buvo neseniai šį tą girdėjęs apie Lenkiją, to- 
dėl Henriko neišvijo lauk kaip kokio sukčiaus. Priešingai, ka- 
ralius pakvietė jį į medžioklę su sakalais. 

Henrikas mėgo sakalų medžioklę, o Herchas, sužinojęs 
apie tą kvietimą, labai nudžiugo. Iš rūmų buvo atsiųsti me- 
džiotojai ir žirgai lenkų kunigaikščiui; dvylika sakalų, apmau- 
tų gobtuvais, virpėjo ant sakalininkų rankų, tarsi vėjas būtų 
nardęs po jų plunksnas. Jautė paukščiai, kad medžioklė 
čia pat. 

Auštant jie išjojo iš Palermo pro vartus šalia karaliaus 
rūmų. Kelias pamažu ropštėsi į kalną, aplenkdamas karaliaus 
sodus, vilas, nedidelius rūmus ir daugybę upelių, kuriais gar- 
sėjo Palermo apylinkės. Hesperidžių auksiniai obuoliai — keis- 

tieji apelsinų vaisiai buvo kibte apkibę medžius, ant kurių 
dar baltavo ir standūs žiedai. Jie aitriai kvepėjo, net oras at- 
rodė alsus nuo to kvapo. Ryto rasa priplūkė dulkes, ir visur 
buvo labai gražu. Kancleris ir admirolas jojo smagūs. Admi- 
rolas, apsivilkęs kone moterišku apsiaustu su išsiuvinėtais si- 
dabriniais rutuliukais, vis raškė apelsinus ir vaišino jais Hen- 
riką bei jo palydą. Suleisdamas tvirtus dantis į minkštą vaisių, 
Henrikas gaivinosi jo vėsiomis sultimis. Šiurpinančios karščio 
bangos ėjo per kūną, ir jis ėmė baimintis, kad tik neprasidėtų 
karštinė. 

Pagaliau jie užjojo ant aukšto kalno, karaliaus kalno, nuo 
kurio buvo matyti nuostabūs vaizdai: įlanka, miestas, panašus 
į erelio lizdą, ir visas auksu tviskantis slėnis; išsigaubęs lyg 
kriauklė, jis rėmėsi į miestą ir įlanką, virš kurios stūksojo 
šventos Kunegundos kalnas, plokščias tarsi milžiniškas stalas. 

— Auksinė kriauklė — tarė admirolas, rodydamas iki pat 
jūros nusidriekusį slėnį. Kvapas, dvelkiantis nuo to slėnio, 
tiesiog svaigino. Ir dangus buvo mėlynas ir kaitrus. 


Greta karaliaus jojo karalienė. Tai buvo visai jaunutė mer- 
gaitė, neseniai sutuokta su karalium,— Sibilė, Hugo Burgundo 
duktė. Su jais dar jojo vienintelis gyvas karaliaus sūnus Vil- 
helmas; purpuro drabužiais, su žaliu turbanu ant galvos, apsi- 
kabinėjęs visokiais barškaliukais, jis atrodė nepaprastai gražus, 
bet ir labai menkutis. Taip jie ir jojo prieky trise — karalius 
Rožeris, Sibilė ir „karalius Vilhelmas“, kaip jį dabar visi Va- 
dino, nes Rožerio paliepimu jis buvo karūnuotas tėvui tebesant 
gyvam. Kiti jo broliai — Rožeris, Tankredas, Alfonsas, Henri- 
kas — visi anksti mirė. Keliolika metų našlavęes, karalius Ro- 
žeris vėl vedė — ir štai jo jauna ir daili žmona raita lėkė per- 
ėja, skiriančia auksinę kriauklę nuo sausrotų Sicilijos kalnų. 
Atrodė, kad medžioklė bus smagi. 

Saulė ne per daug kaitino. Karaliaus Rožerio pečius dengė 
prašmatnus apsiaustas. Kai karalius suragindavo žirgą, apsiaus- 
to kraštas pakildavo ir, išsiskleidęs pusračiu, plaikstydavosi 
virš gelsvai žalio slėnio, kur jau vilnijo kviečių laukai. Rau- 
donas apsiaustas pusapvale apačia buvo nepaprastai gražus, 
ir kai Henrikas, negalėdamas atsistebėti, prijojo arčiau ir ėmė 
jį apžiūrinėti, Rožeris, ištiesęs ranką, pats išskleidė nuostabų 
savo Panormo audėjų kūrinį *3: pusapskritimio vidury buvo 
perlais išsiuvinėta palmė, o prie medžio abiejose pusėse tas 
pats vaizdas — auksinis liūtas ruožuotu kailiu, užpuolęs kupra- 
nugarį, drasko jį, suleidęs nagus į gelsvą vilną. Tai buvo 

nuostabus meno kūrinys, o arabiškas užrašas aplink jį šlovino 
didįjį Sicilijos karalių. 

Purtydamas apsiaustą, Rožeris sušuko: 

— Patinka? 

Skaisčioje saulės šviesoje sumirgo purpuras, auksas ir per- 
lai, suraibuliavo audeklo raštai ir susiraizgė keistosios arabiš- 
kos raidės. Ir nors buvo diena, švietė saulė, Henrikui nuo to 
pagoniško prašmatnumo pasidarė nejauku. 

— Norėtų taviškis auksabarzdis pusbrolis turėti nors vieną 
tokį apsiaustą, bet nesulauks jo,— neturės tokio nei jis, nei 
jo vaikai. 

Karalius Rožeris nusikvatojo. Dabar jie stovėjo aukštai per- 
ėjos pakilumoje, ir iš ten buvo gerai matyti jūra; kažkur toli 
jūroje dūlavo Italijos krantai. Rožeris plačiu mostu parodė tą 
pilkšvą ruožą: 

— Taip, tai Italija. 

Ir tuoj pat sušuko juokdamasis: 

— Na ką, nematyt iš čia tavo Lenkijos? 

Paskui karalių ėmė juoktis ir jo palydovai: ir vienuolis, ir 
eunuchas, ir arabas. 

Henrikas nieko neatsakė. Jojo įkandin karaliaus ir kara- 
lienės, apsuptas nuščiuvusių savo riterių. Nematyti Lenkijos 
iš čia, tai teisybė. Nei karalius Rožeris, nei jo geografas nieko 
nežinojo apie ją. Tačiau Henrikas per atstumą jautė jos buvi- 
mą. Ir negalvojo apie ją kaip apie kažin kokį tolimą daiktą. 
Lenkija buvo su juo, ir, jodamas čionai, pasaulio pakrašty, 
Sicilijos karaliaus palydoje, jis ja gyveno ir alsavo, tarytum 
tik ji viena palaikytų jo gyvybę ir teiktų jėgų. Dar keletas 
metų, ir gal išgirs Sicilijos karalius apie tą didelę šalį, kuri 
snaudžia tarp savo girių. 

Tuo tarpu jie užjojo ant aukšto kalno ir tolumoje išvydo 
kūpsantį didingą kūgį, tarsi kokį melsvą debesį, iškilusį iki 
dangaus. Tai buvo Etna, visa dar apklota sniegu ir rūkstanti. 
Pamatę ją, Henriko riteriai persižegnojo, ir bendrakeleiviai, 
šių vietų gyventojai, nesijuokė iš jų. Reginys iš tiesų buvo 
nuostabus. Milžiniškas sniego kalnas stūksojo viršum žalių kal- 
vų, apaugusių jūruojančiais kviečiais, susiliedamas su vaiskia 
dangaus mėlyne. Iš kraterio kilo balti dūmai, baltesni už kalno 
sniegą, ir driekėsi padangėje tarsi vėjo nešama plunksna. 

Staiga suspurdo sakalas ant Hercho rankos, tuoj pat ėmė 
blaškytis ir kiti, karalius nudžiugęs suplojo rankomis, ir kara- 
liaus žirgai, kastiliški, portugališki ristūnai šoko į priekį. Sa- 
kalininkai dalį paukščių paleido skristi, nuėmę jiems grandi- 

nėles ir gaubtus, o tie, kurie tupėjo ant kitų medžiotojų rankų, 
plakė sparnais ir pašėlusiai krykė. Karaliaus ir Henriko sakalai 
greit pakilo į viršų ir sustingo mėlyno dangaus paskliautėj, 
visas medžiotojų būrys dūmė šuoliais, sekdamas paukščių skry- 
dį. Tiesiai per kviečių laukus, palikdami juos ištryptus, per 
gilius tarpeklius ir išdžiūvusių upelių vagas lėkė jie, įsmeigę 
akis į dangų. Netrukus sakalai grįžo nešini grobiu. 

Apie vidudienį jie sustojo nedidelėje pievelėje prie liūdnai 
gurgenančio šaltinio. Henrikas pasilenkė prie vandens ir ilgai 
klausėsi jo dainos; ji buvo gražesnė negu žydų cimbolų muzi- 
ka Bamberge. Aplinkui garsiai klegėjo Žmonės, gėrė vyną, 
valgė, juokavo, o jis negalėjo atsiklausyti tos vienodos melo- 
dijos. 

Paskui būrys leidosi tolyn. Po pietų buvo karšta, ir įkaitęs 
dangus iš mėlyno pamažu virto baltu. Sausas karštas Oras al- 
sino Henriką, alsino ir karalių, bet sakalai šį kartą buvo nenu- 
alsinami. Daugybę jų pagautų paukščių ir žvėrelių medžio- 
tojai atidavė tarnams, kurie gabeno juos į tam tikras surinkimo 
vietas. 

Būryje keliavo ir vienas brolis tamplierius. Tai buvo jaunas 
vokietis. Henrikas rytą iškart jį pastebėjo, bet neturėjo kada 
jo užkalbinti. Tačiau dabar, kai pavargęs nušoko nuo arklio 
ir atsisėdo pailsėti ant geltonos uolos, kėpsančios žalioje žolėje 
tarytum milžino šonkaulis, jaunasis riteris priėjo prie jo, sklai- 
dydamas baltą apsiaustą, ant kurio buvo užsiūtas didelis rau- 
donas kryžius. Jaunasis vokietis nusilenkė Henrikui ir padavė 
ranką. Tada be jokių įžangų tarė: 

— Jeigu jūsų didenybė būsi Jeruzalėje, užeik pas riterius, 
gyvenančius buvusios šventyklos vietoje. Ir kai jie paklaus, 
ko atvykai, perduok jiems nuo manęs tą ženklą. 

Tai sakydamas, kardo galu nubrėžė ant žolės apskritimą, o 
apskritime kryžių. 

— Tai rožė ir kryžius, amžinybės ir laikinumo ženklas. 

Tada jis nuėjo, palikdamas Henriką vieną. 

Keistas riterio elgesys vėl privertė Henriką sunerimti. Jam 
atrodė, kad jis įsipynė į nelauktus ir nesuprantamus dalykus, 
kurie jį stumia kažkokia negera linkme. Jis puikiai gaudėsi 
Lenkijoje: čia miškas, čia laukas; ten Pamarys, čia Vokietija — 
ir visada aišku, ką turi daryti. Suprato vokiečius ir Barbaro- 
są — suprato, kaip jis įsivaizduoja imperiją. Bet to, kas dėjosi 
šioje keistoje šalyje, negalėjo suprasti. 

Dangus virš jo galvos, balkšvas — bet vis tiek dar žydras — 
iš tiesų buvo nuostabus; kviečių penėtojų dirvos irgi jam kėlė 

graudulį, kaip ir tos gėlės, marguojančios kiekviename žings- 
nyje; kalno, ant kurio jis dabar sėdėjo, šlaitas visas buvo 
apaugęs raudonais dobilais — tarytum aptvinęs rausvai viole- 
tinių žiedų upeliais. Staiga priešais pasirodė Rožeris ir Si- 
bilė. .. 

Henrikas sumišęs pažvelgė į karalių, bet karalius lyg nie- 
kur nieko, lydimas žmonos, pamažu nujojo nuo kalno ir pa- 
suko. į tarpeklį tarp dviejų žolėtų skardžių. Prijoję tarpeklio 
pabaigą, visi sustojo, ir Henrikas krūptelėjo. 

Priešais, plačiame lygiame slėnyje, priaugusiame aukštos 
žalios žolės, stovėjo tylus, tarytum susimąstęs, didelis pastatas 
iš daugybės kolonų, sujungtų aukštais karnizais. Šventykla bu- 
vo vieniša, apleista, be stogo, tačiau šioje sausrotoje vietoje 
atrodė pilna gyvybės. Ir todėl ją matydamas Henrikas pasi- 
juto tarsi išvydęs žmogų dykumoje. 

Šventykla buvo tuščia. Visa ji atrodė vienodos, tamsiai 
rusvos spalvos. Kolonos, viršuje sujungtos tokiais gelsvai rus- 
vais sudūlėjusio akmens blokais, nuo pat apačios buvo išran- 
tytos grioveliais ir atrodė tarsi nuostabios auksinės gėlės, išau- 
gusios Sicilijos dykumoje. Kur ne kur tarp kolonų tamsavo 
altorių kubai, postamentai be statulų. Vienur kitur gulėjo ap- 
daužytos ankstesniųjų šios šventyklos valdovų figūros. Viole- 
tinė prieblanda tvyrojo tarp kolonų: jau temo. 

Raiteliai nulipo nuo žirgų ir paleido juos ganytis, bet Žir- 
gai nepuolė prie žolės, o tik neramiai dairėsi, kur dingo jų 
kelionės draugai — raiteliai, arkliai, sakalai. 

Visi paskui karalių suėjo į šventyklos prieblandą. Atriumo 
gilumoje stovėjo keli bareljefai, nukritę ar nukabinti nuo 
viršaus. Viename bareljefe barzdotas atletas, atsisėdęs guolyje, 
laikė už rankos jauną moterį, žiūrėjo į ją ir matė, kad ji 
labai graži. Atleto laikysena rodė jo susižavėjimą ir sumišimą; 
jis tarytum traukėsi atgal, sviro į guolį, būdamas, deja, visiškai 
nuogas. Henrikas gėdydamasis žiūrėjo į šį nedorų žmonių 
kūrinį. 

Karalius Rožeris ilgai stovėjo priešais tą bareljefą, mostu 
pasišaukė Edrisį, paskui Sibilę, ir visi grožėjosi jo tobulomis 
linijomis. Henrikui visa tai buvo nesuprantama. 

Paskui Edrisis su karaliene ir karalium palengva apėjo 
šventyklos vidaus kiemą ir papasakojo jiems apie senovės grai- 
kų statybos meną. Kalbėjo lotyniškai — tiesa, ne visai sklan- 
džiai — kad suprastų jaunasis kunigaikštis. Pravertė dabar vai- 
kinui jo mokslai, nustebęs klausėsi, ką kalbėjo arabų išmin- 
čius, bet jei net gražiausia lenkų kalba jam kas būtų visa tai 

išdėstęs — vis tiek ne ką tebūtų supratęs. Tačiau iš arabo žo- 
džių jam paaiškėjo vienas tikras daiktas — kad nedori buvo 
tie žmonės, kurie šioje nuošalioje vietoje pastatė šventyklą 
nežinomų galybių garbei. 

Pagaliau Edrisio kalbos kunigaikštį taip įbaugino, kad jis 
apsigręžė ir buvo beeinąs laukan. Tą akimirką pamatė tarp 
kolonų stovintį nepažįstamą vyrą. Nepažįstamasis tikrai buvo 
ne iš karaliaus Rožerio palydos. Iš pažiūros jis atrodė esąs 
piemuo, dar jaunas, apsitaisęs ožkenomis. Stovėjo viena ranka 
atsirėmęs į koloną, nušviestas besileidžiančios saulės spindu- 
lių. Niekas į jį nekreipė dėmesio. 

Tada piemuo suplojo delnais, ir netrukus atbėgo dar keli 
vaikinai, tokio pat amžiaus kaip jis. Visi nusilenkė karaliui 
Rožeriui. Karalius ėmė juoktis. Paskui jie — karalius, karalienė, 
Henrikas, Edrisis — susėdo ant akmenų, nutrupėjusių nuo šven- 
tyklos griuvėsių ir gulinčių ant žemės. Piemenys užkūrė didelį 
laužą, mėtydami į ugnį sausos žolės kuokštus. Juodų dūmų 
juosta nutįso palei gelsvas kolonas. Tyliai leidosi sutemos. 

Vienas piemuo išsitraukė iš kertės kobzą, kitas prisidėjo 
prie lūpų kažkokią švilpynę, pasidarytą iš kelių trumpai nu- 
pjautų nendrių; pirmiausia, susėdę prie laužo, jie ėmė groti 
kažkokias piemenų daineles. Klausytojus užplūdo graudulys. 
Karalius Rožeris nuleido galvą ir susimąstė. Apie ką jis mąstė? 
Nežinia. Bet apie ką daugiau galėjo mąstyti tas didis valdovas, 
jei ne apie savo žygius, kurių tik menki pėdsakai beišliko iki 
mūsų dienų. O gal mąstė apie tuos pelenus, kuriais pavirs jo 
karalystė, jo Palermas — pasaulio sostinė, kaip didžiuodamasis 
jį vadino Edrisis— ir pats jo galingas kūnas? 

Henrikas, klausydamasis tų garsų, irgi mąstė. Bet ne apie 
savo būsimą karaliavimą. Žvilgtelėjo į karalienę. Ji sėdėjo 
šalia karaliaus, palinkusi į jo pusę, jaunutė ir daili. Šviesių 
šiaurietės plaukų sruogos dryko iš po baltos skarelės, pusiau 
uždengusios kaktą. Vilkėjo alemaniška 84 palaidine, aptempusia 
mažutes krūtis. Didelės mėlynos akys žvelgė šiek tiek išgąs- 
tingai. Sklido kalbos, kad ji įsimylėjusi savo posūnį, gražuolį 
Vilhelmą. Bet jo čia nebuvo. Bijodamas per daug pavargti, jis 
iš pusiaukelės grįžo į Palermą. 

Henrikas žiūrėjo į karalienę ir galvojo, kad galėtų labai 
ją mylėti, jei apskritai sugebėtų ką nors mylėti — ir toji glež- 
na, smulkutė moteris jam priminė kitą, likusią toj šaly, kurios 
iš čia nebuvo matyti. 

Muzika ėjo vis smagyn. 

Du vyrai staiga žengė į vidurį atriumo ir sustojo vienas 
priešais antrą, iškėlę rankas sulig pečiais. Kobza dunksėjo 
visą laiką vienodai, lėtai, o nendrinė švilpynė brungzčiojo plo- 
nu nosiniu balsu. Vyrai trepinėjo vietoje, bet mikliai — buvo 
matyti, kaip virpa jų strėnų raumenys. Piemuo, kurį Henrikas 
pamatė patį pirmąjį, stovėjo ant akmens ir, įsisprendęs į šonus 
kaip koks karalius, stebėjo šokančius. Juo greičiau grojo kobza 
ir syringa, juo smarkiau judėjo abu šokėjai. Jie jau nebe 
trepsėjo, o šokčiojo, bet ištiestų rankų nejudino, tik spragčiojo 
pirštais. Muzika dar labiau įsismagino, šokėjai ėmė kaitaliotis 
vietomis, mikliai pašokdami ir kiekvienąkart aukštai iškeldami 
plikas kojas. Strykčiodami vis greičiau ir greičiau, jie ėmė 
pliaukšėti delnais per šlaunis arba ploti, iškėlę rankas virš 
galvų. 

Henrikas nustebęs apsidairė. Karalius ir karalienė lyg pake- 
rėti žiūrėjo į šokančius. Pažvelgęs į Edrisį, staiga pamatė jo 
veide tokią kraupią šypseną, kad net šiurpas perėjo per nuga- 
rą. Toji šypsena buvo pašaipi ir kartu graudi, sielvartinga ir 
pagiežinga. Baisu pasidarė Henrikui, kad štai jis sėdi čia, toje 
nederamoje vietoje. Ieškodamas pagalbos, dirstelėjo į Herchą. 
Tačiau šis stovėjo išsitempęs kaip styga ir išblyškęs kaip la- 
vonas, nenuleisdamas akių nuo šokėjų. Tada Henrikas pasisuko 
į piemenį. Tas tebestovėjo taip pat didingai kaip stovėjęs prie- 
šais sėdinčiuosius, kaire ranka įsisprendęs į šoną, o dešiniąja 
laikė iškėlęs savo lazdą, apipintą žaliais lapais. Tarpukartėmis 
jis krestelėdavo galvą, ir laužo liepsnų atšvaitai sumirgėdavo 
ant jo ilgų plaukų. 

O tuo metu šokėjai jau kaip padūkę strykčiojo ir rangėsi 
pagoniškojo atriumo smėlyje, čia pripuldavo vienas prie kito, 
mikliai prasilenkdavo ir vėl suartėdavo, čia sukosi kaip viesu- 
las, kad tiktai mirgėjo jų plačios, įdegusios, žvilgančios nuo 
prakaito nugaros. O kai jau atrodė lyg ir bepavargstą nuo 
pašėlusio šokio, tada ėmė suktis ratu aplink tą vietą, kurioje 
šoko. Kiti piemenys, žiūrėdami į juos, kažką kimiai šūkčiojo,— 
tie garsai čia papliūpomis kilo į patamsėjusį dangų, čia slopo 
tarytum gandro kalenimas. 

Į visa tai buvo baisu žiūrėti. Henrikas užsimerkė, bet tuoj 
pat vėl atsimerkė ir vėl pamatė besisukančius vyrus. Ausyse 
skambėjo kimūs šauksmai, panašūs į mirštančiųjų gargaliavimą 
kardų kirstynėse. Jis visai nebežinojo, ką daryti. 

Staiga abu šokėjai, skriedami lyg pašėlęs viesulas, susikibo 
už rankų ir drauge ėmė taip suktis, kad tik švysčiojo jų rankos, 
krūtinės, nugaros. Muzika, suskambėjusi kažkokia įtempta aukš- 

ta gaida, ūmai nutrūko. Akimirką buvo tylu, bet staiga nu- 
skardėjo toks kraupus riksmas, tarytum jis būtų sklidęs ne iš 
piemenų krūtinių, o būtų sustaugę .visi apleistos šventyklos 
akmenys. Lyg peilis perskrodė tas riksmas nakties tamsą. Ir 
tuoj pat viskas nutilo. 

Karalienė Sibilė pasilenkė prie žemės, tada atsitiesė, pašoko 
nuo akmens ir suriko tokiu pat plonu kraupiu balsu. Edrisis ir 
karalius Rožeris sugriebė ją už rankų, nebesumodami, ką daryti. 
Tačiau karalienė krito ant žemės kaip negyva ir gulėjo visa 
išblyškusi, apšviesta laužo ugnies. 

Visi puolė prie arklių, šiaip taip juos sugaudė; Henrikas 
matė, kaip karalius Rožeris pasisodino Sibilę priešais save. 
Pamažu ji ėmė gaivelėtis. Raiteliai šuoliais pasileido į naktį. 
Henrikas lėkė paskui Rožerį, visą laiką matydamas pusapskritį 
apsiaustą, plazdantį nuo greito jojimo. Už nugaros girdėjo 
Hercho ir Edrisio žirgų kanopų kaukšėjimą. Jau buvo vėlyva 
naktis, kai jie pasiekė Palermo vartus. 

Parjojęs namo, Henrikas jau rado savo vyrus, su kuriais 
buvo išsiskyręs medžioklėje. Visi laukė jo užsidegę deglus. Į 
rūmus buvo atsiųsta žinia, jog atplaukęs Genujos laivynas, tris- 
dešimt trys laivai, kurie netrukus išplauksią į Šventąją žemę, 
ir atvykėliai galį su jais keliauti. Henrikas padėkojo dievui už 
parodytą malonę, nes nebenorėjo ilgiau būti tame krašte, pil- 
name šėtoniško grožio. 

Dar jiems nesulipus į laivą, virš Panormo pilies suplevė- 
savo gedulinga vėliava: karalienė Sibilė numirė pačiame jau- 
nystės žydėjime. 


XIII SKYRIUS 


Henriko išsirinktoje Genujos galeroje buvo dvi eilės irkluo- 
tojų vergų, kurie sėdėjo prirakinti prie irklų, bet turėjo ji ir 
stiebus su plevėsuojančiomis gelsvai rusvomis burėmis. Ant 
aukšto storo stulpo pūpsojo „gandro lizdas“ — pusapvalė pin- 
tinė, kurioje dieną naktį tupėjo nuogas jūreivis. Laivagalyje 
stovėjo plati ir aukšta palapinė, kurios kraštai, išsiuvinėti ge- 
nujietiškais raštais, dryksojo per abu bortus. Toje palapinėje 
įsikūrė kunigaikštis ir jo palydovai, todėl virš jos ant karties 
buvo iškelta vėliava, kurioje švietė Piastų spalvos. Netoli pa- 
lapinės buvo sukaltas keturkampis aptvaras, tarsi koks bokštas, 
iškilęs virš laivo: tai buvo arklių gardas, kur jie stovėjo gry- 
name ore; išmoningai pritaisius ištraukiamas dėžes, juos buvo 
lengva pašerti ir apkuopti. 

Laivai plaukė keliomis eilėmis, bet taip, kad matytų vienas 
kitą. Naktį pirmagaliuose degdavo laužai, rodantys laivo vie- 
tą. Ir Henrikas mėgo stebėti, kaip ošiančioje beribėje jūros 
juodumoje tarytum virš galvos mirksinčios žvaigždės blykčio- 
ja palengva plaukiančių laivų ugnys. 

Kai jūra būdavo nerami, nedidelę galerą bangos blašky- 
davo į visas puses, bet vėjui nurimus Henrikas girdėdavo vie- 
nodą irklų girgžčiojimą — tarytum širdies plakimą viso to be- 
vardžio pulko, skraidinančio laivą pirmyn. Palankūs vėjai leng- 
vino kelionę, o jūra tomis kaitriomis pavasario dienomis buvo 
rami. Vanduo tyliai pliuškeno į juodus ąžuolinius sunkaus 
galeono šonus, laivas atkakliai varėsi į priekį, ir jo bei viso 
laivyno vadas, senas genujietis Maronė, trynė rankas. Gabeno 
jis gerą prekę — daugiausia plieno kardus, puikius frankiškus 
ir bretoniškus lankus ir vakarietiškus šarvus, prilygstančius 
Damasko dirbiniams, šiltas vilnones liemenes bei ploną ge- 
lumbę moteriškiems apdarams. O iš Šventosios žemės, be gry- 
nai rytietiškų prekių — cukraus, prieskonių ir brangenybių, ti- 
kėjosi dar parsigabenti didelę partiją vergų, reikalingų Genu- 
jos kasykloms ir akmens skaldykloms, 

Henrikas mėgo naktį išeiti į denį ir užsikvempęs ant turėklų 
žiūrėti į amžiną jūros pulsavimą. Dangus virš jų galvų buvo 
tamsiai mėlynas ir vaiskus, o žvaigždės nepaprastai didelės ir 
paslaptingos. Iš kitų laivų atsklisdavo dainos. Nesuprantamas 
liko Henrikui tas pasaulis, po kurį jis taip ilgai visomis kryp- 
timis klajojo. Nesuprato jis nei karaliaus Rožerio, nei to, 
kodėl numirė karalienė Sibilė. Visa, apie ką Arnoldas — su 
tokiu įkarščiu — kalbėjo Laterano sode, atrodė jam tuščias 
garsas, menkesnis negu bangos plekštelėjimas į laivo priekį. 
O vis dėlto tuščioji šventykla, stūksanti nuošaliame slėnyje, 
įstrigo jam į atmintį netgi labiau negu Romos griuvėsiai. Kaž- 
koks gyvenimas buvo, praėjo, užgeso; kokia jo prasmė, kas 
tie žmonės, pastatę Segestos kolonas arba Koliziejų? 

Jis prisiminė, kaip, važiuodamas per turtingą Pizos uostą, 
matė naują šventovę, kurią statė to miesto gyventojai. Milži- 
niška nava dar tebuvo įpusėta, bet joje jau stovėjo miškas 
kolonų su arkomis, ir viskas stebino neregėtu užmoju. Fasadas 
stiebėsi aukštyn keliomis eilėmis kolonų, panašių į rojaus sodų 
medžius, nuostabiai harmoningų. Dailūs, platūs langai žvelgė 
lyg akys, išsiilgusios naujo pasaulio reginių. Viskas čia iš tiesų 
buvo nauja ir linksma. Ką reiškė toji šventovė? Kokią dieną 
ženklino ji amžių tėkmėje —ir kas toji tėkmė? Praeinantis 
laikas, kuris bėga kaip vanduo nuo plataus viešpaties drabu- 

žio, kaip ašara iš Kristaus Karaliaus akies. Didžiulis Kristaus 
veidas žvelgė į Henriką iš tamsmėlynio vaiskaus nakties dan- 
gaus tarsi nuo Capella Palatina * skliauto. 

Kokių stebuklų pilnas pasaulis, ir kaip jie susipynę į ne- 
atraizgomą, neperprantamą kamuolį. Skaudu buvo jausti šven- 
tovių ir savo paties menkumą tame reikalų ir žmonių verpete. 
Henrikas neturėjo su kuo apie tai pasikalbėti, vaikinai buvo 
per jauni, Jaksa per daug žavėjosi pats savim ir nepaprastais 
jų kelionės nuotykiais. Tiktai norvegas vienuolis Bjarnė (per 
krikštą gavęs Kaliksto vardą), Maronės pasigailėtas ir paimtas 
į laivą, kad melstųsi už visus ir prišauktų palankius vėjus,— 
tik jis suprato šį tą iš Henriko šnekų, kai kunigaikštis dusliu 
balsu dėstė savo mintis denyje, po tamsiu nakties dangumi. 
Tai buvo nuostabios naktys jiedviem abiem. Bjarnė pėsčias 
atkeliavo iš tolimos šiaurės ir įsiprašė į laivą — kaip Henri- 
kas,— norėdamas aplankyti šventąsias vietas. Ir nakvojo jis 
dabar dvokiančiame triume kartu su vergais. 

Telis naktimis taip pat išeidavo į denį ir brūžindavo savo 
violą. Muzikos garsai susiliedavo su bangų ošimu, tarpais ber- 
niukas grieždamas dainuodavo, ir Henriko atmintyje iškildavo 
rudeniškas sodas ir smulkutė Richenca, tokia panaši į velionę 
karalienę Sibilę. Ir palengva, neskubėdamas, tarsi iš naujo 
viską apgalvodamas, Henrikas pasakodavo vienuoliui Bjarnei 
apie visus tuos žmones, su kuriais jam teko susidurti, apie jų 
likimus: kaip jie, genami kažkokio alkio, klajojo po pasaulį, 
patys nežinodami kodėl ir kam. 

Bjarnė irgi nesuprato Henriko, darančio lygiai tą patį. Ta- 
čiau vis tiek klausėsi jo pasakojimų ir pats daug pasakojo, 
kaip šiaurėje Žmonės gyvena iš medžioklės ir plėšikavimo ir 
kaip jį apėmęs sielvartas, ir kaip jis, žengdamas karaliaus Eriko 
ir karalienės Bodilės pėdomis, leidęsis į pasaulį, norėdamas 
savo akimis pamatyti tą vietą, kur Kristus gyveno ir kentėjo. 

Bjarnės pasakojimas privertė Henriką susimąstyti; tiesą pa- 
sakius, iki šiol jis nelabai suvokė, kur keliauja, negalvojo apie 
tai. Ir staiga naivios skurdaus vienuolio šnekos jam priminė 
tos kelionės tikslą. Vaizduotės akimis jis išvydo tą vienintelį 
pasaulyje kraštą ir tuos dar gyvus pėdsakus, kuriuos paliko 
ten gyvenęs išganytojas. Pirmą kartą širdies gilumoj jis pasi- 
juto sukrėstas ir išsigando. Ar yra vertas ir pakankamai pasi- 
rengęs lankyti šventąsias vietas? 


* Palatino koplyčios (Iot.). 

Ir todėl visa, ką jis dėstė Kalikstui Bjarnei, buvo greičiau 
išpažintis, o ne pasakojimas: Henrikas troško būti pasmerktas, 
gudravo, stengdamasis pasirodyti prieš vienuolį nepaprastai 
blogas ir nuodėmingas. Tačiau naivusis vienuolis greit perpra- 
to jį ir pasakė: 

— Matai, kunigaikšti, nereikia tiek daug galvoti apie visus 
tuos dalykus. Teisybė, esam nuodėmingi, teisybė, klajojam po 
margą pasaulį — arba tupim užkrosny, kaip mano broliai Ha- 
mare arba taviškiai Krokuvoj, bet ne tai svarbiausia. Į viską 
reikia žiūrėti paprastai, nieko neimti į širdį ir atsiduoti dievo 
valiai. Reikia gyventi, ir gyventi kaip dievas liepia — ir ne- 
verta sukti galvos. 

Henrikas kartojo sau tuos žodžius. Ne sykį kartojo. 

„Reikia gyventi, ir gyventi kaip dievas liepia, — ir neverta 
sukti galvos.“ 

Kelias savaites plaukė jie ramia jūra, tačiau laimingai iš- 
vengė susitikimo su piratais. Užplaukė į Kretą ir į Kiprą, bet 
galiausiai pasirodė ir Šventoji žemė. Laivai įsuko į Jafos uostą, 
Maronė suskato krauti lauk atgabentas prekes, o Henrikas su 
būreliu palydovų išlipo į krantą ir išsivedė nusikamavusius, su- 
lysusius žirgus. Be Jaksos ir ginklanešių, palydoje buvo dar 
dvidešimt vyrų, o arklių trisdešimt. Vos išvesti į krantą, tie 
vargšai suklupo ant žemės ir gulėjo, visai nusilpę ir paliegę. 
Vyrai taip pat atrodė nusikamavę. Henrikui buvo nemaža rū- 
pesčio, kur padėti arklius ir žmones, kaip juos išmaitinti; rei- 
kėjo akylai saugoti statinaites su pinigais, nes uosto gribišiai 
galėjo bemat jas pačiupti. Taip jie ir stovėjo Šventojoje žemė- 
je, susirūpinę, išvargę, nežinodami, ką daryti, net nebesuvok- 
dami, kur atsidūrė. Ir buvo jiems juokinga — Henrikui ir jo 
kelionės draugams, ypač Jaksai — matyti Pjarnę sukniubusį 
ant žemės ir bučiuojantį dulkes. Iš kitų laivų taip pat išlipo 
pirkliai ir maldininkai, — susidarė nemažas būrys. Atvykėlius 
apstojo minia juodbruvų vyrų niūriomis, nepatikliomis akimis, 
apdriskusios, nevalyvos moterys smalsiai apžiūrinėjo riterius, 
stengdamosi atspėti, ko jie verti. Jafos uostas buvo nepatogus 
ir mažas, laivai po vieną plaukė prie lėkšto kranto ir krovė 
ant jo prekes, laipino žmones. Prekių krovimą prižiūrėjo Ma- 
ronė. Pasitikti atvykėlių netrukus atėjo tamplierių pasiuntiniai. 
Jie vilkėjo baltus apsiaustus su raudonu ženklu — aštuonkam- 
piu kryžiumi. Viešpaties šventovės riterių pareiga buvo nuly- 
dėti maldininkus iš Jafos į Jeruzalę. Pakelėje pastatyti būreliai 
po tris keturis riterius perdavinėjo atvykėlius vieni kitiems ir 
saugojo visą kelią, kuris nebuvo labai saugus, mat čia vis 

užklysdavo grobio ištroškę musulmonų būriai iš netolimo As- 
kalono, kuris dar buvo egiptiečių rankose. 

Miestas atrodė tuščias. Aplinkui nebuvo nei medžių, nei 
jokių kitų augalų, o žmonės atrodė suvargę ir nesvetingi. Iš- 
lipęs ant tos išdegintos žemės, Henrikas net kaip reikiant nepa- 
simeldė. 

Užtat jis liepė paimti kelis sidabrinius ir duoti Kalikstui, 
kuris neatsikalbinėdamas iškart paėmė. Tačiau kai galerininkai 
pradėjo kalbėtis su stovinčiais ant kranto bendragenčiais ir 
bėendratikiais —ir už tai buvo tuoj pat apčaižyti rimbu,— ati- 
davė pinigus spoksantiems musulmonams ir paprašė atnešti 
visokio maisto, daržovių, papločių ir mėsos. Buvo atnešti trys 
krepšiai, ir Kalikstas pats dalijo valgius galerininkams. Tie 
puolė prie jų kaip žvėrys. Maronė, plušėdamas ant kranto, 
įspėjo, kad jam netrukdytų dirbti, bet juokėsi iš vienuolio, 
juokėsi taip pat Henriko vyrai, Jaksa iš Mechovo ir kiti. Ga- 
liausiai ir patys galerininkai pradėjo kvatoti, o kai Kalikstas 
išlipo į krantą, ėmė svaidyti į jį kaulus, vaisių žievelės ir 
duonos plutas. Vienuolis juokėsi kartu su visais ir priėjęs pa- 
bučiavo Henrikui ranką ir apkabino kelius, dėkodamas už su- 
teiktą linksmybę,. 

Iškeliavo lydimi dviejų tamplierių, kurie juos išvedė į Je- 
ruzalės kelią. Už Jafos gamtovaizdis pasikeitė: jie traukė per 
slėnį, kuriame tekėjo daugybė upelių, žaliavo apelsinų girai- 
tės; tai iš tiesų buvo kraštas, kuriame plaukė pieno ir medaus 
upės. Tačiau nukeliavus gal porą mylių, pro žalią pievų ir 
sodų veją tarsi numirėlio griaučiai ėmė lįsti kalkakmenis. Slė- 
nis buvo nusėtas pilkšvų uolų nuolaužomis; kelias vedė aukštyn 
išdžiūvusiais šlaitais ir terasomis. Ir kai jie užkopė dar į vieną 
atkalnę, tolumoje ant aukštos kalvos išvydo baltą, saulės išde- 
gintą miestą, kurio priekyje tarsi atkištas kumštis stūksojo 
pilki didžiulės tvirtovės pastatai. Tai buvo Jeruzalė, saugoma 
Dovydo bokšto. 

Nuo kalno jie nusileido į Hinomo slėnį, kur smėlyje ir 
retoje žolėje augo seni, stori alyvmedžiai, vieninteliai Jeruza- 
lės medžiai, keisti ir vargani. Aukštai viršuje pilkavo galingi 
mūrai, pastatyti labai savotiškai, Vakarams nežinomu būdu. 
Kai jie iš slėnio, iš gilios daubos žvelgė į tvirtovės bokštus, 
Jaksa pasakė: 

— Žmogaus jėgos nebūtų įveikusios tų mūrų. 

Ijoję pro Jafos vartus, papuoštus nuostabia prancūziška 
arka, jie iškart pasinėrė į Rytų miesto triukšmą. Buvo pava- 
karė, ir būreliai moterų ėjo vandens prie cisternų bei šaltinių. 

Frankų — taip Rytuose buvo vadinami visi europiečiai — ir su- 
rių, į Rytus atklydusių graikų, žydų, armėnų, moterys vaikš- 
čiojo atidengtais veidais. Kai kurios, gyvenančios iš savo kū- 
no, žiūrėjo į atvykėlius kaip į eilines aukas, tuoj ėmė rodyti 
visokius ženklus ir visaip riterius vilioti, bet tamplieriai šauk- 
dami ir plūsdamiesi varė jas šalin. Moterys pulietės š5, priklau- 
sančios po visą Šventąją žemę pasklidusiai riterių palikuonių 
padermei, veidus buvo užsidengusios čadromis ir kilstelėdavo 
jas tik iš tolo, parodydamos sumišusiam Henrikui veido ovalą. 


Prieš eidamas prie Viešpaties karsto, Henrikas Dovydo ir 
Saliamono keliais nujojo į Moriją. Tai buvo didelė tuščia aikš- 
tė, užimanti ketvirtadalį miesto; vidury tos aikštės, primėtytos 
kolonų, atikų ir karnizų nuolaužų, ant marmurinio paaukštini- 
mo stovėjo aštuonkampė, marmuru padengta Saliamono šven- 
tykla su rausvu kupolu. Už jos tarp kiparisų ir ąžuolų dūlavo 
plokščias puikių rūmų fasadas,— tai buvo Jeruzalės karalių rū- 
mai, pastatyti Dovydo namų griuvėsių vietoje. Viename rūmų 
sparne, arčiau šventyklos, buvo įsikūrę Viešpaties šventovės 
riteriai, tamplieriai. 

Tie, kurie juos čia atvedė, visus Henriko kelionės draugus 
apgyvendino riterių kambariuose, o kunigaikštį nuvedė pas 
didįjį magistrą. Mat Bertrandas Tremelai, tuometinis tamplie- 
Iių magistras, didingos išvaizdos, išnašus, baugiai rimtas vy- 
ras, panoro jį priimti tuojau pat. Riterį, po teisybei, gerokai 
blaškė balandžiai ir varnėnai, aptūpę celės langą — matyt, Vieš- 
paties šventovės ordino magistras juos labai mėgo, — bet, kal- 
bėdamasis su Henriku, apsimetė negirdįs jų krykštimo ir 
burkavimo. Henrikas pasisakė, kas esąs, ir kardo galu ant 
šaltų celės grindų nubrėžė kryžių, kurį apvedė apskritimu. Ber- 
trandas atsakydamas pirštu nupiešė tokį pat ženklą ore ir pa- 
sakė, kad jeigu Henrikas ieškąs rožės ir kryžiaus, tai galįs 
pasilikti tamplierių rūmuose. Kol įsikūrė jiems paskirtuose 
apytuščių rūmų kambariuose, visai sutemo, ir Henrikas išėjo 
budėti prie Kristaus karsto. Didžiulė bažnyčia aukštu stogu, 
laikomu daugybės masyvių kolonų su romaniškais kapiteliais, 
buvo tamsi ir tuščia. Tik aplink Šventojo karsto koplyčią 
kvadratinės bažnyčios vidury skaisčiai plieskė žvakės, didelės 
ir mažos. Jos stovėjo žvakidėse, nulietose iš sidabro, ir medi- 
nėse, ir geležinėse, o buvo ir paprasčiausiai prilipdytų vašku 
prie sienų ar grindų. Tų žvakių šviesa buvo šventa, nes didįjį 
penktadienį ji nusileisdavo iš dangaus ir įžiebdavo užgesusias 
lempas. Tasai didis stebuklas kasmet stulbindavo suėjusią mi- 

nią, kol popiežius rūsčiai pasmerkė Sirijos kunigus, žinojusius 
stebuklo paslaptį. 

Kaip paprastai, sargyboje prie Karsto stovėjo du rūmų ri- 
teriai. Henriką atlydėjo tik Bjarnė Kalikstas. Kunigaikštis buvo 
su paprastu apsiaustu — nenorėjo prie Aukščiausiojo karsto 
puikuotis savo aukšta kilme. Priėjęs prie Šventojo karsto ro- 
tondos, jis atsigulė kniūpsčias, išskėtė kryžium rankas ir pri- 
spaudė kaktą prie žemės. Kaip tik dėl šitų akmenų dabar 
kovojo visos tautos, gindamos juos nuo musulmonų. Čia pat 
už kriptos buvo akmuo, ženklinantis žemės vidurį, čia pat nu- 
miręs gulėjo Karalių Karalius. Erškėčiuota buvo jo karūna. 
Gal jis visai nenorėjo, kad dėl jo karsto būtų liejama tiek 
kraujo. Bet susivienijo visos tautos ir pamiršo, kas yra vokie- 
tis, kas prancūzas, kas danas, škotas, alobrogas Šė, armėnas, 
lotaringietis ar akvitanietis. Henrikas ramiai gulėjo greta Ka- 
liksto ir nieko negalvojo, net nesimeldė, tik jautė nepaprastą 
dvasios pakilimą, priartėjimą prie kažko aukštesnio, tai, ką 
tikriausiai jautė visi tie, apie kuriuos kapelionas Fulcheris š7 
sakė, kad jie jautęsi kaip viešpaties broliai ir sūnūs, kaip tikri 
giminės. Ir Henrikas mąstė, kad šventi dalykai vienija žmones 
ir kad jei visi tikėtų Šventąjį karstą — visi taptų broliai. Ir 
jis visai nemąstė apie save. Taip prabėgo geras laiko tarpas. 

Tačiau prieš vidurnaktį bažnyčios tylą sudrumstė žingsnių 
čežėjimas ir drabužių šlamesys. Henrikas pasikėlė nuo žemės 
ir atsiklaupė, mintimis tebeskrajodamas aukštybėje. Prie Karsto 
klūpėjo moteris labai prašmatniais drabužiais; ant žalio ap- 
siausto krito palaidi šviesūs plaukai, vos pridengti permatoma 
skarele. Skarelę juosė auksinis lankelis, kuriame buvo išrai- 
žyti balandžiai. Henrikas matė gražaus, tik nepaprastai lieso 
veido profilį. Pasilenkusi virš kapo akmens, abiem rankom at- 
sirėmusi į granitinę tvorelę prie koplyčios durų, moteris pa- 
šnibždomis meldėsi. Šalia jos stovėjo aukštas, tamsaus gymio 
vyras su trumpu brokato apsiaustu, išmargintu juodais kry- 
žiukais; jis turėjo didžiulį konetablio kardą, kurį laikė įbedęs 
į žemę kaip budelis. Prie puošniosios moters klūpėjo dar dvi, 
viena paprastais drabužiais, kita vienuolės abitu, su aukštu bal- 
tu kyku. Keli tarnai atėjo paskui moteris nešini didelėmis 
vaško žvakėmis. Jie rodė nepaprastą pagarbą puošniajai mo- 
teriai. Tai buvo Melisanda, Jeruzalės karalienė, su savo sese- 
rimis — Hodjerna, Tripolio kunigaikštienė, ir Iveta, Betanijos 
lazaretiečių vienuolyno vyresniąja. 

Grafų de Retelių giminėje, kuriai dabar priklausė Jeruzalės 
karalystės sostas, buvo nemaža ryžtingų moterų; nepaprastai 

energingai jos vadovavo vyrams, valdė grafystes ir karalystes. 
Iš keturių Balduino II 88 dukterų tik dievobaimingoji Iveta, nors 
ir iškilnaus stoto, nepasižymėjo valdžios troškimu. Būdama pen- 
kerių metų, ji išgyveno kelis siaubingus mėnesius pas musul- 
monus kaip įkaitė, ir tas jai įstrigo į atmintį. Ieškodama ra- 
mybės, užsidarė vienuolyne; nors ėjo vyresniosios pareigas, 
visiems buvo švelni ir maloni. Ji dievino savo vyriausiąją se- 
serį, Melisandą, ir sunkesnę akimirką visada skubėdavo pas 
ją. Kita sesuo, Alicija, jauna Antiochijos kunigaikščio Boe- 
mundo našlė, jodinėdama ant žirgo su balto aksomo gūnia, 
gundė musulmonus, kad tie padėtų atimti Antiochiją iš jos 
tikros dukters ir paveldėtojos. Ji stojo prieš savo tėvą, ir šis 
turėjo siųsti kariuomenę, kad jėga priverstų ją klausyti. Vis 
dėlto ji pasiekė, ko norėjo, ir valdė Antiochiją, atėmusi iš 
dukters Konstancijos, kuri užtat vėliau iš jos paveržė jaunikį. 
Trečioji, Hodjerna, nesutarė su vyru, net kariavo, ir Visada 
stengėsi laikytis arčiau vyriausiosios sesers. Riteris su auksiniu, 
juodais kryžiukais išmargintu apsiaustu buvo tų moterų pus- 
brolis, Manasijas de Jergas, karalystės konetablis. 

Henrikas kurį laiką klūpėdamas meldėsi, paskui atsistojo 
ir, kaip reikalavo paprotys, uždegė atsineštą lempelę, nes jau 
buvo vidurnaktis; uždegęs paėmė ją ir pastatė ant kapo ak- 
mens. Tada žemai nusilenkė karalienei ir grįžo į savo vietą. 
Hodjerna pažvelgė į jį nustebusi, o Melisanda, nepaliaudama 
melstis, keliskart atsigręžė į jo pusę ir žiūrėjo tarsi nieko 
nematančiomis akimis, sakytum galvodama apie ką kita, 
gal apie maldą. Netrukus ji atsistojo, o paskui ją ir visi kiti. 
Praėjusi pro Henriką, ji pasuko link šoninių durų ir dingo. 
Tačiau po valandėlės prie Henriko priėjo vienas iš jos tarnų 
ir vokiškai pasiteiravo, kas jis, ar seniai atvykęs prie Šventojo 
karsto. Henrikas, lyg pažadintas iš miego, viską išsipasakojo, 
o tada tarnas jam pasakė, kad rytą prisistatytų į rūmus, nes 
karalienė pati norinti jam aprodyti visas šventąsias vietas. 

Tokia malonė nustebino Henriką. Jis paprašė tarną padė- 
koti karalienei ir vėl susikaupė maldai. Jo lempelė skaisčiai 
degė ant Kristaus antkapio, o šalia sunkiai dūsavo susijaus- 
minęs Bjarnė. Naktis buvo karšta, bet paskui į tą karštį įsi- 
smelkė vėsa, oras atšalo. Artinosi rytas. Baigėsi trumpa vasaros 
naktis, — Henrikas pagulėjo kryžium dar gerą valandėlę, maž- 
daug tiek laiko, kiek reikia sukalbėti dešimt „Tėve mūsų“, 
paskui atsistojo ir išėjo į kiemą. Žvaigždės blėso, dangus balkš- 
vėjo, nauja diena aušo virš Jeruzalės. Nerami diena. 

Kunigaikščiui paskirtas globėjas tamplierius buvo jaunesnis 
už jį, vardu Valteris fon Širachas, vienintelis vokietis, nes visi 
kiti riteriai vienuoliai buvo prancūzai arba provansiečiai. Val- 
teris pasakė Henrikui, kad jei iš Betanijos pas karalienę atvyko 
Iveta ir jei karalienė vidurnaktį meldėsi prie Kristaus karsto, 
tikriausiai turį prasidėti kokie rimti dalykai. Ir iš tiesų galėjai 
pastebėti, kad miestas sujudęs ir sunerimęs; prie visko įpratę 
miestiečiai pakavo prekes į ryšulius, — tik Venecijos ir Genujos 
gatvės, kuriose gyveno privilegijuotieji pirkliai, liko ramios; 
pirkliai buvo tikri, kad niekas nė pirštu nedrįs jų paliesti, glo- 
bojamų šviesiausiosios respublikos ir švento Morkaus. Jie ne- 
uždarė nė savo krautuvių. 

Tačiau Henrikas, pasiskolinęs žirgus iš tamplierių, nors 
joti tereikėjo keletą žingsnių, nuvyko į rūmus, kaip jam buvo 
liepusi karalienė. Prie durų stovėjo minia dvariškių, bet nė 
vienas jo neužkabino. Aplinkui trainiojosi būriai smalsuolių, 
musulmonai pardavinėjo vaisius ir saldžius, meduje virtus rie- 
šutus; riteriai buvo su šalmais, o pirkliai su turbanais. 

Henrikas buvo nuvestas pas karalienę ir tada pamatė, kad 
tai jau pusamžė moteris. Vakar žvakių šviesoje atrodė jam 
visai jauna. Ji buvo neapsakomo grožio, gyvos juodos akys 
žaižaruote žaižaravo iš po smarkiai nujuodintų blakstienų. Ryš- 
kūs antakiai kaip du lankai virš tų spindinčių akių taip pat 
buvo nubrėžti dažais. Karalienė lošė šachmatais su seserim, ir 
Henrikas pasisveikindamas priklaupė ant vieno kelio. Jam buvo 
atkištas delnas pabučiuoti, bet kalbėtis jie negalėjo, nes ka- 
ralienė kalbėjo tik prancūziškai, pietiečių kalba, kurios Hen- 
rikas nemokėjo. 

Per vertėją Melisanda pasakė, kad jai jau pranešta, kas 
jis per vienas, kad žinanti, jog jis esąs Vokietijos imperato- 
riaus pusbrolis, ir kad pati norėtų pavedžioti jį po Jeruzalės 
stebuklingąsias ir šventąsias vietas. 

Taigi veikiai buvo atvesti žirgai dvariškiams, mulė kara- 
lienei, ir jie išjojo nusilenkti šventosioms vietoms. Nors kara- 
lienė buvo labai mandagi ir maloni, vis tiek galėjai matyti, 
kad ji kažko susirūpinusi ir prislėgta. Valteris rytą sakė Hen- 
rikui, kad tikriausiai dabar būsią kokių nelemtų įvykių. Kara- 
lienės ir velionio karaliaus Fulko sūnus Balduinas, trečias iš 
eilės turintis tą vardą ir kol kas valdantis tik pusę karalystės 
su Tiro ir Akono miestais, ketinąs traukti į Jeruzalę ir jėga 
priversti motiną atiduoti jam ir antrąją pusę. Žmonės kalbą, 
kad dabar jis apgulęs Mirabelės pilį, priklausančią konetabliui 
Manasijui, bet netrukus su savo artimiausiu padėjėju, tamp- 

lieriumi Humfredu iš Torono, pulsiąs Jeruzalę. Pilis ruošėsi 
gintis: konetablis Manasijas, grafas Amalrikas iš Jafos — ant- 
rasis karalienės sūnus, Pilypas iš Nabuluso, Rohardas, Jeruzalės 
kaštelionas, nesitraukė nuo karalienės ir vis įsakinėjo; viskas 
pranašavo audrą. 

Vis dėlto karalienė ramiausiai užiminėjo Henriką, vedžiojo 
jį iš vienos vietos į kitą. Šalia Kristaus karsto bažnyčios sto- 
vėjo puiki joanitų bažnyčia, visai dar nauja, su gražiais portalų 
raižiniais, viduje su daugybe varpų; dar jie buvo prie šventojo 
tvenkinio, paskui ant Siono kalno Paskutinės vakarienės koply- 
čioje, kur mirė Marija; visose tose vietose pasimeldė, uždegė 
žvakes; kai kur karalienė, rytiečių papročiu, paėmusi saują 
smilkalų, bėrė į ugnį, kad dūmai kiltų aukštyn kartu su malda. 

Paskui jie nujojo prie Šventojo karsto bažnyčios. Čia visi 
nulipo nuo žirgų ir, pamaldžiai susikaupę, pėsti žingsniavo 
nuo koplyčios prie koplyčios — šios vietos, įamžintos tuo, kad 
pro jas Išganytojas ėjo mirti, nepaprastai sujaudino Henriką. 
Jo palydovai lenkai tyliai užgiedojo atgailos himną ir labai 
pamaldžiai traukė aplink bažnyčią. Karalienė buvo mokiusis 
lotynų kalbos ir dabar kalbėjosi su Henriku šia kalba, bet tik 
apie visai nereikšmingus, pašalinius dalykus, tuo gerokai erzin- 
dama Henriką. Jis pažvelgė į jos gražų veidą ir pamatė jame 
atsispindint nuovargį, sakytum tas vienodas jų vaikščiojimas 
jau būtų jai įsipykęs. Karalienės veide buvo sustingusi nuobo- 
dulio išraiška. 

Henrikas suvokė, jog karalienė bodisi visa ta šventa ap- 
linka, kurioje gyvena nuo pat vaikystės. Jai sunku buvo su- 
prasti tą pakilią nuotaiką, kuri apėmė maldininkus, kai jie 
savo akimis išvydo įžymiąsias vietas, jau nuo senovės laiko- 
mas šventomis, o dabar dar ir viso pasaulio riterių krauju at- 
kovotas iš netikėlių. Tos plynos sienos jai tebuvo paprasti ak- 
menys, tie takai — paprastos žemės dulkės. 

Išėję į aikštę priešais bažnyčią, visi atsiklaupė, pagauti 
vieno jausmo. Meldėsi užmerktomis akimis. Atsimerkęs Henri- 
kas pamatė, jog karalienė smalsiai jį stebi. Ji dar užvedė jį 
ant bažnyčios stogo. Čia paėmė už rankos ir parodė priešais 
dunksančią Jeruzalę, visą apjuostą sienomis, pilną bokštų — 
vėl atgimusį, galingą miestą, kuriame ji karaliavo. Ten kyšojo 
įvairių bažnyčių stogai: riterių joanitų, Lotyniškosios Marijos, 
Marijos Magdalietės, Jokūbo vyresniojo ir Jokūbo jaunesniojo, 
o užvis aukščiausiai buvo iškilusi miesto gynybinė tvirtovė — 
Dovydo bokštas. Karalienės ranka virptelėjo Henriko saujoje 
ir tuoj pat suglebo tarsi nuvytusi rožė. Toji moteris kvepėjo 

cinamonu ir Rytų nardu, vilkėjo puošnia suknele su juodais ir 
sidabriniais dryžiais; daug prisiplėšto turto buvo sukrauta ka- 
ralienės rūmų požemiuose, daug mokėjo karalystei genujiečiai 
ir piziečiai, ir venecijiečiai už tai, kad Jeruzalės karalystė ne 
tik saugotų Šventąjį karstą, bet ir kardu gintų jų pirklį ir 
prekybininką, jų prekybą ir laisvąjį uostą. 

Ir kaip tik čia, toje vietoje, kur buvo atpirktos pasaulio 
nuodėmės, kur nuogas Kristus buvo prikaltas prie kryžiaus, 
Henrikas regėjo prieš save goslią moterį, kuri jam spaudė 
ranką, kuri tvirta sauja smaugė arabus, žydus, armėnus, sirus, 
puliečius bei italus ir krovė auksą į Dovydo bokštą, — moterį, 
kuriai buvo įgrisę Palestinos šventieji prisiminimai. 

Jiedu nulipo žemyn, ir tada karalienė, jau neslėpdama nuo- 
bodulio ir nevaidindama dievobaimingos maldininkės, iš paskos 
jojantiems žonglieriams įsakė groti ir dainuoti pasaulietiškas 
dainas. Gatvės, kuriomis jie jojo link Aukso vartų ir Saliamo- 
no šventyklos, buvo apytuštės. Karalienė nepaprastai mėgo 
truverus, galybę jų prisikvietė iš Akvitanijos bei Provanso ir 
kiekviena proga liepdavo jiems dainuoti. Pati irgi mokėjo gro- 
ti įvairiais instrumentais. Ir dabar, kai jie išjojo pro vartus 
ir pasuko link Getsemanės sodo, ji paliepė atnešti kažkokį 
instrumentą ir pasakė Henrikui, kad pagros jam. Pamaldžiai 
jie prajojo bažnyčią Kedrono slėnyje, pastatydintą karalienės. 
Bažnyčia, iškilusi virš Marijos karsto, buvo nedidelė, bet graži. 
Jos arka buvo išlenkta kaip kokio muzikos instrumento šonai, 
ir Henrikas staiga susižavėjo Melisanda dėl to, kad ji pasta- 
tydino tokią bažnyčią. 

Getsemanės sodas buvo mažas, bet vešlus. Jo žemę drėki- 
no Kedrono vanduo. Medžiai tarytum iš visur buvo subėgę 
į šią vietą. Tačiau Melisanda nenorėjo užsibūti sode. Ji pa- 
traukė aukštyn, saulės išdegintu Alyvų kalno šlaitu, kur augo 
susikuproję alyvmedžiai, teikiantys menką pavėsį. Sustojo prie 
karalienės Bodilės antkapio. Apsidairę po kojomis išvydo 
nuostabų reginį. Kitapus slėnio stūksojo didžiulės baltos sienos 
su dvejų vartų išpjovomis — Aukso ir švento Stepono, o vir- 
šum sienų buvo iškilę Saliamono šventyklos ir Šventojo karsto 
bažnyčios kupolai, ir auksiniai rūmų stogai, o už auksinių sto- 
gų — begalinė, saulės išdeginta, bevandenė lyguma su pilkomis 
kalvomis, nusidriekusiomis į Azijos gilumą, į nežinomus tolius, 
Ir tie toliai nedvelkė ramybe. 

— Žinai, kas čia? — paklausė Henriką karalienė, balta ran- 
“ka rodydama slėnio pakraštį palei kalną.— Tai Juozapoto slė- 
nis. 

Išgirdus paskutinius žodžius, Henriką nukrėtė šiurpas. Prie- 
žais plytėjo pilka, išdeginta žemė, įkaitusiose griovose mirgėjo 
melsvi šešėliai. Tolumoje tą pilkšvai gelsvą lauką kirto išdžiū- 
vusio upelio vaga, — ją ženklino baltos akmenų eilės, panašios 
į atkastus griaučius. Kur ne kur kėpsojo kreivi, senutėliai, 
sutrešę alyvmedžiai — tarytum būreliai paralitikų, pro kuriuos 
viešpats praėjo netaręs išganingo žodžio. Ak, koks tai buvo 
nykus reginys. Vienintelė Getsemanė, kur paskutinį kartą mel- 
dėsi Kristus, traukė akį medžių guoto žalumu, bet juk tai buvo 
liūdniausia vieta žemėje. 

Karalienei padavė arabišką muzikos instrumentą — nedidelę 
juodą dėžutę, kurios viduje buvo matyti mediniai plaktukėliai, 
aptaisyti dramblio kaulu. Karalienė trinkčiojo per juos abiem 
rankom, ir viršum kaitros nualpinto Juozapoto slėnio nuaidėjo 
virpčiojanti melodija. Ją perėmė truverų violos, garsiai įsičirš- 
kė ir žiogai aukštose, parudusiose Alyvų sodo žolėse aplink 
Danijos karalienės antkapį. Ir karalienė ėmė tyliai dainuoti — 
o trubadūrai išgirdę tuoj pat garsiai užtraukė mėgstamą dainą: 


Ouand je me promėne 
Dans mon jardin, 
Dans mon jardin d'amour. . „* 


Tardama žodį „amour“, karalienė suglaudė lūpas į rausvą 
žiedelį ir, nors buvo pusamžė, atrodė labai graži. Kai ji pa- 
žvelgė į Henriką, juodose jos akyse staiga suliepsnojo ilgesys 
ir aistra, ir lenkų kunigaikštis nusisuko, paraudęs iš gėdos. 
Tokią dainą tiko dainuoti kur nors kitur, tik ne čia. 

Kelyje nuo Stepono vartų ūmai iškilo dulkių stulpas. Pats 
kelias buvo matyti kaip ant delno. Karalienė liovėsi groti ir 
liepė tarnams skubiai dumti į tą pusę. Nujojo keliese. Netrukus 
ant suplukusio arklio atlėkė Hodjerna, lydima kelių tarnų. Visi 
sujudo: pagaliau atėjo žinia, kurios jie tikėjosi. Karalius Bal- 
duinas užėmęs ir sudeginęs turtingąją Mirabelę, konetablio 
pilį, ir dabar su savo gausia kariuomene jau esąs per mylią 
nuo Jeruzalės. Hodjerna aimanavo, kad miestas visai tuščias, 
nebelikę riterių, kurie galėtų jį apginti, nebelikę nieko, kas 
norėtų kopti ant sienų, nesą kuo užšauti vartų, o į pietus nuo 
Aukso vartų didžiausia skylė sienoje iki šiol neužtaisyta, ir 
bet kas panorėjęs gali pro ten patekti į vidų. 


* Kai vaikštinėju 
Po savo sodą, 
Po savo meilės sodą. .. (Pranc.). 

Melisanda bemat susitvardė, atgavo karališką ramybę. Su- 
čiaupusi lūpas sėdo ant mulės, o visi kiti leidosi paskui ją. 
Iki pat miesto vartų ji neištarė nė žodžio ir tik paskui šūk- 
telėjo: 

— Nebėra kas daryti, miesto apginti negalima, prašau joti 
paskui mane į Dovydo bokštą. 

Ir jie šuoliais pasileido per tuščias gatves, kur pirkliai 
skubėjo pasislėpti savo namuose ir, žvangindami geležinius 
skląsčius, užsidarinėjo iš vidaus duris. 

Kiek įkabindami jie atlėkė prie bokšto; Henrikas, kuris 
nepažinojo miesto ir neturėjo kur dėtis, jojo paskui visus, kol 
visas būrys sugarmėjo ant pakeliamojo tilto. 

Tiltas vedė prie vartų, kurie stovėjo tarp dviejų bokštų, 
sumūrytų iš tašyto akmens luitų. Prajoję pro vartus, jie atsi- 
dūrė kieme, apjuostame tokių storų sienų, kokių Henrikas nie- 
kada nebuvo matęs. Kampe, kur šiurpsojo nudžiūvusi žolė, 
stovėjo pats aukščiausias Hipisko bokštas su stambiais krene- 
liažais ir apskritu minaretu, iš kurio buvo matyti visa apy- 
linkė. Vakaruose tokių tvirtovių statyti dar niekas nemokėjo. 
Dovydo bokštui paimti tebuvo du būdai: badas arba klasta. 
Po kiemą puldinėjo tarnai, skambėjo šūksmai. Kaštelionas Ro- 
hardas jau buvo tvirtovėje ir ruošėsi jos gynybai. Pro vartus 
į kiemą ėmė traukti kupranugariai, asilai, mulai ir vergai su 
maisto ryšuliais. Ryšuliai tuoj pat buvo sumesti kieme, į san- 
dėlius jų niekas nenešė, o kupranugarius ir kitus nešulinius 
gyvulius skubiai išsiuntė atgal į miestą, kad tvirtovėje neliktų 
nė vienos nereikalingos burnos. Manasijas mikliai užsiropštė 
į aukštąjį minaretą pasižiūrėti, iš kurios pusės artėja kariuo- 
menė. Karalienė kaip niekur nieko pasišaukė Pilypą iš Nabu- 
luso patikrinti pylimų ir sienų. Apžiūrėjo juos raiti, jodami 
vienas šalia kito. Visi rūpinosi, kodėl nėra Amalriko, karalie- 
nės jaunesniojo sūnaus. Šis atsirado jau pradėjus kelti tiltą; 
nors tik septyniolikos metų, vaikinas buvo labai storas, todėl 
jojo dideliu, sunkiu Niderlandų veislės žirgu. Askalono ir Ede- 
sos grafas, rodės, nė kiek nesijaudino dėl gresiančio pavojaus; 
jam iš paskos vergai nešė pintines ir narvus su jo mylimais 
katinais. Atvykęs tuoj pat įsikūrė viename iš apatinių Hipisko 
bokšto kambarių, sustatė narvus, pats išdėliojo pieno dubenė- 
lius, nekreipdamas nė menkiausio dėmesio į erzelynę aplinkui. 
Tačiau nors ir užsižaidęs su katinais, kurie kiek baikštaudami 
miaukė ir slampinėjo po kambarį, jis iškart pastebėjo Henriką 
ir kitus svetimšalius ir pasiteiravo Hodjerną, kas tie žmonės. 
Tuo tarpu atbėgo ir Iveta su savo vienuolišku kyku ir pradėjo 

Amalrikui kažką aiškinti. Jaunuolio veidas buvo rimtas, akys 
protingos. Jis atidžiai klausėsi tetos, bet paskui tik mostelėjo 
ranka. 

Henrikui buvo pasakyta, kad jis turįs pasitraukti iš bokšto. 
Kunigaikštis buvo bebandąs aiškinti, kad jis norįs ginti kara- 
lienę, pasilikti aikštėje, bet tuo tarpu pro atidarytus vartus 
"netikėtai įjojo Valteris fon Širachas. Jo dešinė ranka buvo 
iškelta į viršų — taikos ženklas; įjojęs jis nusilenkė Hodjernai, 
kaip kilmingiausiai iš visų kieme esančių moterų, ir iškilmingai 
tarė: 

— Rožės, kryžiaus, šventovės ir kalavijo vardu atėjau išsi- 
vesti mūsų brolio Henriko. 

Tai išgirdęs, Henrikas nustebo, bet Hodjerna pritariamai 
mostelėjo. Tą akimirką pasirodė Melisanda, kuri jau rengėsi 
prieštarauti, bet Valteris, ištiesęs ranką, pasveikino ją romė- 
niškai. Karalienė sučiaupė lūpas ir neryžtingai apsidairė. 

— Turi teisę, turi teisę! — sušuko Amalrikas, stovėdamas 
prie lango. 

Valteris prijojo prie Henriko žirgo ir paėmė už pavadžio. 
Abiejų arkliai, stukčiodami kanopomis, apsuko ratą kieme, o 
paskui šuoliais išlėkė pro Dovydo bokšto vartus. Henriko bū- 
rys jojo iš paskos. 

Atsigręžęs Henrikas pamatė, jog tiltas pamažu kyla aukš- 
tyn, žvangėjo didžiulės grandinės. 

— Kodėl mane išsivedei iš ten? — paklausė Henrikas. 

— Tegu karaliai vaidijasi tarpusavy, o mes, kunigai ir ri- 
teriai, turim saugoti tai, kas mums priklauso. 

— Bet juk aš ne jūsiškis! — šūktelėjo kunigaikštis. 

— Būsi mūsiškis,— atsakė Valteris. 

Ir jie šuoliais įlėkė į tamplierių rūmų kiemą. 


XIV SKYRIUS 


Už Šventovės rūmų vartų juos apgaubė visiška tyla ir ra- 
mybė. Subildėję užsivėrė vartai į Morijos aikšte, su trenksmu 
buvo užšautos visos velkės ir uždarytos visos durys. Viduje 
plaukė kasdieniškas, ramus, dievui paskirtas gyvenimas. Di- 
džiuliame tamplierių rūmų kieme nė iš tolo nebuvo jaučiama, 
kad virš Jeruzalės susitvenkė debesys. 

Henrikas vėl buvo nuvestas pas didįjį magistrą. Šis liepė 
jam sėstis, o pats, vaikščiodamas po kambarį, ramiu, tyliu 

balsu pasakojo apie riterių ordino tikslus ir uždavinius, apie 
jo neilgą istoriją, apie jo dabartinę ir būsimą galybę. 

— Matai,— kalbėjo jis,— kaip tik šiuo metu prie Jeruzalės 
artinasi jos tikrasis karalius, kuris ketina nusiaubti miestą, 
apgulti savo motiną ir brolį, pasislėpusius bokšte, kurį pastatė 
didysis psalmininkas, Saliamono tėvas. O mes gyvename čionai 
užsidarę, ištikimai tarnaudami dievui, garbindami jį. Žinau, 
kad mums negresia joks pavojus, nes su karalium Balduinu 
joja jo draugas ir mūsų brolis, Humfredas iš Torono. Jei mes 
kiekviename žingsnyje turėtume patikimą žmogų, žemėje pa- 
sibaigtų visi kivirčai. 

— Mūsų tikslas,— dėstė jis toliau,— nėra nei ligonių slau- 
gymas, nei maldininkų globojimas ir net kova su musulmonais. 
Tai didžios pareigos, bet mūsiškės dar didesnės! Mūsų tikslas 
yra visuotinė taika, kurios siekiame visi kartu. Taip jau ste- 
buklingai susiklostė mūsų likimas, kad dievas atvedė mus i 
tokią vietą, kur susikerta daugelio žmonių siekimai, kur gru- 
miasi pasaulio valdovai. Neseniai čia matėm imperatorių ir 
Prancūzijos karalių, vyskupus ir ponus; iš čia galim stebėti ir 
stebėdami suprasti. Iš čia galim pamatyti tas spyruokles, ku- 
rios varo į priekį įvykius, ir pakreipti jas taip, kad jos mums 
būtų naudingos. 

Henrikas nelabai suprato, ką nori pasakyti magistras. Tur- 
tinga įspūdžių diena jau buvo pasibaigusi, bet kaitra neatslū- 
go, iš dykumos dvelkė karštis. Už tamplierių rūmų iki gyny- 
binės sienos buvo siauras tuščias tarpas; Henrikas girdėjo, kaip 
Telis ir Herchas, lakstydami po tą šlaitą, linksmai kažką šū- 
kauja. Jie šaudė į baltą taikinį, pritvirtintą prie sienos. Bert- 
rando iš Tremelai balandžiai jau miegojo, sutūpę už lango tam 
tyčia padarytuose nameliuose, apipintuose viela. „Kodėl jie 
uždaryti?" — nusistebėjo Henrikas. Kaitra juos vis pažadinda- 
vo, ir jie sučiepsėdavo tyliai ir švelniai kaip kūdikis, pabudęs 
motinos lovoje. Henrikas buvo nepaprastai nukamuotas kait- 
ros ir suvokė tik vieną dalyką — kad turi stoti į tamplierių 
ordiną ir drauge su jais skleisti žemėje viešpaties taiką. Ta 
mintis privertė jį šyptelėti. Jis prisiminė jotvingius, prūsus, 
lietuvius, pamariečius, danus, saksus, madjarus ir kaip ten 
juos — visus kaimynus. Prisiminė brolių kivirčus — ir jo gal- 
voje šmėstelėjo mintis apie savo paties užsibrėžtą tikslą. 

— Mes didelė jėga,— kalbėjo magistras Bertrandas. 

„Reikia išnaudoti kad ir tokią jėgą, — mąstė Henrikas.— 
Visa tai, kas gali suteikti man stiprybės, iškelti mane prieš 
kitus, yra gera. Sesuo Riksa juk pasakojo, kad jos krašte apie 

zmogų, kuris yra buvęs Šventojoje žemėje, kuriamos legendos. 
Aš irgi grįšiu pašventintas kelionės ir daug stipresnis. Tegu ir 
mane išskiria iš kitų baltas apsiaustas ir raudonas kryžius. O 
visus jų apžadus jau seniai esu davęs ir ketinu jų laikytis. 
Taigi aš — Saliamono šventyklos riteris.“ 

Tačiau magistrui Bertrandui jis nieko nepasakė apie savo 
apsisprendimą ir, tarsi nenumanydamas, kas rūpi senajam ri- 
teriui, grįžo į savo kambarį, kur tuoj pat kietai užmigo, sau- 
gomas tarnų. 

Kelias dienas mieste viešpatavo grėsminga tyla. Tarpukar- 
tėmis ją sudrumsdavo tolimi šauksmai. Tamplierių buveinėje 
gyvenimas plaukė įprasta vaga: auštant — mišios, paskui pa- 
mokos ir pratybos, tada pietūs. Vieną rytą Henrikas vėl buvo 
pašauktas pas magistrą, bet jų pokalbį nutraukė balandis, ku- 
ris įskrido pro langą ir atsitūpė ant stalo priešais Bertrandą. 
Magistras viena ranka staigiai nutvėrė paukštį, o antrąja iš 
jo pasparnės ištraukė mažą vamzdeli ir išskleidęs perskaitė 
kažkokius ženklus. Tada atsiprašė Henriko ir skubiai išėjo iš 
kambario. Tuoj pat pasigirdo jo įsakymai, buvo atitrauktos 
durų sklendės ir išvesti iš arklidžių žirgai, apdangstyti šilki- 
nėmis bei aksominėmis gūniomis. Henrikas, nors dar neturė- 
damas tamplieriaus apsiausto, prisijungė prie išjojančiųjų bū- 
rio. Jis jojo tarp Valterio fon Širacho ir Džoriko de Belo Prato, 
jauno ir labai judraus prancūzo. Paaiškėjo, jog po kelias dienas 
trukusios kruvinos ir bergždžios kovos motina karalienė ir 
karalius Balduinas, tarpininkaujami Humfredo iš Torono ir ku- 
nigaikščio Amalriko, pagaliau lyg ir ryžosi susitaikyti. Hum- 
fredas kvietė tamplierius į Dovydo bokštą pabūti liudininkais; 
magistro Bertrando balandžiai buvo laiškanešiai. 

Atjoję tamplieriai tvirtovės tiltą rado jau nuleistą, o prie- 
šais tiltą ir prie apsauginių griovių bei pylimų stovėjo pulkai 
Balduino riterių. Apsiginklavę jie buvo kur kas lengviau negu 
Vakarų riteriai, daugelis, kaip įprasta arabams, nedėvėjo šar- 
vų, teturėjo tik kardus, o dar dažniau — lankus. Tokiais gink- 
lais jie, aišku, nebūtų paėmę gerai saugomos tvirtovės, ir 
karalienė sutiko pasiduoti daugiau dėl moralinių priežasčių, o 
ne dėl to, kad būtų bijojusi riterių kariuomenės. Didžiuliame 
Dovydo bokšto kieme, priešais pilkus tvirtovės mūrus atvy- 
kėliai pamatė spalvingą žmonių pulkeli. Karalienė, apsigaubusi 
perregima skraiste, brokato suknia, sugarbiniuotais plaukais, 
griuvinėjo ir alpo, prilaikoma abiejų seserų ir Pilypo iš Nabu- 
luso; Humfredas iš Torono, kurį Henrikas pažino iš apsiausto 
su raudonu kryžium, vaikščiodamas po aikšte, įsakinėjo kara- 

lienės lankininkams, kad lįstų lauk iš savo slėptuvių, 0 pama- 
tes kokį karį tempiant tvirtovėje pasiglemžtas gėrybes, tuoj 
pat užtvodavo jam savo didžiulio kardo geležte. Tai buvo stam- 
bus vyras šviesiais ilgais ūsais, kurie šiurpsojo virš lūpų lyg 
viržių kuokštas. 

Vos tik karalienė nulipo nuo laiptų ir sustojo vidury kie- 
mo, tamplieriai išsirikiavo keturkampiu; Henriką, kaip kara- 
liško kraujo kunigaikštį, magistras pasistatė savo dešinėje. Tuo 
tarpu sukaukšėjo arklių kanopos, ir pakilusios dulkės sutvisko 
rytmečio saulėje. Į kiemą įjojo Balduinas ir Amalrikas — abu 
jaunieji karalaičiai. 

Balduinas nušoko nuo žirgo ir, numetęs pavadį, žengė prie 
motinos. Tai buvo lieknas ir nepaprastai gražus jaunuolis, tik 
labai keistai apsirengęs. Vilkėjo plačiomis musulmoniškomis, 
raudonai ir baltai dryžuotomis kelnėmis, sujuostomis plačiu 
kaltiniu diržu, labiau panašiu į gorsetą, kuriame žaižaravo 
sidabro plokštelės. Ant galvos buvo užsidėjęs rytietišką tur- 
baną, papuoštą auksiniais lankeliais, kurie atrodė kaip karūna. 
Palaidi turbano galai maskatavo ant pečių. Iš paskos skubėjo 
jo palydovai, visi pusiau musulmoniškais apdarais. Amalrikas 
žingsniavo vangiai, bet oriai, 

Karalius Balduinas priklaupęs pabučiavo motinos ranką. 
Visi atkreipė dėmesį, kad niekur nematyti konetablio Mana- 
sijo, kurį Balduinas kaltino tuo, kad per jį netekęs motinos 
meilės. Bet štai pasirodė karys, nešinas didžiuliu konetablio 
kardu, ir kai karalius atsistojo, atidavė tą kardą jam. Karalius 
greitai čiupo jį ir tuoj pat padavė Humiredui, jau spėjusiam 
atsistoti šalia. Duodamas pabučiavo jį į abu skruostus, o Hum- 
fredas, paėmęs kardą, atsiklaupė priešais karalienę, pabučiavo 
ranką jai, paskui karaliui Balduinui ir net kunigaikščiui Amal- 
rikui. Konetabliu, visos Jeruzalės karalystės kariuomenės vadu, 
tapo veiklusis Torono riteris, tamplierių ordino narys. 

Paskui visi skubiai sėdo ant žirgų ir nujojo prie Šventojo 
karsto. Bažnyčioje karalius Balduinas pareikalavo karūnos, kad 
galėtų su ja pasirodyti žmonėms. Kilo sumaištis. Karūna buvo 
saugoma nedideliame požeminiame ižde, užrakintame dviem 
raktais, o tuos raktus turėjo Jeruzalės patriarchas ir joanitų 
didysis magistras. Patriarchas kaip tik tą dieną laikė iškilmin- 
gas pamaldas Sione. Apsimesdamas nežinąs, kas dedasi Jeru- 
zalėje, jis sėdėjo Paskutinės vakarienės bažnyčioje ir meldėsi. 
Joanitų didysis magistras, žinodamas, kad Balduino pergalė — 
tai Humiredo ir tamplierių pergalė, pasislėpė kažkokiame savo 
vienuolyno kambarėlyje ar sandėliuke, ir niekas jo negalėjo 

rasti. Pasipiktinę riteriai žvangino kardais, o tamplierių ma- 
gistras, Tiberiados kaštelionas Valteris iš Sent Omero ir Jeru- 
zalės kaštelionas Rohardas nuskubėjo pas joanitus rakto. Ma- 
gistras Raimundas buvo užsisklendęs visas duris, bet riteriai 
tol beldėsi, kol pateko į vidų, išlaužė ąžuolines kambarėlio 
duris ir pagrasino magistrui kardu. Tuo tarpų Humfredas iš 
Torono kone už barzdos atitempė patriarchą. Taigi iš dviejų 
pusių buvo atgabenti raktai, ir iš požemio buvo išnešta karūna, 
kurią kadaise Venecijos auksakalys nukalė Balduinui Pirma- 
jam. Tada susirinkusiems buvo parodytas šventojo kryžiaus 
gabalėlis, aptaisytas auksu, o paskui karalius Balduinas dar 
kartą užsidėjo ant galvos karūną, užsidėjo ją ir Melisanda, 
ir abu sėdėdami klausėsi šventųjų mišių. Humfredas tuoj po 
pakylėjimo buvo pakviestas išeiti, nes Balduino riteriai pridarė 
eibių, užpuolę laisvo elgesio moterų gatvę, kuri buvo netoli 
Dovydo gatvės. Jie ne tik nenorėjo užmokėti moterims, pas 
kurias nuėjo, bet ėmė grobti iš jų brangenybių dėžutes, o 
tada visame mieste kilo baisiausias triukšmas. Humifredas greit 
jį nuramdė, bet kai Balduinas III išėjo iš bažnyčios, tos mo- 
terys iškart jį apipuolė ir ėmė dėstyti savo skriaudas; o viena 
iš jų buvo raupsuota, ir riteris, kuriam ji teko, atsivedęs laikė 
ją už plaukų ir, nudrėskęs drabužius, rodė karaliui baltas dė- 
mes ant nugaros, šaukdamas, kad už tos baisios ligos slėpimą 
ją reikia nubausti mirtim. Karalienė Melisanda nusigręžė ir 
įsikniaubė į sūnaus petį. Karalius nuvarė moteris šalin, liep- 
damas joms eiti su skundais pas kaštelioną, o tada visi sėdo 
ant žirgų. Dabar visas pulkas pasuko į rūmus tartis, kaip bus 
padalinta karalystė ir kas ją valdys. 

Rūmai stovėjo aplinkui El Akšos mečetę, kuri dabar buvo 
paversta didžiąja karalių mene. Toji menė, — musulmonų šven- 
ta vieta, nes kadaise Alachas čionai pernešė Mahometą Š?, no- 
rėdamas parodyti jam savo galybę,— dabar pilna prigužėjo ri- 
terių, tamplierių, joanitų, dvasininkų. Moterų tebuvo keturios: 
trys Balduino II dukterys — karaliaus Fulko našlė Melisanda, 
Hodjerna ir Iveta, taip pat mulier patriarchae, patriarcho mo- 
teriškė, kuri turėjo nemaža įtakos sprendžiant Jeruzalės kara- 
lystės reikalus. Henrikas pasiliko tarp tamplierių, kurie susėdo 
ant akmeninių suolų. Prasidėjo taryba. 

Pirmas prabilo patriarchas Fulcheris, aukštas, senas, nuka- 
rusiais ūsais. Jis kalbėjo maždaug šitaip: 

— Kai mes būrėmės po viešpaties kryžiaus ženklu, kad 
visi drauge stotume ginti Šventojo karsto, tai buvome pamiršę, 
kuris iš mūsų germanas, kuris galas, o kuris graikas. Visi, ve- 

dami mūsų motinos Bažnyčios, išėjome į žygį ir sukūrėme 
vienintelę pasaulyje valstybę, kuriai šviečia kryžius ir šven- 
toji tiara... Kristus yra mūsų karalius, švenčiausioji Marija — 
karalienė. Jų globai pavedė savo' valstybę atmintinas, nepa- 
mirštamas valdovas Gotfridas Buljonietis?9?, nenorėjęs dėtis 
aukso karūnos ten, kur Kristui buvo uždėtas erškėčių vainikas. 
Jo įpėdiniai nebesilaikė to nusistatymo ir, užsidėję ant galvos 
auksinį lanką, žemiškos valdžios ženklą, pamiršo, kad Jeruza- 
lėje nėra kito valdovo, kaip tik Kristaus vietininkas, nėra kito 
„vykdytojo, kaip tik patriarchas. Tada ir prasidėjo nesantaika, 
nelaimės, nuo. tada baimė prislėgė ramiuosius pirklius, amati- 
ninkus ir riterius, kurie turi kovoti prieš pagonis, o ne prieš 
savo brolius. Todėl ir kreipiuosi į jus: atsipeikėkit; sakau jums: 
atsukit savo kardą prieš pagonį; raginu jus: pateikite savo 
ginčą spręsti bažnyčiai, .. 

Po tų žodžių patriarchas atsisėdo ir apžvelgė visus, kara- 
lienė nudelbė akis, Balduinas žiūrėjo kažkur į šalį. Tada iš 
lėto atsistojo Amalrikas. Visi sužiuro į jį truputį nustebę. Ta- 
čiau Amalrikas liko ramus, nusilenkė motinai, broliui, patri- 
archui ir prabilo: 

— Visų pirma turime išsiaiškinti, kas ir kokią teisę turi 
valdyti Jeruzalės karalystę, Mūsų senelis, amžinos atminties 
karalius Balduinas Antrasis paliko karalystę savo dukteriai 
Melisandai, žentui Fulkui ir jų sūnui Balduinui, — tai mes 
visi žinome ir atsimename. Reikia tiktai nuspręsti, ar mūsų 
motinos neginčijama teisė į karūną liko galioti tada, kai mūsų 
brolis Balduinas tapo pilnametis. Iki šiol buvo taip: karalienė 
valdė Nabulusą ir Jeruzalę, mūsų brolis — Sidoną ir Tirą, o 
aš — Antiochiją ir Edesą. Dabar tie, kurie išmano įstatymus, 
tegu pasako, ar turi ir toliau taip likti, ar ne... 

Staiga pašoko Humfredas iš Torono, trinktelėjo kardu ir 
sušuko: 

— Kas atiduos tai, ką jau turi! Jeruzalė mūsų, mūsų ir 
Nabulusas, Manasijas ištremtas iš karalystės, ir nebėra ko čia 
daugiau šnekėti. Karalienės teisė neginčijama, bet ji negali ja 
pasinaudoti, 

Balduinas lengvai mostelėjo ranka. Tos kalbos jį erzino — 
iš ju vis tiek nebuvo nieko doro. Jo rankose jau yra Jeruzalė 
ir Dovydo bokšto raktas, o drauge — visi tame bokšte su- 
krauti turtai. Žodžiai čia jau nieko negalėjo pakeisti, viskas 
buvo padaryta, motinos pusėn nestojo nė vienas, o kad Ro- 
hardas ir Pilypas atsidūrė tvirtovėje šalia karalienės — grei- 
čiausiai grynas atsitiktinumas. Tai suvokė ir pati karalienė. 

Ji irgi atsistojo, apžvelgė visus ir kreipėsi į patriarchą Ful- 
cherį: 

— Šventasis tėve, tavo žodžiai mane sujaudino, suprantu, 
kokie jie išmintingi, todėl visa, ką turiu ir kas man teisėtai 
priklauso, atiduodu savo sūnui Balduinui, kuris vienas pats 
tegu valdo visą karalystę. Jeigu mano sūnus (o nuo šiandien — 
ir mano valdovas) teiksis leisti man keliauti savais keliais, aš 
gyvensiu Nabuluse iš tų pajamų, kurias gausiu iš miesto. Gy- 
venant malda, man nedaug tereikės. 

Atsidususi ji atsisėdo. Šitaip Melisanda atidavė sūnui tai, 
ką jis jau turėjo, o drauge sumaniai užsitikrino, kad jai liktų 
gausios pajamos iš Nabuluso, kuris laikėsi naujų įstatymų ir 
buvo pilnas genujiečių ir piziečių. 

Tamplieriams liko tik apibendrinti visa, kas įvyko, pabrėžti, 
kad patriarcho ir Amalriko samprotavimai tėra gryna teorija 
ir kad daug naudingiau yra paprasčiau į viską žiūrėti; tai pa- 
darė magistras Bertrandas, kuris tarė tik keletą žodžių, šiek 
tiek niekinamai žvilgčiodamas į Humfredą iš Torono. 

— Taigi — pasakė jis— mūsų karalienė savo nuosprendžiu 
atpainiojo tą keblų reikalą. Nuo šios dienos Jeruzalę vėl val- 
do vienas karalius. Auksinė jo karūna skleidžia naują šviesą — 
tai šios žemės šviesa, nes Kristaus karalystė ne iš šio pasaulio, 
Viešpaties malonė vėl lydi Jeruzalės valdovus, ir kadangi sos- 
tas dabar stovi Jeruzalėje, prie Saliamono šventyklos ir Šven- 
tojo karsto — galim pasakyti drauge su savo tėvais ir sene- 
liais: dievas taip norėjo! Taip įvyko jo valia ir jo mūšis, ir tą 
jo ženklą, o drauge ir šio pasaulio galybės ženklą, jo taurės ir 
jo šventovės — amžinųjų valstybės ir bažnyčios valdžios sim- 
bolių — ženklą, turime tvirtai laikyti savo rankose. Todėl tegu 
mūsų kardas nerūdija, tegu ietis neapsitraukia voratinkliais, 
idant pasiektume šventąją taiką. 

Jis pabaigė ir atsisėdo. Jo kalba Henrikui padarė keistą 
įspūdį. Sutrikdė jį, o kodėl — pats nesuprato. Magistro žodžiai 
buvo paprasti ir aiškūs, bet juose slypėjo kažkokia kita prasmė, 
kurią ne visi suvokė. Henrikas apžvelgė susirinkusius tamp- 
lierius. Šie sėdėjo arba stovėjo, tvirtai sučiaupę lūpas. Bertran- 
do žodžiai, be abejo, turėjo kitą, paslėptą prasmę, kadangi 
patriarchas aiškiai pasipiktino jais, tik stengėsi neišsiduoti. 
Humifredas iš Torono atrodė sugėdintas. Tik karaliaus šeima 
ramiai ir oriai sėdėjo po purpuriniu baldakimu. Melisandos 
paslaptingos juodos akys buvo pridengtos blakstienomis, gera- 
širdė Iveta šypsojosi. Atrodė, kad ji vienintelė tiki viskuo, 
kas buvo čia pasakyta. 

Tuo tarpu atsistojo Balduinas — gražus, lieknas, atsainus 
kaip visada. 

— Kadangi dabar jau pasiekėm vienybę ir santarvę, — pra- 
bilo jis su vos juntama pašaipa,— turime ją sutvirtinti savo 
darbais — žygiu prieš musulmonus. Prašau visus mano vasalus, 
esančius Jeruzalėje, taip pat joanitų ir tamplierių didžiuosius 
magistrus, kaštelioną Rohardą ir tave, patriarche, kad rytoj 
šiuo laiku susirinktume čionai ir nutartume, ką daryti, kaip 
atimti iš pagonių paskutinę mūsų valstybės tvirtovę. Juk visi 
trokštame, kad ant „Sirijos brangenybės'— Askalono sienų su- 
blizgėtų krikščioniškas kryžius. 

Žinia, kad ruošiamasi pulti Askaloną, bemat pasklido po 
miestą, ir vakare, kai Henrikas ėjo į puotą karaliaus rūmuose, 
iškeltą motinos ir sūnaus susitaikymo proga, visas miestas kun- 
kuliavo ir degė laužai, sukrauti iš sandalmedžių, nors miestui, 
beveik neturinčiam medienos, tai buvo didelė prabanga. Aikš- 
tėje priešais Saliamono šventyklą būriavosi Genujos pirkliai, 
džiaugdamiesi tais gausingais lobiais, kuriuos per daugybę me- 
tų sukaupė egiptiečiai Askalone ir kurių du trečdalius jie 
dabar turėjo gauti pagal Genujos sutartį su Jeruzalės karaliais. 
Pulkas moterų iš prostitučių gatvės ir rytiečių papročiu išsi- 
dažę vaikinai su auksiniais žiedais, įvertais į ausis ar šnerves, 
susikibę už rankų, suko didelį ratą. 

Moterys pačios buvo atėjusios iš savo gatvės, lengvabūdiš- 
kai pamiršusios rytmetinį smurtą, ir niekas nemanė jų perse- 
kioti ir vaikyti į namus. Visi džiaugėsi sėdusiu į sostą karaliu- 
mi ir jo riteriškais užmojais. Niekas nesuko sau galvos, kokie 
apskritai yra karaliaus tikslai; kuo skubiau atlikti riterišką žyg- 
darbi ir džiaugtis gyvenimu — tais šūkiais dabar gyveno kara- 
lystė, virš kurios plaukė degančio Rytų medžio kvapas. Didieji 
karaliai broliai Gotfridas ir Balduinas jau seniai miegojo Šven- 
tojo karsto prieangyje. 

Pokylis buvo be galo prašmatnus. Henrikui karalienė at- 
siuntė baltą apsiaustą iš arabiško atlaso. Jis tik apsisupo juo, 
nesusisegdamas pakaklėj. Didžiulė menė buvo apšviesta dau- 
gybės žvakių, subestų į varinius skritulius. Palei sienas lieps- 
nojo nedideli deglai. Menėje buvo gal šimtas guolių, apdengtų 
brangiais audeklais ir apkrautų pagalvėmis; sutraukti po ke- 
turis, jie galvūgaliais rėmėsi į neaukštus staliukus. Karalienė 
vilkėjo plačią suknelę, kurios kraštas vilkosi žeme; suknelė 
buvo iš žolės spalvos aksomo, per strėnas sujuosta ilgu, siauru 
kalinėto aukso dirželiu. Ant galvos turėjo užsidėjusi iš gėlių 
nupintą skrybėlaitę. Ji įžengė lydima sūnų ir Humfredo. Ketu- 

riuosė dideliuose židiniuose degė ugnis, kūrenama alavijais. 
Keturi: karališkieji guoliai stovėjo prie paties didžiausio židi- 
nio — jo kaitrą šiek tiek vėsino langai, atverti į Jeruzalės naktį. 
Karalienė atsisėdo guolyje, jos dešinėje atsigulė Balduinas, kai- 
rėje — Amalrikas, o priešais ją — Humfredas iš Torono. Hum- 
fredas apsiklojo puošniu apsiaustu, kurio ir viršus, ir vidus bu- 
vo pamuštas sabalų kailiais. Tamsūs ir šviesūs kailiukai buvo 
susiūti pakaitom ir atrodė kaip išmoninga šachmatų lenta. 
Henriko stalo kaimynai buvo magistras Bertrandas, Valteris ir 
Džorikas, o prie kojūgalio atsistojo Telis su viola. 

Visiems susėdus, įėjo tarnai ir vergai, tarp kurių buvo rytie- 
čių, net juodaodžių. Jie atnešė medinius padėklus, apdengtus 
staltiesėmis, ir išdėliojo juos ant staliukų tarp guolių. Tada 
atėjo merginos, laikydamos ant baltos staltiesėlės po du sidab- 
rinius peilius kiekvienam puotos dalyviui. Šie ėmė juokauti, 
kibinti merginas. Karalienė nusimazgojo rožių vandeniu ran- 
kas, ir patarnautojai ėmė nešioti antpilus — žalią vyną, užpiltą 
ant gyvasakių ir šaknelių — ir pipirais paaitrintus valgius. Tar- 
nai dalino taures pažams, o pažai, priklaupę ant vieno kelio, 
paduodavo jas damoms ir riteriams. 

Pokylis tęsėsi labai ilgai. Per visą laiką, kol svečiai šne- 
kučiavosi, buvo dainuojama ir grojama įvairiais instrumentais, 
Telis irgi padainavo savo zalcburgiškų dainelių, kurios visiems 
labai patiko, nes buvo linksmos ir paprastos. Galiausiai visi 
baigė valgyti ir gerti, tarnai nuėmė staltieses nuo staliukų, ir 
damos, pakilusios iš guolių, nuėjo į savo kambarius. Tada vis- 
kas pakriko, riteriai, nusitvėrę taures, persėdinėjo iš vieno 
guolio į kitą, glebėsčiavosi ar plūdosi, dainavo nešvankias ar 
graudžias dainas. Karaliaus Balduino šunys gainiojo po menę 
Amalriko kates, persigandę gyvulėliai pasislėpė už stambios 
savo šeimininko nugaros; Amalrikas, nors valgė ir gėrė už 
keturis, bet laikėsi tvirtai ir vaikė šunaują nuo savęs,— dėl to 
broliai kone susikibo. Pagaliau buvo atnešti šachmatai, bet 
prie jų tenuėjo keli riteriai, kiti laukė kauliukų. 

Karalius Balduinas aistringai mėgo tą žaidimą, kaip, beje, 
ir visi riteriai Jeruzalės karalystėje. Dviem Šventojo karsto 
sargybiniams buvo nukirsdintos galvos už tai, kad jie lošė 
kauliukais ant Kristaus karsto. Bet šį vakarą karalius Baldui- 
nas — matyt, kad atrodytų oresnis — nepaėmė taurės su kau- 
liukais. Dar valandėlę pasėdėjęs, jis, vilkdamas žeme raudoną 
karaliaus apsiaustą, taip pat nuėjo ilsėtis. Paskui jį išsekė 
Amalrikas, nešinas glėbyje pačiu didžiausiu katinu. Kitus iš- 
nešė pažai. Norėjo pasišalinti ir patriarchas Fulcheris, bet ri- 

teriai, apstoję iš Visų pusių, net stvarstydami už barzdos, pri- 
vertė jį pasilikti. Karalystės įstatymai draudė pralošti kauliukais 
daugiau kaip pusantro svaro sidabro vienu kartu; karaliaus ir 
kunigaikščių tas draudimas, be abejo, nelietė, tačiau paprasti 
riteriai galėjo nepaisyti jo tik praesente episcopo — dalyvau- 
jant vyskupui. Todėl riteriai ir neišleido patriarcho, kad galėtų 
lošti savo mėgstamąjį lošimą, nesiskaitydami su jokiais drau- 
dimais. 

„ Menėje plaukė dūmų debesys, dvokė vynu, skambėjo riks- 
mai, žvangėjo pralošiami pinigai; ne vienas bandė griebtis 
ginklo. Lauke jau dienojo ir krito rasa, kai Henrikas, apsisupęs 
savo karališkuoju apsiaustu, išėjo pasivaikščioti po vėsos ap- 
gaubtas rūmų aikštes, — jis troško ramybės ir tylos. Sodelyje 
tarp rūmų ir sienos, kur Telis ir Herchas išdykaudami šaudė 
iš lanko, pamatė gulinčią ant žemės iš gėlių nupintą karalienės 
Melisandos skrybėlaitę. 

Tuoj po to prasidėjo rimti pasiruošimai paskutiniam mūšiui 
dėl Askalono, kurie truko apie porą savaičių. Aišku, tai jau 
apleisto tada, kai valdžia perėjo į pernelyg švelnias Fulko, o 
paskui Melisandos rankas. Dar Balduinas II rengėsi lemiamam 
puolimui prieš, atrodė, neįveikiamą Askaloną: iš šiaurės pusės 
miesto kryptimi pristatė galingų tvirtovių ir bokštų, kurie, 
apgulus miestą, turėjo būti svarbiausia jo kariuomenės atrama. 
Negana to, į pietus nuo Askalono buvo graikų miesto Gazos 
griuvėsiai. Tą vietovę jis atidavė tamplieriams, kad jie ir ten 
pastatytų tvirtovę,— paskui įtvirtinimų linija šiaurines tvirto- 
ves sujungė su pietine ir askaloniečius visiškai atkirto nuo 
žemyno. 

Dabar, pradedant apsiaustį, ant Gazos griuvėsių pastatytąją 
pilį Balduinas nutarė paversti svarbiausia savo kariuomenės 
būstine, todėl pasiuntė ten tamplierius, vadovaujamus Bertrando 
iš Tremelai, kad tie iš anksto patvarkytų, kas reikia. Tamp- 
lieriai nedelsdami išvyko, drauge pasiėmę ir Henriką Sando- 
mirietį. Gaza buvo netoli nuo Jeruzalės, kelias iki jos nepa- 
vojingas, saugomas ne tik tamplierių, bet ir kažkokių savotiš- 
kos išvaizdos, panašių į laukinius, saulėje įdegusių žmonių. 
Lenkų kunigaikščiui buvo paaiškinta, kad tai esą tamplierių 
belaisviai, atiduoti jų valiai ir malonei. Gazos pilis priklausė 
tik tamplieriams, ir šie į ją nieko neįsileisdavo, išskyrus riterių 
ordino narius ir jų artimiausius padėjėjus bei draugus. 

Aukštos pilies sienos buvo sumūrytos iš tašytų akmenų, 
kaip iprasta Rytuose. Milžiniškos, viena ant kitos uždėtos ak- 

mens plokštės atrodė slidžios lyg stiklas; tik kur ne kur tuose 
mūruose juodavo nedidelė pusapskritė anga. Pilies statybai 
buvo panaudoti didžiulio graikų miesto griuvėsiai — tame mies- 
te jau seniai niekas nebegyveno, bet tebeveikė puikiai įrengti 
vandentiekiai, ir vandens talpyklos tebebuvo pilnos vandens. 

Atvykėliai jojo sugriauto miesto gatvėmis, kuriose dar Žy- 
mėjo akmenų grindinys, pro galybę kolonų, netikusių tvirtovės 
statybai, nes buvo per laibos. Keistai išraižytos, apdūlėjusios, 
jos stūksojo niekam nereikalingos, visai nepritinkančios prie 
tvirtovės mūrų ir neapsakomai vienišos. Šalia jų riogsojo nu- 
virtę architravai, metopos, timpanai su aptrupėjusiais barelje- 
fais. Tačiau nuvalytas kelias vedė prie dantytų, skliautuotų 
vartų, įtaisytų septynių pėdų storumo sienoje. Baltieji griuvė- 
siai liko už nugarų, bet tvirtovės kieme stovėjo daug statulų 
ir bareljefų, matyt, sutemptų kokio jais susidomėjusio tamp- 
lieriaus. Bertrandas iš Tremelai nusivedė Henriką tiesiai pro tas 
išsirikiavusias figūras, kurių kiekviena dar turėjo kokį nors 
simbolį: viena laikė rankose trikampį, kita — rutulį; prie kai 
kurių, gerokai apdaužytų, glaudėsi žvėrys, paukščiai, vynuo- 
gių lapai. Henrikas nustebęs žiūrėjo į tuos nuogus marmuri- 
nius kūnus. 

Pilyje buvo ne daugiau kaip dvidešimt riterių, tačiau jų 
visiškai užteko ne tik apginti tvirtovei, bet ir saugoti keliui 
tarp Egipto ir Askalono. Dabar reikėjo paruošti daugiau vietos 
nakvynei ir privežti maisto,— o kol kas Bertrandas su Henriku 
apžiūrėjo visus užkaborius. Už koplyčios buvo pusapvalė ap- 
sida, kurioje degė alyvos pripilta lempelė. Įsivedęs Henriką į 
vidų, Bertrandas atsiklaupė ir pasilenkęs prispaudė kaktą prie 
žemės. Ant mažo staliuko čia stovėjo žalia permatoma taurė — 
lyg smaragdinė, lyg iš arabiško stiklo — paauksuotomis kojelė- 
mis, panašiomis į liūto letenas. Tai buvo taurė, į kurią Juo- 
zapas Arimatietis surinko Kristaus kraują, kai Kristus buvo 
imamas nuo kryžiaus; stebuklingai atrasta užėmus Cezarėją, ji 
tapo tamplierių nuosavybe. Šalia jos gulėjo šventa ietis, kurią 
vienas dievobaimingas provansietis rado po švento Petro baž- 
nyčia Antiochijoje ?!. Kaip tik ta ietis išgelbėjo riterius, kuriuos 
Antiochijoje laikė apsupęs pagonių vadas Kerbugas. Bertran- 
das iš Tremelai paaiškino, jog kadaise ji priklausiusi šventajam 
Achilui, kuris ja mirtinai sužeidė karalių Filoktetą, nenorėjusį 
pripažinti, kad krikščionių tikėjimas yra teisingas ?Ž. 

Kai jiedu užlipo į aukščiausią Gazos tvirtovės bokštą, jau 
buvo naktis, švietė mėnulis ir nuo jūros, plytinčios netoliese, 
dvelkčiojo vėjelis — tarytum pasaulio alsavimas, maloniai Vė- 

sinantis veidą. Staiga Bertrandas iš Tremelai prakalbo apie to- 
kius baisius ir svarbius dalykus, kad, nors buvo vėsu, Henrikui 
ėmė trūkti oro. Magistras pasakė, jog taurę su Kristaus krauju 
žmonės minėję labai seniai ir jos visur ieškoję, ir nebetikėję, 
kad ji kur nors yra. O ji buvo pagonių rankose, ir tereikėjo 
tik nueiti ir atidengti skraistę, kuria ji buvo uždengta. Lygiai 
taip pat visi šneka apie visuotinę valdžią, kad žemėje turėtų 
būti Tas, kuris laiko kryžių ir kalaviją, ir visi ieško tokio 
valdovo, o gal jis tikrai yra ir tereikia jo paieškoti ir nu- 
dengti skraistę, kuria jis apgaubtas, — gal visi karaliai ir ponai 
tėra žaisliukai jo rankose. 

Jie stovėjo bokšto viršūnėje, atsirėmę į dantytą parapetą. 
Skaisti mėnesiena gerai apšvietė graikų miesto griuvėsius, ku- 
riais apačioje buvo užverstas didžiulis plotas; atrodė, kad ten 
guli balti sustingę kūnai, krūvos sudūlėjusių, bet šiurpą tebe- 
keliančių kaulų. O viršum to vaiduokliško baltumo dunksojo 
juodas milžinas — tamplierių tvirtovė. Degė tik vienas žibu- 
rys — tame lange, už kurio stovėjo smaragdinė taurė. 

Ir tada senasis magistras šnibždomis papasakojo Henrikui 
du dalykus, apie kuriuos buvo neatsargų kalbėti kitose, ne 
tokiose nuošaliose vietose. Jis pasakė, kad vieną didelę šalį 
Rytuose valdąs nuostabus valdovas, Melchizedeko 9 palikuo- 
nis, kuriam nereikią sukti galvos, ką iškelti aukščiau — kryžių 
ar kalaviją, nes jis abu laikąs savo rankoje,— didis valdovas, 
presbiteris Joanas ?*, 

O paskui dar tylesniu balsu jis ėmė pasakoti apie Kalnų 
Senį ?. Tačiau baisu buvo tokius dalykus minėti ir jų klau- 
sytis, nes už vieną neatsargų žodį apie jį ir jo pavaldinius 
asasinus galėjai palydėti gyvybę, kaip atsitiko kunigaikščiui 
Boemundui, kuris buvo nužudytas vidury dienos prie Antio- 
chijos miesto vartų, kur visada pilna žmonių. 


XV SKYRIUS 


Telis, Herchas ir Lestkas liko Jeruzalėje laukti, kol kuni- 
gaikštis grįš iš Gazos; o Jaksa, žinodamas turėsiąs kelias lais- 
vas savaites, su būriu atvykėliu genujiečių leidosi į kelionę 
po artimesnes ir tolimesnes apylinkes, kurių žemę lietė šventa 
Išganytojo koja. Jie ketino vykti į Betliejų, prie Negyvosios 
jūros, o paskui — prie Genezareto ežero. Likęs trejetas ir ket- 
virtasis — jaunas riteris Janekas iš Poliasocio — gyveno pas 
tamplierius, kunigaikščio kambariuose. Laikas jiems slinko lėtai. 

Telis buvo susirūpinęs dėl Henriko elgesio, nepaprasto jo 
uždarumo ir savotiško abejingumo visiems tiems įvykiams, 
kurie sukte įsuko juos į savo triukšmingą verpetą. Jis stebėjo 
kunigaikštį nuo tos akimirkos, kai karalienė Melisanda ant 
Alyvų kalno uždainavo dainą apie meilę —ir pamatė, kaip 
išbalo kunigaikščio veidas, kai klastingoji moteris pažvelgė 
į jį. Nors nebejauna, karalienė Bartolomėjui atrodė neapsako- 
mai graži, ir Henriko šaltumas jį nustebino. Jis jau manė, kad 
kunigaikštis ves karalienę, užsidės Jeruzalės valdovo karūną. 
Herchas taip pat žiūrėjo į karalienę, ir jo akys degtę degė. 

Jau pačią pirmąją dieną jiedu iki pat sutemų šaudė iš lan- 
ko nedideliame smėlėtame sode tarp tamplierių rūmų ir miesto 
sienos, linksmi gainiojo vienas kitą tame mažame plotelyje, ir 
jų šūksmai skardeno tylaus Jeruzalės vakaro prieblandoje lyg 
mo, jiedu susėdo po alyvmedžiu, apsikabino, prisiglaudė vienas 
prie kito ir stebėjo, kaip sklendžia viršum sienos paskutinieji 
balandžiai, grįžtantys pas magistrą Bertrandą ir nešantys nau- 
jienas iš tamplierių, išsisklaidžiusių po visą karalystę. 

Vakaro tamsoje Herchas pasakojo apie karalienę. Jis jau 
buvo spėjęs viską išsiteirauti iš čionykščių žmonių, vaikštinė- 
damas gatvėmis irgi šį tą matė, bet užvis daugiausia jam pri- 
šnekėjo visokie tarnai —ir dar tokių dalykų, kurių pats Ber- 
trandas iš Tremelai nežinojo. Siuntinėja po visą kraštą balan- 
džius su laiškais, priiminėja iš toli atvykusius įvairių slaptų 
brolijų atstovus ir pasiuntinius, bet jam niekada neatėjo į gal- 
vą paprasčiausiai pakamantinėti savo tarnus,— sužinotų tokių 
naujienų, kad jam širdis tikriausiai imtų šokinėti po tvirtais 
šarvais. 

Ne tik karalienės sesuo Alicija susidėjo su saracėnais ir 
rengia sąmokslą prieš savo dukterį, kaip dvasia be vietos bas- 
tydamasi po visą Siriją tarp Antiochijos, Edesos ir Jeruzalės, — 
eina gandas, kad net ir į Damaską buvo užsukusi. Pati Meli- 
sanda irgi ieško sau draugų tarp krikščionybės priešų ir gauna 
bet taip pat iš Damasko, Askalono bei tolimojo Bagdado val- 
dovų. Dedasi su visais prieš visus ir labai godi aukso. O visus 
pinigus išleidžia gražiems vaikinams. Nė nakties neguli viena, 
ir labai retai kada — su tuo pačiu vyru. Nebent tik seniau, kai 
velionis karalius Fulkas dar nebuvo susiknežinęs galvos, gai- 
niodamas kiškius. 

Kiekvieną dieną ji dairosi ir ieško vis kito — tarp riterių 
ir vergų, tarp sirų, graikų ar puliečių. Ypač limpa prie ne- 

kaltų ir labai jaunų, bet elgiasi nepaprastai atsargiai, tad niekas 
nieko tikro nežino, tik numano. 

Taip pasakojo Herchas Teliui, o šis klausėsi užgniaužęs 
kvapą; šiltoj nakties tamsoj, apgaubusioj žemę, jam pirmąkart 
pasivaideno moters figūra, ištiesusi kvepiančias rankas. Baimė 
suėmė jį, pasiklausius tokių kalbų, ir malonus prakaitas staiga 
išpylė visą kūną. 

Gal šį vakarą apgultame Dovydo bokšte Melisanda miega 
viena? Jai neramu, ar Balduinų karūna rytoj dar žėrės virš 
jos sosto — taip kalbėjo Herchas. Ir staiga jiedu išvydo prie- 
šais dūluojančiame lange aukštą moters figūrą. Tai buvo kara- 
liaus rūmų langas, žvelgiantis į tamplierių sodelio kiemą. Po 
vos žymiu lango išlinkiu ūmai pasirodė moteris ir užsikvempė 
ant palangės; ilgos, nepaprastai ilgos balto drabužio rankovės 
nukaro ties kupliu alyvmedžių, po kuriuo jiedu sėdėjo. Ir 
jiedviem pasirodė, tarytum pati karalienė pasilenkusi klauso, 
ką jiedu kalba... Nakties tyloje abu išgirdo lyg atodūsį, lyg 
prislopintą bučinio garsą. Ir tuoj pat moteris pasitraukė į juodą 
rūmų tamsą. 

Tai negalėjo būti Melisanda. Negi ji išėjo iš apgultos tvir- 
tovės, norėdama viena paklaidžioti po rūmų menes? O gal? 
Herchas pasilenkė prie Bartolomėjaus ausies. Lūpomis pajuto, 
kad berniuko ausys degte dega, — kraujas jam mušė į galvą. 

— Tai buvo ji, — sušnibždėjo Herchas. 

Nuo to viskas ir prasidėjo. Dabar jiedu kasdien kalbėdavosi 
apie karalienę Melisandą, ypač po didžiojo pokylio, kai Telis 
jai dainavo. Vos tik pokylis pasibaigė, kunigaikštis liepė Teliui 
išeiti iš menės, kad jo.akys nematytų piktinančių vaizdų, — 
bet išėjęs berniukas veltui ieškojo Hercho. Sakalininko nebuvo 
nei jų kambary, nei pas Janeką iš Poliasocio, niekur. Jis grįžo 
tik vėlai naktį ir, nusivilkęs drabužius, skubiai palindo po kai- 
liais šalia Telio, o Telis apsimetė miegąs. Bet kitą dieną jiedu 
vėl kalbėjosi apie karalienę. 

Dabar, kai visas miestas ruošėsi žygiui prieš Askaloną, ka- 
ralienė vakarais tikrai stovėdavo prie kurio nors savo rūmų 
lango, o Herchas ir Telis dūkdavo sodelyje — šaudydavo į tai- 
kini, šokinėdavo ar susigalvodavo kitokių žaidimų. Šūkaudami 
jiedu gainiodavosi tarp medžių, ir vakaro sutemos vis labiau 
melsvindavo jų plaukus. Karalienė ilgai ir meiliai žiūrėdavo 
į juos. 

Po kelių dienų grįžo kunigaikštis Henrikas. Gazoje viskas 
buvo paruošta karaliui priimti. Į tolimus, ant plikų kalvų 
dunksančius bokštus bei pilis išskubėjo žygūnai pranešti apie 

puolimą. Riteriai ir dvasininkai pradėjo plaukti į Jeruzalę, ir 
vieną rytmetį riterių pulkai patraukė iš miesto, vedami dviejų 
brolių karalių ir karalienės Melisandos. Paskui kariuomenę 
kupranugariai nešė tūkstančius palapinių, o karalienės palapinė 
buvo tokia didelė, kad jai prireikė trijų dromaderų. 

Palapinės buvo pastatytos lygumoje aplink miestą, kurio 
vartai bemat užsidarė; dar reikėjo parengti apgulos mašinas, 
be to, buvo laukiama Genujos laivyno, kuris netrukus turėjo 
pasirodyti jūroje. 

Askalono miestas stovėjo pusračiu ant aukšto gūbrio palei 
smėlėtą jūros krantą. Viršum dvigubų jo sienų stiebėsi šimtas 
penkiasdešimt bokštų. Vartų buvo keleri: vieni į jūros pusę, 
kiti —į Jafos, į Gazos, o patys didžiausi, su dviem aukštais 
bokštais — į Jeruzalės pusę. Šiuos saugojo barbakanas su ke- 
turiais mažesniais bokšteliais. „Sirijos brangenybė“ atrodė ne- 
įveikiama. | 

Miesto apylinkės buvo labai gražios, visur žaliavo sodai. 
Kalvų šlaituose driekėsi vynuogynai, o virš miesto sienų ky- 
šojo mečečių stogai ir juodi palmių siluetai. Gausiems Aska- 
lono gyventojams nestigo turtų, o už tai, kad gyveno toje 
nesaugioje vietoje, jie gaudavo pastovų užmokestį iš neišsen- 
kamos Egipto sultono iždinės. 

Kariuomenė, kuri apsistojo tuose žydinčiuose plotuose, pa- 
siryžusi užimti didelį ir turtingą Askalono miestą, atrodė labai 
šauniai. Be karaliaus ir patriarcho Fulcherio, kuris didžiulėje 
kiniško balto šilko palapinėje laikė šventojo kryžiaus relikviją, 
čia dar buvo Tiro arkivyskupas, Cezarėjos arkivyskupas Bal- 
duinas, Nazareto arkivyskupas Robertas, vyskupai — Fridrichas 
iš Akos, Žeraldas iš Betliejaus, Bernardas iš Sidono, Amalrikas, 
šventojo Abraomo vienuolyno abatas; susirinko ir patys žy- 
miausi riteriai: Hugas iš Ibelino, šaunusis Pilypas iš Nabuluso, 
Humfredas iš Torono, Simonas iš Tiberiados, Gvidonas iš Bei- 
ruto, Maurikijus iš Monrojalio, Gerhardas iš Damasko, Rei- 
naldas iš Šatiljono, Valteris iš Sent Omero, Henrikas iš Sando- 
miro, Jaksa iš Mechovo ir kiti. 

Naktys buvo šiltos ir tykios. Ant miesto sienų, ant bokštų 
atbrailų žibėdavo tūkstančiai alyvinių lempų, uždengtų stikli- 
niais gaubtais. Netikėliai žibindavo jas tam, kad priešas naktį 
neužpultų sienų. Tamsoje miestas tarytum spinduliavo keistą 
šviesą, ir ant sienų tų lempų atšvaituose galėdavai matyti mar- 
gaspalvius arabų apdarus bei žalias vėliavas. Visą tą reginį, 
iškilusį viršum jūros, gaubė ne juodas, o ryškiai mėlynas dan- 
gus. 

Herchas į tuos žiburius, tas žmonių figūras, tuos žvaigždžių 
spiečius žiūrėdavo dažniausiai vėlyvą naktį, tyliai sėlindamas 
iš karalienės palapinės į Sandomiro kunigaikščio palapinę, kur 
jo laukdavo nemiegantis, susirūpinęs Telis. 

Dieną apylinkių tylą drumsdavo kūjų dunksėjimas. Iš me- 
džių, susirinktų Jeruzalėje ir karaliaus pasiskolintų iš genujiečių 
laivų, buvo kalami didžiuliai apgulos bokštai ir ant alyva iš- 
teptų rąstų palengva stumiami prie įkaitusių Askalono mūrų. 
Ateivių kirviai baigė išnaikinti vynuogynus ir sodus,— stovyk- 
los laužams reikėjo kuro. Žiedais margavusios miesto apylinkės 
pamažu virto tyrais. 

Vietoj Genujos laivyno vieną dieną pasirodė laivai, kurių 
vėliavose aiškiai buvo matyti pusmėnuliai. Keturiasdešimt ga- 
lerų, pilnos pusnuogių arabų, iškėlusios palankaus vėjo išpūs- 
tas bures, priplaukė prie Askalono ir išsirikiavo ilga virtine. 
Po kelių dienų atėjo žinia, kad nuo Jafos pusės artinasi ir 
Genujos laivynas su maldininkais bei riteriais, vykstančiais į 
pagalbą krikščionims. Diena buvo giedra, ir saulė patekėjo 
anksti. Egiptiečiai sulipo ant sienų, krikščionys ant kalvų, ir 
visi stebėjo didingą reginį. Trisdešimt genujiečių galerų, irk- 
luojamos rytiečių vergų, artėjo prie kranto. Niekuo negalėjo 
padėti saviesiems riteriai. Šaukė iš visų jėgų, bet silpni žmonių 
balsai nepasiekdavo jūros platybių. Karalienė su sūnumis, Ful- 
cheris ir Henrikas stovėjo prie patriarcho palapinės. Patriarchas 
liepė išnešti laukan šventojo kryžiaus skersinį sunkiais auksi- 
niais aptaisais ir palaimino juo Genujos laivyną. Relikvija bu- 
vo tokia sunki, kad dvejetas stiprių riterių turėjo laikyti pat- 
riarchą už parankių, o jis, išblyškęs ir nusigandęs, dievobaimin- 
gai žvelgė į melsvas, beribes jūros platumas, kur neramiai 
blaškėsi didesni ir mažesni laivai. Staiga nuo arabų admirolo 
galeros atsiskyrė nedidelis laivas ir nėrė tiesiai link genujiečių 
laivyno, kuris tuoj pat sujudo ir su vargu persiskyrė į dvi 
dalis. Skaisčios saulės šviesoje tarytum žvakės liepsnelė ma- 
žajame laive sutvisko ugnis. 

— Padegėjas, padegėjas! — ėmė šaukti riteriai, o karalienei 
pasidarė silpna, ir ji atsirėmė į kunigaikščio Henriko ranką. 
Herchas ir Telis stovėjo už kunigaikščio nugaros ir viską matė. 
Tuo tarpu padegėjas nėrė per bangas it strėlė, apsuptas vis 
didėjančių liepsnų tarytum raudonų plunksnų, ir staiga tren- 
kėsi į vieną iš didžiausių genujiečių laivų. Italai lyg skruzdės 
suskato bėgioti po galerą, blaškėsi, zujo šen ir ten — bet tuč- 
tuojau visa galera suliepsnojo vaiskia ugnim. Buvo matyti, 
kaip nuogi vyrai šoka į jūrą, kabinasi už lynų ir bortų. Žmonės 

stvarstė kits kitą, sudarydami gyvas grandines, žirgai, išleisti 
iš aptvaro, sunkiai pliumpsėjo į vandenį ir plaukė aukštai iš- 
kėlę galvas; vėjas atnešė tolimus šauksmus, tokius pat vais- 
kius ir pamėkliškus kaip liepsna, apsiautusi galerą. 

Karalius Balduinas liepė savo muzikantams sustoti ant kal- 
vos virš palapinės. Muzikantai su baltais apsiaustais ėmė pūsti 
savo žvilgančius trimitus; nuaidėjo lygūs pratisi garsai. Šlo- 
vindami viešpatį, jie turėjo kelti riterių dvasią. Karalienė 
dešinės rankos plaštaka užsidengė akis, o kairiąja laikė nusitvė- 
rusi Henriko ranką. Kai kurie riteriai sėdo ant žirgų ir pasi- 
leido prie jūros, į tą pakrantės pusę, kuri buvo arčiau lieps- 
nojančių galerų. Likę gyvi žmonės ir arkliai plaukė link sau- 
sumos, kuri buvo ne per toliausiai. 

Tačiau tuo metu nuo Genujos laivyno taip pat atsiskyrė 
nedidelis laivas, pilnas vyrų. Smarkiai švysčiojo irklai, laivas 
skriete skriejo, giliai rėždamas bangas ir driekdamas paskui 
save putas lyg baltą pliumažą. Tai buvo genujiečių „pentinas“. 
Riteriai, susispietę prie palapinės, ėmė džiaugsmingai šaukti, 
tarytum ragindami kokį lenktynininką, ir ėjo lažybų, spėlioda- 
mi, kuris laivas taps pragaištingo italų išradimo auka. Netrukus 
„pentinas“ su priekyje pritvirtinta didele aštria plieno plokšte 
smogė į admirolo laivo šoną. Plokštė įsmigo, perplėšdama ap- 
mušalo lentas, o pats „pentinas“ staiga lyg spygliais apkibo 
strėlėmis ir ietimis, kurios pasipylė iš galeros. Tačiau po va- 
landėlės jis atsitraukė nuo laivo, palikęs įsmigusią geležtę, ir 
admirolo laivas palengva ėmė svirti ant šono: vanduo pro 
skylę skverbėsi į vidų. Tada ant kranto nuaidėjo pergalingas 
šauksmas, o patriarchas Fulcheris padėjo relikviją ant altorėlio 
priešais save ir palijum nusišluostė suprakaitavusią kaktą. 

Admirolo laivas sviro vis labiau, tuo tarpu didingoji - ge- 
nujiečių armada kėlė inkarus ir, palengvėle priartėjusi prie 
egiptiečių laivų, pradėjo pulti juos vieną po kito abordažu: 
nuleidinėjo didelius dantytus tiltus, kuriuos užkabindavo už 
egiptiečių laivų borto. Ant tiltų užvirė kruvinos grumtynės, 
iš kai kurių laivų —ir genujiečių, ir netikėlių — staiga ėmė 
rūkti dūmai. Juodi stulpai kilo į viršų, o pakrantėje sustoję 
riteriai šaukė: „Noel! Noel!“ *— ir purtė skydus. Viršum pala- 
pinių aidėjo vienodi trimitų garsai. Telis matė, kaip kunigaikš- 
tis Henrikas šaukia drauge su kitais „Noel! Noel!“ — kaskart 


* Noel (pranc.) — (pirmoji prasmė: „kalėdos") prancūzų karo ir 
pergalės šūksnis. 

iškeldamas ietį. Ir tik dabar jis pastebėjo, kad ant kunigaikščio 
balto apsiausto raudonuoja aštuonkampis tamplierių kryžius. 

Genujiečių laivynas nugalėjo. Egiptiečiai išgaravo kaip 
kamparas — didžiam krikščionių džiaugsmui ir askaloniečių 
siaubui. Egiptiečių admirolas atsikapstė iki kranto ir norėjo 
sprukti į Damasko pusę, bet jį sučiupo Humfredo iš Torono ir 
kito įžymaus tamplieriaus, Hugo Saliamono, kariai. Sučiupę 
įkišo į didelį narvą ir nešiojo po stovyklą, kad visi galėtų pa- 
sižiūrėti ir pasijuokti. Kitą dieną, tarpininkaujant Maurikijui 
iš Monrojalio, kuris slapta palaikė ryšį su netikėliais, jis buvo 
parduotas askaloniečiams už keturiasdešimt tūkstančių sidab- 
rinių, nors prašėsi, kad jį apkrikštytų ir paliktų gyvą. Jo 
galva, pasmeigta ant kablio, buvo pakabinta virš Jeruzalės 
vartų, ir visą kitą dieną apgultieji ir apgulėjai varžėsi, kuris 
geriau pataikys į ją iš lanko. 

Atėjus vakarui, Usama, Askalono įgulos vadas, paprašė 
karalių Balduiną padaryti paliaubas, kad apgultieji galėtų išeiti 
iš miesto prie jūros ir nusimaudyti. Karalius sutiko ir, grasin- 
damas mirtimi, prisakė Jeruzalės riteriams nepulti einančių iš 
miesto musulmonų. Tie išžygiavo su deglais ir vėliavomis, ly- 
dimi raitų riterių, susikūrė pakrantėje didelius laužus ir visi 
maudėsi jūroje, norėdami bent kiek atsigauti po sunkių kovų 
ir baisumų, patirtų per paskutiniąsias dienas. Kryžininkai taip 
pat susikūrė laužus, nukirtę paskutinius Askalono apelsinme- 
džius. Musulmonai į savo laužus pribėrė kvapsnių, ir nuo 
miesto į kryžininkų pusę dvelkė karštas, salsvu aromatu per- 
kvipęs oras. 

Kaip tik tada Telis išmoko gražią provansiečių dainą ir, 
išėjęs iš palapinės, dainuodavo ją kiekvieną vakarą, kartais 
net po kelis kartus. 


O drauge mano, kelk iš miego, 
Skubėk nakties takais tyliais, 
Per dangų debesėliai bėga, 
Į žemę tuoj diena ateis, 

Jau greitai aušra tekės... 


O drauge mielas, dainą savo 
Skiriu aš tau, pabusk greičiau, — 
Jau girioj paukščiai sučyravo, 
Pavydo žingsniai vis arčiau, 

Nes greitai aušra tekės. .. 

O drauge mano, tau išėjus, 
Malda mane vienužį guos, 
Karštai tikėsiu — aipirkėjas 
Tave apsaugos ir globos, 

Jau greitai aušra tekės... 


Mielasis drauge, tau dainuoju, 
Prie palapinės tarp žiedų, 
Antai dangus jau raudonuoja, 
Bet jos glėby ilsiesi tu, 

Nors greitai aušra tekės. ..90 


Tačiau naktys buvo ilgokos, o Herchas visada grįždavo pa- 
ryčiais. Bet tą vakarą jis grįžo anksčiau ir ne toks kaip visa- 
da. Radęs Bartolomėjų prie palapinės, vėlei atsisėdo šalia ir 
viena ranka apglėbė berniuko pečius. Taip jiedu sėdėjo ir žiū- 
rėjo į musulmonus, kurie, mušdami būgnelius ir švilpaudami 
dūdelėmis, traukė atgal į apgultą miestą. Paskui viskas nutilo. 
Tada Herchas prašneko — pusbalsiu, užsikirsdamas,— ir vis apie 
karalienę Melisandą. Teliui pasidarė nuobodu, jis neiškentęs 
pasakė: 

— Ko tau taip parūpo ta sena boba? 

Tada Herchas labai supyko, bet pasakojo toliau, kad šian- 
dien karalienė liepusi jam daugiau neateiti ir išvijusi jį. Telis 
jautė, kad reikia iki galo išklausyti tos Hercho išpažinties, ir 
sėdėjo tol, kol žalzganos žvaigždės už jų palapinės rytų pusėje 
visiškai išblanko, o vakaruose sužibuliavo tankios Berenikės 
Garbanos. 

Kitą dieną buvo pradėtas statyti didžiulis apgulos bokštas; 
čia pravertė vienas apdegusių Genujos laivų, iš kurio stiebų 
kariai padarė karkasą. Jį užkėlė ant ratų ir apkalė odomis, 
kad medis ne taip greitai užsiliepsnotų. Baigus statybą, kurią 
prižiūrėjo pats karalius Balduinas ir kunigaikštis Amalrikas, į 
bokšto vidų buvo prinešta labai daug dervos, alyvos bei taukų, 
ir kariai su arkliais bei kupranugariais nutempė jį prie Aska- 
lono sienų. Apimti baimės gyventojai, sulipę ant mūrų vir- 
šaus, laidė į milžiniškąją pabaisą strėlių spiečius, ir netrukus 
didžiulės mašinos šonai taip jomis apkibo, kad atrodė lyg gau- 
ruoti. Dideliam krikščionių džiaugsmui, bokštas buvo daug 
aukštesnis už netikėlių miesto sieną; riteriai, lindintys bokšte, 
tuoj pat ėmė pilti ant sienos ir jos papėdėn atsigabentąją der- 
vą bei riebalus, o pasislėpę už bokšto kariai mėtė ant jos 
deglus. Plykstelėjo skaisti liepsna, o kadangi vėjas tuo metu 


10—3618 145 


pūtė į miesto pusę, bokštas saugus stovėjo toje liepsnos jū. 
roje. Musulmonai, pamatę ugnį, leidosi bėgti. Ugnis sparčiai 
plito ir graužė mūrą, kuris pasirodė esąs ne per daug atspa- 
rus. Be to, sienos dar buvo sprogdinamos petardomis iš ang- 
lies, salietros ir sieros. Tą pačią parą, tik naktį, krikščionys 
išgirdo tarytum perkūno dundesį. Tiesiai prieš apgulos bokštą 
su baisiu trenksmu nugriuvo didžiulis sienos gabalas. Jis įlaužė 
mašinoje kelias sijas, bet užtat miesto sienoje atsivėrė spraga. 

Viena įlaužtų sijų krisdama prispaudė grafą Maurikijų iš 
Monrojalio ir sutraiškė krūtinės ląstą. Sužeistasis tučtuojau 
buvo nuneštas į jo uošvio, garbingojo Pilypo iš Nabuluso pa- 
lapinę. Telis išvydo kruviną, išblyškusį grafą, kuris neseniai 
paėmė tokį didelį užmokestį už egiptiečių admirolo gyvybę. Jo 
galva buvo pasukta į šoną, veidas iškreiptas neapsakomos 
kančios, nusėtas žvilgančiais prakaito lašais ir baltas kaip 
sniegas, pardavinėjamas Sidone už didelius pinigus vyno šal- 
dymui. Maurikijus pareikalavo kunigo, ir kai priblokštas pat- 
riarchas Fulcheris atėjo prie jo, susirinkusių riterių akivaiz- 
doje prisipažino ne sykį nusižengęs šventojo tikėjimo dog- 
moms, lankęsis pas musulmonus, drauge su jais atlikinėjęs jų 
apeigas, ne sykį abejojęs tikėjimo tiesomis ir iš noro pasipel- 
nyti dažnai slapčia pardavinėjęs krikščionis musulmonams. Iš- 
pažinęs dar daug kitų siaubingų, iš geidulingumo padarytų 
nuodėmių, iškvėpė dvasią. 

Didžiai sunerimo tamplieriai, išgirdę apie Maurikijaus išpa- 
žintį, nes tai, ką jis papasakojo, bemat sužinojo visa stovykla. 
Prieš auštant magistras Bertrandas sušaukė visus brolius ir pa- 
sakė jiems, jog reikią atpirkti tas baisiąsias nedorybes, kurias 
padarė Maurikijus, nešiojęs raudoną kryžių. Dėl to, išaušus 
rytui, jie turėsią traukti prie miesto sienos, kur padaryta spra- 
ga, ir per kruviną kovą praskinti kelią į Askaloną arba mirti. 
Visas būrys nuskubėjo pas karalių, kuris tą naktį negulė, ir 
pareikalavo uždrausti kitiems riteriams, ne tamplieriams, kau- 
tis prie angos. Kažin, ar magistro Bertrando riteriškuose užmo- 
juose neglūdėjo noras pasičiupti pirmąjį, geriausią grobį? 

Išžygiavo švintant. Buvo dar vėsu, kai Jaksa atsisveikino 
su Henriku, o Telis, Lestkas ir Herchas lydėjo savo poną. Ri- 
teriai pėsti, gretomis po tris atėjo prie didžiulės spragos, šoki- 
nėdami per griuvėsius. Atrodė, jog askaloniečiai dar miega 
ir bus galima be vargo įžengti į miestą. Prie angos teko pasi- 
statyti kopėčias, nes sienos apačia nebuvo sugriauta. Dalis 
riterių sušoko pro spragą į vidų, kita dalis buvo prie pat jos, 
o dalis dar tik ruošėsi kopti į viršų. Teliui širdis dunksėjo 

kaip kūjis, o aplinkui buvo tylu tylu. Staiga nuo sienų viršaus 
ant Šventovės riterių iš nematomų rankų pilte pasipylė ak- 
menys, rąstai ir derva. Kilo baisus dundesys, įr dar neišsi- 
sklaidžius dulkėms, šen bei ten derva ėmė liepsnoti. Tuo tarpu 
rytmečio ore nuskardėjo kitapus sienos susirinkusių musulmo- 
nų riksmas. 

Iš tamplierių nedaug kas liko gyvas: magistras Bertrandas 
iš Tremelai, Valteris, Džorikas, Gerhardas iš Sidono, Henrikas 
ir dar keletas. Iš pradžių jie vylėsi, kad bus išsigelbėje tie, 
kurie prasiveržė į miestą. Tačiau apie vidurdienį netikėliai, 
garsiai tyčiodamiesi, nuleido nuo sienos ant virvių pririštus 
jų lavonus. Galvos, pasmeigtos ant iečių, buvo iškeltos bokš- 
tuose šalia pusmėnulių. 

Kita diena praslinko ramiai: saujelė likusių tamplierių susi- 
rinko savo draugų lavonus ir išgabeno į Gazą. Ten jie turėjo 
būti palaidoti. Krikščionių kariuomenę suėmė siaubas. Karalius 
Balduinas šventojo kryžiaus palapinėje sušaukė tarybą. Visi 
puolė įrodinėti, kad reikia nutraukti apsiaustį, pats karalius 
irgi buvo linkęs tai padaryti. Tačiau patriarchas vėl pasakė 
karštą kalbą, liepė pažvelgti į vidury padėtą šventąją relikviją 
ir pareikalavo dar vieno, paskutinio puolimo. Buvo nutarta pa- 
laukti, kol grįš tamplieriai, iškeliavę į Gazą, ir tada paskutinį 
kartą pulti miestą. 

Tą dieną, kai tamplieriai grįžo iš savo paslaptingosios tvir- 
tovės, pavakare Telis nusileido į vieną iš gretimų slėnių, ku- 
riame dar augo keli medeliai, likę iš gražaus, krikščionių su- 
niokoto sodo, o tarp jų tekėjo akmeninėmis plokštėmis išklotas 
šaltinėlis. Ore tarytum tvyrojo neišsipildžiusių vilčių graudis ir 
liūdesys, kuris apgaubia žmones grįžtant iš laidotuvių. Telis 
atsisėdo prie šaltinėlio ir tyliai uždainavo paskutinį provan- 
siečių dainos posmą, kur draugas atsako: 


O drauge, tų dainų nereikia, 
Tamsa ilgiau lai gaubs visus, 
Kol saldūs meilės burtai veikia, 
Pavydo kardas nebaisus, 

Ir nei aušra... 


Rausva žara dar švytėjo virš jūros, vakarų pusėje, iš kur 
jie buvo atplaukę, ir jūra atrodė rainuota, per suribusias ban- 
geles driekėsi dvejopi ruožai — šviesūs ir tamsūs. 

Tuo metu Telis pamatė prie šaltinėlio ateinančią karaliene 
Melisandą, o jai iš paskos sekė Herchas, kažką karštai kalbė- 
damas, berdamas kažkokius priekaištus. Karalienė vilkėjo balta 


147 


suknele, ilgos rankovės vis užkibdavo už dyglių ir nukirstų 
medžių kelmų, todėl ji vis turėdavo sustoti, atsigręžti ir atka- 
binti ploną drabužį. Tą ji darė pabrėžtinai rūpestingai, lyg 
norėdama parodyti, kad jai labiau rūpi suknelė negu vaikino 
kalbos. 

Telis neišlaikė, šoko iš savo užuoglaudos ir, stvėręs bičiulį 
už rankos, ėmė tempti šalin, padrikai įkalbinėdamas nebeiti 
toliau. Karalienė nustebusi stabtelėjo ir apsidairė, tarytum bi- 
jodama pasalos. Tačiau aplinkui styrojo tik piktžolės ir nu- 
džiūvę, cinamonu kvepiantys Jerichono rožių krūmeliai, ap- 
gaubti rausvos prieblandos. Herchas nustūmė berniuką, ir va- 
landėlę buvo tylu. Tik abejingai gurgėjo šaltinėlis. 

Pagaliau Telis, sukniubęs ant žemės, vos neverkdamas iš 
apmaudo, garsiai suriko: 

— Ir ko tu taip prisvilai prie tos senos bobos? Tai ragana! 
Ragana! 

Matyt, karalienė suprato žodį „ragana“. Ji pribėgo prie 
berniuko ir, nusitraukusi iš auksinių žiedelių suvertą juostą, 
kurią juosėjo ant strėnų, pradėjo mušti klykiantį Bartolomėjų. 
Herchas, prišokęs iš užpakalio, sugriebė jos ranką; jo akys 
blykstelėjo patamsyje lyg laukinės katės. 

— Paleisk,-— šūktelėjo karalienė. 

Herchas valandėlę laikė jos ranką. Paskui paleido; stojo 
tyla, —ir karalienė, ir Telis sunkiai alsavo. Galiausiai karalienė 
sušvokštė: 

— Palauk tu, dainuojantis gyvačiūkšti, aš tave dar pamo- 
kysiu!.. 

Ir nuėjo sparčiais žingsniais, beveik kaip jauna mergaitė, 
šokinėdama per nuniokoto sodo kelmus ir draskydama vis už- 
kliūvančią suknelės apačią, kol pranyko tamsoje. Liko tik apel- 
sinmedžio ir riebaus muskuso kvapas. 

Tuo metu pasigirdo pratisi trimitų garsai, kviečiantys mal- 
dai. Šventojo kryžiaus palapinėje prasidėjo naktinės pamaldos 
prieš lemiamą mūšį. 

Ten susirinko visi žymesni riteriai. Buvo karalius ir Amal- 
rikas, ir karalienė. Tačiau karalienė jautėsi nekaip ir, kuni- 
gams kalbant ilgas maldas, keletą sykių nualpo. Jos gydytojas, 
turkas Barakas, apie kurį sklido negeros kalbos, stovėdamas 
užpakaly vis paduodavo uostyti gaivinančių vaistų. Atokiau 
stovėjo gražuolės ponios: Agnesa de Kurtene, Žoselino Ede- 
siečio duktė ir Reinoldo Marašiečio žmona, kurią visi žinojo 
esant Amalriko meilužę,— vėliau ji tapo jo žmona; Konstan- 
cija, jaunutė našlė iš Antiochijos, atvykusi prašyti karaliaus 

leidimo antrąkart ištekėti už riterio, seniai tarnaujančio jos 
dvare, Ponios uoliai meldėsi, o riteriai, kadangi kunigų buvo 
nedaug, atliko išpažintį vienas kitam ir priėmė šventąją ko- 
muniją. 

Vietoj smagių provansiečių dainų, kurias taip mėgo Meli- 
sanda, iki vėlumos aidėjo niūrios psalmės, o pirmiausia — pla- 
čiai paplitusi šventojo Bernardo Klerviečio giesmė: „O dulcis, 
o pia, o sancta Maria! * 

Auštant kariai, vadovaujami sumanaus meistro, puliečio 
Barnabo, atrideno prie sienos geras, naujas akmenų mėtykles. 
Davus ženklą, į miestą pasipylė akmenys, o tuo tarpu riteriai 
plačiu žiedu apjuosė sienas ir pamažu ėmė pėsti slinkti prie 
jų. Vidury ėjo patriarchas, nešdamas relikviją; jį prilaikė už 
parankių arkivyskupas Petras iš Tiro ir joanitų magistras. Virš 
jų galvų plevėsavo plati karaliaus vėliava, toliau tamplierių 
oriflama ir didžiulė joanitų vėliava. Eidami visi giedojo šventas 
giesmes. Telis matė viską tik iš tolo, nes dar su keliais tarnais 
buvo paliktas saugoti žirgų. Prie karaliaus palapinės stovėjo 
Melisanda, Agnesa, Konstancija. Jos meldėsi ir mosavo balto- 
mis skepetaitėmis. 

Galingiausioji mėtyklė buvo pastatyta prie jau užtaisytos 
spragos. Keli akmenys pataikę išjudino rąstus, kuriais buvo 
uždengta skylė. Dar sykį paleidus akmenis, viršutinis rąstas 
visai nukrito, prispausdamas, kaip paskui buvo suskaičiuota, 
keturiasdešimt askaloniečių. Ant sienos kilo sumaištis; išsi- 
gandę egiptiečiai ėmė blaškytis. Tuo tarpu riterių žiedas, pri- 
artėjęs prie sienų, pasidalino į atskiras grupes. Dešinysis ir 
kairysis sparnas patraukė prie šiaurinių ir pietinių vartų. O 
pats vidurys su karalium ir patriarchu, suglaudę gretas, virš 
galvų iškėlę iečių mišką, žygiavo link pagrindinių vartų, ku- 
riuos saugojo keturi barbakano bokštai. Senasis Fulcherijus 
ėjo aukštai iškėlęs spindinčią relikviją. Tačiau giesmė sklai- 
dėsi ir slopo saulėtoje erdvėje. 

Tuo metu įvyko tai, ko niekas nesitikėjo. Askalono vartai 
krustelėjo, sulingavo ir staiga atsivėrė iki pat galo, o tarpu- 
vartėje pasirodė minia arabų, kurie, numetę šalin kardus, ėjo. 
pasitikti riterių su palmės lapais ir alyvų šakelėm rankose. 

Kai tik krikščionys išvydo tą nelauktą reginį — palikę ir 
karalių, ir patriarchą, iškart puolė prie vartų, sukeldami debe- 
sis dulkių, kurios per akimirksnį uždengė viską. Po valandėlės 
iš dulkių miglos ėmė sklisti žudomų askaloniečių dejonės. Ka- 


* O švenčiausioji, o tyriausioji, o mergele Marija! (Lot.). 

lavijai čeksėjo kaip spragilai, minios šarvuotų riterių veržėsi 
gatvėmis į miesto centrą, kapodamos visus, kas tik pakliuvo 
po ranka. Įpuolęs į kurį nors namą, riteris visą turtą ėmė kaip 
savo grobį. Buvo atidaryti ir kiti vartai naujiems pulkams, o 
pro vartus į uosto pusę plūdo netikėliai arabai, pasiryžę ieš- 
koti jūroje išsigelbėjimo arba mirties. Usama užsidarė didžiojoje 
mečetėje, bet karalius Balduinas, kuriam iškart buvo atvestas 
žirgas, prasibrovė pro riterius ir pradėjo derybas, norėdamas 
gauti didelę išpirką už vado gyvybę. Taip ir įvyko. 

Mieste triukšmas dar padidėjo, pasigirdo siaubingas žudo- 
mų žmonių klyksmas —ir tuoj pat Telis, o drauge su juo mo- 
terys bei visi kiti, kurie buvo likę stovykloje, pamatė ant 
mečečių ir minaretų stogų užsiropštusias mažas juodas figū- 
rėles. Tie žmonės vertė šalin pusmėnulius ir smeigė iš anksto 
paruoštus blizgančius kryžius. Visi kniūpsti krito ant žemės 
ir verkė iš džiaugsmo. Atsirado ir patriarchas, kuris sugrįžo 
nuo sienos, kad kovos maišaty nenukentėtų relikvija. Drauge 
su kitais kunigais jis šaukė: 

— Garbė mūsų viešpačiui, garbė mūsų tėvų dievui, jis 
neapleidžia tų, kurie pasikliauna jo globa... 

Tuo tarpu riteriai landžiojo po namus, tempė iš ten visus 
besislapstančius ir žudė be jokio pasigailėjimo. Nužudytiesiems 
tuoj pat perskrosdavo pilvus ir apžiūrėdavo vidurius, nes ži- 
nojo, kad saracėnai, prieš bėgdami iš miesto, praryja auksą, 
tikėdamiesi taip jį išgelbėti. 

Pavakare išėjo Usama, kurį El Arišo pusėn palydėjo kara- 
liaus Balduino kariai; su juo iškeliavo saujelė egiptiečių. Kiti 
buvo išžudyti, vaikai paimti į vergiją. Didelėje aikštėje prie- 
šais mečetę nugalėtojai skaičiavo belaisvius, plėšdami nuo jų 
drabužius ir rišdami poromis. Kai kurie namai smilko, bet gais- 
rai buvo rūpestingai gesinami, kad didžiulis grobis nenueitų 
dūmais. 

Dar saulei nenusileidus patriarchas Fulcheris drauge su ka- 
ralium ir kunigaikščiu iškilmingai įjojo į paimtąjį miestą. Pat- 
riarchas sėdėjo ant balto mulo; kitas mulas nešė šventojo kry- 
žiaus relikviją. Iš paskos jojo ietininkų būrys. Lyg juodas 
miškas ietys ritmingai lingavo siaurose gatvelėse ir plačioje 
aikštėje. Eiseną pasitiko girtų riterių šauksmai. Numetę šalmus 
ant žemės, jie šluostėsi veidus ir lūpas skepetomis, nutraukto- 
mis nuo raudančių vergių, tik nežinia ką jie ten šluostė — 
vyną ar raudoną kraują? Paskui visi suėjo į mečetę, ir patri- 
archas nedelsdamas pradėjo šventinimo apeigas — mečetė virto 
švento Povilo bažnyčia. 

Užmuštųjų lavonai buvo išvilkti už miesto vartų, sukrauti 
į dideles stirtas ir aplaistyti degamaisiais skysčiais, kurių turėjo 
prisitaisę apgultieji. Lavonai greit užsiliepsnojo, čirškėdami ir 
skleisdami svilėsių kvapą. Deginti juos vertė baimė, kad ne- 
prasidėtų epidemija, be to, visiems rūpėjo prarytasis auksas, 
kurio vėliau buvo prisirinkta karštuose pelenuose lyg kokiame 
naujame Ofire?9'. Keturi didžiuliai dūmų stulpai iškilo keturiose 
Askalono pusėse, skelbdami tolimoms pilims, miestams ir bokš- 
tams, kad ta neįveiktoji tvirtovė perėjo kryžiaus valdžion. 

Telis to jau nebematė. Kol jis spoksojo į griaunamas miesto 
sienas, prie jo priėjo Barakas su keturiais stipriais vergais; 
jie sugriebė Telį už rankų ir kojų, užkimšo burną ir, užkėlę 
ant kupranugario, tvirtai pririšo virvėmis. 

Tada vergai suragino kupranugarį, ir saulei leidžiantis jau 
buvo už daugelio mylių nuo Askalono; aplenkę pietuose Bet- 
liejų ir Jeruzalę, jie traukė į žiemryčius. 


XVI SKYRIUS 


Karalienė Melisanda net nebandė slėpti nuo Henriko, kad 
tai ji kalta dėl ginklanešio dingimo. Tačiau klausinėjama tik 
juokėsi ir nieko daugiau nenorėjo aiškinti. „Jo nebėra, labai 
gerai", —ir viskas. Lestkas ir Herchas sužinojo iš kitų karių, 
jog čia prikišo nagus Barakas, ir buvo tą gydytoją prirėmę 
prie tamsios sienos nuošaliame Askalono skersgatvyje, bet nie- 
ko iš jo neišpešė, o karalius Balduinas papriekaištavo Henri- 
kui, kad jo tarnai persekioją karaliaus gydytoją. 

Henrikas pasijuto smarkiai užgautas ir neatsisveikinęs iške- 
liavo į Gazą. Jį graužė sąžinė, buvo labai neramu dėl berniu- 
ko, kuris taip kliovėsi jo globa. „Atiduosi gyvybę už savo 
draugus“,— buvo skaitęs Šventajame Rašte ir dabar suko galvą, 
ką daryti. 

Po kelių dienų į Gazą atvyko ir visi kiti tamplieriai tykoti 
egiptiečių būrių, kurie dar galėjo nežinoti, jog Askalonas pa- 
imtas. Su jais buvo ir keli nauji riteriai, kuriuos tamplieriai 
išsirinko iš genujiečių maldininkų, kovojusių dėl Askalono,— 
jie turėjo pakeisti žuvusius per baisiąsias skerdynes ant miesto 
sienų. Be kitų tamplierių, atvyko Humfredas iš Torono ir Ger- 
hardas iš Damasko. Gerhardas, pažįstąs saracėnų gyvenimą, 
aiškiai numanė karalienės poelgio motyvus ir pasakė Henri- 
kui, kad jo pažas greičiausiai išsiųstas į Damaską kaip kara- 
lienės dovana žmogui, kuriam ji nuo seno nešykštinti savo 

malonių. Jaunas poetas Salah ad Dinas *8, kilęs iš senos karių 
giminės, kiauras dienas nieko daugiau neveikiąs, tik Damasko 
soduose klausąsis dainų. Jis esąs tikras kolekcionierius: turįs 
daug vergų, kurių kiekvienas dainuojąs vis kitokias dainas ir 
vis kita kalba; Telis papildęs tą kolekciją — išmoningojo Tu- 
roldo posmai irgi pritikę prie egiptiečių, bagdadiečių, persų, 
rusų ir provansiečių dainų, kurios skambančios Salah ad Dino 
soduose. Karalienė jį pažįstanti dar nuo to laiko, kai impera- 
torius Konradas III buvo apgulęs Damaską 9?. Žmonės kalbą, 
jog per tą garsiąją apsiaustį, kuri baigėsi kvailiausia nesėkme, 
karalienė palaikiusi ryšius su apsuptaisiais ir net slapta nu- 
vykdavusi į miestą. Kaip tik ją visi ir kaltiną dėl to, kad žygis 
nepavyko, ir rodą smaragdų vėrinį, kurį ji gavusi iš apsiaus- 
tųjų. Beje, tokių kaltinimų neišvengęs nei patriarchas Fulcheris, 
nei pats karalius, Kuris tuo metu buvo dar visai jauniklis. 

Tai išgirdęs, Henrikas nutarė pats vykti į Damaską ir savo 
tarną išpirkti arba pavogti. Jis ne sykį ilgai šnekėjosi su Ber- 
trandu iš Tremelai, ir šis pasakojo jam apie ordiną, kuriam 
Henrikas patyliukais buvo davęs įžadus dar prie Askalono. 
Kai kunigaikštis pasisakė apie savo ketinimą vykti į sodų 
miestą Damaską, Bertrandas iš pradžių jį atkalbinėjo, bet pas- 
kui patarė pasišnekėti su Humfredu iš Torono. Tas nė kiek 
nenustebo ir davė kunigaikščiui daug vertingų patarimų, kaip 
patekti į miestą ir kaip susirasti Salah ad Diną. Prie bet kurių 
vartų tarp žaidžiančių vaikų jis pamatysiąs vieną kitą su rau- 
donai ir baltai dryžuotu turbanu. Tokiam reikią pasakyti: „„Gra- 
žią rožę turi Humfredas savo pilyje“ — ir vaikas nuvesiąs Hen- 
riką pas barzdaskutį, kuriam jau būsią galima atvirai viską 
išdėstyti. 

Henrikas labai stebėjosi, kad Humiredas turi Damaske to- 
kių pažinčių. Tačiau daugiau apie jas nesiteiravo: juk Ber- 
trandas de Tremelai jam sakė, kad į tobulumą veda du keliai: 
vienas nuo mažo prie didžio, nuo dalelės prie visumos, ant- 
ras — nuo visumos prie dalelės; kas jaučiasi esąs maža visatos 
dalelė, tas gali rikiuoti savo paties ir kitų likimą, — juk dievui 
vienodai brangios visos sielos. Mažieji turi šlietis vienas prie 
kito, turi vienas kitą suprasti, rasti bendrą kalbą, nors visu- 
mos, kurioms jie atrodo priklausą, yra viena kitai priešiš- 
kos. Vienybę greičiau galima pasiekti skaldant negu jungiant. 

Humfredas, matyt, savaip stengėsi sujungti tuos dalykus, 
kuriuos skyrium tvarkė netikėliai ir krikščionys, — dėl to ir 
palaikė slaptus ryšius su Damasku. Damaskas su Jeruzale da- 
bar buvo susijęs, sakytum valdomas jos leno teisėmis, tačiau 

ten visą laiką buvo saracėnų kariuomenė — garsieji kurdai, 
kurių tvirtovė grėsmingai dunksojo dykumoje. 

Henrikas į kelionę susiruošė labai paprastai. Su savo ka- 
riais nuvyko į Jeruzalę, vieną naktį prabudėjęs Betliejaus baž- 
nyčioje prie Kristaus lopšio; Jeruzalėje susitarė su genujie- 
čiais, kad šie nuplukdys jį laivais iki Tripolio ir ten suras ved- 
lius, kurie per Anatoliją nuves į Konstantinopolį, o iš ten jis 
jau galės leistis per Bulgariją ir Vengriją tiesiai į Lenkiją. Jis 
nenorėjo gaišti nė akimirkos. Pokštas, kurį jam iškrėtė kara- 
lienė, buvo paskutinis lašas, perpildęs kartėlio taurę — kartė- 
lio, kuris susikaupė stebint Jeruzalės karalystės gyvenimą. 
Kartėlis sakytum tvyrojo pačiame ore, kuris gaubė atvaduotąjį 
karstą, ir tai buvo visai suprantama. Balandis, atskridęs iš 
dangaus įžiebti šventojo miesto žiburių, nepakeitė žmonių sie- 
lų: atvyke čionai riteriai atsinešė ir Visas savo aistras, ir visą 
pyktį, ir visas nuodėmes. Argi jie galėjo liautis buvę Žmonė- 
mis? Henrikas tai suprato, bet nenorėjo ilgiau čia būti. Staiga 
jį apėmė Lenkijos ilgesys: prieš akis jam iškilo jos girios, eže- 
rai ir upės, jis beveik užuodė žydinčių liepų kvapą, kaip tą 
dieną Lenčicoje, kai mirė kunigaikštienė Salomėja. Ir ana ša- 
lis jam pasirodė tokia paprasta ir neapsakomai brangi. 

Vieną kartą Jeruzalėje jiedu su Jaksa sėdėjo ant akmenų 
prie tamplierių namų ir kalbėjosi. Jeruzalė tada buvo smarkiai 
sujudusi, nes tarp patriarcho Fulcherio ir joanitų buvo kilusi 
nesantaika ir joanitai taip garsiai skalambijo varpais savo di- 
džiulėje bažnyčioje prie Šventojo karsto, kad niekas negalėjo 
girdėti saldžiabalsio patriarcho pamokslų. O du lenkai tuo metu 
prisiminė gimtinę: Jaksa pasakojo apie savojo Mechovo apy- 
linkes, kaip ten ariami lydimai, kaip jam trūksta darbo rankų, 
kaip sunku įkurti kaimus. Ir tą vakarą jiedu nutarė pasikviesti 
į savo šalį, į Lenkiją, tamplierius ir joanitus, kad šie, kovo- 
dami su kaimynais, skleistų krikščionių tikėjimą ir drauge at- 
sivežtų įgudusių amatininkų. Henrikas nusprendė atiduoti tamp- 
lieriams ginčijamą vienuolyno žemę tarp Vlostovo kaimo ir 
Lysa Guros, ir susitarė su Jaksa, kad šis pirmiausia vyks į 
Vengriją ir pastatydins ten didelę bažnyčią, tokią, kuri būtų 
verta Šventosios žemės, — tai bus jų padėka dievui už laimingą 
sugrįžimą namo. Jaksa tik dabar papasakojo Henrikui, jog 
Sandomiro ponai nepatenkinti, kam jų kunigaikštis neatvyko 
į Miestą, ir nenorėję siųsti jam karių. Užtat tokią saujelę jų 
ir teatsivedė Jaksa į Bambergą, nors kunigaikščiui tai visai 
nepritiko. Tada Henrikas suprato, kad Jaksa anksčiau jam to 
nepasakė dėl kažkokių slaptų sumetimų. Gal jis norėjo, kad 

Henriko kuo ilgiau nebūtų tėvonijoje? Jei taip, tai juo labiau 
reikia grįžti. 

Dėl tamplierių atsikvietimo į Lenkiją Henrikas tarėsi ir su 
Bertrandu de Tremelai, suminėjo daugybę pagoniškų genčių, 
su kuriomis ordinas galėtų kovoti, ir pajamas, kurias galėtų 
gauti iš žemės, jei parūpintų jai pakankamai darbo rankų. Be 
to, jis žinojo, kad Džorikas de Belas Pratas netrukus rengiasi 
keliauti į Europą tvarkyti visokių ordino reikalų, tad, prieš 
grįždamas į Šventąją žemę, galėtų užsukti ir Lenkijon. Ber- 
trahdas pažadėjo atsiųsti į Sandomirą Valterį fon Širachą ir 
Džoriką su dar keliais riteriais. 

Tada jau kunigaikštis Henrikas iškeliavo į Damaską, pės- 
čias kaip paprastas maldininkas, drauge su Jaksa, Herchu ir 
vedliu — puliečiu Dovydu, kurį jam davė tamplieriai. Išėjo 
jie auštant pro vakarinius vartus ir slinko iš lėto, nes dienos 
buvo karštos. Nakvodavo iš molio nudrėbtose pirkelėse netoli 
vandens talpyklų ir dėl to labai kamuodavosi. Kartą buvo 
apsistoję tuščiame apskritame, keistos formos bokšte — tai bu- 
vo gvebrų 00 bokštas, kuriame jie laidojo mirusiuosius, nieka- 
da neužkasamus į žemę. 

Jie ėjo, ėjo, nepasiduodami nuovargiui, ir Dovydas jiems 
pasakė, kad greit jau bus Damaskas. Tačiau rusvas ir gelsvas 
peizažas su vienur kitur pūpsančiais kalvų kauburiais dar ilgai 
nesikeitė. Tik priešpaskutinę dieną, kai jie sustojo nakvynei ir 
kunigaikštis, užkopęs ant apvalainos kalvos, atsiklaupė sukal- 
bėti vakaro maldų, į jo šnerves staiga plūstelėjo kitas kva- 
pas — nebe tas sausas, negyvos dykumos oras, sumišęs su sals- 
vu, panašiu į cinamono sudžiūvusios Jerichono rožės kvapu. 
Sakytum tyloje būtų nuaidėjęs vienišas laibas balsas: į sustin- 
gusį orą, kuris vakarais staigiai atvėsdavo, įsiveržė gaivi sro- 
vė, lengvutis drėgmės dvelksmas; jis išsisklaidė kunigaikščiui 
tariant paskutiniuosius Nikėjos tikėjimo išpažinimo žodžius. 
Henrikas atsistojo, įsikibęs į Hercho ranką — buvo labai pa- 
vargęs — ir pasakė Jaksai: 

— Man rodos, kad rytoj jau būsim vietoje. 

Tačiau kai dienai brėkštant jie atsikėlė, sužvarbę po bai- 
siai šaltos nakties, kokios dažnai būna dykumoje, ir leidosi 
tolyn, jų kelionė buvo tokia pat monotoniška kaip visada ir 
neatrodė, kad kas nors galėtų pasikeisti. Tik apie vidurdienį 
jie išvydo priešais du gūbrius, visai tokios pat spalvos kaip 
kupranugario vilna, o tarp jų kažkokią dėmę, lyg melsvo rūko 
tumulą, lyg garų debesį, iškilusį virš įkaitusių kalvų. Iš už 
kalvelės išjojo raitelis ant puikaus žirgo, tamsiaveidis, apsiri- 

šęs galvą raudona skarele. Pamatęs keleivius, šūktelėjo, iškėlė 
į dangų rankas ir, staigiai apsisukęs, šuoliais pasileido atgal. 

Kietoje žemėje vis gausėjo pėdsakų, ir vėl plūstelėjo kito- 
kio oro bangos, tik dabar jau kur kas stipresnės. Kalvos vis 
žemėjo, ir jie išėjo į smėlėtą lygumą, kurioje juo toliau, juo 
labiau daugėjo tašytų akmenų. Abipus tuščio ruožo, kurį vargu 
ar buvo galima vadinti keliu, taisyklingomis eilėmis stovėjo 
nedidelės akmens plokštės. Tai buvo kapinės. Ant smėlėtų kau- 
burėlių augo piktžolės, krūmokšniai, styrojo sudžiūvusių žolių 
stiebai. Dar kiek paėjus, kapai jau buvo žali, ir pamažu kapi- 
nės pavirto sodais, susiliejo su jais ir drauge su jų žaluma 
skleidė netikėtą, stebuklingą gaivą. Dabar jie sutikdavo dau- 
gybę žmonių, bet žengė taip tvirtai ir ramiai, kad niekas 
nieko jų nesiteiravo. Beje, kiekvienas buvo užsiėmęs savais 
reikalais: kas tempė vaisių pintinę, kas vedėsi mulą, kas va- 
rėsi avių kaimenę. Pro šalį ant asilų prajodavo moterys juo- 
dais drabužiais, dykumą pakeitė žydinti pieva, priaugusi me- 
džių. Netrukus kelią iš abiejų pusių apstojo palmės ir apelsin- 
medžiai, o pakelės grioviuose jau telkšojo žalias, maurais 
apsitraukęs vanduo. Damasko sodai, apie kuriuos jie buvo prisi- 
klausę Jeruzalėje, skleidė dar malonesnį aromatą negu visi 
Askalono kvapai. Vandens pilni grioviai ėjo į visas puses, ir 
po valandėlės iš vešlios, kvepiančios lapijos išniro aukšta, 
pažaliavusio vario spalvos pelėsiais apaugusi, drėgna miesto 
siena. Keliauninkai sustojo prie skliautuotų vartų su apsama- 
nojusiu, smaragdo spalvos kupolu; vartai buvo plačiai atida- 
ryti, ir už jų siauromis gatvelėmis zujo galybė žmonių. Prie 
riterių priėjo keliaujantis pirklys ir papurtė prieš jų akis 
pluoštą maldos kilimėlių, kurie sumirguliavo saulėje lyg pa- 
pūgos plunksnos; bet jie, sustoję pavėsyje, nekreipė į pirklius 
jokio dėmesio, tik pamažu traukė į plaučius gėlių ir drėgmės 
kvapą, kuriuo negalėjo atsigardžiuoti po keletą dienų trukusios 
kelionės per saulės svilinamą, įkaitusią dykumą. Dabar jie ruo- 
šėsi įžengti į nepažįstamą pasaulį. Pulietis Dovydas pasilenkė 
prie berniuko su baltai ir raudonai dryžuota berete, žaidusio 
prie vartų, ir berniukas, netaręs nė žodžio, leidosi į priekį. 
Atvykėliai sekė paskui ji švariomis, nušluotomis ir vandeniu 
pašlakstytomis gatvėmis, kur šurmuliavo ryškiaspalviais dra- 
bužiais vilkintys žmonės, užsiėmę savais reikalais. 

Pagaliau jie įėjo į didelį kiemą, kuriame snaudė pavargę 
kupranugariai, o iš kiemo pateko į erdvų, vėsų, belangį namą. 
Barzdaskutys kažką greitai susakė Dovydui, o šis — Jaksai. 
Kelis mėnesius pabuvę Šventojoje žemėje, lenkai pradėjo su- 

prasti tą šnektą iš lotyniškų, itališkų, prancūziškų ir provan- 
siškų žodžių, kurią girdėjo aplinkui. Tuo tarpu Henrikas pa- 
sirūpino Herchu, kuris buvo labai pavargęs ir nusilpęs. Vargšas 
Telis ne veltui pavadino Melisandą ragana. Keliaujant per 
dykumą ir tuose varginguose būstuose, kur jie sustodavo nak- 
vynei, Herchas žodis po žodžio papasakojo kunigaikščiui visą 
savo nuotykį; tik dėl jo kaltės Telis buvęs parduotas ar ati- 
duotas į vergiją, ir jis turįs atkentėti už savo pasikarščiavimą. 

— Niekas čia nekaltas, — tepasakė Henrikas, ir jį suėmė 
baimė dėl to pavojaus, kuris grėsė Hercho, jo paties ir Telio 
sielos tyrumui. 

Tą naktį jie nakvojo pas barzdaskutį, kuris juos suguldė 
vienam kambary; čia dvokė kukurūzais ir buvo girdėti, kaip 
už sienos vištidėje kuičiasi vištos. Per tą laiką barzdaskutys 
susisiekė su Salah ad Dino vergais, ir rytą, kai saulė pakilo 
per tris bokštus, poetas pakvietė kunigaikštį pas save, bet tik 
su viena sąlyga — kad šis atvyks visai vienas ir niekam ne- 
matant. 

Henrikas pro nuošalius vartelius buvo įvestas į sodą, o 
paskui į prašmatnius Salah ad Dino rūmus. Drovėdamasis ėjo 
jis per tas prabangias sales, pilnas visokių augalų ir nežinia 
kam skirtų daiktų. Pačios didžiausios marmurinės salės grin- 
dys buvo iš juodų ir baltų langelių; neaukštame guolyje, to- 
kiame, kokiuose gulėdavo Garbaniaus šunys Plocko pilyje, tarp 
daugybės spalvotų pagalvėlių sėdėjo jaunas ir labai liesas vy- 
ras. Visas jo apdaras tebuvo plačios, šilkinės, žalsvai gelsvos 
kelnės, sujuostos auksuotu diržu, ir nepaprastai didelis, įmant- 
riai surištas turbanas. Viršutinė kūno dalis buvo nuoga, liesa 
ir įdegusi saulėje. Liaunose rankose jis laikė po didelį durklą 
banguota geležte, turkiais nusagstyta rankena. Salah ad Dinas 
buvo dar labai jaunas, vangių judesių; labai tamsiame veide 
žėrėjo nepaprastai juodos akys. Lūpos buvo mažytės, tvirtai 
sučiauptos, bet labai gražios. Jaunuolis atrodė toks keistas, jog 
Henrikas pasijuto nejaukiai — lyg prieš kokias apeigas. Salah 
ad Dinas mostelėjo į violetinę pagalvėlę, kviesdamas svečią 
sėstis, ir jiedu liko vieni. 

Į kunigaikščio pasveikinimą Salah ad Dinas atsakė galvos 
linktelėjimu ir ėmė žaisti durklais. Staiga jis pakėlė galvą ir 
įdėmiai pažvelgė į Henriką. Melsvos, šaltos kunigaikščio akys 
atlaikė tą žvilgsnį. Salah ad Dinas prašneko frankų kalba: 

— „Nebėra jau mūsų broliams vietos Sirijoje, vienintelė 
jų prieglauda — eiklaus žirgo nugara ir šilko palapinė. 

Frankai juos laiko niekingais vergais, o mes ištižom lyg 
bobos, tarsi aplinkui viešpatautų taika ir ramybė. 

Kiek jau kraujo pralieta! Kiek moterų turi dangstyti ran- 
komis gražius veidus, paraudusius iš gėdos! 

Argi tikratikių galvos turi taikstytis su tokiu pažeminimu? 
Argi poeto širdis gali tylomis kęsti tokią nešlovę?“ 

Jis nutilo, bet kadangi Henrikas nieko neatsakė, garsiai 
nusijuokė ir tarė: 

— Tas eiles sukūriau aš. Ar tau patinka? 

Tačiau staiga smarkiai sučirškė žalias paukštis, tupintis ant 
žiedo netoli žaliuzėmis užleistų langų, ir, siūbuodamas pirmyn 
ir atgal, keliskart pakartojo: 

— Tokia dievo valia, tokia dievo valia. 

Henrikas išsigandęs žvilgtelėjo į keistąjį paukštį ir neju- 
čiom taip pat nusišypsojo: jis prisiminė Verchoslavą, kuri taip 
norėjo turėti kalbantį varnėną. 

— Koks gražus ir brangus paukštis, — šypsodamasis pasakė 
Salah ad Dinui. 

Šis, nudžiugintas pagyrimo, skubiai tarė: 

— Dovanoju jį tau, jei daugiau nieko manęs neprašysi. 

Henrikas liovėsi šypsojęsis, bet nieko neatsakė. Susikaupęs 
rankiojo mintyse frankiškus žodžius, norėdamas išdėstyti savo 
reikalą. Tačiau Salah ad Dinas pradėjo pirmas: 

— Ką tas Humfredas vėl sugalvojo, kam jis čia tave siun- 
tė? Gali nesakyti, pats žinau! Be reikalo Humfredas tave atsiun- 
tė. Barzdaskutys Nuchimas man pranešė, nenorėčiau tavęs nu- 
vilti, bet dabar man būtų sunku atiduoti berniuką. Jis man 
labai patiko, nors dar tik savaitė, kai yra šičia. Ar jis tau labai 
rūpi“ 

— Aš jo globėjas, — ištarė Henrikas seniai sudėstytą sakinį. 

Salah ad Dinas, Ajubo sūnus !?!, staigiai dirstelėjo į Henri- 
ką ir vos pastebimai nusišypsojo. Šypsantis jo lūpos kažkaip 
nepadoriai persikreipė. Kunigaikštis Henrikas vėl pasijuto ne- 
smagiai. Laimė, jaunasis kurdas be atvangos kalbėjo, nepa- 
leisdamas blizgančių durklų iš liesų, juodų, į žalčius panašių 
rankų. Buvo karšta, ir Salah ad Diną pylė prakaitas. Ant 
kaktos ir ant nugaros po mentėmis žvilgėjo smulkūs lašeliai. 
Tas prakaitas — Henrikas užuodė iš tolo — kvepėjo muskusu. 
Henrikas mintyse persižegnojo, tarsi regėdamas piktąjį. 

— Labai gražus berniukas,— kalbėjo Jusufas, savo amžinin- 
kų vadinamas Tikėjimo Išgelbėtoju, Salah ad Dinu,— labai gra- 
žus berniukas. Tokiu grožiu mums apsireiškia pats dievas, ir 
mes trokštame jį turėti, lygiai kaip trokštame turėti dievą. Ar 

pagalvojai apie tai, žiūrėdamas kada nors į tą mažutį daini- 
ninką germaną? Jūs taip mažai galvojate apie tuos dalykus — 
ir taip daug apie tai, kaip prisigrobti aukso ir pasišvaistyti 
kardu, kaip mikliau šen ir ten paplėšikauti. Taip; - paplėšikauti. 
Tačiau kai naktį jums per karšta ir negalite užmigti — nė karto 
nepažvelgiate į žvaigždes. 

— Ajubo sūnau,—tarė Henrikas, — atiduok man berniuką. 

— Turbūt aš jį tau atiduosiu,— vėl prabilo kurdas,— bet 
atiduosiu nenoromis. 

— Ajubo sūnau, Širkucho sūnėne, atiduok man berniuką, 
prašau tave vardan rožės ir apskritimo. .. 

— Ir dar pridėk: vardan kryžiaus — nusijuokė Salah ad 
Dinas.— Tu net nenujauti, kad, sakydamas tuos žodžius, mėg- 
džioji mūsų papročius. Kas sugalvojo slaptas brolijas? Kas su- 
galvojo riterių priesakus, kuriuos jūs perėmėte? Mes, brangusis 
kunigaikšti. Tačiau net jeigu mane maldautum asasinų ar pa- 
ties Kalnų Senio vardu, kurį bijo ištarti ir mūsiškiai, ir jūsiš- 
kiai... 

Jis akimirką paleido iš rankos durklą ir skubiai žvilgtelėjo 
virš Henriko galvos. Henrikas atsigręžė ir tepamatė duris, pro 
kurias atėjo. 

— Matai, tas vardas visiems kelia siaubą. Manau, kad jis 
tave pasieks ir tolimame Sandomire,— toliau kalbėjo Salah ad 
Dinas, — nes pas mus poetai paprastai tampa vadais. Mano 
dėdė Širkuchas Isfahane rašė eilėraščius, o dabar, išgirdę jo 
vardą, dreba Rytai ir Vakarai. Jei tik panorėčiau, mano var- 
das — Salah ad Dinas — sudrebintų Jeruzalės vartus. Tačiau aš 
nenoriu. Jei būčiau norėjęs —tą akimirką, kai tu nusigręžei, 
galėjau suvaryti tau į pakaušį durklą, bet nenorėjau.— Ir stai- 
ga jis smarkiai užsimojo, net visas jo liesas kūnas įsitempė 
tarsi lankas, ir sviedė durklą į sieną; geležtė įsmigo labai 
giliai. 

— Nebijok, kunigaikšti, nei Kalnų Senio, nei paties presbi- 
terio Joano,— pridūrė Salah ad Dinas. 

— Aš bijau tik dievo,— tarė Henrikas. 

— Protingai darai, — pasakė Salah ad Dinas —tu man pa- 
tinki. Nesistebėk, kad aš tave priėmiau ne taip, kaip pritiktų 
kunigaikščiui, bet kažin, ar kada nors kunigaikščiai neklūpės 
prieš mane. O gal ir ne. Tačiau, prieš tau paliekant mano rū- 
mus, iš kurių tu išeisi apdovanotas, su mano vergu, su papūga, 
su mano dovanomis, kurias gausi. — norėčiau, kad mudu tap- 
tume broliais. 

Henrikas valandėlę pamąstė, suraukęs šviesius antakius. O 
paskui tarė: 

— Man tu atrodai rimtas žmogus ir elgiesi kaip tikras ri- 
teris, noriu būti tavo broliu. 

Salah ad Dinas sudavė durklu į šalia stovintį gongą, ir 
tuoj pat į salę įžengė tarnai, pirma atlydėję Henriką. Jie at- 
nešė ąsotį vyno, žaižaruojančio įvairiausiomis spalvomis. Buvo 
atitrauktos žaliuzės, ir iš sodo padvelkė gėlių kvapas. Dar 
buvo atnešta mažučių rausvų lelijų, kokių Henrikui iki tol 
neteko matyti. Henrikas atsmaukė savo apspurusio kaftano 
rankovę ir priglaudė baltą, raumeningą ranką prie liaunos, 
juodos Salah ad Dino rankos. Tada Henrikas peiliu, o Salah 
ad Dinas durklu prarėžė rankos odą, ir abiejų kraujas ištryško 
ir susimaišė; peilių ašmenimis jie paėmė po lašą to sumaišyto 
kraujo ir įšlėkė į vyno ąsotį. Abu paeiliui atsigėrė to vyno. 
Tada Henrikas broliškai pabučiavo prakaulius Salah ad Dino 
skruostus: jiedu buvo broliai. Ir tą vieną akimirką, kai bučiavo 
rusvą jaunuolio skruostą, uosdamas muskuso ir tų rausvų gėlių 
kvapą, Henrikas pajuto neapsakomą norą pasilikti tame pasau- 
lyje, kuriame buvo tiek kvapų, švaros ir riteriško kilnumo. 
Tačiau toji mintis šmėstelėjo tik akimirką; Henrikas pajuto, 
kad tai — baisi pagunda, noras numoti ranka į visa, ką reikia 
nuveikti ateityje. Norėti pasilikti čia — tas pat, kas norėti už- 
migti lemiamo mūšio rytą. Ne jam toji sodų ramybė, jis — 
svečias iš kitos šalies, kuri plyti tarp imperijos ir nesuskaičiuo- 
jamų, padrikų pagonių genčių. 

Salah ad Dinas pastebėjo, jog riterio veidas apniauktas kaž- 
kokios minties, bet nedrįso nieko klausti. Jis pats nežinojo, 
ką toliau darys. Bet tą akimirką vidun įžengė visi jo daini- 
ninkai, vienas paskui kitą. Paskutinis įėjo Telis. Henrikas su- 
mišo: berniukas buvo nuogut nuogutėlis,— iki tol nuogo Telio 
jam neteko matyti. Kunigaikštis nudelbė akis, nors širdyje troš- 
ko apkabinti surastą vaiką. Telis labai apsidžiaugė ir parklupo 
prie Sandomiro kunigaikščio kojų. Tačiau šis, nepakeldamas 
akių, paprašė Salah ad Diną: 

— Broli, pridenk jį apsiaustu. 

Ir švelnus šilkas tarytum rausvas debesis apgaubė atgautąjį 
dainininką. 

Tą pačią dieną Henrikas, Jaksa ir Telis išjojo iš miesto 
Salah ad Dino dovanotais žirgais. Ant Hercho peties vietoj 
sakalo tupėjo papūga, kuri mokėjo sakyti: „Tokia dievo va- 
lia!" Ištikimas Salah ad Dino tarnas lydėjo juos iki pat Tri- 
polio pačiu saugiausiu keliu: reikėjo būti apdairiems, ypač 

ten, kur stovėjo asasinų valstybės pasienio tvirtovės. O pulietis 
Dovydas dingo kaip į vandenį. Barzdaskutys, pas kurį jie buvo 
apsistoję, tik tiek tepasakė: 

— Jis per daug žinojo. 

O papūga padvėsė dar Konstantinopolyje. 


XVII SKYRIUS 


“Buvo kovas, kovo pabaiga, ir keliai aplink Krokuvą taip 
patižo, kad net raiti jie slinko tik koja už kojos. Perjoję vaiz- 
dingas, kekėmis susispietusias Krokuvos kalvas, atsidūrė įmir- 
kusioje, klampioje juodžemio lygumoje. Tačiau kunigaikštis 
Henrikas visą laiką ragino savo žirgą, ir jo palydovai turėjo 
gerokai plušėti, kad neatsiliktų. Diena buvo giedra ir saulėta, 
padangėje garsiai čireno vieversiai. Henrikui beveik nesino- 
rėjo tikėti, kad aplinkui jau toks aiškus ir tikras pavasaris. 
Po žirgo kojomis žliugsėjo vanduo, bet jam viskas atrodė 
nuostabu. Gluosniai kelio pakrašty buvo kresni, keroti, jų 
šakelės ir pumpurai, pritvinkę syvų, geltonavo lyg vaškiniai. 
Henrikas nusilaužė šakelę ir kramtė karčią žievę, kvepiančią 
panašiai kaip nardas Jeruzalės bažnyčiose. Visą laiką Žvelgda- 
mas į priekį, jis net nepastebėjo, kaip prijojo Sandomirą. 

Miestas pasirodė iškart, kai tik pasibaigė nedidelis pušynas. 
Tarsi kokia arka kilo jis kalno šlaitu aukštyn ir buvo matyti 
visas kaip ant delno. Gražiai apskritą tarsi karaliaus diadema 
kalno viršūnę juosė plytų sienos, kuriose baltavo tinko lopi- 
niai: tose vietose jos atstojo gyvenamojo namo sieną. Ant pa- 
ties kalno viršaus lyg dantyta kunigaikščio kepurė stūksojo 
aukštas, medinis Dievo motinos bažnyčios bokštas, į šalį nuo 
jo — mūrinė rotušė, žemėliau — gražūs Vlasto vartai; viskas 
buvo ryškiai matyti vaiskioje, saulės įšildytoje ir pavasario 
lietaus nuskalautoje erdvėje. Šiek tiek atokiau nuo bažnyčios 
kalno, kitapus kalvutės, panašios į moters krūtį, stovėjo didelis 
dvaras: bokštai ir priestatai, aukšti smailūs stogai, tinkuotos 
ir pilkos, matyt, iš storų rąstų sukrautos sienos. Pilies bokš- 
tuose, ant Vlasto vartų, ant rotušės, net ant bažnyčios bokšto 
knibždėte knibždėjo žmonių, matyt, Lestkas, pirmas nujojęs pas 
kunigaikštį Kazimierą, pranešė visiems, kad atvyksta ponas. 
Sulaikęs žirgą, Henrikas grožėjosi kalnu, dunksančiu tarsi sau- 
lės nuauksintas laivas viršum dar neįžvelgiamos upės. Stovėjo 
ir žiūrėjo į pilį, namus, bažnyčias. Ir staiga tolumoje — nes iki 
miesto dar buvo toli — dusliai sugaudė varpai, sugaudė iškil- 

mingai, nors nelabai ryškiai, lyg pro vatą. Keturios gaidos iš- 
siskyrė tame gausme, kuris, kupinas keistos rimties, bangavo 
viršum žaliuojančių žiemkenčių, viršum įmurusių laukų, vir- 
šum gluosnių eilių ir kuokštais sužėlusių dilgienojų. Bam, 
bam, bam, bam,— aidėjo dūžiai Henriko ausyse, ir jis daugiau 
apie nieką negalvojo, žiūrėdamas į tą miestą — savo tėvoniją. 
Paskui persižegnojo ir staigiai suragino žirgą. Purvas iš po 
arklio kanopų tiško į visas puses, bet Henrikas vis ragino jį, 
norėdamas greičiau pasiekti upę. 

Miestas pamažu artėjo — žvilgsnis jau nebeįstengė aprėpti 
jo viso, užtat išryškėjo atskiri daiktai: žėrintys stogai, bažnyčių 
kryžiai, raudonas kunigaikščio skydas viršum vartų Vyslos pu- 
sėje. Henrikas nesustodamas jojo iki pat upės kranto. Plati, 
ištvinusi Vysla plaukė vangiai, ramiai, paslėpusi audringus ver- 
petus po lygiu, standžiu lyg šilkas paviršiumi. Ji buvo užliejusi 
pakrantės lankas iki pat miesto, ir Sandomiras, didingas ir 
gražus, dunksojo ties ja lyg koks šventas kalnas ties ežeru, 
atsispindėdamas vandens veidrody. Henrikas valandėlę žiūrėjo 
į vandenį, paskui apsidairė aplinkui. Upėje, visai prie pat 
kranto, suposi keltas, o ant kelto, uždengto raudonu audeklu, 
stovėjo Kazimieras. Jis atrodė labai gražus, neaukšto ūgio, 
tamsiaplaukis ir nepaprastai panašus į tėvą. Šalia jo — senasis 
Všeboras ir kaštelionas Grotas, tolėliau — abatas Vincentas ir 
Gotlobas Ružicas, Mergelės Marijos bažnyčios klebonas Hum- 
baldas ir visi kunigaikštienės Salomėjos dvariškiai, net sukrio- 
šusi Bilhilda su savo aukšta kepure, panašia į kūgišką bokštelį. 
Juos supo čionykščiai riteriai, — ir tie, kurie keliavo su Henriku 
į Šventąją žemę, tik sugrįžo pirma jo, ir tie, kurie buvo like 
saugoti Sandomiro. Garsusis gražuolis Bolekas Veniavita, gy- 
venantis Tarnovo parapijoje, Piotrekas Nagoscičius iš Mokrsko, 
Vitas iš Tučempų, jo brolis kanauninkas Dzeržkas, Pakoslavas 
iš Pacanovo, Smilas iš Bžezio, Starža, dar visai jaunutis, bet 
tikras šaunuolis, Mikolajus Bogorė iš Skotnikų, Piotras Kosceša 
iš Stšegonio, 0 už jų vyrai iš visų kitų giminių: Vilčekosų, 
Chorombalų, Kučabų, Zachožų, Ciolkų ir Polukozų. Visi ėmė 
garsiai šūkauti. 

Henrikas, užmetęs už nugaros trukdantį plataus apsiausto 
kraštą, ištiesė ranką, norėdamas pasveikinti Kazimierą, šis nu- 
šoko nuo kelto ir atsiklaupė prieš brolį, bet Henrikas jį pakėlė 
ir tvirtai apkabino. Tada pasisveikino su visais kitais. 

Tarnai užvedė žirgus ant kelto; valandėlę teko užgaišti, kol 
visi sustojo į savo vietas. Vyslos pakrančių pievos atrodė lyg 
žalias aksomas. „Adelaidė iš Zulcbacho kadaise turėjo tokią 

suknelę“, — dingtelėjo Henrikui, žiūrint į tą žolę. Plaukdamas 
jis, kaip įprasta, kalbėjosi su broliu ir Sandomiro didikais apie 
kelionę, paskui apie orą. Pastebėjo, kad Gotlobas kalba moks- 
lingais žodžiais, o klebonas labai paprastai. Pagaliau jie at- 
plaukė į kitą krantą. Kelias nuo upės iki miesto vartų ir to- 
liau, iki pat pilies, buvo užklotas raudonu audeklu, abipus jo 
klūpėjo žmonės. Pusiaukelėj Henrikas nulipo nuo žirgo ir ėjo 
pėsčias, paskui jį Kazimieras baltu švarkeliu, balta smailia 
kepure, už jų likusieji. Prie miesto vartų stovėjo būrelis mies- 
tiečių su duona ir druska. Jie atsiklaupė ir pravirko, o Henri- 
kas, beveik kaip ir dvasininkas, kadangi ant apsiausto turėjo 
užsiūtą kryžių, peržegnodamas palaimino juos. 

Paskui visi suėjo į pilį, riteriai susigrūdo didžiojoje me- 
nėje, bet Henrikas norėjo greičiau eiti į savo kambarius. Kazi- 
mieras jį nuvedė ten, pats ėjo pirmas, oriai ir pagarbiai atida- 
rinėdamas duris, vis perspėdamas brolį, kad neužkliūtų už 
slenksčio ir nesusitrenktų galvos į žemas lubas. Pagaliau jie 
atsidūrė paskutiniame kambaryje; Henrikas skubiai priėjo prie 
lango ir, žvilgtelėjęs pro jį, išvydo melsvą Vyslos juostą. Tada 
apžvelgė kambarį ir tarė sau: „Vadinasi, jau parvykau...“ 

Iki tol Henrikui tik vieną kartą teko ilgėliau pabūti San- 
domire — tuoj po kunigaikštienės Salomėjos mirties. Tada jis 
čia išgyveno keletą mėnesių, apimtas sustingimo ir prislėgtas 
minčių. Tačiau dabar pilis jam atrodė visai kitokia, daug ma- 
žesnė ir apleista, prisiminė nematęs joje nė vieno gražaus 
daikto. Kazimieras išėjo dar šį tą patvarkyti prieš būsimą puo- 
tą; Henrikas paleido tarnus ir liko vienas. 

Tiek metų jis bastėsi po pasauli, matė tiek visokių menių, 
gyveno visokiausiuose rūmuose, tad buvo labai keista pagaliau 
atsidurti tokioje vietoje, iš kur jau niekur nereikės keliauti. 
Dabar jis „savo namuose“. 

Kambarys buvo tamsokas; jis atsisėdo nišoje prie lango ir 
ėmė žiūrėti į Vyslą, jos visai nematydamas: kiti vaizdai plaukė 
prieš akis. Sandomiras šalia jų atrodė juokingas ir menkas. 
Ir pamažu visi tie vaizdai ėmė spiestis apie vieną, paskutinį. 

Jis prisiminė savo apsilankymą Krokuvoje. Boleslovas, kaip 
paprastai, buvo Vroclave. Ten jį viskas džiugino. Ir tai, kad 
Vroclavas atimtas iš Vladislovo, ir kad tai puikiausias iš visų 
Lenkijos miestų — čia jau ir Piotrekas Vlastas, ir Vladislovo 
žmona Agnietė kaip reikiant pasistengė,— puikus miestas, ką 
ir kalbėti, visai nepanašus į Krokuvą, o juo labiau į Plocką ar 
Lenčicą. Čia užklysdavo daug keliaujančių vienuolių, greičiau 
galėjai sužinoti, kas dedasi saksų ir imperatoriaus dvaruose, 

atsilankydavo žonglieriai parodyti savo meno, keliaujantys ri- 
teriai dainuodavo naujas dainas, deklamuodavo ištisas poemas, 
o jau alus — geriausias visoj Silezijoj. Velionis vyskupas Kon- 
radas nenorėjo iš Vroclavo keltis į Zalcburgo arkivyskupiją, 
sakė, kad ten nemoką daryti alaus! Be to, Vroclave buvo leng- 
va rinkti duoklę ir šiaip kunigaikščiui gyvenimas buvo sma- 
gesnis — užtat beveik iš čia ir nesitraukė. O Verchoslava pasi- 
liko Krokuvoje. Henrikas rado ją vieną. Paskutiniuoju metu 
ji smarkiai sirgo ir stačiai nebegalėjo pakęsti savo vyro. Vieną 
ją rado Henrikas Vavelio pilyje, ir jiedu drauge praleido ke- 
letą dienų. Seserys jau visos buvo ištekintos, neberado net 
Agnietės — jau kelinti metai ji gyveno Rusioje; Riksa neseniai 
buvo parvažiavusi, Keista būtybė, neramaus būdo, patvirkusi, 
kaip apdarus keičianti vyrus ir karalystes. Tačiau tą žiemos 
dieną, kai atvyko čionai, Henrikas neberado nieko. Niūru, šal- 
ta ir drėgna buvo Vavelio rūmuose, lauke tirpo sniegas, o 
Verchoslava vienuolės drabužiais slankiojo po kambarius, ir 
Sandomiro kunigaikščiui atrodė, kad ji vaikšto lyg sapnuo- 
dama. 

Henrikas užsimerkė ir pabandė ją įsivaizduoti. Tiek gražių 
moterų jam teko matyti ir imperatoriaus rūmuose, ir Romoje, 
ir Palerme, ir Jeruzalės karalystėje, o jis vis tiek štai sėdi 
čia ir užsimerkęs regi išplėstas juodas brolienės akis... Su ja 
buvo tik jos negražūs vaikai, aptūloti šiltomis skepetomis, ap- 
klostyti patalais šiltuose ir tvankiuose rusių auklių kambariuo- 
se. Riterių Krokuvos pilyje tebuvo keletas — Bolekas visus išsi- 
vežė ar kur nors išsiuntinėjo. Užjojęs ant kalvos, Henrikas 
pamatė pilies pastatus — pilkus ir negyvus, paremtus mediniais 
stulpais. Snigo retais, stambiais kąsniais. Kairėje pusėje sto- 
vėjo nebaigta katedra, tik stogas buvo užklotas, — tėvas pra- 
dėjo statybą, o broliai paliko likimo valiai. Dešinėje apskrita 
švento Adaukto bažnytėlė, pastatyta neatmenamais laikais. 

Verchoslava, iš tamsaus prieangio išėjusi jo pasitikti, ne- 
galėjo suprasti, kaip jis čia atsirado. „Taigi čia Henrikas, Hen- 
rikas",— kartojo. Ir dabar, Sandomiro pilyje, tie žodžiai tebe- 
skambėjo ausyse. 

Neskubėdamas persirenginėti puotai, net nenusiėmęs pen- 
tinų, nenusišluostęs veido, jis sėdėjo lango nišoje ir klausėsi 
to balso: „Taigi čia Henrikas“. Verchoslava — tikra rusė — ne- 
mokėjo gerai ištarti to vardo, o tardama visuomet šypsodavosi. 
Kokia ji tada būdavo graži! 

Jis išbuvo pilyje keletą dienų, jiedu kartu valgė, sėdėjo 
prie židinio; Verchoslava toli gražu ne viską suprato, ką jis 

jai pasakojo, — nežinojo, kas yra Sicilija, kaip nukeliauti į Jeru- 
zalę, kiek buvo popiežių, kuo vardu dabartinis imperatorius. 

— Taigi jis mūsų pusbrolis— paaiškino Henrikas. Ir tik 
čia, Sandomire, jis suvokė, kad su imperatorium jie gimi- 
niuojasi tik per visų neapkenčiamą Agnietę. 

Abu nuėjo į katedrą, bet jos viduje rado tik šiukšlių, plytų 
ir kalkių krūvas, nors jau seniai niekas nieko nebedirbo; ka- 
tedra, pašventinta prieš pat Kreivaburnio mirtį, liko nebaigta. 

— Kaip ir visa, ką statė tėvas, — pasakė Henrikas. 

Jiedu skubiai išėjo iš ten į šventojo Adaukto bažnytėlę. 
Ant nedidelio altoriaus degė dvi žvakės, ir Verchoslava prie 
jų pakabino Kristaus paveikslą. Šioje bažnytėlėje nei vienas, 
nei antras nesiklaupė, tik šiaip pastovėjo. Henrikas paėmė 
Verchoslavą už rankos. Jųdviejų pirštai susipynė — vieną vie- 
nintelį kartą. Nuo juodo jos apdaro dvelkė kapų šaltis, tamp- 
lieriškas jo apsiaustas buvo nelyginant numirėlio marška. ,Se- 
sute",— ištarė jis. Paskui jiedu paleido vienas kito rankas ir 
sugrįžo į šaltą medinę pilį, kur buvo tik keli tarnai, ir Ver- 
augalo lapas. 

Kazimieras pakvietė Henriką į puotą, reikėjo laikytis visų 
senųjų papročių, kuriuos jis jau buvo beprimirštąs. Įžengęs į 
menę, kampe nuliejo truputį midaus, tarno paduota šiaudų 
gniūžte nušluostė suolą sau ir Kazimierui, tada šiaudai buvo 
sudeginti; paskui su klebonu ir vaivada turėjo triskart apeiti 
menę, parodydamas, kad nuo šiol valdys pilį, paskui turėjo 
palaukti, kol visi susės, ir tik tada atsisėdo priešais Kazimierą. 
Jam iš dešinės sėdėjo Humbaldas, iš kairės Všeboras — pasau- 
lietinis ir dvasinis ramsčiai. Ta mintis Henriką privertė šyp- 
telėti. 

Garbingieji žmonės, atrodė, smarkiai varžėsi Henriko, juos 
stebino jo drabužiai, neįprastos manieros. Kalbėdamas Henrikas 
įterpdavo vokiškų ir prancūziškų žodžių, kurių jie nesuprato. 
Iš visų riterių vienintelis Gotlobas buvo matęs pasaulio ir, vos 
tik Henrikui ėmus ką nors pasakoti, iškart nutaisydavo šypse- 
ną — atseit jam visa tai žinoma. 

Henrikui krito į akis, kad ir didikai, ir riteriai laikosi oriai, 
kupini kažkokio naivaus išdidumo bei rimties, ir nors kaip rei- 
kiant siurbia midų, užgerdami alum, bet išlieka santūrūs ir 
neperžengia kaimiško padorumo rėmų. Duoną jie riekėsi pri- 
spaudę kepalėlį prie krūtinės, paskui jį pabučiuodavo ir per- 
duodavo kaimynui. Prie stalo nesiskeryčiojo, bet valgė daug 
ir gėrė atsakančiai. Henrikas nejučia prisiminė puotą Jeruza- 

lėje, kaip ten visi palaidai elgėsi, ir jam dingtelėjo mintis: ką 
šie žmonės pasakytų, jeigu jiems papasakotų, kas dėjosi Kris- 
taus mieste. 

Pasibaigus pokyliui, jis nuėjo gulti, palydėtas taip, lyg būtų 
vedęsis žmoną į miegamąjį —su deglais ir giesmėmis. Deja, 
buvo giedamos tik religinės giesmės. Po to kieme dar kažką 
šūkavo Kazimieras. Telis kaip visada padėjo kunigaikščiui nu- 
sirengti, bet Henrikas ilgai negalėjo užmigti savo tėvonijoje. 
Iš kiemo sklido triukšmas, buvo girdėti, kaip arklidėje žirgai 
tranko grandinėmis į ėdžias. Prieš akis jam vėl stovėjo Ver- 
choslava ir šventojo Adaukto bažnyčia, panaši į Šventojo kars- 
to koplyčią Jeruzalėje. 

Beje, jis netgi džiaugėsi, kad vis galvoja apie Verchoslavą. 
Jeigu ji nebūtų užgožusi jo minčių, būtų reikėję galvoti apie 
viską. O tai būtų baisu. Jis norėjo pailsėti po visko, ką patyrė 
ir kas jį kamavo tuos kelerius metus. Norėjo užmigti. Ir paga- 
liau užmigo. 

Rytą pabudo vėlai, miegamajame buvo šaltoka, tad šūkte- 
lėjo sargybai. Herchui įkišus galvą pro duris, įsakė, kad tarnai 
pakurtų židinį. Ant senų medinių laiptų subildėjo žingsniai. 
Netrukus pasirodė tarnas ir pranešė, kad kunigaikštis Kazimie- 
ras norįs ateiti pas brolį. Henrikas leido. 

Kazimieras įėjo nešinas didžiuliu raktų ryšuliu ir norėjo 
tuoj pat viską perduoti broliui: raktus nuo iždo, nuo rūsių ir 
nuo svirnų, ir nuo valčių, laikomų ant vandens, bet sumaniai 
pastatytose uždarose pašiūrėse. Henrikas tiktai nusijuokė ir 
liepė broliui kol kas pasilaikyti raktus. Pirmiau jie eisią apžiū- 
rėti, kaip Kazimierui sekėsi šeimininkauti. 

Iš tiesų po valandėlės jiedu išėjo, apsivilkę šiltais kailinu- 
kais, nes oras atšalo — taip dažnai būna kovo pradžioje — ir 
nuo Vyslos pūtė žvarbus vėjas. Kieme jau laukė visa kuni- 
gaikščio sargyba ir riteriai, kurie buvo mieste, taip pat keli 
vokiečiai algininkai ir, aišku, Gotlobas, kaip pilies majordomas; 
keli žymiausi riteriai drauge su Gotlobu nusekė paskui brolius 
kunigaikščius. Pradėjo nuo arklidžių. Arklių buvo nedaug, bet 
visi įsiganę, nors ir ne grynaveisliai, didesnė dalis — atvaryti 
iš Rusios. Henriko kastilietis tarp jų atrodė lyg karalius tarp 
prasčiokų,— taip iškalbingai jį apibūdino Gotlobas, ir abu bro- 
liai nusijuokė. 

— Tai va kaip mes čia, Sandomire, ūkininkaujam. 

Henrikas negalėjo atsistebėti broliu: iš pažiūros menkutis 
ir visai dar jaunas, bet viskas jam puikiai sekėsi. Sumaniai 
ūkininkavo ir rašto buvo išmokytas — kunigaikštienė Salomėja 

jį rengė į kunigus, — ir žmonės jo klausė ir jį mylėjo. Jis buvo 
visų gerbiamas — niekas nebūtų pasakęs, kad jis čia ne savo 
geru taip rūpinasi; stengėsi, lyg tai būtų jo paties turtas. 

Paskui jie apžiūrėjo svirnus, pilnus grūdų ir sūdytos mėsos, 
rūkytos žuvies pasninkui; pilies menėse — kalnus šarvų, šalmų, 
lankų, iečių — kaip mažam Sandomirui, jų buvo tikrai daug; 
galybę strėlių, kurios, sumestos į vieną krūvą, atrodė tarsi 
kažkoks keistas, neatpažįstamas daiktas. Galiausiai šaltuose san- 
dėliuose kabojo brangūs kailiai, visų po keturiasdešimt, su- 
medžiotų, pirktų ir gautų kaip duoklė iš girėnų. Kiekvienos 
menės kampe stovėjo nestora lazda, kurioje įrantomis buvo su- 
žymėta visa, kas laikoma sandėly, tad iškart galėjai patikrinti, 
ar viskas tebėra. 

Pagaliau kunigaikščiai, jau vieni du, nuėjo į iždą, kuris 
buvo iš akmenų sumūrytame pilies rūsyje, užrakintame daugybe 
spynų, velkių ir grandinių. Henrikas nustebo, pamatęs rūsyje 
labai daug aukso, brangenybių, bebrų bei šermuonėlių kailių 
ir brangių medžiagų. Kazimieras paaiškino, kad tai dalis Krei- 
vaburnio iždo, atitekusi Henrikui. 

— Žinau,— atsakė Henrikas,— bet kaip tu viską atėmei iš 
Boleko? 

— Aš mokėjau jį prigriebti,— šyptelėjo Kazimieras.— Beje, 
Bolekas tik į svetimą gerą gviešiasi, o su giminėm sąžiningas 
ir broliams atidavė visa, kas priklausė. 

Jis kalbėjo rimtai ir nuoširdžiai. Henrikas neatsigėrėjo bro- 
liu, kuris buvo toks vykęs. Jis ištraukė iš po apsiausto keistą 
daiktą — auksinį, bet smarkiai pajuodusį lankelį su vos žy- 
miomis duobutėmis, kuriose kadaise buvo brangakmeniai. 

— Ir tą reikia čia padėti. 

— Kas gi čia? — nustebo Kazimieras. 

— Mūsų prosenio, Boleslovo, karūna. .. 

— Iš kur gavai? 

— Paėmiau iš jo kapo Osijeke... 

— Tikrai? O kam? 

— Kam? 

Henrikas nežinojo, ką atsakyti. Stovėjo pakėlęs karūną ar- 
Čiau deglo, kurį laikė jaunesnysis brolis. 

— Matai, ja kadaise buvo karūnuoti mūsų protėviai Kro- 
kuvoje. 

— Ak taip, — abejingai pasakė Kazimieras, apžiūrinėdamas 
vieną aukso maišą ir tikrindamas, ar jis pakankamai tvirtas,— 
bet kam tau jos reikia? Nebent Sandomiro karalium norėtum 
vainikuotis,— smagiai nusijuokė.— Bet reikėtų pastatyti ge- 

resnę bažnyčią, nes senoji baigia sugriūti. Duok ją šen.— Jis 
paėmė karūną iš Henriko rankų ir padėjo į medinę skrynią, 
ant kunigaikštienės Salomėjos apsiausto ir šermuonėlių kailių — 
kol kas paslėpsim čia, o paskui reikės paaukoti kokiai baž- 
nyčiai... Iš kapo paėmei...— pridūrė ir pamaldžiai persižeg- 
nojo. Akimirką jo veide atsispindėjo naivus nuolankumas, pas- 
kui jis vėl susimąstė: 

— Tie šermuonėliai jau visai baigia sudūlėti. Laikau juos 
tik kaip prisiminimą, nes šiaip jie niekam nebetinka. 

— Juk vesi — pasakė Henrikas, galvodamas visai apie 
ką kita. 

— Kur jau ten,— vėl nusijuokė Kazimieras ir įtariai žvilg- 
telėjo į Henriką. Tačiau Henriko veidas buvo susikaupęs, lyg 
jis melstųsi. 

Paskui, jau šiek tiek vėliau, jie smulkiai aptarė, kaip ke- 
liaus po kunigaikštijos miestus, kur kokį kaštelioną aplankys, 
kaip Henrikas apjos aplink savo kunigaikštystę. Henrikas pir- 
miausia norėjo traukti į Mechovą, aplankyti Jaksą, o paskui 
į Opatovą ir Zagoscę — pasižiūrėti, ar jau baigiamos bažny- 
čios, kurias jis buvo prisižadėjęs pastatydinti. Tačiau iškeliauti 
kol kas nesiryžo ir laukė, kada atšils ir pavasario saulė pra- 
džiovins kelius. Tačiau dar jiems belaukiant iš Krokuvos atlėkė 
raitas žygūnas ir atnešė liūdną žinią. Vos Henrikui išvažiavus, 
kunigaikštienė Verchoslava susirgusi karštine, keletą dienų pa- 
sirgusi ir numirusi. 

Broliai kunigaikščiai ketino keliauti į Krokuvos pusę; pasi- 
ruošti kelionei prireikė visos paros. Kaip tik tada atidūmė ki- 
tas žygūnas ir, parklupęs priešais Henriką, gaudydamas kvapą 
ir ašarodamas pranešė, kad kunigaikštis Boleslovas Krispas sa- 
kęs, jog kunigaikštienė būsianti laidojama Plocke, kad kuni- 
gaikštienę vytinėmis gabensią iš Krokuvos į Plocką, kad ji 
geidavusi būti palaidota Plocko katedroje, šalia Kreivaburnio 
ir kunigaikštienės Salomėjos. Kad kunigaikštis Boleslovas pra- 
šąs kunigaikštį Henriką palaukti Sandomire vytinių ir kartu 
su jais vykti toliau į Plocką. Kad pakrantėse būsią uždegti 
laužai, kurie skelbs, jog vytinės artėja prie Sandomiro. 

Henrikas žygūną išsiuntė atgal į Krokuvą, Kazimierui liepė 
viską suruošti kelionei ir pasirūpinti laužais prie Vyslos, o 
pats nuėjo į Mergelės Marijos bažnyčią, kurioje vyko iškil- 
mingos pamaldos už velionę kunigaikštienę. Mišios apytuštėje 
medinėje bažnyčioje truko ilgai; lauke buvo šlapia, ir kovo 
miglos vėl siaustė viską aplinkui. Pasibaigus mišioms, Henrikas 
nuėjo prie skardžio už bažnyčios ir sustojo pasižiūrėti į ištvi- 

nusią Vyslą. Priešais išvydo didžiulę, akim neaprėpiamą van- 
dens plynę. Drauge su juo buvo tik senutėlis Všeboras, kuris 
jau gyveno savo dienų galą. Abu tylėjo, tik Všeboras ištarė 
vieną sakinį: | 

— Dievulėliau mano, tokie seniai kaip aš gyvena, o jauni 
miršta,— ir sunkiai atsiduso. 

Nuo to laiko Henrikui prasidėjo laukimo dienos. Jis nepa- 
sitikėjo nei tarnais, nei Kazimieru. Pats ėjo prie Vyslos, apsi- 
gaubęs klostuotu baltu apsiaustu, laukė, ar nesuliepsnos laužai. 

„Laukė visą savaitę ir dar kelias dienas, kol pagaliau vieną 
kartą, iš medinio pilies bokšto žvelgdamas į didingą upės po- 
sūkį, išvydo virš žalio kranto iškilusius dūmų stulpus. Diena 
buvo tikrai pavasariška. O į pavakarę pilkšvuose išsiliejusios 
upės vandenyse pasirodė vytinės su išsipūtusiomis burėmis, iria- 
mos vienodai kinkuojančių yrėjų. Pirmajai vytinei priplaukus 
arčiau, jos priekyje Henrikas pamatė juoda gelumbe aptrauktą 
pakylą, o ant jos — karstą, apdengtą brokatu. 

Po labai ilgos ir vargios kelionės galiausiai jie pasiekė 
Plocką, ir minios žmonių tylomis skyrėsi į šalis, praleisdamos 
Verchoslavos karstą, nešamą aukštyn į kalną. Paskui karstą 
ėjo vaikai, vyras, visi kiti. Pilis, ilgai stovėjusi tuščia, kimšte 
prisikimšo žmonių. Meškas atvyko iš Poznanės su savo antrąja 
žmona, kurios Henrikas dar nebuvo matęs, — kaip visada lydi- 
mas viso pulko dvariškių, ponų, pamario kunigaikštukų, vaikų, 
labai išsipuošęs, išsiskiriantis iš visų ir kaip visada labai šykš- 
tus. Vyskupas Aleksandras atlaikė katedroje ilgas pamaldas, 
o tuo tarpu nedidelis juodas karstas stovėjo ant aukšto kata- 
falko. Apytamsį katedros vidų nušvietė žvakės, kurias visi 
laikė rankose; taip buvo palaidota Verchoslava, rusų kuni- 
gaikštytė. 

Henrikas labai seniai buvo matęs brolius. Dabar jie atrodė 
jam truputį keistoki. Teisingiau, jam buvo keista, kad anks- 
čiau nepastebėjo, kokie tai žmonės. Visada jie buvo tvarkingi, 
dailiai apsirengę, susišukavę — kunigaikštienės Salomėjos auk- 
lėjimo vaisius. Tačiau Boleslovas visada buvo savotiškai stai- 
gus, neramus, maištingas ir drauge uždaras. Niekada negalėjai 
žinoti, ką jis pasakys, todėl kartais kalbėti su juo būdavo 
labai nejauku. Jis vis pakildavo nuo stalo ir smagiu šokėjo 
žingsniu imdavo vaikščioti po kambarį, purtydamas garbanas; 
o per gedulingus pietus po Verchoslavos laidotuvių linksmai 
juokėsi ir užsimanė, kad ateitų dainininkai. Tik pamatęs su- 
rauktus Meško antakius ir atkištą barzdą atsiminė, jog dabar 
ne laikas tokiems dalykams. Tada numojo ranka ir užsikniaubė 

veidą ant alkūnės. Bet kai vėl pakėlė galvą, veidas neatrodė 
per daug liūdnas. 

Meškas vaikščiojo išdidus kaip gandras, visas apsikarstęs 
brangenybėmis, lygiai kaip ir jo žmona rusė, tikra velionės 
pusseserė, bet nė kiek į aną nepanaši. Aukšta, stambi, jau ap- 
tukusi, apsupta pulko vaikų — savų ir Meško pirmosios žmo- 
nos. Abu laikėsi atokiai, nė valandėlės nepasilikdavo vieni, 
vis apgulti dvariškių, užsiėmę gausybe reikalų; kas nors vis 
laukė jų įsakymų: auklės, gydytojai, vyresniųjų sūnų — Odono 
ir Stefano — auklėtojai. Per gedulinguosius pietus visos rusės — 
Verchoslavos ir Eudoksijos tarnaitės — atsisakė eiti prie vyrų, 
sėdėjo atskirai didelėje menėje tuoj pat už priesienio, ir visus 
valgius reikėjo tenai nešioti. Plockiškiai tarnai visai nusivarė 
nuo kojų. 

Netrukus ir Henrikas panoro pabūti vienas. Greta jo kam- 
bario, už sienos verkė Verchoslavos vaikai, Bolekas ir Saliusė, 
abu dar pagal žemę, palikti su aukle, niūraus veido ruse. Drau- 
ge su Boleslovu iš Vroclavo atvyko dar kažkokia nepažįstama 
kunigaikštytė, „,„komtesė“, lyg ir Piastų giminaitė, bet Henrikas 
anksčiau apie ją nebuvo girdėjęs. Jos motina buvo pirmosios 
Kreivaburnio žmonos ir Vlostonisos, Piotro Vlasto žmonos, se- 
suo, taigi atvykėlę, nors dar jauną, jie turėjo laikyti teta. Jos 
tėvas Božėjus pagal vardą buvo čekas, bet kilęs iš Toporų, 
iš Sececho ir Moislavo giminės — iš negeros, bet garsios gimi- 
nės, ar tik ne Piastų nuverstos nuo kunigaikščių sosto. Kiek 
tiesos tuose ganduose — niekas nežinojo. Gana jau buvo ir to, 
kad prisistatė čia kaip saviškė, su sūnum ant rankų, nors apie 
jo tėvą niekas net neužsiminė, šeimininkavo pilyje, globojo 
Garbanių, per gedulingus pietus sėdėjo šalia jo ir vis rūpinosi 
jo sveikata. Visi ja piktinosi — buvo šnekama, jog Boleslovas 
dabar ją ketinąs vesti. Jos vardas buvo neįprastas — Marija. 

Klierikai ir kunigai nedrąsiai pasišnibždėdavo apie visus 
tuos žmones, kurie suplaukė į Plocką; teko šį tą nugirsti ir 
Henrikui. Jis liepė Bartolomėjui nepersakinėti jam paskalų. No- 
rėdamas pabūti vienas, kitą rytą po laidotuvių anksti nuėjo 
į katedrą išklausyti mišių, paskui, apėjęs aplink ją, vėl žiūrėjo 
į Vyslą, čia jau gerokai platesnę kaip Sandomire. Neįvairus 
tai buvo vaizdas, bet akys siekė toliausias tolumas. Diena vėl 
buvo pavasariška, graži, padange plaukė purūs debesys, grakš- 
čiai prasilenkdami vienas su kitu lyg šokėjai rūmų pokylyje. 

Prie kunigaikščio prisiartino vyskupas Aleksandras. Tai bu- 
vo dar jaunas ir labai mandagus vyras. Jis pasisiūlė parodyti 
Henrikui naująsias katedros duris, nepaprastai gražias, dar 

Kreivaburnio užsakytas, kurias dabar labai išmoningai padarė 
saksų meistrai Rikvinas ir Vaismutas. Juos atsiuntė Saksonijos 
markgrafai — dideli Garbaniaus draugai. 

Durys iš tiesų buvo nuostabios, didingos ir paprastos, pa- 
puoštos daugybe raižinių, kurie tarytum susiliejo į vieną. Hen- 
rikas ilgai žiūrėjo į nagingųjų meistrų kūrinį. Grožiu jis, ko 
gero, pranoko net tuos vartus, kuriuos prancūzas Leopardas 
padarė Gnezne ir Cvifaltene. 

— O štai mūsų kunigaikštis su kunigaikštiene,— parodė vys- 
kupas. 

Iš tiesų Henrikas pamatė mažas figūrėles — Boleslovą ir 
Verchoslavą, stovinčius greta pamaldžiai sudėtomis rankomis. 
Smulkučiai jų veidai buvo neryškūs ir net nepanašūs. Tik 
šiurkštus, mažne vienuoliškas Verchoslavos apdaras krito že- 
myn tokiomis klostėmis kaip tada, kai jiedu meldėsi apskritoje 
švento Adaukto bažnyčioje. 


XVIII SKYRIUS 


Kelionė iš Plocko atgal į Sandomirą buvo tarsi koks sap- 
nas; lyg pro miglą Henrikas prisiminė, kaip ilgai ir sunkiai 
jie plaukė upe aukštyn,— dažnai, jei tik krantas buvo patogus, 
vyrai tempė laivus virvėmis. Kartu plaukė ir Kazimieras; Bo- 
lekas kažkur pasiliko ta dingstimi, esą jam reikia užsukti į 
vieną pilį, kurios kaštelionas jau seniai nebeduodąs jokios ži- 
nios. Vytinė, kuria plaukė Marija ir Verchoslavos vaikai, taip 
pat atsiliko, taigi jie vieni yrėsi plačiai ištvinusia Vysla, te- 
kančia priešinga kryptimi negu jie Keliavo. Yrėjų vyresnysis, 
išmanąs jūreivių amatą, atvykęs į Lenkiją iš toli, iš šiaurės 
krašto, atsiprašinėjo Henriką už gaišavimą. 

— Jūroj būtų visai kas kita, — aiškinosi jis. 

Tačiau Henrikas net nejuto, kiek laiko jie plaukia; jam 
viskas buvo vis vien. 

Kai po ilgos kelionės per tą didžiulę, neaprėpiamą, tvonuo- 
jančią lyg jūra vandens plynę jie pagaliau pasiekė Sando- 
mirą, jis prisiminė tik vandens pliuškenimą, jau pasiruošusių 
sprogti medžių šnaresį ir būgnų dundėjimą, šaukiantį girėnus 
į pavasario šventę. Nebeįstengė jis suvokti ir visų tų dalykų, 
kuriuos jam kasdien pranešinėdavo kaštelionas Grotas, senasis 
Všeboras ir Kazimieras. Tai buvo kažkokios nereikšmingos 
smulkmenos, įkyriai brukamos jam į galvą. Šalia viso kito, jis 
ne sykį girdėjo klausiant apie bebrus ir bebravietes Nidoje ir 

Kamenoje ir visai nežinojo, ką su jais daryti. Kunigai tvirtino, 
kad Nidos ir Kamenos bebravietės nuo amžių atiduotos nau- 
dotis Krokuvos vyskupams, o kunigaikščio žmonės įtikinėjo, 
kad tai netiesa, kad nuo seniausių laikų Sandomiro pilies kaš- 
telionas medžiojęs bebrus kaip norėjęs ir kada tik norėjęs, 
jei tik gaudavęs iš kunigaikščio atitinkamą nurodymą. Nei 
bebrai, nei kiti panašūs reikalai Henrikui ne per daug rūpėjo. 
Artinosi velykos, kurias jis panoro atšvęsti iškilmingai, Šven- 
tojo kryžiaus vienuolyne Lysa Guroje. Ten jis tikriausiai galės 
pabūti vienas, o gal ir surikiuos mintis, kurios padrikai šmės- 
čiojo galvoje. 

Po Verchoslavos mirties jis jau nebeįstengė taip ramiai žiūrėti 
į Sandomiro kunigaikštystės reikalus, kaip žiūrėdavo anksčiau; 
jautė jiems savotišką panieką kaip paprastiems, laikiniems, 
greit praeinantiems dalykams. Tačiau susitikęs su broliais, jis 
nepaprastai aiškiai pajuto juos esant gyvus žmones, iš kūno 
ir kraujo, pamatė, kaip ramiai ir tvirtai jie valdo savo žemes, 
keliauja po jas su palyda — pulku dvariškių ir tarnų, — ir noras 
sujungti visas lenkų žemes, kad jas valdytų viena ranka, jam 
pasirodė neįvykdomas. Iki šiol jis pats nedrįso sau prisipažinti, 
jog tas noras glūdi jo mintyse... ir širdyje. Bet pamatęs Boleką 
ir Mešką, jis pabūgo savo užsimojimo. 

Būdamas su broliais Plocke, jis pamėgino pradėti kalbą 
apie šį ir apie tą, bet jie visai nesidomėjo, kas dedasi pasau- 
lyje. Henrikui pasakojant apie naująjį imperatorių, savo drau- 
gą, apie jo ketinimus, apie rimtus nesutarimus, kilusius tarp 
Romos ir imperatoriaus — Bolekas tik juokėsi ir plojo jam 
per petį. 

— Mes Vroclave jau seniai viską žinom! — kartojo jis, 
pliaukščiodamas Henrikui per kelį. 

Tačiau pats apie politines kombinacijas neturėjo nė men- 
kiausios. nuovokos. Visai nesuprato, kuo pagrįstos imperato- 
rTiaus pretenzijos į Lenkiją, ir ne per daug nutuokė apie feo- 
dalinių santykių sistemą. Aišku, Henrikas net neužsiminė apie 
sudėtingesnius dalykus — apie Arnoldą Brešietį, apie pasaulie- 
tinę popiežiaus valdžią ar apie nepaprastą, pusiau pagonį, auk- 
sinio Palermo valdovą. Meškas buvo kur kas protingesnis, jis 
žinojo įstatymus. Tačiau suprato juos kitaip negu Barbarosa; 
Barbarosai įstatymas buvo tarytum kokia savarankiška galybė, 
skleidžianti į žemę savo šviesą nelyginant pati dieviškoji iš- 
mintis, o Meškas tepripažino vieną įstatymą: pergamentą arba, 
blogiausiu atveju, senų žmonių žodį. 

— Ko jis dabar čia lenda,— pasipiktino Meškas, išgirdęs 
apie imperatoriaus kėslus,— tegu parodo man pergamentą, kad 
Lenkija turi mokėti jam duoklę! 

Henrikas nesugebėjo paaiškinti broliui, kad imperatorius 
pats gali pasirašyti tokį pergamentą, nes pats kuria sau įsta- 
tymus. 

— Na jau, aš tuos dalykus išmanau,— prieštaravo Meškas.— 
Tikrai nėra tokio įstatymo! Kodėl man turi rūpėti jo užmačios. 
Aš nieko nežinau, ir viskas! Geriau pagalvokim apie Pamarį! 

"Tačiau apie Pamarį nenorėjo kalbėti Bolekas, jam labiau 
magėjo pasišaukti rusus dainininkus, kurie smagiai dainavo 
ir šoko, o apie anuos reikalus jis nieko nenorėjo žinoti. „Jeigu 
jiems tektų spręsti ginčą dėl bebrų, abu kaipmat susidomėtų“, — 
pamanė Henrikas. 

Taigi broliai išsiskirstė nieko nenutarę. Meškui rūpėjo kuo 
greičiau išsiuntinėti piršlius, apvesdinti sūnus, išleisti už vyrų 
dukteris, nors vaikai tebuvo vos prakutę. Bolekui rūpėjo duok- 
lė, kurią jis tikėjosi surinkti grįždamas iš Plocko. Štai ir 
viskas. 

Tada Henrikas ėmė atidžiau dairytis į Kazimierą. Jis labai 
mylėjo jauniausiąjį brolį, kuris iš visų buvo bene pats ge- 
riausias ir protingiausias. Tik per menkai save vertino, vis 
žeminosi prieš kitus, ir Henriko kalbos jo nė kiek nejaudino. 
Tai buvo stropus, darbus ūkininkas, bet mokėjo taip blaiviai 
įvertinti realias galimybes, kad net šiurpu darėsi. Iš pradžių 
Henrikas ketino išdėstyti jam visus savo planus, tikėdamasis 
jo pritarimo ir paramos. Tačiau atsisakė to ketinimo jau tada, 
kai Kazimieras beveik pasijuokė iš Osijeke rastos karūnos. 


Švęsti velykų į Šventojo kryžiaus kalnus Henrikas vyko 
todėl, kad norėjo pabūti vienas; palydovais, kaip ir anksčiau, 
pasiėmė tik tris žmones: Lestką, Herchą ir Telį. Be jų, paprašė 
drauge keliauti ir Kazimierą. Šis, aišku, sutiko, bet lyg ne- 
norom. 

Nakvojo Vlostove, už kelių mylių nuo Sandomiro, pilaitėje, 
kurią drauge su Skšinės pilim Kreivaburnis kadaise atidavė 
Piotrui Duninui !92, o dabar čia gyveno jaunas jo anūkas Vla- 
dimiras. Jis ir Govorekas, Pavelo iš Govarčovo sūnus, buvo 
artimiausi Kazimiero draugai. Henrikas su malonumu žiūrėjo 
į tris jaunuolius, surengusius pilies kieme smagias žaidynes: 
jie šaudė iš lanko, mėtė ietį ir net ėjo lenkčių. Jis stebėjo juos 
pro savo kambario langą, nors vakaras buvo vėsokas. Kai pri- 
sižaidusius, pavargusius ir suprakaitavusius jaunuolius pusnuo- 

giai tarnai apsiautė šiltomis japančiomis, Vladimiras staiga pa- 
klausė Kazimierą: 

— Na, o kaip tavo Nastė? 

Bet Kazimieras tik perspėjamai sušnypštė ir patempė drau- 
gą už nukarusios rankovės. Henrikas šyptelėjo. „,„Aha,— pama- 
nė,— pagaliau aš šį tą sužinosiu!" 

Iš viso to, ką kalbėjo Henrikas, Kazimierą domino tik Ru- 
sios reikalai; beje, apie juos jis žinojo kur kas daugiau negu 
pats Henrikas ir žodis po žodžio papasakojo šiam apie visas 
permainas, įvykusias per tuos kelerius metus, kol jo nebuvo. 
Ten juk amžinas verdantis katilas, ir į Kijevo sostą kone kas 
mėnuo sėdasi vis naujas kunigaikštis. Kazimierui viskas buvo 
žinoma iki menkiausių smulkmenų, ir tada paaiškėjo, kad už 
naujojo miesto Liublino, jau Rusioje, jis turįs kažkokį pažįsta- 
mą — lyg ir kunigaikštį, lyg ir vaivadą, gyvenantį tarp pelkių; 
Kazimieras pas jį nuvykstąs, geriąs ruginę degtinę ir paūužiąs 
kaip reikiant. Čia buvo kažkas įtartina!.. 

Ir Henrikas nusprendė štai ką. Šiuo tarpu atiduos Kazimie- 
rui Vislicos miestą su apylinkėmis,— prieš keliolika metų jį 
sugriovė rusai, tegu Kazimieras atsistato, tegu teisiasi su kai- 
mynais, tegu savarankiškai šeimininkauja,— paskui ateis val- 
dyti Sandomiro, o gal ir dar daugiau? Pasakė tai Kazimierui, ir 
šis iš džiaugsmo puolė jam į kojas, juokėsi ir verkė. Džiaugėsi 
neapsakomai. Abudu sutarė, kad Kazimieras dar pagyvens San- 
domire pas brolį, iki bus atstatyta Vislicos pilis. 

— Taip greit tavęs neišleisiu,— pasakė Henrikas, — turiu ir 
aš iš tavęs kai ko pasimokyti. 

Pernakvojęs Vlostove, apžiūrėjęs vietą neseniai iš Šventojo 
kryžiaus vienuolyno išsimainytoje žemėje, kur jau buvo ruo- 
šiamasi didingos bažnyčios statybai, pilnas ramių minčių ir 
patenkintas, jog pradžiugino brolį, keliavo Henrikas link Lysa 
Guros. 

Vos išjoję iš abatijos, riteriai atsidūrė tankioje girioje. 
Laimė, kelias buvo pravažinėtas, nes tuo metu daugybė vežimų 
be paliovos gabeno akmenis iš kitapus kalnų, iš ten, kur buvo 
naujoji vyskupo būstinė, vadinama Kelcais. Kadangi akmenys 
buvo vežami šventam tikslui, tai Šventojo kalno plėšikai veži- 
mų nepuldinėjo. Džiaugdamiesi tuo, vežikai iš Kelcų į Šventojo 
kryžiaus vienuolyną slapčiomis šio to pargabendavo,— mat ap- 
link naujuosius Kelcus kūrėsi kaimai, žmonės kirto miškus, 
sėjo javus ir malė vyskupo malūnuose puikius kvietinius mil- 
tus. Tuos miltus dažniausiai ir gabendavo per kalnus akmenų 
vežėjai, žinodami, kad niekas jų neužpuls. 

Tuo keliu riteriai jojo šeštadienį prieš verbas. Oras nepa- 
prastai atšilo, ir vešliai žaliuojančioje, žydinčioje girioje knibž- 
tėte knibždėjo paukščių ir žvėrių. Eglės čia augo medis prie 
medžio, bet saulės šviesa vis dėlto prasiskverbdavo pro tarpus, 
kur vis praliuoksėdavo koks žvėrelis; miško gyventojai žinojo, 
kad šventą metą jiems negresia joks pavojus, todėl sustodavo 
visai netoli žmonių ir imdavo rupšnoti žolę ar suklusę dairy- 
davosi. Henrikas žavėdamasis stebėjo tuos švelnius padarus: 
stirnas, elnius. Herchas savo mokytąjį sakalą laikė pasitupdęs 
ant peties,— po velykų Šventojo kryžiaus girioje buvo numa- 
tyta medžioklė. 

Galiausiai pavakary jie išgirdo skambinant bažnyčios var- 
pus. Lestkas nujojo pirmas, ir netrukus visi išvydo dūmus, ky- 
lančius iš trobelių, kurios glaudėsi Lysa Guros papėdėje. Tose 
trobelėse gyveno degutininkai ir rąstininkai, kurie apdorotą 
mišką gabeno į Taržeką mainams. 

Abatas Egidijus išjojo iš vienuolyno raitas ant mulo, vie- 
nintelio, kuris buvo vienuolyne, ir juokingai kresčiodamas nu- 
sileido pasitikti Henriko į slėnį, prie šventojo Emeriko statulos, 
brolių vienuolių nukaldintos pagerbti geradariui, kuris jiems 
buvo padovanojęs stebuklingą švento medžio gabalėlį. Henrikas 
nulipo nuo arklio ir ne keliais, kaip Emerikas, o paprastai, 
pėsčias, lydimas abato, užkopė ant kalno. Vienuolynas buvo 
didelis, medinis, tuščias, tokia pat ir bažnyčia, viduj labai iš- 
puošta,— tuo pasirūpino jos fundatorius, Kreivaburnis, o ir 
Emerikas iš Vengrijos dar šį tą atsiuntė. Žmonės kalbėjo, kad 
jam labai patikę medžioti čionykščiuose kalnuose, todėl jis 
iš karto pamėgęs šitą vietovę. 

Atvykusį Henriką tuoj pat apgaubė pažįstama vienuolyno 
rimtis ir jaukuma. Čia niekas nieko netroško ir viską turėjo. 
Visas pasaulis rūpinosi, kad vienuoliai galėtų ramiai čia gy- 
venti ir melstis viešpačiui. Jie buvo išrinktieji, bet taip ir tu- 
rėjo būti: juk visi negali galvoti tik apie bebrų kailiukus, apie 
auksą ir kardus. 

Henrikas buvo apgyvendintas paprastoj vienuolio celėj, at- 
sigulęs ant paprasto čiužinio, prikimšto svaigiai kvepiančio 
šieno, jis tą naktį miegojo kaip užmuštas. Rytą senoviniu pa- 
pročiu kaimo moterys atnešė jam lininius rankšluosčius, o 
paskui buvo šventinamos verbos. Visi labai stebėjosi Henriko 
verba, padaryta iš tikrų palmės lapų ir atsivežta nuo Šventojo 
karsto. Ją nešė Telis, eidamas pirma savo pono. Bažnyčioje 
buvo šventinamos spurganotos gluosnio šakelės, ir visas oras 

viršum kalno ir vienuolyno kvepėjo gluosniais. Vakarais dan- 
guj žibėjo žvaigždės. 

Maldų ir pasninko išsekintam Henrikui nelengvos buvo tos 
Didžiosios savaitės dienos. Jis pasidarė irzlus ir nekantrus, 
Kazimieras jam ėmė atrodyti pernelyg lengvabūdis. Jis ruošėsi 
išpažinčiai, kuriai buvo jau tiek visko prisikaupę. Ir staiga į 
jo maldas nejučiomis lyg žaltys įsigavo nuosavas vardas, iš- 
tartas rusiškai, negrabiai: „,„Henrikai! Henrikai!“ Ir atslinkusi 
tamsa vėl gožė blaivias mintis, viskas atrodė taip opu ir painu. 

Jau daug metų buvo toks paprotys, kad vienuolyno vyres- 
nysis su būreliu garbingiausių vienuolių, pasiėmę švenčiausiąjį 
sakramentą, ketvirtadienio vakare' iš vienuolyno iškeliaudavo 
į Taržeką: tame nuo seno šventame miestelyje Didįjį penkta- 
dienį iš tolimiausių girių susirinkdavo plėšikai, kurie nusileis- 
davo nuo kalnų atlikti išpažinties. 

Taržekas, pašventintas tada, kai čia medžiojo Dosnusis ir 
Hermanas, dar jųdviejų tėvo laikais garsėjęs nepadoriomis pra- 
mogomis bei apeigomis ir pašventintas karalienės Dobrone- 
gos '93, buvo įsikūręs kalnų papėdėje, toje vietoje, kur baigiasi 
giria, lyg mūras dunksanti šlaituose, ir prasideda laukai. Mies- 
telis nustebino net Henriką, mačiusį nemaža pasaulio. Tačiau 
nei vienuoliai — nors svetimšaliai, bet jau pripratę prie lenkų 
papročių — nei jaunieji kunigaikščio palydovai — Vladimiras 
Duninas, Govorekas ir Kazimieras — niekuo nesistebėjo. Beje, 
eidami į Taržeką, vaikinai elgėsi nelabai drausmingai — čia 
iššokdavo į priekį, čia vėl sugrįždavo atgal, atsilikdavo, šitaip 
trikdydami procesijos rimtį, — tad galiausiai kunigaikštis Hen- 
rikas subarė Kazimierą, o šis nuramino kitus du. 

Į Taržeką nuo kalnų suplaukdavo girėnai su visokiausiomis 
miško gėrybėmis; čia jie susitikdavo su lygumų pirkliais, atga- 
benusiais miltų, įvairių rakandų, lankų, strėlių. Prasidėdavo 
mainai; girėnai kitokios prekybos nežinojo: mokėdavo arba 
kiaunenų keturiasdešimtinėmis, arba brangesniais kailiais. Pre- 
kyvietė buvo šalia pilaitės, kurioje gyveno kaštelionas Gmere- 
kas, ir palei bažnytėlę, kurią Henriko senelis Vladislovas Her- 
manas pastatydino savo globėjo, šventojo Egidijaus, garbei. 
Bažnytėlė buvo nedidelė, bet jos glotnios sienos iš tašytų rąstų 
priminė Henrikui paslaptinguosius griuvėsius miške prie Cvi- 
falteno, kur jis klausėsi senojo piemens Loko pasakojimų. Baž- 
nytėlę supo nepaprastai aukštos, dangų remiančios guobos ir 
liepos, kurių viršūnės glaudėsi viena prie kitos, o šakos buvo 
apkibusios amžinai žaliais amalų kuokštais. 

Kadangi medžiai dar buvo be lapų, stirksantys kuokštais, 
susipynę lyg vainikas amalai iškart krito į akis. Henriko žvilgs- 
nis nejučiom nukrypo į juos, o priorą lydintis kunigas pakėlė 
ranką ir peržegnojo. Negeri tai augalai, ir jei ne ta aukštybė, 
kunigo tarnai seniai būtų juos iškapoję. Pinti iš amalų vaini- 
kus bažnyčios buvo griežtai uždrausta, ir joks vienuolis kojos 
nekeldavo į trobą, kur palubėj kabojo amalų šluotelė. 

Taigi Taržekas buvo nuošali vieta, senu, dar pagonišku 
papročiu paskirta taikiems susiėjimams bei ramiai prekybai 
ir palikta dievų globai, o Krokuvos vyskupo nuomone — ati- 
duota šėtonui. Čia dar neretai galėdavai išgirsti būgnų dun- 
desį, sklindantį iš girių tankmės, nuo kalnų. Bet jau nebesi- 
rinkdavo čionai žalumynais apsikaišę liekni vaikinai nei mer- 
ginos su kūpsančiais vainikais, o buvusios medinės pašiūrės 
vietoje stovėjo šventojo asketo Egidijaus bažnyčia. Krokuvos 
vyskupas įrodė kunigaikščiui Kreivaburniui, jog šis kraštas tu- 
rįs būti ypatingoje jo globoje. Jog ši bažnyčia turinti rūpestin- 
gai sekti, kad nebūtų atgaivintos senosios pasibjaurėtinos ap- 
eigos. Patikėjo Boleslovas ir atidavė Taržos kaštelioniją vys- 
kupui. O čia vyko tokie mainai, tokia prekyba, kad ne tik 
vyskupas pelnėsi, bet dar ir kunigaikščiui apsčiai nubyrėdavo 
iš tos dešimtinės, kuri ėjo jo dvarui. 

Diena buvo labai giedra, pavasariška, ir vakaras atėjo šil- 
tas. Iš girios poromis susirinko vaikinai ir merginos budėti 
prie švenčiausiojo sakramento, saugomo mažutės bažnytėlės 
šoniniame altoriuje. Kelios poros klūpėjo viduje, o likusieji 
susėdo pulkeliais aplink bažnyčią. Laužus kurti šventoriuje ne- 
tiko — tad viską gaubė melsvos šiltos sutemos, kurių tylą vis. 
sudrumsdavo juokas ir šnibždesys. 

Henrikas ilgai meldėsi bažnyčioje, paskui gulėjo kryžium 
ir galiausiai atliko išpažintį abatui Egidijui. Tiesą pasakius, 
abatas ne ką tesuprato, nes buvo prancūzas, o Henrikas kal- 
bėjo lenkiškai, — todėl nė kiek nesistebėdamas išklausė viską, 
ką išpažino Sandomiro kunigaikštis. 

Kai Henrikas išėjo laukan ir pasuko link pilaitės, į jį pa- 
dvelkė kvapus pavasario nakties oras. Iš laukų sklido dūdelės 
garsai, o girioje vis dėlto kažkokio šokio rilmu dunksėjo būg- 
nai. Čionykštėje girioje gyvenimas visada virte virė,— girėnai, 
homines bellicosi * ir visuomet laisvi, padėdavo kunigaikščiams 
kariauti ir buvo labai narsūs. Nuo Sventomažos '9+7— kitos kuni 
gų draudžiamos vietovės, nors ji ir buvo paskirta Marijai — 
plaukė dainos aidas. Arčiau, tarp pilaitės ir žemų palisadų, juo- 


* Karingi žmonės (Iot.). 

siančių miestelį, degė atvykėlių mainininkų laužai. Iš ten sklido 
dervos kvapas, dūmai ir prislopintų balsų dūzgesys. 

Henrikas skubiai išprašė iš savo celės Gmereką ir visus 
kitus ir pasiliko vienas, jausdamasis labai pavargęs. Vis dėlto 
mintys apie Verchoslavą dabar buvo tarsi priblėsusios, leng- 
vesnės. O tolimas būgnų dundėjimas ir dūdelės ringavimas, ir 
liepsnojančių laužų kvapas privertė jį pajusti aplinkui ver- 
dantį gyvenimą, gyvybę, gimstančią tose giriose ir vilnijančią 
per jas nuo krašto ligi krašto. 

Kitas, Didžiojo penktadienio rytas buvo toks pat gražus, ir 
visi atsikėlė auštant pasižiūrėti, kaip plėšikai eis atlikti išpa- 
žinties. Šis paprotys gyvavo nuo to laiko, kai Taržeke atsirado 
vienuolynas ir bažnyčia. Buvo jis ir seniau. Tik tada plėšikai 
ateidavo čia išdalinti neturtingiesiems to, ką būdavo atėmę iš 
turtingųjų. Net ir šiandien čia grūdosi minios visokiausių pa- 
vargėlių, klajojančių vienuolių ir našlių, tikėdamosi ką nors 
gauti iš tų plėšikų. 

Pagaliau jie ir atėjo iš kalnų pusės. Ėjo po du, stambūs, 
su ilgomis barzdomis, vieni pusnuogiai, kiti apsivilkę pašuki- 
niais marškiniais, susijuosę plačiais odiniais diržais, už kurių 
buvo užkišti peiliai, su kelnėmis, žemiau kelių standžiai apvy- 
niotomis autkojais, naginėti, rankose įsitvėrę lazdas, ant nugarų 
užsikabinę strėlines ir lankus; kai kurie turėjo ir odinius sky- 
dus, apkaltus skardos gabalėliais. Ant kaklų, ant diržų, ant 
skydų kabojo ilgos brozinės ir geležinės grandinėlės, kurios 
ritmingai skimbčiojo į sunkių žingsnių taktą. Vienas kitas ne- 
šėsi ant peties užsisvėręs drobinį ar odinį kapšą, jame žvangėjo 
pinigai. Kiti ėjo vedini arkliais, o ant arklių, pririšti prie bal- 
nų ir gūnių, gulėjo kailiai — kiaunenų, sabalenų, bebrenų ke- 
turiasdešimtinės. Matyt, plėšikai užsukdavo ir į kunigaikščio 
valdas. 

Visų priešaky ėjo senas, žilutėlis, baltas kaip obelis žmo- 
gelis. Atrodė visai iškaršęs,— vilkėjo baltais drobiniais, netu- 
rėjo nei kapšo, nei jokio ginklo, tik ant krūtinės tabalavo di- 
delis geležinis kryžius, o po baltais drobiniais marškiniais 
žvangėjo sunkios grandinės, kuriomis buvo apsivyniojęs. 

— Madėjus, Madėjus eina! — suklego visi. 

Tai iš tiesų buvo Madėjus, kadaise žiaurus plėšikas, tačiau 
seniai metęs plėšikauti, — išsikasė ties Jelenia Gura didelį urvą 
ir gyveno jame, atgailaudamas už nuodėmes, o miegojo ant 
plikų akmenų. Tvirtas dar buvo senis ir nors, parklupęs ant 
žemės prieš kunigaikštį, vos beatsistojo, bet užtat juk nešiojo 
sunkias, visą kūną juosiančias grandines. 

Eidami pro kunigaikštį, sėdintį palaukėje po lieknais ąžuo- 
lais, plėšikai priklaupdavo, o paskui virtine traukė link baž- 
nyčios, kardais ir lazdomis stukčiodami į akmenų grindinį. 
Abatas Egidijus pamaldžiai sėdėjo krėsle priešais altorių, o plė- 
šikai, keliais atšliaužę iki altoriaus, vienas po kito ėjo prie 
jo ir išsipažino baisias savo nuodėmes. Abatas vėlgi, kaip ir 
klausydamas Henriko išpažinties, tesuprato kas kelintą žodį, 
tad kiekvienam mielai davė išrišimą ir virš galvos brėžė kry- 
žiaus ženklą. 

Tuo tarpu aikštėje ant suplūkto durpžemio būriavosi žmo- 
nės; čia buvo pavargėlių, laukiančių išmaldos, buvo vestuvi- 
ninkų, suėjusių nuo visų kalnų, čia pat stovėjo ir plėšikų pa- 
rankiniai su arkliais, apkrautais visokia manta. Išėję iš bažny- 
čios, plėšikai tuojau pradėjo prekybą atsigabentomis gėrybėmis; 
kailiukus, taurų ir elnių ragus, girių vašką mainė į strėles, 
balnus, ietis ir kardus. O išsimainę visas tas prekes, prie jų 
dar ištraukę ir vieną kitą vertingą, iš ko nors atimtą daiktą — 
dailų kūjį, reples ar žiedą su brangakmeniu,— ėmė pavargė- 
liams dalinti išmaldą — kiaunių bei kiškių kailiukus — ir saujo- 
mis į kairę ir dešinę barstyti smulkius pinigus. Abatas, ant 
savo mažučio mulo įjojęs į susirinkusią minią, šypsodamasis 
stebėjo juokingai puldinėjančius vargetas, kurie akimoju iš- 
stvarstydavo kailiukų ryšulius ir pešėsi tarpusavy dėl variokų, 
kuriuos plėšikai sėmė iš savo neišsenkamų kapšų. 

Likusią dienos dalį Henrikas praleido šnekučiuodamasis su 
kaštelionu, su Kazimieru, su abatu Egidijum; vėl iškilo Kame- 
nos bebrynų klausimas, kurį kaštelionas nušvietė taip, lyg vys- 
kupo reikalavimai būtų visai pagrįsti. Kazimieras sėdėjo prie- 
šais kunigaikštį Henriką ir visą laiką reikšmingai žvilgčiojo 
į brolį. Vis dėlto Henrikas nieko nenusprendė, ir buvo pa- 
šauktas senas, jau nuo kažin kada Taržeke gyvenantis kaimietis 
Kvecikas, kuris turėjo paliudyti, kaip buvo tais laikais, kai 
valdė kunigaikštis Vladislovas Hermanas. Kaimietis nė nemirk- 
telėdamas išdėstė, jog dar tada, kai karalienė Dobronega buvusi 
gyva ir atvykusi pašventinti visų pagoniškų vietų, vyskupas 
prašęs karalienę to bebryno. Tačiau kai Henrikas jį pertraukė 
ir pasakė, jog tuo metu Krokuvos vyskupijos lyg ir visai dar 
nebuvę, Kvecikas užsikirto ir sumišęs pasižiūrėjo į kaštelioną. 
Buvo pašauktas vienas plėšikas; jis atnešė į kambarį juchto, 
avikailių ir kalnų kvapą. Plėšikas pabučiavo ranką Henrikui 
ir Kazimierui, o klausinėjamas tik juokėsi. 

— Aš tų bebrynų vyskupui neduočiau, — paslaptingai pasa- 

kė Henrikui, — kitų tokių per šimtą mylių aplinkui nerasi. Beb- 
rų.ten devynios galybės. 

Tai pasakęs, plėšikas nusispjovė ir nusišluostė lūpas plašta- 
kos viršum. Jis buvo dar nesenas, tamsaus kaip derva, raume- 
ningo kūno; krūtinė atrodė tarytum išskobta iš eglės kamieno. 

Ir vėl atėjo vakaras. Plėšikai, įkaušę nuo alaus ir midaus, 
melsvoje prietemoje išjojo atgal į girią. Nuo kelio aidėjo jų 
pratisi šūksmai. Gal norėjo prisišaukti nutolusius, gal tik šiaip 
šūkčiojo vienas kitam. Henrikas stovėjo prie lango ir klausėsi 
tų girios balsų. Dabar būgnai dunksėjo dusliau ir toliau, bet 
oras buvo dar šiltesnis ir kvepėjo karčiais medžių ir krūmų 
pumpurais, 

„Ji jau viso to nebemato“,— dingtelėjo Henrikui. 

Kitą dieną, Didijį šeštadienį, per mišias ant altoriaus laiptų 
atsistojo smulkutis, neišvaizdus vienuolis, tas, kuris vedžiojo 
abato Egidijaus mulą, ir, atskleidęs mažą sąsiuvinėlį iš perga- 
mento lakštų, ėmė skaityti pamokslą ne lotyniškai, bet lenkiš- 
kai surašytą. Henrikas labai nustebo, iš karto net krūptelėjo. 
O vienuolis lyg tyčia ėmė vardinti galingo valdovo ypatybes: 

— Trys dalykai rodo karaliaus stiprybę: pergalės karuose, 
griežtas ir teisingas valdymas, dideli turtai... 

Paskui jis ėmė pavyzdžiais dėstyti, kaip toji stiprybė reiš- 
kiasi tais trimis dalykais. O Henrikas šypsojosi girdėdamas: 
„griežtas ir teisingas valdymas“, — gal čia apie tėvą arba sene- 
l;? Senelio „valdymas“ nebuvo griežtas, tėvo galbūt... bet ar 
teisingas? O Zbignevas? Antrąkart šyptelėjo... „pergalės ka- 
ruose"! Ir jo atminty iškilo šaunaus auksabarzdžio vyro pa- 
veikslas, o paskui senasis Sicilijos valdovas Rožeris, tvirtinęs, 
kad verčiau prasta taika negu geras karas. 

„Per daug visko matei, Henrikai,— tarė kunigaikštis pats 
sau,— ir per daug galvoji. O ketvirtas dalykas rodo pačią di- 
džiausią karaliaus galybę: tvirta ranka ir tiesus kelias; bet šito 
vargeta vienuolis nepaminės." 

Pasibaigus mišioms, jis pasišaukė vienuolėlį, paprašė paro- 
dyti tą mažąjį sąsiuvinuką ir išvydo smulkias, juodas, negrabiai 
iškeverzotas raideles, ir skaitydamas pamatė, kad žodžiai para- 
šyti lenkų kalba. 

— Broli Ozijau,— paklausė, — kokia gi čia kalba parašyta? 
To dar nesu matęs... 

O brolis Ozijus nuraudo ir atsakė: 

— Taigi Mat norėjau, kad ir lenkiškai būtų... 

Daugiau jis neišdrįso aiškinti, pabūgęs jo didenybės kuni- 
gaikščio. 

XIX SKYRIUS 


Paskui jie grįžo į vienuolyną švęsti velykų. Iškilmingos 
pamaldos bažnyčioje vyko iki vidurnakčio, bet žmonių buvo 
nedaug. Per šventes oras išsilaikė toks pat gražus, ir šiltais 
vakarais Henrikas vėl girdėjo šauksmus girioje ir būgnelių 
trinksėjimą, o tarpais net žvėrių urzgimą ir jų žingsnius tarp 
medžių, nes buvo pavasaris ir žvėrys darėsi ne tokie atsargūs. 
Dienos slinko vienodai, ir Henrikas nė nepastebėjo, kaip šven- 
tės prabėgo, reikėjo skubiai keliauti atgal į Sandomirą. Jam 
jau buvo malonu galvoti apie Sandomiro pilį ir Kazimiero 
plušą. 

Keliaudami jie sustojo pašventinti akmens būsimos švento 
Martyno bažnyčios pamatams; tą bažnyčią buvusioje vienuo- 
lyno žemėje turėjo statyti vienas iš brolių vienuolių, prancūzas, 
vardu Leonardas. Buvo ir kitas, pastatęs apskritas bažnyčias 
Duninui Gžegoževicuose ir Jendžejove, bet abatas Egidijus sakė, 
kad Leonardas esąs sumanesnis. Tad Henrikas ir palaimino 
Leonardą. 

Kaip tik tuo metu, kai jie šventino to dievui skirto darbo 
pradžią, iš Sandomiro atjojo riteris su labai prašmatnia palyda 
ir nusilenkė kunigaikščiui. Iš pradžių Henrikas riterio nepažino, 
tik paskui pamatė, kad tai Valteris fon Širachas, jo draugas 
tamplierius, kuris atvyko, kaip buvo sutarta, įkurdinti brolių 
tamplierių lenkų žemėje, kad jie kovotų čia su pagonimis. 

Henrikas labai apsidžiaugė ir iš karto pavedė Valteriui pri- 
žiūrėti bažnyčios statybą, taip pat įsakė statyti gyvenamuosius 
namus riteriams; viską rikiuodamas, užgaišo Opatove tris die- 
nas. Čia jam daug padėjo Kazimieras ir Vipas, atjojęs su 
Valterio fon Širacho palyda. Vipas pats susirado Valterį, prisi- 
jungė prie jo būrio ir atvyko, kaip buvo žadėjęs kunigaikščiui, 
padėti tvarkyti ūkio. Jis nuostabiai greit susidraugavo su Kazi- 
mieru, ir abu aptarė, ką reikia padaryti, kad tamplieriai galėtų 
įsikurti Opatove. Grįždami su Henriku į Sandomirą, jiedu be- 
veik visą kelią jojo kartu, o Herchas, Telis, Lestkas džiaugs- 
mingai pasveikino buvusį kelionių draugą. 

Taip Henrikas pradėjo valdyti Sandomirą. Bėgo dienos, sa- 
vaitės, mėnesiai; praslinko vasara, ir atėjo ruduo. Kazimieras 
labai daug laiko praleisdavo Vislicoje, bet Vipas Sandomire 
puikiai jį pakeitė, tik nelabai sutarė su užsispyrėliu Gotlobu; 
vaivados nė kiek nepaisė, beje, senukas taikstėsi su viskuo; 
kaštelionas pamatė, kad Vipas išmintingas, savo naudos nepra- 
žiopsos, bet kunigaikščio gerą tausoja, ir ėmė jį remti. Tačiau 

su klebonu ir visa kunigija Vipas bendros kalbos nerado. Ly- 
giai taip pat sunku jam buvo susikalbėti ir su Valteriu, kuris 
kėlė vis naujus reikalavimus; o kai dar į Zagoscę atvyko joa- 
nitai, jam tiesiog galva ėmė suktis. Laimė, kad laikai buvo 
ramūs, rusai kariauti nesiveržė, turėjo pakankamai rūpesčių 
su savais kunigaikščiais, kurie vis keitėsi sostuose, o Kazimie- 
ras nuolat iš Vislicos lėkė į Liubliną, prie sienos ir dar toliau, 
susitikinėjo ir broliavosi su tenykščiais kunigaikščiais ir baigė 
perimti rusų papročius;,— dėl to Henrikas net pradėjo pik- 
tintis. 

Pats jis tik iš tolo rikiavo visus reikalus, nesidomėdamas 
smulkmenomis. Netgi teisti pavedė Kazimierui ir tik retkar- 
čiais kai ką patardavo broliui, nes geriau nusimanė apie 
įstatymus bei papročius. Juk jam teko matyti, kaip teisė Ro- 
žeris ir Balduinas, ir su Barbarosa kalbėjosi apie įstatymus, ir 
Romoje, Laterano vynuogyne... 

Keista jam dabar buvo galvoti apie visus tuos žmones, ku- 
riuos matė anuose tolimuose kraštuose. Atėjo ruduo, medžiok- 
lės metas, ir jis vėl klajojo po kalnus drauge su Herchu ir 
Teliu, kuris jau buvo paaugęs ir atrodė būsiąs dailus vaiki- 
nas. Klajodamas galvojo apie tuos nepaprastus žmones, su 
kuriais likimas jį buvo suvedęs, ir čia, rudenėjančiame Klio- 
nova Guros šile, negalėjo įsivaizduoti, kad jie iš tikrųjų egzis- 
tuoja. Visa, apie ką jis su jais kalbėjosi, čia buvo nereikš- 
minga ir niekur nepritaikoma. Tanki Šventojo kryžiaus giria 
taip tvirtai atskyrė jį nuo pasaulio —-ir ne tik jį. Visą Lenkiją. 
Henrikas žinojo, ką veikia Bolekas Vroclave, žinojo, apie ką 
mąsto Meškas,— na, Meškas, gal dar supranta tą tolimą pa- 
saulį, nors ir savaip. Čia — savi rūpesčiai. Pavyzdžiui, rusai ir 
Kazimieras, kuris visą laiką su jais kažką rezga; prūsai, kurie 
be paliovos puldinėja pasienio kaimiečius ir vedasi į vergiją; 
tamsūs ir pikti lietuviai, paslaptingieji jotvingiai, tūnantys 
miškuose ir raistuose. Bet ne apie tai jis galvojo, kalbėdama- 
sis su Barbarosa. 

Iš galvos jam neišėjo mintis, kad Lenkiją būtina pastūmėti 
į kitą pusę, ten, kur sprendžiami anie „didieji“ klausimai. 
Tačiau kaip tai padaryti? Ir su kuo? Su popiežium ar su impe- 
ratorium? O gal su Arnoldu Brešiečiu? 

Apskritai visus reikalus Henrikas tvarkė gana sumaniai. 
Iš karto jis labai nustebo ir nusivylė sužinojęs, kaip Bolekas 
išpaikino riterius,— mokėjo jiems pinigus už kiekvieną žygį. 
Dabar surinkti riterius žygiui jis galėjo tik turėdamas ižde 
daug pinigų ar bent kiaunių kailiukų, iš kurių Vipas smagiai 

šaipėsi, beje, nepaliaudamas juos kaupti. „Dideli turtai", ku- 
ziuos brolis Ozijus savo pamoksle buvo nukėlęs į trečią vietą, 
dabar Henrikui atsidūrė pirmoje — tik po to jis galėjo tikėtis 
„pergalių karuose“. Užtat ragino Vipą ir Kazimierą gausinti 
iždą, gerai papurtyti mokesčių mokėtojus. Kilus kokiam ginčui 
tarp jų ir tamplierių bei joanitų, visada stodavo riterių vienuo- 
lių pusėn, nes jam labai rūpėjo užsitikrinti, kad narsi ir galin- 
za jų kariuomenė, išėjusi europietišką mokyklą, paremtų jį 
lemiamą valandą. 

"Iš Sandomiro Henrikas nekėlė kojos. Vipas čia jam įrengė 
pinigų kalyklą. Tiesa, monetas turėjo kalti su Boleslovo atvaiz- 
du, bet vis tiek naudos buvo nemaža: kunigaikštis įsakė visus 
mokesčius ir teismo paskirtas baudas mokėti tik Sandomiro 
1nonetomis ir, Vipo patartas, per metus ketino atgauti jas iš 
Žmonių ir perkaldinti į prastesnes, o senąsias visai uždrausti. 
Taip jis tikėjosi pagausinti pajamas ir pripildyti pilies iždines. 
"Henrikui tai buvo labai svarbu, ir jis pats prižiūrėjo kalyklos 
:darbą. Buvo ir iždininkas, Andžejus iš Grožno, bet šis rūpinosi 
tik duoklės rinkimu ir be atvangos spaudė valstiečius bei kitus 
gyventojus. O Vipas šeimininkavo kalykloje, kuriai sidabrą 
gabenosi iš Krokuvos, iš savo gentainių žydų. Kartą Andžejus 
iškeliavo rinkti duoklės į girią, ir ten kažkas jį užmušė. Kalti- 
ninkų rasti nepavyko; jam žuvus, Vipas buvo pakeltas į iždi- 
ninkus, ir už jo nužudymą arba pasikėsinimą į io gyvybę grėsė 
septyniasdešimties sidabro grivinų bauda. O tiems girėnams, 
kurių krašte Andžejus žuvo, buvo priteista milžiniška duoklė, 
ir žygis, kurį surengė į tą kraštą būrys vyrų, vadovaujamų 
Lestko, baigėsi labai sėkmingai. Lestkas dabar jau buvo šaunus 
karys ir žygyje gerai pasidarbavo, kelias trobas dūmais palei- 
do, bet grįžo prisikrovęs vežimus visokių gėrybių. Tai įvyko 
jau po kalėdų, viduržiemy, kažkodel dar nebuvo pasnigę, bet 
vos tik Lestkui grįžus, prikrito tiek sniego, kad net iš pilies 
beveik nebuvo galima išeiti. Visi sėdėjo prie židinių riterių 
menėje ir kalbėjosi apie šį ir tą, o Telis dainavo, ką tik mo- 
kėjo, ir tos dainos labai patiko Kazimierui,-- jis tuo metu kaip 
tik buvo Sandomire. Telis dabar dainavo ncbe taip gražiai, nes 
jo balsas iš vaikiško darėsi vyrišku ir panosėje kalėsi reti 
ūsiukai. 

Ir taip bėgo laikas. Sandomiro pilį čia užklodavo sniegas, 
„čia užliedavo saulės spinduliai. Ūkio darbai ėjosi sklandžiai, 
laikai buvo ramūs, medžioklė sekė medžioklę. Vipas atsikvietė 
"vokietį Liudviką, kuris, Henriko lieptas, pilies kalno šlaituose 
4 Vyslos pusę bei kitose pakilesnėse vietose užsodino vynuo- 

gynus, ir ateinančiais metais jau turėjo būti spaudžiamas nau- 
jas vynas. O rūsiuose kaupėsi gėrybės, ir vis storėjo dulkių 
sluoksnis ant Dosniojo karūnos, gulinčios medinėje skrynioje. 
Pamiršo ją Kazimieras, o Henrikas, ko gero, irgi neprisiminė. 
Nė pats nepajuto, kaip priemonė pavirto tikslu, kaip pamažu 
jam neberūpėjo niekas daugiau, tik ūkininkavimas pilyje ir 
kaštelionijose — ar laiku kaštelionas surenka iš savo žmonių 
mokesčius ir duokles. 

Galų gale Henrikas ir nežinojo, kuo galėtų pasikliauti ir 
kas jam padėtų, jei jis ryžtųsi stoti prieš brolius. Todėl nie- 
kam neprasitarė apie savo ketinimus. O užvis labiausiai bijojo 
sakytis Kazimierui. Jaunimas taip lengvai susitaikstė su esama 
padėtim. Kazimieras, atsistatęs Vislicos pilį, kvietėsi ten Vlo- 
deką ir Govoreką į medžiokles, į puotas, kurias neapsakomai 
mėgo ir per kurias jam, kaip žmonės šnekėjo, dainuodavo 
siautulingi rusų chorai, taip nemėgstami Henriko, kad jis net 
neįsileisdavo jų į Sandomirą. 

Ir taip slinko gyvenimas. Bolekas vedė Mariją ir pripažino 
jos vaiką savu, visi dėl to gerokai murmėjo, bet jam buvo 
nė motais. Sykį buvo atkeliavęs į Sandomirą pasižiūrėti, kaip 
broliai tvarkosi. Papasakojo apie Vladislovą, esą jis vėl prašąs 
imperatorių rengti žygį į Lenkiją, bet imperatorius dabar Ro- 
moje, karūnuojasi, tad nesą ko bijoti. Girdint tokias kalbas, 
Henrikui nudiegė širdį, bet jis neišsidavė. Tik pasakė, kad 
brolis nedėtų jokių vilčių nei į jį, nei į jo kariuomenę, jei 
imperatorius atžygiuotų į Lenkiją. O juo labiau — į tamplie- 
rius. 

Boleslovas susidomėjo tamplieriais, jų bažnyčia ir ūkinin- 
kavimu, bet neilgam. Paskui išjojo su Kazimieru į Vislicą, ten 
medžiojo, gėrė ir klausėsi rusų choro. Kazimieras, atrodo, ir 
kažkokių mergų ten turėjo, bet Henrikas apie tai nenorėjo nė 
girdėti. Telis buvo bepradedąs pasakoti, tačiau kunigaikštis 
iškart jį nutraukė. Pats atidavė Boleslovui savo mokytus trimi- 
tininkus, kad šis, kaip Krokuvos valdovas — totius Poloniae 
dux *— įgytų didesnę garbę. 

Kai Sandomiro pilyje nebūdavo Kazimiero, ir gyvenimas 
tarytum apmirdavo. Pasidarydavo nejauku, baisiai tuščia. Hen-- 
rikas jautė skleidžiąs aplinkui šaltį; visus gąsdino jo tamplie- 
riškas, beveik kunigiškas orumas, vakarietiški įpročiai ir mįs- 
lingas tylėjimas. Pats suvokė, kad net artimiausi žmonės jo 
nemėgsta. Klausyti, žinoma, klausė; visos jo kalbos ir visi 


* Visos Lenkijos kunigaikštis (Iot.). k 

įsakymai buvo išmintingi ir apgalvoti, paremiantys kunigaikš- 
čio šlovę. Be to, jis atkakliai vengė bet kokių konfliktų, kurie 
galėtų pakenkti jo šlovei ir orumui. Kai kada net nuolai- 
džiaudavo, ypač Jaksai iš Mechovo ir Sventopelkui Piotrkovi- 
čiui, kurie ne tik Sandomiro žemėse siautėjo, bet duodavo 
garo ir Krokuvai, kol Boleslovas linksminosi gražiojoje Vroc- 
lavo pilyje. 

Iš pradžių Henrikas ketino Jaksai iš Mechovo atskleisti vi- 
sus savo sumanymus ir pažadėti tikrojo totius regis Poloniae * 
kanclerio titulą. Tuo tikslu per vieną iš tos daugybės me- 
džioklių, kurios vyko Pšisuchos apylinkėse, užuolankomis pra- 
dėjo su juo šneką. Jaksa tada jam pasakė nelabai trokštąs, 
kad Dosniojo nužudytasis vyskupas Stanislovas būtų paskelb- 
tas šventuoju — ne tik todėl, kad jis buvo plėšikas ir maišti- 
ninkas, bet ir todėl, kad žmonės kalbą, jog Lenkija, suskilusi 
į atskiras dalis tada, kai vyskupas buvo sukapotas, lygiai taip 
pat stebuklingai vėl susijungsianti, kai tik Stanislovas būsiąs 
paskelbtas šventuoju ir karaliaus kaltė būsianti atpirkta. Tai 
išgirdęs Henrikas krūptelėjo ir paklausė, kodėl jis nenorįs, kad 
Lenkija būtų vieninga. Jaksa pabandė išsisukti ciniškai pajuo- 
kavęs, jog esą kur kas geriau, kai valdo daug kunigaikščių, 
nes iš kiekvieno galima ką nors išpešti, bet paskui, galutinai 
priremtas prie sienos, ėmė postringauti, kad valdovo valdžią 
reikią apriboti, kad būtinas valdžios pasidalinimas, nes taip 
naudingiau visiems valdiniams, nes tada visi kunigaikščio pa- 
migloti, ir kas Žino, ar tas pirmasis ciniškas paaiškinimas ne- 
buvo pats nuoširdžiausias. Tik vieną išvadą padarė Henrikas 
po šio pašnekesio: kad su Jaksa nereikia kalbėti apie Lenkijos 
suvienijimą. 

Galiausiai po ilgų apmąstymų — laiko jiems turėjo pakan- 
kamai ir klausydamas mišparų vienuolyne, ir jodinėdamas po 
tvirtoves, ir per medžiokles naktį gulėdamas palapinėje — jis 
tvirtai apsisprendė tylėti ir laukti. 

Į medžiokles Henrikas jodavo ne todėl, kad būtų ypatingai 
mėgęs medžioti, o dėl to, kad troško vienatvės. Dažnai jį 
lydėdavo tik Herchas su savo sakalais, kartkartėmis vis pa- 
keičiamais į naujus — nusipirkdavo jų Taržeke iš plėšikų, ku- 
rie sugebėdavo juos paimti iš lizdų ir išmokydavo medžioti smul- 
kesnius paukščius. Herchas visada buvo vienodai tylus ir 
vienodai atsidavęs; vis dėlto po kurio laiko kunigaikštis pa- 


* Visos Lenkijos karaliaus (Iot.). 


184 


juto, kad savo pono širdį jis permato kiaurai ir kad kaip tik 
juo Henrikas galėtų tvirčiausiai pasikliauti. Nebuvo jis raštin- 
gas nei mokytas, bet apie Žmones spręsdavo blaiviai ir, beje, 
neapkentė Duninų, prie kurių priskyrė ir Jaksą,— taip pat ne- 
labai mėgo Sandomiro kleboną ir, kaip Henrikas itin aiškiai 
pastebėjo, puikiai suvokė, ko siekia Sandomiro kunigaikštis. 
Visai neprašomas (Henrikui tai niekada nebūtų atėję į galvą), 
jis užmezgė su kunigaikščio brolių sakalininkais tokias pažin- 
tis, kad tolydžio gaudavo labai patikimas, naujausias žinias iš 
Krokuvos ir Plocko, ir net iš Poznanės, o ką jau kalbėti apie 
Vislicą, kuriai jautė tam tikrą panieką. Aiškiai buvo matyti, 
jog Kazimierą jis laiko geraširdžiu naivuoliu, o jo draugystę 
su rusais — didžiai nedoru dalyku. Išgirstas naujienas Henrikui 
pranešdavo visada tuo pačiu tyliu balsų, murmėdamas pano- 
sėj, ir pačią netinkamiausią akimirką. Pavyzdžiui, auštant pa- 
žadinęs kunigaikštį ir drauge su juo sukalbėjęs ryto maldas, 
staiga burbtelės: 

— Kunigaikštis Bolekas vėl išjojo į Vroclavą, ir Krokuvoj 
dabar nieko nėra. 

Arba: 

— Jaksa iš Mechovo vėl Poznanėje. Matyt, kažką rezga 
su kunigaikščiu Mešku... 

Henrikui nieko nereikėdavo atsakyti į tuos pranešimus, ir 
už tai jis buvo dėkingas Herchui. Jam tik buvo šiek tiek 
nesmagu, kad negali apsieiti be tokių pranešimų, kad tokie 
pranešimai — visos jo apdairios politikos pamatas. Kur kas 
mieliau būtų griebęsis ryžtingų žygių — bet turėjo laukti ir 
laukė išmintingai, leisdamas Herchui daryti taip, kaip jam at- 
TOdė geriau. 

Herchas draugavo tik su Lestku. Tačiau Lestkas tuo metu 
vedė merginą, kurios melsvą kaspiną kadaise atsinešė į Bam- 
bergą, ir jiedu matydavosi retokai. Vis dėlto Lestkas tikriausiai 
žinojo visus Hercho rūpesčius, ir Henrikas taip pat jautė jo 
paramą. Lestkas, nieko nesakydamas kunigaikščiui, ėmėsi lyg 
ir ūkvedžio pareigų — prižiūrėjo ginklų sandėlius, arklides, di- 
džiules žirgų kaimenės, ginklines. Rūpinosi arkliais ir sekė 
arklininkų darbą, kruopščiai ir nuosekliai ruošė viską būsimam 
karui. Kiekvieną kartą, tikrindamas atsargas, Henrikas stebė- 
josi, kaip sparčiai daugėja lazdose įrantų, rodančių kuo tiks- 
liausią sandėly sukrautų reikmenų kiekį. 

Kazimieras buvo per daug užsiėmęs savo valdomis — ir, 
kaip Henrikas įtarė, merginėjimu,— tad buvo menkas padėjė- 

jas. Tačiau vien jau pats brolio buvimas Henriką veikė ra- 
minamai. 

„Ak, kad taip jį porai metų išsiuntus į Vakarus,— mąstė, 
žvelgdamas į tvirtą Kazimiero Visliciečio figūrą ir klausyda- 
masis jo pasakojimų apie rusus.— Kaip jam tai išeitų į naudą!“ 
Henrikas bandė įkalbėti brolį, kad ryžtųsi keliauti, bet šis ati- 
dėliojo kelionę vėlesniam laikui, — kol kas jam buvo gerai ir 
Lenkijoje. Jį matydavai tiktai ant žirgo arba prie pilno dubens 
ir sklidino ąsočio. O šalia visada buvo jauni ir linksmi drau- 
gai; tokie, kaip Vlodekas ar Govorekas. Į jo gyvenimą už San- 
domiro pilies sienų Henrikas stengėsi žiūrėti pro pirštus. 

Iš esmės Henrikas buvo patenkintas savim, laikė save ne- 
blogu kunigaikščiu. Gyveno ramiai, podėliuose netrūko gėry- 
bių, pilies rūsiuose tolydžio gausėjo statinių ir maišų su pini- 
gais; jis daug statė, bažnyčios Zagoscėje ir ypač Opatove kilo 
palengva, bet atrodė būsiančios nepaprasto gražumo — Kroku- 
va ir net Vroclavas tokių neturėjo. Žodžiu, kunigaikštis buvo 
įsitikinęs, kad sulig jo atėjimu Sandomire prasidėjo gerovės 
laikai. 

Užtat Henrikas nustebo, kai jo ausis pasiekė gandai, esą 
žmonės jo nemėgstą. Kad pilyje visi jo privengia — kuni- 
gaikščiui buvo gerai suprantama, bet manė, jog jį palaiko 
tie, kurie gyvena mieste, kaime, girioje, vienuolynuose. Ta- 
čiau, kaip paaiškėjo, žmonės smerkė jo gyvenimo būdą, vien- 
gungystę, jo beveik vienuoliškus apžadus, jo apdarą, tai, kad 
jis nemėgsta pokylių ir ištaigos. Žmonėms nepatiko, kad jis 
su Herchu ar Teliu dažnai išjoja iš miesto ir kažkur dingsta“ 
po dvi tris dienas. Nepatiko, kad jis neturi meilužės. 

Patį Henriką slėgė toji vienatvė, tik jam gal trūko ne tiek 
žmonos, kiek vaikų. Lestkas turėjo dukrelę, labai mielą kūdi- 
kį. Apeidamas pilies kambarius ar tikrindamas sargybą, Hen- 
Iikas kartais su ja pažaisdavo. Verchoslavos paveikslas blanko, 
tamsėjo, kaip tie piešiniai ant sienų Palerme. Bet jos vaikus 
norėjo pamatyti. Kartą buvo nuvykęs į Plocką, kur jie gy- 
veno, bet vaikai atrodė sunykę, apleisti ir negražūs. Mielai 
būtų pasiėmęs juos į Sandomirą, bet Bolekas nebūtų leidęs. 
Būtų bijojęs, kad, kilus kokiai sumaiščiai, Henrikas pasiliks 
juos kaip įkaitus. Taigi grįžo vienas ir vėl gyveno su savo 
mintimis. 

Kartą, jiedviem su Herchu medžiojant miškuose (jau buvo 
trečias ruduo, kai Henrikas valdė Sandomirą), vieno tarpu- 
miškės kaimo valstiečiai, pažinę kunigaikštį iš balto apsiausto 
su raudonu kryžium, visu būriu puolė ant kelių tiesiai po 

žirgo kojomis. Paklausti, ko jiems reikia, ėmė tarpusavy šnibž- 
dėtis, o paskui garsiai kažką šūkauti. Henrikas nieko nesu- 
prato, tik Herchas jam išaiškino, kad valstiečiai verkdami 
skundžiasi kunigaikščio iždininku, kuris jau seniai iš jų ne- 
imąs kiaunenų, duoklę liepiąs duoti tik sidabru ir kasmet išlei- 
džiąs vis menkesnės vertės pinigus, bet iš jų reikalaująs gerų, 
o dabar visai juos apsėdęs ir grasinąs atimti iš jų visą turtą, 
jeigu jie tuojau pat nesumokėsią visų mokesčių geraisiais pi- 
nigais, 

Henrikas pažadėjo ištirti reikalą ir kunigaikščio žodžiu do- 
vanojo jiems tą dalį, kurios dar nebuvo sumokėję. Tada iškart 
apsigręžė joti į Sandomirą, skubėjo atgal į pilį, kol neatlėgo 
jo pyktis. Parjojęs, nors jau buvo vėlus vakaras, tučtuojau pa- 
sišaukė Vipą ir paklausė, ką visa tai reiškia. Vipas šiek tiek 
nustebo ir net supyko: juk kunigaikštis gerai žinąs apie visus 
tuos pinigų keitimus, jų vertės mažinimus, iš kurių kunigaikš- 
čio iždas nepaprastai daug laimįs. Žmonės, aišku, skurstą, bet 
užtat juo lengviau paversti juos vergais ir perkelti į kuni- 
gaikščio žemę, kurios esą per akis ir kuri dirbama — nesvarbu 
kieno rankomis — duodanti nemažą pelną. Tai esąs ne lengva- 
pėdiškumas, o išmintingas ir geras ūkininkavimas; girdi, nu- 
kentėjusios ir didikų, kunigaikščio valdininkų kišenės, užtat 
jiems ragai truputį aplaužyti. Vienu žodžiu, Vipas rėžė nedi- 
delę politinės ekonomijos paskaitėlę, pats dėl to truputėlį širs- 
damas, nes suprato, jog Henrikas aiškiai žino, ką daro. 

Henrikas neramiai žingsniavo po kambarį ir, išklausęs ilgus 
Vipo aiškinimus, tik nekantriai numojo ranka. Žydas riteris 
nutilo ir pagarbiai sustojo priešais kunigaikštį. Herchas laikėsi 
santūriai, iš jo veido nebuvo galima suprasti, ką jis galvoja. 
Atrodė, kad jo nenustebino nei Vipo žodžiai, nei kunigaikščio 
rūstavimas. 

Henrikas ilgąjį apsiaustą numetė ant suolo ir dabar vaikš- 
čiojo vienais grandiniais marškiniais, apsiavęs minkštais tymo 
batais. Vipo akyse atsispindėjo pagarba, apmaudas, susižavėji- 
mas, nuolankumas ir ištikimybė. 

— Taip, visa tai gerai — pagaliau prabilo Henrikas,— bet 
aš nenoriu skriausti žmonių.— Ir jis vėl ėmė pasakoti, kaip tie 
laisvieji girėnai šaukė, kaip raudojo, atsiklaupę ant kelių. ..— 
Ir atsimink, Vipai, kad aš jiems viską dovanojau. 

— Jūsų šventenybe,— tarė Vipas, kuris, nors ir žinojo viso 
pasaulio kunigaikščių vardus, kaip gyvas nieko nenutuokė apie 
titulus, — tai nelabai gerai. Teisybė turi būti viena visiems. 

— Bet juk tai ne teisybė, — šūktelėjo Henrikas, — tai 
smurtas. 

— Aš ne visai suprantu jūsų šventenybę,— atsikirto Vi- 
pas.— Koks smurtas? Iždas turi gauti, kas jam priklauso, kuni- 
gaikštis turi gauti, kas jam priklauso, nes kunigaikštis yra 
kunigaikštis. Tai gal gera tokia teisybė kaip kunigaikščio Ka- 
zimiero Vislicoje? Ką valstiečiai suneša, ką ponai sudovanoja, 
iš to kunigaikštis ir gyvena. 

— Kunigaikščiui nedera rūpintis dėl tokių niekų, jeigu jis 
turi prieš akis didį tikslą, — įsiterpė Herchas. 

— Aš ne su tavim kalbu, Herchai,— piktai nutildė jį Hen- 
rikas, bet tuoj pat pasigailėjo savo piktumo ir, stabtelėjęs prieš 
Herchą, paglostė jo petį — Nesvarbu, kokie mano tikslai, bet 
nenoriu jų skriausti... 

— Nesvarbu, nesvarbu... — ėmė karščiuotis Vipas.— Bet 
kunigaikštis turi galvoti apie visą kraštą, 0 ne apie tuos 
bjaurius smerdus. Iždas turi būti pilnas, nes reikia mokėti 
riteriams, kad jie gintų kraštą... Rusai delsia tik tol, kol iki 
soties prisivalgys ir prisigers prie kunigaikščio Kazimiero stalo, 
jotvingiai, prūsai tik laukia progos —ir taip jau ilgą laiką 
nepuolė. Jūsų šventenybės broliukai taip pat mielai pamedžiotų 
kunigaikščio giriose ant Šventojo kryžiaus kalnų. Turi būti 
pinigų rūsiuose, kitaip, kartoju, kunigaikštis nebus kunigaikš- 
tis. O dievo namus, didesnius už Krokuvos katedrą, iš ko sta- 
tysim? 

Henrikas nesiklausė ilgos iždininko tirados. Susimąstęs, nu- 
leidęs galvą, vis žingsniavo pirmyn ir atgal. 

— Šiaip ar taip, kunigaikštis aniems jau dovanojo sko- 
las, — staiga prabilo Herchas,— vadinasi, viskas baigta. 

— O, jei būtų baigta,— staiga atsiduso Henrikas, stabtelė- 
damas vidury kambario ir pakeldamas į viršų rankas. 

Abu tarnai nustebę sužiuro į jį. Henrikas mostu liepė jiems 
išeiti. Girdėjo, kaip jiedu šnibždėjosi už durų. Žinojo, kad tai 
jo patys ištikimiausi tarnai, kad jiedu tikrai gina jo interesus, 
kad, norėdamas ką nors nuveikti, turi jais pasikliauti. Tačiau 
Henrikas svarstė, ar, siekdamas savo politinių tikslų, tokių 
svarbių ir didžių, jis siekia ir savo žmonių laimės? Ką jis 
nuveiks jų labui? Ar natūralus smulkėjimo, skaidymosi proce- 
sas, kurį jis bandys sustabdyti, girėnams, klūpėjusiems prie jo 
kojų, neduoda didesnės laimės? 

Jis atsiklaupė nišoje prie lango, pro kurį buvo matyti Vys- 
la, ir ėmė melstis. Matyt, dievas Henriko žodžiams liko abejin- 
gas, nes ir po ilgų maldų ramybė neįžengė į jo sielą. Tada 

jis atsistojo, ir nešaukdamas tarnų, nusirengęs krito į guolį, 
šaltą ir vienišą. Nenorėjo galvoti apie tuos žmones: jiems tik 
atrodo, kad jie kenčia. Jis geriau žino, ko jiems reikia — 
didybės. 

Tačiau, gerai pagalvojęs, jis suvokė, kad ta jo išsvajota 
didybė niekam nereikalinga. Nei Bolekui, nei Kazimierui, nei 
tarnams, nei ponams. Jaksa šaiposi iš jos — o Kazimieras juok- 
damasis vadina jį „Sandomiro karalium“, 

„Sandomiro karalius,— atsiduso Henrikas.— Skamba gana 
liūdnai." 

„Aš jiems duosiu tai, apie ką jie net nesvajojo,— mąstė 
jis.— Iškelsiu juos taip aukštai, kad jie irgi galėtų prisidėti 
prie dievo karalystės kūrimo žemėje. Naujoji Lenkija bus nau- 
joji Jeruzalė." 

Ir, atsiklaupęs guolyje, pakartojo visus tamplierių įžadus, 
nejausdamas, kiek daug juose pagoniškos puikybės, kuri ir 
jį vis gundo prisiimti atsakomybę... už viską. 


XX SKYRIUS 


Praėjo maždaug treji metai. Telis per tą laiką išaugo į vy- 
rą. Iš pradžių liūdna ir nejauku jam buvo Sandomire, nė kiek 
nepanašiame į gimtąjį Zalcburgą, bet paskui jis priprato ir 
net pamilo tą beveik rytietišką, savotiškai žavų miestą — ir 
jo judrų gyvenimą, ir nuošalius kampelius už jo sienų. Barto- 
lomėjaus tarnyba nebuvo sunki, bet ir tą, jam paaugus, perėmė 
kitas. Iš tarno jis pakilo į kunigaikščio pagalbininkus. Visada 
turėdamas jį po ranka, Henrikas pavesdavo Teliui daug ką 
sutvarkyti ir pačioje pilyje, ir mieste. Bet tai buvo visas jo 
darbas; laisvo laiko likdavo apsčiai, ir Telis galėjo jį leisti 
kaip tinkamas, o kai kunigaikštis, jodamas į kokią šventą 
vietą ar ūkio reikalais, jo nesiimdavo — vaikinas visai neturė- 
davo ką veikti. Tačiau dėl to nė kiek nesikrimsdavo. 


Sandomiras buvo gražus miestas. Aukšta, medinė, nuo se- 
numo šiek tiek pakrypusi Švenčiausios mergelės Marijos baž- 
nyčia buvo Telio mėgstamiausia vieta, jis nuolat ten tūnoda- 
vo. Tai giedodavo per mišparus su kunigaikščio tarnais chore, 
tai, bažnyčiai ištuštėjus, užkopdavo į bokštą viršum altoriaus 
ir iš ten žiūrėdavo į Vyslą. Tas reginys jam niekada nenusi- 
bosdavo. Valandų valandas galėdavo iš arti ir iš tolo žiūrėti 
į tekančią upą. Iš tolo — tai iš bažnyčios bokšto arba pro pilies 

langus, iš arti — tiesiai nuo kranto, skalaujamo veržlios ir sū- 
kuringos, nepaprastai sraunios tėkmės, iš plačių slėsnių pievų, 
kuriose ganėse nesuskaičiuojamos kunigaikščio žirgų kaime- 
nės, arba iš valties, kurią kunigaikštis jam buvo liepęs sutai- 
syti ir su kuria be baimės vienas pats leisdavosi į kunkuliuo- 
jantį Vyslos srautą. 

Miesto apylinkėse buvo daug gilių daubų, prižėlusių veš- 
lios žolės ir krūmų. Karštomis vasaros popietėmis Telis at- 
bėgdavo čionai iš pilies ir krisdavo kur nors į žolę. Raugerš- 
kiuose, po kuriais gulėdavo, dūzgdavo ištisi spiečiai bičių, 
sulėkusių iš daugybės aplinkinių drevių. Ir tas dūzgimas jam 
būdavo vasaros muzika; paskui, rudenį ir dar vėliau, jis vis 
prisimindavo tą gausmą. Nesinešdavo čia savo violos, palik- 
davo ją pilyje, bet atsinešdavo garsiai tvaksinčią širdį. Ir kai 
virš galvos imdavo siausti debesys laukinių bičių, jis prisidė- 
davo ranką prie krūtinės ir klausydavosi, kaip dunksi širdis. 
Tos dvi muzikos ilgą laiką jam atstojo viską. 

O paskui eidavo prie kaimenių, sėdėdavo su arkliaganiais, 
maudydavo arklius Vysloje ir plaukdavo įsikibęs jiems į uo- 
degas. Saulės atšvaitai mirgėdavo vandeny, tolumoje dunkso- 
davo ūkuos paskendęs Sandomiras, nuo išlipusių į rasotą pievą 
arklių kildavo garas, o Telis, įsisupęs į kurio nors arkliaganio 
kailinius, gulėdavo ant kranto ir klausydavosi vienodo arklių 
kanopų kaukšėjimo ir arkliaganių riksmų. 

Rudenį jis leisdavosi į girią. Čia žinojo visus slapčiausius 
kelius bei takelius, kuriais nusigaudavo pas kunigaikščio biti- 
ninkus pavalgyti medaus, nakvodavo su jais medinėse, šako- 
mis dengtose pašiūrėse ir gerdavo stiprią degtinę, sumaišytą 
su tirpintu medumi. Miegodavo tada kaip užmuštas. 

Pažinojo jis ir miško plėšikus, žinojo, kaip nueiti prie Ma- 
dėjaus urvo ir vieną kartą buvo sustojęs ties atgailaujančio 
atsiskyrėlio galva,— šis tada miegojo, šalia pasikabinęs didžiulį 
lanką, apmuštą sidabro plokštelėmis. Žinojo ir niekam neži- 
nomą vietą, kur ant aukšto kalno stovėjo trys akmeninės bo- 
bos, žiūrinčios į tris skirtingus šonus. Nė vienas žmogus San- 
domire nežinojo nei to kalno, nei ką tos trys bobos reiškia. 
Tačiau vieną naktį, gulėdamas bitininkų pašiūrėje, Telis išgir- 
do toj pusėj dundant būgną. Jis atsikėlė ir išėjo į rasą. Buvo 
vėlus metas, danguje blausiai švietė delčia. Valandėlę pasi- 
klausęs, Telis pasuko į tą pusę, bet netrukus grįžo atgal ir 
apsiklojo galvą avikailiu. Nenorėjo nė girdėti to būgno. Jam 
buvo baisu. 

Kunigaikštis Henrikas mažai su juo kalbėdavosi. Kunigaikš- 
tis Kazimieras šiek tiek daugiau, nors nemėgo nei jo, nei jo 
muzikos. Kunigaikščiui Kazimierui tik rusų muzika buvo mie- 
la. Ir vis dėlto Telis garbino Henriką. Jis puikiai žinojo, kad 
kunigaikštį nedaug kas mėgsta. Girdėdavo, ką apie jį kalba 
žmonės, tačiau ne tik dėkingumas už drąsų žygį į Damaską 
stūmė jį prie kunigaikščio. Kiekvienas Henriko žodis jam at- 
rodė nepaprastas, be galo reikšmingas. Kunigaikščiui kalbant, 
jis kiekvienąsyk pasijusdavo taip, tarsi klausytųsi naujo eilė- 
raščio, naujos dainos, — tai būdavo tikra poezija. Tačiau, žavė- 
damasis Henriku, Telis vis dėlto matė visas jo klaidas; visi 
kunigaikščio poelgiai buvo kažkokie liguisti, nenormalūs. Jis 
stengėsi pats tvarkyti ūkį ir tvarkė neblogai, bet jo nuospren- 
džiai būdavo staigūs ir netikėti. Dažnai vienas pats išjodavo 
medžioti, bet grįždavo be jokio laimikio. Kamavo savo valdi- 
nius, apkraudamas begaliniais mokesčiais, bet mąslus jo žvilgs- 
nis visada buvo įsmeigtas į tolimus miškus, mėlynuojančius 
horizonte. Telis ne sykį girdėjo, kaip kunigaikštis, atsikėlęs 
vidury nakties, vaikščioja po savo kambarį. Susirūpinęs im- 
davo tada už jį melstis, nes žinojo, kad kunigaikštis kenčia. 
Kartais Henrikas liepdavo jam dainuoti ir griežti tas melodi- 
jas, kurias jis griežė, kai jie visu būriu keliavo iš Cvifalteno 
į Bergą. Tai jiedviem abiem primindavo mažąją Ispanijos im- 
peratorienę, ir abiejų akyse blykstelėdavo šiluma — jiedu su- 
prasdavo vienas antrą. Širdyje Telis stebėjosi, kaip kunigaikš- 
tis gali gyventi be žmonos, — o dvariškiai tuo piktinosi. Ir 
visko teko prisiklausyti Teliui, nes visaip būdavo šnekama apie 
tai prie židinių, virtuvėje, riterių menėje ar šeimyninėje, 
kur jis sėdėdavo pavasario vakarais, snūduriuodamas šiltoje 
tamsoje. 

Ten buvo dažnai pakalbama ir apie Kazimierą, kuris nors 
ir šaunus vyras, ir pačiuose metuose, vis dar gyveno nevedęs, 
bet jau nuotakų aplink Sandomirą buvo prigadinęs be skai- 
čiaus. Tačiau šiuo tarpu buvo aprimęs, nes turėjo meilužę 
rusę, apie kurią visi žinojo. Ją parūpino draugužiai iš anapus 
sienos, kilimo ji lyg ir kunigaikštytė; Kazimieras ją apgyven- 
dino Zavichoscės pilaitėje ir, kai tik jodavo į medžioklę, vis 
pas ją užsukdavo. Gavęs iš brolio Vislicą, ten perkėlė tą bobą 
(ji buvo vardu Nastka), ir ji šeimininkaujanti dabar Vislicos 
pilyje tarytum pati tikroji kunigaikštienė. Juokėsi iš jos Žmo- 
nės, sakydami, kad, susidėjusi su tokiu kunigaikščiu kaip Ka- 
zimieras, ji greit atsidursianti tarp kunigaikščio pamazginių 

arba dar turėsianti sodinti ant puoduko jo vaikus. Laimė, ji 
pati vaikų neturėjo. 

Vipui atkeliavus, Telis labai apsidžiaugė ir neilgai trukus 
vėl prie jo prisirišo. Jam buvo truputį keista, kad Vipas taip 
greit įvykdė savo duotą žodį ir atvyko į Sandomirą tarnauti 
kunigaikščiui Henrikui. Telis iš pradžių jį klausinėjo apie Ei- 
chendorfą, apie tą pilį, į kurią anąsyk išsiuntė žydus, apie 
Bambergą. Apie žonglierių šeimą teirautis nedrįso. Tačiau Vi- 
pas klausinėjamas tik mojo ranka. Paskui vis dėlto paaiškėjo, 
kad nors Vipas užmezgė pelningą prekybą su Palermo pirk- 
liais ir tiekė didžiūnų dvarams visokias rytietiškas prekes, ku- 
rios dabar gausiai plaukė iš Jeruzalės karalystės, — riteriai vis 
tiek jį išvijo iš abiejų pilių, net šunimis užpjudė, ir jis nega- 
lėjo rasti teisybės nei pas Fridrichą Rotenburgietį, nei pas patį 
imperatorių, iki kurio buvo nusigavęs. 

Telis įtarė, jog slapta Vipo svajonė buvo pastoviai tarnauti 
kokiam nors ponui. Galėdamas kasdien matyti Henriką, žino- 
damas esąs jam reikalingas, savo nuožiūra tvarkydamas jo 
ūkį, Vipas buvo labai patenkintas. Jį žavėjo viskas: ir Henriko 
aukšta kilmė, ir giminystė su imperatoriumi, o per brolvaikį — 
ir su Bizantijos valdovu (visas tas tolimas giminystes Vipas 
žinojo kuo puikiausiai ir paklaustas galėdavo viską išaiškinti 
labai smulkiai, turbūt geriau negu pats Henrikas), ir jo padėtis 
katalikų bažnyčioje — Henrikas buvo tamplierius, o tamplieriai 
Vipui atrodė esą aukščiau gal net už patį popiežių —ir jo 
išvaizdumas, jo paprastas, bet dailus apdaras, jo sugebėjimas 
taikliai šaudyti iš lanko. Taigi Vipas iš tiesų buvo prisirišęs 
prie savo pono, ir Telis džiaugėsi, matydamas, kaip pasiauko- 
jamai Vipas pluša kunigaikščio labui. Šis jau senstantis žydas 
buvo Telio patikėtinis; pritrūkęs pinigų naujam drabužiui ar 
žirgui, ar dar kam nors, Telis iškart eidavo pas senuką — 
išsipasakodavo jam savo nedidelius rūpesčius, o vasarą gyven- 
davo Vipo pilaitėje, kurią šis pasistatė netoli Sandomiro ant 
aukšto kalno, tarp Liudviko užsodintų vynuogynų. Tačiau už- 
vis labiausiai Telį su Henriko iždininku siejo prisiminimai iš 
tų dienų, kai jis svečiavosi Vipo pilyje. 

Ir štai vieną kartą, grįždamas iš Vipo vynuogynų — tai 
buvo vasarą, birželio mėnesį, ir Vysla žvilgėjo lyg plienas — 
jis pamatė keliu link Sandomiro riedantį nedidelį vežimuką 
su drobine būda, traukiamą poros tvirtų arklių. Telis lengva 
risčia pasivijo vežimuką ir norėjo pavaryti žirgą greičiau, nes 
vežimukas kėlė baisias dulkes, bet žirgas baidėsi ir nenorėjo 
bėgti; mat kelias toj vietoj buvo siauras, prie pat skardžio, 

ir arklys nelabai galėjo lenkti. Tada Telis savo jaunu bosu 
šūktelėjo važnyčiotojui, kad pristabdytų vežimą. Vežimas iš 
tiesų sustojo, o iš jo išlindo pasišiaušusi, susivėlusi, bet, kaip 
Teliui pasirodė, graži moters galva. Jis prisiartino prie veži- 
muko ir staiga pažino tą veidą, išlindusį pro drobines užuo- 
laidėles. Iškart nušoko nuo žirgo ir žengė prie jos, vesdamasis 
arklį už pavadžio. Moteris taip pat iššoko iš vežimuko ir teki- 
na puolė prie jo. 

— Judka,— tyliai ir lėtai ištarė Telis. 

O ji, nesakydama nė žodžio, padavė ranką. Taip jiedu ir 
stovėjo susikibę už rankų ant stataus skardžio. Ir žvelgdamas 
į jos melsvas akis, išplėstus vyzdžius, Telis pamatė esąs dailus, 
lieknas jaunuolis liūdnomis akimis. Jis pirmąkart įsižiūrėjo į 
save, staiga pajusdamas viską, ką į jo gyslas įliejo girios, 
šilai, upė, Sandomiras. O priešais, kaip kadaise anos upės 
fone, jis vėl regėjo tamsią, nedidelę figūrėlę ir mėlynesnes už 
vandenį akis. 

Iš vežimo išlipo senis ir Pura, o po jų — nematytas aukš- 
tas, lieknas žydas. 

— Tai mano vyras,— staiga tarė Judka kažkokiu nepažįs- 
tamu, svetimu, žemu ir labai žydišku balsu. Aukštasis žydas 
nusilenkė dailiajam ponui ir įsmeigė į jį ramias, patiklias 
akis. Senis pažino Telį ir pasiteiravo, kaip rasti Vipą. Telis 
parodė jiems kelią į Vipo namus, ir vežimukas pasuko į tą 
pusę, iš kurios jis buvo atjojęs. Mandagiai atsisveikinusi, žong- 
lierių šeima nuvažiavo, ir Telis vienas liko ant skardžio. Va- 
landėlę jis stovėjo ir mąstė, žvelgdamas į upę, o paskui sėdo 
ant žirgo ir žingine leidosi į miestą. 

Buvo vakaras. Vyslos užtakiuose garsiai ir nepertraukiamai 
kurkė varlės. Telis matė, kad arklininkai vėl maudo arklius; 
jis nusileido pakalnėn, paskui vėl pakilo į kalną; kryžius virš 
bažnyčios bokšto dar tebespindėjo, nutviekstas ilgos dienos 
gaisų; norėdamas pasiekti pilį, jis turėjo perjoti per visą 
miestą. Ginkladirbiai, kubiliai, paprasti miestiečiai sėdėjo ant 
savo namų slenksčių, alsavo vakaro oru. Turgaus aikštėje sto- 
vėjo kaštelionas su keliais vyresniaisiais ir stebėjo kelią, tik- 
rino atvykusius; nuaidėjo signalai, reiškiantys, kad vartuose 
tuoj bus nuleistos grotos; paskui buvo bažnyčia, paskui pilis, 
vėl pakeliamasis tiltas ir vartai, ir tyla, apgaubusi pilį, ir gai- 
vus dvelksmas nuo Vyslos, kvepiantis vasara, vasara, artėjan- 
čia vasara. Net tas vyras nesudrumstė jo nuotaikos. 

Įėjęs į savo kambarėlį, Telis atsigulė ir prisidėjo ranką 
prie širdies. Širdis ta dainavo savo monotonišką dainą, tik kur 

kas galingiau negu paprastai, ir toks švelnumas, toks švelnu- 
mas buvo joje susikaupęs. Pro langą plaukė baigiančių žydėti 
gluosnių kvapas, visuose pašaliuose kurkė varlės, zirzė uodai, 
kurių debesys skraidė ore, arklidėje prunkščiojo arkliai, o 
širdis tuksėjo, tuksėjo, tuksėjo... lyg pasiryžusi niekada nenu- 
tilti, tiek joje buvo patvarios jėgos. 

Prasidėjo vasara, o Henrikui — didelių rūpesčių metas: į 
Lenkiją žygiavo imperatorius. Bolekas nedelsdamas nusiuntė 
į Halę pasiuntinius, kad šie sulaikytų imperatorių, bet pasiun- 
"tinius parinko netikusius, ir niekas neturėjo vilties, kad jų 
žygis bus sėkmingas. Jaksa iš Mechovo ir Sventopelkas tikė- 
josi, jog kaip tik jie bus paskirti pasiuntiniais, bet dabar 
sėdėjo namie ir niršo, o tas niršulys kažin kokiu būdu persi- 
davė ir Henrikui. Telis kasdien matė niūrius debesis, apniau- 
kusius kunigaikščio žvilgsnį, ir kasdien bėgo nuo tų debesų 
į savo saulėtą karalystę, kurioje niekada niekas nesikeitė, 
visada buvo giedra ir šviesu. Sekminės Sandomire praėjo ne- 
paprastai linksmai. Suvažiavo daug žmonių iš visos apylin- 
kės — vyko turgus, ir iš Krokuvos druskininkai atvežė brangios 
druskos, kurią mainė į bebrų ir voverių kailiukus. Merginos 
puošė medelius spalvotais skudurėliais bei šiaudelių pynėmis 
ir ėjo per namus, dainuodamos dainas; bažnyčiose vyko iškil- 
mingos pamaldos, į kurias susirinko kunigai iš visų gretimų 
parapijų. Turguje buvo linksma, raiteliai surengė lenktynes, 
atkeliavo daug dainininkų, muzikantų ir žonglierių. 

Judkos vyras mokėjo mikliai svaidyti spalvotus kamuoliu- 
kus; laikydamas rankose po keturis, penkis, šešis, jis labai 
tiksliai išmesdavo juos vieną po kito aukštyn ir vėl sugauda- 
vo. Taip pat svaidė alavines lėkštes ir deglus. Žmonės žiūrėjo 
į jį sulaikę kvapą, o paskui nešykštėjo pinigų. 

Judka, kaip ir anksčiau, pasakojo nutikimus. Prieš atva- 
žiuodami į Sandomirą, jie pusę metų išbuvo Vroclave, o pas- 
kui kurį laiką gyveno Krokuvoje. Judka pramoko lenkų kalbos 
ir deklamuodavo lenkiškai. Jos keistas akcentas kai kada rėž- 
davo ausį, o kartais tik suteikdavo pasakojimui egzotikos. Taigi 
prie nedidelės palapinės, kur stovėjo mažutė pakyla, visą laiką 
spietėsi žmonės ir klausėsi pasakojimų apie šaunųjį Udalriką, 
taip pat apie Tristaną ir Izoldą, nors visi tie papročiai, riterių 
ceremonialai, apie kuriuos pasakojo Judka, priklausė kitam, 
egzotiškam pasauliui, ir žmonės, nieko nežinantys apie vidur- 
amžių feodalinę tvarką, nelabai galėjo juos suprasti. 

Tačiau Telis tų pasakojimų nesiklausydavo. Visą švenčių 
savaitę jis dienomis lindėdavo kur nors savo daubose arba 

sėdėdavo pilyje, žinodamas, jog vakare paupio žilvitynuose 
abu su Judka klausysis švelnaus vandens pliuškenimo. Vaka- 
rai kol kas buvo tykūs, ir tik pamažėle, labai iš lėto naktis 
nusileisdavo į žemę. Iki vėlumos saulėlydis vilkdavo padange 
savo purpurinį apsiaustą, likęs jo kraštelis ilgai žioruodavo, 
o pirmosios žvaigždės spingsėdavo vos įžvelgiamos. 

Kaip ir kadaise, jiedu laikydavosi susikibę už rankų — lyg 
vaikai, ir Judka Bartolomėjui daugiau neleisdavo nieko, tik 
šitaip laikyti jos ranką. O abu turėjo tiek daug papasakoti vie- 
nas antram. Judka ištisas valandas vardino Frankonijos, Šva- 
bijos, Burgundijos, Provanso miestelius, kur jie rodė triukus 
ir dainavo dainas. O Telis pasakojo apie savo nepaprastus nuo- 
tykius prie Askalono, Edesos ir Damaske. 

Ir prisiminė Judka Provanse sutikusi vieną kunigaikštytę 
lenkę, visų vadinamą „Riša iš Lenkijos“, — dabar ji ištekėjusi 
už Provanso grafo, o anksčiau buvusi Ispanijos karaliaus žmo- 
na, kunigaikštytė pasakojusi Judkai apie Lenkiją, nors nei vie- 
na, nei antra beveik nieko nežinojo apie tą kraštą. Ir Teliui 
prieš akis iškilo smulkutė šviesiaplaukė moteris, laksčiusi po 
Cvifalteno vienuolyną. Ir jis papasakojo apie tai Henrikui — 
bet debesys, apniaukę kunigaikščio žvilgsnį, neišsisklaidė. Tik 
Judkai ir jos vyrui buvo liepta ateiti į pilį, kur vakare jiedu 
parodė savo meną. Borucho žongliravimas visiems labai patiko, 
o Judkai pasakojant riteriai nuobodžiavo ir piktinosi jos nena- 
tūraliu balsu. Judkos balsas iš tikrųjų buvo labai žemas ir 
truputį kimokas, sakytum pridusęs, bet užtat itin išraiškingas, 
kai ji sušukdavo dramatiškose vietose. 

Pavyzdžiui, toje vietoje, kur dama Aelisa prakeikia savo 
sūnų Raulį, turintį žūti kraujo jūroje, Judka aukštai iškeldavo 
rankas ir šaukdavo lyg siaubo apimta motina, pranašiškai re- 
ginti sūnaus mirtį. 

Teliui buvo nemalonu klausytis šios istorijos pilyje, ir jis 
pabėgo, nenorėdamas girdėti priekaištų ir pagyrimų. Bet va- 
kare Judka jam —tik jam vienam — papasakojo tas neįtikimas 
kraujo ir meilės istorijas. Ir tada, kai Judka viršum Vyslos 
platybių iškėlusi ranką ištarė: „Ir kai Tristanas paliko Izol- 
dą..."/—į jo širdį vėl sugrįžo ta džiaugsminga palaima, kuri 
buvo kažkur išgaravusi nuo tada, kai Judką pašaukė į pilį. 
Ji vėl papasakojo viską iš eilės — kaip Tristanas persirengęs 
grįžo pas savo mylimąją, o ši jo nepažino. Ak, kaip tai buvo 
graudu, bet užtat kokia graži jam atrodė upė ir ta vakaro 
prieblanda, ir ramus garbingų žmonių gyvenimas, miestas, kur 
nebuvo jokių kruvinų įvykių nei meilės sielvartų. 

Jie vaikščiojo po vynuogyną prie Vipo namų tarp jaunų, 
prancūzo pasodintų krūmelių ir tarytum užburti, lyg pro sapno 
miglą klausėsi vienas antro žodžių. Kartojo vardus ir pavadi- 
nimus — Tristanas, Edesa, Amalrikas, Adelasija, Amfortas, Korn- 
valis...— supindami juos su savais vardais ir žodžiais. 

Vieną dieną Judka paprašė Telį paaiškinti, kodėl riteriai 
kovojo dėl Kristaus karsto ir Jeruzalės. Ir Telis kaip mokėjo, 
taip pasakojo jai apie Išganytojo gyvenimą ir kančias, ir apie 
altoriaus sakramento paslaptį. Ir dabar jau Judka klausėsi jo, 
kol galiausiai sušuko: 

— Dabar jau viską suprantu apie tą Gralį. 

Keista, bet jiedu niekada nekalbėjo apie meilę. Judkos 
vyras jiedviem netrukdė. Rytais jis pratindavosi mėtyti ka- 
muoliukus, vakarais anksti eidavo gulti į palapinę, pastatytą 
ant aukšto kranto, netoli vynuogyno, ir užmigdavo nelaukda- 
mas Judkos, visiškai pasitikėdamas ja. Ir Teliui net neateidavo 
į galvą, kad galėtų būti kitaip; jam buvo gera matyti Judką 
ir praleisti su ja kelias valandas, jiedu apie daug ką išsikal- 
bėdavo, štai ir viskas. 

Jis nė karto nepaklausė Judkos, ar ši dėl jo atvažiavo į 
Sandomirą. Ar dėl jo išmoko lenkiškai ir ilgai, su daugybe 
postovių keliavo čionai? Jiedu niekada nekalbėjo apie kasdie- 
niškus dalykus — vos susitikę, iškart persikeldavo į nepaprastų 
vaizdinių sritį. Visas jų mintis užvaldydavo arba gražiausi pa- 
saulio romanai, kupini tikros ir amžinos meilės, arba išgany- 
mo ir prisikėlimo paslaptys, dievo kūno paslaptys, atvėrusios 
amžinybę žmogaus kūnui. 

— Laikas bėga, ateina mirtis, o paskui amžinybė. ..— pasa- 
kė Judka, kai jiedu žiūrėjo į sraunų Vyslos vandenį, už plataus 
vingio nubanguojantį kažkur tarp žalio pievų kilimo ir smė- 
lėto pakrantės skardžio. Ir Telis, laikydamas ją už rankos, 
tarytum jautė, kaip ta amžinybė srūva pro jos pirštus. O, kokia 
tai buvo akimirka, didžios tylos, didžios vienybės akimirka, 
pagaliau užslopinusi tą ilgesį, kuris gindavo jį per girias ir 
Šilus. Tik dėl to jis ir gyveno — dėl šios vienos akimirkos, kai 
pajuto amžinybę srūvant pro vargšės valkataujančios žydaitės 
pirštus. 

Telio širdis vėl plakė taip pat kaip tada, kai pamatė ją 
pirmą kartą. Širdis plakė kaip Vyslos banga palei krantą, ji 
dunkčiojo kaip čaižančios viena kitą medžių šakos Šventojo 
kryžiaus girioje. 

O tuo tarpu artėjo karas. 

XXI SKYRIUS 


Kaip ir buvo galima spėti, pasiuntiniai nieko nepešė. Bole- 
kas persigandęs atlėkė iš Krokuvos su šiurpiomis naujienomis, 
prašydamas, kad Henrikas kuo gausiau jį sušelptų. Visos at- 
sargos, daugelį metų kauptos Sandomiro pilyje, bematant išga- 
ravo. Tokią akimirką reikėjo viską atiduoti į negrabias Boleko 
rankas. Henrikas nedvejojo nė valandėlės, nors Vipas ir Her- 
chas išdėstė, ką jie apie tai galvoja. Tamplieriai ir joanitai 
griežtai atsisakė padėti priešintis, iškart pasipūtė ir niūrūs, 
netikri dėl ateities lindėjo Opatove bei Zagoscėje. Net norėjo 
tuoj pat pašventinti Opatovo bažnyčią. Visi riteriai iš Sando- 
miro apylinkių buvo pašaukti į karą, tik laisvųjų girėnų Hen- 
rikas neleido imti, pasilikdamas juos sau, ir dėl to smarkiai 
susikirto su Boleslovu. Tačiau Bolekas vėl išrūko į Krokuvą 
ir, nelaukdamas brolių pagalbos, su kariuomene išžygiavo prieš 
imperatorių. 

Henrikas išleido beveik visus riterius, jų vadu paskyręs 
Kazimierą. Jaunasis Piastovičius šių pareigų ėmėsi labai rimtai 
ir oriai; jis neįkalbinėjo Henriko, kad šis nesiųstų broliams 
paspirties, o priešingai — primygtinai ragino išdalinti riteriams 
turimas ginklų atsargas. 

Visi nerimavo, kad imperatorius gali išjudinti rusus, kurie 
tada ims veržtis į lenkų žemes ir dar susiuostys su imperato- 
rium. Todėl Vipas tik vienas liko Sandomire. Henrikas su li- 
kusiais riteriais patraukė į Liubliną, o paskui toliau link Rusios, 
išskaidęs savo būrius į mažas grupeles — kad kuo didesnis 
garsas eitų per kraštą ir kad Rusia drebėtų iš baimės, laukda- 
ma, kuomet Sandomiro kniazius užpuls juos kaip sakalas teter- 
viną. Išvykdamas Henrikas drauge pasiėmė Telį ir Lestką. Sun- 
kia širdim jiedu paliko Sandomirą. Prasidėjo darganos, ir at- 
karus buvo tas gyvenimas palapinėse, tas kilnojimasis iš vie- 
nos į kitą Liublino žemės vietą. Abiem tai įsipyko, o tuo tarpu 
nuo vakarinių sienų plaukė nepergeriausios žinios. 

Imperatoriaus žygis prieš Lenkiją Henrikui buvo rimtas 
smūgis. Visa, ką jis anksčiau galvojo apie imperatorių, apsi- 
vertė aukštyn kojom, griuvo kaip pėdai iš vežimo. Dabar jis 
slapta graužėsi ir priekaištavo sau, kam draugavo su impera- 
torium, kuris pasirodė nė kiek ne geresnis už kitus. Be abejo, 
jam buvo aišku, kad vokiečių imperatoriai niekada nepaliaus 
veržęsi į lenkų žemes. Ir vis dėlto savo paslaugas, padarytas 
imperatoriui, Henrikas smerkė kaip išdavystę. 

Atskubėjo vienas žygūnas, paskui antras. Kariuomenę prie 
rusų sienos Henrikas paliko Vladimirui Sventopelkui, nepaisy- 
damas, kad šis dar visai jaunas. Pats drauge su Lestku ir 
Teliu grįžo į Sandomirą. Čia juos surado trečiasis žygūnas. 
Imperatorius jau buvo ties Poznane. 

Kaip tai atsitiko, niekas negalėjo suprasti. Vipas tik čep- 
sėjo atkišęs lūpas ir mojo ranka. Reikalai buvo labai prasti, ir 
Henriko veidą tarytum apgaubė neperregima skraistė. Pats 
„nesusigaudė, kas dedasi jo širdyje. Tai buvo sunkios dienos. 

Pagaliau jį pasišaukė Bolekas — tarpininkauti tarp jų ir 
imperatoriaus. Imperatorius, girdi, pats pareiškęs norą su juo 
pasikalbėti. Tai išgirdus, Henrikui skaudžiai nusmelkė širdį. 
Telis šiuo atveju buvo nereikalingas, ir Henrikas, palikęs jį 
Sandomire, išvyko su Herchu ir Lestku. 

Neapsakomai išvargęs kunigaikštis su dviem palydovais 
pasiekė Poznanę. Pilyje, be tarnų, rado tik Gedką, Plocko kle- 
boną, kuris pakaitomis čia meldėsi, čia nertėdamas lakstė po 
pilį ir ujo tarnus. Bet jau ir tarnai, ir ginklanešiai, žinodami, 
kad artėja priešo kariuomenė, ir nujausdami pralaimėjimą, iš- 
didžiai kėlė galvas ir atžariai burbčiojo. Į Henriką atkreiptos 
akys žvelgė arba iš padilbų, su niauria neapykanta, arba prie- 
kaištingai, arba taip atvirai ir įžūliai kad ėmė noras paleisti 
ietį ar bardišium tvoti į šlykštų akiplėšos snukį. 

Tiktai Gedkas papasakojo Henrikui viską. Imperatorius esąs 
visai prie pat Poznanės, Kšiškove. Abi kariuomenės sustojusios 
slėnyje, per kurį teka nedidelis upeliukas; nusigandęs Boleslo- 
vas kreipęsis į Vladislovą Čeką, prašydamas būti tarpininku, 
taip pat skubiai pasiuntęs žygūnus pas Henriką, kad ir jis 
pasišnekėtų su imperatorium kaip senas Barbarosos pažįstamas 
ir patikėtinis nuo tų laikų, kai Romos karūnos spindesys dar 
nebuvo nutvieskes šviesių valdovo plaukų. 

Henrikas nakvojo pustuštėje pilyje; Lestkas ir Herchas pa- 
taisė jam guolį, tik neilgai teko miegoti ant kieto pakloto. Švin- 
tant jie išjojo į Kšiškovą. 

Pilies tvarka buvo visai pairusi, Herchas niekaip negalėjo 
rasti durininko. Mieste namai stovėjo tušti arba žmonės buvo 
taip užsidangstę langus ir užsisklendę duris, kad atrodė, jog 
viduj nėra nė gyvos dvasios. Čia vienur, čia kitur buvo plė- 
šiami svirnai ir sandėliai. Jodami sutiko kažkokią apdriskusią 
moteri, kuri dūmė raita ant gražaus kastiliško ristūno, kiek 
įkabino žirgo kojos. Paskui ją rėkaudami šuoliavo trys pus- 
nuogiai, aiškiai girti vyrai. Henriko žirgas, iki pat žemės ap- 
klotas melsva gūnia, ir baltas kunigaikščio apsiaustas juos, 

matyt, smarkiai nustebino, nes visi trys sustojo ir ėmė spok- 
soti. Tačiau Henrikas skubiai prajojo pro šalį, nekreipdamas 
jokio dėmesio. Ne tokių dalykų buvo regėjęs Jeruzalėje ir 
Askalone. Be to, buvo visai paskendęs savo mintyse. 

Rytas pranašavo karštą rugpjūčio dieną. Virš gluosnių, vir- 
šum vieškelio bolavo lengvutė migla. Tačiau ji sparčiai kilo 
aukštyn, ir buvo matyti, kad tuoj ims kepinti saulė. Lestkas 
savo šalmą prisirišo prie balno, o ant galvos užsidėjo didelę 
minkštą skrybėlę. Herchas jojo tylėdamas, kietai sučiaupęs lū- 
pas. Jo veidas buvo labai rūškanas. 

Henrikas pažvelgė į tolį. Ir vienoj, ir kitoj pusėj degė kai- 
mai, dūmai drauge su migla kilo į ramią padangę. Aplinkui, 
kiek siekė žvilgsnis, geltonavo ražienos, o kur ne kur prie 
sodybų kūpsojo auksinių javų stirtos. 

Artėjant prie Kšiškovo, kelyje žmonių vis daugėjo, riedėjo 
vežimai, vežėčios, jojo raiteliai, sargybiniai varė kažkur paim- 
tus belaisvius, išsirengę vaikinai tempė virvėmis dideli ak- 
menį. Laukai buvo ištrypti, vietomis net nenupjauti, tik išmai- 
toti riterių arklių. Pagaliau, po ilgos kelionės, jie užjojo ant 
kalvos ir išvydo dvi stovyklas. 

Įsikūrusios jos buvo netoli viena kitos, slėnyje, per kurio 
vidurį tekėjo alksniais apaugęs upelis. Imperatoriaus stovykla 
buvo taip arti, jog tarp daugybės baltų palapinių aiškiai buvo 
matyti Barbarosos palapinė — mėlynos spalvos, prašmatni, su 
plunksnų kuokštu ant viršaus. Lenkų palapinės stovėjo prie- 
šais, sugrūstos viena prie kitos, netvarkingos, daugelio kuoliu- 
kai buvo ištraukyti ir plaikstėsi balti skvernai. Vidury lenkų 
stovyklos išsiskyrė trys palapinės: dvi raudonos, Boleko ir 
Meško, ir viena apskrita, rusiška — Kazimiero. 

Pirmasis raitelių trejetą pastebėjo Jaksos tarnas ir pranešė 
vyriausiajai būstinei. Kazimieras tuoj pat išėjo ir palaikė Hen- 
rikui balnakilpes. Henrikas, nusivoždamas šalmą ir segdamasis 
dirželį, atidžiai pasižiūrėjo į brolį. Gerai prisiminė kiekvieną 
to veido bruožą. Kazimieras buvo labai išblyškęs, lūpos kietai 
sučiauptos, antakiai suraukti. 

Lipdamas nuo žirgo, Henrikas matė už imperatoriaus pala- 
pinės dūmų stulpus. Degė miestai ir kaimai. 

— Glogovas sudegė. .. 

Henrikas nieko neatsakė. Kilstelėjęs plataus balto apsiausto 
kraštą, nusišluostė veidą. 

Juos apspito ponai, bet iš palapinės smagiu, spyruokliuo- 
jančiu žingsniu išėjo Boleslovas ir įsitempė brolį vidun. Jie 
liko dviese. Boleslovas atrodė lyg ir ramus, bet ta ramybė buvo 

apsimestinė. Jis vilkėjo ilgais marškiniais iki kelių ir nervingai 
timpčiojo diržo galus, čia nusijuosdamas, čia vėl prisijuosda- 
mas kardą, papuoštą vario skrituliukais. Henrikas nieko ne- 
klausinėjo, — beje, klausimai buvo nereikalingi. Boleslovas pats 
prašneko: 

— Imperatorius jau žino, kad atvyksti, Gedkas iš Poznanės 
man vakar davė žinią, o aš pasakiau Vladislovui. 

Paaiškėjo, kad čekų kunigaikštis Vladislovas vaikšto po 
lenkų stovyklą kaip po savo namus ir viską rikiuoja. Pats 
Fridrichas pareiškęs Vladislovui, kad labiausiai norėtų tartis 
su Henriku. Boleslovas pasisakė trokštąs išsaugoti taiką bet 
kuria kaina. 

— Bet kuria kaina? — paklausė Henrikas, įdėmiai žvelgda- 
mas į brolį, kuris labai sumišo.— Na, o kariauti negalim? 

Boleslovas plačiu mostu parodė imperatoriaus stovyklą. 
Atseit, štai kokia didelė ir galinga priešo kariuomenė. Įėjo 
Meškas, toks pat kaip visada, liesas, barzdotas; kalbėdamas 
jis taip pat kaip visada vobulavo žodžius. 

— Bolekas sako norįs taikos bet kuria kaina,— tarė Henri- 
kas Meškui. 

Meškas tylėjo. Bolekas tuo tarpu smarkiai sudirgo. 

— Taigi po pietų nueisi pas imperatorių, aptarsi su juo 
viską, ką tik nori. Manau, kad jam svarbiausia ne mano kuni- 
gaikštystė? 

Meškas nusispjovė ir vėl ėmė kažką vobuluoti burnoj. Po 
valandėlės vis dėlto prašneko: 

— O kaip tau atrodo, kas jam gali būti svarbu? 

Boleslovas ėmė skubiai vaikščioti po palapinę, kresčioda- 
mas gražias juodas garbanas. 

— Dar gali būti svarbu Vladislovas. Ar ne? —be jokio 
gailesčio pridūrė Meškas. 

— Na, o jei mes nusileisim? 

— Nenusileisim,— atšovė Meškas— aš Poznanės neatiduo- 
siu. Tu turi susitarti su imperatorium. Čekas viską padarys. 
Henrikas jam padės. Tu pats turi viskuo pasirūpinti. 

Henrikas apstulbęs pažvelgė į Mešką. Be abejo, šis buvo 
pasiryžęs visą pralaimėjimo naštą užkrauti Boleslovui. Ir tuo 
nevertėjo stebėtis. Tačiau Henrikas tik šią akimirką galutinai 
suvokė, kad dabar iš tiesų pakibusi ant plauko Boleslovo, kaip 
kunigaikščio, valdžia. 

Broliai išėjo iš palapinės: jiems pranešė, kad atvyko čekų 
kunigaikštis. Šis kunigaikštis, dabar jau beveik karalius, iš 
tiesų kuo laisviausiai vaikštinėjo po giminaičių stovyklą. Juk 

šia buvo jo seservaikiai. Jis pasisveikino su kunigaikščiais be 
jokių ceremonijų, kiekvienam paplekšnodamas per petį. O pa- 
matęs Henriką, džiaugsmingai šūktelėjo: 

— Garbė dievui, ir tu čia, Henrikai. Na, dabar tai viską 
sutvarkysim, viens du, ir baigta. Šviesiausias imperatorius lau- 
kia tavęs, atrodo, jis tave labai myli — bent taip sakosi. Taigi 
mes trise viską aptarsim... ir drošim atgal. Kiekvienas savo 
keliais. Man juk reikia skubėti į karūnacijos iškilmes. 

Henrikas nustebo. 

— Taip, taip,— pakartojo Vladislovas,— būsiu karalius, im- 
peratorius mane vainikuos.— Tada atsigręžė į Boleslovą.— Na, 
Krispai,— tarė jam, stambia plaštaka tvodamas per petį — ne- 
nukabink nosies. Viskas bus gerai. Kai saulė rodys šiek tiek 
po vidurdienio, virš mano palapinės triskart ant iečių bus 
pakeltas skydas. Tai reikš, kad imperatorius laukia Henriko. 
Beje, vaivada Zbiliutas jau žino, viskas sutarta — taigi. O rytoj 
pas imperatorių atsisveikinimo puota. Taip, taip! 

Jis nusikvatojo ir nuėjo. Broliai, taip pat ir Kazimieras, 
grižo į palapinę, tarnai atnešė dubenis, bet valgyti niekas ne- 
turėjo noro. Henrikas, atsisėdęs kampe, ėmė snūduriuoti, buvo 
karšta, iš lauko sklido troškūs stovyklos kvapai ir triukšmas. 
Henrikas prisiminė vėsius rudens vakarus ir pokalbius su Bar- 
barosa Vipo pilyje. Praėjo penkeri metai, beveik šešeri — ir 
kaip viskas pasikeitė. 

Kai po pietų Henrikas išvydo Fridrichą, vos jį bepažino. 
Barbarosa atrodė tarsi dar paūgėjęs. Lydimas Kazimiero ir ri- 
terių būrio, Henrikas prisiartino prie Barbarosos, kuris sėdėjo 
ant veneciškos kėdutės. Mėlynos palapinės kraštai buvo pakelti 
ir paremti auksuotomis lazdelėmis. Nuo palapinės audeklo ant 
Barbarosos šarvų krito melsvi atšvaitai, primenantys vandens 
Tibuliavimą. Barbarosa atsistojo ir žengė du žingsnius į priekį, 
Sandomiro kunigaikštis priklaupė ant vieno kelio, bet impera- 
torius jį pakėlė ir, iškilmingai apglėbęs, pabučiavo į abu skais- 
čius skruostus. Abu įėjo į palapinę. Tarnai pastatė antrą, ma- 
žėlesnę kėdutę, nuleido palapinės kraštus, ir jiedu liko vieni. 

Laukdamas, kol imperatorius prabils, Henrikas įdėmiai ap- 
žiūrinėjo savo senąjį draugą. Fridrichas buvo be šalmo, švie- 
sius jo plaukus juosė tik paauksuotas raištis, matyt, italų dar- 
bo, vaizduojantis du susipynusius žalčius. Raištis Henrikui pa- 
sirodė pagoniškas. Fridrichas tebebuvo jaunas, bet pasikeites, 
veido bruožai griežti, liudijantys nuolatinę valios įtampą, bur- 
na įkritusi, o nosis pailgėjusi. Praėjo gera valandėlė, kol toji 

kaukė nuslinko nuo jo veido, kol jis pagaliau suvokė, kad 
svetimos akys jo nebestebi, 

— Tai matai, kaip mudu susitinkam,— staiga tarė švelniu, 
nevaldovišku balsu, duodamas Henrikui ranką.— Šiaip ar taip, 
džiaugiuosi tave matydamas, nors ir tokiomis aplinkybėmis. 
Manau, kad tau jos nėra labai malonios. 

— Iš tiesų, — tarė Henrikas,—ir vis dėlto nelabai suprantu, 
ko tu, imperatoriau, nori? 

— Dar nepadėkojau tau,— vėl prabilo Fridrichas,— už tai, 
ką tuomet nuveikei Italijoje. O Arnoldą pakorėme. 

— Tikrai? 

— Popiežius įsitikino, kad jam naudingiausia eiti išvien su 
manim,— Fridrichas šyptelėjo ir tarytum įsisvajojo: įsmeigė 
žvilgsnį į tolį, tarsi regėdamas priešais geltoną Italijos peiza- 
žą.— Taip, taip, pakorėme,— pakartojo, — tuoj pat po mano ka- 
rūnacijos. Beje,— susizgribo,— nedaug turiu laiko. Pasikalbė- 
kim apie mūsų reikalus. Turim sudaryti taiką, kam jums de- 
ginti savo gražią žemę... o į Sandomirą eiti aš nenoriu. Todėl 
pasikviečiau tave čionai. 

Tie žodžiai vėl buvo ištarti šaltu, dalykišku tonu. Tačiau 
juose slypėjo kažkokia nemaloni pašaipa ir panieka. Henrikas 
patikliai žvilgtelėjo į imperatorių, lyg smerkdamas jo diplo- 
matišką šneką. 

— Jei būčiau norėjęs tartis su tavo broliais, man būtų už- 
tekę Vladislovo Čeko. Jis dabar dėl manęs viską padarytų. 
Bet aš noriu kalbėtis su tavim —ir tu žinai kodėl. 

Henrikas vėl pažvelgė į jį, gerokai nustebęs. 

— Nežinau. 

— Nežinai? Vadinasi, esi prastas politikas. Nors, beje, ge- 
ras, apsimeti nežinąs, ką pali laimėti iš dabartinės padėties. O 
gal nesupranti, kur mes esam? Juk aš jus sutrempiau. Silezija 
sudeginta, Vroclavas, Bitomas, Glogovas paversti pelenais. Per 
Oderį persikėlėm švilpaudami, Poznanės, aišku, neapginsite, ži- 
nau iš savų žmonių, kas ten dedasi. Jūs visi mano rankose. 

— Matau,— ramiai atsakė Henrikas,— na ir kas toliau? 

— Kas toliau? — staiga sugriaudėjo Fridrichas ir, pašokęs 
nuo veneciškos kėdutės, nubloškė ant jos savo platų, nepa- 
togų, raudoną apsiaustą.— Kaip tai — kas toliau? Dar nė vienas 
imperatoriaus taip tvirtai nelaikė „Lenkijos savo saujoj, galiu 
ją taip spustelti, kad bemat ištrykš sultys kaip iš slyvos. 

Henrikas pagarbiai atsistojo, abejingų žvilgsniu sekdamas, 
kaip keičiasi to žmogaus balsas, veidas, visa laikysena. Staiga 
jo širdis krūptelėjo, gerklėj pajuto šaltį. Barbarosa pasakė: 

— Tai kaip — imi Lenkiją iš manęs ar neimi? 

Henrikas apstulbęs pažvelgė į imperatorių. Šis priėjo artyn 
4r toliau kalbėjo jau tylesniu balsu: 

— Pasakysiu tau visą tiesą: kas man tas Vladislovas? Ag- 
nietė mirė, senasis Vladislovas visada buvo ištižęs, mačiau, 
kaip laikėsi kryžiaus kare — tikras juokas. Sūnūs, galima sa- 
kyti, nevykėliai. Bolekas Aukštasis, doruolis, tik sekioja paskui 
mane ir Adelaidę — gavo gerą žmoną, — štai ir viskas. Kiti 
visai niekam tikę. Tas tavo dabartinis valdovas totius Polo- 
niae — atleisk jam, viešpatie, jau ir poznaniškis geresnis, tik 
neryžtingas, pats nežino, ko nori. Kokius pasiuntinius atsiuntė 
pas mane į Halę? Nemokėjo net apsidrausti, apsisaugoti, o 
dabar tirta iš baimės... Pasakojo man tas čekas. Kas man jis? 
O tu —tu jau kas kita. Žinau, koks esi; pirmiausia esi rimtas, 
išmintingas, patikimas — o be to, aš tave pažįstu, tu — mūsų 
žmogus. 

— O ne! — pabandė prieštarauti Henrikas. Tik jau žinojo, 
kad visą gyvenimą atsimins tuos žodžius, kiekvieną Barbarosos 
ištartą žodį. Ir kad kiekvienas imperatoriaus judesys išliks įsi- 
rėžęs jo atminty tarsi akmens luite. 

— Tu tarsi gimęs tarp mūsų. O be to — Žinai, ko aš siekiu. 
Ir gali man padėti. 

Henrikas nepajėgė galvoti. Protas nebeveikė, pernelyg stai- 
giai viskas užgriuvo, bet visa jo esybė šaukė: „Ne, ne!“ Kaž- 
kas suspurdo jo širdyje, ir tuo metu jis prisiminė savo žodžius: 
„Ir rožę jiems duosim“, 

— Su mano kardu eitum, kur panorėtum,— kalbėjo Barba- 
rosa,—ir jei panorėtum — net kaip Lenkijos karalius. Prisiek 
man šiandien — ir eisi. Jei nori, kaip tas pakvaišėlis Otonas 
vyksiu su tavim į Krokuvą, arba geriau į Gnezną — ten juk 
arčiau. Duosiu tau leną — Lenkiją. O gal ir Rusią? Na ką? 
Su tėise užsikariauti — kaip tavo tėvas Riugeną? Paskui tave 
karūnuosim... O jiems duosim po kokią pilį, — Boleslovui gal 
Sandomirą? Cha cha cha! — smagiai nusijuokė.— Mešką išsi- 
vešiu į Lotaringiją, pas žentą... cha cha cha! Bent jau bus 
toliau nuo tavęs. Kazimierą pasodinsi rusų žemėse. Tu tik pa- 
galvok,— jis staiga surimtėjo,— viską suimsi, ištrauksi iš tam- 
sos, iš chaoso, suteiksi aiškų pavidalą, hierarchiją, naujas 
formas. .. 

— Ir rožę jiems duosim...— pakartojo Henrikas. 

— Tai, apie ką mudu kadaise kalbėjom, taps tikrove. 

— Aš tada kitaip galvojau,— pasakė Henrikas. 

— Atsimeni? 

— Ir bus vienas ganytojas ir viena avidė. Ne, aš nebūsiu 
tavo avis, imperatoriau. 

Henriko balse suskambo keista gaida. Jo gerklė išdžiūvo, 
krūtinėj trūko oro. Imperatorius įdėmiai pasižiūrėjo į Henriką. 
Suprato, kad iš jo sumanymų nieko nebus. Vis dėlto pamėgino 
dar sykį: 

— Nori karūnos? 

— Ne iš tavo rankų. 

— Kodėl? 

— Nežinau. Taip man dievas liepia. 

Fridricho veidas pasidarė labai rimtas. 

— Argi viskas nesiveržia vienovėn? Argi viešpaties keliai 
neveda visų į mūsų rankas — nors ir silpnas, nors ir nevertas? 

— Nežinau, — pakartojo Henrikas. 

— Kodėl priešiniesi viešpaties keliams? 

— Niekam nežinomi tie keliai. — Henrikas kilstelėjo apsiaus- 
to kraštą ir persimetė per ranką.— Ką turėčiau pasakyti savo 
broliams? 

— O! Tavo broliams viską pasakys Vladislovas: gaus Len- 
kiją leno teisėmis, be to, atgaila, atsiprašymas, baudos, 
įkaitai... 

— Argi to užteks? 

— Kaip tai —ar užteks? O ką aš dar galiu padaryti? 

— Iš tiesų. Ką tu gali padaryti, imperatoriau? 

Henrikas nusilenkė. 

Fridrichas priėjo prie Henriko ir, paėmęs už rankos, vėl 
prabilo draugišku, lipšniu balsu: 

— Pagalvok, Henrikai, pagalvok, kunigaikšti — kodėl tu 
nenori? 

— O, aš „noriu“, bet negaliu,— sušnibždėjo Henrikas. 

Imperatorius trinktelėjo ietimi į skydą. Palapinės šonai tuč- 
tuojau pakilo, ir Henrikas pamatė, kaip imperatoriaus veidas 
staigiai sustingo, sakytum ant jo būtų užslinkęs vėjo šuoro 
atgintas debesis. 

— Turiu į tave prašymą, imperatoriau,— tarė jis. 

— Sakyk. 

— Paimk įkaitu mano jaunesnįjį brolį. Štai jis stovi. 

— Bijai jo? 

— O, ne dėl to,— nusišypsojo Henrikas.— Aš neturiu vai- 
kų. Jis — mano įpėdinis, bet aš norėčiau, kad jis truputį pa- 
būtų. .. tarp jūsų. 

— O ką tatai reiškia? 

— Kad išmoktų kalbėti su imperatorium. 

Barbarosa maloniai nusišypsojo, abu kunigaikščiai pabučia- 
vo jam ranką ir grįžo atgal. 

Kitą dieną vos prašvitus abiejose stovyklose prasidėjo sam- 
brūzdis, Boleslovas vilkosi pašukinius marškinius, per upelį 
tarp dviejų stovyklų buvo permestas tiltas iš kelių nukirstų 
alksnių. Henrikas nesitraukė nuo brolio, kuris visas drebėjo, 
nors nebuvo šalta, ir, graudžiai šypsodamasis, be paliovos kar- 
tojo: — Aš tikrai nevykdysiu nė vieno prisižadėjimo, tikrai 
nevykdysiu. 

Henrikas tylėjo, lyg negirdėdamas tų žodžių ir nematyda- 
mas tos šypsenos. Tik Meškas sykį tarė: 

— Žinoma, kad nevykdysi, bet kas iš to? 

Henriko veidas buvo rūstus. 

Basas, su pašukiniais marškiniais, ant ištiestų rankų laiky- 
damas kardą, valdovas totius Poloniae ėjo į imperatoriaus sto- 
vyklą; iš paskos jojo trys jo broliai, apsivilke žibančiais šar- 
vais, ir pulkas išsipusčiusių dvariškių. Imperatoriaus stovykla 
atrodė labai iškilmingai, riteriai, surikiuoti eilėmis it chorai, 
stovėjo plačioje lygumoje, ir kiekviena eilė skyrėsi nuo kitos 
drabužių spalva. Pats imperatorius purpuro apsiaustu išėjo iš 
palapinės, paėmė iš klūpinčio Boleslovo kardą ir pakėlęs ap- 
kabino jį; tada Boleslovą apspito riteriai, o kai jie atsitraukė, 
jis jau buvo pervilktas gražiais drabužiais ir apautas raudonais 
rusiškais batais. Paskui jiedu su imperatoriumi gėrė leno vy- 
ną, ir imperatorius Boleslovui atidavė valdyti Lenkiją, tarytum 
Boleslovo protėviai nuo senų senovės nebūtų jos valdę. O pašs- 
kui visi puotavo. 

Ir jau kitos dienos rytą abiejose stovyklose suklego balsai, 
šūkavo žmonės, girgždėjo vežimai, žvengė arkliai, buvo iš- 
traukytos ietys, kurios laikė palapines, ir nuimtos pačios pala- 
pinės. Ir du riterių pulkai patraukė į priešingas puses. Jaksa 
iš Mechovo atsisveikino su sūnum, kurį pasiėmė čekų kuni- 
gaikštis. Išjojo ir Kazimieras, vis gręžiodamasis į brolį, o Hen- 
rikas žegnodamas laimino jį. Paskui leidosi į Poznanę, Kroku- 
vą, 0 iš ten, vėl tik su dviem ginklanešiais, liūdnas grįžo 
namo. 


XXII SKYRIUS 


Sandomiro Henrikas nebegalėjo pakęsti: miestas jam atrodė 
tuščias ir bjaurus. Jį erzino ceremoningas Gotlobo lipšnumas 
ir labai norėjosi kur nors keliauti. Iš pradžių ketino vykti 
į Plocką, bet paskui persigalvojo: per daug toli, ir kelionė 

labai varginanti. Tada pasiėmė Jaksą, kuris, sūnui išvykus, 
taip pat negalėjo sau rasti vietos, ir porai savaičių iškeliavo 
į Opatovą, pas tamplierius. Keliaudami vėl vieną naktį nakvo- 
jo Vlostove, o paskui jau dideliuose mediniuose barakuose, 
kuriuos buvo susirentę riteriai. Džorikas de Belas Pratas ir Val- 
teris labai džiaugėsi Henriko apsilankymu ir klausinėjo, ką 
jis matęs didžiojo imperatoriaus stovykloje. Ir tik pasakoda- 
mas jiems apie stovyklos gyvenimą, Barbarosos palapinę, apie 
vakare iškeltą puotą, Sandomiro kunigaikštis kaip reikiant su- 
vokė imperatoriaus galybę. Didis imperatorius — bet vis dėlto, 
jeigu Boleslovui nebūtų pritrūkę narso! 

Henrikas visai negalvojo apie savo pokalbį su imperato- 
rium ir apie tai, ką išgyveno Fridricho palapinėje. Visai nieko 
negalvojo, tik vaizdų nuotrupos bei spalvos šmėsčiojo pavar- 
gusioje galvoje. Jis stengdavosi kuo skubiau užsidaryti savo 
celėje arba melsdavosi bažnyčioje, nors ji dar nebuvo pa- 
šventinta. Tamplierių bažnyčia, pavadinta švento Martyno var- 
du, meistriškai sumūryta iš tašytų akmenų, atrodė labai didin- 
ga. Giedrais rudens vakarais Henrikas užkopdavo ant gretimos 
kalvos ir iš tolo grožėdavosi tos šventovės formomis ir didybe. 
Ji buvo tokia paprasta ir tokia nuostabi; aukštų, atkilių sienų 
plokštumos kirtosi visai paprastai, bet taip ritmingai! Jos bokš- 
tai, kol kas dar nebaigti, buvo tarytum gyva malda aukščiau- 
siajam, bet drauge ir himnas riterių šlovei. Henrikas norėjo, 
kad bokštų viršus būtų apvainikuotas Jeruzalės karaliaus ka- 
rūnomis. 

Jis prisiminė vieną dalyką: budėdamas naktį Betliejuje, kai 
Telį buvo pagrobę saracėnai, jis ant altoriaus, virš Kristaus 
prakartėlės grotos, padėjo kaip auką tą karūną, kurią buvo 
paėmęs iš Dosniojo karsto. Tačiau vėliau, gal po valandos, ėmė 
gailėtis. Susigėdęs atsargiai, kad niekas nematytų, vėl pasi- 
ėmė auksinį lankelį. Paskui per išpažintį viską pasipasakojo 
šį poelgį ir galvodavo, kad dar teks skaudžiai už jį atgailauti. 
Tačiau jeigu pavyko atgauti Bartolomėjų — vadinasi, viešpats 
dievas atleido jam šią nuodėmę. 

Rimtai apgalvoti pokalbį su Barbarosa jis ilgą laiką netu- 
rėjo jėgų. Aišku, dabar Henrikas gailėjosi, kad nepriėmė iš 
jo rankų Lenkijos žemių kaip leno, ir pats nesuprato, kas jį 
privertė atsisakyti. „Juk vėliau būčiau jėga išsivadavęs iš 
priesaikos", — nejučia pradėjo samprotauti kaip Boleslovas. Bet 
tai daugiau buvo pabiri prisiminimai, minčių nuotrupos. Kal- 
bėdamasis su tamplieriais, jis atkakliai vengdavo šios temos. 

Kartkartėmis atjodavo Vipas gauti nurodymų. Henrikas steng- 
davosi nežiūrėti į protingas ir draugiškas jo akis. Kam kam, 
bet Vipui nieku gyvu nebūtų prisipažinęs, koks reikšmingas 
jam buvo tas pralaimėjimas Kšiškove. 

Didžiąsias bažnyčios duris meistrai buvo padarę su skliau- 
tine stakta, abipus jų stovėjo piliastrai, papuošti raižytiniu 
lapų ir gėlių ornamentu. Prieš juos buvo nutarta pastatyti dvi 
statulas — Henriko ir Jeruzalės karaliaus Balduino; abu turėjo 
būti su tamplieriškais apsiaustais, kaip du riterių ordino gera- 
dariai. 

Statulas kalė meistrai vokiečiai, tamplierių atsikviesti iš 
Krokuvos; iš visos apylinkės plaukė žmonės pasigrožėti tuo 
menišku darbu. 

Netoliese vyrai kirto mišką. Henrikas kai kada eidavo pa- 
sižiūrėti, kaip dirba medkirčiai ir kaip tvarkomos kirtavietės, — 
valandų valandas galėdavo išbūti miške, ničnieko negalvoda- 
mas. Žiūrint iš pamiškės, bažnyčia atrodė visai kitaip. Jos 
sienos buvo panašios į laivo šonus, ir vieną dieną, žvelgdamas 
į ją, Henrikas prisiminė savo kelionę ir vienuolį Bjarnę, ir 
visą tą baugų, spalvingą pasaulį. 

Jam pačiam buvo keista, kad taip nutolo nuo anų įspūdžių, 
taip sulaukėjo. Ir tik lygindamas abejus vaizdus — tai, ką 
matė keliaudamas, ir kas jį dabar supo — Henrikas suprato, 
kad jo dvasia baigia užsnūsti. Naujosios bažnyčios stebėjimas, 
jos didybė pažadino naujas mintis, buvo didelė atgaja sielai 
ir pamažu tapo savotišku poreikiu. Todėl jis kasdien eidavo 
į pamiškę, į kirtavietes ir melsdavosi šventajam Martynui bei 
kitiems dievo šventiesiems, ir tos maldos įliedavo jam naujų 
jėgų. 

Dar ir šiandien Opatovo bažnyčia tebedunkso virš mieste- 
lio, virš slėnio, tarytum nuostabus lelijos žiedas, stulbinantis 
savo dvasingumu. Saulėtekio ir saulėlydžio žaros blykčioja ant 
akmeninių jos sienų, o ji, susimąsčiusi ir tyli, tarytum nuskinta 
lelija plaukia tolyn prisiminimų, rūkų ir saulės blyksnių upe. 
O tada, ką tik iškilusi ir gyvenanti savo jaunystę, ji buvo 
panaši į klūpintį riterį, jauną kunigaikštį, pasiryžusį duoti 
žmonėms naujus įstatymus ir naują gyvenimą. 

Juo ilgiau Henrikas žiūrėjo į tuos sugulusius ant kits kito 
akmenų luitus, juo atkakliau kratėsi liūdnų prisiminimų, juo 
aiškiau suvokė, kas pastūmėjo jį nepriimti Barbarosos pasiūly- 
mo,— ir, atgaudamas dvasios tvirtumą, kaupė jėgas naujai ko- 
vai. Vieną dieną, kai saulė, prasiveržusi pro debesis, liejo ant 
bažnyčios bokštų baltos šviesos srautą, jis nusprendė tuoj pat 

grįžti į Sandomirą ir vėl pradėti mankštinti karius bei tvarkyti 
ginklus. 

Tą pačią dieną Henrikas ilgai kalbėjosi su tamplieriais, su. 
Valteriu, jau niekur nebesitraukiančiu iš Opatovo, ir su Džo- 
riku, vis besiblaškančiu tarp Europos ir Jeruzalės karalystės, 
kurioje dėjosi negeri dalykai. Henrikas prisipažino tamplie- 
riams, kad imperatoriaus Fridricho žygis surijo visas jo atsar- 
gas, atėmė iš jo viską, ką per daugelį metų buvo sukrovę: 
Kazimieras ir Vipas, kad jam liko tuščias iždas ir dabar viską 
reikės pradėti iš naujo. Tamplieriai dėl jo bėdų nė kiek nesu- 
sigraudino ir vėl ėmė dėstyti savo vargus bei nelaimes, kurios. 
juos ištikusios kuriantis: čia, žiūrėk, pabėgę keturi vergai, 
čia lokys veršį sudraskęs, čia upė patvinusi ir išgriovusi beb- 
rų užtvankas. Ir visų tų skundų tikslas buvo išgauti iš kuni- 
gaikščio dar žemės ar medžioklės plotų, ar žmonių naujoms: 
gyvenvietėms, ar lokenų, kurių Henrikas galėjo pareikalauti 
iš plėšikų. 

Tada kunigaikštis išėjo į mišką ir iš tolo apžvelgė visą tamp-- 
lierių dvarą. Žiūrėjo į du nebaigtus bokštus, stūksančius tuš-- 
čiame lauke, — daugiau nieko ir nebuvo matyti, tiktai tos aukš- 
tos sienos. Kokios jos gražios, kiek į jas įdėta proto ir išma- 
nymo! Henrikas prisiminė kitas panašias bažnyčias — Bamber- 
go katedrą, pradėtą statyti Pizos bažnyčią ir Šventojo karsto. 
bažnyčią Jeruzalėje: o juk jo pastatydintoji ne blogesnė už 
anas; gal tik paprastesnė, kuklesnė ir, ko gero, tauresnių for- 
mų. Viršum aukšto stogo, uždėto ant gelsvo smiltainio plokščių 
ir paspaudusio po savim atkištas į šonus apsidas — sakytum 
paukštis plėvėtomis kojomis iriasi per vandenį — stiebėsi du 
grakštūs gulbių kaklai. Sustojęs ant kalvos tarp medžių, Hen- 
rikas susidėjo rankas ir atsiklaupė. Nesimeldė, tik neatitrauk- 
damas akių žiūrėjo į bažnyčią, apimtas kažkokio nepaprasto, 
didingo jausmo: jo širdyje vis tvirtėjo įsitikinimas, kad svar- 
būs dalykai įvyksta visai nepriklausomai nuo mūsų valios — 
o tie, kuriuos mes laikome svarbiais, tėra smiltelės upės pa- 
krantėje. Ir kad, įsisukę į reikalų verpetą, mes nebežinome, 
ant kurios bangos reikia mesti lapelį, kad šis nuplauktų iki 
ateities kartų. 

Iš Sandomiro atėjo žinia, jog iš Cvifalteno šeimininkauti 
pilyje atvykusi Gertrūda — kaip jis kadaise buvo pageidavęs. 
Ta žinia Henriką labai pradžiugino, bet į miestą grįžti jis dar 
delsė. Valandų valandas praleisdavo su Džoriku medinėse, ne- 
užbaigtose, žemose ir anaiptol ne prašmatniose tamplierių vie- 
nuolyno celėse. Džorikas paskutiniu metu sirguliavo ir gulinė- 

davo ant minkštasuolių, apsiklojęs ožkena ar lokena,— jo. ce- 
lėje dieną naktį kūrenosi židinys, kurį prižiūrėjo Jaskas iš 
Poliasocio. Henrikas vaikštinėdavo po celę ir klausydavosi 
tamplieriaus kalbų. Džorikas mėgo leistis į abstrakčius sampro- 
tavimus ir padėjo Henrikui suvokti tai, ko magistras Bertran- 
das iš Tremelai kadaise nenorėjo atskleisti. Tačiau nors ir daug 
šnekėdamas bei filosofuodamas, tamplierius nemažai dalykų 
apeidavo ir nutylėdavo. Henrikas gerai suprato, apie ką gal- 
voja Džorikas, bet apsimesdavo nieko nenutuokiąs. Vadina- 
moji tamplierių „vidaus veikla“, tas miglotas tikslas, kurio turi 
siekti riteriai, Henrikui nė kiek nerūpėjo. Dėl to, kad tamp- 
lieriai Šventojoje žemėje dažnai sudarinėjo sandėrius su asasi- 
nais ar kad jų planai kirtosi su popiežiaus planais, Sandomiro 
kunigaikštis nelabai jaudinosi. Užvis svarbiausia jam buvo iš 
Opatove įsikūrusių vienuolių gauti kuo daugiau naudos. Tik 
apie tai galvodamas, jis atsargiai kvotė Džoriką, ko tamplie- 
riams reikia iš Lenkijos, ir bandė įsivaizduoti, kiek jų buvi- 
mas čia galėtų būti jam naudingas, jei kiltų kova. 

Mintį apie visų žemių suvienijimą po savo skeptru kol 
kas teko pamiršti, ir Henrikas vėl įsakė Vipui skaičiuoti san- 
dėliuose sidabrines monetas bei raudonus skydus. Tačiau žy- 
giui į Krokuvą, kunigaikščio manymu, labai reikėjo nepri- 
lygstamų, kovose su saracėnais didelę patirtį įgijusių riterių. 
Jie mokėjo kautis rytietiška rikiuote: sustodavo eilėmis, ir 
atskiri būriai į kovą įsijungdavo pakaitomis, puldami priešą 
čia iš dešinio, čia iš kairio sparno. Reikėjo juos prikalbėti, kad 
tos rikiuotės išmokytų savo žmones ir nuo amžių karingus gi- 
rėnus. Henrikas pabandė apie tai pasikalbėti su Valteriu, pas- 
kui su Džoriku. Tačiau tamplieriams rūpėjo sparčiau kirsti 
mišką ir mygti girėnus, plėšikus bei drevininkus, kad nuo 
kiekvieno savo laimikio tam tikrą dalį atiduotų vienuolynui. 

Tuo tarpu įsitaisė lyti, ir medžiai, iki tol vis žaliavę, mer- 
kiami lietaus ėmė sparčiai gelsti. Maumedžiai, aplipę plony- 
čiais auksiniais spygliais, atrodė nelyginant palmės, išsiuvinėtos 
ant siciliškų ir askaloniškų apsiaustų. Henrikas niekur nėjo iš 
savo celės. Gulėdamas ožkenų guolyje, jis dažnai pasijusdavo 
galvojąs apie visai tuščius, nereikšmingus dalykus. Jam labai 
trūko Kazimiero ir jo nesudėtingo plušėjimo, kuris pamažu 
įsukdavo ir visus kitus. Jaksa buvo iškeliavęs namo, tačiau 
greit vėl sugrįžo, neva aplankyti kunigaikščio, bet taip atkak- 
liai sekiojo paskui Henriką, kad šis iškart suprato jį turint 
kokį slaptą prašymą. Tačiau kunigaikštis dėjosi nieko nesu- 
prantąs, paskendęs savo mintyse ir atsijęs nuo kasdieniškų 

„Jaksos rūpesčių. Ilgai laukti nereikėjo, netrukus viskas atsi- 
skleidė. 

Vieną popietę vakarų pusėje iš po storų pilkų debesų iš- 
niro žalsvai mėlynas ruožas. Saulė, atslinkusi į tą ruožą, skais- 
čiai paraudonavo. Nustojo lyti, ir Henrikas, apsiavęs ilgaaulius 
tymo batus, užsikabino ant nugaros lanką. Abu su Jaksa jiedu 
pasuko link statomos bažnyčios, pro akmenų krūsnis ir, šoki- 
nėdami per balas, išėjo į kaimo pakraštį, o tada patraukė tarp- 
dirviais per ką tik suartus laukus,— sekdami prancūzais, tam- 
„plieriai dirvas arė rudenį. 

Saulėlydis rausvai nudažė medžių viršūnes. Pušys ir ąžuo- 
lai stovėjo nekrusteldami, pasvirę į šoną ir raudoni. Tas vaiz- 
das Henrikui priminė vieną vakarą, kai jie, artėdami prie 
Konstantinopolio, atsidūrė jūros pakrantėje. Iš pakrantės buvo 
matyti sala ir uolos joje, o ant tų uolų pievose straksėjo Ož- 
kos, šoko piemenys ir plačiastrėnės moterys strykčiojo lygiai 
kaip ožkos, ir visa tai buvo nutvieksta vakaro žaros, 0 ap- 
linkui visur buvo mėlyna, mėlyna. Dabar po lietaus horizontas 
apsitraukė miglele ir atrodė toks pat mėlynas. Henrikui iš 
galvos vis neišėjo ana sala. 

Tuo tarpu Jaksa pradėjo jam ūžti ausis dėl kažkokios ku- 
nigaikščio žemės, esančios netoli vyskupo kaimo ir labai pa- 
rūpusios Mechovo tamplieriams. Jis primygtinai prašė Henriką 
atiduoti jiems tą žemę, — mat ten buvo vieni liepynai, labai 
svarbūs drevininkams, ir iš ten į kunigaikščio rūmus keliavo 
puikus vaškas, duodantis nepaprastai dideles pajamas. 

Jaksa jau senokai erzino Henriką. Šventojoje žemėje elgėsi 
su Sandomiro kunigaikščiu kaip lygus su lygiu, Kšiškove įpiršo 
savo sūnų Vladislovui Čekui, sakydamas jį esant kunigaikščių 
kraujo, ir apskritai baisiausiai rietė nosį. Dabar visai netin- 
kamu laiku puolė prašyti tų žemių; iš pradžių kunigaikštis 
atrodė negirdįs Jaksos plepalų, bet paskui susiraukė. Ūmai 
kilstelėjęs galvą, niauriai pažvelgė į jį savo šaltomis akimis. 

— O ką, Jaksa, veiksi su savo turtais,— tarė jam,— jeigu 
dar mane prašai žemės savo riteriams? 

— Žemės turiu ganėtinai,— atsakė Jaksa,— bet ne tokios. 

— Tai todėl ir nori ją atimti iš manęs? 

— Ne sau, šventiesiems riteriams. 

Henrikas vėl pažvelgė į jį ir nenorom, pats nesuprasdamas 
kodėl, pasakė: 

— Na, o kam tu tuos šventuosius riterius atsikvietei į 
Mechovą? 

Jaksa nei iš šio, nei iš to sudirgo ir užsiplieskė raudoniu: 

— Apie tai mes kalbėjom dar Jeruzalėje. 

"— Taip, taip, — atsakė Henrikas,— bet tu ir tada nepaaiš- 
kinai, kam tau reikalingi tamplieriai. 

— O jūsų malonybė kunigaikštis ar neatsikvietėt riterių? 
Kam jų prireikė? 

— Aš turiu savo planų, — atsakė Henrikas, įdėmiai žiūrė- 
damas į Jaksą.— O tavieji irgi tokie pat? 

Jaksa prikando ūsą ir piktai burbtelėjo: 

— Be abejo, tik aš turiu daugiau žmonių. 

— Labai keistai kalbi, — nusišypsojo Henrikas. 

— Tarp mudviejų ne toks jau didelis skirtumas, — sušvokš- 
tė Jaksa, nesitverdamas pykčiu. 

— Ko gero, taip, — ramiai atsakė Henrikas,— juo labiau da- 
bar, kai aš viską atidaviau Boleslovui, kad atsilaikytų prieš 
imperatorių, o tavo iždas ir kariai Mechove liko kaip buvę. 

— Savo sūnų atidaviau imperatoriui! — sušuko Jaksa. 

— Taip, ir aš atidaviau brolį. Jiems nepakenks pabūti tarp 
vokiečių, bet vis dėlto tu dabar stipresnis už mane. Ar pir- 
miau trauksi į Sandomirą, ar iškart į Krokuvą? 

Jaksa, taip paklaustas, susivaldė ir nieko nepasakė. Keletą 
žingsnių abu žengė tylėdami, paskui Henrikas iš lėto pra- 
šneko: 

— Žinau, kad tavo uošvė giminiuojasi su Bizantijos impe- 
ratoriene ir kad esi didžiojo Piotro žentas. Galinga jūsų gimi- 
nė, tikra teisybė. Panorėjes, ko gero, galėtum atsisėsti į Vroc- 
lavo sostą; 0 jei ne tu, tai Sventopelkas, tavo svainis, kuriam, 
beje, labiau ta vieta priderėtų. Bet vis dėlto nesėdite. Ir nesė- 
dėsite,— rūsčiai pridūrė, 

Kalbantis su Jaksa, Henrikui pamažu atsivėrė akys: tik 
dabar jam paaiškėjo kai kurių buvusio jo bendražygio poel- 
gių prasmė. Henrikas puikiai jį suprato — pernelyg daug visko 
buvo prisižiūrėjęs pasaulyje, tad negalėjo nesuprasti. Negalėjo 
ir stebėtis ar piktintis. Jis labiau stebėjosi savimi, kad iš pat 
pradžių, kurdamas savo planą, nepagalvojo apie Jaksą, Sven- 
topelką ir tokius kaip jie. Mintyse jis suskaičiavo įžymiausius 
ponus Krokuvoje ir Didžiojoje Lenkijoje !05, įr Silezijoje, ir 
Plocko kunigaikštystėje — visas pulkas. O kaip juos reikės ap- 
galėti? 

— Neduosiu tau tos žemės, Jaksa,— pasakė jis, dėdamas 
ranką Jaksai ant peties.— Nei tau, nei tavo mechoviškiams ri- 
teriams. Ji mano, kunigaikščio, nuosavybė —ir man ji neš 
vašką ir medų. O jeigu tau tas nepatinka — kelk maištą, kito 
kelio nėra. Tačiau tu mano lenininkas ir Jeruzalės karalystėje 

matei, kaip duodama leno priesaika. Aš esu tarytum kalnas, 
į kurį reikia kopti laiptas po laipto,— užbaigė pašnibždom. 

Jaksos tie žodžiai nė kiek neišgąsdino. 

— Prieš tave irgi nemažas kalnas, — atšovė jis, žvelgdamas 
tiesiai į priekį. 

Henrikas jo nesiklausė, įsižiūrėjęs į raudonus vakaro gai- 
sus, nutvieskusius Opatovą, aplink kurį jie žingsniavo taku 
tarp aukštų medžių. Neberūpėjo Henrikui nei Jaksa, nei jo 
reikalavimai. Dabar jis suvokė, kokios naujos kliūtys iškyla 
prieš akis. „Senelis ir prosenelis žinojo, ką daro,— mąstė Hen- 
rikas.— O dabartiniai išsidalino po kąsnį, užtat prisiveisė jų 
kaip karaliaus Popelio 109 žiurkių.“ 

Tačiau Jaksa nemanė pasiduoti. Jis apibėrė Henriką pik- 
tais ir nepagrįstais priekaištais, grasino jam dangaus kerštu ir 
kitokiais baisiais žodžiais, tiksliau nepaaiškindamas, ko jam iš 
tiesų reikia. Bet žodžiai jiem abiem mažai ką reiškė, kiekvie- 
nas žinojo, apie ką antrasis galvoja ir ko siekia; kiekvienas 
troško išmėginti savo jėgas, troško nugalėti, troško grumtis 
iki paskutiniųjų. Tačiau ir vienas, ir antras taip pat žinojo, 
kad Henrikas — didžios, gal jau kiek ir pasenusios tradicijos 
tesėjas, o Jaksa — paprastas maištautojas. Ir prisiminė Henri- 
kas, ką jam kadaise Agnietė, Vladislovo žmona, kalbėjo apie 
Piotrą Vlastą. Gal jie ir žiauriai pasielgę su Piotru, bet taip 
reikėję... Didysis Piotras buvo nužudytas be jokio moralinio 
pagrindo, nors jo gyvenimas gal ir buvo „ištisas piktadarysčių 
kalnas“, kaip sakė brolienė. Tačiau ir jis, Henrikas, neturi 
tokio pagrindo, nors, tiesą pasakius, dabar, grįžęs į vienuolyną, 
turėtų tučtuojau paliepti uždaryti Jaksą į požemį, greitosiomis 
surengti jam teismą ir bent jau išdurti akis. 

Ta mintis privertė Henriką šyptelėti — tokia tolima buvo ji 
nuo tikrovės. Jis negali to padaryti, ir ne tik todėl, kad neturi 
kam įsakyti. Ryžtingas įsakymas visada ras vykdytoją. Negali 
ir todėl, kad nenori. Be to, visi įvykiai rieda kita kryptimi. 
Henrikas jau suprato, kad, sunaikinęs vieną Jaksą, nieko ne- 
peš. Jaksą reikia įkinkyti į įvykių vežimą, palenkti, prisitraukti, 
išnaudoti — reikia padaryti savo ramsčiu. Nepatikimas vyras, 
bet turi tapti jo ramsčiu. 

Todėl, kai jiedu jau buvo prie bažnyčios, Henrikas pasakė: 

— Taip tai taip, Jaksa, bet jei kada man padėtum, gerai 
tau atsidėkočiau, ne tik tą žemę atiduočiau. 

— Dėkui jūsų malonybei kunigaikščiui, — burbtelėjo Jaksa. 

Kol jie sugrįžo į vienuolyną, visai sutemo. Jaksos laukė 
Žygūnas iš Mechovo: iš Prahos atėjusi žinia, kad jo sūnus 

miręs nuo greitosios karštligės. O jis buvo vienturtis. Broliai 
vienuoliai tuoj pat susirinko į valgomąjį pasimelsti už mirusį, 
bet Jaksa, nieko nelaukdamas, liepė balnoti arklius ir, nors 
buvo labai tamsi rudens naktis, skubėjo kuo greičiau joti į 
Mechovą. Veltui Henrikas teiravosi, ar nesą kokios žinios apie 
Kazimierą,— apie jį niekas nieko nežinojo. 

Jaksa visai išėjo iš veido. Tamplieriai giedojo gedulingas 
giesmes, o Henrikas ties priebučiu atsisveikino su sielvarto 
prislėgtu tėvu. Prie arklidės stovėjo tarnai su deglais, tačiau 
nuo tos vietos, kur nebesiekė raudona deglų šviesa, viskas 
skendėjo aklinoj tamsoj, sakytum juoda siena staiga būtų 
apjuosusi visą Opatovą. Henrikas abiem rankom suėmė Me- 
chovo poną už pečių ir pabučiavo į abu skruostus, nuoširdžiai 
susigraudinęs dėl jo nelaimės. Jaksa sėdo ant žirgo, paskui 
jį ir palydovai, ir visi staigiai šoko į priekį, pranyko juodoje, 
neperžvelgiamoje sienoje tarytum vaiduokliai. Ir ko gi tas 
Jaksa išjojo; nebėra sūnaus nei Mechove, nei kur kitur, be 
reikalo taip skuba, nieko nauja nebesužinos. 

Henrikas grįžo pas brolius ir pradėjo melstis drauge su 
jais, ir vien nuo to iškilmingo balsų skambesio menė, kurioje 
jie valgydavo, pavirto koplyčia. 

Sandomiro kunigaikštis taip pat giedojo giesmes už miru- 
sius, bet jo mintys skrajojo visai kitur. Jis jautėsi labai vie- 
nišas ir niekam nereikalingas. Tegu nors užgriūtų nelaimės, 
bet kad tikrai jį sukrėstų, kad jis gyventų kaip kiti žmonės, 
nejausdamas to šalčio, kuriuo jį apgaubė ordino apsiaustas ir 
karališkas pašaukimas. Paprasto gyvenimo šiluma Henrikui 
liko nepasiekiama svajonė, ir jis negalėjo pamiršti, kaip vie- 
nas iš tų danų riterių, kurie apsigyveno Sandomiro žemėje, 
dainavo savo krašto dainą: namai be moters šalti ir tušti, ir 
liūsta riteris, ilgą rudens naktį negalėdamas priglausti galvos 
prie moters krūtinės. Ir kaip tik tos dainos žodžiai skambėjo 
Henriko atminty, kai jis grįžo į savo celę, kurioje nebuvo 
grindų, tik molio asla. Grįžęs paprašė Džoriką nakvoti drauge 
su juo toj pačioj celėj, o tarnams liepė per visą naktį kurstyti 
ugni. Iš pradžių ilgai negalėjo užmigti, paskui jį kas valandą 
žadino gaidžiai. Šaižūs jų balsai perskrosdavo nakties tamsą 
tarsi koks nevilties riksmas. Jį išgirdęs, Henrikas kiekvieną- 
kart krūpteldavo. O tada atsiliepdavo kiti gaidžiai, jau toliau, 
tyliau. Ir jam buvo kraupus tas giedojimas, kraupi ta drėgna, 
šalta naktis, kuri jį supo iš visų pusių. 

Rytą kunigaikštis liepė tarnams ruoštis atgal į Sandomirą. 
Grįžęs vėl užsidarė pilyje, pasidžiaugęs Gertrūda, kuri švytė- 

dama vaikščiojo po puikią pilį. Po kelių dienų Jaskas iš Polia- 
socio užpuolė jį ir durklu nesmarkiai sužeidė petį. Niekas 
negalėjo paaiškinti, kodėl jis taip padarė, o pats Jaskas tylėjo 
kaip žemė, net žiauriausiai kankinamas. Miesto aikštėje jam 
buvo nukirsta galva, taip nieko ir nesužinojus. Henrikui viskas 
liko mįslė, bet jis nepradėjo labiau saugotis. Tik mintyse kar- 
tojo Salah ad Dino, poeto ir didžio saracėnų vado, žodžius: 
„Jų rankos pasieks tave net tolimame Sandomire“. O Jaskas 
atrodė taip, tarytum ilgą laiką būtų buvęs girdytas kokiais 
ziuodais — gal hašišu? 

Ir taip Sandomiro pilyje vėl prasidėjo normalus gyvenimas. 


XXII SKYRIUS 


Žiema tais metais buvo nešalta, ir Vysla neužšalo nei sau- 
sio, nei vasario mėnesį, tik kovas atėjo speiguotas; laukuose 
buvo šiek tiek sniego, bet vanduo upėje plaukė plačiu, juodu, 
galingu srautu. Telis kiekvieną dieną eidavo ar jodavo už 
miesto, „į vynuogyną“, susitikti su Judka. Ji dabar nešiojo 
ilgą baltą šydą su melsvais ruoželiais, kurį ant viršugalvio pri- 
laikė varinis lankelis. Atrodė tarytum angelas iš Jeruzalės 
paveikslų, ir Telis vis žiūrėdavo ir žiūrėdavo į jos vaiskias 
akis. 

Kunigaikštis nebegalėjo pažinti savo pažo, nors, beje, ne tik 
jis, o ir visas kunigaikščio dvaras, visas Sandomiras žinojo, 
kad Telis įsimylėjęs. Tą vakarą, kai Judka pasakojo savo isto- 
rijas riteriams, Henrikui ji menkai teįstrigo į atmintį. Žinojo 
tik tiek, kad ji žydė ir kad klebonas raukosi, kam ji retkar- 
čiais įleidžiama į pilį Henrikui tas raukymasis kėlė tik šyp- 
seną: jis buvo prisižiūrėjęs Jeruzalės papročių. 

Henrikas dabar labai pasigesdavo Bartolomėjaus; buvo 
liūdna, kad dainininkas jį pamiršo, o šis kiekvieną laisvesnę 
akimirką praleisdavo su Vipu ir jo globotiniais. Paskutiniu 
metu Henrikas net į Vipą pradėjo šnairuoti. 

Apie visa tai jis mąstė, vaikštinėdamas vienas pats pa- 
vyslio kalvomis. Vieną iš tų kalvų vienuoliai jau buvo nusi- 
žiūrėję bažnyčiai, kurią ketino statyti naujoviškai, iš plytų. 
Daug šnekų sukėlė tas jų sumanymas. Henrikas mintyse pa- 
bandė peržvelgti visus savo vyrus, tą mažą pulkelį, kuriam 
ketino pavesti pačias sunkiausias užduotis. Džiaugtis nebuvo 
kuo. Pirmiausia Lestkas: isikibęs į žmonos sijoną, kariauti ne- 
greitas, turi pulką vaikų ir pats smarkiai nutukęs — vos pa- 


214 


eina, žirgas net linksta nuo jo svorio. Tada Herchas... Her- 
chas visada toks pat: rūpestingas ir nuovokus, žino, ko nori 
Henrikas, ir pats nori to paties, bet pilnas kažkokio liūdesio, 
kažkokio slegiančio skepticizmo. Sakytum nepasitiki kunigaik- 
ščio jėgomis. Tada Telis. Dabar iš jo nieko doro, įsimylėjęs iki 
ausų, niekas jam neberūpi. O juk taip neturėtų būti. Ir ku- 
nigaikštis prisiminė pirmą jųdviejų susitikimą kelyje už Zalcbur- 
go: koks tai buvo berniukas! Bet jau tada jis bemat įsimylėjo. 
Richencą. 

Tada Vipas — visų svarbiausias. Tiesa, jis visada buvo pa- 
tikimas, bet labai paviršutiniškas. Jam kad tik sandėliuose 
visko būtų daug — o kokie tai daiktai, nesvarbu; ginklus per- 
ka prastus, rinkdamas kailius iš duoklininkų — tarp gerų pa- 
ima ir nutriušusius. Su amžiumi jis darosi visai nepakenčia- 
mas: kai kunigaikštis ką nors pasako, iškart sudirgsta, pa- 
rausta. Kunigaikščio barimas jį labai įžeidžia, o atsikirsti ne- 
moka. Vaikinai jį patraukia per dantį. Kazimieras doras, bet 
jis dabar Vokietijoj. Tik Vysla niekada nesikeičia; teisingiau, 
vis kitokia ir vis ta pati. 

Kunigaikštis žiūrėjo į upę. Tamsžalio, skaidraus vandens. 
fone ryškiai juodavo medžių kamienai. Žemė buvo balta, tary- 
tum aptepta plonu dažų sluoksniu, ir toje sniego baltumoje 
aiškiai išsiskyrė juodas kamienų ir šakų ornamentas. Per slėnį 
nuo upės link medinių miesto vartų jojo riterių būrys; gelsvi 
jų kaftanai ir juodi tymo batai gražiai papildė ramų gamto- 
vaizdį. Virš miško, virš vandens, virš Sandomiro vartų skraidė- 
pulkai juodų paukščių, — baltame danguje skardėjo kuosų ir 
varnų riksmas. 

Iš miško tiesiai prieš kunigaikštį išėjo Judka ir Bartolo- 
mėjus. Telis vilkėjo violetiniais kailinukais, Judka — lapenų. 
salopu. Netikėtai pamatę Henriką, abu sumišo ir iškart susto-- 
jo. Judka nudūrė akis į sniegą, Telis nusilenkė. 

Atsainiai nužvelgęs porelę, Henrikas tarė: 

— Štai kur tu dingsti ištisas dienas! 

Tiedu vis tylėjo, ir tada kunigaikštis šypsodamasis kreipėsi 
į Judką: 

— Pasigrobei mano dainininką, dabar pilyje nebėra kas. 
mane palinksmina. 

Telis išraudo iki pat ausų ir skardžiu balsu paklausė: 

— Ar kunigaikštis manęs ieškojai? 

— Aš visada tavęs ieškau, — atsakė Henrikas, — o dabar pa- 
galiau radau. 

— Esu kunigaikščio paslaugoms,— pasakė Telis. 

Tas iškilmingas atsakymas prajuokino Henriką. Pažvelgęs 
į Telį, pastebėjo, kad šis labai išsipuošęs. Ant kojų tymo ba- 
tai — žalios spalvos! Nejučia dirstelėjo į savo drabužius ir 
pamatė, kad apsiaustas jau visai sudėvėtas; prisiminė, jog, pa- 
skendes darbuose ir liūdnuose apmąstymuose, jau kelios die- 
nos nesiprausė ir dvi paras nesiskuto barzdos. Visa tai, apie 
ką jis galvojo prieš valandėlę ir ką pastebėjo dabar, piršo tik 
vieną išvadą: jis jau sensta, pradeda apsileisti, rambėti, da- 
rosi viskam abejingas, išskyrus tą vienintelį troškimą, kuriuo 
gyvena. 

Visi trys patraukė link miesto. Kunigaikštis ėjo priekyje, 
vis atsigręždamas į „vaikus“. Tiedu abu sekė iš paskos, susi- 
kibę už pirštų galiukų ir labai sutrikę. Judka žiūrėjo sau po 
kojomis. 

Taip jie atėjo iki miesto. Juos pasitiko Gotlobas ir prisi- 
spyręs ėmė įtikinėti kunigaikštį, kad jam nedera vienam vaikš- 
tinėti už miesto sienų. Ypač po tos paskutinės nelaimės. Got- 
lobas už rankos vedėsi mažą sūnelį, kuriam davė prancūzišką 
vardą — Vincentas. Vaikutis atrodė labai mielas. 

Gertrūdos pilyje nebuvo. Atvykusi į Sandomirą, ji tuoj 
pat aplankė antrojo brolio, Kazimiero, pilį. Norėjo patikrinti, 
kaip ten šeimininkauja tarnaitės, apžiūrėti karves ir vištas. 
Vislica jai patiko labiau už Sandomirą. Po prašmatnaus Cvi- 
falteno vienuolyno Sandomiro pilis atrodė jai tikras laužas. 
“O nauja, neseniai pastatyta Vislicos pilis turėjo visus patogu- 
mus, buvo erdvi, šviesi ir lengvai prišildoma. Todėl Gertrūdą 
labiau traukė Vislica, ir, radusi dingstį, ji skubėdavo tenai. 
Labai susidraugavo su Kazimiero Nastka, nekeliančia kojos iš 
Vislicos, ir, būdama Sandomire, gerokai jos pasiilgdavo, nes 
ši atvykti į Sandomirą, aišku, negalėjo. Gertrūda jai tik pa- 
pasakodavo, kas dedasi Henriko pilyje, o Nastka vis stebėjosi, 
kaip kunigaikštis apsieina be moterų, ir pranašavo jam dėl to 
daug nelaimių. 

Iš tiesų visoje kunigaikštystėje ir visoje Lenkijoje žmonės 
svarstė, kaipgi čia yra, kad kunigaikštis neturi nei žmonos, 
nei meilužės, o juk ne luošys, ir niekas nepastebėjo, kad būtų 
koks iškrypėlis. Daugelis žinojo, kad jis buvo įsimylėjęs pir- 
mąją kunigaikščio Boleslovo žmoną. Mažiau kas beprisiminė 
apie jo susižavėjimą Richenca. Tačiau niekas nenumanė, kas 
buvo tarp jo ir karalienės Melisandos, ir Henrikas su siaubu 
ir pasišlykštėjimu prisimindavo naktį po jūros mūšio ties As- 
kalonu. Pasislėpęs už krūmų, jis buvo priverstas klausytis 

priekaištų, kuriais Herchas apibėrė karalienę. Kunigaikštis bu- 
vo savo paties ginklanešio varžovas. Ir galbūt kaip tik Meli- 
sandos šešėlis praslinkdavo tarp jųdviejų, kai Herchas pagar- 
biai, su vokišku ceremoningumu paduodavo kunigaikščiui kai- 
linius, o jo veide atsirasdavo tokia keista išraiška. Gal iš anų 
Askalono naktų liko toji miglelė, kuri tarpais pridengia Her- 
cho akis, o jo šnervės išsiplečia lyg uosdamos cinamono 
kvapą? 

Kiek metų praslinko nuo to laiko? Herchas jau pamiršo — 
ir Henrikas pamiršo. Jis iš viso negalvojo apie moteris. Mal- 
dos, pasninkai, klūpėjimai,— kunigaikščio nuodėmklausiai ži- 
nojo, kad jo kūnas skaistus. Daug riterių tais laikais gyveno 
didžiai dorovingai, beje, kario amatas su dorovingumu daž- 
niausiai eina ranka rankon. O Henrikas juk dar dėvėjo baltą 
vienuolio apsiaustą su aštuonkampiu kryžiumi. .. 

Numetęs tą apsiaustą į šalį, Henrikas vaikščiojo po savo 
kambarį, žiūrėdamas į raudoną liepsną, pliūpčiojančią viršum 
purpurinių anglių. Tik dabar jis prisiminė, kad Judka visą 
kelią, iki pat miesto vartų, neištarė nė žodžio. Kai jie sutiko 
Gotlobą, Telis nusilenkė ir palydėjo Judką namo. Henrikas 
negalėjo atsigręžti ir pasižiūrėti, jam tai nepritiko; kažkodėl 
jis pasidrovėjo Gotlobo, nors šis buvo toks taurus ir nekreip- 
davo dėmesio, jei Henrikas kartais nusižengdavo etiketui. Pri- 
sižiūrėjęs imperatoriaus, Panormo, Jeruzalės rūmų ceremonijų, 
kunigaikštis patyliukais šaipėsi iš (Gotlobo, kuris, patekęs į 
tuos didelius dvarus, tikriausiai nežinotų, ką daryti. Tačiau 
dabar Henrikas nenorėjo jo užgauti, juo labiau kad ir mažasis 
Vincentas oriai tipeno prieky, nesidairydamas į šalis, tarytum 
koks mažas šventasis. Henrikas atrodė toks iškilmingas, o gal 
tik susimąstęs, kad net Ofka ir Gertrūda, mažosios Lestko duk- 
relės, nedrįso pulti prie jo, kaip buvo įpratusios. 

Vaikščiodamas jis visą laiką mąstė apie Judką, apie jos 
baltą šydą su mėlynais ruoželiais, apie lapenų salopą, tamsaus 
vario spalvos plaukus, dviem stambiom garbanom nusidrie- 
kusius ant apykaklės, apie jos nuleistas akis. Girdėjo jos 
žingsnius už nugaros, tylius ir lengvus lyg šokėjos, ko gero, 
ji žengė tūpčiodama: jos kojos lankstėsi lengvai tarytum laz- 
dyno rykštės. Akis buvo nudelbusi žemyn, ir Henrikas net 
nepamatė jų spalvos, bet jautė, kad jaunoji moteris nežiūri 
į jį. Ėjo susikibusi su Teliu pirštų galiukais. Henrikas suprato, 
kad tai visai ne glamonė, o greičiau tam tikros vienybės ženk- 
las, bet vis dėlto jam buvo pikta, kad jie taip eina iš paskos, 
ne laikydamiesi už rankų, o tik liesdami kits kitą. 

Iš jų elgesio buvo sunku suprasti, ar jie jau meilužiai, ar 
ne. „O, be abejo!“ — sakė sau kunigaikštis, bet įrodymų netu- 
rėjo. Iš kukliai nuleistų Juditos vokų nieko nebuvo galima 
atspėti. Tiesą pasakius, Henrikas ir nenorėjo spėlioti, netroško 
pažvelgti į tuos vyzdžius, net neatsigręžė, kai jiedu žingsniavo 
iš paskos kuklūs ir santūrus, kaip pritiko dvariškiams. Jis tik 
girdėjo sniego čežėjimą po jos kojom ir vyriškus, tvirtus Telio 
žingsnius. 

Po kelių dienų kunigaikštis liepė pašaukti Judką į pilį, kad 
ji papasakotų kokių nutikimų. Susirinko visi Sandomiro di- 
džiūnai, bet Henrikas dar niekada nejuto savo dvare tokios 
tuštumos. Žvelgdamas į tuos žmones, jis visai apsiniaukė. Se- 
nasis vaivada sočiai prisikirtęs užmigo. Tamsiaveidis, saulėje 
įdegęs Smilas iš Bžezio garsiai kažką šnekėjo,— šaunus karei- 
vis, bet kvailas. Abatas Gereonas, kunigaikščio antspaudo sau- 
gotojas ir pilies kapelionas, be galo gudrus, viską daro tik dėl 
savo labo ir nebent dar dėl Krokuvos vyskupo. Jaunieji gal 
vertesni, bet turbūt tik savo jaunyste, kurioje slypi tokia gau- 
sybė galimybių, paskui visi pumpurai, visi žadėtieji žiedai 
nuvysta ir nubyra, palikdami vien sustabarėjusį, pilką žmo- 
gaus charakterį. Govorekas, jaunas, energingas, ištikimas, tie- 
sa, gal truputėlį per daug prisvilęs prie Duninų — kaip ir jo 
draugas, kunigaikštis Kazimieras,— pasinėręs į kaimo buitį bei 
rusiškas pramogas. Juo galima pasikliauti, tačiau negalima su 
juo kalbėtis apie Europos reikalus: nesupras ir išsigąs. Šalia 
jo Vlodekas Sventopelkovičius, smalsus, dailus, atsidavęs savo 
šeimai. Henrikas žvelgė paeiliui į visus veidus ir nusivylęs 
niūriai raukė kaktą. 

Judka, kaip visada, pasakojo apie Tristaną ir Izoldą, o 
paskui apie karalių Artūrą ir Gralį, ir Henrikas prisiminė taurę, 
saugomą Gazoje. Jo atminty atgijo spalvingi vaizdai — ar tai 
tikrovė, ar pasaka? —ir didžiulės žvaigždės virš aštuonkampės 
tamplierių tvirtovės, ir Bertrando žodžiai. Henrikas liepė Jud- 
kai toliau nebepasakoti tos istorijos, pavadindamas ją bedie- 
viška. Visi jau seniai piktinosi ja, kaip ir pačiu Judkos pasiro- 
dymu pilyje. Stojo nesmagi tyla, Judka nustebusi grįžo į savo 
vietą ir atsisėdo, o paskui nemačiom išėjo. Vaišės tęsėsi, bet 
visi sėdėjo niūrūs, niekas nejuokavo; Vipas miegojo kampe. 
Seniau viskas būdavo kitaip. 

Kartą, jau pavasariop, Henrikas raitas leidosi link Vipo na- 
mų, į vynuogynų pusę; diena buvo tokia pat kaip tada, kai 
jis atvyko į Sandomirą. Mėlynos erdvės, garuojančios dirvos. 
vieversių čirenimas. Protarpiais lijo; lietaus lašai lyg žirniai 


218 


pabirdavo į kelio dulkes, išmargindami jas tamsiais taškais. 
Paskui provėžose blizgėdavo vanduo. 

Medinis Vipo namas susidėjo lyg ir iš dviejų namų, stačiu 
kampu įsirėmusių vienas į kitą. Tame kampe augo didelis me- 
dis. Henrikas jodamas iš tolo matė, kad visi namo gyventojai 
sėdi po medžiu, šildydamiesi saulėje, kuri sušvisdavo tučtuo- 
jau, kai tik didžiuliai lašai paliaudavo barbenti į žemę. Vienas 
iš sėdėjusių atsistojo ir nuėjo į vidų. Tai buvo Telis. 

Kiti atsistoję pasveikino Henriką. Čia buvo Vipas, Judkos 
tėvas, jos ištįsėlis vyras ir sesuo Pura, šokėja. Kunigaikštis 
abejingai prajojo pro juos ir pasisveikino, beveik nė nepa- 
žvelgdamas į tą pusę. Ir niekas iš susirinkusių nežinojo, kad 
kunigaikštis čia atjojo ne atsitiktinai. Henrikas šmaukštelėjo 
savo žirgui, paskui jį dūmė du tarnai —tik žemė dundėjo po 
neramių žirgų kanopomis. Už vynuogynų Henrikas išvydo 
upės kaspiną ir plačias lankas, žalzganas nuo ką tik prasika- 
lusios žolės. Jis buvo gerokai įširdęs, kad Telis pasislėpė, vos 
tik jį iš tolo pamatęs. Ką tas snarglius sau mano? Tačiau visai 
nebebuvo kas darą, jis net negalėjo pasakyti Teliui, jog matė jį. 
Negalėjo todėl, kad Telis tą dieną daugiau nepasirodė. Kuni- 
gaikštis buvo labai nepatenkintas, kad tie svetimi žmonės be 
niekur nieko ėmė ir apsigyveno pas Vipą. Pasakė tai Vipui 
dar tą patį vakarą, kai šis atėjo nurodymų. Vipas buvo gerai 
nusiteikęs ir kaip įmanydamas gynė žonglierių šeimą, vis steng- 
damasis nusukti kalbą ir papasakoti kunigaikščiui, kiek daug 
pinigų jam pavyko surinkti paskutiniu metu iš pasienio tvir- 
tovių ir kiek kailiukų vietoj sidabro atsiuntė Liublino kašte- 
lionas. 


Veltui Henrikas po to visas dienas, susišaukęs algininkus 
ir garbės karius, lankoje už miesto mokė juos riteriškų rikiuo- 
čių, kurių pats buvo išmokęs Šventojoje žemėje. Sustatęs visus 
į vieną koloną, liepdavo šuoliais joti jam įkandin, o paskui, 
kunigaikščiui davus ženklą, prasiskirti į šonus, tad užpakalyje 
jojantys kariai atsidurdavo priekyje, ir kolona pavirsdavo ilga 
greta, kuri galėjo iškart apsupti priešą. Paskui surikiuodavo 
kariuomenę į šešias kolonas ir liepdavo iš visų pusių traukti 
prie Sandomiro, kaip kadaise karalius Balduinas vedė savo 
vyrus prie Askalono. 

Tačiau tos pratybos, kuriose jam ypač daug padėdavo Lest- 
kas, labai neilgai teįstengė atitraukti kunigaikščio mintis nuo 
namo tarp vynuogynų. Henriką gerokai erzino Telio abejingu- 
mas; porą kartų pabandė ilgiau su juo pasikalbėti ir jį įtikinti, 

bet vaikinas stovėjo prieš jį nuleidęs akis ir klausėsi priekaiš- 
tų neištardamas nė žodžio. Kunigaikščio kalbos tarsi atsimuš- 
davo nuo Telio, o iš veido buvo matyti, kad jo mintys skraido 
visai kitur. Kunigaikštis vėl šaukėsi Govoreką ir Vladimirą, 
ištisas valandas aiškino jiems apgulos meno paslaptis, bet ma- 
tė, kad jie ne ką tesupranta, o kai jis imdavo pasakoti apie 
Palermo sienas ar didžiąją Antiochiją, ar apie Dovydo bokšto 
tvirtybę, Henrikui rodėsi, jog vaikinai nelabai tiki jo žodžiais. 
Neretai jis po kelias valandas išsėdėdavo pas Lestką; aukštasis 
galiūnas paprastai tūnodavo namie ir dažniausiai meistraudavo, 
nes žmonai vis kas nors sulūždavo — tai staklės, tai karštuvai, 
tai grūstukas. Mergytės užsiropšdavo kunigaikščiui ant kelių, 
nė kiek jo nebijodamos, o Lestkas atrodė visai subobėjęs, nors 
dar toli gražu nebuvo senas. Mėgo prisiminti keliones ir buvu- 
sius mūšius, tarytum nieko iš ateities nebesitikėdamas, ir kaps- 
tėsi po praeitį lyg tikras senis. Tie apsilankymai Henrikui ne- 
suteikdavo džiaugsmo. 

Vieną vakarą jis išėjo iš šaltų pilies mūrų, kur jautėsi 
labai vienišas, ir liepė atidaryti miesto vartus. Vartininkas išsi- 
gandęs persižegnojo, juo labiau kad kunigaikštis išjojo pro 
tuos pačius vartus, prie kurių jo tykojo Jaskas iš Poliasocio. 
Šįkart Henrikas pasiėmė tik savo mylimą šunį, gauruotąjį 
Rušeką. Buvo šiltas pavasario vakaras, žirgas smagiai prunkš- 
čiojo, viršum Vyslos kilo rūkas; mėnuo dar nešvietė. Pažįsta- 
mu keliu kunigaikštis jojo į tą vietą, kur tikėjosi dar sykį 
pamatyti svetimą laimę. Beje, nė pats nesuvokė, kad joja ten 
dėl to. 

Žirgą Henrikas pririšo netoli namo, o pats užėjo iš kiemo 
pusės. Tą šiltą vakarą langinės buvo neuždarytos. Viename 
kambaryje kūrenosi židinys, ir varinėse žvakidėse spragčiojo 
vaško žvakės. Visi ratu sėdėjo aplink stalą tarytum kokiame 
paveiksle. Vidury Vipas, pasirėmęs alkūnėmis, šalia jo senasis 
Gedalis, toliau Boruchas Gulia, Judkos vyras,— šis buvo at- 
gręžęs į langą profilį, palenkęs galvą su ereliška nosimi ir 
nudelbęs juodas akis į stalą, sukaltą iš ąžuolinių lentų. Pura 
ir Judka susiglaudusios sėdėjo priešais jį ir kažką mąstyda- 
mos žiūrėjo į langą. Jų išplėstos akys sakytum nematė nieko, 
išskyrus tamsą, ir pavasario nakties tamsa atsispindėjo jose, 
todėl atrodė, kad vietoj akių tėra tuščios akiduobės. Užkritu- 
sios ant kaktų garbanos ir auksiniai žiedai tviskėjo žvakių 
šviesoje. Nugara į langą sėdėjo Telis, ištiestas rankas padėjęs 
ant stalo, galvą palenkęs į šoną. Visi tylėjo ir, matyt, apie 
kažką galvojo. 

Tik trumpą valandėlę kunigaikštis Henrikas stebėjo tą vaiz- 
dą, bet jis smigte įsmigo į širdį, ir ją pervėrė skausmas. Tai, 
ką išvydo pro langą, nebuvo laimės paveikslas, o tik tarytum 
kitos, didesnės laimės nuojauta — laimės, kurią galima išvysti, 
žvelgiant į naktį išplėstomis akimis. Staiga Rušekas dukart 
smarkiai sulojo, ir visi puolė prie lango. Henrikas kepštelėjo 
šuniui per galvą ir atsitraukė už tvoros. Matė, kaip Telis pa- 
lengva atsistojo ir lėtai, lyg apsimiegojęs išėjo į kiemą; čia 
tuoj dingo tamsoje, porąkart pliaukštelėjo liežuviu. Po valan- 
dėlės jis atsirado už tvoros,— prieš Henriką staiga išdygo jo 
siluetas su šviesiu veido ovalu. | 

— A, čia kunigaikštis,— prabilo dusliu, tyliu balsu — iš 
karto pažinau Rušeko Jojimą. 

Henrikas kurį laiką tylėjo, žvelgdamas į Bartolomėjaus vei- 
dą, boluojantį tamsoje. Vaikino balsas skambėjo tarytum vie- 
nas iš šiltos nakties balsų. 

— Kaip laikaisi? — ūmai paklausė Henrikas, duodamas jam 
ranką. 

Telis valandėlę laikė kunigaikščio ranką savojoj,— čia jis 
negalėjo atsiklaupti, negalėjo net pasilenkti ir ją pabučiuoti. 
Todėl ir palaikė ilgiau negu derėjo. 

— Ar tu laimingas? — paklausė Henrikas. 

— Et, ką čia, — neaiškiai burbtelėjo Telis, paleisdamas Hen- 
riko ranką. 

Abu patylėjo. Rušekas džiaugsmingai plakė uodega tvorą 
ir uostinėjo Telio batus. 

— Tai šį vakarą nebegrįši į Sandomirą? — vėl paklausė 
Henrikas suspausta širdim. 

— Ne,— vos girdimai atsakė Telis. 

— O kaip vyras? — dar tyliau paklausė Henrikas. 

— Juk nieko tarp mūsų nėra,— labai aiškiai pasakė Telis. 

— Kaip tai?..— Henrikas norėjo dar kažko paklausti, bet 
tuo metu Judka iškišo galvą pro langą ir skardžiu balsu su- 
šuko: | 

— Teli, Teli!.. 

— Aš čia, tuoj ateisiu,— garsiai atsakė vaikinas ir tuoj pat 
pašnibždom pridūrė: — Jie gali pažinti kunigaikštį. 

— Na ir kas? 

Abu vėl kurį laiką tylėjo. 

— Kaip jie nebijo! — nusistebėjo Henrikas. 

— O kas čia jiems ką padarys? — atsakė Telis. 

Šuo ėmė šnarinti krūmus. 

— Na, tai aš eisiu — pasakė Henrikas, bet nepajudėjo iš 
vietos. 

Telis irgi stovėjo nė nekrusteldamas. Staiga jis ištiesė ran- 
ką ir pastvėrė Henriko apsiausto kraštą. Norėjo kažką sakyti, 
bet nerado žodžių. 

— Kunigaikštis tegu nesirūpina,— sušnibždėjo pagaliau — 
tikrai neverta. Pagaliau nieko čia ir nėra. 

Henrikas pasilenkė prie jo ir, netardamas nė žodžio, ap- 
glėbė jo pečius. Judka vėl ėmė šaukti Telį, ir Henrikas skubiai 
pasuko prie tos vietos, kur buvo pririšęs žirgą. Tik dar išgirdo, 
kaip Judka paklausė: 

— Kas čia buvo? Kas čia buvo? 

O švelnus, ramus vyro balsas atsakė: 

— Nieko nebuvo. 

Henrikas atrišo pavadį, bet nesėdo ant žirgo, o pėsčias pa- 
traukė tolyn, — grįžti į pilį galėjo neskubėdamas. Naktis buvo 
tyli, be vėjo. Rytų pusėje šviesavo keli debesėliai — po jais 
slėpėsi mėnuo. Žirgas vangiai slinko keliu, Rušekas neatsi- 
traukdamas tipeno įkandin Henriko. Tamsiose nakties erdvėse 
viešpatavo ramybė. 

Grįžęs į pilį, Henrikas ilgai neužmigo, vis vaikščiojo po 
savo kambarius viršutiniame aukšte, iš kur dieną buvo matyti 
tik Vyslos vandenys, o naktį, tokią kaip ši, — tik šilta tamsa 
ir prie pilies augančių medžių siluetai. 

Tą naktį jis ilgai mąstė apie tai, kad laimė šioje žemėje 
neįmanoma. Bet paskui prisiminė dievą ir kryžium gulėjo ant 
grindų, o lengvas vėjas, padvelkęs pro langą, šiaušė plonus 
plaukus ant jo viršugalvio. 


XXIV SKYRIUS 

Judka kunigaikštį Henriką įsidėmėjo dar Bamberge, jo dai- 
lus stotas visam laikui įstrigo mergaitei į atmintį; ypač ryš- 
kiai ji prisiminė orią, bet jaunatviškai tvirtą jo eiseną, kurios 
nebuvo galima pamiršti. Daugel metų jie bastėsi po pasaulį, 
iki atvažiavo į Sandomirą, bet Judka niekuomet nepamiršo, jog 
kada nors turės nuvykti į tą miestą, kaip pažadėjo mažajam 
Sandomiro kunigaikščio dainininkui. Daug kas pasikeitė per 
tą laiką, Pura ištekėjo, vėliau ji pati susirado apsukrų žonglie- 
rių, kuris jų klajojančiai trupei davė daug pelno. Puros vyras 
nuskendo, kai jie kartą kėlėsi per Reiną,— srovė nunešė keltą 
su visa manta, o jie stovėjo ant kranto ir žiūrėjo, kaip viskas 

grimzta į vandenį. Jie klajojo iš vieno miesto į kitą, apsisto- 
davo karčemose, kur juos visi gąsdino plėšikais, pilyse, kur 
riteriai ruošėsi į karą ar buvo iš jo sugrįžę — o jei sėdėjo 
namie nieko neveikdami, tai iš nuobodulio gėrė iki žemės 
graibymo ir vaikėsi moteris, braklindamiesi po palėpes bei 
priemenes. Buvo linksmojoje Burgundijoje, matė ankštus ir ne- 
švarius prancūzų miestus, matė vokiečių pilis, labiau panašias 
į medinius kaimelius, tarpais keliavo su kitais žonglieriais bei 
dainininkais — ir jos širdis visada buvo kupina džiaugsmo. Gal 
ir ne visada, — bet liūdesio akimirką ją paguosdavo mintis 
apie būsimą kelionę į Sandomirą: visur — ir Bamberge, ir Pra- 
hoje, ir jau Lenkijoje, Vroclave — prieš akis vaidenosi ta iš- 
svajotoji pilis; štai Bartolomėjus Turnas atsiklaupęs dainuoja 
sodriu, suvyriškėjusiu balsu, o aukštėliau, nišoje, ant laiptų, 
vedančių prie siauro lango, sėdi jo ponas, kunigaikštis su si- 
dabro spalvos apsiaustu. Susitikimas su dainininku upės pa- 
krantėje ją smarkiai nuvylė. Telis atrodė labai dailus, jo akys 
buvo didžiulės ir liūdnos, jis stovėjo prieš Judką nelyginant 
riteris iš jos pasakojamų istorijų, bet vis dėlto, išvydusi vai- 
kiną, ji pajuto širdyje didelę tuštumą. Vadinasi, visą tą laiką 
ji galvojo ne apie Telį? 

Kunigaikščio jos mintys nė nesiekdavo: juodu skyrė ne- 
įveikiamas nuotolis. Sutikdavo jį dažnai: Henrikas visada pra- 
jodavo savo kastilišku žirgu, įsmeigęs akis kažkur į erdvę virš 
jos galvos. Žvilgsnis būdavo keistai šaltas, lyg jis mąstytų 
apie kažkokius kitus, ne kasdieniškus reikalus. Akys tokios 
spalvos kaip Reinas, kuriame nuskendo Puros vyras, — žalsvai 
melsvos, vaiskios. Dažniausiai jodavo be šalmo, ir švelnūs plau- 
kai krisdavo net ant pečių; tik kartais būdavo užsidėjęs lengvą 
vielinį šalmą, apjuostą auksiniu lankeliu. Šalmas neturėjo ant- 
veidžio, bet skylė veidui buvo nedidelė, smilkinius, skruostus, 
kaktą dengė vielos tinklelis; užtat juo geriau buvo matyti tos 
žalsvos, bejausmės akys ir šiek tiek per daug užriesta, ne 
visai kunigaikštiška nosis. Jodavo visada atsainiai, pavadį kaž- 
kodėl laikydamas dešinėje rankoje ir palinkęs į šoną, tarytum 
ketintų tučtuojau nušokti nuo žirgo. Tačiau balne sėdėdavo 
tvirtai. Kai kada už jo nugaros plaikstydavosi apsiaustas su 
raudonu aštuonkampiu kryžiumi. Bet dažniausiai vilkėdavo tik 
aptempta riterio tunika, beveik visada ryškios spalvos. Atsi- 
gręžusi Judka žiūrėdavo į jį, kaip ir visos Sandomiro moterys. 

Jie ne visą laiką gyveno Vipo namuose, važinėjo po mu- 
ges. Senasis tėvas supirkinėdavo arklius kunigaikščio dvarui 
arba vedžiodavo parduoti kumeliukus iš didžiulių kunigaikš- 

čio kaimenių. Judkos vyras, žonglierius Boruchas Gulia, per- 
gamento ritinėliuose rašydavo pajamas ir išlaidas arba skai- 
čiuodavo jas akmenukais ir buvo Vipui labai geras padėjėjas. 
Mat kunigaikščio globotinio namai visada buvo pilni įvairių 
prašytojų, vis atsirasdavo kokių tvarkytinų reikalų, tad suma- 
tiems ir skaičiuoti gebantiems vyrams darbo netrūko. Tuo tar- 
pu moterys, Pura ir Judka, jautėsi dar vienišesnės ir nežinojo 
kur dėtis. Vasarą būdavo geriau, bet paskui ateidavo žiema 
su liūdnais, tyliais vakarais. Dieną taip pat retai kada išlįsdavo 
saulė. 

Nors Gulia ir Vipas draudė, Judka verždavosi prie rankų 
darbo; atėmusi iš vergų, suko girnas ar piestoje grūdo kruo- 
pas. Dirbti fizinį darbą jai buvo maloniau negu už pinigus 
rodytis mugėse; pamažu jie metė žonglierių amatą, tapo sės- 
liais žmonėmis, vis labiau prisirišdami prie Žemės, kurioje gy- 
veno. Ko gero, Judka tuo džiaugėsi užvis labiausiai, o Vipas 
per laiką galutinai sulenkėjo, persiėmė visais čionykščiais pa- 
pročiais ir keikėsi taip, kad gražu buvo klausytis, minėdamas 
šunį ir Velesą !97. Jo sodyba virto pusiau riterio dvaru, pusiau 
bankininko rūmais. Senieji riterių papročiai, kurių Vipas lai- 
kėsi Vokietijoje, nebuvo ir čia pamiršti. Paskui, Gedalio įta- 
koje jis vėl ėmė laikytis Įstatymo, o dar veikė ir lenkų gyve- 
nimo būdas. Vipas kaip ir anksčiau mylėjo arklius, jais pre- 
kiavo — pirko ir pardavinėjo. Jų pristatydavo čigonai ir mad- 
jarai, čekai ir net austrai, varantys prekybą Vakarų veislių 
žirgais. Jo arklidėje visada stovėdavo keli tokie ristūnai, kuo 
puikiausiai prižiūrimi, gerai šeriami ir valomi. Niekam Vipo 
ūkyje nebuvo taip gera kaip jo arkliams. Judka dažnai užsuk- 
davo į arklidę, vėliau išmoko išsivesti žirgą lauk, pažaboti, 
pasibalnoti; kartais išjodavo kur nors keletai valandų — ypač 
pavasarį, kai pailgėdavo dienos. Telis ne visada ją lydėdavo. 
Jeigu vaikinas jos ieškodavo, Judka tik juokdavosi. 

Telis į ją žiūrėdavo kaip į paveikslėlį ir kartodavo kiek- 
vieną jos žodį. Dainas dainuodavo tik tas, kurias ji kada nors 
buvo pagyrusi, ir niekada neužtraukdavo tų, kurių ji nemėgo. 
Net ir lengvų, smagių dainelių, kurių jį Zalcburge buvo išmo- 
kęs Turoldas. Mokėjo ta moteris pakerėti širdį, ir jos kerai 
neabejotinai buvo paveikę jaunąjį kunigaikščio tarną. Telis 
negalėjo be jos gyventi. Judka šaipėsi iš jo, bet sykiu ją ir 
jaudino vaikino širdingumas ir žvilgsniai. Telis kalbėdavo ma- 
žai, tik visur sekiodavo jai iš paskos. Jam atrodė, kad taip ir 
reikia, jam nė į galvą neateidavo, kad galėtų būti kitaip. Li- 
kusi' su vyru, Judka nuoširdžiai girdavo Boruchui vaikiną; 

girdi, taip seniai jį pažįstanti, ir jis visada esąs toks paslaugus 
ir toks ramus, ir taip mažai kalbąs, ir taip nieko nereikalaująs. 
Gulia giliai atsidusdavo, bet apsimesdavo ja tikįs, nes tuo pa- 
čiu metu mintyse tikrindavo kokias nors sąskaitas. Vipas da- 
bar jam patikėdavo kaskart vis rimtesnius darbus. Čia jis, 
žiūrėk, važiuoja į mugę keisti pinigų, čia nustatinėja muitą už 
rusišką druską, atvežamą į Sandomirą, čia vėl skaičiuoja pa- 
ties Vipo pajamas iš nuomojamų karčemų, iš miesto mėsinių — 
o juk ir apie save dar reikia pagalvoti. 

Kartais, radęs apskaičiavimuose kokią klaidą, Vipas, būda- 
vo, įdūksta, senis ir Gulia teisinasi, Pura užsistoja tėvą — ir 
medinio žydų namo kambariuose kyla tikras pragaras, tik 
Telis su Judka, tarytum atsitvėrę svetimumo siena, lieka nuo- 
šaly nuo visos tos gargalynės ir tūžmo. Žiūri vienas antram 
į akis, šypsosi. Bet kartais, kai Telis ką nors uždainuoja ar 
Judka pradeda tyliai niūniuoti, kai suskamba kanklės ar vio- 
la — staiga visi, susėdę prie stalo, tarytum apmiršta ir apie 
kažką susimąsto. Teliui tas jausmas buvo nesuprantamas, ir iš 
pradžių jis nustebęs žiūrėdavo į tą apmirimą ir susimąstymą: 
kaip jie palinksta, tarytum klausydamiesi kažkokio balso, sklin- 
dančio ne iš išorės, bet iš vidaus,— balso, kuris aidi giliai šir- 
dyje, atkartodamas girdimą melodiją. Tačiau paskui jis ir pats 
išmoko susikaupti ir kartu su visais tyliai klausytis širdies 
aidesio. Šitokius susikaupusius juos ir matė kunigaikštis Hen- 
rikas, kai atėjęs stovėjo palangėj. 

Judka tada pašoko ir priėjo prie lango pasižiūrėti, kur 
Bartolomėjus. Šūktelėjo: „Teli, Teli!" Tamsoje sušmėžavo rite- 
rio apsiaustas, ir ji aiškiai suprato, jog kažkas buvo atėjęs prie 
namo; net nujautė kas. Vipas įniršo, pasišaukė tarną, aprėkė, 
kam nesaugo namų, ir liepė nakčiai paleisti šunis nuo saito. 
Judka išsigando ir pasakė, kad jie gali ką nors apkandžioti. 
Tačiau Telio ji nieko neklausė. Net nepažvelgė į jį klausia- 
mai, — nenorėjo nieko žinoti. Netrukus visi nuėjo miegoti. Jud- 
ka su vyru — į savo alkovą, Telis — į kamarą ant šieno. Vėlai 
naktį patekėjo mėnuo ir, skaisčiai šviesdamas tiesiai į akis, 
nedavė Juditai miegoti. Ji vis pabusdavo ir girdėjo, kaip už 
sienos knarkia Vipas ir kaip vartosi Pura, girgždindama savo 
vienišą guolį. 

Po kelių dienų viskas sužaliavo, šiltos naktys ir šiltas lie- 
tus išskleidė medžių lapus ir sudaigino piktžoles. Judkai jojant 
iš miško, žirgas vis lenkėsi grybštelti žolės. Pačiame miško 
pakraštyje ji staiga išvydo kunigaikštį. Šis irgi jojo vienas. 
Buvo jau beveik vidurdienis, ir skaisčiai švietė saulė. Judka 


15—3618 295 


sėdėjo ant žirgo vyriška poza, be balno, ir nežinojo, kaip tokiu 
atveju dera pasveikinti kunigaikštį. Kunigaikštis atrodė rūš- 
kanas ir nesišypsojo. Tačiau buvo matyti, kad tą rytą šaukėsi 
pas save barzdaskutį ir pirtin tikriausiai užsuko. Trumpo odi- 
nio kaftano rankovės siekė tik iki alkūnių. Balti, apvalūs ku- 
nigaikščio dilbiai po karštos pirties atrodė tarytum iš balto 
aksomo. Jis kilstelėjo ranką ir pasveikino ją riteriškai, nubrėž- 
damas ore puslankį. Judka visai nežinojo, ką daryti. Norėjo 
sprukti į šalį. Tačiau kunigaikštis savo žirgu užtvėrė jai kelią. 

"— Tai ką, jau be mano dainininko? — paklausė Henrikas. 

Judka tylėjo. 

— Nenori su manim kalbėti? Visada tyli, kai mane pama- 
tai, — rūsčiai pridūrė kunigaikštis. 

Judka pakėlė į jį išplėstas akis. Tik dabar įsižiūrėjo, kad 
kunigaikštis labai gražus. 

— Nedrįstu,— ištarė. Tačiau nei balse, nei šypsančiose aky- 
se nebuvo jokios nedrąsos. Henrikas tai pajuto ir apgręžė 
arklį. Iš tolo pamosavo jai plaštaka, ir Judka vėl pamatė, ko- 
kios baltos saulėje jo tvirtos rankos. 

Grįžusi namo, vėl kibo į darbą: vyniojo į kamuolius su- 
verptus vilnonius siūlus. Siūlai kvepėjo rudeniu, o už lango 
buvo saulė ir žaluma. Aidėjo paukščių giesmės,— anapus vyn- 
uogyno buvo miškas. Kitame kambaryje Gulia su uošviu vėl 
tarėsi dėl. druskos muitų. Tuoj po pietų Judka pėsčia išėjo 
pasivaikščioti. Nuėjo labai toli, į pavyslio pievas, į žilvitynus 
ir žiūrėjo į upę, kuri blykčiojo pro šakas, pilna akinamų rai- 
bulių. Piemenys pro žilvičius ginė karves, jauni gluosnių la- 
peliai žvilgėjo saulėje, ir visas oras buvo pilnas aitraus jų 
kvapo. Atsigulusi tarp krūmų, Judka kramtė žilvičių šakeles. 
Jos gailiai kvepėjo, o skonis buvo panašus į ašarų. Judka gu- 
lėjo nieko negalvodama, ankstesnių klajonių vaizdai šmėsčiojo 
atminty, ji jautė, kaip gyslose tvinksi kraujas. 

Buvo penktadienis, ir vakare tėvas, užbaigęs tai dienai skir- 
tas maldas ir pabarstęs stalą apyniais, ilgai kalbėjo apie dievą. 
Telis, laimė, buvo Sandomire. Judita irgi mąstė apie dievą, 
bet įsivaizdavo jį visai kitokį negu tas, apie kurį pasakojo 
tėvas. Ir staiga Judkai dingtelėjo, kad ji dar niekada nėra 
buvusi krikščionių bažnyčioje ir nežino, kaip jie vaizduojasi 
dievą. 

Pavasaris greitai baigėsi. Atėjo birželio pabaiga, šienapjūtė. 
Drevininkai iš girių pradėjo nešti pirmąjį medų — kol kas tik 
laukinių bičių. Kunigaikštis buvo išjojęs toli į miškus, į Oža- 
rovą, patikrinti, kaip iš kumelių atiminėjami kumeliukai, ku- 

rie turėjo būti suskaičiuoti, paženklinti, bent kiek atšerti ir, 
atrinkus keletą pačių gražiųjų, vėl paleisti į laisvėje klajojan- 
čius pulkus. Be to, Henrikas tebemankštino savo karius prie 
miesto vartų, jam padėjo riteriai su raudonais kryžiais, atvykę 
iš Opatovo, iš Zagoscės, iš Mechovo. Sugrįžo Jaksa — matyt, 
susitaikė su kunigaikščiu. Aplinkui miestą ir dvare šurmuliavo, 
klegėjo kariai, o moterys valandų valandas stovėdavo prie 
tvorų, spoksodamos į tuos gražius ponus. Iš smalsumo joms 
net akys iš kaktos lipo. Judka piktindamasi pasakojo apie tai 
Vipui ir vyrui. Bet, žinoma, Sandomiro bobos juk nieko pa- 
sauly nemačiusios, nebuvusios nei Bamberge, nei Akvizgrane, 
nei Lježe, nei Lane '98, kur riterių kaip šunų ir vieno šarvai 
puošnesni už kito. 

Judka dažnai nueidavo į tą vietą pamiškėj, kur sutike 
Henriką, bet jis daugiau ten neatjojo. Gal ir buvo atjojęs, bet 
ne tuo laiku kaip ji, — Judka jo nematė. Vakarais Telis išei- 
davo į kiemą, atsisėsdavo prie namo po medžiu, kur jiedu su 
Judka sėdėjo kadaise, kai kunigaikštis jojo pro šalį, ir imdavo 
griežti viola visokias dainas. O paskui uždainuodavo tą iš 
Jeruzalės: „O mielas drauge!" Tačiau mielasis draugas iš nie- 
kur nesirodė. Kaip Judka mėgo tą dainą ir Telio balsą, taip 
švelniai, taip jausmingai skambantį tamsoje! Jis sakytum žvil- 
gėjo, lyg paties Telio garbanos. Ir viliojo taip atkakliai, jog 
tikriausiai niekas nebūtų galėjęs atsispirti. Vietoj jos pačios 
dainavo Telis tuos žodžius, kuriuos Judka norėjo dainuoti, tik 
jai rodės, kad kunigaikščio ginklanešio dainavimas įtaigesnis. 
Kol jis taip sėdėdamas grieždavo, Judka nueidavo prie tvoros 
ir stovėdavo, padėjusi rankas ant šaltų, rasos sudrėkintų sta- 
tinių, o šlapios aukštos piktžolės čaižydavo jai kojas. Laukda- 
vo, ar staiga kur nors nesulos Rušekas. Iki pat vėlumos ne- 
leisdavo atrišti sarginių šunų, bet niekas neateidavo. 

Tą vasarą Judka ėmė sukinėtis aplink bažnyčias, atidžiai 
stebėdavo vykstančias pamaldas. Išsiklausinėjusi Vipą apie 
krikščionių šventes, šventadienių rytais pasipuošusi ir iškil- 
minga eidavo į miestą, smalsiai apžiūrinėdavo į bažnyčias plau- 
kiančius žmones. Tačiau užvis labiausiai mėgo paprastą va- 
karą užkopti ant kalvos, kur stovėjo Mergelės Marijos baž- 
nyčia, aukšta, grakšti, medinė, iš visų pusių apstota medžių, 
kuriuose gyveno daug paukščių. Iš čia ji žiūrėdavo į upę ir 
savo mėgstamas pievas, į pakalnėje besiganančius galvijus, o 
paskui —į pajuodusias gegnes. Bažnyčia būdavo atdara iki 
vakaro, ir ji žinojo, kad viduje nieko nerastų, bet įeiti bijojo. 
Žydams, peržengusiems krikščionių šventovės slenkstį, grėsė 

didelė bausmė. Todėl ji tik apeidavo aplink tą didingą baž- 
nyčią ir namo grįždavo sutemus — atsargiai sėlindavo pasie- 
niais, tarytum padariusi kokį nusikaltimą. 

Atėjo viena iš vasaros švenčių, į kurią suplaukė daug 
žmonių iš visos apylinkės; suvažiavo vienuoliai bei riteriai, 
susirinko ponai, kunigaikštis Henrikas paskelbė tarybą ir pasi- 
rašinėjo visokius dovanojimo raštus, tarėsi ir svarstė reikalus 
visą išvakarių dieną, nes toks buvo senas paprotys, o rytojaus 
rytą vos prašvitus bažnyčia jau buvo pilna žmonių. Judka pir- 
mą sykį per visą tą laiką pakėlė maištą, pareikšdama, kad 
nepasakos savo istorijų būdoje, kurią Gedalis, abiejų jaunųjų 
moterų tėvas, ta proga pastatė didžiojoje turgaus aikštėje. Tė- 
vas suprato, kad duktė atsisakinėja iš puikybės, ir smarkiai ją 
apibarė. Bet pavakare Judka pabėgo ir kažkur pasislėpė. Rei- 
kėjo tenkintis Puros šokimu ir Gulios triukais. Senis stovėjo 
prie būdos ir prašinėjo pinigų. Retas teduodavo, nes sandomi- 
riečiai iš anksto įspėjo atvykėlius, kad senis — jų kankintojas, 
atiminėjantis paskutinius skatikus ir tempiantis juos Vipui, ir 
pats jau turįs apsčiai susikrovęs turto pilies požemiuose. Judka 
įsibrovė į pačią girios tankmę ir nelindo iš papartyno. Diena 
byvo karšta, o vakaras vaiskus. Apyšviesiame danguje mirgė- 
jo žalios žvaigždės. Lengvas vakaro vėjas dvelkčiojo vėsa ir 
puvėsių kvapu. Judka gulėjo po paparčiais tarytum prašmat- 
nioje palapinėje ir klausėsi miesto garsų, susiliejančių į duslų 
gausmą nelyginant bažnyčios muzika. Apylinkės keliuose girgž- 
dėjo vežimai, slenkantys į Sandomiro pusę, o aplinkui buvo 
taip tylu, jog ji pasijuto tarytum nugrimzdusi į gilų miegą. 
Tačiau Judka nemiegojo. Beveik visą tą laiką mąstė apie ku- 
nigaikštį ir jo dievą. Gedalis ne per daug stropiai aiškino duk- 
teriai žydų religijos paslaptis, ji gyveno be tikėjimo. Tačiau 
krikščionių dievas jai atrodė nepaprastai gražus. Mąstė apie 
jį ir apie tai, kaip jam meldžiasi kunigaikštis Henrikas. 

Kitą rytą ji įsispraudė į minią, norėdama pasižiūrėti, kaip 
jis jos iš pilies i bažnyčią. Henrikas gyveno kukliai, tačiau, 
nors pats to nesuvokė, kadaise regėtų rūmų iškilmingumas ge- 
rokai jį paveikė. Jis perėmė senąjį, pusiau kaimietišką, žem- 
dirbišką lenkų dvaro ceremonialą, tačiau, tikėdamasis kada 
nors būti karalium, suteikė jam daugiau prašmatnumo. Dar 
gyvą kunigaikštį gaubė legendos ir paslapties aureolė, kuri 
jam irgi pridėjo didybės. 

Susirinkusi minia išvydo Henriką su baltu apsiaustu, raitą 
ant balto arklio, apdengto baltų ir melsvų siūlų tinkleliu; iš 
paskos jojo ponai, vaivados, kunigaikščio valdininkai, kašte- 

lionai — kas būtų galėjęs pasakyti visų jų vardus ir titulus! 
Herchas šilko drabužiais ir Lestkas, apsivilkęs sidabro spalvos 
kaftanu, vedė arklį; prieky ėjo tarnas ir mėtė žmonėms mone- 
tas. Tačiau miestiečiai buvo taip susižavėję kunigaikščiu ir 
tokie turtingi, kad niekas nesilenkė jų paimti. Tik vargetos 
vėliau išsikapstė jas iš dulkių. Dvylika riterių kryžiuočių — 
šeši tamplieriai, šeši joanitai — išsirikiavo priešais bažnyčią. 
Visi raiti, su ilgomis ietimis, ant kurių plazdėjo vėliavėlės, 
Judita visa tai matė kaip pro miglą — viskas atrodė lyg pasa- 
ka. Paskui vyko iškilmingos pamaldos; žmonės bandė įsispraus- 
ti pro bažnyčios duris, viduje choras iškilmingai giedojo šven- 
tas giesmes, o galiausiai iš bažnyčios išėjo procesija. Senasis 
klebonas Humbaldas nešė monstranciją, prilaikomas Valterio 
fon Širacho ir vyriausiojo joanito, o paskui juos, po atskiru 
baldakimu, nešamu pačių didžiųjų ponų, ėjo kunigaikštis; ant 
savo tamplieriško apsiausto jis vilkėjo mažne karališką togą, 
tviskančią auksu, su purpuro pamušalu; šis pusiau kunigaikš- 
čio, pusiau vyskupo rūbas, pasiūtas iš Konstantinopolio bro- 
kato, kunigaikščiui einant, vilkosi žeme. Procesijai tris kartus 
apėjus aplink bažnyčią, kunigaikštis Henrikas buvo užvestas 
ant didelės medinės pakylos, pastatytos tarp išnašių liepų, ku- 
rios dabar kaip tik žydėjo. Kunigaikštis atsiklaupė taip, kad 
visi jį matytų, ir pamaldžiai susidėjo rankas, o jo ilgąjį ap- 
siaustą laikė dvylika riterių kryžiuočių, suklaupusių už nuga- 
ros. Kiekvienas dešine ranka rėmėsi į kardo rankeną, o kai- 
riąja laikė karališkojo apsiausto kraštą, kuris atrodė stačiai 
begalinis. Ir tada abatas Gereonas, asistuojant kitiems kuni- 
gams, padavė kunigaikščiui šventąją ostiją; visi žmonės par- 
klupo ant žemės ir ėmė melstis, pagerbdami tą viešą kuni- 
gaikščio susijungimą su dievu. 

Kitą kartą Judita pamatė kunigaikštį Henriką praėjus ke- 
lioms dienoms, bet jau visai kitokį; ji vėl nuėjo į žilvičių 
priaugusias pievas ir, prasibrovusi pro krūmus, atsidūrė prie 
pat Vyslos. Vanduo buvo nuslūgęs, ir iš jo kur ne kur kyšojo 
baltos smėlėtos rėvos. Pačioje pakrantėje maudėsi vyrai. Dve- 
jetas stovėjo ant smėlio ir kažką linksmai šaukė, kiti du, ro- 
dės, prieš srovę plaukė lenktynių. Visi kvatojo ir šūkavo; 
paskui išlipo ant kranto ir ėmė bėgioti po žolę — matyt, ilgai 
išbuvo vandenyje ir dabar turėjo sušilti. Tai buvo Govorekas 
ir Mikolajus, Herchas ir kunigaikštis Henrikas. Judka niekada 
nebuvo mačiusi jo tokio linksmo,— atrodė, kad, nusimetęs 
drabužius, jis nusikratė viso savo sustingimo ir liūdesio; plaukai 
buvo šlapi, ir vanduo nuo jų lašėjo ant nosies, o kunigaikštis 

prunkščiojo, juokėsi ir tapšnojo sau per pečius lyg sušalęs 
galvijų varovas. 

Po to Judka kartą sutiko jį miške. Ta diena buvo nelabai 
maloni. Telis nuo pat ryto ėmė zirzti; tąsyk jis nakvojo pas 
Vipą ir naktį bandė įeiti į jos alkovą. Gulia apsimetė nieko 
negirdįs: kaipgi čia Varysi iš namų kunigaikščio ginklanešį? 
Judka jį paėmė į nagą, bet Telis visai perdūko, nieko nenorėjo 
klausyti, o jo akys blizgėjo kaip pamišėlio. Judka pabėgo nuo 
jo į mišką ir čia laukymėje staiga išvydo kunigaikštį. Ji su- 
stojo ir nuleido akis, o Henrikas tiesiai per laukymę žengė 
artyn,— Judka matė, kaip jis artinasi, visas nutviekstas sau- 
lės, matė, kaip priėjęs tiesia ranką, o lūpose virpa vos paste- 
bima šypsena. Virpėjo patys lūpų kampučiai, burna buvo šiek 
tiek pravira, ir joje blizgėjo balti dantys. Kunigaikštis paėmė 
ją už rankos, ir visu jos kūnu perbėgo drebulys. Kojos linko. 
Jis beveik jos nekalbino. 

Jiedu pasuko į mišką; Henrikas nuvedė Judką prie mažo 
šaltinėlio, pasislėpusio tarp paparčių; abu įmerkė į jį rankas 
ir paeiliui gėrė tą vandenį tarsi iš kokios meilės taurės. Pasi- 
lenkusi Judka matė žalsvame vandenyje atsispindinčias savo 
mėlynas, išplėstas, gilias tarsi bedugnė akis, matė išlenktus, 
aukštai pakeltus antakius ir pajuto, kaip kunigaikščio rankos, 
kurių nepaprastą baltumą gerai prisiminė, staiga ją apglėbė ir 
tvirtai prispaudė prie savęs. Judka atsigręžė ir priglaudė vė- 
siu šaltinio vandeniu aptaškytą veidą prie Henriko veido, ku- 
ris jai pasirodė lyg aksominis ir kvepiantis mišku, svetimas, 
baugus, kažkuo panašus į dievo veidą ir nepaprastai galingas. 

Nuo tos dienos jiedu ėmė susitikinėti labai dažnai, nors 
niekada nesitardavo, kur susitiks. Laukdami vienas antro, vaikš- 
tinėdavo po tas vietas, kur galėjo pasimatyti, kur galėjo iki 
soties prisižiūrėti vienas į antrą ir prisiglamonėti. Kalbėdavosi 
visada labai mažai, jiems trūkdavo žodžių. Dar keletą kartų 
tą vasarą juos matė šaltinėlis ir pavyslio žilvičiai. Naktys, skaI- 
denamos varlių kvarkimo ir žvejų šūksmų, paparčių ar žvaigž- 
dėto dangaus stogas viršum paupio žolės; kartais jie susitik- 
davo laukuose, kartais Vipo vynuogyne. Vienu tarpu nesimatė 
gana ilgai. Telis priekaištavo Judkai, kad ji vis kažkur dings- 
tanti, kad atrodanti sublogusi, liūdna. Ji liūdna! Tačiau iš 
namų niekur nebėjo, negailėdama savo ilgų, gražių pirštų ver- 
pė linus, virė valgį. Kartą, kai ji ką tik buvo prikepusi puodą 
„Vargo riterių“ — skrebučių, apipiltų medaus ir girinių aviečių 
padažu, — išgirdo, kad pas Vipą atėjo kunigaikštis. Namuose 
kilo sąmyšis. Dar niekada kunigaikštis nebuvo čionai atėjęs. 

Telio nuostabai, Judka taip susijaudino, jog, pamačiusi Henri- 
ką, net išblyško. Tačiau kunigaikštis į ją nekreipė dėmesio. 
Atsisėdęs prie stalo, ėmė ramiausiai tartis su Vipu, ką daryti, 
kad vežimai su Rusios druska neaplenktų Sandomiro. Kuni- 
gaikštis skundėsi, kad iždas vėl tuščias, kad jo pajamos vis 
mažėjančios, kad Kazimieras geriau mokėjęs tvarkyti tuos da- 
lykus. Vipas sunerimo,— matyt, čia jau rimtas reikalas, jei 
kunigaikštis pats atvyko pas jį! Tikrai, Kazimierui šeiminin- 
kaujant gal ir geriau buvę! Bet tuo tarpu Judka, nusilenkusi 
kunigaikščiui, pastatė priešais jį dubenį „vargo riterių“ ir 
ąsotį alaus. Henrikas nusišypsojo, liepė visiems kartu — ir Jud- 
kai, ir Teliui — sėsti prie stalo, ir pats paragavo saldžiųjų py- 
ragėlių. Valgydamas grožėjosi jaunąja pora, tačiau šaltų akių 
žvilgsnis buvo lyg ir apsiniaukęs. 

— Tai ką, Vipai,— tarė, — ar tik nežadi apkrikštyti tos savo 
augintinės? 

— Saugok dieve, — atkirto Vipas, o Telis išraudo kaip 
vėžys. 

Henrikas paniuro, skubiai gurkštelėjo tamsaus alaus ir, dau- 
giau nekalbėdamas apie politiką, dideliais žingsniais išėjo iš 
kambario ir išjojo atgal, drauge pasiėmęs Telį. 

Dabar Henriko kakta dažnai būdavo apsiniaukusi. Judka 
tai pastebėdavo kiekvieną kartą skirdamasi su juo. Tai nebuvo 
tikra meilė. Judka žinojo, ką mąsto kunigaikštis, laikydamas 
ją savo glėbyje. Kiekvieną valandą, praleistą su ja, jis laiko 
nuodėme ir nuopuoliu. Ji tai jautė ir žinojo. Tačiau padėti 
niekuo negalėjo. Pati baisėjosi tuo nuopuoliu ir naktį, grįžusi 
namo, su baime eidavo per priebutį į didįjį kambarį, kur ją 
pasitikdavo pavargęs Vipo žvilgsnis ir ramios juodos vyro 
akys, pakeltos nuo skaičių. Vienintelė Pura viską žinojo ir 
labai nerimavo. Ji vienintelė jautė, jog visa tai liūdnai baig- 
sis, ir įspėjo Juditą, kad per daug neįsimylėtų. 

Henrikas visada buvo vienodai ramus, šiek tiek rūstokas 
ir nekalbus, ne kaip visi žmonės, sakytum nulipdytas iš kitokio 
molio, bet toks gražus, kad, jį pamačius, Juditai visos mintys 
išgaruodavo iš galvos. Kaip muzikos ji klausydavosi tų šykš- 
čių, trumpų žodžių, kuriuos kunigaikštis ištardavo savo žemu 
balsu. Jie atrodė Juditai labai švelnūs. 

Dažnai naktį ji gulėdavo savo alkovoje ir žiūrėdavo į lu- 
bas. Visa jos esybė šaukte šaukėsi krikščionių dievo. Ji nepuo- 
selėjo vilties, kad, klausdamas apie krikštą, kunigaikštis gal- 
vojo apie ją. Jis galvojo apie Teli, norėjo, kad ji mestų Gulią 


231 


ir taptų Telio žmona. Ar tam, kad priartintų ją prie savęs, ar 
kad nutolintų? 

Judka netikėjo, kad kunigaikštis ją myli. Žinojo esanti to- 
kia moteris, kokios jam seniai reikėjo. Tačiau tuo pat metu 
jautėsi kaip dėmė ant jo balto apsiausto. Jautė, kad Henrikas 
gėdisi jos. Rūpestingai viską slepia, užtat niekas nieko ne- 
įtaria. O vis dėlto, kai ji ilgėliau nesirodė, numojo ranka į 
viską ir atėjo pas Vipą. Tad gal tai meilė? Kur tau, Judkai 
buvo juokinga apie tai net galvoti. 

Ji meldėsi krikščionių dievui ir troško jį pažinti. Telis da- 
bar valandų valandas pasakodavo jai, ką buvo girdėjęs per 
pamokslus bažnyčiose ir kas jam įstrigo iš pokalbių vienuo- 
lynuose. Papasakojo jai apie mišias bei komuniją ir vaizdžiai 
nupiešė Šventąją žemę, tas vietas, kur kentėjo Išganytojas ir 
kur kadaise gyveno Judkos protėviai. Vaikinas guosdavosi 
nors tuo, kad gali sėdėti šalia jos ir kalbėti; Judka klausyda- 
vosi išpūtusi akis, o jam nutilus, ragindavo: 

— Na, o toliau, toliau? 

Dabar ji vis dažniau klaidžiodavo aplink bažnyčias — tai 
apie Mykolo, tai apie Magdalietės, tai apie Mergelės Marijos. 
Altorių paslaptys Judką taip traukė, tarsi jos būtų galėjusios 
atverti Henriko širdį ir išsklaidyti juos skiriantį šalčio debesį. 
Kai, būdama viena, ji pažvelgdavo į dangų, širdį nusmelkdavo 
neišsakomas dievo ilgesys. Kad nematytų to skaudaus reginio, 
Judita įkniaubdavo veidą į žemę, ant kurios šnarėdavo sudžiū- 
vę, nebegyvi praėjusių metų lapai. Ir ašaros srūdavo jai iš 
akių, keistas, jokiais žodžiais neišreiškiamas graudulys užplūs- 
davo širdį. O, kaip ji ilgėjosi tikrojo dievo! 

Karalaitis Henrikas, kaip Judita jį vadino, darėsi vis rūš- 
kanesnis; dangus, į kurį ji žvelgdavo pro šakas, gulėdama 
miške, vis labiau tolo, tarytum baldakimas kilo vis aukštyn, 
aukštyn, dievas slėpėsi už neperžvelgiamos uždangos ir neno- 
rėjo duoti jokio ženklo, kad jos laukia amžinas gyvenimas. Ir 
visur jos tykojo mirtis — mirtis ir gyvenimas, baisesnis už 
mirtį. 

Vieną dieną, jau rudenėjant, Judka lyg pamišėlė slankiojo 
aplink bažnyčią. Naktį jai pasirodė dievas, pasivertęs riteriu 
su baltu apsiaustu, ir pasakė: 

— Ateik pas mane! 

Temo. Ji sustojo prie bažnyčios slenksčio ir nieko negal- 
vodama pastūmė duris. Viduje buvo tamsu. Žengė žingsnį, 
antrą. Toliau buvo dar tamsiau. Tada pamatė aukštai ties alto- 
Iium spingsinčią alyvos lempelę. Skubiai priėjo prie altoriaus 

ir, parkritusi kryžium po lempele, ėmė graudžiai raudoti. Ir 
raudodama regėjo arkangelą, su kalaviju rankose saugantį ro- 
jaus vartus ir neleidžiantį jos į dangų. Kaip ji verkė! Juditai 
buvo skaudu, kad kunigaikštis per mažai ją myli ir kad nie- 
kas čia negali padėti. Tarp kunigaikščio ir jos dunksojo abe- 
jingumo debesis. Ji jautė drėgną to debesies šaltį, ją ėmė 
krėsti šiurpas. Bet ji ras dievą jo paties būste. 

Atsistojo, priėjo prie altoriaus, ryžtingai atidarė taberna- 
kulą ir išėmė komuninę. Tada atsiklaupė, išsitraukė vieną pa- 
plotėlį, įsidėjo į burną ir prarijo. Į tikrovę ją sugrąžino išgąs- 
tingas atokiau klūpėjusio vienuolio šauksmas. Dar jam nespė- 
jus sučiupti Juditos, ši apalpo. 


XXV SKYRIUS 


Naktį Herchas raitas atlėkė į namą tarp vynuogynų. Telis 
nakvojo pas Vipą. Herchas buvo išblyškęs kaip lavonas ir 
kalbėjo painiodamasis, padrikais žodžiais. Jis šaukė, kad Jud- 
ka esanti sugauta, nutempta į rotušę ir uždaryta rūsyje, kad 
visas miestas sujudęs, žmonės, norėję bėgti į vynuogyną ir su- 
griauti Vipo namus. Tačiau kaštelionas Grotas sustiprinęs sar- 
gybą prie uždarytų vartų ir nieko neleidžiąs. Per naktį gal 
dar viskas nurimsią. Herchas buvęs išleistas pro Vyslos vartus 
ir turėjęs joti aplinkui; tų vartų sargas pažadėjęs jį vėl įleisti. 

Telis nieko nesusigaudydamas sėdėjo savo guolyje prie Ži- 
dinio ir kasėsi blauzdas. 

— Kur sugavo Judką? — klausinėjo senasis Gedalis, kalen- 
damas dantimis. 

— Nežinau, nežinau,— kartojo Herchas, žvilgčiodamas į ap- 
dujusį Telį — Nežinau, — pakartojo dar kartą, — kai kas sako, 
kad bažnyčioje. 

— Bažnyčioje! — aiktelėjo Pura. 

— Na, Teli, renkis! — sušuko Herchas.— Turbūt josi su ma- 
nim į miestą? 

— Nejok, nejo«,— paprašė Gedalis. 

— Renkis ir jok,— įsakė Vipas, akimoju įvertinęs padėtį — 
Gedali, Boruchai ir Pura — šokit ant arklių ir —į mišką, link 
Zavichoscės. Malūnininkas, kuris gyvena prie Strugos, priglaus 
jus ir paslėps. Gal nieko ir nebus. Kunigaikštis. .. 


Vipas nutilo ir klausiamai pažvelgė į Herchą. Herchas nu- 
delbė akis. Visi pakartojo paskui Vipą: ,,Kunigaikštis'— bet 
kiekvienas vis kitu tonu. Tas vardas sutrupėjo ir ištirpo erd- 

vėje. Herchas sukando dantis. Tikėtis kunigaikščio pagalbos 
toj velniavoj nevertėjo. Telis tarytum tik dabar suvokė, kas 
atsitiko. Staiga pašoko iš guolio ir ėmė autis ilgus batus. Mir- 
ganti balanos liepsna apšvietė visą tą vaizdą. 

— Tik nepažadinkit tarnų, — įspėjo Vipas ir pats nuskubėjo 
į arklide. Išvedė juodą flandrišką žirgą Teliui. Šis tamsoje užsi- 
ropštė ant žirgo nugaros ir, palinkęs virš sprando, uždėjo 
ranką Vipui ant peties. 

— Kaip manai, ar čia rimtas pavojus? — paklausė, pasi- 
lenkęs prie jo ausies. 

Vipas tylėdamas iškėlė abi rankas, atstumdamas vaikiną. 

— O, turbūt,— ištarė po valandėlės netvirtu balsu. Ir pri- 
dūrė: — Atrodo, labai rimtas. 

Herchas ragino skubėti. Gulia ir Gedalis išsivedė iš arkli- 
dės žirgus. Vaikinai pasileido link Sandomiro, o po valandėlės 
išgirdo trijų žirgų kanopų bildesį, tolstantį į priešingą pusę. 

Jojo visiškoje tamsoje. Naktis buvo šilta ir tyli. Nuo Vyslos 
aidėjo jaukūs sielininkų šūksmai. Žemę gaubė ramybė ir ty- 
la — tokios naktys paprastai būna vasaros pabaigoj. Permato- 
ma miglos skraistė pridengė ryškiai spindinčias žvaigždes. Nei 
Herchas, nei Telis nepratarė nė žodžio. Tik vienu tarpu Telis 
paklausė: 

— Kas gi čia galėtų būti? 

— Neturiu supratimo,— burbtelėjo Herchas, tramdydamas 
savo aikštingąją kumelę. 

Taip juodu atšuoliavo prie Vyslos vartų, kurių jiems ilgai 
niekas neatidarė. Tik po vidurnakčio atjojo į pilį. Abu manė 
rasią didžiausią sumaištį, bet pily buvo visiškai ramu. Prieme- 
nėje šalia židinio stovėjo du sargybiniai; jie labai nustebo, 
kai Herchas paklausė, ar pas kunigaikštį kas nors yra. Kuni- 
gaikštis miegąs, pas ji nieko nesą; buvęs kaštelionas Grotas, 
buvęs Gotlobas — jiems, kaip paprastai, reikėję kunigaikščio 
nurodymų, bet abu jau išėję. Telis nuėjo į Hercho kambarį; 
abu susėdo ant suolo, nežinodami nė ką galvoti. Stojo tokia 
trumpa, laiminga akimirka, kai žmogui atrodo, kad visos ne- 
laimės tėra tik sapnas, kad jos traukiasi tolyn ir dingsta amži- 
nybės gelmėje. Jeigu tu gali sėdėti ant to paties suolo, kur 
visada miegi, ant to paties avikailio — tai ir visa kita turi būti 
kaip visada. Ir vaikinai ėmė ramiai šnekučiuotis apie kitus 
dalykus, apie tai, kiek Smilas iš Bžezio gali suvaryti strėlių 
į skydą, taikydamas iš dvidešimties žingsnių atstumo, svarstė, 
ar tik kunigaikštis Henrikas nešaudo taikliau už Smilą. Visoje 
pilyje viešpatavo tyla, buvo girdėti, kaip prie vartų ir ant 

sienų monotoniškai šūkauja vienas kitam sargybiniai. O vis 
dėlto, vos jiedviem nutilus, širdis imdavo tvaksėti kaip kūjis, 
ir užgriuvusi nelaimė prislėgdavo visu savo gniuždančiu svo- 
riu. Judka, matyt, buvo uždaryta rotušės rūsyje; kunigai ją 
sugavo ir nutempė pas alebardininkus, saugojusius kunigaikš- 
čio pilį — dvasinė valdžia perdavė merginą pasaulietinei. 

— Ar ją teis kunigaikštis? — apsidžiaugęs paklausė Telis. 

— Nežinia! Gal visai nebus teismo,— atsakė Herchas. 

Tai galėjo reikšti ir gerą, ir blogą pabaigą. 

— Klausyk,— staiga karštai prabilo Telis,— tu iš pat ryto 
nueik pas kunigaikštį, pasaky jam, tegu nuteisia ją kaip nori, 
bet tegu teisia, tegu teisia... 

— Niekas kitas čia negali teisti. Pas vyskupą nevažiuos. 

— Ne, ne,— kartojo Telis — tegu jos neveda pas vyskupą. 
Tegu ją čia nuteisia. 

— Ar tada bus geriau? 

— Juk kunigaikštis žino... kunigaikštis žino... jis neseniai 
buvo pas Vipą ir matė ją... kunigaikštis klausė mane ir ją, 
kada ji apsikrikštys. .. 

Herchas nekantriai pasimuistė. 

— Daug tu čia supranti! 

— Suprantu,— pakartojo Telis,— suprantu. Gal taip ir ne- 
galima pasakyti, iš tikrųjų aš nieko nesuprantu, bet labai no- 
rėčiau iš pat ryto užeiti pas kunigaikštį. 

Tačiau neužėjo. Abu taip ir užmigo ant suolo, o kai pa- 
budo, buvau jau vėlu. Tą dieną rinkosi taryba. Turgaus aikštėje 
ir aplink pilį barškėjo heroldų lentos — kvietė žmones į pilį. 
Vaikinai pašoko kaip įgelti ir puolė į kunigaikščio menę. Kam- 
pe stovėjo perbalęs Lestkas ir skepeta šluostėsi kaktą. Švintant 
jis aprengęs kunigaikštį, ir šis tuoj pat išėjęs į bažnyčią, kur 
nuo ankstyvo ryto laikomos atsiteisimo mišios, maldaujama 
viešpaties gailestingumo. Tik iš Lestko jiedu ir sužinojo apie 
ostiją. Judka padariusi neregėtą šventvagystę. Herchas išbalo 
kaip drobė. Įtūžęs ir pasipiktinęs jis stvėrėsi peilio, kurį tu- 
rėjo pasikabinęs prie diržo. Telis nesuprato, kas čia dedasi, 
ir vis ragino Herchą, kad eitų pas kunigaikštį ir maldautų pa- 
sigailėti Juditos. Tiesiog stumte jį stūmė. Visi trys buvo kaip 
apduję. Pagaliau, girdėdamas iš visų pusių sklindantį barškesį, 
Telis paliko draugus ir tekinas leidosi į turgaus aikštę. Paskui 
šauklį sekė minia, matyt, palikusi ramybėje rotušę. Prie jos 
vartų stovėjo sargyba, bet kita medinio pastato pusė buvo ne- 
saugoma. Tą akimirką ten nebuvo nė gyvos dvasios. Telis 
skubiai pripuolė prie vieno rūsio lango, paskui prie antro, ap- 

imtas nevilties dirstelėjo pro pinučius. Trečiajame rūsyje, toli- 
miausiame kampe, ant šiaudų glėbio sėdėjo kažkokia žmo- 
gysta. 

— Judka! — pašaukė Telis pro langą.— Judka! 

Kalinė atgręžė į jį sukritusį veidą. Jis net atšoko nuo lan- 
go — taip kraupiai atrodė tas veidas, išblyškęs ir sustingęs lyg 
numirėlio. Po išplėstomis akimis buvo matyti tamsūs ratilai. 
Akys atrodė juodos ir liepsnojančios. 

— Judka...— pakartojo Telis ir pro pinučius įkišo į vidų 
savo bejėges rankas. Baltos plaštakos šaltoje rūsio erdvėje 
atrodė labai keistai. Nė vienas iš jųdviejų net nekrustelėjo. 
Telio pirštai sustingo lyg drugiai, įskridę į šaltą kambarį. 
Staiga Judka užsidengė rankomis veidą ir graudžiai pravirko, 

— Teli,— ištarė kūkčiodama,— o Teli! 

Taip jiedu bejėgiškai kartojo vienas antro vardą. Daugiau 
negalėjo ištarti nė žodžio. Po valandėlės Judka prišliaužė prie 
lango. Rūsys buvo žemas, ji negalėjo atsistoti, tad, gulėdama 
ant žemės, šaltais kaip sniegas pirštais palietė Bartolomėjaus 
rankas. 

— Judka, ką tu padarei? — baisėdamasis paklausė Telis. 

Jos lūpos staiga persikreipė. 

— Eik šalin, eik sau,— pasakė. 

— Kas atsitiko, Judka? — vėl paklausė vaikinas. 

Tačiau ji neatsakė. Nusisuko į šalį, ir jos veidas nugrimzdo 
į tamsą. Telis matė nukarusias žemyn gražias rankas. Jos 
buvo apdaužytos ir subraižytos. Tikriausiai ją mušė ir kanki- 
no. Ji sėdėjo lyg apmirusi. 

— Eik šalin, eik,— staiga vėl pakartojo,— matai, kad tau 
nėra ko manim rūpintis. Eik iš čia. Dabar mane užmuš. 

— Bet, Judka, juk čia aš, Telis, aš visada tave mylėjau. 

Ji atsigręžė išplėstomis akimis. 

— Ak, o aš tavęs nemylėjau. Buvau labai negera. 

Telis abiem rankom įsikibo į pinučius. 

— Judka, Judka, nekalbėk taip! 

Judka nusišypsojo. 

— Aš visada mylėjau kunigaikštį — pasakė.— Atvažiavau 
pas kunigaikštį, laukiau kunigaikščio, buvau kunigaikščio mo- 
teris. Niekas to nežinojo, tik Pura. Paklausk Purą. Ir Herchas 
galbūt žinojo... 

— Herchas? 

Telis tvirtai laikėsi įsikibęs į pinučius ir tik pinučių šaltį 
jautė pirštais — daugiau nieko. Ausyse baisiai ūžė, tarsi kas 
virš galvos būtų barškinęs į lentas. Jis girdėjo, kaip Judka pa- 

sakoja kažką apie tėvą ir apie vyrą, apie Vipą ir Purą, bet 
nieko nesuprato, beprasmiškai kartojo: „Taip, taip“, — ir jautė 
tik pinučių šaltį. Paskui Judka vėl palietė jo rankas, Telis 
staigiai jas atitraukė, net pats atšlijo nuo lango, tada pasigai- 
lėjo taip padaręs, vėl ištiesė rankas, bet jau buvo vėlu. Kaip 
sužeistas žvėris, remdamasi rankomis ir pritraukdama kojas; 
Judita nuropojo į patį tolimiausią kampą. Griuvo ant šiaudų 
ir daugiau nebeatsigręžė; Telis bematė tik jos nugarą, aptemp- 
tą mėlynu kaiftanu. 

Tą akimirką keikdamasis jį paspyrė sargybinis. Telis stryk- 
telėjo nuo lango, pasirengęs smogti. Sargybinis, pažinęs kuni- 
gaikščio numylėtinį, išsigando ir puolė jam po kojų. Telis tik 
užsimojo, bet tuoj pat nuleido ranką ir šoko bėgti į pilį. Her- 
chą rado jo alkovoje, o kunigaikštis dar nebuvo grįžęs iš 
bažnyčios. Klebonas Humbaldas laikė atsiteisimo pamaldas; ak, 
kaip Teliui buvo baisu! Jis sugriebė Herchą už rankų ir ėmė 
klausinėti; Herchas neatsakinėjo. 

— Ką jai padarys? Ar ji kada nors gulėjo su kunigaikščiu 
pilyje? Kur kunigaikštis su ja susitikdavo? Bet jeigu ji kuni- 
gaikščio moteris, tai jis turi atleisti ją nuo bausmės? Gal jai 
nieko nebus? 

Herchas palingavo galvą. 

— Nieko nebus! — pakartojo šyptelėdamas.— Akmenimis ją 
užmuš, — staiga pridūrė, piktai košdamas žodžius. 

Iš pradžių Telis nieko negalėjo suprasti. Bet paskui supra- 
to. O kitą dieną ir pamatė. 

Auštant nuteistoji buvo išvesta iš rūsio. Telis iki tol nė 
sykio nematė kunigaikščio, o vakare jau ir nenorėjo matyti. 
Visą naktį pratūnojo prie medinės rotušės sienos, klausyda- 
masis, kas dedasi viduje. Nelabai ką pavyko nugirsti. Auštant 
Judką šiaudų grįžte surištomis rankomis išvedė už miesto. 
Ten, einant kalnų link, buvo toks laukas, kuriame gulėjo ratu 
išdėlioti akmenys. Ratas buvo neplatus, stipresnis vyras būtų 
galėjęs per jį visą permesti kūjį. Aplink ratą, suvežti nuo 
kažin kada, gulėjo kiti akmenys, titnaginiai, nedideli, patogūs 
suimti, telpantys suaugusio žmogaus delne. Prie to rato buvo 
atvesta Judka. Kašteliono kareiviai ją stumdė ir niukino kumš- 
čiais, kai tik ji imdavo vilkti kojas lyg sužeista. Uždrykę ant 
kaktos plaukai dengė veidą, ji ėjo pasilenkusi, jos visai ne- 
reikėjo raginti, — kaip šernas skalikus tempė paskui save ka- 
reivius, isikibusius į šiaudų pynes, kuriomis rankos jai buvo 
surištos už nugaros. Judka ėjo siūbuodama, tarytum brauda- 
masi pro oro sieną. Užianti minia slinko paskui ją, įsitempusi, 

atsargi, nerami kaip šunų ruja, laukianti, kada galės pasiso- 
tinti. Kunigai atlydėjo ją iki miesto sienos ir, sustoję prie 
vartų, pridurmu pamosavo šlakstyklėmis. Minioje vis pasigirs- 
davo kikenimas, kuris tuoj pat užslopdavo, tarsi kaustytų te- 
kinių girgždėjimas smėlėtame kelyje. Telis grąžėsi atgal, steng- 
damasis pamatyti, kas juokėsi, bet nesuprato, iš kur tas kike- 
nimas sklinda ir kodėl nuščiūva. Akyse jam tavaravo. Kelias 
ėjo į kalną, todėl priešais jis visą laiką matė Judką, tempian- 
čią paskui save kareivius ir ietininkus, kurie, apsupę ją visu 
būriu, kartkartėmis vis bakino iečių kotais. Slinkdama keliu 
pro gluosnius, eisena artinosi prie ano akmenų rato. Iš čia to- 
lumoje buvo matyti Vysla, o atsigręžus — miestas, virš kurio 
dabar kilo rausvų dūmų kamuoliai. Kai jau visi sustojo prie 
rato, kareiviai atrišo Judkai rankas ir įstūmė į rato vidurį. 
Kilstelėjusi rankas, ji nesąmoningai pasižiūrėjo į raudonus rė- 
žius, kuriuos buvo įspaudusios virvės. Paskui tvirtu mostu nu- 
sibraukė nuo kaktos kaštonines garbanas ir pažvelgė į priekį. 
Ir, rodės, tik dabar pamatė susirinkusią minią, kuri ėjo paskui 
ją iki pat tos vietos ir kaip siena sustojo prie akmenimis ap- 
juosto rato. Judka pažvelgė ir susimąstė; jos žvilgsnis klaidžio- 
jo nuo vieno veido prie kito, ji matė visus — moteris, vyrus, 
paauglius; visi, prikandę lūpas, virš kurių blizgėjo balti dan- 
tys, žiūrėjo į ją, nenuleisdami akių, saujose tvirtai sugniaužę 
akmenis. Gyvuliška baimė išplėtė jos mėlynas akis ir juodus 
vyzdžius. Kryptelėjusi galvą, pasižiūrėjo atgal. Toli slėnyje 
blizgėjo šalta, žalsva vandens juosta. Kai ji atsigręžė nuo upės, 
jos akys atrodė švelnesnės. Nukreipusi jas nuo susiglaudusios, 
urzgiančios minios, pažvelgė į Sandomirą. Telis nenorom pa- 
sekė jos žvilgsnį ir pamatė miestą — ramų, išnašų. Giedra, šil- 
ta diena kėlėsi apsigaubusi spindinčia miglele, ir kunigaikščio 
pilis dunksojo priešais bažnyčią, atgręžusi savo baltintas sie- 
nas saulės glamonėms. Telis vėl žvilgtelėjo į Judką ir jos 
veide pamatė šypseną — tokią pat giedrą kaip anksčiau. Ji ėmė 
pamažu kelti rankas aukštyn tarsi šokdama iškilmingą šokį. 
Tuo metu pirmas akmuo, paleistas iš visų jėgų, pataikė Judkai 
tiesiai į krūtinę. Akimirką ji dar aukščiau kilstelėjo rankas, ir 
iš lūpų išsprūdo vienas garsas, šaižus ir skausmingas „i-i“, 
kuris lyg strėlė pervėrė vaiskų ryto orą. Jos akyse suspindo 
keista palaima, aukštai pakelti antakiai nusileido, paskui akys 
užsimerkė, lūpų kampeliai nusviro žemyn lyg paukščio spar- 
nai, ir šypsena dingo iš veido. Judita palengva susirietė ir 
kniūpsčia pargriuvo ant žemės, o tada pasipylė akmenų kru- 
ša, bemat pavertusi ją kruvinu gniutulu. Minioje pakilo bai- 

sųs staugsmas, ir netrukus virš Juditos kūno išaugo akmenų 
kauburys. 

Telis, neištaręs nė žodžio, grįžo į miestą, perėjo per visą 
Sandomirą, nieko nematydamas aplinkui, ir, išėjęs pro prieši- 
nius vartus, patraukė dulkėtu, priešpiečio saulės nutviekstu 
keliu. Nė pats neprisiminė, kada ir kaip persikėlė per Vyslą. 
Ėjo į Krokuvos pusę lygiu, vienodu žingsniu, nesustodamas nė 
valandėlės. 

Diena buvo nepaprastai graži. Saulė, nors neaukštai paki- 
lusi, kepino kaip reikiant, ir vaikino veidu žliaugė prakaitas. 
Tuoj už skynimų prasidėjo laukai. Jie dabar buvo ariami iš 
rudens. Juodas nenualintų pūdymų vagas dengė plonyčiai vo- 
ratinkliai, kurie melsvai švytėjo saulėje, tarytum dangus būtų 
nusileidęs ant žemės. Kur ne kur pusnuogis smerdas niukino 
nediduką rusišką arklį, pats tvirtai įsikibęs į žagrę, raikančią 
ražienas. Kartkartėmis jos dantys įsikirsdavo į dar niekada 
nejudintą velėną. Senkelio pakraščiuose styrojo žalios aukštos 
žolės, stambūs stiebai, didžiuliai peraugę lapai, kaip visada 
būna vasaros pabaigoje. Iškritus miglai, ant varnalėšų lapų liko 
mažučių sidabrinių lašelių. Teliui neatsargiai ranka užkliudžius 
lapą, lašeliai pabirdavo ant žemės. Tačiau jis to nematė. 

Dabar jis nuolatos stabčiojo ir žiūrėjo į aukštą, mėlyną 
dangų. Po vidurdienio atsisėdo pakelėje prie kelmo, ant kurio 
sėdėjo senas kaimietis ir krimto juodą kaip žemė duoną. Atsa- 
kydamas į Telio pasveikinimą, kaimietis tik kažką sumurmėjo, 
nepaliaudamas kramtyti. Telis nelabai jį tematė, tik nustebo 
pajutęs tokį žmogišką pojūtį kaip alkis. Jis nesuvokė, kad šis 
pojūtis egzistuoja, kaip apskritai nesuvokė, kad egzistuoja pa- 
saulis. Nematė pasaulio ir nematė savęs, nes viską dengė tiršta 
raudona migla, užslinkusi jam ant akių. 

Jis patraukė tolyn, bet ėjo palengva ir tik pavakare išgir- 
do už nugaros žirgų kanopų kaukšėjimą. Dabar jis ėjo visas 
apšviestas saulės, ir ilgas juodas šešėlis bėgo šalia, tamsiu ruo- 
žu nusidriekdamas į pakelės laukus. 

Pastebėjęs šalia savo šešėlio antrą, tokį pat ilgą, Telis atsi- 
gręžė. Apsidairė. Šalia ėjo kunigaikštis Henrikas ir kažką kal- 
bėjo. Matyt, jau kurį laiką taip ėjo kalbėdamas, nes dabar 
kaip tik užbaigė sakinį. Už kelių žingsnių ėjo Herchas, vesda- 
mas už žąslų du žirgus. Bartolomėjui jis pasirodė panašus į 
angelą — Tobijo palydovą,— jo rankos buvo ištiestos į šonus 
tarytum sparnai, o veidas blyškus kaip vaškas. Saulė dabar 
švietė tiesiai į jį. 

Telis, šiek tiek atitokęs, pažvelgė į kunigaikštį; šis atrodė 
susirūpinęs ir labai sutrikęs. Matydamas praskaidrėjusį vaikino 
žvilgsnį, jis vėl prašneko. 

— Teli, —tarė nuolankiu balsu,— Teli, kur tu eini? 

Telis neatsakė nė žodžio, bet sustojo. Atsigręžė į kuni- 
gaikštį. Kunigaikštis suėmė jį už pečių, paskui už alkūnių. 

— Teli, dėl dievo meilės, pasakyk, kur eini? 

O Telis prisiminė žalią, šaltą Karališkąjį ežerą ir stai- 
ga tarė: 

— Einu namo. 

— Taip greitai, taip staiga? Grįžk atgal, pasiruošk, keliauk 
su riteriais. Juk net arklio nepasiėmei. 

— Nereikia man arklio. 

Telio akys žvelgė kažkur į šoną, į tolyje melsvuojantį miš- 
ką. Veidas buvo sustingęs, tarytum aptrauktas ledu. Kuni- 
gaikštis suėmė jį už abiejų rankų ir papurtė. 

— Teli, — pakartojo, — Teli, pabusk! 

— Aš nemiegu,— atsakė Telis,— aš einu namo. 

— Bet pagalvok, kaip toli iki Zalcburgo... 

— Toli, bet aš nueisiu. 

— Neturi žirgo, neturi pinigų. 

— Keliaudamas prasimanysiu. 

— Nežinai kelio. 

— Žmonių pasiklausiu. Eisiu į Krokuvą. .. 

— Susimildamas, Teli, palauk dar kelias dienas. Prisimink, 
kaip aš pats... 

— Žinau,— atsakė Telis,— tu pats. .. 

Henrikas staiga nusigręžė, nuleido rankas. Abu stovėjo ir 
tylėjo. Paskui Henrikas vėl atsisuko į Telį, apkabino jo kaklą 
ir, padėjęs galvą jam ant peties, graudžiai pravirko. Arkliai 
kanopomis daužė žemę, bet Herchas neištarė nė žodžio. Telis 
taip pat tylėjo. Tik apkabino kunigaikštį. 

— Na, kunigaikšti, — prabilo po valandėlės— aš jau eisiu, 
netrukus saulė nusileis. 

Henrikas tylėdamas pasitraukė į šalį. 

— Duok jam žirgą,— paliepė Herchui— Mudu grįšim ant 
vieno. 

Tačiau Telis neėmė žirgo. Paėmė iš Hercho truputį smulkių 
pinigų, atsisveikindamas apkabino jį ir nužingsniavo keliu, nė 
karto neatsigręžęs. Jautė, kad jiedu abu, Herchas ir kunigaikš- 
tis, stovi ant kelio ir žiūri jam pavymui, bet sąmonė netrukus 
vėl nugrimzdo į stingulį, kuris kaustė nuo pat ryto. Ir vienodu 
žingsniu Telis ėjo tolyn ir tolyn. 

Daug dienų ir daug naktų ėjo jis šitaip — pro pilis, pro 
kaimus, vienkiemius ir miestus. Telio drabužiai pavirto skudu- 
rais, ir viename Silezijos vienuolyne jis gavo maldininko ru- 
dinę; jam užaugo ilgi plaukai, veidas apžėlė barzda. Kai vėlų 
rudenį Telis atkeliavo į Zalcburgą, niekas jo čia nepažino. 
Niekas jo nė negalėjo pažinti, nes iš tų, kurie jį pažinojo, 
nedaug bebuvo likę, ir Telis jų vengė. Miestas buvo ką tik 
po gaisro, virtęs vienais griuvėsiais. Dėdės namas stovėjo tuš- 
čias. Telis jame pernakvojo kelias naktis, bet aplinkui staugė 
šunys, ir jo siela nepajuto ramybės. Tik dabar, po daugelį mė- 
nesių trukusių klajonių ir vargų, jo atminty iškilo Judkos akys, 
didelės, išplėstos. Jų klausiamas žvilgsnis pažadindavo Telį iš 
miego, ir, regint jas, iš Telio krūtinės išsiverždavo ana šaiži 
aimana, panaši į garsą „i“ arba į kepamos ant iešmo mėsos 
šnypštimą. Vyskupo kanceliarijoje jam buvo pasakyta, kad na- 
mas anapus Vienuolio kalno esąs jo. Telis nuėjo į kapines 
uolų papėdėje, prie švento Petro vienuolyno, ir susirado kapus, 
kuriuose buvo palaidoti dėdė ir dėdienė. Pasimeldė už juos, 
o namą paskui atidavė vienuolynui. Pats, jau visai prieš ka- 
lėdas, iškeliavo į šventojo Bertoldo vienuolyną, o iš ten — į 
šventojo Bartolomėjaus vienuolyną prie ežero. 

Sniegas apklojo kalnus ir apkrito parudusius bukus bei 
maumedžius. Tačiau vanduo ežere visą laiką buvo žalias ir 
lygus. Žiūrėdamas į jį, Telis prisiminė karalienės Melisandos 
suknelę. Ir prisiminė tas dideles, plačiai atmerktas akis. Vie- 
nuolyno broliukai sutiko jį labai maloniai, nes dar nebuvo 
pamiršę senojo Turno nuopelnų vyskupui. Kažkur šiose apy- 
linkėse žuvo dainininko tėvas, ir kai kurie vienuoliai jį paži- 
nojo. Šnekusis Krezas smulkiai pasakojo apie visas tas kovas, 
kas prieš ką tada žygiavo ir kas su kuo grūmėsi —ir Teliui 
buvo gaila, kad vienuolis viso to neužrašė, kaip užrašinėjo 
Otonas iš Štucelingeno ar net pats didysis Freizingo vyskupas, 
kurį Telis prisiminė iš Bambergo laikų nuogą sėdintį pirtyje, 
apgaubtą garų. Otonas iš Štucelingo kaip tik buvo čia ir bandė 
klausinėti Telį apie Lenkiją ir apie kunigaikštienės Salomėjos 
vaikus. Tačiau netrukus pamatė, kad vaikinas apie tai kalba 
labai nenoriai, 

Žiema bėgo greitai. Pūgos vienuolyną užversdavo sniegu, 
ir saulė šviesdavo žydrame danguje. Telis, kaip vienuolyno 
tarnas, keldavosi tamsoj, dar nepradėjus aušti, ir žiūrėdavo į 
spindinčias žvaigždes. Jis dirbo nuo ryto iki vakaro: miške 
kirto medžius ir rogutėmis tempė į slėnį, dirbo vienuoliams 
slides, 0 per pamaldas drauge su kitais didžiai mokytais vie- 

nuoliais giedojo bažnytėlės chore. Jau sulig pirmuoju giesmės 
garsu širdis jam imdavo smarkiai plakti, ir tiktai giedodamas 
jis prisimindavo visus praėjusius metus. 

Priešais jį chore visada stovėdavo vienuolis, kuris jau se- 
niai gyveno vienuolyne ir buvo gerai pažįstamas visiems bro- 
liams. Telis dėjosi jo nepažįstąs, vienuolis irgi dėjosi nepažįs- 
tąs Bartolomėjaus. Buvo aukštas, stambus, raudono veido, o 
giedojo skardžiu balsu, nors ir labai mokslingai. Tai buvo ne 
kas kitas kaip velnio pagaikštis Turoldas, dainius, kadaise išvi- 
liojęs Telį iš Zalcburgo. Didžio nusidėjėlio būta šio žmogaus, 
bet dabar jis, matyt, pasitaisė, nes, stojęs į vienuolyną, pasižy- 
mėjo uolumu ir pamaldumu, o alaus neėmė į burną net per 
velykas. 

Po žiemos atėjo ir pavasaris. Taip nepastebimai keitėsi 
metų laikai, ir nuo tol jie šitaip turėjo keistis daug metų, kol 
vienuolis Bartolomėjus gyvens prie žaliojo ežero. 

Saulėtą pavasario dieną Telis sėdėjo pakrantėje. Aplinkui 
klegėjo paukščiai, tarpukartėmis sudundėdavo griūtys. Ežere 
plaukiojo laukinių ančių porelės. Ir prisiminė Telis tą dieną, 
kai sėdėjo čia su kunigaikščiu Henriku ir Lestku, kai Krezas 
jiems pasakojo apie visokius slaptus dalykus. Ir prisiminė ku- 
nigaikščio žvilgsnį, kuris tada nuslydo per ežerą ir atrodė toks 
mįslingas. Ar žiūri dabar Henrikas į žilosios Vyslos vandenis? 

Piemenys jau ginė galvijus į kalnų ganyklas. Kleketavo 
karvių barškučiai, ir tas garsas pynėsi su jaunų lapų kvapu. 
Eidami piemenys pratisai šūkčiojo: ,„Tra-lia-lia-riki!"— ir aidas 
kartojo šį šauksmą lygiai kaip tada, kaip prieš šimtus metų, 
kaip dabar. Telis matė, kaip pavasaris keičia visą tą gamto- 
vaizdį, ausdamas savąjį praamžiną raštą, kaip milžiniškos pra- 
amžinos uolos vėl, kaip ir kasmet, įgauna pilkšvai mėlyną 
spalvą. Pirmą kartą jis taip aiškiai pajuto keistą laiko bėgsmą. 
Ir staiga iš po apsiausto išsitraukė violą, kurią taip seniai be- 
buvo ėmęs į rankas. Griežė ilgokai. 

Atėjo Turoldas ir, atsisėdęs šalia, klausėsi jo griežimo, o 
paskui, kai Telis liovėsi griežęs, abu žiūrėjo į žalią vandenį ir 
melsvas kalnų viršūnes. 

— Ar čia ta pati viola, kurią tau daviau? — tyliai paklausė 
"Turoldas. 

— Taip, — atsakė Telis, nė kiek nenustebęs,— ta pati. 

— Kur tu buvai tiek metų? — paklausė Turoldas. 

— Lenkijoje, — atsakė Telis. 

— Ar tai graži šalis? 

— Graži, bet labai liūdna, — atsakė kunigaikščio Henriko 
pažas. 

— O čia tau neliūdna? — paklausė Turoldas, dėdamas ranką 
ant Telio plaštakos. 

Telis nieko neatsakė. Abu tylėjo, žiūrėdami priešais save. 
Piemenų šūksmai kilo vis aukštyn. 

— Mums, poetams, visur liūdna,— pasakė Turoldas ir dar 
tvirčiau prispaudė vaikino plaštaką prie šalto akmens. 


XXVI SKYRIUS 


Tą vakarą, kai Judka buvo sučiupta bažnyčioje, Henrikas 
ramiausiai sėdėjo savo kambaryje viršutiniame aukšte ir kal- 
bėjosi su Lestku. Skaičiavo karių pulkus, kuriuos galėtų su- 
traukti prireikus. Be to, svarstė, per kiek laiko būtų galima 
išsiuntinėti vyčius ir surinkti karinguosius girėnus, puslauki- 
nius liubliniečius, kunigaikščio žemėse įsikūrusius polesiečius, 
taip pat sušaukti Mechovo bei Chrobežo ponus ir gudriuosius 
šventųjų ordinų riterius. Vakaras buvo tykus ir sakytum pava- 
sariškas; nors jau artinosi ruduo, pro atvirus langus buvo gir- 
dėti varlių kvarkimas, sklindantis iš Vyslos užlajų ir tikrai 
primenantis pavasarį. 

Henrikas mėgavosi ta viską apgaubusia ramybe, kuri pra- 
našavo didžius ir svarbius įvykius. Vasara praėjo nuostabiai. 
Rūškanas žvilgsnis, tarpais bauginęs Judką, buvo atspindys ne- 
ramių minčių bei ketinimų, kuriuos kunigaikštis rengėsi įgy- 
vendinti artimiausiu metu. Jam taip rūpėjo kariuomenės stip- 
rinimas ir iždo gausinimas, kad savo meilužės nuotaikas jis 
nelabai pastebėdavo. Valandos, praleistos su ja, buvo tarytum 
dar viena gaida, įsipynusi į tą turtingą vasarą, kada jis taip 
aiškiai pajuto savo galią, savo kūno tvirtumą ir savo įsakymų 
svarbą. Toji vasara — tai ankstyvos aušros, kada jis išeidavo 
iš palapinės pas riterius; vakarai, kada medžiotojai skaičiuo- 
davo nušautus žvėris; gegučių kukavimas tarp šlapių medžių 
šakų; aukso žvangėjimas iždinėje; iečių trinkčiojimas į sky- 
dus; kariškos komandos ir ispanų bei prancūzų kalbų pamokos 
su abatu Gereonu; tačiau toji vasara — tai ir šiltos, tamsios va- 
landos, praleistos šalia tos moters. Ji padėjo Henrikui pajusti 
gyvenimo skonį, įkvėpė pasitikėjimo savo jėgomis, teikė viso- 
keriopos stiprybės. Pabuvęs su Judka, jis galėdavo daug die- 
nų —visai ją pamiršęs — tvarkyti kunigaikštystės reikalus, ne- 
labai suvokdamas, kad tik jos dėka atsikratė to beprasmybės 

ir tuštumos pojūčio, kuris jį slėgė anksčiau. Visi numanė, kad 
rudenį Henrikas ryšis lemtingam žingsniui ir, sutelkęs visas 
savo pajėgas, suspindėjęs tokia šlove ir didybe, kokios Sando- 
miras dar nematė, patrauks į savęs vertą šaunų žygį, ir rai- 
telių pulkai drebins žalias mylimosios Lenkijos lygumas. Telis 
buvo užsiėmęs ir beveik nesirodydavo, bet Henrikas turėjo 
kitų muzikantų; jie grojo kunigaikščiui tą vasarą smagias ir 
ugningas dainas, panašias į tą vyną, kurio Henrikui atsiųsdavo 
iš Vengrijos. 

Visa tai jis bandė išdėstyti Lestkui paprastais ir aiškiais 
žodžiais, stovėdamas ant laiptelių, vedančių prie plataus lango. 
Kalbėjo labai paprastai ir labai rimtai, bet jo balse buvo jau- 
čiamas nepalaužiamas ryžtas. 

Tuo metu į menę skubiai įžengė klebonas Humbaldas ir už- 
dusęs, apimtas siaubo papasakojo, kas atsitiko. Judka jau 
esanti nuvesta į rotuše — o riteriai, iš visos apylinkės susirinkę 
į rytdienos tarybą, kieme žvanginą kardais, nesitverdami no- 
ru parodyti savo uolumą. Henrikas greit susitvardė ir liepė 
pašaukti senąjį vaivadą Všeborą, paskui įsakė visose bažny- 
čiose laikyti atsiteisimo mišias; pasipiktinę dvasininkai griūte 
užgriuvo pilį, bet kunigaikštis visus išsiuntė į bažnyčias,-o pats 
liko su Humbaldu. 

Henrikui sukosi galva, jis niekaip negalėjo suprasti, kodėl 
Judka taip padarė, bet drauge lyg ir džiaugėsi jos poelgiu. 
Tas poelgis jam atrodė savotiškai gražus ir suprantamas, by- 
lojantis apie didžią meilę ir laimės troškimą. Širdyje jis beveik 
žavėjosi ta šventvagyste. Pilis greit nurimo, suaudrintas mies- 
tas užmigo. Kaštelionas Grotas apdairiai padvigubino sargybą, 
ir miesto sienas apgaubė naktis. Nuo Vyslos sklido nepaliau- 
jamas ošimas ir dvelkė vėsa. 


Humbaldas sėdėjo ant kėdutės ir sunkiai alsavo, Henrikas, 
pasidėjęs rankas ant stalo, žiūrėjo kažkur į erdvę. Menėje pa- 
sidarė tamsu; po trumpos sumaišties joje ūmai įsivyravo be- 
veik iškilminga tyla. Sakytum tarp Henriko ir Humbaldo būtų 
atsistojęs angelas. 

— Meilė ją pražudė,— tarė Henrikas. 

Humbaldas pakėlė mažutes juodas akis užgriuvusiais vo- 
kais ir smalsiai pažvelgė į išblyškusį kunigaikščio veidą. Jo 
antakiai taip išsirietė, kad raukšlėtoj kaktoj įsirėžė antra tiek 
raukšlių. Tačiau akyse atsispindėjo nerimas ir liūdesys. Jis 
numanė, kas dedasi kunigaikščio širdyje. 

— Vargšė siela...— ištarė po valandėlės ir nuleido galvą. 

O Henrikui atrodė, kad tai ji, Judita, pavirto angelu ir 
įžengė į menę savo įprastiniu žingsniu, lengvai spyruokliuo- 
dama lanksčiomis lyg lazdyno rykštės kojomis. Tie tvirti ir 
grakštūs žingsniai sudunksėjo ausyse lyg vario dūžiai į grin 
dis —ir Henrikas tarytum išvydo visą jųdviejų meilę. Užsi- 
merkęs matė jos kūną, jos didelių melsvų akių žvilgsnį — tokį 
kaip tada, prie šaltinio. 

Henrikas atsistojo, persižegnojo, ir abu su Humbaldu išėjo 
į bažnyčią. Tarsi baugūs paukščiai kilo į tamsią paskliautę at- 
gailos psalmių žodžiai. Degė galybė vaško žvakių, bet jos 
teapšvietė menką plotelį, ir po dievo namų skliautais tvyrojo 
aklina tamsa. Bažnyčia buvo pilna tyliai besimeldžiančių Žžmo- 
nių, o presbiterija — giedančių vienuolių. Kunigaikštis ramiai 
praėjo pro visus ir atsigulė kryžium priešais didįjį altorių. 

Pajutęs skruostu grindų šaltį, jis staiga tarytum neteko 
jėgų. Nebeįstengdamas melstis, davė valią mintims, kurios plū- 
do viena per kitą tarsi ujamų žvėrių kaimenė. 

Ir — o siaube! — tas kvapų, balsų, šalčio ir įspūdžių miši- 
nys smarkiai paveikė visą kunigaikščio organizmą; himnų žo- 
džiai, smilkytuvų dūmai ir bauginanti mintis apie mylimos mo- 
ters nusikaltimą pamažu susiliejo į vieną slogią visumą, kuri 
savotiškai liūliavo sąmonę, siūlydama jai vienintelį būdą pa- 
bėgti nuo tikrovės: Henrikas užmigo. 

Rytas išaušo giedras ir tviskantis purpuru. Vakare kuni- 
gaikštis buvo užmigęs, bet naktį beveik nemiegojo, vos už- 
snūdusį jį pažadindavo plačiai atmerktų Judkos akių žvilgsnis. 
Paryčiu nerangusis Lestkas padėjo jam apsirengti. Lestko vei- 
das buvo susirūpinęs ir nuvargęs. Jis pranešė, kad Telis norė- 
jęs pasimatyti su kunigaikščiu, bet išbėgęs prie rotušės. Hen- 
rikas skubiai užsivilko apsiaustą ir pėsčias nuėjo į bažnyčią, 
kur vienuoliai meldėsi kiaurą naktį — tuoj po vidurnakčio bu- 
vo atlaikytos rytmetinės mišios ir visą laiką vyko pamaldos. 

Stikliniuose bažnyčios languose — vieninteliuose visame San- 
domire — degė rausvi ryto saulės atšvaitai, ir regint tą aki- 
vaizdų pabudusios dienos džiugesį, bet kokia nelaimė atrodė 
neįmanomas daiktas. Henrikui dingtelėjo, kad tikriausiai šitaip 
jautėsi Jaskas iš Poliasocio, rengdamasis perverti jį rytietišku 
durklu; matyt, Jaskui kažkas buvo davęs išgerti kokio baisaus 
gėrimo. Kas buvo davęs? O kas davė Henrikui to svaigaus 
vyno, kuris jį vakar užmigdė bažnyčioje per patį giedojimą, 
o šiandien užliejo širdį kūdikio džiaugsmu, kai jis pažvelgė 
į altorių ir rausvus langų stiklus? Kunigaikštis jautėsi apsvai- 
gęs ir apgirtęs, sakytum lėkė žemyn iš didelio aukščio — ir 

nekrusteldamas stovėjo vidury nušvitusios bažnyčios, apsigau- 
bes savo sidabriniu apsiaustu, įsmeigęs akis į baltą ostiją, ky- 
šančią iš monstrancijos,— ostiją, kurią išniekino jo mylimosios 
meilė. | 

Sukaupęs visas jėgas, Henrikas išėjo pas susirinkusius į ta- 
rybą žmones, laukiančius teismo pradžios. Buvo griežtai pasi- 
ryžęs parodyti savo valią ir apginti mylimą moterį, paminda- 
mas visus dievo bei žmonių įstatymus. 

Kai kunigaikštis įžengė į žemą, tamsią riterių menę, dau- 

gybė žmonių, sėdėjusių ant suolų pasieniuose ir menės vidury, 
iškart atsistojo. Menė buvo žema ir prišildyta saulės. Nuo susi- 
rinkusios minios sklido aitrus dvokas, kuris Henrikui laužė 
nosį. Žmonių prakaito ir nešvarumų kvapas tvyrojo visoje 
menėje. Viename menės pasienyje Henrikas buvo liepęs su- 
mūryti pakylą. Į ją reikėjo kopti laiptais, kaip prie altoriaus, 
o ant pakylos stovėjo arabiškas raižytinis dramblio kaulo sos- 
tas, pusapvalis, lenkta atkalte, papuošta auksinių vinių galvu- 
tėmis; ant jos viršaus tupėjo iš akmens iškaltas paukštis, o 
ruožuoti šonai buvo išgražinti šakelių ir lapų ornamentu. Sos- 
to dešinėje trys riteriai laikė didelę kunigaikštystės vėliavą su 
baltu ereliu. Henrikas užlipo ant tos pakylos. Tada į priekį 
išėjo kunigai ir pradėjo skaityti maldas bei giedoti. Henrikas 
išsiblaškęs klausėsi maldų. 
Vakarų. Seniau kunigaikštis, kaip ir jo valdiniai, sėdėdavo ant 
ąžuolinio suolo, užtiesto avikailiu. Dabar kunigaikštis stovėjo 
ant to paaukštinimo, atskyrusio jį nuo visų, ir žiūrėjo į susi- 
rinkusius. Užkopė ant to savo altoriaus tvirtu žingsniu, sustojo 
kariška poza, šiek tiek pražergęs kojas, apautas balto tymo 
batais, ir iškart žvilgtelėjo į dvokiančią minią. Tačiau kai 
atidžiau įsižiūrėjo į juos — petingus valstiečius, kunigus, rite- 
rius — nustebęs pamatė, kad jie stovi taip pat tvirtai kaip jis, 
visi gerai apsiginklavę, ir žvelgia į jį degančiomis akimis. 

Tai kas gi jį iškėlė virš tų žmonių? Valdžia, gauta iš 
paties dievo. Moteris, kurią jis mylėjo labiau už viską, įvykdė 
nusikaltimą, niekam nepadariusį blogo, bet nesuprantamą ir 
baisų. Viskas byloja tos moters nenaudai, išskyrus tai, kad ją 
teis mylimasis, kuriam jos gyvybė svarbiau už visa kita. 

Kai po geros valandėlės kunigai pabaigė melstis, Henrikas 
persižegnojo ir ryžtingai atsisėdo į savo kaulinį sostą. Priėjo 
tarnas su sidabriniu dubeniu ir padavė jam vandens nusiplauti 
rankoms. Tą priprastą apeigą atliko negalvodamas, o kadangi 
vanduo buvo švęstas — persižegnojo prieš plaudamasis rankas 

ir nusiplovęs. Tada antras berniukas atnešė žalią ąžuolo šakelę, 
kurią Henrikas paėmė ir laikė rankoje kaip ženklą teisėjo ga- 
lios, leidžiančios ir leidžiančios lyg ąžuolas žalius lapus. Paskui 
visi atvykusieji ponai iš eilės — nuo įžymiausių ir garbingiau- 
sių iki pačių mažiausių — ėjo prie kunigaikščio ir priklaupę 
bučiavo Henrikui ranką, kurią šis sėdėdamas atkišdavo atsai- 
niu, pavargusiu judesiu. Tai truko labai ilgai. Per tą laiką jis 
turėjo progos gerai įsižiūrėti į visus susirinkusius ir atėjusius 
jam nusilenkti, galėjo prisiminti, ką žinojo apie juos ir apie 
jų surizgusį gyvenimą, galėjo pasverti, kas ko vertas. 

Žiūrėdamas į ponų veidus, senus ir jaunus, kunigaikštis 
jautė ne tik savo valdžią, bet ir giminystę su jais,— jie buvo 
lyg vieno miško medžiai. Ir Henrikas pasijuto atsakingas už 
visus, kurie su didžiausiu pasitikėjimu pakluso jo rankai. 

Kai visi vėl susėdo ant suolų, jis ne iš karto mostelėjo 
melsva skepetaite, kurią laikė kairėje rankoje. Apžiūrinėjo 
tuos raukšlių išvagotus veidus, ir staiga jį nusmelkė nerimas: 
juk tie žmonės kažkodėl jam įdavė į rankas teisėjo ženklą — 
ąžuolo šakelę ir padarys taip, kaip jis, toks pat Žmogus, pa- 
sakys. 

Jo rankose valdžia. Tačiau jie — Všeboras, Smilas iš Bžezio, 
Govorekas, Humbaldas, Gereonas, visi, kurie sėdi aplinkui sos- 
tą, patys suteikė jam tą valdžią, pripažindami jo viršenybę. O 
dabar galbūt mąsto, kaip ją atimti, sukėlus maištą. Ir tada 
jis taps bejėgiu pastumdėliu. Henriko atminty iškilo aistringa, 
išdidi ir apgailėtina Agnietė ir jos vyras, jo brolis, kuris dabar 
vienišas miršta svetimame Altenburge. Kas būtų, jei jis, Hen- 
rikas, prarastų valdžią? 

Tada jis ištiesė ranką, kurioje laikė skepetaitę; į menę tuoj 
buvo įvesta Judka, ir tarnas, triskart stuktelėjęs lazda, pa- 
skelbė, kad teismas prasideda. Visi nutilo, atsistojo Humbaldas 
ir, nusilenkęs kunigaikščiui, pradėjo kalbėti. 

Judkai įžengus į menę, Henrikas pajuto įvykus kažkokią 
permainą. Ne tik menėje, kur sėdėjo susirinkę į tarybą žmo- 
nės, bet ir savyje. Skarmaluota žydaitė buvo pasodinta ant kė- 
dės — jos didelės melsvos akys iškart įsmigo į kunigaikštį, 
tačiau jose nebuvo nė menkiausio vilties žiburėlio. Pažvelgus 
į Judką, Henriko įsitikinimas, kad išgelbės ją, bemat atslūgo, 
išgaravo kaip dūmas. Judka nelaukė išgelbėjimo, ji buvo jau 
mirusi. Negalėjo jos išvaduoti, kaip negalėjo atgaivinti miru- 
sio Žmogaus. 

Jis žvalgėsi į susirinkusiųjų veidus, bet nieko juose nega- 
lėjo įskaityti. Tai buvo ramūs einančių savo pareigas valdinin- 

kų veidai. Dar rytą vaikinai maldavo neatiduoti Judkos likimo 
į Krokuvos vyskupo rankas, ir Henrikas ryžosi pats ją teisti. 
Privalėjo tai padaryti. Lygindamas Judkos bylą su Jasko iš 
Poliasocio byla, pajuto stebinantį skirtumą. Jaską jis nuteisė 
mirti, ir ta bausmė atrodė visai suprantama ir natūrali, kitaip 
negalėjo būti. Tačiau kad reikėtų nuteisti Juditą — tokios bū- 
tinybės Henrikas nejautė. Troško ją išgelbėti, negalėjo būti 
jai abejingas — bet tada priūtų teisingumas. 

Henrikas prisiminė, ką kalbėjo Barbarosa apie įstatymų 
hierarchiją ir apie tai, kad įstatymai yra aukščiau visko. Be 
įstatymų negali egzistuoti jokia valdžia. Jis apžvelgė susirin- 
kusius — riterius, kunigus, miestiečius. Kiekvienas norėtų jam 
primesti savo valią, nusivesti savo keliu. Atsistojo iškaršęs 
senis, klebonas Humbaldas, ir pradėjo kunigaikščiui bei vi- 
siems susirinkusiems dėstyti baisų žydės deklamuotojos nusi- 
kaltimą. Iškeltos rankos drebėjo ir ašaros upeliais tekėjo per 
skruostus, kai jis pasakojo, kaip buvo išniekintas švenčiausia- 
sis altoriaus sakramentas. 

Nei išvydęs popiežių ant balto mulo, nei melsdamasis prie 
Šventojo karsto, nei per paslaptingas apeigas, kai buvo įšven- 
tinamas į šventovės brolius, Henrikas nesijautė taip sukrėstas 
kaip dabar, žiūrėdamas į ašaromis pasruvusį senojo klebono 
veidą. Kunigaikštis pajuto, kad tapo išniekinti amžini, patys 
svarbiausi įstatymai ir kad visas pasaulis sugrius, jeigu jis sa- 
vo nuosprendžiu nesugrąžins jiems prideramos garbės. 

Henrikas įdėmiai nužvelgė Judką — pasaulio gadinimo įran- 
kį. Dabar ji sėdėjo nuleidusi galvą, nebežiūrėjo į kunigaikštį. 
Išsidraikiusios rusvos garbanos dengė veido ovalą. Pro suplė- 
šytų drabužių skyles švietė balta pečių ir krūtinės oda. Susi- 
gūžusi, susikūprinusi, palaužta, Judita tarytum ant kokio plaus- 
to plaukė tolyn nuo jo į bekraštę, mėlyną, audringą jūrą. 
Plaukė, vis labiau grimzdama į kunkuliuojančią nelemties pra- 
garmę, bangos virto ant jos, ji vis mažėjo, tolo, nyko Henriko 
akyse. O pats jis tuo metu jautė, lyg darytųsi vis didesnis, 
lyg kiltų aukštyn, sėdėdamas savo drambliakaulio soste tarsi 
ant debesies, lyg vis labiau tirštėtų šalta migla, skirianti jį nuo 
gyvosios Judkos, nuo jos kūno, jos žodžių ir balso. Ir juo 
ilgiau kalbėjo klebonas, ragindamas jį būti teisėju,— juo aiš- 
kiau Henrikas jautė savyje vykstančią permainą, panašią į tą, 
kuri buvo įvykusi Judkos suterštame paplotėlyje; dvasininko 
žodžiai jį konsekravo, pakeitė. Jis jau nebuvo Henrikas, gra- 
žusis meilužis, prisimenantis kiekvieną prisilietimą prie šio 
nelaimingo kūno, kuris tolo nuo jo lyg plausto nešamas sudu- 

žusio laivo keleivio lavonas. Jau nebuvo žmogus, o mašina, 
visus žmones valdančio įstatymo įrankis, turintis sugrąžinti 
nusistovėjusią pasaulio tvarką, kurią suardė nusikaltimas. Jo 
valdžia šiuo metu buvo tik iliuzija; jis turėjo pasielgti taip, 
kaip reikalavo įstatymas. 

O tą įstatymą — labai seną paprotį — išdėstė vargais ne- 
galais atsistojęs kitas senis, jau kone be veido, taip pasidavęs 
į mirties glėbį — vaivada Všeboras. Jis ramiai išdėstė, kad 
žmogus, šitaip išniekinęs bažnyčią, kaip šventvagis ir didžiau- 
sias piktadarys turi būti užmuštas akmenimis. 

Nemirktelėdamas ištarė tuos žodžius Všeboras, nemirktelė- 
damas žiūrėjo Henrikas į Juditą. Susigūžusi lyg prie žemės 
prikritęs žvėrelis, ji nekrusteldama sėdėjo ant suolelio tarp 
dviejų sargybinių. Všeborui kalbant, pamažu pakėlė galvą ir 
pažvelgė Henrikui į akis, visiškai ramiai, net abejingai,— bu- 
vo Matyti, kad nieko daugiau ji nenori, tik žiūrėti į kunigaikštį, 
didingai sėdintį soste ir švytintį sidabro ir baltos spalvos dra- 
bužiais. Judita grožėjosi juo ir savo meile ir su ta meile trau- 
kėsi iš šio pasaulio, jau pusiau mirusi. Kunigaikštis atsistojo, 
o ji žiūrėjo į jį susižavėjimo kupinomis akimis. Tada kuni- 
gaikštis vėl mostelėjo melsva skepetaite ir tvirtai ištarė: 

— Tebūnie taip, kaip sako Všeboras! 

Nusilenkė ponai, o Henrikas nusigręžė nuo nuteistosios; 
ji susigūžė lyg paukštis ir bejėgiškai nugriuvo nuo kėdės. Ku- 
nigaikštis žengė į priekį, ėmė leistis laipteliais žemyn. Všebo- 
ras ir Grotas, nutvėrę jį už rankų, bandė aiškinti, kad reikia 
aptarti daugiau reikalų, bet jis nesiklausė. Nuėjo į savo kam- 
barius, ir tuoj pat nuaidėjo pratisi, liūdni trimitų garsai, skel- 
biantys, jog taryba baigta. Šis trimitų gausmas buvo riba, at- 
skyrusi ankstesnįjį Henriko gyvenimą nuo to, kuris prasidėjo 
dabar. Vos nutilus trimitams, jį apėmė jausmas, kad visa pra- 
eitis nesugrąžinamai dingo. Jis — išsipuošęs, dailus, dievobai- 
mingas kunigaikštis Henrikas Sandomirietis — pats sau atrodė 
svetimas, lyg kokia šokdinama lėlė. Dabar Henrikas buvo vie- 
nas ir, galvodamas apie tai, kas jo laukia, prieš akis matė tik 
bekraštę dykumą. O visa, ką regėjo aplinkui, atrodė beprasmė 
komedija. 

Po to, kai jiedu su Herchu grįžo vijęsi Telį, Henrikas neati- 
tolo nuo dvariškių, neužsidarė savo kambaryje kaip celėje,— 
priešingai, kėlė puotas ir jodinėjo į medžiokles, kvatojo drau- 
ge su kitais, pasikvietęs senstantį Vipą tarėsi dėl ūkininkavi- 
mo. Visi sakytum pamiršo baisiuosius įvykius, ir netrukus juos 

apgaubė legendos ūkas. Tačiau Henrikas nepamiršo, — atvirkš- 
čiai, prisiminė kiekvieną smulkmeną. Ir toje atminties šviesoje 
nepaprastai išryškėjo jį supančių žmonių charakteriai. O kai 
visa tai, ką buvo sukūrusi jo įtempta valia, išsisklaidė kaip 
giedrame danguje užsilikęs debesis, jis aiškiai išvydo tikrovės 
kontūrus. Taip kartais, atgulę į lovą, prieš užmigdami primer- 
kiame akis, ir visi daiktai, kurie yra kambaryje, už kurių už- 
kliūva mūsų žvilgsnis, atrodo apgaubti ypatingos atmosferos, 
tarytum gyventų slaptą, kur kas spalvingesnį, turtingesnį gy- 
venimą,— mums atsiskleidžia tikroji jų esmė. Lygiai taip atsi- 
skleidė Henrikui vidinis turinys žmonių, su kuriais jis kasdien 
bendravo, ir ne kartą kunigaikštis baisėdamasis stebėjo jų 
menkystę ir bukumą. Tiktai niūrusis Herchas, visada ištikimas 
ir dabar jau visada pašaipiai perkreiptomis lūpomis, atrodė 
visam amžiui apsišarvavęs neperžvelgiamu kiautu. 

Hercho šypsena buvo visų Henriko dvasinių pralaimėjimų 
matas. Tai, ką jis laikė valstybine būtinybe, pražudė jį ir už- 
traukė artimųjų panieką. Šitaip Henrikas patyrė visų valdžios 
iliuzijų kainą. Kaip dainuodamas jis negalėjo prilygti Barto- 
lomėjui, taip valdydamas neįstengė prilygti Narsiajam. Jis ži- 
nojo, kur ir kuriuo keliu turi vesti žmones, bet negalėjo jų 
vesti. Žmonių nebuvo. Jis neturėjo kam rodyti savo didybės, 
ir pačią tą didybę menkino kaip tik tie poelgiai, kurie turėjo 
ją įtvirtinti. 

Judkos nuteisimas mirti buvo lyg ir laisvos valios aktas — 
Henrikui jis atrodė drąsus ir garbingas. Tačiau dėl maišto ir 
atsparumo stokos, dėl nusilenkimo įstatymui tas žingsnis pa- 
smerkė Henriką bergždžiai egzistencijai. 

Ryškiau regėdamas kitus, Henrikas vis mažiau suprato patį 
save. Nugrimzdęs į tuščius apmąstymus, vis mažiau tepajėgė 
veikti. Irimas prasidėjo kažkur labai giliai ir nepastebimai. Ta- 
čiau po kelių mėnesių jo požymių atsirado išorėje. Kunigaikštis 
nebevaikščiojo į pirtį, nebesikvietė barzdaskučio. Nebesitarė 
su Vipu, nebetikrino kunigaikštystės sienų nei pilių. 

Pats Henrikas to nejautė, — priešingai, kunigaikščiui atrodė, 
kad jis nirte paniręs į karštligišką veiklą, kad iš tiesų gyvena 
ir ruošiasi kovai. Tačiau slinko savaitės, mėnesiai, metai, ir 
viskas pasiliko tik sustingusios vaizduotės padaru. Vienintelė 
veiklos, grumtynių arena buvo jo širdies gelmėje, gerai ap- 
saugota nuo karčios pašaipos strėlių, kurias laidė vadu nusi- 
vylę kariai. 

XXVII SKYRIUS 


O paskui buvo baisios dienos, kai Henrikas grimzdėjo tam- 
sioje bedugnėje, į kurią visai neprasismelkė šiokiadienių švie- 
sa. Neatsklisdavo iki jos ir paprastų rūpesčių bei reikalų šur- 
mulys, kurio buvo pilnas dvaras. Nei iždininkas Vipas, nei 
kunigaikščio medžioklis Smilas iš Bžezio, nei majordomas Got- 
lobas negalėjo patekti pas kunigaikštį; neįsileisdavo jis nei 
dvasininkų, nei klebono Humbaldo, nei vienuolyno kapeliono, 
raštinės reikalais bei maldomis gyvenančio garbingojo abato 
Gereono. Į kunigaikščio kambarį užeidavo tik Herchas ir ma- 
tydavo, kaip Sandomiro valdovas vaikšto iš kampo į kampą, 
net nepažvelgdamas į jį. Nežiūrėjo į jį Henrikas ir nematė 
nieko daugiau, tiktai tamsą. Pagaliau vieną kartą pasišaukė 
Gereoną ir didelei abato nuostabai paklausė, ar galima melstis 
už tuos, kurie pasmerkti pragaro kančioms,— už pagonis, žy- 
dus ar Mahometo išpažinėjus. Apstulbintas šventasis vienuo- 
lis paaiškino, kad tik vieną kartą per metus bažnyčia mel- 
džiasi už netikėlius: tą dieną, kai nelaikomos šventosios mi- 
šios — Didįjį penktadienį. 

— Tai už gyvuosius — pasakė kunigaikštis, —o už miru- 
sius? 

Gereonas tylėjo. Jis žinojo, kad už mirusius netikėlius ne- 
dera melstis, kaip nedera melstis už visus kitus pasmerktuo- 
sius pragaro kančioms — savižudžius, nusikaltėlius ir tuos, ku- 
rIiuos mūsų motina bažnyčia atstūmė nuo savo krūtinės. Tačiau 
abatas jautė, kad kunigaikščiui nebus malonu tai girdėti. Todėl 
atsakė miglotai: 

— Dievas vienas žino, kas tų vargšų širdyse. Gal ir už 
juos galima melstis Didįjį penktadienį. 

Tačiau Henrikas suprato, kad tai tik mandagūs žodžiai, ir 
nesiklausė jų. Prieš akis kunigaikščiui visą laiką stovėjo tas 
pats vaizdas: didelėje menėje susirinkusi taryba, iš visos ku- 
nigaikštystės suvažiavę ponai, pasauliečiai ir dvasininkai, ati- 
džiai klausosi dignitorių kalbų, o vidury tos minios — mažutė 
žydės figūrėlė. Ta moteris buvo jo meilužė, o jis turėjo nu- 
teisti ją mirti. Visi norėjo, kad Judita liktų gyva, net kunigai, 
sukrėsti šventvagystės, žinojo ją esant kunigaikščio meilužę; 
o juk anksčiau visi piktinosi, kad jis neturi moters. Žmonės 
smerkė ją, grūmojo iškėlę rankas, bet tikėjosi, jog kunigaikštis 
Judką paleis arba lieps paslapčia ją išvesti iš praetorium * 


* Magistratas, rotušė (Iot.). 

rūsio ir išsiųs į kokį tolimą vienuolyną ar pasienio pilį. Ji tik 
viena suprato, kad kitaip negali būti, —ir Henrikas suprato, 
kad kitos išeities nėra. Jiedu žiūrėjo vienas į antrą per visą 
menę, ir išplėsti Juditos vyzdžiai nurimdavo, vos tik ji išvys- 
davo šaltą kunigaikščio akių blizgesį. Taip turėjo būti, ir ji 
jautėsi jau beveik mirusį — Henrikas tatai matė. Ir išgirdusi 
nuosprendį Judita nesukliko; sugniužo tik tada, kai kunigaikš- 
tis nuo jos nusigręžė, ir krito ant žemės tiktai todėl, kad kuni- 
gaikštis nuo jos nusigręžė. Ir paskui numirė, tik Henrikas jau 
nežinojo kada. 

Prieš mirtį Judita pasiprašė apkrikštijama, bet niekas ne- 
drįso krikštyti burtininkės. Ir todėl ji buvo įstumta į tamsią 
kaip naktis bedugnę, ir dabar Gereonas neleido melstis už jos 
sielą. Henrikas prisiminė, ką jam kadaise buvo sakęs Lestkas: 
valstiečiai tikį, kad kiekvienas žmogus po mirties trejus metus 
ir tris mėnesius nuolat grįžtąs namo, ir visada reikią jam 
palikti truputį valgio, kad jis vėl ateitų. O kai kurios našlės 
pasakojusios, kad jų vyrai lanką jas kiekvieną naktį ir valgą 
su jomis, ir miegą, tik reikią palikti šlakelį pieno dubenėlyje, 
aguonos galvutę ir šaukštelį medaus. Girdi, ir Kreivaburnis, 
kurį kunigaikštienė Salomėja susapnavo vilkintį skarmalais, 
prašęs ne maldų, kurių jam užtekę, bet valgio. O kunigaikštie- 
nė jam nedavusi, nes nieko nežinojusi, mat buvo vokietė. 

Lestkas kadaise jam visa tai išdėstė rimčiausiu veidu. Ku- 
nigaikštis didžiai stebėjosi, juk tas vaikinas, stambus ir tvir- 
tas kaip Achilas, visada buvo šalia jo, kovėsi prie Askalono 
ir drauge su kunigaikščiu aplankė Bambergą, Romą, Palermą, 
Jeruzalę ir Konstantinopolį. O grįžęs į savo kraštą, vedė ir 
vėl ėmė tikėti visais tais dalykais, kuriais kunigai draudė tikė- 
ti ir kurie prieštaravo ne tik religijai, bet ir šio to mačiusio 
žmogaus sveikam protui. Ir vien pagalvojus, kad aguonos gal- 
velė bei medaus šaukštelis galėtų parvilioti mirusią moterį, 
kunigaikštį nukrėsdavo šiurpas. 

Vieną kartą buvo pas jį atėjęs vaivada Všeboras. Jis kuni- 
gaikštį įspėjo, kad Sandomiro pilyje daug kas daroma ne taip, 
kaip reikia. Všeboras dar atsiminė daugelį praeities įvykių, 
buvo regėjęs ne vieną kunigaikštį. Vaivada papasakojo, kad 
jo senelis dar minęs karaliaus Meško ir karalienės Richencos 
laikus. Ir pasakojęs apie tai, kaip karalienė, susinešusi su Bes- 
primu, drauge su juo nugabeno ir atidavė imperatoriui tikrąją 
karūną, kad iš Lenkijos karalystės neliktų nė ženklo. Tik ana 
karūna buvusi tikra. Vien tai Henrikas ir teįsiminė iš viso 
ilgo pokalbio su vaivada, o kalbėta buvo daug ir apie Henriko 

įsivestus Keistus papročius, kokių Lenkija nuo amžių nebuvo 
regėjusi, ir apie tai, ar geras toks valdymas, kai kunigaikštis 
visą laiką tūno pilies kambariuose, o ne jodinėja su palyda 
tikrinti kunigaikštystės sienų, nelanko pilių ir neprisileidžia 
pavaldinių, kurių pareiga — rodyti kunigaikščiui kuo didžiausią 
pagarbą. 

Pamažu vienatvės tamsą, kurioje tešmėsčiojo didelės, prieš- 
mirtinio siaubo kupinos akys, ėmė sklaidyti šviesos spindu- 
liai. Dabar kunigaikštis nesibodėdavo tiktai Lestku. Herchas 
atrodė pernelyg vokietis, niekada taip aiškiai nejautė jo sveti- 
mumo, kaip tomis dienomis. Lestkas buvo tiesmukas, juokda- 
vosi nepakenčiamai garsiai ir šaižiai, iššiepęs baltus smailius 
dantis, tačiau pro jo netvarkingumą Henrikas įžvelgė kažką, 
kas buvo jiedviem bendra. Juodu jungė kilmė, kalba ir visa 
tai, ką jiedu drauge patyrė. Todėl Henrikas ilgai šnekučiuoda- 
vosi su Lestku. Per tuos pokalbius daugiau šnekėdavo Lestkas, 
o Henrikas klausydavosi jo pasakojimų, ne tiek gilindamasis 
į jų turinį, kiek tyrinėdamas savo tarno charakterį. 

Praėjo žiema, vasara, kita žiema. Henrikas darė taip, kaip 
jam buvo pataręs vaivada, o senis tuo tarpu pasimirė, pava- 
sarį buvo palaidotas su visomis senosiomis ceremonijomis. Net 
našlė vienplaukė užkopė ant supilto aukšto kapo, ir kunigaikš- 
čio kardininkas žengė prie jos, neva norėdamas ją užmušti, 
bet tuoj pat priėjęs klebonas Humbaldas nutvėrė kardą ir, 
ant plono našlės drabužio užmetęs apsiaustą, atėmė ją iš 
kardininko ir perdavė benediktinių vienuolyno vyresniajai, pri- 
ėmusiai našlę į savo būrį. Tai buvo labai senas, jau nykstantis 
paprotys. Henrikui jis labai patiko. Dabar reikėjo paskirti nau- 
ją vaivadą. Henrikas nenorėjo girdėti tarybos nuomonės, ne- 
norėjo šaukti žmonių. Vaivada staiga tapo paskirtas jaunasis 
Govorekas, dar neturintis nė trisdešimties metų. 

Henrikas paklausė velionio patarimų: sų jaunuoju Govo- 
reku jodavo apžiūrėti kunigaikštystės sienų, lankė nuošalesnių 
pilių kaštelionus, ginčijosi su jais dėl kai kurių vyskupo teisių 
ir plėšė kunigaikščiui priklausančią duoklę. Govorekas jam 
padėjo noriai ir sumaniai. Tačiau užvis didžiausią malonumą 
Henrikas patirdavo tada, kai, atsiskyręs nuo palydos, vienas 
leisdavosi į girią ar užsukdavo į mažus kaimus, volias 199, s0- 
džius. Jį tuojau apstodavo žmonės, o jis, būdavo, išsirenka 
seniausius, daugiausia mačiusius, ir vedasi į karčemą (laikomą 
kunigaikščio nuomininko žydo ar kaimiečio), arba pas drevi- 
ninkus, pas kokį gerą midudarį, ir, nugirdęs senį šviežiu mi- 
dum ar dar ne visai išsivaikščiojusiu alum, liepia jam pasa- 


253 


koti, kaip žmonės gyveno senovėje. Ir seniai jam daug pripa- 
sakodavo. 

Kai kada, būdamas girioje, jis tyčia užsukdavo į tas vietas, 
kur augo šventieji ąžuolai, po kuriais seniau būdavo apkerpa- 
mi vaikai. Ir Henrikas buvo apkirptas, bet tik Lenčicos pilyje, 
dalyvaujant kunigams, kurie nukirptą mažojo kunigaikščio gal- 
vą patepė šventu aliejumi. O kaimiečiai atvesdavo vaikus po 
tais ąžuolais ir čia jiems nukirpdavo plaukus, kuriuos sude- 
gindavo drauge su amalų šakelėmis bei įvairiomis žolėmis, o 
pelenus išbarstydavo į tris pasaulio šalis. Sutikdavo jis ir senų 
burtininkių, gyvenančių girios glūdumoje, ir Lestkas sakė, kad 
jos galinčios parodyti bet kurį mirusį žmogų. Tačiau kuni- 
gaikštis nesidavė painiojamas į burtus. 

O žmonės vis kalbėjo apie Maslavą ir jo laikus. Maslavas, 
kaip ir Šventojo kryžiaus girios plėšikai, lyginęs kalnus su 
daubomis — visa, ką atimdavęs iš kunigaikščių bei vyskupų, 
atiduodavęs skurdžiams kaimiečiams. 

Tačiau buvo vienas toksai žmogelis, vyskupo valdinys, gy- 
venantis labai toli, pačiame pasienyje, prie Liublino; turėjo 
miške pasistatęs trobelę, kirto medžius, varė dervą ir degė 
anglis, kurias gabendavo į Krokuvą, į vyskupo dvarą. Tiesa, 
ne kažkiek susidarydavo to gero. Šis kaimietis iškoneveikė ir 
Maslavą, kai Lestkas apie jį pasiteiravo. 

— Visi jie vienodi, tie kunigaikščiai, — pasakė, — šunsnukių 
padermė. Mūsų seneliai davė jiems garo !!?, kad net dulkės 
rūko, tada visi bėgo pas Maslavą, o mes — medines šakes į 
rankas, ir paskui juos. 

Pasakodamas žmogelis taip įsikarščiavo, kad net susitapa- 
tino su tais seneliais ir sakė „mes“, lyg pats būtų prisidėjęs 
prie plėšikavimų, gaisrų bei žudynių, apie kuriuos pasakojo 
su tokiu pasimėgavimu. 

— Žiemą ponus riterius per ledą ginėm ir vėzdais tvati- 
jom, į aketę žemyn galva grūdom, o buvo toks speigas, kokio 
dabar net seniausi žmonės nebeatmena. Įspraudei statmeną 
dalgį į lazdą — ir smeik paukštelį! 

— Na, o dabar eitumėt? 

— Kodėl ne? Kad tik kas žinią duotų. Anksčiau aš gyve- 
nau prie Bodžentovo, tai mes ten tokį būrį buvom sudarę. Kas 
kokį ginklą turėjo — lankus, peilius, kardus — viską į krūvą 
dėjom. Ketinom prieš kunigaikštį patraukti, į Sandomirą. Ta- 
čiau vyskupas sužinojo, kad mes apie tai pakalbam, susėmė 
visus ir išskirstė — ką į Vroclavą, ką į Liubušą ar Budzišiną, 
ką į Liubliną. Visur, bjaurybė, turi dvarų. O su velniu viena 

ranka eina. Pasakojo toks žmogus, kad Krokuvos bažnyčioje 
velnias vyskupui patarnaująs. 

Lestkas juokėsi. Henrikas klausėsi, bet staiga krūptelėjo: 
„Greičiau, greičiau,— suragino save,— reikia imtis darbo, rei- 
kia veikti“. Tačiau ir toliau nieko neveikė. 

Kiekvieną kartą, grįžęs į Sandomirą, jis pastebėdavo, kad 
reikalai eina vis prastyn; dvaras sakytum baigia apsitraukti 
voratinkliais, o kunigai lenkiasi jo lyg maru apkrėsto. Žmonių 
pilyje mažėjo, o jei kas ir ateidavo, tai tik su kokiu prašymu, 
kaip kadaise Opatove Jaksa. Vipas po Judkos mirties buvo 
labai prislėgtas, tarnavo taip pat ištikimai, bet, matyt, stengėsi 
vis daugiau gero susitempti į savo rūselį, ir jau sklido kal- 
bos, kad jis norįs grįžti į Vokietiją. Gertrūdai buvo vargo su 
pilies moteriškuoju ūkiu, nes, tiesą pasakius, niekas kunigaikš- 
čio neklausė, žinodami, kad šiam niekas nerūpi. Kiekvieną 
sykį, kai Henrikas parjodavo į pilį suglamžytu apsiaustu, ne- 
valytais žirgais, ji vis sakydavo, jog nori grįžti atgal į savo 
vienuolyną. O jis tik atlaidžiai linguodavo galvą. 

Pagaliau vieną dieną atėjo Vipas ir pareiškė, kad be kuni- 
gaikščio brolio Sandomire nebegalima išsiversti. Kazimieras tu- 
rįs grįžti iš Vokietijos — antraip Vipas viską mesiąs ir išvyk- 
siąs. 

Tik dabar Henrikui atsivėrė akys: staiga jis pamatė, kaip 
viskas pasikeitė per tuos metus, kaip jis pats paseno, ir visos 
vadžios sprūsta jam iš rankų. 

— Ak, Vipai,— tepasakė jis, — kaip norėčiau keliauti su ta- 
vim į Romą! 

Vipas priverstinai nusišypsojo: 

— O aš norėčiau, kad maloningasis kunigaikštis gyventų 
su Manim Sandomire. 

— O Krokuvoje — nenorėtum? 

— Krokuvoje! — pakartojo Vipas, neslėpdamas abejonės,— 
ten mane kiti, didesni turtuoliai užėstų. Man geriau Sandomi- 
re. O kodėl Kazimieras buvo atiduotas kaip užstatas — pa- 
klausė, painiodamas prekybos ir politikos terminus.— Todėl, 
kad kunigaikštis Boleslovas pažadėjo atiduoti Sileziją kuni- 
gaikščiui Vladislovui. Bet aš turiu pranešti naujieną: kuni- 
gaikštis Vladislovas mirė. 

— Ką tu kalbi? Iš kur žinai? 

— Žinau. Dabar reikia atiduoti Sileziją jo sūnui — ir kuni- 
gaikštis Kazimieras grįš pas mus. 

Henrikas nusijuokė, bet tuoj pat susimąstė. Vipo tiesa, da- 
bar galima įvykdyti imperatoriaus reikalavimus ir atgauti Ka- 

zimierą. Jiedu sutarė, kad Henrikas vyks į Gnezną pas kuni- 
gaikštįį Mešką ir drauge su juo pakalbins Garbanių, kad su- 
tvarkytų šį reikalą. 

Tačiau kai jis nuvyko į Poznanę (čia Meškas tuo tarpu 
gyveno), paaiškėjo, jog broliai susitarė be jo ir, kai tik impe- 
ratorius atsiuntė savo pasiuntinius, atidavė Sileziją Vladislovo 
sūnums, bijodami, kad imperatorius vėl nepatrauktų į Lenkiją; 
taip pat, Henrikui nieko nesakę, pareikalavo grąžinti Kazi- 
mierą. Lygia greta jiedu vis tarėsi, kaip tuos Vladislovo sūnus 
kuo greičiau išguiti iš Silezijos, — mat Boleslovas negalėjo gy- 
venti be Vroclavo. 

Taigi viskas buvo sutvarkyta be Henriko; atgal į Sandomi- 
rą jis keliavo patenkintas, kad netrukus grįš brolis, bet sykiu 
ir slegiamas sunkių minčių. Jojo per Mazoviją, patižusią ir 
žliuginą, kaip visada tokiu metų laiku. Šį kartą jau keliavo 
su palyda, bet ji atsiliko, ir jis negalėjo jos sulaukti. Tad ir 
vėl jojo pirma visų su Govoreku, Herchu ir keliais kitais. Ta- 
čiau net ir tie kelionės draugai jį erzino. Govorekas Poznanėje 
elgėsi paikai, su pykčiais reikalavo sau pagarbos, geresnės 
vietos prie stalo, statė šerį, tad ir pats įsigijo Didžiojoje Len- 
kijoje galybę priešų, ir kunigaikščiui pridarė rūpesčių. O Her- 
chas, visada vienodai ištikimas ir paslaugus, slankiojo iš pas- 
kos lyg šešėlis, ir visada jo akys žvelgė į Henriką su prie- 
kaištu. Sakytum davė suprasti, kad nors ir kaip ten būtų, bet 
apie Henriką jis nieko blogo negalvojąs. Jau net jaunasis 
Vladimiras Sventopelkovičius buvo mielesnis, nors ir nepa- 
našus į senelį, o gal kaip tik dėl to. Kunigaikštis smalsiai jį 
nužiūrėdavo, nes iš Meško išgirdo vieną iki šiol negirdėtą pa- 
skalą: kad Piotras Duninas su Agniete rezgęs sąmokslą, įkal- 
binėjęs ją stoti prieš vyrą, ir abu rengęsi paimti valdžią į 
savo rankas; kunigaikštį Vladislovą būtų uždarę į tamsiąją ir 
pasmaugę, 0 patys pasiėmę Lenkiją ir valdę. Tada Vladimiras 
būtų buvęs trečias Lenkijos karalius iš naujos giminės. Hen- 
rikas šypsodamasis stebėjo vaikiną, kuris atrodė paprastas, do- 
ras ir linksmas. Jei Agnietės tarnas Dobešas nebūtų išdavęs, 
ant šito Bizantijos imperatorių palikuonio kaktos žėrėtų ka- 
rūna. Kaip ji būtų jam tikusi! 

Išskyrus tą paskalą, Henrikas iš Meško daugiau beveik 
nieko nesužinojo. Pasikalbėti su broliu be liudininkų lyg ir 
neteko. Meškas kaip paprastai rietė nosį, visą laiką buvo ap- 
suptas patikėtinių, pristeigė dvare visokių tarnybų, savo dva- 
riškius titulavo taip keistai, kad nors mirk iš juoko, o jam 
visi sakė „Jūsų didenybe“. „Jūsų didenybe!“ Henrikas vos ne- 

nugriuvo nuo kėdės, kai pirmą kartą išgirdo šį kreipinį Poz- 
nanės pilies menėje. Tačiau paskui, stebėdamas Mešką, sėdintį 
su žmona ir Žmonos seserim, apsuptą pulko sūnų, kurie kivir- 
čijosi tik už jo nugaros, iš tiesų pamatė, kad brolis sėdi didin- 
gai, lyg soste. Ir negalėjo atsistebėti, kad Meškui taip lengvai 
sekasi laikyti kumštyje savąją, tiesa, nedidelę, kunigaikštystę. 
Patys dvariškiai jam lenkiasi iki žemės. Meškas svajoja apie 
karūną — Henrikas tuo neabejojo. Apie Boleslovą brolis kal- 
bėjo su didžiausia panieka, nors gana atsargiai. Į jį, Henriką, 
Meškas, matyt, žiūrėjo kaip į tuščią vietą, laikė jį kunigu, 
vienuoliu, klausinėjo, ar jis kasdien laikąs mišias, ir nustebo, 
kad Henrikas negavęs šventimų. Ypač apsukriai jis tvarkėsi 
Pamary, vis pasidairydamas į galingąją Daniją ir karalių Val- 
demarą !!!, bet nekliudydamas Pamario kunigaikštukams palai- 
kyti ryšius su Barbarosa. Abu šiuos valdovus jis garbino kaip 
nepaprastai galingus, o Lenkija prieš juos atrodė jam labai 
menka. „Ką gi mes galim? — vis kartojo.— Ir kas iš mūsų turi 
tokią tvirtą ranką kaip karalius Valdemaras?“ Nuo tokių sam- 
protavimų jis tuoj pereidavo prie Pamario ir imdavo įrodinėti, 
kad be jūros negalįs gyventi. Jo laivai plukdydavo Oderiu 
iki Ščecino druską, kurią iš Krokuvos pusvelčiui atsiųsdavo 
Boleslovas, taip pat įvairius iš Vroclavo kasyklų gaunamus mi- 
neralus, kurie kažkodėl buvo reikalingi Prancūzijai ir Anglijai. 
Ir viską jis tvarkė kažkaip labai mikliai, jo šlovė vis labiau 
spindėjo, nors aukštinosi be saiko, niekada nieko neatsimin- 
davo ir buvo tiesiog labai kvailas. Vis dėlto matei, jog jis — 
apsigimęs kunigaikštis. „Žmonės jo klausys“,— mąstė Hen- 
rikas. 

Kiekvieną kartą, kai jis susidurdavo su apsukriais ir paly- 
ginti protingais žmonėmis, stovinčiais skersai kelio jo ketini- 
mams, kai išvysdavo konkrečias tų žmonių figūras, visos Hen- 
riko priesaikos sau, visi prisižadėjimai pavirsdavo niekais. 
Kaipgi sieksi karūnos, jei skersai kelio tau stovi štai toksai 
Meškas? Gal jį nužudyti? Bet juk tai brolis, brolis, kuris tik- 
riausiai būtų geresnis, tikresnis karalius negu Henrikas. Jis 
žino, kad reikia bijoti Valdemaro, bet antra vertus — reikia 


mokėti ir pažadėtą duoklę imperatoriui, kuris — teisėtai ar 
ne — laiko save Lenkijos žemių valdovu. Ir tik kai tiedu ramiai 
sėdi savo rūmuose, galima rūpintis ūkio reikalais, vesdinti 
sūnus, leisti už vyrų dukteris ir dėlioti ant aktų jo didenybės 
kunigaikščio antspaudą. Papildyti iždą, pasitelkus žydus pinigų 
kalėjus, taip pat ne pro šalį. 

Dabar jie kaip tik jojo per mišką, panašų į aną prie Cvifal- 
teno, kur Henrikas mėgdavo jodinėti su Herchu ir Bartolomė- 
jum (tesaugo jį viešpats), kur Lokas jam pasakojo apie viso- 
kius daiktus ir kur lyg šventoji dvasia, lyg dangaus ugnis 
nusileido į jo sielą palaimingas ryžtas. Ne, jis nepasiduos, 
bandys viską pradėti iš naujo. Kazimieras jam padės. 

Pavasariška diena jau ėjo į pabaigą. Pusė dangaus buvo 
nudažyta oranžine spalva lyg karaliaus Balduino oriflama. To 
dangaus fone ryškiai juodavo medžių šakos. Tarpumišky kuni- 
gaikštis staiga išvydo laukymę, kurioje pūpsojo apskrita kalva, 
panaši į paguldytą skydą; jau visai sausa, nugarinusi pavasario 
vandenis, ji atrodė tarsi motinos žemės krūtis. Aplink tą kalvą 
sukosi susikibusios už rankų merginos, dainuodamos pavasario 
dainas. Kiekvienais metais šiuo laiku, kol dar beržai nepri- 
tvinkę sulos, jos susirinkdavo čia ir dainuodavo. Sustabdęs 
žirgą pamiškėje, kunigaikštis žiūrėjo į lėtą ratelį ir klausėsi 
laibų balsų, kurie čia pagarsėdavo, čia vėl pritildavo, svajingi 
ir sodrus. 

Mazovija buvo pagonių kraštas — tų, kurie su šakėmis ėjo 
galabyti ponų, ir tų, kurie degino kunigus. Savotiška maištinga 
gaida skambėjo ir toje nesuprantamoje dainoje. Ir dar ji tu- 
rTėjo paslaptingos, kaustančios galios, tarytum laumių dainavi- 
mas. Henrikas klausėsi ir jautė, kaip visą kūną stingdo keistas 
alpulys, jis palengva siūbavo balnakilpėse lyg tos merginos, 
šokančios aplink kalvą. Kitas peizažas iškilo jam prieš akis, ir 
jį apėmė toks jausmas, tarsi ką tik būtų priėmęs komuniją; 
jis vėl troško didybės. 

Jei jis būtų troškęs tobulumo — gal būtų greičiau tapęs 
šventuoju ir visagaliu valdovu? Bet kas yra krikščioniškas to- 
bulumas? Visko atsižadėjimas, kuris neteikia stiprybės. Gal jam 
tapti Kalikstu Bjarne, iš kurio juokėsi net Genujos galerinin- 
kai? Gal, kaip Maslavui, vardan Sviatovito !!2 pradėti kovą 
su karaliais bei imperatoriais? Kas eis su juo? Kur ieškoti 
žmonių? 

Pūpsojo priešais toji kalva, Lenkijos bamba: už jos — miš- 
kas, toliau laukai, lygumos, kiti, neįžengiami miškai, pelkės, 
smėlynės; o už jų — miestai ir pilys, ir galiausiai — marios, o 
priešingame gale — kalnai ir tas didžiulis žemės plotas, kur 
kiekvienas žmogus jam sako „kunigaikšti“. Bet kaip rasti raktą 
į tą žemę, kaip ją apglėbti, pamilti? Kam pasakyti, kad ji iš 
tikrųjų yra? Ir kas padės suvokti jos tikrąją esmę — kaip kad 
jis pajuto tikrąją Sicilijos esmę, klausydamasis piemens dainų? 
O gal toji esmė slypi šių merginų dainoje — liūliuojančioje, 

migdančioje, bet kupinoje slaptos galios, tarytum šokėjų šlau- 
nyse tekėtų ne kraujas, o beržo syvai. 

— Pagonių išperos darkosi — pasakė (Govorekas,— liepk, 
kunigaikšti, kardais išvaikyti tą šutvę. 

— O jos dailios, — pareiškė Herchas. 

— Kaip moka, taip ir meldžiasi, — iš lėto atsakė Henrikas.— 
Pavasaris ateina į mūsų miškus. 

Ir jie leidosi tolyn. 

Jojo į Plocką. Henrikas norėjo pamatyti ant katedros durų 
smulkutę Verchoslavos figūrą. 


XXVIII SKYRIUS 


Prasidėjo vasaros karščiai, ir pagaliau sugrįžo Kazimieras. 
Parjojo su keliais ponais, su tarnu vokiečiu, veikiau sunykęs 
ir nusmurgęs, negu įgavęs imperatoriaus dvariškio šaunumo. 
Išvydęs, kas dedasi brolio pily, griebėsi už galvos ir, pasitaręs 
su Govoreku bei Vipu, nedelsdamas ėmėsi darbo. 

Henrikas pastebėjo, kad brolis nė per nago juodymą nepa- 
sikeitęs, koks išjojo į aną lauką ties Kšiškovu, toks ir sugrįžo. 
Ir pasakojo tik apie tai, ką matė keliaudamas per Vroclavą ir 
Krokuvą, kaip gyvena brolis Boleslovas. Apie vokiečius, apie 
imperatorių — nė žodžio. Tik vėliau Henrikas visai atsitiktinai 
sužinojo, kad Kazimieras su imperatoriumi lankęsis Italijoje, 
apkeliavęs Lombardijos miestus, buvęs su Barbarosa Turine, 
pusseserės vestuvėse. Kokios pusseserės? Paaiškėjo, kad tai bu- 
vusi Richenca, kuri, vėl tapusi našle, tekėjo už Tulūzos grafo. 
Išgirdęs šią naujieną, Henrikas nušvito, ėmė klausinėti, kaip 
atrodžiusi Richenca, ar graži? O Kazimierą tie klausimai tik 
stebino, — vestuvės buvusios klaikiai nuobodžios, o Richenca — 
sena ir bjauri; Italijoje labai kamavusi kaitra, šarvuotam sėdėti 
ant žirgo buvę nepakenčiama, ranka vos nulaikiusi ietį. Ten 
jam piršę kažkokią kunigaikštytę, bet apie tai jis nenorėjo 
net prisiminti. Tiek Henrikas ir tesužinojo apie visus tuos pen- 
kerius metus, Kazimiero praleistus Vokietijoje. 

Užtat parvykęs į Lenkiją, Kazimieras tuoj suskato veikti: 
nujojęs į Vislicą, išbaidė iš ten Gertrūdą, tada nudūmė į Liub- 
liną ir iškart puolė pas savo draugus, rusų kunigaikštukus, 
pradėjo su jais kažką slapčia regzti, tartis. Priiminėjo kažkie- 
no pasiuntinius, kažkur siuntinėjo savus. Į Sandomirą grįžo kuo 
puikiausiai nusiteikęs, paslaptingu veidu. Vieno dalyko išmo- 
ko Vokietijoje — šauniai gerti. Gėrė net vakarais, dažniausiai 

su Lestku, išsitempęs jį iš po žmonos patalų. Dieną tarėsi su 
Vipu, sumaniai ir greitai darė tvarką Sandomiro tėvonijoje ir 
vis ėjo maudytis į Vyslą. Neapsakomai mėgo tas maudynes, o 
kadangi vasara buvo karšta, tai valandų valandas pliuškenda- 
vosi vandeny. Žmonės jam sakydavo, kad taip negerai, kad 
vandens deivės galinčios jį užburti arba jo vyrišką daiktą 
patepti juodąja šaknim — ir liksiąs nevaisingas. Tačiau Kazi- 
mieras tik juokėsi ir nardė kaip žuvis, rengė varžybas su 
vaikinais, kuris greičiau perplauks Vyslą ir vėl sugrįš, o greita 
srovė nunešdavo plaukikus gerą pusmylę į šoną. Tada jau 
visi pastebėjo, kad jis daugiau būna Sandomire negu Vislicoje. 
Gertrūda tik lingavo galva ir dažnai — deja — pati įkalbinė- 
davo Kazimierą nuvykti pas Nastką, bet šis tik juokėsi ir ne- 
skubėjo pas meilužę. Garbioji vienuolė dėl to rimtai sielojosi, 
nes buvo labai prisirišusi prie ūkiškos merginos. 

Pirmiausia Kazimieras sureguliavo riterių užsiėmimus ir pa- 
pildė vyno bei ginklų atsargas. Ir viskas Kazimierui sekėsi 
labai lengvai: žiūrėk, jis dar nespėjo išjoti pro pilies vartus, 
o sargybinio alebardininko stovėsena jau kita, ir pakeliamasis 
tiltas kitaip leidžiasi. Matyt, Kazimieras turi tą pačią dovaną 
kaip ir Meškas, mąstė Henrikas; vaikinas irgi sugeba lengvai 
susidoroti su viskuo, bet toli vis tiek nenueis: jam trūksta 
iniciatyvos. Be to, Kazimieras nesuka galvos, ką jam tas suge- 
bėjimas valdyti galėtų duoti. Neturi jokių ambicijų, jam gana, 
kad yra Vislicos kunigaikštis, kaip kad jo draugai yra Lucko, 
Dubno ar Svirės kunigaikštukai; Henrikui mirus, ateis į San- 
domirą, o šiuo tarpu pliuškenasi vandeny ir paikioja kaip kū- 
dikis. Ir vis dėlto dvare įsigali tvarka, ir ūkis ima kilti. 

Pirmiausia pasikeitė žirgų išvaizda. Karčiai ir uodegos buvo 
pakirpti pagal vokišką madą; Vipas suvarė bobas siūti ir 10- 
pyti apdangalų bei gūnių, o šikšniai sutvarkė apinasrius. Rite- 
riai, atvykę lydėti kunigaikščio į kelionę — lankyti kurios nors 
kaštelionijos, į atlaidus, ar spręsti teismo bylų — jau atrodė 
kaip pridera. Paskui Kazimieras davė įsakymą gerai šerti kar- 
ves, ėmė daugėti pieno, kuriuo buvo girdomos kiaulės, ir 
dabar į kunigaikščio stalą keliavo nuostabūs kepsniai — nors 
vaišink patį karalių. Gertrūda prižiūrėjo paukštyną ir Kazi- 
miero rūpesčiu iš svirnų visada gaudavo kiek reikiant pastur- 
lakų; paskui buvo sutaisyti laivai, kad galėtų plaukioti Vysla; 
buvo prigriebti drevininkai, ir šie sunešė kur kas daugiau me- 
daus ir vaško negu ankstesniais metais. Vipas taisė gardžius 
aviečių antpilus, vienas gyvendamas savo „viloje“, kurią ap- 
leido visi jo bendratikiai. Apie Telį Kazimieras net nepasitei- 

ravo — Matyt, žinojo, kas čia įvyko. Vėl padaugėjo pinigų sta- 
tinėse, laikomose pilies rūsiuose, o kunigaikščiams iš Vroclavo 
buvo parsiųsdinta gelumbės ir brokato puošniems apsiaustams 
bei auksu siuvinėto melsvo šilko žirgų apdangalams. Kazimie- 
ras siūdinosi gražius drabužius ir kailinius, sakytum rengėsi 
vestuvėms. 

O paskui iškilo tamplierių bei Mechove ir Zagoscėje įsikū- 
rusių vienuolių klausimas. Kazimieras iškėlė jį savo broliui 
visiškai tiesiai ir taip neįprastai, dalykiškai ir aiškiai, jog Hen- 
rikui jis pasirodė net šiek tiek bedieviškas. 

— Ko jie nori? — paklausė Kazimieras, ir Henrikas negalė- 
jo atsakyti į tą klausimą. Nori teisybės — tai būtų per daug 
juokingas atsakymas, nori sukurti dievo karalystę žemėje — 
bet kuo čia dėti bebrynai? Ar dievo karalystė į žemę gali 
ateiti tik tada, kai jie gaus bebrynus? Argi ordinų broliai 
iš tiesų turi engti aplinkinius žmones ir jėga versti juos dirbti 
žemę pagal savas taisykles — arti rudenį ir užsėti prieš žiemą? 

Visus tuos klausimus Henrikas ryžosi atvirai išdėstyti Kazi- 
mierui, bet Kazimieras nesuprato brolio abejonių. Jam rūpėjo 
tik vienas dalykas: ar vienuoliai čia yra tam, kad gintų kuni- 
gaikštystę, ar prireikus jie pakels kardą. Jo nuomonė buvo 
tokia: kai tik pasitaikys proga, jiedu turi atvirai pasikalbėti 
su Džoriku de Belu Pratu ir iškelti tą klausimą „visu aštru- 
mu"— kaip sakė Kazimieras, matyt, perėmęs tą posakį iš savo 
bičiulių, gyvenančių Rytuose. 

Lygiai to paties, ko jį paklausė brolis, Henrikas galėjo pa- 
klausti ir save: ko jis norit Ar jo valstybė irgi turi būti dievo 
karalystė žemėje? Bet kaip tada elgtis su broliais, kaip juos 
įtikinti, jog dėl visų laimės jie turi jam nusilenkti? Tai neįma- 
noma, taigi neimanoma ir visa kita. Ar iš tikrųjų? 

Vieną kartą Kazimieras, labai iškilmingai sugrįžęs iš Hali- 
čo, atsiklaupė prieš Henriką ir paprašė siųsti piršlius į Kijevą, 
kad išpirštų jam kunigaikščio Rostislavo !!3 dukterį. Haličo ku- 
nigaikštis Romanas !!4 jau esąs per pasiuntinius susitaręs dėl 
tų piršlybų, Rostislavas tikriausiai nesipriešinsiąs, jo duktė jau 
atėjusi į metus ir, kaip visi sako, tikra gražuolė, — trumpai 
tariant, viskas jau sutvarkyta be Henriko žinios. Henrikas šiek 
tiek užsigavo, kad tokie svarbūs dalykai sprendžiami už jo 
nugaros, bet Kazimieras aiškino, esą, nieko tikro nežinodamas, 
bijojęs sakytis broliui. Su Romanu viskas jau buvę sutarta dar 
prieš Kazimierui iškeliaujant į Vokietiją. O dabar, kai Rostis- 
lavas atsisėdo į Kijevo sostą, pats laikas užbaigti tą reikalą. 

„O Nastka?“— pamanė sau Henrikas, bet garsiai neišdrįso pa- 
klausti. 

„Kaip menkai mes pažįstame pačius artimiausius žmones! — 
mąstė jis.— Štai brolis, kuris užaugo mano akivaizdoje ir kurį 
tiek metų mačiau kone kiekvieną dieną. Išsiunčiau jį į Vokie- 
tiją, o jis ten galvojo tik apie Rusią.“ 

— Ten stepės, ten laisvė...— kadaise pasakė Kazimieras. 
Daugiau apie savo jausmus šiam kraštui brolis niekada ne- 
kalbėjo, smulkiau nieko neaiškino. „Ten laisvė“ — štai ir vis- 
kas. Tačiau iš Kazimiero žodžių į Henriką padvelkė tas ypatin- 
gas kvapas, kurio persmelktas visas oras nuo Liublino iki pat 
Kijevo; Henrikas tarytum išvydo tas erdves, melsvas lyg Dnep- 
ro vanduo, palei kurį dunksojo mėlyni kupolai, nusagstyti 
auksinėmis žvaigždėmis. „,Neturim tokio miesto kaip Kijevas, — 
mąstė jis— nei Krokuva, nei Plockas nė iš tolo jam nepri- 
lygsta, gal tik Vroclavas toks pat auksabokštis.“ Tačiau „ten 
stepės — ten laisvė“, Kazimieras negalėjo atsispirti tiems ke- 
rams ir labai lengvai nusikratė nuo savo kojų imperijos kelių 
dulkes. Jeigu taip Kazimieras viešpatautų Kijeve, o aš Kroku- 
voje,— dingtelėjo jam,— didi būtų mudviejų galybė. Ar ji pa- 
sitarnautų dievo karalystei? Sėdėjo Kijevo soste proseniai Nar- 
susis ir Dosnusis — ir abu turėjo trauktis iš stepių, kuriose 
guldė galvas jų kariai. Kam jie tai darė? Ar jie būtų sugebėję 
suteikti tai žemei naują, teisingą pavidalą? 

„O Nastka?'— pamanė Henrikas, bet Kazimierui apie ją 
neužsiminė, kaip apskritai niekada nekalbėjo su juo apie mo- 
teris. Vengė šios temos, droviai pridengdamas ją vienuolišku 
apsiaustu, — bet ar gerai darė, ar nereikėjo rimtai pasikalbėti 
su broliu? Paklausė, ką apie tai mananti Gertrūda, bet ši tik 
atsiduso, — matyt, Kazimieras pats sugalvos, ką daryti. 

Ir iš tiesų sugalvojo; po kurio laiko Gertrūda Henrikui 
pranešė, jog Nastka pažeminta — paskirta raktininke ir tarnai- 
čių prižiūrėtoja ir nors labai dėl to sielvartavusi, bet Kazimie- 
ras buvęs neperkalbamas ir net šiurkštus. Sako, primušęs mer- 
giną, kai ši pradėjusi jam priekaištauti. Ir išvyko į Kijevą pirš- 
liai — vaivada Govorekas ir Vlodekas Sventopelkovičius Du- 
ninas. Tuo pačiu metu buvo išsiuntinėti žygūnai pranešti bro- 
liams, kad rudenį, dvi savaitės prieš šventą Martyną, atvyktų 
į Vislicą, į vestuves. Visa Sandomiro pilis suskato joms ruoš- 
tis. Seniai čia nebuvo tokių iškilmių. Henrikas tuo metu lyg 
ir liovėsi buvęs savo pilies valdovu — čia šeimininkavo Kazi- 
mieras ir Gertrūda. Tarp Vislicos ir Sandomiro zujo pasiunti- 
niai, o Gotlobas stengėsi prisiminti ankstesnių kunigaikščių 

vestuves ir kamantinėjo vyresnius žmones, kaip būdavo daro- 
ma senovėje. 

Henriko nuostabai, Boleslovas pranešė neatvyksiąs, užtat 
Meškas atvyko su tokiu dvaru, kad šis netilpo pilaitėje ir net- 
gi miestelyje. Žemesnieji dvariškiai nakvojo palapinėse. Meš- 
kas kaip gandras stypinėjo po menę, o kadangi buvo pats ru- 
dens lietmetis, aplinkui neišbrendami purvynai,— visi turėjo 
kantriai laukti, iki atvyks Elena. Meškas, apvesdinęs šitiek vai- 
kų, tiek sykių kėlęs vestuves, patarinėjo Henrikui ir Gotlobui, 
kaip viską daryti. Vipas sielojosi, kad tos iškilmės suris visus 
pinigus ir visas pilies atsargas, ir kiekvieną Henriko pageida- 
vimą išklausydavo piktai šnirpšdamas ir purkštaudamas. Kazi- 
mieras pats buvo geras šykštuolis, bet liepė Nastkai ir Gertrū- 
dai rūpintis, kad svečiams nieko netrūktų. Henrikas dabar pir- 
mąkart pamatė Nastką: ji buvo labai graži, be to, kunigaikš- 
tytė, tegu ir ne iš garsios giminės, jos tėvo dvaras buvo kaž- 
kur tarp pelkių, ar tik ne Belske. Nepatiko Henrikui brolio 
elgesys, o pati meilužė vaikščiojo apsiniaukusi kaip debesis. 

Meškas nieko to nematė. Stypinėjo po menę, žavėjosi sa- 
vo paties gražbylyste, o kiti tik pagarbiai tūpčiojo aplinkui. 
Visi bijojo, niekas nedrįsdavo pertraukti jo ilgų pamokslų. 
Henrikas norom nenorom buvo priverstas kalbėtis su broliu 
per tas ilgas valandas, kai jiedu dviese sėdėdavo menėje, lauk- 
dami brolienės. Ir jam buvo keista, kad toks žmogus kaip Meš- 
kas — pasipūtęs ir išdidus — gali pelnyti kitų pagarbą. Tačiau 
pats vis pagalvodavo, kad nenorėtų šalia savęs turėti tokį 
didingą kvailį. 

Vieną dieną Henrikas jam papasakojo apie Dosniojo ka- 
rūną viską, ką buvo girdėjęs iš Agnietės ir Otono iš Štucelin- 
geno, tačiau nutylėjo apie tai, ką pats rado Dosniojo kape Osi-. 
jeke. Tačiau Meškas, Henriko nuostabai, nė kiek nesidomėjo 
tais dalykais. 

— Karūna, karūna,— pasakė jis — ne tai svarbiausia. Rei- 
kia turėti tvirtą ranką ir mokėti kietai suimti žmones. 

Jis truputį pavaikščiojo po kambarį, paskui stabtelėjo prieš 
Henriką ir, glostydamas šviesią barzdą, kalbėjo toliau: 

— Matai, dabar nebe tie laikai, kiekvienas nori malti lie- 
žuviu, kiekvienas nori valdyti ir stumdyti mus kaip šachmatus. 
Reikia su tuo taikstytis ir drauge kreipti viską savaip. Nieko 
nepadarysi — Narsiojo, pagaliau net ir mūsų tėvo laikai nebe- 
grįš. Gerai Valdyti gali tik tas, kas sugeba prisitaikyti prie 
esamų sąlygų. 

— Niekad o niekad! — sušuko Henrikas— Aš mačiau Bar- 
barosą. 

— Na ir kas? O aš dar prisimenu tėvą ir Skarbimirą, ..— 
Meškas susimąstė.— Ne, tada viskas buvo kitaip negu dabar. 
Mes negalėtume būti karaliais. 

— Kodėl? 

— Todėl, kad mes nemokame būti tokie tvirti, nerūpestingi, 
paprasti. Žinai, brangusis Henrikai, tarpais man atrodo, kad 
pasidarėme pernelyg gudrūs, per daug kalbame, galvojame. O 
reikėtų daryti, kaip tėvas darė: nusibodo jam sėdėti soste ir 
klausytis mūsų motinos aimanų — gerai! Tik sušuko: „Vyčiai — 
pirmyn!" — ir, žiūrėk, jau lekia riterių būrio prieky, nežinia 
kur, nežinia ko. Pargabendavo aukso ir sidabro, daniškų puodų 
ir itališkų perlų. Dievuliau, ką apie tokią politiką būtų pasakęs 
Dosnusis! 

— Valdyti — reiškia kurti naujas sąlygas,— tarė Henrikas. 

— Taip. Galimas daiktas. Tačiau kas dabar šitai sugebės? 
Beje, žinau kas! Galbūt Sventopelkas arba Jaksa ir, aišku, Kro- 
kuvos vyskupas. Bet mes? Jei sugebėtume, nesėdėtume čia ir 
nemaltume liežuviais. Tikrai. O Boleslovas neatvažiuos todėl — 
pridūrė nelauktai, — kad baiminasi, jog mes jam čia akių neiš- 
durtume. 

Jis nusikvatojo ir ėmė vaikščioti po menę, kliuvinėdamas 
už kilimų. 

— Bet mes jau to nesugebėsim padaryti. Ar ne, Henrikai? 

Henrikas suprato, kad Meškas jį tikrina. Matyt, kažkokie 
gandai jau yra pasiekę Krokuvą, jei Boleslovas neatvyko, ir 
Poznanę — jei Meškas su juo šitaip kalba. Henrikas susiraukė, 
bet nutylėjo. 

— Sakiau Bolekui,— vėl prabilo Senasis,— jei Henrikas no- 
rėtų, tai seniai būtume po jo padu. Ko gi jis tuos riterius iš 
Šventosios žemės atsikvietė? Bet jis dievobaimingas, nieko iš 
to neišeis! 

Meškas pašnairavo į Henriką; šis sėdėjo atsainiausia poza, 
išsikėtojęs ant suolo, atsirėmęs į palangę. Tačiau širdis jam 
dunksėjo it kūjis. 

— Ne, tu tokiems dalykams netinki,— varė toliau Meškas.— 
O Kazimieras juo labiau, jis per daug — kaip čia tau pa- 
sakius,— per daug teisingas! O siekiant valdžios teisybė ma- 
žiausiai reikalinga. Kazimieras naivuolis, jis tais dalykais ne- 
kvaršina sau galvos, jam gana to, kad gali taikyti susivaidi- 
jusius kunigaikštukus Volynės pelkėse ir vaidinti didelį poną 

prieš rusus. Taip pat neblogas užsiėmimas. Ir dar kažin ar ne 
pats geriausias? Bent jau pats lengviausias! 

Henriko lūpas perkreipė šalta, bereikšmė šypsena. ,„Ne toks 
jau jis kvailas, — mąstė, žiūrėdamas į Mešką,— net labai gud- 
rus. Nušluostė man nosį, bet dar pasigailės to.“ Išgirdus Meško 
postringavimus, jam užvirė kraujas. Jis nesitvėrė pykčiu; to- 
lesnis šio brolio likimas jau neberūpėjo. Priešingai, dabar Hen- 
rikas mielai būtų leidęs šiam gandrakojui pajusti ant kupros 
savo tamplieriško kumščio svorį. 

Bet štai atėjo žinia, kad kunigaikštytė Elena jau nebetoli. 
Reikėjo skubiai baigti pasiruošimus. 

Elena buvo Verchoslavos pusseserė, ir Henrikas turėjo ma- 
žytę viltį, kad atvyks mergaičiukė, panaši į aną, mirusiąją. 
Slapčia džiaugėsi tuo, prieš akis jam vis vaidenosi balta, vie- 
nuoliška brolienės suknelė. Tačiau atvažiavo tvirta, liekna mer- 
gina, anaiptol ne baikšti ir daug vyresnė už anų metų Ver- 
choslavą. Beje, Elena buvo graži. Aukšta, raudonskruostė, mė- 
lynakė, su juodais antakiais ir ilgomis, kone iki blauzdų kasomis; 
vilkėjo auksu tviskančiais drabužiais, avėjo raudonais ba- 
tais, o visa krūtinė iki pat pilvo buvo apkarstyta barškančiais 
karoliais. Su ja atvažiavo pulkas moterų ir bajorų, rusų ponų 
bei tarnų, tačiau visų jų, Meškui patarus, netrukus buvo atsi- 
kratyta — jie išdundėjo atgal vežini dovanomis Rostislavui. Ele- 
na liko viena, bet dėl to anaiptol nenusiminė. Kelionėje susi- 
draugavo su Govoreku, gal net per daug, vis mėgino kalbėti 
lenkiškai, prie stalo drąsiai terpėsi į kalbą ir sykiais beveik 
perrėkdavo Mešką bei kitus kunigaikščius. Tačiau Kazimierui 
ypatingos meilės nerodė. 

Per visas vestuves ir jų apeigas Henrikas prieš akis tebe- 
matė Verchoslavą. Ir atminty šmėsčiojo visi tie įvykiai, kurie 
atskyrė jį nuo anų laikų. 

Kadangi vestuvės vyko jo kunigaikštystėje, o Boleko ne- 
buvo, tai Henrikas per iškilmes ėjo pirma Meško, pavaduoda- 
mas Kazimierui tėvą, o Gertrūda pavadavo motiną. Vestuvi- 
ninkai susirinko Vislicos pilies riterių menėje. Židiniuose lieps- 
nojo ugnis. Visi sustojo pusračiu: vidury Henrikas, dešinėje 
Gertrūda, kairėje — Meškas, toliau Poznanės, Vislicos, Sando- 
miro ponai, Belsko, Lucko, Svirės ir Polesės kunigaikštukai — 
Kazimiero draugai iš rytinio pasienio, Sventopelkas su Vladi- 
miru, Piotro anūkų, Jaksa; atskirai stovėjo šventųjų riterių 
delegacija — šių veiduose kaip visada švietė mįslinga šypsena. 
Atrodė, kad čia kokie saracėnai, sustoję pusmėnuliu, laukia 
kryžeivių puolimo. Pro didžiąsias duris į menę sugarmėjo jau- 

nosios palydovai rusai, rankose laikydami žvakes ir giedodami 
pagonišką giesmę. O už visų djakonų, auklių ir raktininkų ėjo 
Elena su puošnia suknia, tviskančia ir žaižaruojančia žvakių 
šviesoje. 

Kol ji šitaip iš lėto ėjo artyn, Henrikas mintimis klajojo 
visai kitur, galvojo apie Verchoslavą; lyg šešėlis prisiminimuo- 
se šmėsčiojo tėvas — regėjo jį aukštą ir stiprų. Ir regėjo didžią 
Lenkijos galybę. 

Tą akimirką Henrikas pirmąkart aiškiai pajuto, koks jis 
pasikeitęs. Prisiminė savo prisižadėjimus ir ketinimus — kaip 
svajojo surinkti jaunų, ištikimų vyrų būrį ir traukti su jais į 
kovą dėl savo didybės. O dabar štai stovi Vislicos pilaitėje, 
jam net nepriklausančioje, ir laukia naujosios brolienės, savo 
kijevietiškais pašvitais nustelbiančios nuskurdėlius lenkus. O 
kokie toliai dabar skyrė jį nuo Cvifalteno vienuolyno ir nuo 
tos pačios Gertrūdos, ir velionės Agnietės, ir jų pokalbio. Hen- 
rikas taip pat galėjo parodyti jaunavedžiams karūną — tačiau 
kokią: lankelį su tuščiomis brangakmenių akiduobėmis. Ko ji 
bėverta šiandien? Dabar, kai kiekvienam rūpi tik apsukti im- 
peratorių, pažadėti jam duoklę, prisiekti ir nenusiųsti, klauptis 
prieš Vokietiją, o už jos nugaros įžūliai kelti garbanotą galvą? 
Štai stovi šalia jo Jaksa, Sventopelkas — stovi kaip lygūs, ga- 
lingi, turtingi, lobstantys iš vergų darbo; vergai jiems ir miš- 
kus kerta, ir žemę dirba, o jaunasis Govorekas vietoj nuolan- 
kumo slepia širdy puikybę ir stato šerį. 

Elena ėjo tarp dvariškių, sustojusių dviem eilėm, o Henri- 
kui atrodė, kad kol ji praeis pro visas tas žvakes ir auksu 
žėrinčias didikių suknias, tai prisiartinusi išvys jau kitą, visiš- 
kai pasikeitusį žmogų tamplieriaus apsiaustu. Ir kai ji atsi- 
klaupė priešais Henriką, šis pasijuto neturįs jėgų ją pakelti 
ir perduoti broliui, kuris žengė artyn iš už prasiskyrusios gi- 
minaičių ir didžiūnų sienos. O ką jau kalbėti apie tas jėgas, 
kurių reiktų kardui suimti, jei jis ryžtųsi stoti į kovą, pamir- 
šęs Jeruzalę, Sandomirą, Palermą, Richencą ir aną žydę. 

Dabar Henrikui dingtelėjo mintis, kad jis galbūt per daug 
visko prisižiūrėjo pasaulyje ir todėl negali taip paprastai švais- 
tytis kardu, negali uždaryti brolių į belangę ir įsakyti juos 
pasmaugti ar išdurti jiems akis kaip Zbignevui, kuris nuo to 
ir mirė. O gal jis tik pernelyg silpnas ir ieško visokių pre- 
tekstų tam silpnumui pateisinti. Dabar, kai apvesdins Kazimie- 
rą, dar tik palauks, kol šis turės vaikų, — tai bus jo „anūkai“, — 
ir tada jau niekas neberūpės. Ateis laikas žengti lemiamą žings- 
nį, ir Henrikas turės jį žengti būtinai, neišvengiamai. 

Tuo tarpu, paėmęs Eleną už rankų, padėjo jai atsistoti, ap- 
kabino ir, atsisukęs į Kazimierą, perdavė jam; tada abu su- 
klaupė priešais Henriką. Gotlobas (jis vilkėjo keistu violetiniu 
apdaru su aukšta apykakle) padavė jam šventą paveikslą, at- 
gabentą nuo Viešpaties karsto, ir tuo paveikslu pirma jis, o 
paskui Gertrūda palaimino nulenktas galvas. Kazimieras buvo 
susijaudinęs ir iš padilbų žvilgčiojo į brolį, tarsi laukdamas 
jo pritarimo. Dvaro tarnaičių minioje, pačiame priekyje Hen- 
rikas matė Nastką, stovinčią lyg niekur nieko, bet labai iš- 
raudusią, apsigobusią žalia skarele; ji laikėsi paprastai ir ne- 
žiūrėjo į Eleną. Paskui visi labai triukšmingai išgarmėjo į 
koplyčią; nors ši buvo prie pat pilies, visi susėdo ant žirgų. 
Tarp grynaveislių Lenkijos, Portugalijos ir Italijos ristūnų mai- 
šėsi ir rusiškų darbinių arklių; šalia pašukinių gūnių mirgėjo 
auksu atausti, žydri ir raudoni apdangalai; žvangėjo Šventojo 
Karsto riterių šarvai, kurių lenkai niekada nedėvėdavo, o rusų 
ponai turėjo susivilkę po kelerius kailinius. Henrikas, liūdnas, 
apsivilkęs paprastu baltu apsiaustu, jojo to margumyno vi- 
dury. 

Nuo kunigaikščių, kunigų ir didikų minios jį skyrė nema- 
toma siena. „„Panieka — ne pati geriausia valdymo forma“, — 
pamanė. Ir apžvelgė pamažu jojančią minią. Odos, taukų, kai- 
lių ir bebrų išmatų tvaikas sklido nuo visos procesijos. Gal 
jis ir būtų laimingesnis, jeigu šitaip jotų karūnuotis, tačiau 
visada ilgėtųsi apelsinų žiedų kvapo, kurio saldumą vieną kar- 
tą patyrė Palerme. Ir per visas tas barbariškas iškilmes, tru- 
kusias be galo ilgai, Henrikas vis galvojo apie kvepiančius 
apelsino žiedus priešais Kristaus Karaliaus veidą. 

O tuo tarpu visos jungtuvių ir vestuvių apeigos vyko sklan- 
džiai ir prideramai. Seniai ir senės prižiūrėjo, kad viskas būtų 
daroma pagal senus primityvius papročius. Taigi Elena rau- 
dojo ir blaškėsi, norėjo pabėgti nuo altoriaus, pamergės rypavo 
tarytum per laidotuves, o senos, patyrusios moterys kvaksė- 
damos lyg varlės itikinėjo, kad nesą ko bijoti ir kad labai 
gera turėti vyrą. 

Kazimieras darė viską, ką tik reikėjo. Stovėjo pabrolių 
priekyje linksmas ir žvalus, bet iš vidaus tarytum spinduliuo- 
jantis paslaptingą šviesą, kuri jam teikė orumo ir rimties. Visi 
su nuostaba žiūrėjo į jį. Pats Henrikas negalėjo atsistebėti, 
kad brolis taip įsijautęs į savo vaidmenį, kad iš tikrųjų yra 
jaunikis karalaitis, narsiai žengiantis per visą tą apeigų, kva- 
pų, prietarų ir bažnytinių himnų tirštymę. 

Giedojo choras, žvangčiojo nešiojami smilkytuvai, ir po 
visą koplyčią sklido rusiškų smilkalų ir rusiškų kailių kvapas. 
Nutilus bažnytiniams himnams, bobos pradėjo traukti grynai 
pasaulietiškas ir net nepadorias dainas. Tačiau kadangi dai- 
navo bažnyčioje, nešvankius žodžius pakeisdavo kitais, pra- 
sidedančiais ta pačia raide, ir iš viso to pasidarė keistas pa- 
goniškų simbolių ir padrikų žodžių mišinys. Pirmą kartą Hen- 
rIikas pasijuto taip arti maištingojo Maslavo laikų; ta pati 
jėga, kuri tada pastūmėjo žmones į kovą prieš ponus, prasi- 
veržė ir dabar, tik čia ji grūmėsi ir pynėsi su katalikų bažny- 
čios galybe. Po pamergių rypavimų, moterų stūgčiojimų vėl 
atsiliepė vienuolių choras, kuris savo iškilmingų skandavimu 
padėjo jauniesiems ir jų meilei kilti į didesnes aukštybes. 

Pati Gertrūda, nors pusiau vokietė ir užaugusi vienuolyne, 
kaip „įmotė“ dar turėjo atlikti keletą pagoniškų ceremonijų 
ir per gaubtuvių apeigas vadovauti įkaušusių moterų tuntui. 
Nuvargusi, suplukusi Elena džiaugdamasi nusiėmė didžiulį, 
kviečių varpomis ir perlų karoliais apipintą vainiką ir atgręžė 
mėlynas akis į Gertrūdą, laikančią rankose auksines žirkles, 
kurios paprastai buvo vartojamos per kunigaikščių apkirpimo 
ir gaubtuvių apeigas. 

O paskui buvo guldytuvės. Jaunieji atėjo iš skirtingų pu- 
sių, Kazimierą atlydėjo vyrai, Eleną — moterys, visi iškilmin- 
gai giedodami; abu pulkai susitiko prie miegamojo durų. Jau- 
niesiems žengiant per slenkstį į kambarį, kur jų laukė jau 
pataisytas guolis, tarpdury išdygo Nastka. Ji buvo labai iš- 
blyškusi ir stovėjo įsikabinusi į staktą. 

— Neleisiu! — sušuko.— Neleisiu! Man jis davė priesaiką, 
mane žadėjo vesti, aš jam dar sūnų pagimdysiu. Aš tokia pat 
kunigaikštytė kaip ir tu,— šaukė ji Elenai. — Su manim miego- 
jo tiek metų... tiek metų...— kartojo lyg apkvaitusi. 

Visi nustėro, Henrikas nudelbė akis. Gertrūda bandė nu- 
tildyti Nastką, kažką jai kalbėjo, iš susijaudinimo painiodama 
rusiškus, lenkiškus ir vokiškus žodžius. Tačiau Nastka ją at- 
stūmė. 

Kazimieras stovėjo kaip stulpas, o Henrikas ir Govorekas, 
prilaikę jį iš šonų, nuleido rankas. Tik viena Elena atrodė 
visai nesutrikusi. Staiga ji žengė į priekį ir sušuko: 

— Reikėjo jį ir saugoti, jei norėjai, kad tave imtų. Irgi 
mat kunigaikštytė atsirado! Iš Belsko! Nenusaugojai, o dabar 
šaukštai po pietų! 

Tačiau Nastka stovėjo kaip stovėjusi miegamojo tarpdury, 
išskėtusi rankas į šalis, ir kažką padrikai šūkalojo. 

— Nagi leisk! — suriko Elena. Ir niekam nespėjus atsito- 
kėti griebė Nastką už karolių ir taip patraukė, kad jos galva 
loštelėjo atgal, o siūlai nutrūko ir ant jaunavedžių miegamojo 
slenksčio čežėdamas pabiro karolių lietus. 

Nastka dar bandė gintis, klykė: 

— Neatiduosiu jo, neatiduosiu! 

Henrikas buvo kažką besakąs, atsigręžė į užpakaly susto- 
jusius riterius, kad šie išvestų tą moterį, bet neįstengė ištarti 
nė žodžio. 

Tuo tarpu Elena, paleidusi Nastką, žengė porą žingsnių at- 
gal ir atsivėdėjusi taip rėžė klykiančiai meilužei per veidą, 
kad ta net susverdėjo. Nė nepažvelgusi į Nastką, kuri nu- 
griuvo į Gertrūdos glėbį, Elena paėmė vyrą už parankės ir 
nusitempė į miegamąjį. 

Taip baigėsi kunigaikščio Kazimiero guldytuvės Vislicos 
pilyje. 


XXIX SKYRIUS 


Vislicoje — laimė, Sandomire — ramybė; metai po metų 
slinko be jokių didesnių įvykių. Vėl visur buvo tvarka, niekur 
nieko netrūko. Atėjo derlingi metai, iš Silezijos privažiavo 
pirklių, kurie supirko neregėtai daug vaško, ketindami per- 
parduoti jį imperijos žemėse, paskui atėjo eilė kunigaikščio 
žirgams, paskui — kailiams. Daug sidabro atsirado Lenkijoje, 
nors dažnai pasitaikydavo ir netikrų pinigų; vis dėlto mugės 
būdavo labai gausios, žmonės gyveno ramiai ir laimingai. Kar- 
dai rūdijo kamarose ir klėtyse. Kaimiečiai aptingo ir retai be- 
ateidavo skųstis į Sandomirą,— tiesą pasakius, jau buvo įpratę, 
kad iš to vis tiek nebus jokios naudos. Riteriai kryžininkai 
arė dirvonus aplink Opatovą; Vladimiras Sventopelkovičius, 
mokydamasis iš jų, pavertė Vlostovą žydinčia oaze, 0 į savo 
pilaitę ėmė gabentis bizantiškus bei itališkus kilimus ir sal- 
džius vynus, kuriuos kunigaikštis Henrikas labai gyrė, saky- 
damas, kad lygiai tokius gėrė savo kelionėse. 

Tos kelionės Sandomiro kunigaikščiui atrodė vis tolimes- 
nės ir nerealesnės, sakytum grimzdo į miglą,— ir jis jau nebe- 
žinojo, ar iš tiesų yra matęs karaliaus Rožerio apsiaustą, ar 
tai tik jo vaizduotės padarinys. Apie tai, ką regėjo keliauda- 
mas, pasakodavo tiktai vaikams ir mėgo būti jų lankomas. 
Lestkas tuo metu jau buvo susilaukęs trečios dukters, pagaliau 
gimė ir sūnus. Ateidavo į kunigaikščio kambarius ir Gotlobo 

Vincentas, labai mielas, paklusnus ir geras vaikas. Atrodė toks 
pat dailus kaip Gotlobas ir stropiai laikėsi visų mandagumo 
taisyklių, lyg būtų ne mažas berniukas, o suaugęs dvariškis. 

Vislicoje vaikai gimdavo ir mirdavo, sveiki augo tik pir- 
moji duktė ir sūnus Boleslovas. Nastka rūpestingai prižiūrėjo 
Elenos vaikus, o šiai labiau rūpėjo politika. Tai buvo „bobiška 
politika“, kaip sakė Vipas: Elena pjudė tarpusavy rusų kuni- 
gaikštukus, o Kazimieras paskui juos taikė „„Anokia čia ir gar- 
bė“, — širdo Vipas, kuris nemėgo Elenos, laikydamas ją per- 
nelyg grubia. 

Henrikas retai teišvykdavo iš Sandomiro. Tačiau kai atsi- 
rado didelė arklių paklausa (matyt, imperatorius vėl ruošėsi 
kokiam žygiui, į vakarus ar į pietus), senasis Vipas vieną kartą 
prikalbino jį nujoti apžiūrėti kaimenių — didžiausio savo pa- 
jamų šaltinio. 

Arklininkai gyveno giriose tarp Vislicos ir Polaneco, taip 
pat šiaurėje, prie Radomo, kunigaikščio valdininko Šavlo že- 
mėse. Henrikas pirmiausia nujojo į Polanecą. Tuoj už pilies 
prasidėjo girios su plačiomis laukymėmis, kuriose ganėsi kai- 
menės. Žiemą arkliai būdavo laikomi dideliuose mediniuose 
barakuose, — norint arklį parduoti už gerą kainą, reikia jį sau- 
goti nuo šalčio,— tik dar ne visur tai buvo daroma. Tačiau 
Vipas labai rūpestingai prižiūrėjo arklius ir dar nuo jaunumės 
buvo įgudęs jais prekiauti. Ištisi prūsų belaisvių kaimai nieko 
daugiau nedirbo, tik šienavo, o paskui, nusistovėjus rogių ke- 
liui, gabeno šieną į vieną vietą — į Polanecą. Ten „šieno se- 
niūnas'“ visą sugabentąjį pašarą skirstė kaimenėms, be to, ten 
pat į svirnus buvo pilami grūdai geresnių veislių arkliams 
šerti. Keletą svirnų Vipas net įsakė sumūryti iš akmenų, nors 
tai sukėlė nemažą visų pasipiktinimą: kur matyta, kad svirnai 
būtų statomi kaip bažnyčios ar kunigaikščio rūmai. 

Henrikas džiaugėsi arkliais, tarp kurių matė ir labai gražių. 
Buvo ruduo, ketvirti metai po Kazimiero vestuvių, ir jis su 
malonumu rinko gražesniąsias kumeles, kurias ketino padova- 
noti broliui ir brolienei; dar dešimtį juodžių liepė nusiųsti 
Vislicos kunigaikščio orkestrui, nes Elena mėgo muziką, turėjo 
lyg ir polovcų orkestrą, kuris lydėdavo kunigaikštį ir kuni- 
gaikštienę kelionėse,— muzikantai be perstojo mušdavo būgnus, 
skambindavo varpeliais ir pūsdavo švilpynes. Tik į Sandomirą 
Henrikas neįsileisdavo tos pagoniškos muzikos. 

Apžiūrėję kaimenes ir šiek tiek sužvarbę, kunigaikštis su 
Vipu užėjo pasišildyti į „šieno seniūno“ trobą. Seniūnas, visų 
gerbiamas žmogus, vardu Marekas, pavaišino kunigaikštį mi- 

dum ir alum; gerti buvo daug, tik valgyti mažai, seniūnas aiš- 
kinosi tiek laiko sugaištąs arkliams, kad apie elnio ar stirnos 
susimedžiojimą nesą ko nė kalbėti. 

— Tik kada ne kada į zuikius paspraigau, jei atbėga prie 
trobos, — kalbėjo seniūnas. 

Ir tikrai ant stalo buvo tik zuikienos kepsniai — pats pras- 
čiausias užkandis. Tačiau visi valgė, nes buvo alkani. 


Kalba visą. laiką sukosi apie arklius. Ir staiga Henrikas 
prisiminė savo pirmąjį susitikimą su Vipu vokiškoj karčemoj, 
Karintijos pasieny. Pažvelgė į senąjį ištikimąjį draugą, ir gai- 
lestis suspaudė jam širdį. Atsiminė, koks Vipas buvo tada; 
atrodė šaunus riteris, galingo stoto, gražiai apsirengęs ir gerai 
apsiginklavęs, visi jo klausė ir bijojo. Laikėsi taip karingai, 
kad Henrikui net kilo įtarimas, ar čia ne koks plėšikas, ty- 
kantis jo karčemoj. Dabar Henrikas žiūrėjo ir netikėjo savo 
akimis. Kada gi tas žmogus taip pasikeitė? Kur tas šaunumas, 
kur ta akyse žėrėjusi ugnis? Vipas sėdėjo ant suolo pačiame 
kampe. Buvo labai storas ir dar sulinkęs į kuprą, putlus veidas 
apaugęs barzda, susitaršę žili, juodi ir rusvi kuokštai karojo 
ant krūtinės, mažutės akys žvelgė iš po pabrinkusių raudonų 
vokų; ką nors sakydamas, pakeldavo rankas suriestais pirš- 
tais, lenkiškai dorai vis tiek neišmoko ir kalbėjo lyg su fran- 
kišku ar dar kitokiu akcentu, nutęsdamas žodžių pabaigas. Tik 
vis labiau kumpstanti nosis teikė veidui grobuonišką išraišką, 
ir tarpais, įsišnekus apie arklių kainas, akyse plykstelėdavo ži- 
burėliai. 

Seniūnas išėjo patikrinti, kaip vyrai riša arklius į krūvą, ir 
jiedu liko vienudu mažame, prirūkusiame kambarėlyje; Henri- 
kas žiūrėjo į židinyje liepsnojančią ugnį, Vipas sėdėjo susikūp- 
rinęs, alkūnėmis pasirėmęs į stalą. Tai jau buvo tikras senis. 

— Klausyk,— staiga prabilo Henrikas, — kur dingo Brunas? 

Vipas krenkštelėjo ir sumirksėjo. Jo mintys klaidžiojo kaž- 
kur kitur. 

— Brunas? 


— Na taip, Brunas. Nepameni Bruno? Tai tas, kuris paėmė 
arklius iš čigonų ir nusivarė į Žaliąjį Ąžuolą, kai tu su mumis 
iškeliavai į Osijeką. Atsimeni? 

— A, tikrai, —atitoko Vipas,— Brunas! Geras buvo vaiki- 
nas. Tiktai paskui, kai grįžau iš Italijos, į kurią buvau išvykęs 
su jūsų mMalonybe,— mano pily jo jau nebuvo. Pasiėmė visus 
arklius ir pabėgo į Vengriją, o ten buvo užmuštas. Tik dešimt 
arklių besugrįžo. 

Vipas kalbėjo lyg pro miegus, giedamu balsu, sunkiai koš- 
damas žodžius —- sakytum vos beįstengdamas prisiminti tuos 
laikus. | 

— Kaip seniai viskas buvo, — tarė Henrikas.— Nuo to laiko 
tu gerokai pasikeitei, Vipai. 

— O taip — atsakė Vipas,— tada aš buvau riteris, turėjau 
kelias pilis, viešinau patį Barbarosą — o dabar ką? Esu tik se- 
nas žydas. 

— Kodėl gi taip? 

— Nežinau. Parsirado tas, kurio pilis aš valdžiau dešimt 
metų; grįžo iš Šventosios žemės vienas, grįžo antras, dar ap- 
skundė mane imperatoriui, kad nenoriu atiduoti pilių. Turėjau 
atiduoti ir likau be nieko. 

— Še tau, vadinas, tai buvo ne tavo pilys? 

— Kur matyta, kad žydas turėtų pilį? Dar gerai, kad pa- 
stogę turi... 

— Tai kam tau reikėjo veltis į tuos reikalus? 

— O man sekėsi ne taip jau blogai, net labai gerai. Nuo 
šventojo Bernardo laikų man nebuvo taip gerai sekęsi kaip su 
tom pilim. Tada pas mane ir Gedalis gyveno, ir jo šeima... 
Ir visi mane laikė riteriu. 

— Taigi, — nusijuokė Henrikas.— O ar pameni, kaip tave 
Osijeke vienuolis atpažino? 

Vipas atsiduso: 

— Bet vėliau už tai atsiprašė! 

Abu šyptelėjo. 

— Na, o kodėl tu pas mane atsidanginai? Matai, tik pase- 
nai čia, o ką gero pelnei? 

— Ką pelniau? Gyvenimą. Kiekvienas iš mūsų turi turėti 
savo gyvenimą. Man buvo skirta prie Vyslos. .. 

— Tai nebegrįši į savo tėvynę, prie Reino? 

— Į savo tėvynę? Ką tai reiškia — į savo tėvynę? Kur jinai? 
Man geriausia čia, toje medinėje „viloje“, tarp vynuogynų, 
kuriuos pats liepiau užsodinti. Gedalis išvažiuodamas įkalbi- 
nėjo mane. „Palik,— sakė, — Vipai, tą baisų kraštą...“ Ir Purą 
norėjo duoti man per žmoną, nes ji liko našlė, o aš ją, tą 
Purą, labai mylėjau. Pasakiau jam: „Mielas Gedali, bet kuria- 
me krašte žydė, įžengusi į bažnyčią, bus užmušta akmenimis. 
Taip jau yra visam pasauly. Bažnyčia ne žydui.“ 

Henrikas tylėjo. Keista, bet Vipo žodžiai jo nesujaudino. 
Negi taip viską būtų pamiršęs? O Vipas šnekėjo toliau, tik- 
Iiau pasakius — virkavo: 

— „Nejaugi manai,— pasakiau aš Gedaliui,— kad kuni- 
gaikštis lengva širdim liepė mūsų Judką užmušti akmenimis? 
Nejaugi manai, kad jis paskui neverkė, nejaugi manai, kad 
jis neužsidarė savo kambary, gal sau puotavo, linksminosi? 
Tačiau kunigaikštis turėjo taip pasielgti, nes jis klauso aukš- 
tesnės valdžios, jis turi daryti kas reikia, per jį viešpats die- 
vas apreiškia savo galybę, jis pats savo valios neturi, tik 
skelbia dievo valią ir dievo įstatymą. Kunigaikštis yra kuni- 
gaikštis. Ir jeigu jam reikia nužudyti savo tikrus brolius, jeigu 
viešpats dievas jam taip liepia — jis turi nužudyti“. 

Henrikas, iki tol žiūrėjęs į ugnį, staiga pažvelgė į Vipą. 
Tačiau šis užsimerkė ir ėmė kinkuoti lyg melsdamasis. 

— Vipai...— sušnibždėjo Henrikas, norėdamas jį paža- 
dinti. 

— „Aš lieku,— pasakiau Gedaliui —lieku čia, nes mano 
kunigaikštis yra didis kunigaikštis. O tas, kas tarnauja didžiam 
kunigaikščiui, ir pats tampa pašventintas; aš jam patarinėju 
ir padedu, o jis mane veda paskui save. Urijas !!5 taip pat 
kovėsi už Dovydą, nors tas iš jo atėmė žmoną, ir kovėsi, ir 
sunaikino jo priešus, ir šventas yra mums Urijo atminimas, 
nors jis ir nekentė Dovydo už patirtą skriaudą“. 

— Ar tu tiki manim? — paklausė Henrikas. 

— Visada tikėjau,— labai paprastai atsakė Vipas—o dėl 
ko gi aš stengiausi? Dėl ko rinkau sidabrą ir keičiau monetas? 
Dėl ko skaičiavau kailius, žirgus? Raudonus skydus? Dėl savęs? 
Ne dėl savęs, o dėl kunigaikščio. Aš žinau, kad taip reikia, 
žinau, kad vėl reikia tai daryti. Imperatorius įsivaizduoja val- 
dąs Lenkiją, nors iš tikrųjų nevaldo; bet jeigu Boleslovas dar 
mažumėlę čia pasišvaistytų — nežinia, kaip viskas baigtųsi... 

— Klausyk, Vipai, o jeigu man nepasiseks? 

— Gali ir nepasisekti, dabar kiekvienas nori viršų rodyti, 
visi eina kas sau, turi mat ir pas mus būti daugybė atskirų 
žemių, sostų, kunigaikštysčių. Niekas tavęs, kunigaikšti, nesu- 
pranta. Gal tik vienas Herchas, bet to juk neužtenka. Govo- 
rekas riečia nosį. Kunigaikštis Kazimieras? Kunigaikščiui Kazi- 
mierui gerai Vislicoje, žinoma, jis rūpestingas ponas, bet neturi 
didelių siekimų. Jis neišėmė karūnos iš Dosniojo kapo... 

— Kas iš tos karūnos?.. Reikia pačiam jausti karūnuotojo 
tvirtybę. 

— Gali nepasisekti, kunigaikšti, tai tiesa. O vis dėlto laikas 
pradėti. 

Tai pasakęs, Vipas staiga nutilo, lyg pats būtų išsigandęs 
savo žodžių. Tačiau Henrikas išklausė Vipo visai abejingai. 

Jis jau seniai viską buvo apgalvojęs, ir senio įspėjimas jo 
nenugąsdino. Sutrinksėjo kanopos, žirgai, atvesti prie trobelės 
lango, prunkščiojo ir šonais bakino vienas kitą. Žirgų buvo 
užtektinai, taip pat ir riterių, išmankštintų Jeruzalės kariuome- 
nės pavyzdžiu. Kunigaikštis stovėjo ir žiūrėjo į liepsną, saky- 
tum užmigo atmerktomis akimis, įbestomis į ugnį. 

— Laikas pradėti, — pakartojo Vipas. 

— Žinau, Vipai— atsakė Henrikas ir iškart pasisukęs ati- 
darė duris. Ukanotose rudens erdvėse juodavo žirgų pastur- 
„galiai, toliau geltonavo nuauksinti medžiai, lyg mūras sustoję 
iš visų pusių. Marekas dėl kažko griausmingai plūdo vaikinus 
iš prūsų kaimo. 

— Tamplieriai . įkalbinėja mane žygiuoti į Prūsus,— tarė 
Henrikas, stovėdamas ant slenksčio.— Per daug midaus išgė- 
rIiau,— pridūrė pasirąžęs. 

— Į Prūsus? O ko jiems ten reikia? 

— Nori skleisti šventąjį tikėjimą. 

— Ir parsivesti naujų vergų žemei dirbti. Savo turtus pa- 
gausinti. 

— Taip, galimas daiktas,— atsakė Henrikas,— bet tai geras 
pretekstas. 

— Ir tiktai pretekstas. Šiaip nė žingsnio nežengtų. 

— Norėčiau juos apkrikštyti. 

— O kunigaikšti, verčiau jau apkrikštyk pačius tamplie- 
rius! 

Henrikas vėl staigiai atsigręžė į Vipą, bet šis ir vėl užsi- 
merkė. 

— Per daug šiandien plepi. 

Henrikas vėl nusigręžė į duris. 

— Jeigu senas žydas tau nepasakys, tai kas pasakys? 

— Argi viską reikia sakyti taip tiesiai? 

— Reikia, pone, bent kartais, bent tada, kai aplinkui tik 
žirgai. 

— Dėkui tau, Vipai, esi tikras draugas. 

— Esu tarnas. 

— Bet jeigu aš pralaimėsiu. .. 

— Man gyvenime jau nieko nereikia. 

— Sensti. 

— Taip. Tu, kunigaikšti, irgi. Tik pasaulis visada jaunas. 

— Ir jis pasens. 

— Amen. 

XXX SKYRIUS 


Tą pavasarį kunigaikštis Henrikas dažnai kopdavo ant vie- 
nos pavyslio kalvos, dunksančios šiek tiek atokiau nuo kitų, 
tuoj pat už tos vietos, kurią buvo paskyręs vienuoliams sta- 
tyti naujoviškai švento Jokūbo bažnyčiai. Ir švento Jokūbo 
kalva, ir anoji nebuvo labai mėgstamos nei paprastų sando- 
miriečių, nei kunigų. Ypač negeros kalbos sklido apie kalvą, 
kurios viršuje gulėjo akmenų vainikas. Toje vietoje akmeni- 
mis buvo užmušta ragana. Nedaug metų tepraėjo nuo to laiko, 
o apie ją buvo pasakojamos tokios pasakos kaip apie karalių 
Popelį, ir jas girdėdamas Henrikas negalėjo atsistebėti, kaip 
iškraipomi ir perkuriami įvykiai, kuriuose kadaise pats daly- 
vavo. Judka pamažėle darėsi tikra pabaisa, šėtono giminaite, 
o Henrikas, klausydamasis tokių prasimanymų, visada mąsty- 
davo apie tą akimirką, kai žydė peržengė bažnyčios slenkstį. 
Gal ją ten stūmė šventumo alkis? O gal tik noras susilyginti 
su juo? Henrikui taip ir liko nesuprantama, ko ji ėjo į baž- 
nyčią. 

Vasarą Henrikas sėsdavo į valtį ir plaukdavo Vysla į tą 
pusę, iš kur buvo matyti mirties kalva. Judka, mažoji Judka 
kadaise stovėjo ties tokia pat upe — taip jam pasakojo Te- 
lis —ir iškėlusi rankas deklamavo: „Ir kai Tristanas paliko 
Izoldą. .." 

Žvelgiant nuo violetinių Vyslos vandenų, viršūnė kalvos, 
ant kurios mirė Judka, atrodė nelyginant smaragdų krūva. Tik 
Jeruzalės karalienę Henrikas matė pasipuošusią tokiais brang- 
akmeniais, pirktais už išdavystes ir nuodėmes. Ant tos kalvos 
kunigaikštis norėjo pastatyti kryžių, nors medinį, bet gėdijosi 
savo jausmų, niekam nenorėjo apie juos pasakoti — ir niekas jo 
nebūtų supratęs. Hercho — ištikimo, jautraus ir šiek tiek pa- 
šaipaus — tiesiog prisibijojo. Lestkas nesitraukė nuo žmonos, o 
kitų nebuvo. Negi Vipui liepsi statyti kryžių. 

Kartą rudenį, kai Henrikas išlipo iš valties, jam buvo pra- 
nešta, jog iš Vislicos raitas į pilį atlėkęs Kazimieras. Henriko 
ta žinia nė kiek neišgąsdino: Kazimieras dažnai taip atidum- 
davo nei iš šio, nei iš to, kokiu ūkio ar medžioklės reikalu. 
Todėl tik paklausė: 

— Ar kunigaikštis jau matė Vipą? 

— Ponas Vipas jau svečių menėje. 

— Na ir gerai, — atsakė Henrikas. 

Jis pats pririšo mėgstamą valtį ir, susiglostęs plaukus, ne- 
skubėdamas žengė į pilį. Jautėsi pavargęs nuo išgyvenimų, 

beje, ne per daug įvairių. Pamatęs Kazimierą, nustebo: brolis 
atrodė kažko labai sukrėstas, visas virte virė, veidas ir spran- 
das buvo tamsiai paraudę, kaip visada, kai pykdavo ar jaudin- 
davosi. Jis kramtė ūsų galiukus ir vaikščiojo po menę, žvan- 
gindamas kardą, kurio nebuvo nusiėmęs. Henrikas sumojo, kad 
kažkas atsitiko. Tačiau Vipas sėdėjo abejingas, išžergęs kojas 
ir plaštakom įsirėmęs į kelius. 

Kazimieras nesitvėrė pykčiu. Tokio jo Henrikas dar nebuvo 
matęs. 

— Užmušk juos, uždaryk! — ėmė šaukti Kazimieras bro- 
liui.— Liepk jiems tučtuojau nukirsti galvas! 

— Kas atsitiko? — paklausė Henrikas, sustojęs ant slenks- 
čio. 

-— Ką, tu nieko nežinai? Niekas tau nieko nesakė? Bet juk 
apie tai jau turbūt visa Lenkija kalba. Gal Govorekas žino? 
Gotlobas? Klebonas? Gereonas? O tu, Vipai? 

— Aš nieko nežinojau. 

— Juk jei anie būtų užėmę Sandomirą, tau grėstų 
mirtis. .. 

— Bet kas atsitiko? 

— Jaksa... Jaksa ir Sventopelkas! Susišaukė visus savo 
riterius, prisisamdė galybę svaidyklininkų, Sventopelkas prisi- 
kvietė polovcų, lankininkų, ir visus abu su Jaksa suvedė prie 
Mechovo. O vakar abu staiga atlėkė pas mane, kad drauge su 
jais eičiau į Sandomirą. Norėjo, kad pakelčiau ranką prieš tave 
ir atsisėsčiau į Sandomiro sostą. Bet juk tai baisu! Niekada 
nebūčiau laukęs iš jų tokios niekšybės! Dabar abu tupi užda- 
ryti belangėj, ir Elena saugo, kad kuris nors nepaspruktų pas 
savo polovcus. Nukapok jiems rankas, Henrikai, akmenimis 
juos reikia užmėtyti, pakarti, sušaudyti! 

Herchas ir Lestkas taip pat buvo menėje. Jiedu stovėjo prie 
atdaro lango, vienas vienoj, kitas kitoj pusėj, nedrįsdami net 
pažvelgti į kunigaikštį. Henrikas ramiai klausėsi jauniausiojo 
brolio aiškinimų, ir ta ramybė siutino Kazimierą. 

— Labai nedoras sumanymas, — tarė Vipas.— Ir kam jiems 
to prireikė? 

O po valandėlės dar paklausė: 

— Ar riteriai vienuoliai irgi eina su Jaksa? 

Tačiau Kazimieras į tą klausimą neatsakė. Be galo pasipik- 
tinęs didikų elgesiu, jis ragino brolį, kad tas kuo greičiau 
susišauktų vyrus ir visu pulkų, su visais riteriais žygiuotų 
į Mechovą, sumaltų į miltus ten sutelktas gaujas, nes jos 
dabar be vadų, o tada abiem priesaikos laužytojams surengtų 

teismą ir nubaustų juos mirti. Henrikas ir dabar ramiai klau- 
sėsi, nepajudėdamas iš vietos. Kai Kazimieras prašneko apie 
visus tuos teismus, jis tyliai tarė: 

— Tai gal ir mane sykiu teistum ir nubaustum mirti. 

Lestkas ir Herchas abu kaip susitarę įbedė akis į kuni- 
gaikštį. Jo balsas skambėjo labai keistai. Henrikas pats jautė, 
kad žodžiai jam veliasi gerklėj, bet valandėlę tylėjo. Kazimie- 
ras taip pat nuščiuvo ir stovėjo išsižiojęs, nieko nebeklausi- 
nėdamas. 

— Gal ir mane teistum. Aš kaip tik rengiuosi pulti Kro- 
kuvą. 

Visi nustėro. Kazimieras nė nekrustelėjo. 

— Gavau žinią, kad Boleslovas dabar Krokuvoje, o Meš- 
kas jam nepadės. Trauksim prieš Boleslovą. Manau, kad ir tu, 
Kazimierai, neatsisakysi man padėti. 

— Henrikai. ..— teištarė jaunesnysis brolis. 

— Nieko čia baisaus. Juk mūsų giminėj daug jaunesniųjų 
brolių yra stoję prieš vyresniuosius, ir Lenkijai tai visada 
išeidavo į gera. Tik reikia viską daryti apdairiai. 

— Na gerai, gal kada nors,— atsakė Kazimieras,— bet tik 
ne dabar, ne šiandien. 

— Viskam kada nors ateina metas. Ar eisi su manim? 

Kazimieras žiopčiojo, mėgino kažką pasakyti. 

— Ar eisi su manim į Krokuvą? 

Broliui vis dar tylint, Henrikas staiga šaltai ištarė: 

— Herchai, Lestkai,— imkit kunigaikštį Kazimierą už rankų. 

Kazimieras atsigręžė į juos. Sunku būtų buvę su tais dviem 
grumtis. Lestkas — milžinas, Herchas irgi žaliūkas kaip reikiant. 
Ir Kazimieras greit sumojo: teks nusileisti. Matyt, iki tol nesu- 
prato, ko siekia Henrikas. Kazimieras nuleido galvą. 

— Būsi mano įpėdinis,— staiga pasakė Henrikas,— pavel- 
dėsi. .. karalystę. 

— Et, — geraširdiškai mostelėjo ranka Kazimieras,— man to 
visai nereikia. 

— Karūnos nereikia? 

— Tikrai ne,— atsakė Kazimieras.— Tai tik vėjų kalba. 
Svarbiausia taip tvarkytis, kad visiems būtų gerai. 

— Visiems niekada nebus gerai —tarė Henrikas, — beje, 
yra svarbesnių dalykų, negu atskiro žmogaus laimė, o bū- 
tent — visų laimė ir tas tikslas, kurį mums iškėlė viešpats 
dievas. 

— Tai ką darysim su Jaksa ir Sventopelku? — paklausė Ka- 
zimieras dalykiškai, jau kaip brolio bendrininkas. 

— Grįžk į Vislicą ir pasakyk jiems, kad jeigu visus savo 
vyrus atiduos mano žinion ir kartu su manim žygiuos į Kro- 
kuvą,— tai juos paleisi ir nieko nedarysi. 

— Vadinasi, aš turiu kurstyti juos maištauti? Paleisti į 
laisvę? 

— Grįžk ir daryk kaip sakau! Kur Govorekas? 

Vipas sumostagavo rankomis. 

— Dėl dievo meilės, tik nieko nesakykit Govorekui. Jis 
tikrai nenorės žygiuoti į Krokuvą. 

— Kodėl? 

— Todėl, kad jam tai nenaudinga! Ten, Krokuvoje, jis ne- 
bus pirmas. | 

— Gerai. Apie žygį į Krokuvą žinosim tik mes keturi, — 
pasakė Henrikas.— Rytoj dar žinos Jaksa ir Sventopelkas. Dau- 
giau niekas. Ir jūs niekam neprasitarkit. Herchas jos su ma- 
nim į Opatovą, pas brolius vienuolius. Kazimieras, pasikalbė- 
jęs su maištininkais, irgi atjos ten. Į Šventojo kryžiaus kalnus, 
į visas puses išsiuntinėti vyčius. Lestkas dums į girią ir su- 
rinks šaulius — plėšikus ir drevininkus. Visi turi susirinkti per 
dešimtį dienų lankose anapus Vyslos. Tokia mano valia. 

Vipas nustebęs pažvelgė į Henriką. Tokių žodžių iš jo dar 
nebuvo girdėjęs. 

Kazimieras tylomis nusilenkė broliui, apkabindamas kojas, 
tada išbėgo į kiemą ir, pareikalavęs naujų žirgų, su savo sar- 
gybiniais išjojo pro vartus. Henrikas liepė balnoti žirgus ke- 
lionei į Opatovą. Dangus apsiniaukė, taisėsi lyti. 

Raitelius beveik visą laiką vijosi vasariškas, violetinis de- 
besis, išsidriekęs abipus kalnuoto kelio, einančio iš Sandomiro 
į Opatovą. Miškai niūksojo sustingę, tylūs, ir atrodė beveik 
mėlyni. O debesis pamažu plėtėsi ir leidosi ant kelio ir kalvų. 
Blykstelėjo raudona saulė, Sandomiro sienos dingo už tamsių 
medžių. 

Nedidelis, naujas, savose kaimenėse užaugintas Henriko žir- 
gas nebuvo labai ramus, karpė ausimis ir žvangino žąslus. 
Tamsaus plauko, tikriau sakant, tamsbėris, jis atrodė labai 
gražiai su raudonu apdangalu, papuoštu auksiniais pakabučiais. 
Matyt, jie ir erzino žirgą. 

Henrikas pamėgino prisiminti visus arklius, kuriais buvo 
jodinėjęs. „Moteris prisimena turėtus drabužius, o riteris — 
žirgus“,— pasakė jam kadaise senasis vaivada Všeboras. Ir iš 
to, kad jam staiga kilo noras prisiminti pastipusius arklius, 
Henrikas suprato, jog sensta. Tačiau galvodamas apie žirgus, 
prisiminė ir savo kelionę į Osijeką, kai lėkė lyg pakvaišęs, pats 

nežinodamas, ko jam ten reikia, ir žirgą, kurį jam davė kara- 
lius Rožeris, kai pakvietė į medžioklę su sakalais, ir dar kitą 
žirgą, plaukusį drauge su juo per jūras ir visą laiką stovėjusį 
atvirame aptvare. Henriko bendrakeleivių žirgai neramiai 
prunkščiojo; ėmė temti, artinosi naktis, bet lyti taip ir nepra- 
dėjo. Į Opatovą atvyko jau patamsy ir pabeldė į tamplierių 
vartus. Šventojo Martyno bažnyčios bokštai juodavo tamsoje 
ir atrodė įsirėmę į patį dangų. 

„Tai atminas, kurį aš paliksiu žemėje ir kuris niekada ne- 
išnyks,— pamanė Henrikas— Gal mane čia ir palaidos tarp 
riterių kryžininkų?“ 

Pamatę Henriką, tamplieriai nenustebo — kunigaikštis daž- 
nai pas juos atvykdavo, kartais ir vėlai naktį. Jų buvo dvyli- 
ka, kaip paprastai jiems vadovavo tas pats Valteris fon Šira- 
chas; Džorikas de Belas Pratas vėl buvo čia, ir dar du nauji 
riteriai varžėsi dėl įtakos: Hansbertas fon Rumelis ir frankas 
Egidijus. Abu atvyko į Lenkiją gavę iš savo vyresnybės (Bert- 
randas jau seniai buvo miręs ir palaidotas Gazoje) specialias 
užduotis ir iškart suskato uoliai kaupti turtus bei pajėgas. 

Henrikas prisiminė pokalbį su Kazimieru apie tamplierių 
tikslus. Teisybę sakant, kalbėti čia nebuvo apie ką, užteko ir 
paties klausimo, kuris ne sykį jam buvo iškilęs. Henrikas ži- 
nojo, kad jo ir tamplierių tikslai skirtingi — suprato tatai dar 
aną akimirką, kai kalbėjosi su didžiuoju magistru ant Gazos 
tvirtovės stogo virš baltų graikų šventyklų griuvėsių, snau- 
dusių po žalsva nakties skraiste. Dabar jis vis dažniau pa- 
galvodavo, jog Narsusis savo sumanymus taip sėkmingai vyk- 
dė tik todėl, kad nežinojo, kokios painios tos nematomos jė- 
gos, kurios vairuoja pasaulio įvykius. O gal nenorėjo žinoti? 
Argi suprasi žmogų, gyvenusį prieš šimtą keturiasdešimt metų 
ir, galimas daiktas, jautusį bei galvojusį visai kitaip. Kaip 
katė instinktyviai globoja savo vaikus, taip ir Narsusis vedė 
Lenkiją paprasčiausiu keliu — daug nekalbėdamas. 

Taigi, nors jau buvo vėlu, tamplieriai juos įsileido ir nieko 
neklausinėjo. Su Henriku buvo tik Herchas; kitus du palydo- 
vus, pasiimtus dėl padorumo, kunigaikštis nusiuntė miegoti. 
Į refektorių Valteris liepė atnešti vyno, ir prie stalo susėdo 
keturi broliai vienuoliai, o penktasis — Henrikas. Herchas sė- 
dėjo ant suolo prie durų. Šilta naktis juodavo už langų; didysis 
debesis nuslinko tolyn, nenutėškęs nė lašo. Tiktai virš Skaržos 
šilų blykčiojo žaibai. Degančios balanos menkai teapšvietė val- 
gomąjį. 

— Būtų ne pro šalį, broli Valteri— prabilo Henrikas, — ge- 
rai pasverti visa tai, ką jūs ir aš slepiam savo širdy ir galvoj. 

Tie žodžiai labai tvirtai nuskambėjo tyloje. Ir visi keturi 
vokiečiai riteriai susižvalgė, sakytum iškart supratę, ko nori 
Henrikas. Jis kalbėjo ramiai, bet visi pajuto atėjus lemiamą 
akimirką: Tamplieriai ėmė krenkščioti, o Egidijus palenkė ala- 
vinį ąsotį ir įsipylė vyno, tarsi norėdamas paskalauti išdžiū- 
vusią gerklę. Tačiau kalbėti niekas neskubėjo. 

— Žmogaus širdies dar niekas nėra pasvėręs,— po Vvalan- 
dėlės ištarė Valteris fon Širachas ir taip pat įsipylė vyno. 

— Kadaise,— pradėjo Henrikas iš lėto, lyg sekdamas pa- 
saką,— pažinojau jūsų magistrą; tai buvo prieš septyniolika 
metų — ir tu jį pažinojai, Valteri, juk mudu jau seniai kartu 
trankomės po pasaulį. Pažinojau magistrą Bertrandą de Tre- 
melai; kartą Gazoje jis buvo mane užsivedęs į aukštą bokštą, 
saugantį žaliąją Gralio taurę. Jokio kryžiaus nebuvo ant to 
bokšto, o virš jo plytėjo dangus ir tamsa. Ir tame bokšte, ap- 
suptame tiktai žvaigždžių, jis man atskleidė daug paslapčių, 
kurios yra ir jūsų, ir mano paslaptys. Tebūnie pagarbinta rožė! 

— Ir kryžius, — iškart atsistoję vienu balsu atsakė keturi 
riteriai. 

— Ir šviesa! — užbaigė Henrikas. 

Visi vėl atsisėdo. 

— Tada Bertrandas paprašė pasikviesti jus į savo kraštą ir 
įkurdinti, kad jūs čia galėtumėt dirbti savo darbą. Ir aš jo 
paklausiau. .. 

— Mūsų ordinas už tai visada bus tau dėkingas, — atsakė 
Egidijus labai rimtal'ir pakiliai. 

— Koks jūsų tikslas? — staiga tiesiai paklausė Henrikas. 

— Pats žinai, kunigaikšti, — tarnystė, — prabilo Džorikas, pir- 
ma susižvalgęs su draugais, kurie pritariamai linktelėjo. 

— Žinau, — atsakė Henrikas Džorikui ir pats sau.— Jūs tar- 
naujate, kad įvyktų tai, kas pažadėta. Ir tada visoje žemėje 
įsiviešpataus taika, ir šviesa suspindės ir nusileis į žemę. 

— Tokia yra šventoji formulė, — patvirtino Džorikas. 

— O kaip ją suprasti? 

— Pats žinai. 

— Ne viską žinau. Tik nujaučiu. Tačiau kaip ateis ta tai- 
ka? Ar per susiskaldymą, ar per vienybę? 

— Tai žino tik viešpats dievas. 

— O kodėl Šventojo kryžiaus riteriai šaukiasi Kalnų Senį? 

— Nekalbėk apie tai,— ramiai įspėjo Hansbertas, dėdamas 
kardą ant stalo.— Ne visiems čia esantiems atskleistos šios 
paslaptys. 

— Ir man neatskleistos,— pasakė Henrikas, — bet aš tai Ži- 
nau. Kiekvienas vaikas Jeruzalėje tai žinojo. 

— Bet jei tik prašnekdavo balsiai — pro jo galvą prašvilp- 
davo durklas. 

— Kur baigiasi kryžiaus galybė? 

— Kur baigiasi dievo galybė, Henrikai? 

— Kurgi jūs žengiate? 

— Šį tą mums davei, ir gerai padarei. O davus nedera tuoj 
pat atimti. 

— Aš ir nenoriu nieko atimti, — paprieštaravo kunigaikš- 
tis.— Tik noriu, kad atsiteistumėt su manim. Lenkijos galybė 
bus jūsų galybė. Pasiimsite visa, ką panorėsite, tiktai reikėtų, 
kad eitumėt ten, kur aš einu. 

— Truputį apsiskaičiavai, —tarė Džorikas— mes siekiame 
visai ko kito. 

— O ko? 

— To niekas nežino. Žmogaus ausis to nėra girdėjusi. 

— Ir akis nėra mačiusi. 

Valandėlę visi tylėjo. Herchas, mėgindamas atkreipti į save 
visų dėmesį, garsiai sukosėjo. Tačiau niekas į jį net nežvilg- 
telėjo. Henriką apėmė baimė. Jis suprato, kad paskutinio tar- 
no gyvybei gresia rimtas pavojus. 

— Jaskas iš Poliasocio,— sušnibždėjo Henrikas. 

Niekas nieko neatsakė. Tik po valandėlės Džorikas tarė: 

— Jis mirė, nes buvo išdavikas. Tačiau nemanyk, kad mes 
jį siuntėm. Mes be reikalo nežudome. 

— Tačiau jūs galite viską padaryti, kai yra reikalas. 

— Saliamono šventykla jau pastatyta. 

— Tačiau Taikos šventykla dar turės būti statoma. 

— Teateinie tavo karalystė. 

— Teateinie amžinoji tiesa. 

— Teateinie vienatinė valdžia. 

— Kol ateis ir įsigalės vienatinė valdžia, padėkite man. 
Daviau jums visa, ką galėjau; padariau visa, ką galėjau, kad 
jūs čia kuo geriausiai įsikurtumėt, kad būtumėt turtingi ir ga- 
lingi. Bažnyčią jums pastačiau. Siekiu to paties, ko ir jūs. 

— Tai teisybė. 

— Padėkite man. 

— Negalim padėti. Ar eisi mušti prūsų? 

— Ne, neisiu. Eisiu mušti brolių. 

— Mes tai žinojom. 

— Ne, nežinojote, aš pats nežinojau. 

— Žinojome. 

— Tarnaujate imperatoriui? 

-— Tarnaujame Šventovei. 

— Tarnaujate Šventajam karstui? 

— Tarnaujame Šventovei. 

— Su kuo jūs? 

— Su nieku. Kas nori eiti su mumis — teeinie. 

— Padėkite man. 

— Ko tu nori? 

— Karūnos. 

Trys riteriai staiga pašoko, net jų kardai sužvangėjo. Vie- 
nas Valteris fon Širachas sėdėjo kaip sėdėjęs, tik dar parėmė 
galvą rankomis ir žiūrėjo kažkur prieš save, lyg nematydamas 
nei savo brolių tamplierių, nei Sandomiro kunigaikščio. Atro- 
dė labai susimąstęs, rusva, naujoviškai pakirpta barzda žvil- 
gėjo balanos šviesoje. Tarpukartėmis vis krenkštelėdavo. 

— Ar pameni, kunigaikšti Henrikai,— pagaliau tarė, — prie- 
saiką, kurią davei Bertrandui de Tremelaii Ar karūna tada 
prisiekei? 

— Kardu prisigkiau. 

— Tad išsitrauk kardą ir smok mums. 

— Negaliu. Daviau priesaiką. Be to, jūs man reikalingi. 

— Tik ne dabar. 

— Vadinasi, turėsiu eiti vienas? 

— Vienas, kunigaikšti. 

— Aš to nepamiršiu. 

— Ir mes nepamiršim. 

— Sakau: einu į Prūsus. 

— Sakysi. Bet ar eisi? 

— Pamatysite patys — jūs, kurie aptingote. 

— Klausyk, kunigaikšti, — prabilo Egidijus.— Viskas, ką tu 
prieš valandėlę pagalvojai ir pasakei, didžiai mus užgauna ir 
piktina. Mes čia triūsiame ne dėl imperatoriaus ir ne dėl po- 
piežiaus. Yra galingesnė esybė ir už imperatorių, ir už popie- 
žių, esybė, valdanti imperatorių ir popiežių: dievas! Dėl jo 
taikos ir dėl brolių taikos mes čia darbuojamės. Mums nerūpi, 
kas atsisės į Krokuvos sostą. Net jeigu tai būsi tu, mūsų gera- 
daris. 

— Bet juk tai jums naudinga! 

— Nežinia, kas mums svarbiausia ir kas naudingiausia. Ke- 
liauk su dievu, Sandomiro kunigaikšti! 

Riteriai atsistojo. 

— Nenoriu čia pasilikti, — tarė Henrikas.— Herchai, liepk 
atvesti žirgus. 

Visi išėjo laukan. Buvo tamsu, nors į akį durk. Ir staiga 
kažkur už abatijos laukų, labiau į kalnų pusę, plykstelėjo ki- 
birkštis. Ji sparčiai didėjo, žaižaravo, liepsna pliūptelėjo aukš- 
tyn, šalia jos įsižiebė antra, trečia. O nuo Šventojo kryžiaus 
kalnų atbangavo gausmas, sakytum ten būtų staugusi vėtra, 
bet iš tikrųjų dundėjo būgnai. Tuoj pat, kaip tos ugnys, į pa- 
dangę siūbtelėjo riksmas. Ir aplink visą Opatovą suliepsnojo 
laužai — ant kalvų, giriose, atvašynuose. Tarytum raudonų ka- 
rolių vėrinys apjuosė visus laukus, o girioje dundėjo būgnai — 
vis garsiau, vis atkakliau. Ir iš pradžių tolimi, bet vis artėjan- 
tys žmonių šauksmai pynėsi vienas su kitu nakties tamsoje. 

Pasišviesdami deglais, kažkokie raiteliai lėkė Sandomiro 
vieškeliu pro nebylius abatijos pastatus, kur jų nepasveikino 
nė vienas žiburėlis. Tamplieriai buvo liepę užgesinti balanas. 
Henrikas sustabdė žirgą ties katedros prieangiu — atrodė nely- 
ginant ana imperatoriaus statula Bamberge, turinti jo paties 
veidą. Sustojęs ilgai žiūrėjo, kaip viskas pradeda virti aplin- 
kui, kaip skrieja gandas — galbūt gera nešantis gandas, — kaip 
artėja tikrasis, vienintelis tikslas. Budo iš ilgo miego ir dabar 
galėjo pasakyti: 

— Pagaliau! 

O broliai su baltais apsiaustais suėjo į savo būstą. Liko 
tik Valteris fon Širachas, senasis bičiulis. Jau žengdamas at- 
gal, jis beveik liūdnai pasakė: 

— Daryk, ką esi sumanęs. Telydi tave dievas, Henrikai. 


XXXI SKYRIUS 


Plačiose lankose, išsidriekusiose dešiniojoje Vyslos pakran- 
tėje, įsikūrė Henriko ir Kazimiero sušauktų riterių bei gink- 
luotų karių stovyklos. Palapinės, vežimai, laužai, užtvaros, vaI- 
tai (mat kiekviena giminė sudarė lyg ir atskirą kaimelį) užėmė 
didžiulį plotą. Žvelgiant iš pilies, ta milžiniška stovyklavietė 
buvo matyti kaip ant delno. Ten susirinko visi žymieji sando- 
miriečiai, ir nors buvo kalbama tik apie žygį prieš prūsus, ku- 
rie esą rengiąsi dideliam puolimui,— vis dėlto ne vienas abe- 
jojo, ar iš tiesų čia tie prūsai kuo nors dėti. O kai kurie, 
neturtingesni, jau gviešėsi į Krokuvą ir Poznanę — turtingus, 
pirklių pilnus miestus. Kiti svajojo net apie Kijevą. 

Ypač šaunų būrį atvedė Vitas iš Tučempų — pats turtin- 
giausias iš visų Henriko draugų; šiuo atžvilgiu jis buvo tre- 
čias po Jaksos ir Sventopelko. Šiedu, Kazimiero paleisti, telkė 
savo pulkus prie Mechovo. Vito brolis Dzeržkas atsivedė būrį 
kažkokių šaulių, ginkluotų neregėto didumo lankais, — jie vis 
rodė savo miklumą, taikydamiesi į skrendančius balandžius, 
kurapkas ir net paprasčiausias varnas. Įkypomis akimis, baisios 
išvaizdos lankininkai Henrikui ir buvusiems jo kelionių drau- 
gams priminė kai kuriuos Damasko gyventojus. Ar tai buvo 
pečenegai, ar chazarai? Iš kur Dzeržkas juos atsitempė? Ne- 
labai kunigaikščiams patiko tas būrys. 

Henrikas su Kazimieru skersai ir išilgai perjojo per sto- 
vyklą. Vilčekosai susipešė su Chorombalais dėl kažkokio sau- 
so pagalio, tinkamo“ prakuroms, ir dabar, išėję priešais kuni- 
gaikštį, ėmė skųsti vieni kitus. Kitą rytą kariuomenė jau tu- 
rėjo išjoti, todėl Henrikas nenoriai klausėsi tų skundų ir ki- 
virčų. Tačiau vis dėlto reikėjo apžiūrėti stovyklą. Jodamas 
Henrikas prisiminė Jeruzalės valdovų rietenas. 

Į giedrą rudens dangų palengva kilo rausvi laužų dūmai. 
Drauge su jais per stovyklą sklido klegesys ir dainos. Kai kur 
trinksėjo būgnai. Girėnai, galingi kaip tikri lokiai, į stovyklą 
atėjo vieni, be jokio vado; jiems turėjo vadovauti pats kuni- 
gaikštis. Jie atsinešė svaidykles, kuokas ir lankus. Valgė žalią 
mėsą, gėrė laukinių bičių midų — kartoką ir greičiau mušantį 
į galvą; laikėsi krūvoj, atskirai nuo visų. Nuo girėnų ne ką 
teatsiliko būriai, kuriuos atsivedė Mikolajus Bogoria iš Skot- 
nikų. Po jų ėjo sandomiriečiai. Tai buvo kunigaikščio numy- 
lėtiniai, jo paties išmokyti musulmoniškų ir vokiškų rikiuočių, 
kai kurie dar iš tų laikų, kai Judka buvo gyva. Visi buvo 
gerai ginkluoti, su sidabriniais šalmais, su kardais zomšinėse 
makštyse; žirgai parinkti iš kunigaikščio kaimenių — visi kaip 
vienas. O eidami į mūšį, laikydavo rankose Henriko mėgsta- 
mus skydus. Šie buvo tamsiai raudoni, iš geros odos, nudažytos 
Bizantijoje tam tikrais dažais. Papuošti variniais skrituliais ir 
skritulėliais, jie buvo labai gražūs ir tvirti. Dėl tų dailių skydų 
Vipas ne sykį širdo ant kunigaikščio — jie kainavo nemažai 
pinigų. Tačiau kunigaikštis sakydavo, jog čia negalima šykš- 
tauti — jo riteriai turį būti gerai apsaugoti. Beje, visi ginklai 
buvo pačių riterių, tik skydai iš kunigaikščio ginklinės. 

Giedra padangė skaisčiai mėlynavo; išaušo graži spalio die- 
na. Henrikas, Kazimieras, Vipas, Herchas, Lestkas, Smilas iš 
Bžezio ir kaštelionas Grotas neskubėdami grįžo iš stovyklos 

į pilį. Kunigaikščiai jojo pirma; nuo Vyslos dvelkė gaivus 
vandens kvapas, medžiai stovėjo pasipuošę gelsvu apdaru. 

— Aš tau sakiau, — kalbėjo Kazimieras,— seniai laikas pa- 
rodyti tiems riteriams tiesiausią kelią iš Lenkijos. Nežinia, ko 
jie čia atsibastė; kai tik koks reikalas — jų nė kvapo. 

— Jų ir mūsų keliai tokie skirtingi — atsakė Henrikas, — 
kad mums sunku ką nors spręsti; kas žino, kieno pusėje tei- 
sybė? 

— Tik jau ne bailių. 

— Bailių? — šyptelėjo Henrikas.— Čia joks bailumas. Čia 
politika. 

— Nesuprantu tokios politikos. Jei patrauktum į Prūsus, 
jie vis tiek neitų su tavim. Jiems tai visai nerūpi, dėl Lenkijos 
jie sau nekvaršina galvos. 

— Gal taip ir reikia? Yra svarbesnių dalykų negu Lenki- 
ja... tikriausiai yra. 

— Be abejo. Tačiau mes čia turime daryti tai, kas reikia, 
ir nėra ko galvoti. Mačiau imperatorių, mačiau popiežių. Kas 
man jie? Mes nuo jų per daug toli. 

— Gaila,— tarė Henrikas šypsodamasis,— ne pro šalį būtų 
prie jų priartėti. Prieš šimtą penkiasdešimt metų buvome kur 
kas artimesni. Narsusis buvo įsispraudęs į tą kompaniją. 

— Ko mums spraustis ten, kur mūsų nenori? 

— Spraustis nereikia. Bet reikia, kad jie mūsų norėtų. 

— Aš jau verčiau sėdėsiu Vislicoje. 

— Nė kiek neabejoju, Kazimierai. Tačiau tai negerai. 

— Kažin, ar ne užvis geriausia? Ar geriau spraustis į ViI- 
šūneės, nors neįstengi jų pasiekti? Ar ne per vėlai susigriebei, 
Henrikai? Prieš kiek metų parsivežei karūną iš mūsų prosenio 
karsto? Prieš kiek metų padėjai ją rūsyje ant mūsų motinos 
šermuonėlių apsiausto? Negi tu seniai negalėjai pakelti kardo 
prieš Krokuvą ir karūnuotis nors ir pačiu imperatorium? Negi 
reikėjo laukti tiek metų, kol Vladislovo sūnūs grįš į Sileziją? 
Kol užaugs Meško vaikai, kol žentai atsistos šalia jo kaip tig- 
rai šalia liūto? Kas tau trukdė? Kas tave dabar gena? Nemoki 
tvarkyti tų reikalų, Henrikai. 


Henrikas ramiai nusišypsojo. Tiesa, Kazimieras taip pat 
kalbėjo nesikarščiuodamas. Tuos klausimus jis kėlė tarytum 
pats sau, o ne Henrikui. 

— Išgirdęs, kad noriu atimti iš brolių tėvonijas, tu pasi- 
piktinai, o dabar man sakai, kad turėjau tai padaryti kur kas 
anksčiau. 

— Man regis, kad tai visai suprantama. 

— Be abejo, suprantama. Gal net ir tavo tiesa — jei negal- 
vosime apie Kšiškovą, lietuvių antpuolius, Verchoslavos mirtį, 
Judkos ir Telio istoriją, tuščią iždą ir mažos Sandomiro kuni- 
gaikštystės silpnumą. Visa tai yra Mano gyvenimas. Ne viena 
gija, o daug. Kaip ir kiekvieno žmogaus. Vienuolis Ragevinas 
sakė, kad visi keliai yra dievo duoti, bet jie pinasi ir kertasi. 
Tamplieriai stato taikos šventovę, į kurią suplauks visos tau- 
tos, kaip kad visos upės suplaukia į jūras marias. Popiežius 
ragina visas tautas spiestis aplink auksinę tiarą, 0 imperato- 
rius — aplink skeptrą su ąžuolo lapais. O juk kiekviena tauta 
nori gyventi. Ir prūsai nori gyventi, ir lietuviai, ir liachai. 

— Ir jiems nerūpi skeptras su ąžuolo lapais,— tvirtai pri- 
dūrė Kazimieras. 

— Be abejo, rūpi. Bet juk kiekvienas nori tą skeptrą turėti. 

Kelto reikėjo laukti ilgokai, nes kaip tik tuo metu į Sando- 
mirą kėlėsi kažkokie riteriai. Galynėdamasis su veržlia tėkme, 
keltas pasuko atgal, o riteriai anoje pusėje nujojo tolyn, link 
pilies vartų. Prie iečių turėjo prisikabinę dideles spalvotas 
vėliavėles, kurięs švietė iš tolo. 

— Ar tik ne kunigaikštis Boleslovas? — paklausė Smilas iš 
Bžezio, kai jie sustojo pakrantėje. 

— Kunigaikštis Boleslovas? — sunerimo Henrikas.— Katras? 

— Nagi Garbanius. Aukštajam ne mes galvoj. 

— Negali būti. Ką jis čia veiks su tokia maža palyda? 

Henrikas stengėsi tvardytis, bet jautė, kad balsas virpa. 
Kazimieras įdėmiai pažvelgė į brolį. Vėjas išpūtė jo baltą ap- 
siaustą, Henrikas tvirčiau apsisupo juo, gobtuvu prisidengda- 
mas smakrą. Riteriai dingo už vartų, o keltas vis negrįžo. 

— Ko Boleslovui reikėtų iš mūsų? — burbtelėjo Kazimieras. 

— Gertrūda džiaugsis, — pasakė Henrikas šiaip sau, kad ką 
nors pasakytų. 

— Ji visais džiaugiasi. O tu? 

Henrikas nieko neatsakė. Priplaukė keltas, žvejai ėmė pa- 
sakoti naujienas; iš tiesų tai buvęs kunigaikštis Boleslovas su 
nedideliu būreliu karių, gal dvylika, ne daugiau. Jie nujoję 
į pilį ir liepę pasakyti kunigaikščiui Henrikui, kad skubėtų 
namo, nes esą alkani. Vėjas rideno bangas, mėlynas dangus 
vakaruose atrodė šaltas, žalsvai gelsvo atspalvio, bet vanduo 
buvo pilkas kaip plienas. Henrikas gaubstėsi savo vilnoniu ap- 
siaustu ir visas drebėjo. Senasis keltininkas Bida nenutildamas 
šnekėjo apie kunigaikštį Boleslovą, kokie prašmatnūs jo žali 
ir išsiuvinėti drabužiai, koks gražus graikų veislės žirgas. Bida, 
aiškų, esąs tik paprastas keltininkas ir žvejys, bet vis tiek 

pažinęs, kad žirgas graikiškas. Riteriai nesiklausė jo ir neišta- 
Tė nė žodžio. Susimąstę ir paniurę, jie vengė vienas kito akių. 
Kunigaikštis Henrikas žiūrėjo į vandenį, kunigaikštis Kazimie- 
ras, dešiniąja ranka pasirėmęs į ietį, kairiąja laikė už pava- 
džio įsibauginusį žirgą. Vėjas plaikstė gūnias, ir žirgai atrodė 
nelyginant kokie slibinai. Vienintelis Smilas iš Bžezio neužsi- 
krėtė ta slogia nuotaika. Jis buvo veiklaus būdo ir džiaugėsi 
bet kokiais didesniais įvykiais. 

Grįžę į pilį, svečius rado susėdusius riterių menėje prie 
židinių ir jau siurbčiojančius midų. Gertrūda, iš tikrųjų be 
galo patenkinta, stropiai ėjo šeimininkės pareigas, ragino taI- 
nus nešti ąsočius ir vynmaišius; gretimoje menėje jau buvo 
baigiamos ruošti vaišės. Boleslovas elgėsi taip, lyg būtų šios 
pilies valdovas; su įėjusiais broliais pasisveikino atsainiai, be- 
veik į juos nežiūrėdamas ir toliau šnekėdamasis su savo ke- 
lionės draugais, kurių vienas, vokietis riteris, griausmingai 
pasakojo kažkokius linksmus nuotykius. Bolekas sėdėjo ant kė- 
dutės, atsigręžęs į pašnekovus, ir į kitų sandomiriečių sveiki- 
nimus nė ausų nekreipė, tik vis kvatojosi papliūpom, rody- 
damas baltus, bet jau senstančius dantis. Vešlios juodos gar- 
banos jau buvo praretusios ir pro jas, lyg laukymė pro medžių 
kamienus, švietė plikė. Dabar jis turėjo užsidėjęs ant galvos 
juodą pošalmį, kuris slėpė šį trūkumą. Rankas, vis dar labai 
gražias, laikė nukoręs per kėdutės atramas ir, klausydamasis 
pasakotojo, čia nusigręžęs kvatojosi, čia, primerkęs akis, žiū- 
rėjo į ugnį. Henrikas iš mandagumo liko prie židinio, o Kazi- 
mieras su kitais sandomiriečiais nuėjo į gretimą menę. Gert- 
rūda, nors ir stebėdamasi keista brolių veidų išraiška, toliau 
dirbo savo darbą. Vokiečių papročiu sumaišė vyną su vande- 
niu ir, įbėrusi kažkokių labai brangių prieskonių, Henriko atsi- 
vežtų iš kelionės po Rytų kraštus, uždėjo ant ugnies, kad 
pakaistų. 

— Puikus gėrimas, — aiškino ji,— tiesiog karališkas, tu bū- 
tinai turi jo išgerti, Bolekai. Šiandien tikra šventė, — pridūrė, — 
pagaliau tu atvykai į Sandomirą. 

Vis dėlto šventiškos nuotaikos nebuvo, greičiau priešin- 
gai -— visi atrodė sutrikę. Kazimieras su ponais grįžo į riterių 
menę, ir Henrikas iš veidų suprato, kad jie buvo smarkiai 
susiginčiję. Majordomas Gotlobas Ružicas atėjo paklausti, ku- 
riuos kambarius paruošti Bolekui ir jo palydai. Kazimieras lie- 
pė sutvarkyti kambarį bokšte, už mūrinės rūmų dalies. Henrikas 
pamatė, kad Gotlobo veide šmėstelėjo nuostaba, ir pats nusi- 
stebėjo, kodėl Kazimieras davė tokį įsakymą. Tačiau paskui 

prisiminė, kad tame apskritame kambaryje tėra tik vienos 
durys —ir vienas langas, tas pats labai aukštai. Jis prikando 
lūpą. 

Vokietis riteris vis dar kažką pasakojo, beje, labai neįdo- 
miai. Apskržįai Bolekas su savo bendrakeleiviais plepėjo nenu- 
tildami, bet tik apie niekus, nereikšmingus dalykus. Galų gale 
Bolekui visa tai nusibodo. Jis mostelėjo ranka ir atsisukęs į 
Henriką sušuko: 

— O tu šaunią kariuomenę surinkai žygiui prieš tuos prū- 
sus! Net Krokuvoj žmonės man pasakojo. Sakė — karių kaip 
skruzdžių. Yra ką vesti. 

— Iš tiesų, šį kartą lyg ir neblogi pulkai surinkti, — abe- 
jingai atsakė Henrikas.— Ką tik su Kazimieru juos apžiūrė- 
jome. 

— Na ir ką Kazimieras? — suburbleno Bolekas savo gergž- 
džiančiu balsu ir vėl atsigręžė į jaunesnįjį brolį, perverdamas 
jį skvarbiu žvilgsniu — Kas girdėti Vislicoje? Elena sveika? 

— Dėkui, — atsakė Kazimieras,— šiuo tarpu sveika. 

— O Marija, brangioji Marija? — jausmingai pasiteiravo 
Gertrūda, traukdama vyną iš ugnies. 

— Marija? A, ta Marija? — numojo ranka Boleslovas ir čiu- 
po midaus taurę.— Nežinojau, kad ją taip myli — pridūrė po 
valandėlės. 

Gertrūda sumišo, bet tuoj pat ją pagavo pyktis. Ji liovėsi 
šokinėjusi apie Boleslovą ir piktai varstė jį akimis. 

— Na, o mane ar vesitės į tuos Prūsus? — staiga paklausė 
Bolekas, nežiūrėdamas į brolius. 

— Tave? O kam? — nustebo Henrikas. 

— Kaip tai kam? Kautis! 

— Tave vieną? Negi neturi svarbesnių reikalų? 

— Tuos kitus reikalus tegu tvarko mano vaivados ir kašte- 
lionai, visokie Žiroslavai ir Spicimirai. Ten jų kirbinės. Negalit 
nė įsivaizduoti, kaip tie didikai veisiasi. Jeigu vaikais galėtum 
arti — daugiau žemės išartum negu su tais vergais prūsais. 
Ir kiekvieną tokį išvisėlį kiekvienas šunsnukis nori pasodinti 
atskiroje pilyje; duok jam atskirą kaštelioniją, o jeigu neduo- 
si, tave patį tuoj nustums šalin. Tai mat iki ko priėjome, 
Henrikai. Todėl duodu ir duodu, sau nieko nepasilikdamas. 
Norėčiau pagyventi Krokuvoje, kol numirsiu.— Jis nusijuokė.— 
Na, o tu? Nebijai savųjų? 

Į jo klausimą niekas neatsakė. Gertrūda sėdėjo tiesi, susi- 
nėrusi rankas ant krūtinės, ir žiūrėjo į vyresnįjį brolį pasi- 
piktinimo kupinu žvilgsniu. Bolekas daug gėrė, ir buvo ma- 

tyti, jog vynas jam jau mušė į galvą. Henrikas pastebėjo, 
kad brolis labai pasenęs. 

— Na, ar vedatės mane? | 

— Bet ko tau ten trenktis? — pakartojo Henrikas, nenorė- 
damas atsakyti tiesiai. 

— Aš žinau, ko tu ten trenkies. Skleisti šventojo tikėji- 
mo. ..— sukikeno Bolekas,— skleisti šventojo tikėjimo. Garbie- 
ji vienuoliai, kuriuos tu balažin kam užkorei mums ant spran- 
do, prisakė, kad tu kaip arkangelas su ugniniu kardu nueitum 
ir sudegintum prūsų girias, o žemę broliukams padovanotum. 
Naujas vienuolynėlis, nauji rūmeliai —ir taip ranka ranką 
plauna visoje Vokietijoje ir visoje Lenkijoje. Čia vienuolynė- 
lis, ten vienuolynėlis. Ne! Sakau tau, nel Aš eisiu su jais į tą 
žygį, — bent jau dėl to, kad galėčiau tarti savo žodį, kai bus 
dalinamos prūsų žemės. Neduosiu tamplieriams paties geriau- 
sio kąsnio, kad jie įsikurtų dar ir prie mano Mazovijos. Tegu 
ir ne mano, o Lešeko; ar tėvo, ar sūnaus — vienas ir tas pats. 
Tiesa, kunige klebone? — kreipėsi į Humbaldą.— Gerai žinau, 
kas per paukštis yra tamplierius ir kaip viską glemžia į savo 
saują. 

— Niekus tauški, Bolekai,— staiga nutraukė jį Henrikas.— 
O jeigu nori, gali su mumis eiti į Prūsus. Tik mes išžygiuoja- 
me švintant. Dabar naktys ilgos, išsimiegosi. 

— Na jau ne, palaukite manęs iki vidurdienio. Šiandien 
visą kelią lėkte lėkėm! Turiu rytoj pailsėti bent iki pietų, 
jeigu nori, kad paskui mažumėlę pamosuočiau kardu ir bent 
keletą prūsų nuknekcinčiau. Kitaip negaliu. 

— Galėsi mus vėliau pasivyti, 

— Ką tu, gal pamiršai, kad esu (otius dux Poloniae? Kaip- 
gi aš lėksiu jums iš paskos? 

— Daryk kaip išmanai,— pasakė Henrikas stodamasis. Drau- 
ge su juo atsistojo Kazimieras ir kiti ponai. 

Henrikas nuėjo į savo kambarį; ant laiptų jo laukė Vipas; 
buvo išbalęs ir čepsėjo lūpomis lyg netekęs žado. Henrikas 
abejingai praėjo pro žydą ir žvangindamas kardu bei šarvais 
užkopė į viršų. Vos jam įžengus į savo kambarį, įpuolė dva- 
riškiai ir visi ėmė tyliai ir skubiai tartis. 

— Tuojau pat, tuojau pat,— griežtai ragino Smilas iš Bže- 
zio, kuriam, matyt, jau viskas buvo pranešta.— Tuojau pat, 
kol dar neišsiblaivė. Gerai, kad kunigaikštytė Gertrūda jam 
to vyno sutaisė. 

— Nors nieko nežinojo. 

— Manau, kad reikia palaukti iki ryto. 


19—3618 289 


— Bet tada ir visas žygis nebereikalingas? 

— Kaip tai, užimti Krokuvą... 

— Dabar reikia traukti prieš Mešką, nes vieną jau turim 
savo rankose, 

— Pats atskrido kaip žvirblis į soras.— Smilas staiga gar- 
siai nusijuokė. 

— Tssss. .. 

Henrikas pokalbyje nedalyvavo, sėdėjo ant lovos, įsmeigęs 
žvilgsnį į erdvę, abiem rankom pasirėmęs į didelį riterių kry- 
žiuočių kardą. Nesuprato, kas jam pasidarė. Be abejo, jis 
niekino Boleslovą, bet save įrgi. 

— Ar jie jau bokšte? — staiga paklausė, 

— Ne, dar apačioje. 

— Kai tik sueis į bokštą, pastatyti sargybą galerijose ir 
prie durų. Tegu tuo pasirūpina Smilas. Aš dabar persikelsiu 
per Vyslą ir išvesiu kariuomenę dar prieš aušrą. Kai tik kuni- 
gaikštis Bolekas atsikels, susikivirčyti su jo vyrais ir, kol tie 
aiškinsis, kaip ir kas, visus išžudyti. 

— Ir kunigaikštį? 

— Galima ir kunigaikštį, jeigų ims labai šokinėti. Kazi- 
mieras, Herchas, Lestkas eis su manim. Smilas pasiliks pilyje, 
kaštelionas saugos miestą ir vartus. Reikia sužinoti, ar kuni- 
gaikštis iš tiesų atvyko vienas, ar turi atsivedęs didesnę ka- 
riuomenę. O dabar visi į savo vietas. Kai tik kunigaikštis Bo- 
leslovas nueis ilsėtis, tuoj pat praneškit. 

Henrikas kalbėjo tvirtai, ryžtingai, įsakmiai. Nuščiuvę dva- 
riškiai baikščiai išslinko iš kambario. Kazimieras buvo labai 
išblyškęs. Bet ir jis klausė brolio įsakymo. 

Kunigaikštis liko vienas apytamsiame kambaryje. Pro atvirą 
langą dvelkė tamsios, rudeniškos nakties vėsa. Henrikas nusi- 
purtė. Užgiedojo prabudę gaidžiai. Padėjęs kardą galvūgalyje, 
Henrikas perėjo per kambarį. Žingsniai dusliai trinksėjo tylo- 
je. Jis iškišo galvą pro langą ir pamatė stovyklos laužus. Jų 
liepsna, rodės, siekė žvaigždes. Duslus, vos girdimas klegesys 
sklido iš stovyklos, bet mieste tebebuvo tylu ir tamsu. Visi 
miegojo,— švintant atsikels palydėti išjojančių į žygį. Po kie- 
mą vaikščiojo sargybinis. Apačioje, mediniame priebutyje, nu- 
aidėjo Gertrūdos ar kurios kitos rūpestingos moters žingsniai. 
Kažkur mieto pakraščiuose nugiedojo paskutiniai gaidžiai. Bu- 
vo labai šalta. 

Henrikas vėl perėjo per kambarį pirmyn ir atgal, įsiklau- 
sydamas į savo žingsnių aidą. Tada ištarė vieną žodį: 

— Brolis. 

Jis prisiminė tėvus. Prisiminė, kaip jo motina, kunigaikš- 
tienė Salomėja, paėmė iš Bilhildos rankų mažytę Juditą, dabar 
rusų kunigaikštienę, kaip stovėjo vidury kambario ir šaukė: 
„Ak, tas Bolekas, tas Bolekas! Nulėkė sau, o tik pusė galvos 
sugarbanota.“ Mat Boleko garbanos buvo dirbtinai suraitytos, 
kunigaikštienė Salomėja visada pati jas raitė jam nuo ma- 
žens. O dabar tikriausiai raito tarnai ar žmona. Negi staiga 
senatvėje ims 17 prisipažins, kad jo plaukai tiesūs kaip sta- 
garai. Bolekas buvo kunigaikštienės Salomėjos numylėtinis, ir 
ši visada gindavo jį nuo tėvo rūstybės. Tėvą Henrikas beprisi- 
minė blankiai. Buvo labai aukštas, raudono veido. Stovėjo toks 
didelis ir stiprus, kai laukė atvedant Verchoslavos. Tai jis 
irgi prisiminė, 

— Verchoslava. 

Ištarė tą vardą, ir jam pasivaideno, kad į miegamąjį staiga 
įžengė smulkutė, liesa mergaitė didelėmis akimis, apsigaubusi 
ilgu šydu, kaip per kunigaikštienės Salomėjos laidotuves. Visa 
keistai sustingusi, kaip ant Plocko bažnyčios durų, ištiestos 
rankos apmautos raudonomis pirštinaitėmis. Negražūs, liūdni, 
paliegę jos vaikai bėgo iš paskos, šaukdami: „Mama, mama!" 
Kaip tada, kai Henrikas paskutinį kartą matė Verchoslavą Kro- 
kuvoje. Tas pats švelnumas, kuris užplūsdavo jį vos išvydus 
tą moterį, vėl pabudo širdy, ir Henrikui skausmingai pagailo 
mirusios kunigaikštienės. Sakytum ji praėjo pro šalį ištiesusi 
rankas — kaip tada Lenčicoje, kai jiedu stovėjo prie žalių ag- 
rastų krūmų. Viršum pievų tvyrojo šieno kvapas, ir kuni- 
gaikštienė Salomėja gulėjo mirties patale, ir pasaulis buvo 
painus, pasklidas, surizgęs, viliojantis, kupinas visko. 

— Ak,—sudejavo Henrikas sustodamas vidury kambario,— 
ak,— pakartojo tyliau. 

O štai dabar pasaulis peržengtas tarsi gyvenimas. Jis tuš- 
čias ir beprasmiškas. „Ir tie tamplieriai, — staiga gūžtelėjo pe- 
čiais.— Ko jie nori?“ Henriko lemtis susipynė, jis nebeįstengė 
jos suprasti. Kam tas purpuras ir ta karūna, ir tas skeptras? 
Niekas nenori tos karūnos, niekam ji nereikalinga, kai ji at- 
eina — priima ją nenoriai, tarsi nereikalingą rūpestį. „O taip 
viskas gerai klostėsi!" — sako. 

Sapnavo kunigaikštienė Salomėja savo vyrą Kreivaburnį, 
vilkintį skarmalais ir labai išblyškusį, trokštantį maldų. Ar 
ne dėl tos brolžudystės, atpirktos didžiausia atgaila ir naudin- 
gos šaliai, miręs neturėjo ramybės? Ar ne apie Zbignevą gal- 
vojo Salomėja, žarstydama auksą bažnyčioms? Vaikams ji nie- 
kada apie tai neužsimindavo, nepasakodavo apie jų tėvo dar- 

bus, tačiau galimas daiktas, kad slapčia meldėsi dvigubai dau- 
giau. Ir Henrikas išvydo ją kaip gyvą, apsirengusią prašmat- 
niais drabužiais, su dviragiu našlės kykuų, sakytum jaunu mė- 
nuliu, uždėtu ant galvos,— štai ji, šnarėdama drabužiais, klau- 
piasi bažnyčioje, štai ji klaupiasi prieš jį ir lyg maldauda- 
ma iškelia rankas. Henrikas atšlijo net iki lango. Įkvėpė 
šalto oro. 

— Mama, — ištarė, — mama... 

Tą akimirką kažkas tylutėliai pabeldė į duris, ir į kambarį 
įslinko mažasis Vincentas Ružicas; jis pašnibždomis pranešė, 
kad visi jau savo vietose, ir vėl dingo, tikriausiai nenutuok- 
damas, kokią baisią žinią perdavė jo nekaltos lūpos. 

Henrikas nulipo į apačią. Pilies priemenėje stovėjo Kazi- 
mieras ir kiti, pasiruošę kelionei, apsisiautę raudonomis japan- 
čomis. Laukė tik Henriko, arkliai jau iš anksto patyliukais 
buvo nuvesti prie kelto. Kazimieras pasilenkė prie brolio au- 
sies ir sušnibždėjo: 

— Visi Boleko vyrai girti, Smilas prašo, kad tuoj pat... 

— Ne, ne,— mostelėjo Henrikas,— taip, kaip įsakiau. 

Kazimieras pasiuntė kažką pas Smilą, ir jie patraukė prie 
Vyslos. Vartai buvo atidaryti labai tyliai, pats kaštelionas Gro- 
tas stovėjo siauroje angoje. 

— Telaimina dievas jūsų malonybę,— tarė Henrikui. Tie 
žodžiai nuskambėjo kaip pašaipa. 

Visi sulipo ant kelto, kurį vairavo Bida. Naktis buvo labai 
tamsi, Vyslos krantas ir paupio gluosniai užstojo laužus nuo 
keleivių akių. Pliuškeno vanduo, prunkščiojo riterių žirgai. Ne- 
buvo galima įžiūrėti net šalia stovinčių žmonių. Henrikas iš- 
girdo, jog kažkuris iš jų meldžiasi. Dar nenuplaukus iki prie- 
šingo kranto, Henrikui pasidarė baisu: netrukus turėjo įvykti 
neatitaisomas dalykas. Jis liepė apgręžti keltą ir plaukti atgal. 
Vienintelis Bida iškart subruzdo, visi kiti tylėjo, ir keltas, sun- 
kiai girgždėdamas ir šnarindamas vandenį, pasuko atgal į 
Sandomiro pusę. 


Jie vėl yrėsi per tamsą, bet kai jau buvo nebetoli pilies 
prieplaukos, Henrikas pajuto, kaip Kazimieras uždėjo ranką 
jam ant kelių, tarsi norėdamas sustiprinti jo dvasią ir pakelti 
ryžtą, ir išblaškyti abejones. Henrikas nubloškė šalin apsiaustą 
ir įsakė: 

— Ne, Bida, suk atgal į aną krantą. 

Dabar sujudo visi, kas tik buvo ant kelto. Keli riteriai 
padėjo irkluotojams; akys, pripratusios prie tamsos, jau galėjo 
šį tą įžvelgti. Vysla pamažu rimo; į nakties pabaigą vėjas 

beveik visai nuščiuvo. Tačiau iki ano kranto jie nenuplaukė. 
Bidai buvo įsakyta grįžti į Sandomirą. Dar kelis kartus jie 
šitaip gręžiojosi į vieną ir į kitą pusę. Irklavo pakaitom. Hen- 
rikas sėdėjo nekrustelėdamas ir net nepajuto, kaip Kazimieras 
apkabino jį broliška ranka ir laikė tvirtai apglėbęs. Kazimierui 
buvo baisu dėl brolio. 

Pagaliau keltas sustojo Sandomiro pakrantėje. Henrikas 
tarytum pabudo iš miego. Jau aušo. 

Henrikas paėmė Kazimierą už rankos, ir jiedu užkopė ant 
kalno, įėjo pro vartus, prie kurių stovėjo nustebęs Grotas, ir 
vėl atsidūrė pilies priemenėje. Henrikas perėjo per visas me- 
nes, paleido sargybinius iš visų galerijų ir pats nuėjo į bokštą 
šalia mūrinio pilies šono, kur miegojo brolis. Įžengęs į miega- 
mąjį, pažadino Boleką ir paklausė, kada jis norįs kilti į žygį. 
Bolekas jau buvo išsimiegojęs ir pasakė galįs vykti nors tuoj 
pat. 

Taigi netrukus visi susirinko, ir visa kariuomenė leidosi 
į priekį. Tik Kazimieras paprašė Henriką leisti jam pasilikti. 
Henrikas mielai sutiko, broliai pasibučiavo, ir Kazimieras nu- 
silenkė Henrikui, apkabindamas kojas. 

O Boleslovas jojo pirma visų, puikiai nusiteikęs, juokau- 
damas ir plepėdamas su savo palydovais; gal net neįtarė, kad 
naktį jo gyvybei grėsė pavojus? O vieną kartą Henrikas nu- 
girdo, kaip jis pasakė tarškiajam vokiečiui: 

— Tas vargšelis mielasis Henrikas! 

Jie traukė į šiaurę, į Prūsus. 


XXXII SKYRIUS 


Visos tos kelionės metu Boleslovo nuotaika nesikeitė. Hen- 
rikas irgi atrodė vienodai ramus, tik Herchas kasdien darėsi 
vis rūškanesnis ir piktesnis. Henrikas bijojo pažvelgti į jo niū- 
rias akis. Kadangi Bolekas buvo su jais, jojo tiesiai per Mazo- 
viją. Iš pradžių dar pasitaikydavo kaimų, miestų (tokie ten ir 
miestai) ir sutvirtintų medinių pilaičių apsamanojusiomis sie- 
nomis. Ar lijo lietus, ar švietė saulė, Mazovija visada buvo 
Mazovija. Smėlėtomis palaukėmis, siaurais keliais, kuriuos la- 
biau tiko vadinti takeliais, slinko riteriai į priekį. Pakelėse 
augo beržai, šiuo laiku jau visai pageltę. Vėjas draskė auksi- 
nius lapus ir šūsnimis žarstė į mėlyną dangų, o paskui draikė 
ant smėlėtos žemės. Vienodas, skurdus, pilkas kraštas nedžiu- 

Gikios tankmėje, ant slidžios žemės žirgai labiau kliudė 
negu padėjo kautis. Tuoj pat išlindo ir pusnuogiai žiaurūs prū- 
sai, rankose laikydami didžiulius vėzdus. Vikriai ir greitai, 
rusišku būdu, apsupo išsitęsusią vorą ir ėmė traiškyti kaip 
vapsvas. Nenkai, žinoma, gynėsi, kardai ir ietys švysčiojo ore 
lyg malūnų sparnai, bet prūsų buvo tiek daug, jie puolė taip 
atkakliai, ramiai, tyliai, galima sakyti — tvarkingai. Visus gink- 
lanešius išguldė kaip pėdus, grobį kažkur išdangino ir, siūb- 
telėję į priekį strėlių debesį, puolė likusius. Dulkė lietus. 

Henrikas buvo pačiam užpakaly, toli nuo kautynių centro, 
bet strėlės atskriedavo ir iki jo. Viena kiaurai pervėrė melsvą' 
Hercho švarkelį ir įsmigo į petį. Smilas iš Bžezio dangstė ku- 
nigaikštį savo skydu. Būreliai pusnuogių vyrų sušmėžavo tarp 
artimiausių krūmų, jau numetusių visus lapus. 

Kunigaikštis susirūpinęs klausėsi ginklų džeržgesio ir gar- 
saus arklių žvengimo, sklindančio iš tos vietos, kur buvo Bo- 
leslovas. 

— Gelbėk kunigaikštį Boleslovą! — sušuko Smilui, kuris, 
kaire ranka laikydamas skydą, dešiniąja aukštai iškėlė kardą, 
krūtinę palikęs nepridengtą. Jų balnakilpės susipynė, ir, Žir- 
gams šūstelėjus į šonus, abu vos nenusirito ant žemės. 

— Jok pas kunigaikštį — griežtai paliepė Henrikas, ir Smi- 
las, sukdamas iškeltą kardą, šuoliais pasileido į priekį, jo žir- 
gas buvo kruvinas, į jį pataikė kelios strėlės. Henrikas ir Her- 
chas norėjo lėkti paskui jį, bet jų Žirgai taip staigiai negalėjo 
šoktelėti — pasipainiojo keli iš kažkur išnirę lenkai, Jiedu iš- 
vydo priešais atjojantį ir kažką šaukiantį Lestką. Staiga visas 
tas kirbantis kamuolys, apsupęs kunigaikštį Boleslovą, kažkur 
išsisklaidė, tik sumirgėjo tolstančių žirgų pasturgaliai ir dingo 
už medžių; o toje vietoje, kur virė kautynės, liko gulėti dau- 
gybė sukapotų kūnų. 

Lestkas šaukė: 

— Jokit, jokit paskui kunigaikštį Boleslovą. 

Tačiau Boleslovas, Smilas ir tie, kurie nujojo su jais, grei- 
tai dingo iš akių. Tuo metu kažkoks prūsas kauline ietimi 
sužeidė Lestką. Lestkas nukrito nuo žirgo, kuris ėmė vilkti jį 
paskui save. Henrikas puolė prūsą, bet šis ieties kotu smogė 
jam į raktikaulį, kunigaikštis susvyravo balne, tuo tarpu prū- 
sas trenkęs vėzdu perskėlė jam šalmą,— geležies atšaižos su- 
smigo į veidą. Herchas stvėrė kunigaikščio žirgą už apinasrio, 
ir jiedu šuoliais pasileido pro medžius į tą pusę, kur miškas 
ėjo retyn. 

gino akies jokiais įdomesniais reginiais. Lietaus merkiami ark- 
liai abejingai tursino klampiais keliais. 

Pagaliau vėl prasidėjo miškai, juo tolyn, juo medžiai buvo 
senesni, kelias pranyko tarp pelkių bei ežerų, ir tik vedliai, 
parūpinti kunigaikščiams paskutinėse kaštelionijose, tegalėjo 
pervesti didžiulę kariuomenę jiems vieniems težinomais ta- 
kais. Pirmieji kažkur dingo Dzeržko lankininkai, paskui atsi- 
liko ir kiti būriai. Jaksa ir Sventopelkas neatvyko į sutartą 
vietą. Vitas iš Tučempų susirgęs liko pasienio pilaitėje. Bo- 
leslovo riteriai vokiečiai raukėsi, kam išsirengta į žygį tokiu 
negeru laiku. O aplinkui girios vis tankėjo, ir atrodė, kad 
jose tegyvena vilkai, šernai, stirnos bei elniai. 

Henrikas nematė, kas dedasi aplinkui, jo neslėgė tas vie- 
nodas gamtovaizdis, vėjo purtomi beržai, amžinai tokie pat 
rausvi, apsilaupę pušų kamienai. Medžioklės ir pokalbiai apie 
medžiokles blaškė kelionės nuobodį, tačiau Henrikas jų šali- 
nosi neva iš didelio pamaldumo, nors iš tikrųjų tik norėjo 
pabūti vienas. Jis suvokė visą patirtos nesėkmės dydį. Aiškiai 
suprato, ką buvo padaręs, bet suprato ir tai, kad nieko kito 
padaryti negalėjo. Nesėkmės pradžia buvo anaiptol ne ta nak- 
tis, kai jis kilnojosi nuo vieno Vyslos kranto prie kito. Ne- 
sėkmė prasidėjo tada, kai nuteisė mirti savo žydę. O gal dar 
anksčiau? Kai atėjo į pasaulį? 

Vieną dieną, braudamiesi per mišką, jie atsidūrė pelkėse; 
samanom apklotas liūnas plytėjo aplinkui, tik kur ne kur 
kyšojo medžių guotai. Pereiti į kitą pusę buvo neįmanoma, 
žirgai ėmė klimpti ir skęsti, kelis pašauktinius vos pavyko iš- 
gelbėti, o sunkiai ginkluoti riteriai nesiryžo žengti toliau. Visi 
suprato, kad reikia grįžti atgal, kad jų pasukta negeru keliu. 
Tačiau tie, kurie jojo užpakaly, negalėjo prasiskirti į šalis, 
nes takas, ant kurio jie stovėjo, buvo per siauras ir abipus 
liulėjo pelkės. Priekinis būrys, pasukęs atgal, turėjo skverbtis 
pro sustojusius pulkus. Ir tik kai jis jau buvo nusigavęs iki 
vidurio, kai aplink Boleslovą pasidarė grūstis tarsi mugėje, — 
tik tada buvo susizgribta ir duotas įsakymas visiems apsigręžti 
vienu metu. Kariuomenė palengva ėmė slinkti atgal — priekyje 
ginklanešiai ir pagalbiniai būriai, o užpakaly geriausieji rite- 
riai. Šitaip jie vėl sugrįžo į tankią girią. Tada pasipylė strėlių 
lietus ir ėmė griūti pakirsti medžiai, prispausdami arklius ir 
keldami paniką. Prūsai juos įviliojo į pasalą. Kelias, kuriuo 
jie ketino grįžti atgal, buvo užverstas nukirstų medžių ka- 
mienais, nematomas, buklus priešas iš visų pusių apsupo Pias- 
tovičių kariuomenę. 

Gikios tankmėje, ant slidžios žemės žirgai labiau kliudė 

lanešius išguldė kaip pėdus, grobį kažkur išdangino ir, siūb- 

artimiausių krūmų, jau numetusių visus lapus. 

Kunigaikštis susirūpinęs klausėsi ginklų džeržgesio ir gar- 
saus arklių žvengimo, sklindančio iš tos vietos, Kur buvo Bo- 
leslovas. 

— Gelbėk kunigaikštį Boleslovą! — sušuko Smilui, kuris, 
kaire ranka laikydamas skydą, dešiniąja aukštai iškėlė kardą, 
krūtinę palikęs nepridengtą. Jų balnakilpės susipynė, ir, žir- 
gams šūstelėjus į šonus, abu vos nenusirito ant žemės. 

— Jok pas kunigaikštį — griežtai paliepė Henrikas, ir Smi- 
las, sukdamas iškeltą kardą, šuoliais pasileido į priekį; jo žir- 
gas buvo kruvinas, į jį pataikė kelios strėlės. Henrikas ir Her- 
chas norėjo lėkti paskui jį, bet jų Žirgai taip staigiai negalėjo 
šoktelėti — pasipainiojo keli iš kažkur išnirę lenkai. Jiedu iš- 

tas kirbantis kamuolys, apsupęs kunigaikštį Boleslovą, kažkur 
išsisklaidė, tik sumirgėjo tolstančių žirgų pasturgaliai ir dingo 
už medžių; o toje vietoje, kur virė kautynės, liko gulėti dau- 
gybė sukapotų kūnų. 

Lestkas šaukė: 

— Jokit, jokit paskui kunigaikštį Boleslovą. 

Tačiau Boleslovas, Smilas ir tie, kurie nujojo su jais, grei- 
tai dingo iš akių. Tuo metu kažkoks prūsas kauline ietimi 
sužeidė Lestką. Lestkas nukrito nuo žirgo, kuris ėmė vilkti jį 
paskui save. Henrikas puolė prūsą, bet šis ieties kotu smogė 
jam į raktikaulį, kunigaikštis susvyravo balne, tuo tarpu prū- 
sas trenkęs vėzdu perskėlė jam šalmą,— geležies atšaižos su- 
smigo į veidą. Herchas stvėrė kunigaikščio žirgą už apinasrio, 
ir jiedu šuoliais pasileido pro medžius į tą pusę, kur miškas 

Žirgai bėgo darniai, žemė buvo kieta, strėlės švilpė pro 
šalį, jų nekliudydamos. Henrikas jautė, kad jis visas paplūdęs 
krauju. Į 

— Palik mane, Herchai,— tarė jis,— aš baigiu nukraujuoti, 
gelbėkis pats. 

Herchas tylėjo. Henrikas pamatė, kad jo dešinioji ranka 
bejėgiškai kadaruoja. 

— Herchai,— šūktelėjo kunigaikštis, — tu sužeistas. 

— Taip, man jau galas. 

— Ką čia paistai! 

— Aš tau sakau, kunigaikšti. 

Jie išjojo į miško laukymę, kautynių triukšmas vis labiau 
slopo. Tačiau toliau joti nebegalėjo. Laukymėje stovėjo kelios 
ant šakų sukrautos šieno kupetos. Abu raiteliai nusliuogė nuo 
žirgų, ir Henrikas išrausė šiene dvi duobes jiems atsisėsti. Nu- 
siėmęs nuo galvos šalmo likučius, nusišluostė veidą Hercho 
vėliavėle; veidas visas buvo aptekęs krauju. Tada atsisėdo, 
kilstelėjo Herchą ir pasiguldė jo galvą sau ant kelių. Strėlė 
buvo giliai įsmigusi Herchui į krūtinę ties dešiniuoju petim; 
ją ištraukus, Herchas nuo skausmo neteko sąmonės; iš žaizdos 
tuoj pat pasipylė kraujas tiesiai ant kunigaikščio rankų. Jis 
atsegė švarkelį; per apnuogintą Hercho krūtinę tekėjo skaisčiai 
raudono kraujo srovė, ji plūdo iš žaizdos tylutėliai gurgėda- 
ma. Herchas atsimerkė ir pažvelgė į kunigaikštį. 

— Aš ištraukiau strėlę, — pasakė Henrikas,— tuoj tau pa- 
lengvės. 

Tačiau Herchas žiūrėjo į kunigaikštį labai įdėmiai, be jo- 
kios šypsenos. Nuo to atkaklaus žvilgsnio Henriką nukrėtė 
šiurpas. 

— Ko nori? — paklausė. 

— Ar atsimeni Melisandą? — ištarė Herchas atšiauriu balsu. 

— Atsimenu. 

— O Judką atsimeni? 

— Atsimenu. 

— O Telį atsimeni? 

— Atsimenu. 

— O Lestką atsimeni? 

— Ką tik jį mačiau. 

— (O Herchą atsimeni? 

Henrikas pasilenkė prie mirštančiojo. Šis lėtai užmerkė 
akis. Henrikas laikė Hercho galvą, pakišęs ranką po sprandu, 
ir jautė, kaip visos jėgos, visa jauno kūno gyvybė išteka drau- 
ge su šiltu krauju, sunkiasi į drabužius, stingsta ant jo odos. 

— Herchail-— pašaukė.— Herchail 

Herchas dar kartą pažvelgė į kunigaikštį tuo pačiu įdėmiu, 
kraupiu žvilgsniu. Ir staiga ištarė: 

— Verčiau jau prie Krokuvos. 

Tada nusigręžė nuo kunigaikščio, lyg rodydamas panieką, 
ir numirė, 

Henrikas ilgai sėdėjo, laikydamas jo galvą ant rankų ir 
nieko negalvodamas. Taip sėdintį jį rado Kunoto, prūsų kuni- 
gaikščio, kariai ir kaip belaisvį nusivedė į savo pilį, visai 
padorią, gerai apsaugotą, net su labai gudriais įtvirtinimais — 
įmantria pylimų, griovių ir aštriatvorių sistema. Ten, Kunoto 
namuose, Henrikas išgulėjo dvi savaites, kol užgijo visi įdrės- 
kimai ir žaizdos, kol pranyko mėlynės. Šiaip jis buvo visai 
sveikas. 

Slaugė jį pats Kunotas, rodydamas kuo didžiausią pagarbą. 
Tai buvo kresnas blondinas melsvomis kaip ir visų prūsų aki- 
mis, šiek tiek įkypais šviesiais antakiais, priplota nosimi plato- 
kame veide. Vis dėlto atrodė dailus. Kunotas bastėsi po rusų 
kunigaikščių dvarus. Pažinojo Eleną — kurį laiką vadovavo 
lankininkų būriui Rostislavo dvare. Buvo trynęsis jis ir Len- 
kijoje, sakėsi pažįstąs Rožerį, Piotro Vlostovičiaus patikėtinį — 
lyg ir kovęsis su juo kažkokioj medžioklėj; prūsas plepėjo 
nenutildamas nuo ryto iki vakaro. 

Per tas dvi savaites Henrikas tarytum iš naujo pergyveno 
savo gyvenimą. Jis praslinko pro akis visas, nuo pat pradžių, 
vaizdai plaukė iš lėto lyg Vysla ties Sandomiru. Ir jis aiškiai 
regėjo kiekvieną posūkį ir mirusiuosius, sėdinčius kiekviena- 
me posūkyje ties srautu. Negyvos jų akys žvelgė į pilką jo 
gyvenimo upę. 

O paskui tas gyvenimas tarytum ištekėjo iš jo ir kažkur 
dingo. Išsprūdo jam iš rankų lyg spurdančio kaspino galas, 
Iš tolo dar sekė jį akimis, bet veltui. Liko tik tuštuma. 

Kunotas kiekvieną vakarą nusigerdavo ir, sėdėdamas gre- 
timam kambary, garsiai dainuodavo rusiškas dainas ir verkda- 
vo. Tarpais net kūkčiodavo, o paskui staiga sunkiai įgriūdavo 
į Henriko kambarį ir pratrūkdavo šnekėti bei filosofuoti, ir 
iš tų ilgų jo šnekų dvelkė begalinė nusivylusio žmogaus šird- 
gėla. Henriko tos šnekos per daug nebaidė: pirma, jis buvo 
abejingas viskam, kas dėjosi aplinkui; antra, vienintelis daly- 
kas, žadinęs Henriką iš to abejingumo, buvo keistas jausmas, 
kad tas barbaras, tas prasigėręs kunigaikštis, jam kažkuo gi- 
miningas. 

Labiausiai jį stebino tai, kad tas barbaras turėjo blaivią 
nuovoką apie pasaulį ir apie visus svarbiausius dalykus. Nars 
ir savotiškai samprotaudamas, Kunotas sugebėjo atjausti Hen- 
riką ir suprasti jo padėtį. | 

— Tu kaip sakalas, — vis vebleno pragertu balsu,— per daug 
aukštai norėjai pakilti. Tačiau tavieji sakalai, tėvai ir seneliai, 
jau pernelyg prisimedžiojo. Kraujo per daug išgėrė, o tu krau- 
jo gerti nemoki, tu kraujo gerti negali. Koks iš tavęs riteris? 

— Kraujas čia niekuo dėtas,— prieštaravo Henrikas,— yra 
ir svarbesnių dalykų... 

Paskui atvyko Vipas. Rudens liūčių įdrengtais keliais, per 
baisiąsias Mazovijos ir prūsų pelkes jis atvežė išpirką, kurios 
prūsai pareikalavo už kunigaikštį. Prisikratė ant žirgų nugarų, 
išrėkė gerklę šūkaudamas, vaikydamas tarnus, du kartus gynė 
vežimą nuo plėšikų, o galiausiai atbildėjo prie Kunoto vartų. 
Nuvargęs, peršlapęs, purvinas, įpuolė į kunigaikščio kambarį 
ir ėmė bučiuoti kunigaikščio rankas. Apie jokius rimtesnius 
dalykus neužsiminė. Greitakalbe, labai darkydamas lenkiškus 
žodžius, ilgai pasakojo apie kelius, apie vyrus, kuriuos jam 
davęs kaštelionas Grotas; girdi, jie buvo niekam tikę (geres- 
niuosius išžudę prūsai) bijoję tų prūsų kaip juodžiausių vel- 
nių, ir kelionė buvusi be galo sunki. Tačiau viskas atgabenta: 
sidabras, kiaunių ir bebrų kailiukai, ir jei kunigaikštis sveikas, 
tai turįs nedelsdamas ruoštis ir, vos tik pelkės užšals, keliauti 
į Sandomirą. Paaiškėjo, kad Lestkas nežuvo, kunigaikštis Bo- 
leslovas jį išsivežė į Krokuvą su šeimyna, pasakęs, kad su 
kunigaikščiu Henriku kaip nors susitarsiąs, o Lestką norįs tu- 
rėti šalia savęs. 

— Gal net geriau, kad jo nebus Sandomire,— pridūrė Vi- 
pas, paniekinamai mosteldamas ranka. 

Girdint tuos žodžius, Henriko širdį pervėrė aštrus skaus- 
mas, lyg kas ietimi būtų badęs žaizdą, bet jis neištarė nė 
žodžio. Vipas pamatė, jog kunigaikščio veidas išblyško, bet 
turėjo skubiai bėgti prie vežimų, kad jam vėl ko nors nenu- 
kniauktų. Taigi visą popietę jiedu su Kunotu skaičiavo ir svėrė 
atvežtas gėrybes. Henrikas tysodamas guolyje girdėjo, kaip 
jiedu derasi ir plūstasi. Kieme skambėjo Vipo ir Kunoto bal- 
sai, vaikščiojo tarnai — nešiojo į rūsį sidabrą, o tarpais smar- 
kus rudens lietaus gūsis, pažiręs į sieną, prie kurios gulėjo 
Henrikas, nustelbdavo visus kitus garsus. Kartkartėmis atsida- 
rydavo durys, padvelkdavo drėgme, priemenėje urgzčiojančių 
šunų dvoku: įeidavo Vipas, drabstydamas ant grindų purvą, 
skleisdamas šlapių kailinių ir vėjo kvapą, atnešdavo Henrikui 

truputį cinamonų vyno, padedančio gyti žaizdoms, sutaisyto 
Gertrūdos, ar papločio su medumi, ar alavijų nuoviro, kurio 
senoji Bergo grafienė, Dipoldo žmona, buvo atsiuntusi Gertrūdai 
į Cvifalteną. Tačiau Henrikas nieko negėrė ir nevalgė. Visi 
išorės garsai jam atrodė plaukią iš labai toli. 

Tik vakare nusiplūkę ir patenkinti, baigę derybas dėl kuni- 
gaikščio, Vipas ir Kunotas susėdo prie jo lovos. Tarnai atnešė 
midaus, gėrė ir Henrikas, nes jautė, kad kitaip neįstengs iš- 
tverti būsimo pokalbio. O tiedu įsišneko plačiai, užgriebdami 
daugelį dalykų, savo teiginius pagrįsdami gausiais pavyzdžiais. 
Lauke lietus pylė kaip iš kibiro. 

— Ir kodėl taip? — tarė Kunotas.— Kodėl kiekvienas pa- 
saulyje trokšta valdžios? Kodėl valdžia jam už viską mielesnė? 
Novgorodas daug turtingesnis už Kijevą, bet vis dėlto kiek- 
vienas nori sėdėti Kijeve ir būti pirmas tarp kunigaikščių. 

Vipas šiaipjau didžiai niekino Kunotą ir vis duodavo jam 
suprasti, kad Vakaruose visai kiti papročiai negu jo aprūku- 
siuose rūmuose, tačiau Kunoto logikai negalėjo atsispirti. Pa- 
sakė jam: 

— Taip jau viskas surėdyta, jūsų malonybe, kad vieni turi 
vesti kitus. Ir kol vieni stengiasi sukurti lygybę, kiti tuoj pa- 
daro nelygybę. Kaip žmogaus kūnas turi savo ūgį, taip ir 
siela turi savo ūgį, ir kaip nevienodi yra kūnai, taip nevieno- 
dos ir sielos. 

— Ir vis dėlto, — kalbėjo toliau Kunotas,— kai gerai pagal- 
turi rankas, kojas, pilvą ir galvą. Visi geidžia alaus, geidžia 
moteriškės, geidžia miego. Ir visiems riteriams grobį reikia 
dalinti po lygiai. O kai pradedi juos valdyti, tai matai, kad 
kiekvienas vis kitoks: vienam labiau tinka būti riteriu, kitam 
pirklių, o trečiam kunigaikščiu, nors jis gimęs paprastu kai- 
miečiu. Ir tarp riterių vienas kaunasi geriau, kitas prasčiau, 
ir grobį reikia dalinti taip, kad kiekvienas gautų tokį atpildą, 
kokio nusipelnė. Ir reikia viską turėti galvoje ir pačiam nu- 
spręsti, kuris tinkamesnis taryboj kalbėti, o kuris — kardu mo- 
suoti. Štai kaip viskas yra. 

— Užtataigi,— lėtai ištarė Vipas,—ir ne kiekvienam duota 
valdyti kaip pridera, nors jis ir būtų gimęs kunigaikščiu. 

— O aš manau,— prabilo Henrikas,— jog tam, kuris valdo, 
nors tai būtų net pats imperatorius Barbarosa, tik atrodo, kad 
jis valdo. Išplukdo jį į paviršių didelė upė, kaip kad potvynis 
išplukdo rąstgalius. Matau pro langą, kaip atrodo patvinusi 
Vysla, ir žinau, kad vieną kartą vienas, kitą kartą kitas rąstas 

išplaukia į viršų. Gal tiems rąstams atrodo, kad jie valdo van- 
denį, o vanduo, nieko nenujausdamas, juos neša? 

— Bet vienas dalykas tikrai aiškus: rąstai niekada nepa- 
plauks prieš srovę. | 

Vipas atsiduso, bet nieko nepasakė. 

„Nepaplauks rąstas prieš srovę, — mąstė Henrikas, — bet juk 
gyvenimo upėje srovių daug. Ir kas paklius į tokią srovę, 
kuri neša atgal, tas neplauks į priekį." 

— O vis dėlto ar gali žmogus savaip pakreipti tas sro- 
ves? — ištarė balsu.— Ar įstengtų pakeisti pasaulį? Vienas pats? 

— Dievas tai žino, pone,— atsakė Vipas ir staiga pravirko 
lyg visai suvaikėjęs senis. Sugriebęs kunigaikščio ranką, ėmė 
karštai ją bučiuoti. 

— Kunigaikštis nelaisvėje... kunigaikštis nelaisvėje. ..— 
vapėjo pro ašaras. 

Henrikas nusišypsojo. 

— Kvailelis tu, Vipai. O aš žinau: žmonės gali pakeisti 
pasaulio tvarką, daug tokių žmonių buvo ir bus. Tik aš vienas 
nežinojau, nuo kurio galo pradėti. 

— Bet ar verta? — palingavo galvą Kunotas.— Savaime vis- 
kas susitvarkys. | 

— Jeigu taip būtų. ..— atsiduso aprimęs Vipas. 

Tačiau tuo metu įėjo tarnas ir pranešė Kunotui, kad kuni- 
gaikščio kelionei viskas jau paruošta. 

Eidamas per kiemą, Henrikas pastebėjo, kaip prūsų kuni- 
gaikščio kariai, pasišviesdami deglais, skaičiavo ir krovė į krū- 
vą jo raudonuosius skydus. 


XXXIII SKYRIUS 


Kunigaikštis Henrikas iš žygio grįžo gerokai pašlijusios svei- 
katos, smarkiai kosintis ir viskam abejingas. Kai Kazimieras 
ėmė dėstyti, kas naujo įvyko pilyje per tą laiką, kol jo ne- 
buvo, kiek kumelių atsivedė kumeliukus ir kas iš karių su 
kuo susipešė — jis nesiklausė. Tik stebėjosi, kad Kazimieras, 
iš prigimties tokio sumataus proto, taip persiėmęs šitais reika- 
lais. Gertrūda atrodė pasenusi ir vėl kalbėjo apie grįžimą į 
Cvifalteną. 

— Dar truputėlį palauk,— paprašė ją kunigaikštis — jau ne- 
ilgai. 

Netrukus jis taip nusilpo, kad visai nebegalėjo vaikščioti. 
Gulėjo savo priprastame kambaryje, viršutiniame aukšte, iš 

kur buvo matyti tik Vysla, ir niekam neleido peržengti savo 
slenksčio. Mažasis Vincentas, Gotlobo sūnus, mėgino patekti 
pas kunigaikštį, bet buvo išvestas lauk. Tik Kazimieras ret- 
karčiais užeidavo pas brolį. Jis jau rengėsi perimti Sandomiro 
kunigaikštystę ir Vislicoje būdavo retai. Atėjo pavasaris, ir 
nors žiema praėjo be šalčių ir beveik be sniego, Vysla smarkiai 
patvino. Atsisėdęs guolyje, Henrikas pro pakeltą langą žiūrė- 
davo į ramiai sruvenančią upę. Dangus buvo balkšvas, ir nors 
šilumos netrūko, ore vis laikėsi migla ir pavyslio pievos ilgai 
nesužaliavo. 

Verbų sekmadienį kunigaikštis pasijuto geriau; atsikėlęs 
anksti rytą, pasišaukė Kazimierą, Gotlobą, dar keletą ponų ir 
išėjo į pamaldas. Bažnyčia buvo tamsi, aukšta, medinė; susi- 
klaipiusios, nuo smilkalų patamsėjusios, laibos kolonos viršuje 
tarytum šakojosi į daugybę meniškai sukaltų sijų ir sijelių. Ko- 
lonų miškas priminė gražųjį Lysa Guros šilą. 

Visą Didžiąją savaitę kunigaikštis kasdien ėjo į bažnyčią, 
o iš jos —prie Vyslos ar į laukus. Melsdavosi labai ilgai. Di- 
dįjį ketvirtadienį iš Opatovo ir Zagoscės atvyko tamplieriai, 
ir vakare, riterių ordino papročiu, Sandomiro pilyje buvo iš- 
keltos vaišės. Riteriai laikėsi šaltai ir nedraugiškai, Henrikas 
nepajėgė ar nenorėjo kalbėti apie tai, kad skriaudas reikėtų 
pamiršti, ir vaišės praėjo tylomis. Didįjį penktadienį kunigaikš- 
tis vėl ilgai neišėjo iš bažnyčios. Tai buvo diena, kai leidžia- 
ma melstis už žydus. 

O jau paskui Henrikas nebegalvojo apie nieką, praeities 
vaizdai plaukė prieš akis, nekeldami jokių jausmų. Tuo laiku 
atjojo žygūnas ir atnešė jam Rišos laišką, kuriame Ispanijos 
imperatorienė prašė atiduoti jos kraičio dalį — išmokėti pini- 
gus, priklausančius jai iš Krokuvos ir Sončo. Tame pačiame 
laiške Richenca pranešė, kad vėl ištekėjusi už Tulūzos grafo. 
Henrikas jau nelabai ką nutuokė apie painius Provanso rei- 
kalus, tik sužinojo, kad naujojo vyro vardas toks pat kaip ir 
antrojo — Raimundas. Ir dar Richenca pranešė, kad jos ma- 
žoji dukrelė Duselina, didelių valdovų įpėdinė, mirusi Ekso 
vienuolyne eidama penktuosius metus, todėl vyresniajai duk- 
teriai Sankcijai atiteksią visos Richencai priklausančios Ispani- 
jos kunigaikštystės ir Provanso bei Tulūzos grafystės. Henri- 
kas šypsodamasis skaitė savo ,„pusseserės“ titulus, ir jo at- 
minty iškilo susitikimas Cvifaltene. Paskutinį kartą jis galvojo 
apie Richencą, paskutinį kartą prisiminė tas nuostabias dienas, 
paskutinį kartą į Sandomiro pilį atskrido Europos vėjo gūsis. 
Jis buvo lengvabūdiškas, paikas ir kėlė atlaidžią šypseną, — 

tačiau taip gražiai skambėjo mirštančio Henriko ausyse tie 
vardai — Provansas, Tulūza, visos Ispanijos. Tr jis be galo su- 
sigraudinęs pabandė įsivaizduoti Duseliną, mažutę kadaise my- 
lėtos moters dukrelę, vienišą mirštančią niūriame ir tvankiame 
vienuolyne, ir užpirko už jos vėlę dvylika mišių jau visai bai- 
giamoje švento Jokūbo bažnyčioje. Kunigaikštis Kazimieras 
įvykdė brolio prašymą ir dalyvavo visose užpirktose mišiose, 
ir meldėsi už vėlę grafaitės, kurios čia niekas nepažinojo, kuri 
gimė saulės išdegintame krašte ir ilsisi palaidota pilkų alyv- 
medžių pavėsyje. Kunigaikštis Henrikas kažkodėl įsikalė sau į 
galvą, kad Duseliną būtų galėjęs apvesdinti su Lešku, Boles- 
lovo sūnum. Ši berniuką dažnai prisimindavo ir Kazimierą tei- 
ravosi apie jį, bet Leškas gyveno Plocke, nelinko nei prie 
kardo, nei prie knygos, ir visi kalbėjo, kad ilgai negyvensiąs. 
Mat buvo labai ligotas. 

Apie Verchoslavą kunigaikštis negalvodavo. Net nesimeldė 
už jos vėlę. Ji visai išdilo iš atminties, bet ir patys svarbieji 
klausimai jo nė kiek nebejaudino. Jis jau neprisiminė nei im- 
peratoriaus Fridricho, nei prūsų, nei brolių, net nepažvelgdavo 
į tą pusę, kur tekėjo Vysla. Užtat ypač ryškiai matė visus tuos 
smulkius ir gražius dalykus, iš kurių susideda pasaulis. Mėgo 
klausytis kanklių. Sykį net paprašė, kad Telis jam padainuotų, 
bet Telis buvo toli, šventojo Bartolomėjaus vienuolyne, ir tą 
valandą prie šalto žalio ežero giedojo psalmes bei monodijas, 
gal net nebegalvodamas apie lenkų kunigaikštį. Lestkas gyveno 
pas Boleslovą Krokuvoje, Henrikas jo neminėjo bloguoju. O 
Herchas gulėjo palaidotas prūsų žemėje. Tik senasis Gotlobas 
slaugė kunigaikštį ir mandagiai trepinėdamas vis bandė girti 
savo sūnų. 

Henriko akis bedžiugino tik debesys, kuriuos jis matė pro 
atvirą langą. Jie buvo balti, o kartais iš jų lijo lietus. Henrikas 
dar pagalvodavo: kaip gaila, kad žmonės, užsiėmę savais rei- 
kalais, nemato, koks gražus pasaulis; vieną akimirką jo atmin- 
ty iškilo didieji protėviai ir tie menki žmogeliukai, kurie stum- 
dydamiesi aplink jį vaidijosi ir grūmėsi, ir godžiai glemžėsi 
kad ir menkiausią laimikį. Tuo metu pasklido kalbos apie kaž- 
kokią pavojingą tautą, kuri genanti tolyn pečenegus ir polov- 
cus ir puolanti Rusią iš jūros pusės, ir Henrikui dingtelėjo 
mintis, kad dabar būtų pats laikas pagalvoti apie vienybę. Ta- 
čiau žinojo, kad niekam tai nerūpi. 

Vis dėlto, pamanė jis, galimas daiktas, kad ateis laikas ir 
žmonės vėl prisimins tai; kad kraštas bus platus ir laisvas 
kaip ta upė; kad Europoje nebebus imperatoriaus, kad visi 

zmonės bus lygūs ir klūpės Kristaus sosto papėdėje. Ir atsi- 
duso, melsdamas dievą, kad taip įvyktų. 

Tai buvo paskutinioji jo mintis šioje žemėje. 

Tačiau prieš mirdamas jis išlipo iš guolio, nusileido į ak- 
meninį rūsį ir išsitraukė iš skrynios karūną, visus tuos metus 
gulėjusią ant kunigaikštienės Salomėjos šermuonėlių apsiausto. 
Paėmė ją ir, prispaudęs auksinį lankelį prie krūtinės, vienas 
nuėjo į Vyslos pakrantę. Mėlyna, plačiai ištvinusi upė nesu- 
laikomai veržėsi į priekį; glotnų paviršių čia vienur, čia kitur 
suvirpindavo povandeninis sūkurys. Temo, ir buvo šalta, nors 
kvepėjo pavasariu. Medžiai krovė pumpurus, ir svaigus kva- 
pas, dvelkčiojantis ore, priminė kunigaikščiui jaunystę. 

Jis sustojo prie pat upės ir, žiūrėdamas į gelmę, užsimojęs 
sviedė lankelį, kurį laikė rankoje. Visa ankstesnioji stiprybė 
sugrįžo į jo raumeningą ranką, ir lankelis, gražiai nuskriejęs 
oru, įkrito į vidurį upės. Tik supliuškeno vanduo, ir sūkuriai 
bemat išdildė pasklidusius ratilus. Dosniojo karūna atgulė į 
Vyslos dugną. 

Ar ji ten ir šiandien tebeguli? O gal, apsitraukusi dumblu 
ir Maurais, grimzta vis gilyn į mūsų žemės širdį? O gal žvejų 
tinklai ištraukė ją į paviršių — ir kokiame nors pakrantės kai- 
melyje dar ir šiandien ja žaidžia vaikai, kurių akys tokios pat 
šaltos, mąslios, paslaptingos kaip Henriko Sandomiriečio? 


PAAIŠKINIMAI 


Lenkų literatūros klasiko Jaroslavo Ivaškevičiaus (1894—1980) ro- 
manas „Raudoni skydai" pasirodė 1934 m. Autorius jį rašė daugiau 
kaip dvejus metus, prieš tai ilgai ir kruopščiai studijavęs senąsias kro- 
nikas, istorikų, etnografų veikalus, gausią dokumentinę medžiagą, lie- 
čiančią XII a. Lenkijos ir visos Europos istoriją. Įvykiai ir asmenys, 
apie kuriuos pasakojama romane,— autentiški (išskyrus keletą, atstovau- 
jančių žemesniesiems visuomenės sluoksniams). Tačiau romanas nėra 
sausa istorinė kronika — priešingai, tai subtilus pasakojimas apie gyvus 
žmones ir dramatiškus jų likimus. Nuo kronikos šį pasakojimą tolina 
ir savotiška poetinė aura, graudžiai švelnus lyrizmas, filosofinė ref- 
leksija. Turtinga, tačiau disciplinuota rašytojo vaizduotė iš dokumen- 
tinių faktų išaudžia gyvą, dvasingą pasaulio paveikslą, kurio centre — 
įdomi kunigaikščio Henriko Sandomiriečio figūra, pareikalavusi itin 
daug meninės išmonės, kadangi istorinių duomenų apie šį kunigaikštį 
likę labai mažai. Kaip tik šio personažo psichologinėje charakteristi- 
koje geriausiai išryškėja paties autoriaus etinė, moralinė nuostata. 
Kunigaikščio Henriko Sandomiriečio dvasinė biografija atspindi to meto 
politinę, socialinę situaciją — iškrikusios valstybės problemas, neišven- 
giamų permainų grėsmę, žmogaus bejėgiškumą laiko ir įvykių tėkmėj. 
„Raudoni skydai" — vienas iš tų istorinių romanų, kurių vertę nulemia 
ne tik istorinių realijų gausumas, bet ir savitas jų pateikimas, bylo- 
jantis apie autoriaus sąžiningumą istorijos atžvilgiu ir apie didelį me- 
nininko talentą. 

Lietuviškose lenkų poezijos bei prozos antologijose yra spausdinta 
J. Ivaškevičiaus eilėraščių bei novelių; 1961 m. išėjo šio rašytojo 
prozos rinkinys „Mergaitė ir balandžiai", 1970 m.— knyga „Šopenas“ 
(beletrizuota lenkų kompozitoriaus biografija). 


1... į Austrijos mūrką ar imperijos miestą Ratizboną. ..— Austrijos 
marka — karinė ekonominė apygarda Dunojaus vidupyje, įkurta Frankų 
karaliaus Karolio Didžiojo. Iš pradžių vadinosi Avarų, arba Rytų, mar- 
ka, nuo 996 m.— Austrijos markgrafystė, o 1156 m. tapo hercogyste, 
iš kurios išaugo Austrijos valstybė. Ratizbona — dab. Regensburgas. 


2. Triviumas — viduramžių mokyklos žemesnioji pakopa; čia buvo mo- 
koma trijų dalykų: gramatikos, retorikos ir dialektikos. Kvadriviumas — 
aukštesnis mokslo kursas, kur buvo dėstomi keturi dalykai — muzika, 
aritmetika, geometrija ir astronomija. 

3. ...jo vardas buvo Turoldas...— Šis vardas paminėtas „Rolando gies- 
mės"— Prancūzų herojinio epo, sukurto XI a. pabaigoje, — paskutinėje 
eilutėje: „Ci falt la geste gue Turoldus declinet", kurios apytikrė 
prasmė: „Čia baigiasi giesmė, kurią sukūrė (padeklamavo? parašė?) 
Turoldas". Tyrinėtojų nuomone, Turoldas galėjo būti ir epo autorius, 
ir dainius deklamatorius, ir paprastas perrašinėtojas. Jį ir pavaizdavo 
J. Ivaškevičius, laikydamasis hipotezės, kad Turoldas sukūrė „Rolando 
giesmę". 


4, „..pusiūu akvitaniškai...— Akvitanija — istorinė sritis Prancūzijos 
pietvakariuose. Istorijos šaltiniuose minima I a. pr. m. e. kaip Galijos 
dalis Nuo VII a. pab. nepriklausoma kunigaikštystė, VIII-IX a. Ka- 
rolingų vasalinė karalystė. 1137 m. prijungta prie Prancūzijos, o 1154— 
1453 m. buvo valdoma Anglijos. 


5. Hirkanija vadinosi Azijos sritis pietinėje Kaspijos jūros pakrantėje 
(dab. šiaurės Iranas). 


6. ...prieš imperatoriaus svainio brolius Piastovičius. ..— Henrikas San- 
domirietis (m. 1166) ir jo broliai Vladislovas II Tremtinys (m. 1159), 
Boleslovas IV Garbanius (m. 1173), Meškas III Senasis (m. 1202) ir Ka- 
zimieras Teisingasis (m. 1194) — Boleslovo III Kreivaburnio (m. 1138) 
sūnūs — kildino save iš pirmosios lenkų karalių dinastijos pradininko 
(neaišku, realaus ar legendinio) Piasto. Pirmasis tikrai žinomas kuni- 
gaikštis Meškas I (valdė apie 960—992) 966 m. įvedė krikščionybę. 
Jo sūnus Boleslovas I Narsusis (m. 1025) 1025 m. buvo tituluotas kara- 
liumi; šio sūnus Meškas II (m. 1034) turėjo sūnų Kazimierą I (m. 1058). 
Kazimiero I sūnūs — Boleslovas II Dosnusis (m. 1081 ar 1082) ir Vla- 
dislovas Hermanas (m. 1102); Vladislovo Hermano sūnūs — Zbignevas 
(m. 1102) ir Boleslovas III Kreivaburnis. Vyriausias Boleslovo Kreiva- 
burnio sūnus Vladislovas II Tremtinys buvo vedęs vokiečių karaliaus 
Konrado III (m. 1152) netikrą seserį Agnietę Austrijietę. Pralaimėjęs 
kovą dėl valdžios, 1146 m. brolių tapo išvytas iš Lenkijos ir įkalbi- 
nėjo Konradą III surengti žygi į Lenkiją ir sugrąžinti jam tėvonija. 


7. Telio daina — „Rolando giesmės“ CCLVII strofos dalis. 


8. Atvykau kaip įkaitas.— Išviję Vladislovą II, broliai pasiekė, kad 
Konradas III pripažintų jų poelgį teisėtu, tačiau pasižadėjo kitais me- 
tais nuvykti į imperatoriaus teismą, o iki nuvyks — pasiųsti įkaitą. Ma- 
noma, kad tas įkaitas buvo Henrikas Sandomirietis. Tačiau brolių gin- 
čas liko neišspręstas, nes tais metais Konradas III išvyko į kryžiaus 
žygį. 

9, „..su Ispanijos karaliumi. ..— Turimas galvoje Alfonsas VII (1104— 
1157) — Kastilijos ir Leono karalius (nuo 1126). Pasižymėjo rekonkis- 
toje. Jam pavaldūs tapo Aragonas, Navara, Portugalija, kaimyninės 
prancūzų žemės. 1135 m. Leono kortesį buvo paskelbtas Ispanijos im- 
peratoriumi, 

140. Verchoslava — Novgorodo kunigaikščio Vsevolodo Mstislavičiaus, 
Vladimiro Monomacho anūko, duktė, 


11. ...ruošėsi Ilemiamam žygiui prieš brolį...— tai yra prieš Vladis- 
lovą II; šis net tris kartus bandė pulti brolius, — trečiąjį kartą apgulė 
juos Poznanėje (1146 m.), tačiau taip pat nesėkmingai ir po to pasi- 
traukė į Vokietiją. 


12. .„.jūu vedė Bolekas. ..— Boleslovas I Aukštasis (m. 1201), Vladis- 
Jovo II Tremtinio sūnus, Silezijos kunigaikštis, vedė Kijevo didžiojo 
kunigaikščio Vsevolodo II Olgovičiaus dukterį Zvinislavą. 


13, „„Velfams...— Konradas III, kaip visi Hohenštaufenų dinastijos 
valdovai, vaidijosi su kunigaikščiais Velfais, kurie valdė Bavariją, Sak- 
soniją ir kitas vokiečių žemes. 


14. Rožeris Sicilietis — Rožeris II (1095—1154), Sicilijos karalius nuo 
1130 m., apie 1137 m. sujungė atskiras normanų kunigaikštystes pietų 
Italijoje ir sukūrė centralizuotą valstybę. Titulavosi Sicilijos karaliumi, 
Apulijos hercogystės ir Kapujos kunigaikštystės valdovu. Sukūrė stip- 
Ių laivyną, kuris antrojo kryžiaus žygio metu nusiaubė Bizantijos 
valdas. 


15. „„„pirmąją Kreivaburnio žmoną.— Pirmoji Boleslovo III Kreivabur- 
no žmona (vedė 1103 m.) buvo Zbislava, Kijevo didžiojo kunigaikščio 
Sventopelko II (Iziaslavo sūnaus) duktė. 


16. ...jam sukako septyneri metai. ..— Turimos galvoje senovės slavų 
apeigos: berniukai pirmą kartą būdavo apkerpami trejų metų, antrą 
kartą — jau paaugliai. 


17. .„„Merzeburge nešė kūrdą prieš imperatorių Lotaūrą...— Boleslovas 
III Kreivabumis, patyręs keletą nesėkmių kare, buvo priverstas ati- 
„duoti vokiečių imperatoriui Lotarui III Saksui (m. 1137) Pamarį bei 
Riugeno salą ir, pagal leno perdavimo ritualą, turėjo, žengdamas pirma 
imperatoriaus, nešti kardą (1135 m.). 


18. „„„Rytų imperatorienės...— Bizantijos imperatoriaus Manuelio I 
Komneno (1143—1180) žmona Berta Irena ir vokiečių imperatoriaus 
Konrado III žmona Gertrūda buvo seserys. 


19, „..nenusilenkė net popiežiui. — Po ilgos kovos su popiežiumi Gri- 
galiumi VII (1073—1085) Vokietijos karalius Henrikas IV (1056—1106) 
buvo ekskomunikuotas ir Kanosos pilyje turėjo nusižeminęs prašyti 
popiežių atleidimo (1077 m.). Tačiau 1084 m. jis užėmė Romą ir savo 
statytinio antipopiežiaus Klemenso III buvo karūnuotas imperatoriumi, 


20. Treviras — dab. Triras. 

21. ...nė Bernardo nereikią.— Popiežius Eugenijus III (1145—1153) bu- 
vo Bernardo Klerviečio (1090—1153), katalikų bažnyčios veikėjo, vie- 
no iš antrojo kryžiaus žygio rengėjų, mokinys. Prasidėjus sukilimui 
prieš popiežių, kai 1143 m. Roma buvo paskelbta respublika, Eugeni- 
jus III net keletą kartų turėjo išvykti iš Italijos. 


22. „„ vedė lenkus į Kijevą.— Rusų ir lenkų kunigaikščiai ne kartą 
yra padėję vienas kitam kovose dėl valdžios. 1149 m. Vladimiro Mo- 
nomacho anūkas Iziaslavas Mstislavičius (Vsevolodo, Verchoslavos tė- 
vo, brolis, m. 1154), kovojęs dėl Kijevo su savo dėde Jurijum Dolgo- 
rukiu, Rostovo—Suzdalės kunigaikščiu, pasikvietė į pagalbą lenkus ir 
vengrus. 


23. Fridrichas Švabas — vėliau imperatorius Fridrichas I Barbarosa. 
(1152—1190), buvo Fridricho Hohenštaufeno Vienaakio (m. 1147), Kon- 
rado III vyresniojo brolio, sūnus. 


24, „. vienamočiai Konrado broliai...— Konrado III motina Agnietė 
(imperatoriaus Henriko IV duktė) su pirmuoju vyru Fridrichu Hohen- 
štaufenu turėjo tris sūnus (tarp jų ir Konradą III), o su antruoju vyru 
Leopoldu III Babenbergų — aštuoniolika vaikų. 


25. Otonas Freizingietis (m. 1158) — Leopoldo III ir Agnietės sūnus, 
Freizingo vyskupas, antrojo kryžiaus žygio dalyvis, istorikas, parašęs. 
pasaulio istoriją ir Fridricho Barbarosos žygių įstoriją. 


26. Henrikas II Jazomirgotas (m. 1177) — Leopoldo III ir Agnietės sūnus, 
Austrijos markgrafas (nuo 1141 m.), hercogas (nuo 1156 m.), Bavari- 
jos kunigaikštis (1153—1156). Jam valdant, Austrijos markgrafystė 
tapo savarankiška hercogyste (1156). 


27. „..Karolio, Otono, Henrikų.— Turimi galvoje imperatorius Karolis. 
Didysis (742—814), Vokietijos karalius Otonas I (912—973), kuris 962 m. 
iš popiežiaus gavo imperatoriaus karūną; Henrikas I (m. 936), Vokieti- 
jos karalius, Saksų dinastijos pradininkas; Henrikas II (m. 1024), Ba- 
varijos kunigaikštis, Vokietijos karalius, imperatorius; Henrikas III 
(m. 1056), Vokietijos karalius ir imperatorius; Henrikas IV (m. 1106) — 
Vokietijos karalius ir imperatorius; Henrikas V (m. 1125) — Vokietijos 
karalius ir imperatorius. 


28. ...patraukęs į savo pusę...— Konradas III, įsitraukęs į kovą prieš 
Velfus (žr. 13 paaišk.), iš pradžių priešinosi Bernardui Klerviečiui, kvie- 
tusiam jį į kryžiaus žygį, ir tik kai Bernardas per pamokslą jam pa- 
grasino Paskutiniuoju teismu — sutiko „priimti kryžių". 


29. ...ūpie imperatoriaus karūną.— Konradas III buvo išrinktas kara- 
liumi 1127 m., dar esant gyvam Lotarui III; jį išrinko švabų ir frankų 
kunigaikščiai. Kaip neteisėtai išrinktą, popiežius jį ekskomunikavo, ir 

tik 1138 m., po Lotaro III mirties (1137), jis buvo karūnuotas Achene 
Vokietijos karaliumi, tačiau karūnuotis Romoje imperatoriumi Konra- 
dui III taip ir neteko. 


30. Salijų, arba Frankų, dinastija — karalių dinastija, valdžiusi Vokie- 
tijoje 1024—1125 m. Konradas II (dinastijos pradininkas), Henrikas III, 
Henrikas IV ir Henrikas V buvo karūnuoti Šventosios Romos impe- 
rijos imperatoriais. 


31. Piotras Vlastas (m. 1153) — Mažosios Lenkijos ir Silezijos didikas, 
Boleslovo Kreivaburnio ir Vladislovo II Tremtinio vaivada. Už tai, kad 
slapta rėmė Vladislovo jaunesniuosius brolius, šis jį nubaudė: įsakė 
išdurti akis ir ištremti iš Lenkijos. Didikai tuo labai pasipiktino, ir 
tai nulėmė Vladislovo pralaimėjimą. 


32. „„ „vieningai stojo šalia Lotaro...— Henrikas V, paskutinis Frankų 
dinastijos imperatorius, būdamas bevaikis, prieš mirtį imperatoriaus 
regalijas perdavė sesers Agnietės sūnui, švabų kunigaikščiui Fridrichui 
Hohenštaufenui. Tačiau Vokietijos kunigaikščiai, bijodami Hohenštau- 
fenų galybės, išrinko karaliumi saksų hercogą Lotarą III. 


33. „„„dėl ano nelemto prakeikimo...— Vladislovui apgulus brolius 
Poznanėje (žr. 11 paaišk.), į jo stovyklą atvyko Gnezno arkivyskupas 
Jokūbas ir jį prakeikė; Vladislovas neteko visų žemių, net savo tėvo- 
nijos Silezijos. 


34, Voislavas — Vladislovas Čekas, arba Vladislovas II (m. 1174), Kon- 
rado III padedamas, atsisėdo į čekų sostą ir 1158 m. Fridricho Barba- 
zosos buvo karūnuotas čekų karaliumi. 


35. Bet mes jį sutrempėm, kaip Narsusis sutrempė Besprimą, kaip Ka- 
zimieras Maslavą, kaip jūsų tėvas... Zbignevą.— Besprimas (m. 1031 ar 
1032) — vyriausias Boleslovo I Narsiojo sūnus — buvo tėvo išvytas iš 
Lenkijos. Vėliau, padedamas vokiečių ir rusų feodalų, atėmė iš savo 
brolio Meško II (m. 1034) kunigaikščio sostą, tačiau netrukus buvo 
nužudytas. Maslavas (m. 1047) — Meško II taurininkas, Mazovijos di- 
dikas, sukūrė savarankišką Mazovijos kunigaikštystę, egzistavusią apie 
10 metų. 1047 m. buvo užpultas grįžusio į Lenkiją Kazimiero I (Meš- 
ko II sūnaus) ir žuvo mūšyje. Zbignevas — vyresnysis Boleslovo III 
Kreivaburnio brolis (m. 1102); po tėvo Vladislovo I Hermano mirties 
Boleslovas, norėdamas paveržti iš brolio valdžią, įsakė jam išdurti akis. 


36. „..senelio brolio galvos.— Turimas galvoje Boleslovas II Dosnusis 
(m. 1081 ar 1083 m.), po kurio Lenkija iki 1295 m. neturėjo karaliaus. 


Henriko senelis (Vladislovas I Hermanas) ir tėvas nebuvo karūnuoti. 


37. Gneznas — pirmoji Lenkijos valstybės sostinė. Lenkams priėmus 
krikščionybę (966) Gnezne buvo įkurta vyskupo rezidencija, o 1000 m.— 

arkivyskupija. 1000 m. Boleslovas Narsusis čia priėmė imperatorių 
Otoną III. 


38. ...ilgaskverniai apgaule išrinko.— 1125 m. renkant imperatorių, 
Lotarą Saksą palaikė dvasininkija; Mainco arkivyskupui Adalbertui 
gudrumu pavyko išvilioti iš Fridricho Hohenštaufeno imperatoriaus re- 
galijas (žr. 32 paaišk.). 


39. Imperatorius Otonas III (m. 1002) — Otono II ir Bizantijos kunigaikš- 
tytės Teofanos sūnus, svajojo sukurti visos Europos katalikišką impe- 
Tiją, susidedančią iš keturių valstybių: Italijos, Galijos (Burgundijos 
ir Žemutinės Lotaringijos), Vokietijos ir Slavonijos (Lenkijos). 1000 m. 
Otonas III nuvyko į Gnezną pasimelsti prie vyskupo Vaitiekaus palaikų 
(šis vyskupas žuvo Prūsijoje ir buvo paskelbtas šventuoju). Susitikęs 
su Boleslovu I Narsiuoju, Otonas III uždėjo jam savo karūną, taip 
pripažindamas lenkų kunigaikščio savarankiškumą. 


40. Otonas Bambergietis (m. 1139) — Bambergo vyskupas. 1124 m. Bo- 
leslovas III Kreivaburnis jį pakvietė į Pamarį apkrikštyti to krašto 
gyventojų. 


41. ...ūar Kreivaburnis nepaklupdė Skarbįmiro? — Skarbimiras — didikas, 
vienas iš artimiausių Boleslovo III Kreivaburnio patarėjų, 1117 m. pa- 
kėlė maištą prieš valdovą, ir už tai jam buvo išdurtos akys, 


42. Obodritai (obodričiai, bodričiai) — slavų gentis, gyvenusi prie El- 
bės upės. Kovojo su danų ir vokiečių feodalais. 1160 m. buvo vokiečių 
feodalų nukariauti, jų žemėse įkurta Meklemburgo kunigaikštystė (1170), 
kuri greitai buvo germanizuota. 


43. Akvizgranas — dab. Achenas. 


44. „.„.turėjo sūnų Loherangriną.— Lokas painioja personažus ir moty- 
vus iš pasakojimų apie karalių Artūrą, Apvaliojo stalo riterius ir 
Šventąjį Gralį (burtininkas Merlinas, Bibiana, Parcifalis, Lohengrinas, 
Monsalvažas ir kt.) bei iš „Nibelungų giesmės“ (Zigfridas, drakonas). 


45. Magnus Gerasis (m. 1047) — Norvegijos ir Danijos karalius, ap- 
dainuotas sagose. Haraldas — kelių Skandinavijos karalių, apdainuotų 
sagose, vardas. Gunteris — vienas iš „Nibelungų giesmės" herojų, Bur- 
gundijos karalius, išleidęs savo seserį Krimhildą už Zigfrido. 


46. „..ir Budyšinas...— Boleslovas I Narsusis Kijevą puolė du kar- 
tus — 1013 m. ir 1018 m. Červenę (Volynėje) užėmė 1018 m., grįždamas 
iš antrojo žygio į Kijevą, Prahą — 1003 m.; Budyšine 1018 m. Boles- 
lovas sudarė sau naudingą taiką su Vokiečių imperija ir jos sąjungi- 
ninke Vengrija. 

47. Vyskupą nužudė.— Stanislovas (m. 1079), Krokuvos vyskupas (nuo 
1071 m.), prisidėjo prie didikų maišto prieš Boleslovą Narsųjį, todėl 
buvo nužudytas. 1257 m. paskelbtas šventuoju. 


48. ...kai kas nors staiga numiršta — Manoma, kad Boleslovo II Dos- 
niojo sūnus Meškas buvęs didikų nunuodytas (1089 m.); didikai bijojo, 
kad jis keršys už tėvą, išvytą iš Lenkijos po vyskupo Stanislovo nu- 
žudymo. 


49, Secechas — įtakingos giminės galva; atsimetęs nuo Boleslovo Dos- 
niojo, ėmė remti jo brolį Vladislovą Hermaną, kuris, būdamas silp- 
navalis, pasidavė Sececho įtakai. 


50. Joanitai, arba hospitaljerai — religinis pasaulietinis katalikų ordinas. 
Pavadinimas kilęs iš šv. Jono ligoninės Jeruzalėje. Susikūrė apie 
1070 m. kaip religinė brolija, globojo atvykstančius į Jeruzalę maldi- 
ninkus, 1113 m. virto riterių ordinu. 1309 m. persikėlė į Rodo salą, 
o 1530 m.—į Maltą (nuo tada vadinasi Maltos ordinu). 


51. .. „Novgorodo kunigaikštienė...— Riksa, Henriko sesuo, buvo ište- 
kėjusi tris kartus: už danų karaliaus Magnuso, už Novgorodo kuni- 
kaikščio Vladimiro ir švedų karaliaus Sverkerio. 


52. Henrikas Liūtas (m. 1195) — karingas Bavarijos ir Saksonijos her- 
cogas, Velfų giminės atstovas, kovojęs su Hohenštaufenais. 


53. „„„kaip Agnietės senelis —tai yra imperatorius Henrikas IV. Ag- 
nietė (m. po 1157) — Vladislovo II Tremtinio žmona, Leopoldo III 
Babenbergo ir Agnietės (Henriko IV dukters) duktė. 


54, Sipangas — taip senovėje buvo vadinama Japonija. Šis vardas atsi- 
rado iš kinų ,„Dzi-pen-kuo“— tekančios saulės šalis (japonai taria „Ni- 
pon"). 


55. Špira — dab. Špejeris. 
56. Kolonija — dab. Kelnas, 


57. Balbulas — Notkeris Balbulas (Miknius), m. 912 m., Sankt-Galeno 
vienuolyno (Šveicarijoje) vienuolis, kompozitorius, muzikos traktatų 
autorius, istorikas metraštininkas. 


58. Vibaldas iš Stablo (m. 1158) — Stablo (Flandrijoje) vėliau Korbėjos 
(Saksonijoje) vienuolynų abatas, vykdęs imperatoriaus Lotaro III ir ka- 
raliaus Konrado III diplomatines užduotis, aukiėjęs pastarojo sūnų. 


59, Arnoldas Brešietis (m. 1155) — Italijos politinis veikėjas, bažnyčios 


reformatorius. 1135 m. vadovavo Brešos (Brescia) gyventojų kovai dėl 
išsivadavimo iš vyskupo valdžios. Laterano bažnyčios susirinkimas 

1139 m. jį pasmerkė. Pabėgęs iš Italijos, gyveno Prancūzijoje, kur rė- 
mė Bernardo Klerviečio priešininkus. 1143 m. grįžo į Italiją, kovojo 
prieš katalikų dvasininkiją, prieš popiežių ir tapo faktiniu Romos res- 
publikos vadu. 1155 m. Fridricho Barbarosos įsakymu buvo suimtas, 
atiduotas popiežiui ir nuteistas mirti. 


60. Kardinolas Gvidas — Gvidas di Kastelas (m. 1144), 1143 m. išrink- 
tas popiežiumi ir pasivadinęs Celestino II vardu. Buvo atvykęs į Len- 
kiją, norėdamas paveikti Boleslovo Kreivaburnio jaunesniuosius sūnus, 
kad šie pripažintų Vladislovo valdžią, tačiau jo misija nepasisekė. Tada 
kardinolas maištinguosius brolius ekskomunikavo, o popiežius Eugeni- 
jus III (popiežiavo 1145—1153 m.) atsiuntė bulę, draudžiančią Lenki- 
joje laikyti mišias. 


61. .. įstatymas visam pasauliui...— Turimas galvoje Balduinas II — 
Jeruzalės karalystės, susikūrusios pirmojo kryžiaus žygio metu, val- 
dovas. Jam karaliaujant (1118—1131), buvo pradėti rašyti „Jeruzalės 
asizai" (karalystės įstatymų kodeksas), kurie įtvirtino Europoje nusi- 
stovėjusią feodalinę hierarchiją ir vasalų teises. 


62. Gnezno arkivyskupas Jokūbas, po kunigaikščio didžiausias žemval- 
dys šalyje, rėmė jaunesniuosius Vladislovo brolius (žr. 6 ir 33 paaišk.). 


63. Gandava — dab. Gentas. 


64. ...į markgrafus iškilusio dėdės. ..— tai yra Henriko II Jazomirgo- 
to (žr. 26 paaišk.). 1152 m. su juo kariavo Henrikas Liūtas, norėdamas 
susigrąžinti tėvoniją — Bavariją, kurią Jazomirgotui atidavė Konra- 
das III. 


65. .. „turėjo atsiklaupti prieš imperatorių Lotūrą — Konradas III ir jo 
vyresnysis brolis Fridrichas Švabas po nesėkmingų žygių į Italiją ir 
Vokietiją 1135 m. buvo priversti taikytis su imperatoriumi Lotaru III 
ir nusižeminę prašyti atleidimo. 


66. ...nei jo žentui...— tai yra Saksonijos hercogui Henrikui Liūtui, 
iš kurio Konradas III 1138 m. atėmė Saksoniją, o paskui Bavariją. 


67. Reinaldas Daselietis — Kelno arkivyskupas. 1156 m. Fridrichas Bar- 
barosa jį paskyrė savo kancleriu. Padėjo imperatoriui kovoti su Romos 
kurija. Mirė susirgęs maru 1166 m. 


68. Pasava — dab. Pasau. 


69. Fridrichas Švabas — Fridrichas Hohenštaufenas (žr. 24 paaišk.). 


70. Moguncija — dab. Maincas. 


71. Ragevinas, arba Rahevinas (m. apie 1177) — Otono Freizingiečio 
(žr. 25 paaišk.) mokinys ir sekretorius, kanauninkas. 

72. Archipoetas — pseudonimas, kuriuo pasirašinėjo XII a. vidurio poe- 
tas. Tarp išlikusių jo kūrinių yra linksmas eilėraštis „Išpažintis“, skir- 
tas poeto globėjui, imperijos kancleriui Reinoldui,. 


73. Sabaudija — dab. Savoja. 


74. „Leono miestas“— Romos miesto dalis, popiežiaus Leono IV lai- 
kais (847—855) aptverta gynybine siena. 


75. ..„.turėjo kopti vestalė...— Reminiscencija iš Horacijaus odės „„Pa- 
minklas“: „„..kol Kapitolijun // Kops didysis žynys su vestale tylia“ 
(A. Dambrausko vertimas). 


76. Frandžipaniai — Romos aristokratai, XI-XII a. turėję didelės įta- 
kos Romos politiniam gyvenimui ir, renkant popiežius, varžęsi su 
Pjerleoniais. 


77. Barbarais tais laikais buvo vadinami germanai, 


78. „..pabėgo į savo gimtąjį Neapolį. — Apie romėnų poetą Vergilijų 
(70—19 m. pr. m. e.) viduramžiais sklido daugybė legendų — jis buvo 
laikomas aiškiaregiu ir burtininku, 


79. Evandras, Palantas — Vergilijaus „Eneidos“ veikėjai (VII-—X gies- 
mės). Evandras — Hermio ir nimfos Karmentidės sūnus, dar prieš Tro- 
jos žlugimą iš Palantėjo Arkadijoje atsikėlęs į Italiją, įkūręs koloniją 
ir pastatęs miestą prie Palatino kalvos. Evandro sūnus Palantas — Enėjo 
sąjungininkas, nukautas rutulų karaliaus Turno, užpuolusio trojėnų 
stovyklą. 


80. Konstantino dovana — suklastotas dokumentas, kuriuo popiežiai, 
norėdami viešpatauti katalikiškoje Europoje, motyvavo savo pretenzi- 
jas. Dokumentas surašytas popiežiaus kanceliarijoje apie VIII a. vi- 
durį; jame tvirtinama, kad Romos imperatorius Konstantinas Didysis 
neva suteikęs popiežiui Silvestrui I (IV a.) teisę valdyti Romos mies- 
tą, Italiją ir visus Vakarų kraštus. Kad dokumentas netikras, įrodė 
italų humanistas Lorencas Vala XV a. 


81. Cistersai — katalikų vienuolių ordinas, įkurtas 1098 m. Prancūzi- 
joje (Cisterciume, netoli Dižono), benediktinų ordino šaka. 1135 m. 
Klervo vienuolyno abatas Bernardas Klervietis jį perorganizavo, įsteig- 
damas bernardinų ordiną. XII-XIII a. cistersai buvo viena turtingiau- 
sių ir įtakingiausių katalikų vienuolijų. Vienuoliai, būdami vienuolyne, 
vilkėdavo baltos ir juodos spalvų drabužiais, o viešose vietose — pil- 
kais. 


82. Edrisis — al Idrisijus Abu Abdalachas Muchamedas ibn Muchamedas 
(1100—1161 ar 1165 m.), arabų geografas ir keliautojas, mokėsi Kor- 
doboje. Nuo 1138 m. gyveno Palerme, Sicilijos karaliaus Rožerio II 

rūmuose, jo pavestas sudarė tuo metu žinomos pasaulio dalies žemė- 
lapį ir aprašė jį (baigė 1154 m.). 1154 m. lankėsi Lenkijoje. 


83. „..„Panormo audėjų kūrinį — Panormas — dab. Palermas. 1147 m. 
Rožeris II užpuolė Bizantijos Graikiją, nusiaubė Tebus — tuo metu garsų 
šilko audimo centrą —ir kaip karo grobį išsivedė audėjus, kuriuos 
apgyvendino savo valdose. 


84. Alemanai — germanų gentis, gyvenusi Reino aukštupyje. VI a. ale- 
manus nukariavo frankai. X a. susidarė Alemanijos, arba Švabijos, 
hercogystė, priklausiusi Vokietijai. Nuo Alemanijos kilęs prancūziškas 
Vokietijos pavadinimas. 


85. Puliečiai — nuo lot. „pullus“ arba ,„„Apulia“. Platesniąja prasme — 
visi žmonės, gimę Šventojoje žemėje iš tėvų frankų, siauresniąja — 
tik iš mišrių santuokų — krikščionių ir musulmonų. 


86. Alobrogai — didelė keltų gentis Transalpinėje Galijoje, romėnų nu- 
kariauta apie 120 m. pr. m. e. 


87. Fulcheris (1058—1127), Fuše Šartrietis — prancūzų kronikininkas, 
vienuolis, dalyvavęs kryžiaus kare, vėliau Edesos ir Jeruzalės karaliaus 
Balduino I kapelionas. 


88. Balduinas II — Balduino I pusbrolis, Jeruzalės karalius (žr. 61 pa- 
aišk.). 


89. .. „Alachas čionai pernešė Mahometą. ..— Pasak padavimų, Maho- 
metui apsireiškęs arkangelas Gabrielius ir pernešęs jį į Jeruzalę, kur 
jis susitikęs Abraomą, Mozę ir Jėzų. Uoloje, esančioje El Akšos me- 
četės viduje, neva išlikęs jo pėdos atspaudas. 


90. Gotiridas Buljonietis (m. 1100) — Žemutinės Lotaringijos hercogas, 
vienas iš pirmojo kryžiaus žygio vadų, 1099 m. išrinktas Jeruzalės ka- 
ralystės valdovu, buvo tituluojamas „Viešpaties karsto saugotoju“. Jam 
mirus, jo brolis Balduinas I tapo Jeruzalės karaliumi, 


91. ...po švento Petro bažnyčia Antiochijoje.— Pirmojo kryžiaus žygio 
metu kryžiuočiai, po ilgos apgulos paėmę Antiochiją, patys tapo ap- 
supti musulmonų kariuomenės, kuriai vadovavo Mosulo sultonas Ker- 
boga. Norėdamas pakelti išbadėjusių krikščionių karių dvasią, vienas 
vienuolis pareiškė, kad juos gali išgelbėti tik šventa ietis, kuria buvo 
perdurtas nukryžiuotas Jėzus, ir kad jis galįs atkasti tą ietį po viena 
Antiochijos bažnyčia. Kažkokia ietis iš tiesų buvo surasta, kryžiuo- 
čiai, vadovaujami Boemundo Tarentiečio, nugalėjo musulmonus, o Boe- 
mundas Antiochiją paskelbė savo kunigaikštyste. 


92. ...kadd krikščionių tikėjimas yra teisingas.— Bertrando iš Tremelai 
pasakojimas — painus, liudijantis viduramžių riterių  nemokšiškumą; 

„Šventasis“ Achilas — žymus Trojos karo herojus, apdainuotas Homero 
„Iliadoje“; Filoktetas — vienas iš Trojos karo dalyvių, Tesalijos ka- 
riuomenės vadas. 


93. Melchizedekas — Biblijoje minimas Šalemo (manoma, kad tai Jeru- 
zalė) karalius ir vyriausias kunigas, kuris palaimino Abraomą, nuga- 
lėjusį Mesopotamijos karalių. Pirmaisiais krikščionybės amžiais gyva- 
vo „melchizedekiečių“ sekta, tvirtinusi, jog Melchizedekas buvo pir- 
masis ir pats didysis dievas. 


94. Presbiteris Joanas — mitinės krikščionių valstybės Vidurinėje Azi- 
joje valdovas, pirmą kartą paminėtas Otono Freizingiečio. Legendai at- 
sirasti turėjo įtakos faktas, kad V a. rytinėse Bizantijos provincijose 
buvo paplitusi Nestoro (Konstantinopolio patriarchas nuo 428 m.) pa- 
sekėjų krikščionybė. Pasak legendos, šalyje, esančioje už Armėnijos 
ir Persijos, visi žmonės laimingi, o karalius-kunigas krikščionis ginąs 
nuo netikėlių. 


95. Kalnų Senis — Hasanas ibn Sabahas, asasinų (pirmiau vadinti „„ha- 
šašinais“, kadangi vartojo hašišą religiniam fanatizmui sustiprinti) — 
mahometonų politinės religinės sektos — įkūrėjas, 1090 m. užkariavęs 
Alamuto (Šiaurės Persija) tvirtovę. Asasinai žudė politinius priešus, 
plėšė turtingus pirklius, kovojo su kryžiuočiais, seldžiukais. Vakaruose 
Kalnų Seniu buvo vadinamas ir Šeichas al Džebelis bei jo įpėdiniai, 
Libano ir Sirijos asasinų Vadai. 


96. Telis dainuoja albą („alba“— ,,„aušra“) — dainą apie slaptą riterio 
ir mylimosios pasimatymą auštant,— sukurtą provansiečio trubadūro 
Žiro de Bornejo (apie 1175—1215). 


97. Ofiras — šalis, minima Biblijoje; joje buvę daug aukso ir bran- 
genybių. 


98. Salach ad Dinas (Saladinas) — Egipto valdovas (1171—1193), Aju- 
bidų dinastijos pradininkas, 1187 m. atėmė iš kryžiuočių Jeruzalę 
ir sėkmingai su jais kovojo trečiojo kryžiaus žygio (1189—1192) 
metu. 


99. „..kai imperatorius Konradas III buvo apgulęs Damaską.— Antrojo 
kryžiaus žygio pabaigoje (1148 m.) Konradas III kartu su prancūzų 
karaliumi Liudviku VII ir Jeruzalės karaliumi Balduinu III norėjo pa- 
imti Damaską, tačiau jiems nepasisekė. 


100. Gvebrai — mazdaizmo, senovės iranėnų religijos, išpažinėjai, savo 
numirėlius paliekantys bokštuose (kad nebūtų teršiama žemė), kur juos 
paskui sudrasko plėšrieji paukščiai. 


101. „..Ajubo sūnus...— Salach ad Dino tėvas Ajubas, taip pat ir jo 
dėdė Širkuchas — kurdų karo vadai, pasižymėję tarnaudami seldžiukų 

sultonui Nur ad Dinui (1140—1174). 1154 m. Ajubą sultonas paskyrė 
Damasko valdytoju, o Širkuchą 1169 m. pasiuntė į Egiptą, kur šis nu- 
vertė kalifą. 


102. Piotras Duninas — Piotras Vlastas, žr. 31 paaišk. 


103. Dobronega — Marija Dobronega (m. 1087), Kijevo kunigaikščio 
Vladimiro Didžiojo duktė, lenkų kunigaikščio Kazimiero I Atnaujin- 
tojo (m. 1058) žmona, Boleslovo II Dosniojo ir Vladislovo I Hermano 
motina. 


104. Sventomaža.— Iki XVI a. liaudyje Maža buvo vadinama šven- 
čiausioji mergelė Marija. 


105. Didžioji Lenkija — istorinė Lenkijos sritis Vartos baseine, tapusi 
Lenkijos valstybės branduoliu. Iš pradžių istorijos šaltiniuose ji vadi- 
nama Lenkija (Polonia), o nuo XIII a. antrosios pusės — Didžiąja Len- 
kija (Polonia Maior). Į ją įėjo Poznanė, Kališas, Gneznas. 


106. Popelis — legendinis Gnezno kunigaikštis, kurį išvijo Piastai. Pa- 
sak Galo Anonimo kronikos, jis buvęs suėstas žiurkių. 


107. Velesas — slavų mitologijoje — demonas, analogiškas lietuvių vel- 
niui. 


108. Lanas — dab. Lionas. 


109. Voliomis buvo vadinami tuščiose žemėse įkurti nauji kaimai, ku- 
rių gyventojai kelerius metus būdavo atleidžiami nuo mokesčių žemės 
savininkui. 


110. ...Mūsų seneliai davė jiems garo...— Čia prisimenamas didelis 
Lenkijos liaudies sukilimas (1034—1039), kai po Meško II mirties (1034) 
išvijus jo sūnų Kazimierą I Atnaujintoją, Lenkija suskilo į keletą ku- 
nigaikštysčių. Vieną iš didžiausių — Mazoviją — užgrobė  Meško II 
taurininkas Maslavas (žr. 35 paaišk.). 


111. Valdemaras I Didysis, Danijos karalius (1157—1182) — daugiau 
kaip dvidešimt kartų puolė slavus (venedus), gyvenusius prie Elbės, 
1168 m. užkariavo Riugeno salą. Fridricho Barbarosos sąjungininkas 
kovoje prieš popiežių. 


112. Sviatovitas — senovės slavų dievas, kurio statula (vaizduojanti ke- 
turis jo pavidalus) buvo Arkonos (Riugeno saloje) šventykloje, sugriau- 
toje Valdemaro I. Liaudies sukilimo ir Maslavo maišto metu buvo 
siekiama nusikratyti krikščionybės ir grįžti prie senojo tikėjimo. 


113. Kunigaikštis Rostislavas (m. 1167 ar 1168) — Vladimiro Monoma- 
cho anūkas, Kijevo „kunigaikščio Mstislavo sūnus, pirmasis Smolensko 
kunigaikštis, nuo 1159 m. iki 1167 ar 1168 m.— didysis Kijevo kuni- 
gaikštis, 


315 


114. Romanas, Haličo kunigaikštis (m. 1205) — Mstislavo II, Kijevo di- 
džiojo kunigaikščio, sūnus, 1202—1203 m. valdė Kijevą. Lenkų tarpu- 
savio kovų metu rėmė Vladislovą III (Vladislovo II sūnų) ir žuvo žy- 
gio į Krokuvą metu, mūšyje prie Zavichoscės. 


115. Urijas — vienas iš Dovydo (Izraelio ir Judėjos karaliaus, XI a. 
pab.— apie 950 m. pr. m. e.) karo vadų. Jam nesant namie, Dovydas 
pasigrobė jo žmoną Batšebą, bet Urijas karaliui dėl to nekerštavo. 

